DAs büch des geschlechtz ihesu cristi des suns dauids: dez suns abrahams.
Wann abraham gebar ysaac: wann ysaac gebar jacob. Wann jacob gebar judas vnd sein brúder:
wann iudas gebar phares vnd zaram von thamar. Wann phares gebar esrom. Wann esrom gebar aram.
Wann aram gebar aminadab: wann aminadab gebar naason. Wann naason gebar salmon:
wann salmon gebar booz von raab. Wann booz gebar obeth von ruth: wann obeth gebar yesse.
Wann yesse gebar dauid den kúnig: wann dauid der kúnig gebar salomon von der die do was vrie.
Wann salomon gebar roboam: wann roboam gebar abias. Wann abias gebar asa:
wann asa gebar josaphat. Wann josaphat gebar joram: wann joram gebar ozias.
Wann ozias gebar joathan: wann joathan gebar achaz. Wann achaz gebar ezechias:
wann ezechias gebar manassen. Wann manasses gebar amon: wann amon gebar josias.
Wann josias gebar jechonias: vnd sein brúder in dem vbergang der babilonier.
Vnd nach dem vbergang der babilonier jechonias gebar salathiel: wann salathiel gebar zorobabel
Wann zorobabel gebar abiud: wann abiud gebar elyachim.
Wann elyachim gebar azor: wann azor gebar sadoch. Wann sadoch gebar achim: wann achim gebar eliud:
Wann eliud gebar eleazar: wann eleazar gebar mathan.
Wann mathan gebar jacob wann jacob gebar joseph den man marien: von der do ist geborn jhesus: der do ist gesagt cristus.
Dorumb alle die geschlecht von abraham vntz zü dauid. xiiij geschlecht: vnd von dauid vntz zü dem vbergang der babilonier. xiiij geschlecht: vnd von dem vbergang der babilonier vntz zü cristus. xiiij geschlecht.
Wann daz geschlecht cristi waz alsust. Do maria die mutter jhesus was gemahelt joseph: ee denn sy zü samen kamen sy wart funden habent im leib von dem heyligen geist.
Vnd joseph ir gemahel do er was gerecht. er wolt sy nit leidigen er wolt sy haimlich lassen.
wann do er gedacht dirr ding: secht der engel des herrn derschain im in dem schlaff sagent. Joseph der sun dauids: nichten wölst dir furchten zeent pfachen mariam deinen gemahel. Wann das in ir ist geborn: das ist von dem heyligen geist.
Wann sy gebirt einen sun: vnd du ruffest seinen namen jhesus. Wann er selb macht behalten sein volck von iren súnden.
Wann ditz ist alles gethan: daz erfult wurd daz gesagt ist von dem herrn durch ysaias den weysagen sagent.
Secht ein maid wirt haben im leib und gebirt ein sun: vnd sein nam wirt gerüffen emanuel: das wil sagen gott mit vns.
Wann joseph stün auf von dem schlaff vnd tet als im der engel des herren hett gebotten: vnd enpfing marien sein gemahel.
Vnd er derkant ir nit vntz daz sy gebar iren ersten geborn sun: vnd er rief seinen namen jhesus
WAnn do jhesus waz geborn zü bethlehem in iude in den tagen herodes des kúnigs: secht die weysen kamen von osten zü jherusalem
sagent. Wo ist der der do ist geborn ein kúnig der iuden? Wann wir sahen seinen stern in osten: vnd sein kumen in an zü betten.
Wann do das gehort herodes der kúnig er wart betrúbt: vnd alles jherusalem mit im.
Vnd sament alle die fursten der pfaffen vnd die schreiber des volcks: vnd fragt von in wo cristus wer geborn.
Vnd sy sagten im. In bethlehem iude. Wann also ist geschriben durch den weysagen.
Vnd du bethlehem daz ertrich iuda: du bist nit die mynst vnter den fursten von iuda. Wann von dir get aus ein laiter der do berichtet mein volck jsrahel.
Do rief herodes haimlich den weysen vnd lernt fleissiglich von in das zeyt des sterns der in waz der schinen:
vnd sant sy zü bethlehem. sagent. Get vnd fragt fleyssiglich nach dem kinde. vnd so irs habt funden so wider kundet mirs: das auch ich kum vnd es anbette.
Vnd do sy gehorten den kúnig sy gingen hin. Vnd secht den stern den sy sahen in osten. der ging vor in: bis das er kam er stünd oben do daz kint was.
Wann do die weysen gesahen den stern: sy wurden erfreut mit gar micheler freude.
Vnd gingen in das haus vnd funden daz kint mit maria seiner mütter: vnd vieln nider vnd anbetten es: wann sy teten auf ir schetz vnd opfferten im gabe. gold. weyrauch. vnd myrren.
Vnd sy entpfingen antwurt im schlaff das sy nit widerkerten zü herodes: wann durch ein andern wege kerten sy wider in ire lant.
Vnd do sy sich hetten gescheiden: secht der engel des herrn derschein joseph im schlaff sagent. Stand auf vnd nyme das kint vnd sein mütter vnd fleuch in egipt: vnd bis do vntz das ich dir sag. Wann es ist kunftig: das herodes sücht das kint es zeuerliesen.
Er stünd auf vnd nam das kint. vnd sein mütter des nachtz: vnd schied sich in egip.
Vnd was do vnz an den dott herodes: das derfult wurd das gesagt ist vom herrn durch den weyssagen sagent. Aus egipt rief ich meinem sun.
Do herodes sach das er waz betrogen von den weysen er wart hart erzurnt: vnd sant vnd derschlüg alle die kind die do warn in bethlehem vnd in allen iren enden von zwaien iaren vnd drunder: nach dem zeyt das er hett gelernt von den weysen.
Do wart derfult: das gesagt ist vom herrn durch jeremias den weyssagen sagent.
Ein stym wart gehort in der höhe. wainent vnd vil clagent: rachel bewaint ir súne: vnd sy wolt nit werden getrost wann sy seint nit.
Wann do herodes waz dott: secht der engel des herren derschain joseph im schlaff in egipt sagent.
Stand auf vnd nym daz kint vnd sein mütter: vnd ge in das lant jsrahel. Wann sy seint dot die do süchent die sele dez kindes.
Er stünd auf vnd nam das kint vnd sein mütter: vnd kam in das lant israhel.
Wann do er gehort das archelaus reichsent in iude fur herodes sein vatter er vorcht sich dar zü gen: vnd er wart gemant im schlaff vnd er schied sich in die tail zü galilee.
Vnd kam vnd entwelt in der stat die do ist geheissen nazareth: daz derfult wurd das gesagt ist durch die weyssagen. wann er wirt gerüffen nazareus.
WAnn in den tagen johannes der tauffer kam: predigen in die wüst ze iude vnd
sagent. macht büß. Wann das reich der himel nahent.
wann dirr ist: von dem geschriben ist durch ysaias den weyssagen sagent. Ein styme des rüffenden in der wüst: berait den weg des herrn: macht recht sein steig.
Wann er selb johannes hett ein gewand von dem har der kemelein: vnd ein fellin gurtel umb sein lancken. Wan sein essen waren locusten vnd wildes honig.
Do ging aus zü im jherusalem vnd alles iude.
vnd alle die gegent vmb den jordan: vnd wurden getaufft von im in dem jordan begechent ir súnde.
Wann er sach manig der phariseer vnd der verlaiter kumen zü seim tauffe: er sprach zü in geschlecht der vippern: wer zeigt euch zefliehen vor dem kúnfftigen zorn?
Dorumbe macht wirdigen wücher der büße.
Vnd nichten wöllt sagen vnter euch: wir haben einen vatter abraham. Wann ich sag euch: das gott ist gewaltig von disen steinen ze ersten die sún abrahams.
Wann die axst ist ietzunt gelegt an die wurtzel der baum. Ein ieglich baum der nicht macht güten wücher der wirt abgehauen: vnd wirt gelegt an das feur.
Ernstliche ich teuffe euch in wasser in büß: wann der nach mir ist kunftig. der ist stercker denn ich: des ich nit bin wirdig zetragen die geschüchde. Er selb teufft euch im heiligen geist. vnd im feur.
Dez wintschuffel ist in seiner hant vnd er durch reinigt seinen dennen: vnd sament den waitzen in seinen casten: wann die spreuer verbrent er in dem vnuerleschlichen feur.
Do kam jhesus von galile in den iordan zü johannes: daz er wurd getaufft von im.
Wann johannes wert ims sagent. Ich sol werden gedauft von dir. vnd du kumst zü mir.
Wann ihesus antwurt und sprach zü im. La nu. Wann also gezimt vns zeerfullen daz recht. Do ließ er in.
Wann do jhesus wart getauft zehant steig er auf von dem wasser. Vnd secht die himel wurden im auf getan: vnd er sach den geyst gotz nyder steigen als ein taub vnd kument auf in
Vnd secht ein styme von den himeln sagent. Ditz ist mein lieber sun: in dem ich mir entzamt geuiel
DO wart jhesus gefurt von dem geist in die wust. das er wurd versücht von dem teuffel:
vnd do er hett gefast xl tag vnd xl nacht: dornach hungert in.
Vnd der versücher genacht sich vnd sprach zü im. Bistu es der sun gotz: so sag daz dise stain werden brot.
Er antwurt vnd sprach. Es ist geschriben. Der mensch lebt nit allein des brotz: wann in allem dem wort daz do aus get von dem mund gotz.
Do nam in der teuffel in die heyligen stat: vnd schickt in auf die höhe des tempels:
vnd sprach zü im Ob dus bist der sun gotz: so laß dich zeruck. Wann es ist geschriben: das er gebeut seinen engeln von dir. vnd sy entpfachent dich in die hende: daz du villeicht deinen fuß icht schadest zü dem stein.
Vnd jhesus sprach anderwait zü im. Es ist geschriben. Nit versüch deinen herrn gott.
Aber nam in der teuffel auf einen gar hochen berg: vnd zaiget im alle die reich der werlt vnd ir wunniglich: vnd sprach zü im.
Alle dise ding gib ich dir: ob du nyder felst vnd anbettest mich.
Do sprach jhesus zü im. Ge sathanas. Wann es ist geschriben. Deinen herren gott anbettestu: vnd dienst im allein.
Do ließ in der teuffel: vnd secht die engel genachten sich vnd ambechten im.
Wann do jhesus hort das johannes waz geantwurt er schiede sich in galile:
vnd ließ die stat nazareth. er kam vnd entwelt in capharnaum maritimam. in den enden zabulon vnd neptalim:
das derfullt wurd daz gesagt ist durch ysaias den weyssagen.
Lant zabulon vnd lant neptalim. ein weg dez mers anderthalb des iordans galile der heiden.
das volck das do ging in der vinster. das sach ein michel liecht: vnd die do sassen in der gegent des schatten des tods ein liecht ist in geborn.
Von des hin ihesus vieng an zepredigen vnd zesagen. Macht büß. Wann das reich der himel nahent.
Wann jhesus ging bey dem mere galile er sach zwen brüder symon der do ist geheissen peter vnd andreas seinen brüder: legent die netz in das mere. Wann sy warn vischer.
Vnd er sprach zü in. Kumt nach mir: vnd ich mach euch zewerden vischer der leut.
Vnd zü hant liessen sy die netz sy nachuolgten im.
Vnd er furging dann er sach zwen ander brüder. jacob zebedei vnd johannes seinen brüder in dem schiffe mit zebedeo irem vatter wider machent ire netz: vnd er rieff in.
Vnd zehant liessen sy die netz vnd den vatter: sy nachuolgten im.
Vnd jhesus vmbging alles galile lernt in jren synagogen: vnd predigt das ewangelium des reichs: vnd gesunt all vngesuntheit vnd allen siechtum vnder dem volck.
Vnd sein märe ging aus in alles syri: vnd sy brachten im alle die do hetten daz vbel mit manigerlei siechtum vnd die do warn begriffen mit nöten. vnd die do hetten die teuffel. vnd die monsuchtigen vnd die litsuchtigen vnd er gesunt sy:
vnd manig geselschafft nachuolgt im von galile. vnd von decapoli. vnd von jerusalem vnd von iude. vnd von anderthalb des jordans.
WAnn do jhesus sach die scharen er staig an den berg: vnd do er was gesessen sein iungern genachten sich zü im:
vnd er tet auf seinen munt vnd lert sy sagent.
Selig seint die armen mit dem geist: wann das reich der himel ist ir.
Selig seint die senften: wann sy besitzent die erde.
Selig seint die do weinent: wann sy werdent getröst.
Selig seint die do hungert vnd durst zerecht: wann sy werdent gesatt.
Selig seint die barmhertzigen wann sy begreiffent derbermt.
Selig seint die reins hertzen: wann sy gesehent gott.
Selig seint die gefridsamen: wann sy werdent geheissen die sún gotz.
Selig seint die das durechten leident vmd das recht: wann das reich der himel ist ir.
Ir wert selig so euch die leut flüchent. vnd euch jagent vnd alles vbel wider euch sagent liegent vmb mich.
Freuet euch vnd derhöcht euch: wann ewer lon ist michel in den himeln. Wann alsust jagten sy die weyssagen die vor euch waren.
Ir seit ein saltz der erden Vnd ob das faltz wirt veruppigt: in dem es wirt gesaltzen? Es verfecht nit von des hin. neur daz es werd ausgeworffen: vnd werd vertretten von den leuten.
Ir seit ein liecht der werlt. Die stat mag nit sein verborgen gesetzt auf dem berge:
noch sy enzundent nit daz liechtuaß. vnd setzent es vnter das maß wann auf das kerzstal: das es leucht allen den die do seint in dem haus.
Also leucht ewer liecht vor den leuten: das sy gesehen ewere güte wercke: vnd wuniglichen ewern vatter der in den himeln ist.
Nichten wölt wenen das ich kam zü entpinden die ee oder die weyssagen. Ich kum sy nit zü entpinden: wann zü derfullen.
Ernstlich gewerlich sage ich euch: ee vber get himel vnd erden. ein punckt oder ein büchstab vber get nit von der ee: vntz daz alle ding werden gethan.
dorumb der do enpindet eins von disen mynsten gebotten. vnd es alsust lert die leut der mynner wirt er gerüffen. in dem reich der himel: wann der es thüt vnd lert: der wirt gerüffen michel in dem reich der himel.
Wann ich sag euch: wann neur begnüget ewer gerechtikeit nit mer denn der schreiber vnd der phariseer: ir get nit ein in daz reich der himel.
Ir hört das gesait ist den alten derschlach: wann der do derschlecht der wirt schuldig zü dem vrteil.
Wann ich sag euch: das ein ieglicher der do zürnt seim brüder der wirt schuldig zü dem vrteil. Wann der do spricht zü seinem brüder trutz: der wirt schuldig zü dem rat. Wann der im spricht tor: der wirt schuldig zü der angst des feuers.
Dorumb ob du opfferst dein gab zü dem altar vnd do wirst gedenckent das dein brüder hat etwas wider dich:
la do dein gab vor dem altar vnd gee züm ersten vnd versúne dich mit deim brüder: vnd denn kum vnd opffer dein gab
Biß gehellig deim widerwertigen schier die weil du mit im bist im weg: daz dich villeicht der widerwertig antwurt dem vrteiler: vnd der vrteiler dich icht antwurt dem ambechter. vnd wirst gelegt in den karcker.
Gewerlichs sag ichs dir: du gest nit aus von dann vntz das du vergeltest den iungsten vierling.
Ir hört daz gesait ist den alten: nit brich die ee
Wann ich sag euch: das ein ieglicher der do sicht daz weyp sy zebegeytigen: ietzunt hat er sy geebrecht in seim hertzen.
Vnd ob dich betrúb dein zesems aug: brich es aus vnd wirffs von dir. Wann es gezimt dir das eins verderbe deiner glider: denn das aller dein leib ge in die angst des feurs.
Vnd ob dich dein recht hant betrúbt: schneid sy ab vnd wirffe sy von dir. Wann es gezimt sich daz do vergee eines deiner glider: denn daz der gantz leib vergang in die angst des feurs
Wann es ist gesait ein ieglicher der sein weyp lesst: der gebe ir ein buchlin der versprechung.
Wann ich sag euch: das ein ieglicher der sein weyb lesst. es sei denn vmb die sach der gemein vnkeuschunge. der macht sy zeebrechen: vnd der do furt die gelassen der bricht die ee.
Aber hort ir daz gesait ist den alten nit schwer mains: wan gib den aid dem herrn.
Wann ich sag euch nit wölt schwern mit all: noch bei dem himel. wan er ist der trone gotz:
noch bey der erde. wann sy ist ein schamel seiner fúß: nach bey jerusalem. wann sy ist ein stat des micheln kúnigs.
Noch enschwere bey deim haubt: wann du magst nit gemachen ein har weys oder schwartz.
Wann ewere wort sein ia ia. nein nein. Wann was ir mer ist daz kumt von den vbeln.
Ir hört das geseit ist: aug umb aug. vnd zan vmb zan.
Wann ich sag euch nichten widerstet dem vbeln: wann der dich slach an dein zesems wang beut im auch das ander:
vnd der mit dir wil kriegen in dem vrteil vnd nemen deinen rock laß im auch den mantel:
vnd der dich twingt thausent füsstapheln: gee mit im zwei andern.
Der do eyscht von dir dem gib: vnd der do wöl entlehen von dir nichten versags im.
Ir hort das gesait ist: hab lieb deinen freunt. vnd hab nit in haß deinen feint.
Wann ich sag euch habt lieb ewre feint: vnd thüt wol den die euch haßent. vnd bet vmb die die euch jagent vnd leidigent:
das ir seyt sún ewers vatters der in den himeln ist. der seinen sune macht scheinen vber die güten vnd die vbeln: vnd regent auf die gerechten vnd die vngerechten.
Wann ob ir die lieb habt die euch lieb habent? Welchen lon habt ir? Des thünd denn das nit auch die offen súnder?
Vnd ob ir alleine grússt ewer brúder: was thüt ir mer? Thünt denn daz nit auch die heiden.
Dorumb seit durnechtig: als ewer himelischer vatter ist durnechtig
Hütent euch das ir ewre recht ich thüt vor den leuten das ir wert gesehen von in: in einer andern weys ir habt nit lons bey ewerm vatter der in den himeln ist.
Dorumb so du machst ein almüsen nichten wölst singen vor dir mit dem horn: als die trugner thünt in den synagogen vnd in den gassen das sy werdent geert von den leuten. Gewerlich sag ichs euch: sy habent entpfangen iren lon.
Wann so du machst ein almüsen: nichten weys dein winster was dings thü dein zesem:
daz dein almüsen sein in verborgen: vnd dein vatter der es sicht in verborgen der vergilt dirs.
Vnd so ir bet: nichten wölt werden als die trugener die do liebhabent stend zebetten in den synagogen vnd in den winckeln der gassen: das sy werden gesehen von den leuten Gewerlich sag ichs euch: sy habent entpfangen iren lon.
Wann so du bettest so gee in dein kamer: vnd beschleuß dein dúr vnd bet zü deim vatter in verborgen: vnd dein vatter der es sicht in verborgen der vergilt dirs.
Wann so ir bet nichten wölt vil reden. als die heiden thünd. wann sy wenen: das sy werden erhort in irem vil reden.
Dorumb nichten wölt in werden gleich. Wann ewer vatter wais was euch ist durfft: ee denn ir im eyscht.
Dorumb ir bet alsust Vatter vnser du do bist in den himeln gehailiget werd dein nam
Zü kum dein reich. Dein wil der werd: als im himel vnd in der erde.
Vnser teglich brot gib vns heut.
Vnd vergib vns vnser schult: als vnd wir vergeben vnsern schuldigern.
Vnd fur vns nit in versüchung: sunder erlöß vns von den vbeln amen.
Wann ob ir vergebt den leuten ir súnde: vnd ewer himelischer vatter vergibt euch ewer missetat.
Wann ob ir nit vergebt den leuten: noch ewer vatter vergibt euch ewer súnde.
Wann ob ir vasstet: nichten wölt werden als die traurigen trugner. Wann sy verwústent ir antlútz: das sy scheinent vasstent den leuten. Gewerlich sag ichs euch: wann sy habent entpfangen iren lon.
Wann so du vasstest so salb dein haubt vnd wasch dein antlútz:
das du icht werdest gesehen vasstent den leuten: wann deinem vatter der do ist in verborgen: vnd dein vatter der es sicht in verborgen der vergilt dirs.
Nichten wölt euch schetzen schetz in die erde: do in der rost vnd die milben verwusten: vnd do in die dieb aus graben vnd versteln.
Wann schatzt euch schetz in den himeln: do in nach der rost nach die milben verwusten: vnd do in die dieb nit aus graben noch verstelent.
Wann do dein schatz ist: do ist auch dein hertz
Das liechtuaz deins leibs ist dein aug. Ob dein aug wirt einualtig: all dein leib wirt liecht.
Wann ob dein aug wirt vngeng: all dein leib wirt vinster. Dorumb ob das liecht das in dir ist seint vinster. wieuil werdent denn der selben vinster?
Niemant mag gedienen zweyn herrn. Wann eintweder er hab in haß den einen vnd hab lieb den andern: oder enthab den einen vnd verschmech den andern. Gott vnd dem reichtum múgt ir nit gedienen.
Dorumb sag ichs euch nit seyt sorgsam eweer sele was ir esst: nach euerm leib wo mit ir in vasst. Ist denn nit die sele mer denn das essen: vnd der leib mer denn das gewand
Secht an die vogel des himels wann sy seen noch schneiden nit. noch sament in den kasten: vnd ewer himlischer vatter fürt sy. Seyt ir denn nit vil mer denn sy?
Wann welcher euer mag gedencken zü zelegen zü seiner gewechst ein eln?
Vnd was seyt ir sorgsam von dem gewand? Merckt die lilien des ackers in welcher weyse sy wachsen. Sy enarbeyten nach spinent nit.
Wann ich sag euch: das nach salomon in aller seiner wunniglich nit wart geuast als eine von disen.
Wann ob daz hew des ackers daz heut ist vnd morgen wirt gelegt in den aitoffen daz gott also vasst: wieuil mer ir lútzeler trewe?
Dorumb nit wölt sein sorgsam sagent waz eß wir oder was trinck wir: oder wo mit werd wir geuasst.
Vnd alle dise ding suchent die leut. Wann ewer vatter wais das ir bedurfft aller diser dinge.
Dorumb züm ersten sücht das reich gotz vnd sein gerechtikeit: vnd alle dise ding werden euch zü gelegt.
Dorumb nit wölt sein sorgsam an den morgen. Wann der morgenlich tag besorgt sich selber. Wann dem tag begnúgt seins vbeln.
NIchten welt vrteilen das auch ir icht wert gevrteilt nit welt verdampnen vnd ir wert nit verdampt:
wann mit dem vrteil vnd ir vrteilt wert ir gevrteilt: vnd mit dem maß vnd ir mest wirt euch wider gemessen.
Wann was siehstu den agen in dem augen deins brüders: vnd siechst nit den trom in deim augen.
Oder in welcherweyse sprichstu zü deim brüder brüder la: das ich auz ziech den agen von deim augen: vnd sich der trom ist in deim augen.
Trugener züm ersten zeuch aus den trom von deim augen: vnd denn gesichstu aus zeziechen den agen von dem augen deins brüders.
Nichten welt geben das heilig den hunden. noch legt ewer mergriessel fur die schwein: das sy es villeicht icht vertreten mit iren fússen: vnd so sy werden bekert sy verwusten euch.
Eischt vnd euch wirt gegeben: sücht vnd ir vindet: klopfet vnd euch wirt aufgetan.
Wann ein ieglicher der do eischt der enpfecht: vnd der do sücht der vindet: vnd dem klopfenden wirt auf getan.
Oder welch man ist von euch ob im sein sun eischt brot: gibt er im denn ein steine?
Oder ob er eischt einen visch: raicht er im denn ein schlangen?
Dorumb ob ir so ir seit vbel ir derkennt güt gaben zegeben ewern súnen: wie vilmer euer vatter der in himeln ist gibt güt gabe den eischenden im?
Dorumb alle die ding die ir welt daz euch die leut tunt: die tüt auch in zegleicherweiß. Wann ditz ist die ee vnd die weyssagen.
Get ein durch das eng tor: wann weyt ist das tor vnd brait ist der weg der do furt zü dem verleuse: vnd vil seint die do ein gent durch in
Wann eng ist das tor vnd schmal ist der weg der do furt zü dem leben: vnd lútzel seint die in vindent.
Mit fleiß hútet euch vor den valschen weyssagen die zü euch kument in scheffin gewande: wann inwendig seint sy grimig wolff.
Von iren wüchern der kennt ir sy. Lesent sy denn von den dornen die weinber: oder von den tisteln die feigen.
Also ein ieglich güt baum macht güten wücher: wann der böß baume macht bösen wücher.
Der güt baum mag nit machen bösen wücher: noch der böß baum mag nit machen güten wücher.
Ein ieglich baum der nit macht güten wücher der wirt ab gehauen: vnd wirt gelegt an das fewr.
Dorumb von iren wüchern derkennt ir sy.
Nit ein ieglicher der do spricht zü mir herr herr get ein in das reich der himel: wann der do thüt den willen meins vatters der in den himeln ist: erselb get in daz reich der himel.
Manige sprechent zü mir an dem tag herr herr weysagten wir nit in deim namen vnd wurffen wir nit auz die teuffel in deim namen. daten wir nit manige kreffte in deim namen:
vnd denn begiech ich in. Schait euch von mir ir do werckt die vnganckheit: wann ich derkant euch nye.
Dorumb ein ieglicher der do hört dise meine wort. vnd sy thüt. der wirt geleicht dem weysen manne der sein haus bawet auf den stain:
vnd der regen steig ab vnd die flöß kamen. vnd die winde weten vnd gachten an das haus: vnd es viel nit. Wann es waz gegruntfest auf einen festen stain.
Vnd ein ieglicher der do hört dise meine wort. vnd sy nit thüt. der wirt geleich dem tummen man der sein haus bawet auf den sant:
vnd der regen steige ab vnd die flöß kamen vnd die wind weten vnd gachten an das haus. vnd es viel: vnd sein val was michel.
Vnd es wart gethan do jhesus het vollendet dise wort: die geselschafft wundert sich vber sein lere.
Wann er was sy lernd als habent gewalt: vnd nit als die schreiber vnd die phariseer.
WAnn do jhesus was ab gestigen von dem berg. manig geselschafft nachuolgten im:
vnd secht ein misliger kam vnd anbet in sagent. O herr: du macht mich gereinigen ob du wilt
Vnd jhesus strackt die hant: vnd rurt in sagent. Ich wil. Wird gereinigt. Vnd zü hant wart gereiniget sein miselseucht.
Vnd jhesus sprach zü im. Sich das du es yemant sagst: wann gee vnd zeige dich den pfaffen: vnd opffer die gab die moyses gebot in zü eim gezeug.
Wann do er was ein gegangen zü capharnaum ein centurio genacht sich zü im:
vnd bat in sagent o herr: mein kint leit litsuchtig im haus: vnd wirt vbel gequelt.
Vnd jhesus sprach zü im. Ich kum: vnd gesunt es.
Der centurio antwurt vnd sprach. O herr: ich bin nit wirdig das du ein gest vnter mein tach: wann sprich allein das wort: vnd mein kint were gesunt.
Wann auch ich bin ein man geschickt vnter gewalt habent ritter vnter mir: vnd sprich ich zü disem gee vnd er geet. vnd zü dem andern kum vnd er kumt: vnd zü meim knecht thü das vnd er thüt es.
Wann do es jhesus gehort er verwundert sich: vnd sprach zü den die im nachuolgten. Gewerlich sag ichs euch: alsuil trew vand ich nit in jsrahel.
Wann ich sag euch: daz manig kumen von osten vnd von westen vnd rüent mit abraham vnd ysaack vnd mit iacob. jn dem reiche der himel:
wann die súne ditz reichs werden aus geworffen in die vssersten vinster. Do wirt wainen vnd grisgramen der zende.
Vnd jhesus sprach zü dem centurio. Gee dir gesche als du hast gelaubt. Vnd das kint wart gesunt zü der stunde.
Vnd do ihesus was kumen in das haus peters er sach sein schwiger ligent vnd habent den ritten:
vnd er berurt ir hant vnd der ritt ließ sy: vnd sy stünd auf vnd anbecht im.
Wann do der abent wart gemacht. sy brachten ime manige habent die teuffel: vnd er warff aus die geist mit dem wort. vnd gesunt alle die do hetten daz vbel
das erfult wurd dazr gesait ist von ysaias dem weyssaghen sagente. Er selb nam vnser vngesuntheit: vnd trüg vnser siechtumen.
Wann do ihesus sach vil geselschafft vmb sich: er gebot in zegen vber das mere.
Vnd ein schreiber genacht sich vnd sprach zü im. Maister: ich nachuolg dir wo du gest.
Vnd jhesus sprach zü im. Die fúchs habent holler vnd die vogel des himels nester: wann der sun der meit hat nit do er sein haubt an geneige.
Wann ein ander von seinen iungern sprach zü im. herr: la mich zem ersten gen vnd begraben meinen vatter.
Wann jhesus sprach zü im. La die totten begraben ir dotten. vnd nachuolg mir.
Vnd er steig auf in ein schifflein vnd sein iunger nachuolgten im:
vnd secht ein michel bewegung wart gemacht auf dem mere: also daz das schifflein wart bedeckt mit den vnden. Wann erselb schlieffe.
Vnd sein iungern genachten sich: vnd weckten in sagent O herr. mach vns behalten: wir verderben.
Vnd jhesus sprach zü in. Lutzeler trew waz seit ir vorchtsam? Do stünd er auf vnd gebot den winden vnd dem mere: vnd ein michel stille wart gemacht.
Ernstlich die leut wunderten sich sagent. Wer ist dirr: wann die winde vnd das mere gehorsamt im.
Vnd do er was kumen vber daz mere in die gegent der gerasern. jm begegenten zwen man aus gend von den grebern habent die teuffel. gar swerlich: also daz keiner mocht gen durch den wege.
Vnd secht sy rieffen sagent. Jhesus der sun gotz was ist dir vnd vns? Bistu her komen vor dem zeyt vns zequelen.
Wann ein herde maniger schwein was nit sere waident von in.
Wann die teuffel batten in sagent. Ob du vns von hin auswirfest: so laß vns in die herd der swein
vnd er sprach zü in. Get. Sy gingen auz vnd gingen in die swein. Vnd secht alle die herde ging hin mit geche sy besturzten sich in dem mere: vnd sturben in dem wasser.
Wann die hirten flohen: sy kamen in die stat vnd derkunten alle ding: vnd von den die do hetten den teuffel.
Vnd secht alle die stat ging aus gegen jhesus: vnd do sy in gesahen: sy baten in das er vberging von iren enden.
UNd jhesus staige auf in ein schifflein vnd fur vber das mere: vnd kam in sein stat.
Vnd secht sy brachten im einen litsúchtigen ligent im bet. Wann jhesus sach iren glauben: er sprach zü dem litsuchtigen. Sun hab züuersicht. Dein súnde werden dir vergeben.
Vnd secht etliche von den schreibern sprachen vnter in. Dirr spot.
Vnd do jhesus het gesehen iren gedancken. er sprach. Waz gedenckt ir vbler ding in ewern hertzen?
Was ist leichter zesagen deine súnd werden dir vergeben: oder zesagen ste auf vnd gee.
Wann das ir wisst das der sun der mayt hat gewalt die súnde zeuergeben auff der erde: do sprach er zü dem litsuchtigen. Ste auf heb auf dein bett: vnd gee in dein haus.
Vnd er stünde auf: vnd ging in sein haus.
Wann die geselschafft sahens sy vorchten sich: vnd wunniglichten gott der do gab sölichen gewalt den menschen.
Vnd do jhesus vber ging von dann: er sach einen man sitzen am zoll mit namen matheus. Vnd er sprach zü ime. Nachuolg mir. Vnd er stün auf vnd nachuolgt im.
Vnd es wart gethan do jhesus rüet im haus: secht manig der offen súnder vnd súnderin kamen vnd rüten mit jhesus. vnd mit seinen iungern.
Vnd die phariseer sachens sy sprachen zü seinen iungern Ewer maister worumb isst er mit den offen súndern vnd mit den súnderin?
Vnd jhesus hortz er sprach Dem gesunden ist nit durft dez artzt: wann den siechen.
Wann geet vnd lernt was dings es ist. ich wil derbarmd: vnd nit opffer. Wann ich kum nit zerüffen den rechten wann den súndern.
Do genachten fich zü im die iunger johannis sagent. Worumb vassten wir vnd die phariseer emssiglich: wann deine iunger vassten nit.
Vnd jhesus sprach zü in. Múgent denn die sún des breutgams geuassten die weil der breutigam ist mit in? Wann die tag koment so der breutigam wirt genomen von in: vnd denn so vasstent sy.
Wann keiner leg das stuck des newen tüchs an daz alt gewant. Wann es nymt sein sterck vom gewand: vnd der riß wirt erger.
Noch sy legen den newen wein in die alten vaß. In anderweyse die vaß werdent zerbrochen: vnd der wein wirt vergosen: vnd die vaß verderben. Wann sy legen die newen wein in die newen vaß: vnd beyde werden sy entzamt behalten.
Do er redt zü in dise ding. secht ein fúrst genacht sich vnd anebette in sagent. O herre mein tochter ist nu dott: wann kum leg die hant auf sy vnd sy lebt.
Vnd jhesus stünd auf vnd nachuolgt im: vnd sein iunger.
Vnd secht ein weip die do hett derlitten den heimlichen siechtum xii iar die genacht sich hinderwarts: vnd rürt den saum seins gewands
Wann sy sprach in ir. Ob ich allein rur sein gewant ich werd behalten.
Vnd jhesus bekert sich: er sach sy vnd sprach. Tochter hab züuersicht. Dein trewe hat dich gemacht behalten. Vnd das weip wart gemacht gesunt zü der stunde.
Vnd do jhesus was kumen in das haus des fúrsten. vnd hett gesehen die swegler vnd die geselschafft wuffent
er sprach Schait euch wann die diern ist nit dot. wann sy schlefft. Vnd sy spotten sein.
Vnd do die geselschafft was aus geworffen er ging ein: vnd hielt die hant vnd sprach. Dierne stand auff. Vnd die diern stünd auf:
vnd dise mere ging aus in alles daz lant.
Vnd jhesus vberging dann: zwen blinden volgten im rüffent vnd sagent. Der sun dauids derbarm dich vnser.
Wann do er waz kumen in daz haus. die blinden genachten sich zü im: vnd jhesus sprach zü in. Gelaubt ir das ich euch ditz mage gethün? Sy sprachen zü im. O herr ia.
Do rürt er ir augen sagent. Nach ewerm glauben werd euch gethan.
Vnd ire augen wurden auf gethan. Vnd jhesus der trauet in sagent. Secht das es iemant wisse.
Wann sy gingent auz sy vermerten in in allem dem lande.
Wann do sy warn aus gegangen secht sy brachten im ein man habent den stumen teuffel:
vnd do er hett aus geworffen den teuffel der stum der redt: vnd die geselschafft wunderten sich sagent. Wann alsust derschain nie in israhel.
Wann die phariseer sprachen. In dem fursten der teuffel wirft er auz die teuffel.
Vnd jhesus vmbging alle die stette vnd die castel: lerent in iren synagogen vnd prediget daz ewangelium des reichs: vnd gesunt alle vngesuntheit vnd allen siechtum.
Wann do er sach die geselschafft er debarmt sich ir: wann sy warn gemút vnd lagen als die schaffe nit habent den hirten.
Do sprach er zü seinen iungern. Ernstlich michel ist daz schnite: wann der wercker ist lútzel.
Dorumb bit den herrn des schnites: daz er sende wercker an sein schnit.
UNd er entzampt rieff seinen xii iungern. vnd gab in gewalt vber die vnreinen geist das sis aus wurffen: vnd gesunten alle vngesuntheit. vnd allen siechtum.
Wann ditz seint die namen der zwölffbotten. Der erst symon der do ist geheissen petter vnd andereas sein brüder: jacob zebedei. johannes sein brüder:
philippus vnd bartholomeus: thomas vnd matheus der offen súnder: jacob alphei vnd thadeus.
symon chananeus. vnd iudas scharioth: der in verriet.
Diß xii sant jhesus: vnd gebot in sagent. In den weg der heiden get nit: vnd in die stette der samarithan kumt nit:
wann noch ee geet zü den schaffen des haus jsrahel die do verdurben
Wann geet predigt sagent: wann daz reich der himel nachent.
Gesunt die siechen: derstet die dotten. gereinigt die misligen: werfft auz die teuffel: vergeben habt irs entpfangen. vergeben gebetz.
Nit wölt besitzen golt. vnd silber. noch múntz an eueren gurteln.
Noch taschen in dem weg noch zwen röck: noch schüch noch rüten. Wann wirdig ist der wercker seins essens.
Wann in welcher stat oder castel ir ein geet. fragt wer wirdig sey in ir: vnd beleibt do vnz das ir draus geet.
Wann so ir ein geet in daz haus. so grússt es sagent. Fride sey disem haus.
Vnd ernstlich ob das haus wirt wirdig: euer frid kumt auf es: wann ob es nit wirt wirdig: ewer frid kert wider zü euch.
Vnd ein ieglicher der euch nit enpfecht. noch ewer wort nichten hört: geet aus von dem haus vnd von der stat schut daz gestúpp von ewern fússen in zü eim gezeuge.
Gewerlich sag ichs euch: vergiblicher wirt dem lande der sodomer vnd der gomorrer an dem tag des vrteils denn dirr stat
Secht ich sende euch: als die schaff in mitzt der wolff Dorumb seyt witzig als die schlangen: vnd einualtig als die tauben.
Wann hút euch vor den leuten. Wann sy antwurten euch in den retten: vnd geiseln euch in iren synagogen:
vnd ir wert gefurt zü den kunigen vnd zü den richtern vmb mich. in zü eim gezeug vnd den leuten.
Wann so sy euch antwurten: nichten wölt gedencken in welcherweys oder was ir redt. Wann zü der stund wirt euch gegeben was ir redt.
Wann ir seyt nit ir do redet: wann der geist ewers vatters der do redt in euch.
Wann der brüder antwurt den brüder zü dem tod. vnd der vatter den sun: vnd die sún stend auf wider die vetter: vnd quelent sy mit dem tode:
vnd ir wert in haß allen leuten vmb meinem namen. Wann der do volent vntz an das ende: der wirt hie behalten.
Vnd so sy euch jagent in dirr stat. so fliecht in ein andre. Gewerlich sag ichs euch: ir vollent nit die stette der jsrahel: vntz das kumt der sun der meid.
Der iunger sey nit vber den meister: noch der knecht vber sein herren.
Es begnúg dem iunger daz er sey als sein maister: vnd dem knecht als sein herr. Ob sy den vatter des ingesindes rüffent beeltzebub: wie vil mer sein heimlichen.
Dorumbe nichten wölt ir sy furchten. Wann nit ist so bedeckt das nit werd eroffent: noch so verborgen das nit werd zewissen.
Das ich euch sag in der vinster das sagt an dem liecht: vnd daz ir habt gehort mit den orn daz predigt auf dem dach.
Vnd nichten wölt sy furchten die do derschlagent den leib. wann die sele múgent sy nit derschlagen: wann noch mer furcht den der do die sele mag verliesen vnd den leibe in die angst.
Denn zwen sperling seint sy nit verkaufft vmb einen helbeling? Vnd einer von in velt nit auf die erd on ewern vatter.
Wann auch die hare ewers haubts seint all gezalt.
Dorumb nichten wölt euch furchten: jr seyt besser denn maniger sperling.
Dorumb ein ieglicher der mein begicht vor den leuten: vnd ich begich sein vor meim vatter der in himeln ist.
Aber ein ieglicher der mein verlaugent vor den menschen vnd ich verlaugen sein vor dem vatter der do ist in den himeln.
Nichten wölt wennen das ich kum zelegen fride an die erde. Ich kum nicht zelegen fride wann daz waffen.
Wann ich kum zeschaiden den menschen wider sein vatter. vnd die tochter wider die mutter: vnd die schnür wider die schwiger.
vnd die heimlichen des menschen werdent sein feind.
Der merr lieb hat vatter oder mutter denn mich: der ist nit mein wirdig. Vnd der do lieb hat den sun oder die tochter vber mich der ist nit mein wirdig.
Vnd der nit nimpt sein kreutze vnd mir nachuolgt: der ist mein nit wirdig.
Der sein sele vindet. der verleust sy: vnd der sein sele verleust vmb mich. der vindet sy.
Der euch enpfecht der enpfecht mich: vnd der mich enpfecht der enpfechte den der mich sant.
Der do enpfecht den weysagen in dem namen des weyssagen: der enphecht den lon des weyssagen. Vnd der do enphecht den gerechten in dem namen der gerechten: der enphecht den lon des gerechten
Vnd ein ieglicher der do gibt ein trunck ein kelche kaltz wassers eim von disen mynsten allein in dem namen des iunger: gewerlich sag ichs euch er verleust nit seinen lone.
UNd es wart getan do jhesus hett volendet zegebieten seinen xij iungern: er vber ging dann das er lernt vnd predigt in iren stetten
Wann do johannes hette gehort in den banden die werck cristus: er sant zwen von seinen iungern.
er sprach zü in. Bistus der do ist kunfftig oder baiten wir eins andern.
Vnd jhesus antwurt er sprach zü in. Geet derkunt johannes die dinge die ir habt gesehen vnd gehort.
Die blinden sehen. die lamen gend. vnd die mússligen werden gereiniget: die tauben hörnd. Die dotten derstend. die armen werden gepredigt:
vnd er ist selig der nit wirt betrúbt an mir.
Wann do sy waren hin gegangen: jhesus begunde czesagen zü der geselschaffte von johannes.
Was gingt ir aus in die wúste zesehen? Ein ror bewegt von dem winde? Wann was gingt ir aus zesehen? Ein man geuasst mit lindem gewand Secht die do seint geuasst mit lindem gewande in den heusern der kúnig seint sy.
Wann waz gingt ir aus zesehen? Ein weysagen? Joch ich sage euch: vnd er ist mer denn ein weyssag.
Wann dirr ist von dem geschriben ist. Sich ich send meinen engel vor deim antlútz: vnd der do vor beraiten deinen weg vor dir.
Gewerlich sag ichs euch: vnter den geborn der weyb derstünd nie mer denn johannes der tauffer. Wann der der mynner ist in dem reich des himel der ist mer denn er.
Wann von den tagen johannis des teuffers vntz nu das reich der himel leidet crafte: vnd die gewaltigen begreiffent es.
Wann alle die ee vnd die weyssagen vntz an johannes die weyssagten:
vnd ob ir in wölt enphachen. er selb ist helias der do ist kunftig.
Der orn hab zehoren der hör.
Wenn wem maß ich gleich ditz geschlecht? Es ist gleich den kinden die do sitzen an dem marckte: die do rüffen iren entzamt geleichen sagent.
Wir sungen euch vnd ir ensprungt nit: wir clagten vnd ir enwaint nit.
Wann johannes der tauffer kam nit essent noch trinckent: vnd sy sagent er hat den teuffel.
Der sun der maid kam essent vnd trinckent: vnd sy sagent secht ein man fraß vnd trincker des weins freunt der offen súnder vnd der súnder. Vnd die weysheit ist gerechthafftigt von iren súnen.
Do begund jhesus zeitwissen den stetten in den manig seiner krafft warn getan: das sy nit hetten gemacht büß.
We dir corosaim. we dir bethsaida: wann ob in tyri vnd in sydoni warn getan die kreffte die do seint getan in euch: villeicht sy hetten gemacht büß in herin vnd in aschen.
Idoch sag ichs euch: vergiblicher wirt tyri vnd sydon an dem tag zü dem vrteil denn euch.
Vnd du capharnaum. derhöchstu dich denn vntz an den himel? Du steigst ab vntz an die helle. Wann ob in sodomis wern gethan die kreffte die do seint gethan in dir: villeicht sy wern bliben vntz an disen tag.
Idoch sag ichs dir: daz vergiblicher wirt dem lande der sodomer an dem tag zü dem vrteil denn dir.
In dem zeyt jhesus antwurt vnd sprache. O herr vatter des himels vnd der erde ich begich dir. das du hast verborgen dise ding vor den weysen vnd vor den witzigen: vnd hast sy deroffent den lútzeln.
Also vatter wann: alsust was es geuellich vor dir.
Alle ding seint mir geantwurt von meinem vatter. Vnd keiner derkennt den sun nur der vatter: noch den vatter wer derkennt in nur der sun: vnd dem es der sun wil deroffen.
Kumt alle zü mir ir do arbeit vnd seyt geladen: vnd ich widermache euch.
Nemt auf euch mein ioch: vnd lernt von mir wann ich bin senfft vnd demútigs hertzen: vnd ir vindet rüe ewern selen.
Wann mein ioch ist senft: vnd mein burde ist leichte.
IN dem zeit jhesus ging an dem samsstag durch die sate: wann sein iunger hungert sy begunden zereiben die eher vnd zeessen.
Wann die phariseer die sahens. sy sprachen zü im. Sich dein iunger tünd: das in nit gezimt zü thün des samsstags.
Vnd er sprach zü in. Lasst ir nit was dauid tet do in hungert vnd die mit im warn.
jn welcherweys er einging in daz haus gotz. vnd asse die brot der furlegunge. die im nit gezamen zeessen noch den die mit im warn: nur allein den pfaffen?
Oder lasst ir nit in der ee. das die pfaffen des samsstags entzeubernt den samsstage in dem tempel: vnd seint on schulde?
Wann ich sag euch: das dirr ist mer denn der tempel.
Wann ob ir west was dings ist ich wil derbarmde vnd nit das opffer: ir hett nit verdampt die vnschuldigen.
Wann der sun der maid ist ioch herr des samsstags.
Vnd do er was vbergangen dann: er kam in iren synagogen.
Vnd sechte do was ein man habent ein durre hant: vnd sy fragten in sagent. Ob es gezem zegesunten des samsstages? Das sy in besagten.
Wann er sprach zü in. Welch man ist von euch der do hat ein schaff? Vnd ob es vellt in die grüb des samsstags: helt ers denn nit vnd erhebez?
Wie vilmer der mensch ist besser denn das schaff. Alsust es gezimpt wol des samsstags zetün.
Do sprach er zü dem menschen. Streck dein hant. Vnd er strackt sy: vnd sy wart im geschickt in gesuntheit als auch die ander.
Wann die phariseer giengen aus: sy machten rat wider in: jn welcherweys sy in verluren.
Wann jhesus west es er schied sich dann: vnd manig nachuolgten im: vnd er gesundet sy alle.
Vnd er gebot in. das sy in nit machten offen:
das derfullt wurd daz gesait ist durch ysaias den weyssagen sagent.
Sich mein kint das ich hab derwelte: mein lieber in dem entzamt wol geuiel meiner sele. Ich setze mein geist auf in: vnd er derkundet den leuten das vrteile.
Er kriegt nit noch enrufft: noch keiner hört sein stym in den gassen.
Daz geuackelt ror zerbricht er nit. vnd den riechenden flachs verlescht er nit: vntz daz er auz gewirft das vrteil zü der vberwindung:
vnd die leut versehent sich an sein namen.
Do wart im bracht ein man stumm vnd blint habent den teuffel: vnd er gesunt in also daz er redt vnd gesach.
Vnd alle die geselschafft wunderten sich: vnd sprachen. Ist dirr denn nit der sun dauids?
Wann die phariseer hortens sy sprachen. Dirr wirfft nit aus die teuffel: nur in belzebub dem fúrsten der teuffel.
Wann jhesus west ir gedancken er sprach zü in. Ein ieglich reich geteilt wider sich wirt verwúst: vnd ein ieglich haus oder stat getailt wider sich bestet nit.
Vnd ob sathanas aus wirfft sathanam er ist getailt wider sich. Dorumb in welcherweys bestet sein reich?
Vnd oh ich in beltzebub auz wirff die teuffel: ewer súne in wem werffent sies auz? Dorumb werdent sy ewer vrteiler.
Wann ob ich in dem geist gotz auz wirff die teuffel:dorumb das reich gotz furkumt oder furbringt auf euch.
Oder in welcherweys mag iemant eingen in das haus des starcken vnd berauben sein vaß: neur er binde zü dem ersten den starcken? Vnd denn beraubt er im sein haus.
Der nit ist mit mir der ist wider mich: vnd der nit sament mit mir der zerstreut?
Dorumb sag ichs euch: ein ieglich súnd vnd spot wird vergeben den leuten: wann der geist des spottes wirt nit vergeben.
Vnd der do spricht das wort wider den sun der maid. das wirt im vergeben: wann der do spricht wider den heiligen gaist das wirt im nit vergeben: noch in dirr werlt: noch in der kunfftigen.
Oder macht den baum güt vnd sein wücher güt: oder macht den baum böße: vnd sein wücher bösse. ErnstIich der baum wirt derkant: von dem wücher.
Geschlecht der vippern in welcherweys múgt ir gereden daz güt so ir seyt vbel? Wann vor der begnugsam des hertzen. redt der mund.
Der güt mensch von dem gütten schatz furbringt er daz güt: vnd der vbel mensch von dem vbeln schatz furbringt er das vbel.
Wann ich sag euch: daz ein ieglich mússigs wort das die leut redent: sy gebent rede von im an dem tag des vrteils.
Wann von deinen worten wirstu gerechthaftiget: vnd von deinen worten wirstu verdampte.
Do antwurten im etliche von den schreibern vnd von den phariseern sagent. Maister: wir wellen sehen ein zaichen von dir.
Er antwurt vnd sprach zü in geschlecht vbels vnd eebrechigs daz sucht ein zaichen: vnd zaichen wirt im nit gegeben nur das zaichen jonas des weyssagen.
Wann als jonas was in dem bauch des waluisch iij tag und iij nacht: also wirt der sun der meyd in dem hertzen der erde iij tag vnd iij nacht.
Die man von niniue stend auf in dem vrteil mit disem geschlecht vnd verdampnent es: wann sy machten büß in der predige jonas Vnd secht dirr ist mer denn jonas.
Die kúnigin von osten stet auf in dem vrteil mit disem geschlechte vnd verdampt sy: wann sy kumt von den enden der erde zehören die weysheit salmons. Vnd secht dirr ist mer denn salmon.
Wann so der vnrein geist aus geet von dem menschen er geet durch die dúrren stet. süchent rüe vnd er vint ir nit.
Denn spricht er. Ich kere wider in mein hauße von dem ich aus gieng. Vnd so er kumt er vindet es lere gereinigt mit besmen vnd geziert.
Denn geet er vnd nympt mit im vij ander geist erger denn sich: vnd eingende entwelnt sy do: vnd die iungsten ding des menschen. werdent erger denn die ersten. Also geschicht auch disem vbeln geschlechte.
Noch do er redt zü der geselschafft: secht sein mutter vnd sein brúder stunden auswendig. süchent zereden mit im.
Wann einer sprach zü im. Sich dein mutter vnd dein brúder stend auswendig: vnd süchent dich.
Vnd er antwurt dem sagenden im vnd sprach. Welchs ist mein mutter: vnd welchs seint mein brúder?
Er strackt die hend an sein iunger vnd sprach. Secht mein mutter und mein brúder.
Wann ein ieg1icher der do tüt den willen meins vatters. der in dem himel ist: erselb ist mein brüder vnd mein swester vnd mutter.
IN dem tag jhesus ging aus von dem haus er saß bey dem mere:
vnd manig geselschaft samten sich zü im: also das er aufstaig in ein schifflein vnd sasse: vnd alle die geselschaft stünden bey dem gestat:
vnd er redt manige ding zü in in gleichsam sagent. Secht er ging aus der do sehet zeseen seinen samen.
Vnd do er seet etlich die vielen bey dem weg: vnd die vogel kamen vnd assen sy.
Wann die andern vieln in daz stainig do sy nit hetten vil erde: vnd zehant wurden sy geborn wann sy hetten nit die tieff der erden.
Wann do der sunn wart geborn sy derhitzten: wann sy hetten nit die wurtzeln vnd dorten.
Wann die andern vieln vnder die dörner: vnd die dorn wüchsen vnd dersteckten sy.
Wann die andern vieln in die güten erden: vnd gaben wücher. den ein C valt. den ein lx valt. den ein xxx valt.
Der orn habe zehören der hör.
Vnd die iunger genachten sich sy sprachen zü im. Worumb redestu mit in in gleichsam?
Er antwurt vnd sprach zü in. Wann euch ist geben zeerkennen die taugen des reichs der himel: wann in ist sy nit gegeben.
Wann der do hat dem wirt gegeben vnd in begnúgt. Wann der do nichten hat: joch das er hat das wirt genumen von im.
Dorumb rede ich mit in in g1eichsam. daz die gesehenden nit ensehen. vnd die hörenden nit hörn noch vernemment:
daz in in werde derfullt die weyssagung ysaias sagent. Ir hort mit gehörd vnd vernemt nit: vnd sehent secht ir vnd secht nit.
Wann das hertz ditz volcks ist derfaistet vnd horten schwerlich mit den orn. vnd beschlussen ire augen: das sy etwenn icht sehen mit den augen vnd hörnt mit den orn. vnd vernement mit dem hertzen: vnd werdent sy bekert vnd ich gesunt sy.
Wann selig seint ewre augen wann sy sehen: vnd ewre orn wann sy hörnt
Ernstlich gewerlich sage ichs euch: daz manig weyssagen vnd gerechten begerten zesehen die dinge die ir secht vnd sahen ir nit: vnd zehören die ding die ir hort vnd horten ir nit.
Wann ir hört die gleichsam des seenden.
Ein ieglicher der do hört das wort des reichs vnd es nit vernympt. der vbel kumt vnd zuckt daz do ist geseet in seim hertzen: dirr ist der do ist geseet bey dem weg.
Wann der do ist geseet auff daz steinige: dirr ist der do hört das wort. vnd es zehant entphecht mit freuden.
Wann er hat nit die wurtzeln in im: wann er ist vnstet. Wann so das durechten vnd die iagung wirt gemacht: zehant wirt er betrúbt vmb das wort:
wann der do ist geseet vnder die dorn: dirr ist der do hört das wort gotz. vnd die sorge dirr werlt vnd die trugheit der reichtum dersteckt das wort: vnd wirt gemacht on wücher
Wann der do ist geseet in die güten erde: dirr ist der do hört daz wort vnd es vornympt vnd bringt wücher: vnd macht ernstlich den ein. C. valt. wann den andern lx valt. wann den einen xxx valt.
Ein ander geleichsam furlegt er in sagent. Daz reich der himel ist gleich eim man der do seet güten samen an sein acker.
Wann do die leút schlieffen: sein feint der kam vnd vberseet den milben in mitzt des waitzen: vnd er ging hin.
Wann do das krut was gewachsen vnd hett gemacht wücher: do erschinen auch die milben.
Wann die knecht des vatters des in gesindes genachten sich. sy sprachen zü ime. O herr seestu nit güten samen an dein acker: dorumb wo von hat er die milbe? Vnd er sprach zü in.
Der man feint hat ditz gethan. Wann die knecht sprachen zü im. Wiltu wir gen vnd lesen sy aus?
Vnd er sprach. Nein. Villeicht so ir ausleset den milben ir auswurtzelt auch den waitzen.
Entzamte mit in lat ietweders wachsen vntz zü dem schnite: vnd in dem zeyte des schnittes ich sag zü den schnittern. Züm ersten lesst aus die milben. vnd bindet sy zü burdelein sy zü verbrennen: wann den waitzen sament in meinen kasten.
Ein ander geleichsam furlegt er in sagent Das reich der himel ist gleich eim korn des senfs: das der man nympt vnd seet es an seinen acker:
ernstlich es ist daz mynst vnter allem samen. Wann so es gewechst es wirt mer denn alle die köle: vnd wirt ein baum also das die vogel des himels kument vnd wonnent auf seinen essten.
Ein ander gleichsam redt er zü in sagent. Das reich der himel ist gleich dem hefel. den das weyp nympt vnd in verbirgt vnter drey maß melbs: bis das es alles wirt derhaben.
Alle dise ding redt jhesus zü der geselschaft in gleichsam: vnd on gleichsam redt er nit mit in.
das derfullt wurd das gesait ist durch den weyssagen sagent. Ich thün auf meinen mund in gleichsam: vnd derkunde die verborgen ding sint der schickung der werlt.
Do er hett gelassen die geselschafft er kam in das haus: vnd sein iungern genachten sich zü im sagent. Vnterschaide vns die gleichsam des waitzen vnd des milben des achers.
Er antwurt vnd sprach. Der do seet den güten samen: das ist der sun der maid.
Wann der acker das ist dise werlt. Wann der güte same: daz seint die súne des reichs. Wann der milbe das seint die schalckhafftigen sún
Wann der feint der sy vberseet. das ist der teuffel. Wann das schnitte daz ist die volendung der werlt Wann die schnitter daz seint die engel.
Dorumb als die melben werdent gesament vnd werdent verbrennt in dem feuer: also wirt es in der volendung der werlt.
Der sun der meid sent seine engel. vnd sy lesen alle trúbsal von seim reich. vnd alle die do thünt die vnganckheit:
vnd legent sy in den aitofen des feurs. do wirt wainen vnd grisgramung der zend.
Denn erleuchten die gerechten als der sunne in dem reiche irs vatters. Der orn hab zehören der hör
Das reich der himel ist gleich dem schatz verborgen in dem acker: wann so in der mensch vindt er verbirgt in. vnd er geet vor freuden vnd verkauft alle ding die er hat: vnd kauft den acker.
Aber das reich der himel ist gleich eim kauffman: der do sücht die güten mergrisel.
Wann do er hett funden ein teures mergrieslin: er ging vnd vorkaufft alle ding die er hett vnd kaufft es.
Aber daz reich der himel ist gleich dem netz gelegt in das mere: vnd dorynn gesament von allem geschlecht der visch.
Wann do es was vol sy zugen es aus vnd sassen bey dem gestat. vnd die güten derwelten sy in ire vaß: wann die bösen worffen sy aus.
Also wirt es in der volendung der werlt. Die engel gent aus. vnd schaident die vbeln von mitzt der gerechten.
vnd legent sy in den aitoffen des feuers: do wirt wainen vnd grysgramung der zende.
Vernamt ir alle dise ding? Sy sprachen zü im ja.
Er sprach zü in. Dorumb ein ieglicher schreiber gelerter in dem reich der himel ist geleich eim man vatter des ingesindes: der do fúrbringt von seim schatz die neuwen ding vnd die alten.
Vnd es wart gethan do jhesus hett volent die geleichsam. er vbergieng dann.
Vnd kam in sein vatter lant er lert sy in iren synagogen: also daz sy sich wunderten vnd sprachen. Wo von ist disem weysheit vnd kreffte?
Ist dirr denn nit der sun des smides? Sein mutter ist sy denn nit gehaisen maria vnd sein brúder jacob vnd joseph. vnd symon vnd in das.
vnd sein schwestern seint sy denn nit all mit vns. Dorumb wo von seint disem alle dise ding?
Vnd sy wurden geergert an im. Wann jhesus sprach zü in. Der weyssag ist nit on ere nuer in seim vatterlant. vnd in seim haus.
Vnd dorumb tet er nit manige kreffte: vmb iren vngelauben.
IN dem zeyt herodes furst des vierden tails hort das mer von jhesus: vn sprach zü sein kinden.
Dirr ist johannes der tauffer: er ist erstanden von den dotten: vnd dorumb werckent die kreffte in im.
Wann herodes hielt johannes vnd bant in: vnd legt in in den karcker vmb herodiaden daz weip seins brüders.
Wann johannes sprach zü im. Sy gezint dir nit zehaben
Vnd er wolt in derschlahen er vorcht das volck: wann sy hetten in als ein weyssagen.
Wann an dem geburtlichen tag herodes. die tochter herodiadis sprang in mitzt: vnd es geuiel herodes.
Do von gelobt er ir mit aiden zegeben: was dings sy eisch von im.
Vnd sy was vor gemant von ir mutter sy sprach gib mir auf einer schússeln: daz haubt johannis des tauffers.
Vnd der kúnig wart betreubt: wann umb das geschworen rechte vnd vmb die die do entzamt sassen gebot er irs zegeben.
Vnd sant vnd enthaubt johannes in dem kercker.
Vnd sein haubt wart bracht auf einer schússeln: vnd wart gegeben der diern: vnd sy bracht es ir mutter.
Vnd sein iungern genachten sich sy namen sein leip vnd begrüben in: sy kamen vnd derkunten es jhesus.
Do es jhesus hett gehort er schied sich dann in einem schifflein: ein halb in ein wúste stat. Vnd do es die geselschafft gehort sy nachuolgten im zefüssen von den stetten.
Vnd er ging aus er sach ein michel geselschafft. vnd er derbarmt sich ir: vnd gesunt ir siechen.
Wann do der abent wart gemacht. sein iunger genachten sich zü im sagent. Dise stat ist wúst. vnd die stund vberget ietzunt Ia die geselschaft: das sy gen in die castell vnd kauffen in ze essen.
Wann jhesus sprach zü in. Sy habent nit durfft zegen: ir gebt in zeessen.
Sy antwurten im. Wir haben hie nit denn v brot vnd zwen fysch.
Er sprach zü in. Bringt mirs her
Vnd do er het gebotten der geselschafft zesitzen auf daz hewe: er nam die v brot vnd die zwen visch: er sach auf in den himel er gesegent die brot vnd brachs. vnd gabs sein iungern wann die iunger gabens der geselschafft.
Vnd sy assen all: vnd wurden gesat. Vnd sy huben auff die beleibunge xij körb vol der brechunge.
Wann die zal der essenden waz v M der man: on die weyb vnd die lútzeln.
Ynd zehant gebot jhesus sein iungern auf zesteigen in ein schifflein: vnd vor im zegen vber das mere bis das er geließ die geselschafft.
Vnd do er hett gelassen die geselschaffte. er staig auf allein bettent an dem berg. Wann do der abent wart gemacht er was allein do
Wann das schifflein wart geworffen von den vnden in mitzt des meres.
Wann der wint der was in widerwertig. Wann vmb die vierden wach der nacht. er kam zü in gend auff dem mere.
sy wurden betrúbt sagent: wann es ist ein trúgniß.
Vnd rieffen vor vorchten. Vnd zehant jhesus redt zü ine sagent. Habt züuersicht: jch bins: nichten wölt euch fúrchten.
Wann peter antwurt er sprach. o herr ob dus bist so gebeut mir zekumen zü dir auf den wassern
Vnd er sprach. Kum. Vnd peter steig ab von dem schifflein er ging auff den wassern daz er kem zü jhesus
Wann do er sach ein starcken winde er vorcht sich. Vnd do er begund zesincken: er rief sagent. O herr mach mich behalten.
Vnd zehant jhesus strackt die hant vnd begreiff in: vnd sprach zü im. Lútzels glauben worumb hastu gezweifelt?
Vnd do er was auf gestigen in das schifflein: der wint hort auf.
Wann die do warn in dem schifflein: die kament vnd anbetent in sagent.
Gewerlich du bist der sun gotz. Vnd do sy warn vber gefarn vber das mere: sy kamen in das lant der genesar.
Vnd do in hetten derkant die man der stat. sy santen in alle die gegent. vnd brachten im alle die do hetten das vbel:
vnd baten in das sy alsuil berurten den saum seins gewands. Vnd alle die in rurten: die wurden gemacht gesunt.
DO genachten sich zü im die schreiber vnd die phariseer von jherusalem sagent?
Worumb vbergend dein iunger die sitten der alten sagent Wann sy twahent nit ir hende so sy essent das brot
Wann er selb antwurt. er sprach zü in. Vnd ir worumb vberget ir daz gebot gotz vmb euern sitten?
Wann gott der sprach. Ere vatter vnd mütter. vnd der der do flücht dem vatter oder der mutter. der sterb des todes
Wann ir sprecht. ein ieglicher der do spricht zü seim vatter oder zü seiner mutter. was gab ist von mir die nútzt dir.
vnd er eret nit sein vatter vnd sein mutter: vnd ir habt gemacht vppig das gebot gotz vmb ewern siten.
Trugner: wol hat geweyssagt von euch ysaias sagent.
Ditz volck eret mich mit den lespen: wann ir hertz ist ferr von mir
Wann on lon dienent sy mir sy lernt die lere vnd die gebot der man.
Vnd er entzamt rieff zü sich der geselschafft. er sprach zü in. Hört vnd vernemt.
Daz zü dem munde einget daz entzeúbert den menschen nit: wann das zü dem munde ausget das entzeúbert den menschen.
Do genachten sich sein iunger sy sprachen zü im. Wiß daz die phariseer haben gehort ditz wort vnd seind betrúbt?
Er antwurt vnd sprach. Ein ieglich pflantzunge die mein himlischer vatter nit hat gepflantzt die wirt ausgewurtzelt.
Lasst sy: sy seint blint vnd laiter der blinden. Wann ob der blind gibt gelait dem blinden: baide vallent sy in die grübe
Wann petter antwurt. er sprach zü im. Vnterschaid vns dise gleichsam.
Vnd er sprach. Vnd ir seyt noch on vernunfft?
Vernemt ir nit. das allles das zü dem munde einget das get in den bauch vnd wirt gelassen in schaidung?
Wann die züm mund ausgeend die gend aus von dem hertzen: vnd die entzeúbernt den menschen.
Wann von dem herzen gend aus vbel gedancken: manschlacht. ebrechung. gemein vnkeúschung. diepheit. falsch gezeúg. vnd spot.
Ditz seint die ding die do entzeúbern den menschen. Wann zeessen mit vngetwagen henden enzeúbert nit den menschen.
Vnd jhesus ging auz dann. er schied sich in die tail zü tyri vnd sydo.
Vnd secht ein weip chananeerin ging auz von iren enden. sy rieff zü im sagent. O herr der sun dauids erbarm dich mein: mein tochter wirt vbel gemút von dem teúffel.
Er antwurt ir nit ein wort. Sein iungern genachten sich. vnd baten in sagent. La sy: wann sy rüfft33 vns nach.
Wann er antwurt er sprach. Ich bin nit gesant. nuer zü den schaffen des haus jsrahels die do verdurben.
Vnd sy kam. vnd anbett in sagent O herr hilff mir.
Er antwurt vnd sprach. Es ist nit güt zenemen daz brot der súne: vnd zegeben den hunden.
Vnd sy sprach. O herr ia. Wann ioch die welffel essent von den brosmen die do vallent von dem tisch ir herrn.
Do antwurt jhesus. er sprach zü ir. O weip michel ist dein glaube: dir geschehe als du wild. Vnd ir tochter wart gesunt zü der stunt.
Vnd do jhesus vber ging dann. er kam bey dem mere galile: er steig auf den berg er saß do.
Vnd manig geselschaffte genachten sich zü ime. habent mit in stumen. blinden. lamen. krancken vnd manig ander: vnd wurffen sy zü seinen fússen: vnd er gesunt sy.
Also das die geselschafft wunderten secht die stumen redent. die lamen gend. die blinden gesehent: vnd michelichten gott der jsrahel.
Wann jhesus entzamt rieff seinen iungern er sprache. Mich derbarmt der schare: wann sy vollendent ietzunt mit mir drey tag. vnd habent nit das sy essen. Vnd ich wil sy nit lassen vassten: daz sy icht gebresten an dem weg
vnd sein iunger sprachen zü im. Dorumb wo von seint vns alsuil brot in der wúste. das wir gesatten als michel geselschafft.
Vnd jhesus sprach zü in? Wie vil brot habt ir. Vnd sy sprachen. Sieben vnd ein lútzel visch.
Vnd er gebot der geschelschafft. das sy sessen auf die erde.
Vnd er nam die vij brot vnd die visch. vnd macht genad er brachs vnd gabs sein iungern: vnd die iunger gabens dem volck.
Vnd sy assen alle vnd wurden gesatt. Vnd sy hüben auff vij körb vol. das do was vber beliben von den brechungen.
Wann der die do hetten gegessen warn iiijM der man: on die lútzeln vnd die weiber.
Vnd do er hett gelassen die geselschafft er staig auf in ein schiflein: vnd kam in die enden magedon.
Do genachten sich zü im die phariseer vnd die verleiter sy versüchten in: vnd baten in daz er in zaigt ein zaichen vom himel.
Er antwurt. vnd sprach zü in. So der abent wirt gemacht ir sprecht es wirt haiter: wann der himel der ist rote
Vnd an dem morgen. heút wirt gemacht hagel vngewiter: wann der himel rötte truriglich. Denn der kennt ir zevrteilen das antlútz des himels: wann die zaichen der zeyt múgt ir nit gewissen.
Geschlecht vbels vnd eebrechigs sücht ein zaichen: vnd daz zeichen wirt in nit gegeben nuer das zaichen jonas des weyssagen. Er ließ sy vnd gieng.
Vnd do sein iungern warn kumen vber das mere: sy hetten vergessen zenemen brot.
Er sprach zü in. Secht vnd hút eúch vor dem heffel der phariseer vnd der verlaiter.
Vnd sy gedachten vnter in sagent. Das wir nit namen brot.
Wann jhesus west es. er sprach zü in. Lútzeler trew waz gedenckt ir vnter eúch: das ir nit habt brot?
Vernemt ir nit noch gedenckt der .v. brot. vnd der .v. tausent der man: vnd wie vil körb hübt ir auf?
Nach der vij brot in den vier tausent der mann. vnd wie vil körbe hübt ir auf?
Worumbe vernemt ir nit wann ich sait eúch nit von dem brot: wann hút eúch vor dem hefel der phariseer vnd der verlaiter?
Do vernamen sy das er in nit hett gesait sich zü húten vor dem hefel des brotz: wann vor der lere der phariseer vnd der verlaiter.
Wann jhesus kam in die tail des keyserthumbs philipps: vnd er fragt seine iunger sagent. Wen sagent die leút zesein den sun der meid?
Vnd sy sprachen. Die einen johannes den tauffer. wann die andern helias. wann die andern jeremias: oder einer von den weyssagen.
Jhesus sprach zü in. Wann wen sagt ir mich zesein?
Symon petter antwurt er sprach zü ime. Du bist crist der sun gotz des lebentigen.
Wann jhesus antwurt er sprach zü im. Selig bistu symon bariona: wann flaisch vnd blüt hat dirs nit deroffent: wann mein vatter der in den himeln ist.
Vnd ich sag dir: das du bist petter vnd auf disen stain bawe ich mein kirchen: vnd die thor der helle múgent nit wider sy
Vnd ich gib dir die schlússel des reichs der himel. Vnd was dinges du bindest auf der erde daz wirt auch gebunden in den himeln: vnd was dinges du entbidest auf der erde daz wirt ioch entbonden in den himeln.
Do gebot jhesus sein iungern das sy niemant sagten: das erselb wer jhesus cristus.
Von des hin begunde jhesus zezaigen sein iungern. das ime gezem zegen zü jherusalem. vnd manige ding zerleiden von den alten vnd von den schreibern vnd von den fúrsten der pfaffen. vnd werden derschlagen vnd zersten am dritten tage.
Petter nam in: vnd begunde in zeberespen sagent. O herr ditz sei von dir: ditz geschicht dir nit.
Er bekert sich vnd sprach zü petter. Ge nach mir widerwertiger du bist mir ein trúbsal: wann du derkennst nit die ding die do seint gotz. wann die ding die do seint der leúte.
Do sprach jhesus zü seinen iungern. Wer nach mir wil kumen der verlaugen sein selbs: vnd nem sein kreútz vnd nachuolg mir.
Wann der sein sele wöl machen behalten: der verließ sy. Wann der sein sel verleúst vmb mich: der vindet sy.
Wann was nútzt dem menschen ob er gewúnne alle dise werlt: wann leyt er verwústung seiner sele? Oder waz wechsels gibt der mensch vmb sei sele?
Wann der sun der maid ist kúnfftig in die wunniclich seins vatters mit seinen engeln: vnd denn gibt er eim ieglichen nach seinen wercken.
Gewerlich sag ichs eúch: daz etlich seint von den hiestenden die nichten bekorn den dott. biß das sy gesehent den sun der meide kumen in sein reich.
Und nach vj tagen ihesus nam pettern vnd jacoben vnd iohannes sein brüder: vnd furt sy einhalb auf ein hohen berg:
vnd wart verwandelt vor in. Vnd sein antlútz leúcht als der sunn: wann seine gewand wurden gemacht weyß als der schnee.
Vnd secht moyses vnd helias. derschinnen redent mit im.
Wann petter antwurt. er sprach zü ihesus. O herre. güt ist vns zesein hie. ob du wilt wir machen hie drey tabernackel: dir ein. moyses ein. vnd helias ein.
Noch do er redt: secht ein weys wolcken beschettigt sy. Vnd secht ein stym von dem wolcken sagent. Dirr ist mein lieber sun in dem ich mir entzamt wol geuiel in selb hört.
Vnd die iunger hortens sy vieln nyder auf ir antlútz. vnd vorchten sich hart.
Vnd ihesus genacht sich vnd rurt sy: vnd sprach zü in. Stet auf vnd nicht enwelt eúch fúrchten.
Wann sy hüben auf ire augen. sy sahen nieman: nuer ihesus allein.
Vnd do sy abstigen von dem berg: jhesus gebot in sagent. Niemant saget die gesichte vntz das der sun der maide derstet von den dotten.
Vnd die iunger fragten in sagent. Denn was sagent die schreiber daz helias züm ersten gezimt zekumen.
Er antwurt vnd sprach zü in. Ernstlich helias ist kúnfftig: vnd wider ordent alle ding.
Wann ich sag eúch. das helias ietzunt ist kumen. vnd sy derkantent sein nit: wann sy teten an im welche ding sy wolten. Also ist auch der sun der meide zeerleiden von ine.
Do vernamen sein iungern das er in hett gesait von johannes dem tauffer.
Vnd do er was kumen zü der geselschafft: ein man genacht sich zü im mit geualten knyen fúr in sagent.
O herre derbarm dich meins suns wann er ist menig: vnd der leidet das vbel. Wann dick vellt er in das feúr: vnd offt in das wasser.
Vnd ich bracht in deinen iungern: vnd sy mochten in nit gesunden.
Wann ihesus antwurt er sprach. O vnglaubigs geschlecht vnd verkertz. wie lang bin ich mit eúch Vntz wie lang leid ich eúch? Bringt in her zü mir.
Vnd ihesus berespt in: vnd der teúffel gieng auz von im. vnd daz kind wart gesunt zü der stunde.
Do genachten sich die iunger zü ihesus tugentlich vnd sprachen zü im Worumb mocht wir in nit ausgewerffen?
Ihesus sprach zü in. Vmb ewern vnglauben. Gewerlich ernstlich sag ichs eúch: hett ir glauben als ein korn des senffs. vnd sprecht ir zü disem berg vber gee hin vnd er vbergieng: vnd nichten wurd eúch vnmuglich.
Wann ditz geschlecht wirt nit ausgeworffen. neur durch die vasten vnd durch das gebet.
Wann do sy wandelten in galilea. ihesus sprach zü in. Der sun der maid ist zeantwurten in die hende der man:
vnd sy derschlagen in: vnd er derstet an dem triten tage. Vnd sy wurden hart betrúbt.
Vnd do sy waren kumen zü capharnaum. die do namen den zol die genachten sich zü petter. vnd sprachen zü im. Ewer maister. gibt er nit den zoll.
Er sprach. Ja. Vnd do er was kumen in das haus: ihesus furkam in sagent. Symon waz ist dir gesehen? Die kúnig der erde von wem nemen sy den zins oder den zoll: von iren súnen oder von den fremden?
Vnd er sprach. Von den fremden. Ihesus sprach zü im. Dorumb so seint die sún frey.
Wann das wir sy icht betrúben. gee zü dem mere vnd lege den angel: vnd den visch der züm ersten aufsteigt den nym: vnd so du hast auf getan sein mund du vindest ein pfennig: den nym vnd gib in fúr mich vnd fúr dich.
Wann zü der stund die iunger genachten sich zü jhesus. sagent. Wer wenstu der do ist der merer in dem reiche der himel?
Vnd ihesus rüfft eim lútzeln: er schickt in in mitzt ir.
vnd sprach. Gewerlich sag ichs eúch: wert ir nit bekert vnd wert gemacht als die lútzeln. ir geet nit in daz reich der himel.
Dorumb der sich gedemútiget als der lútzel: der ist der mer in dem reich der himel.
Vnd der do entphecht ein sölichen lútzeln in meim namen: der enphecht mich.
Wann der do betrúbt einen von disen lútzeln die an mich glaubent: im gezimt daz ein esel messiger múlstein werd gehenckt an sein hals: vnd werd gesenckt in die tieffe des meres.
Wee der werlt von den trúbsaln. Wann es ist durfft das die trúbsal kúment. Idoch we dem menschen durch den das trúbsal kúmpt.
Wann ob dich betrúbt dein hant oder dein füß: haw in ab vnd wirff in von dir. Wann besser ist dir einzegen zü dem leben kranck oder lame: denn zehaben zwü hende oder zwen fúß vnd wurdest gelegt in daz ewig feur.
Vnd ob dich betrúbet dein aug: brich es auz vnd wirff es von dir. Besser ist dir einzegen mit eim augen zü dem leben: denn zehaben zwai augen vnd werden gelegt in die angst des feúrs.
Secht das ir icht versmecht einen von disen lútzeln. Wann ich sage eúch: das ire engel in den himeln zeallen zeytten sehen das antlútz meins vatters der in den himeln ist
Wann der sun der meid kam zemachen behalten daz do was verdorben.
Was ist eúch gesechen? Ob eim wern .C. schaff vnd eins von in irrt: lesst er nit die lxxxxix an dem berg vnd get zesüchen das daz do irrt?
Vnd es geschicht daz ers vindet: gewerlich sag ichs eúch. das er sich mer frewet vber es denn vber die lxxxxix die do nichten irrten.
Alsust ist nit der wil vor ewerm vatter der in den himeln ist: das einer verderb von disen lútzeln.
Wann ob dein brüder súnt wider dich: gee vnd beresp in zwischen dir vnd im allein. Ob er dich hört: du hast gewunen deinen brüder.
Wann ob er dich nichten hört. nym mit dir noch ein oder zwen: das in dem munde zwaier oder dreyer gezeúg ste alles wort.
Vnd ob er sy nichten hört: sag es der kirchen. Wann ob er die kirchen nichten hört: er sey dir als ein heiden vnd als ein offner súnder.
Gewerlich sag ichs eúch: waz dings ir bint auf der erden die werden auch gebunden in den himeln: vnd was dings ir entbindent auf der erde die werden auch entbunden in den himeln.
Aber sage ichs eúch: wann ob zwen von eúch entzamt gehellent auff der erden von eim ieglichen ding daz sy aischen: es wirt in von meim vatter der in den himeln ist.
Wann wo zwen oder drey seint gesament in meim namen: do bin ich in mitzt ir.
Do genacht sich petter er sprach zü im. O herr. wie offt súnt mein brüder wider mich: vnd vergib ichs im vntz zü sieben maln?
Ihesus sprach zü im. Ich sag dir nit vntz zü sieben maln: wann zü .lxx. stunden sieben maln
Dorumb daz reich der himel ist gleich eim man kúnig: der do wolt setzen rechnung mit seinen knechten.
Vnd do er begund zesetzen die rede: do wart im einer bracht er solt im .x. M pfunt.
Wann do er nichten hett do von er vergúlte: der herr hieß in verkauffen. vnd sein weip vnd sein súne. vnd alle ding die er hett: vnd zegelten.
Wann der knecht vil nider vnd bat in sagent. Habe gefridsam an mir: vnd ich vergilt dir alle ding.
Wann der herr derbarmt sich seins knechtz. vnd ließ in: vnd vergabe im alle schuld.
Wann der knecht gieng auz: er fant einen von seinen entzamten knechten. der solt im .C. pfennig: er hielt in. vnd wurgt in sagent. Gilt das du solt.
Vnd der entzamt knecht viel nider: er bat in sagent hab gefridsam an mir: vnd ich vergilt dir alle ding
Wann er enwolt: wann er gieng hin vnd legt in in den karcker. bis das er vergult alle schuld.
Wann do sein entzamt knecht gesahen die ding die do warn gethan. sy wurden ser betrúbt: vnd kamen vnd derkunten seim herren alle die dinge die do waren geschehen.
do rieff im sein herre: vnd sprach zü im. Vngenger knecht: alle schuld vergab ich dir. wann du bet mich sein.
Dorumb gezam dir denn nit auch zederbarmen deins entzamt knechts. als auch ich mich dein derbarmt?
Vnd sein herr wart derzúrnt er antwurt in den quelern: vntz daz er vergult alle schuld
Vnd alsust tüt auch eúch mein himlischer vatter: vnd ob ir nichten vergebt ein ieglicher seim brüder von ewerm hertzen.
Und es wart gethan do ihesus hette volendet alle dise wort er gieng von galilea: vnd kam in die ende ze iude anderthalb des jordans.
vnd manig geschelschafft nachuolgten im: vnd er gesunt sy do.
Vnd die phariseer genachten sich zü im sy versüchten in vnd sprachen. Ob es gezem dem man zelassen sein weip vmb kein sach?
Er antwurt vnd sprach zü in. Last ir nit das der der do geschüf den man vnd das weip am anegeng er macht sy?
Vnd sprach. Vmb dise ding lest der man vatter vnd mütter. vnd gemeinsamt sich zü seinem weyb: vnd es werden zwai in eim flaisch.
Also ietzunt seint sy nit zwai. wann ein flaisch. Dorumb das gott alsust gemeinsamt: der man enscheit es nit
Sy sprachen zü ime. Dorumb was gebot moyses zegeben ein búchlein der versprechung vnd zelassen?
Vnd er sprach zü in. Wann vmb die hertikeit ewers hertzen gestat eúch moyses zelassen ewer weib: wann an dem angeng was es nit also.
Wann ich sag eúch: das ein ieglicher der do lest sein weip es sey denn vmb die sach der gemeinen vnkeúsch vnd fúrt ein andre: der bricht die ee.
Vnd der do fúrt die gelassen der bricht die ee. Sein iungern sprachen zü im. Ob die sach des mans mit dem weib ist also: so gezimt nit zegemeheln
Er sprach. All fachent sy nit das wort: wenn den es ist gegeben.
Wann keúsch seint sy die also seint geborn von dem leib der mütter: vnd keúsch seint die do seint gemacht keúsch von der mannen: vnd keúsch seint die sich selber haben gemacht keúsch vmb das reich der himel. Der gefahen múg der vache.
Do wurden im gebracht die lútzeln: das er in auflegt die hend vnd bett. Wann die iunger die berespten sy.
Wann ihesus sprach zü in. Lat die lútzeln kummen zü mir. vnd nichten wölt ins weren. wann all sölicher ist das reich der himel.
Vnd do er in hett auf gelegt die hende er gieng dann.
Secht einer genacht sich vnd sprach zü im. Maister güt: was tü ich zü güt das ich habe das ewig leben?
Er sprach zü im. Was fragstu mich von güt? Ein gott der ist güt. Wann ob du wilt eingen zü dem ewigen leben: so behút die gebot.
Er sprach zü im. Welche? Wann ihesus sprach. Nit thü manschlacht. nit brich die ee. nit thü diepheit. nit sag valschen gezeúg:
ere dein vatter vnd dein mütter. vnd hab lieb deinen nechsten als dich selber.
Der iungling sprach zü im. Alle dise ding heb ich verhüt von meiner iugent: was gebrist mir noch?
Ihesus sprach zü im Ob du wilt sein durnechtig. so gee vnd verkauf alle die ding die du hast vnd gibs den armen. vnd du wirst haben schatz in dem himel: kum vnd nachuolg mir.
Wann do der iungling hett gehort das wort: er gieng trurig hin. Wann er was habent vil besitzungen.
Wann ihesus sprach zü seinen iungern. Gewerlich sag ichs eúch: das der reich vnsanfft einget in das reich der himel.
Aber sag ichs eúch. Leichter ist dem kemmel ein zegeen durch der nadeln ore: denn dem reichen ein zegeen in daz reich der himel.
Wann do ditz gehorten die iunger sy wunderten sich hart sagent. Dorumb wer mag werden behalten?
Wann ihesus sach auf. er sprach zü in. Ditz ist vnmúglich bey den leúten: wann bey gott seint alle ding múglich.
Do antwurt petter. er sprach zü im. Sich wir haben gelassen alle ding: vnd sein dir nach geuolgt. Dorumb waz wirt vns.
Wann ihesus sprach zü in. Gewerlich sag ichs eúch das ir do habt gelassen alle ding. vnd seit mir nach geuolgt in einer andern geburt so der sun der meid sitzt auf dem gesesse seiner magenkrafft. vnd ir wert sitzen auff den .xij. stúlen. zeurtailn die .xij. geschlecht der israhel.
Vnd ein ieglicher der do lesst haus oder brüder oder schwester. oder vatter oder mütter vnd weip oder súne oder ecker vmb meinen namen: der entphecht C. valt. vnd besitzt das ewig leben.
wann manig die ersten werden die iungsten:vnd die iungsten die ersten.
Das reich der himel ist gleich eim man vatter des in gesindes: der do auz gieng an dem ersten morgen zeladen wercker in sein weingarten.
Wann do er hett gemacht geding mit den werckern vmb ein teglichen pfennig: er sant sy in seinen weingarten.
Vnd er ging aus vmb die dritten stund: er sach ander mússig steen an dem marckt.
vnd sprach zü in. Geet auch ir in meinen weingarten. vnd was recht wirt ich gib es eúch.
Wann sy gingen. Wann ioch aber gieng er aus zü der .vj. vnd zü der .ix. stund: thet er zegleicherweys.
Wann zü der xj. stund gieng er aus: vnd vant ander steen. vnd sprach zü in. Waz steent ir hie mússig alle den tag?
Sy sprachen zü im. Wann nyemant hat vns geladen. Er sprach zü in. Geet ir auch in meinen weingarten.
Wann do der abent wart gemacht. der herr des weingerten sprach zü seim schaffer. Rüff den werckern vnd gibe in iren lon: fache an von dem iungsten vntz an die ersten.
Dorumb do die kamen die do waren kumen vmb die .xj. stund: sy entphingen gleichen pfennig.
Wann auch die ersten kamen. sy wenten das sy wern merr zeentphachen: wann sy enpfingen auch gleich pfennig.
Vnd enphachent murmelten sy wider den vatter des ingesindes
sagent. Diß iungsten habent gemacht ein stund: wir haben getragen die búrd des tags vnd der hitze vnd du hast sy vns gemacht geleiche?
Er antwurt ire eim vnd sprach. Freúnt ich thü dir nit vnrecht. Macht ich denn nit ein geding mit dir vmb ein teglichen pfennig?
Nym das dein ist vnd gee. Wann ich wil auch disem iungsten geben. als auch dir.
Oder gezimt mir nit zethün was ich wil. Oder ist dein aug vngeng: wann ich bin güt?
Also werden die iungsten die ersten: vnd die ersten die iungsten Wann vil seint der geladen: vnd lútzel der erwelten.
Vnd ihesus staig auf zü jherusalem: er nam mit im sein xij. iungern tugentliche. vnd sprach zü in.
Secht wir steigen auff ze jherusalem. vnd der sun der meid wirt geantwurt den fúrsten der pfaffen vnd den schreibern: vnd sy verdampent in zü dem tod:
vnd antwurten in den heiden zeuerspotten vnd zegeiseln: vnd ze kreútzigen: vnd er dersteet an dem tritten tag.
Do genacht sich zü ime die mütter der sune zebedei mit iren súnen: bittent vnd aischent etwas von im.
Er sprach zü ir. Was wiltu? Sy sprach zü im. Sage das dise mein zwen súne sitzen der ein zü deiner zeswen. vnd der ander zü deiner winster in dem reich.
Wann ihesus antwurt er sprach. Ir wisst nit was ir eischt. Múgt ir getrincken den kelch den ich bin zetrincken? Sy sprachen zü im. Wir múgen.
Vnd er sprach zü in ernstlich mein kelch trinckt ir: wann zesitzen zü meiner zesem oder zü der winster ist nit mein eúch zegeben: wann den es ist berait von meinem vatter.
Vnd do es die .x. gehorten. sy verunwirdigtens von den zweien briedern.
Wann jhesus rieff in zü sich. vnd sprach. Ir wisst das die fúrsten der leút herschent der iren: vnd die die merern seint die übent den gewalt vber sy?
Also wirt es nit vnter eúch. Wann der vnter eúch wil werden der merer: der sey ewer ambechter.
Vnd der vnter eúch wil sein der erst: der werde ewer knecht.
Alsust kam nit der sun der maide das man im anbechte wann das er anbecht: vnd zegeben sein sel in die derlösung vmb manig.
Vnd do sy ausgiengen von jericho manige geselschafft nachuolgten im.
Vnd secht zwen blinden sassen bey dem wege. sy horten daz ihesus vbergieng: vnd rieffen sagent. O herr: der sun dauids. erbarm dich vnser
wann die geselschaffte berespt sy das sy schwigen. Vnd sy rieffen mer sagent. O herr der sun dauids. derbarm dich vnser.
Vnd ihesus stünd: der rieff in zü sich vnd sprach. Was wölt ir das ich eúch thü?
Sy sprachen zü im. O herr das vnser augen werden auff gethan.
Wann ihesus derbarmt sich ir: vnd rürt ire augen. Vnd zehant sachen sy: vnd nachuolgten im.
Und do ihesus was genachent zü jherusalem vnd waz kumen ze bethfage an den berg der olbaum: do sant ihesus zwen seiner iunger
sagent zü in. Geet in das castell daz gegen eúch ist: vnd zehant fint ir die esselin gebunden vnd das fúle mit ir enbint sy vnd fúrt mir sy her.
Vnd ob eúch yemant sagt etwas: so sprecht wann der herr ir durfft: vnd zehant lest er sy.
Wann ditz ist alles gethan: das derfúllt wurd das gesait ist durch den weyssagen sagent.
Sagt der tochter syon: sich dein kúnig kumt dir senfter vnd sitzt auff der eselin. vnd auff dem fúl dem sun der vntertenigen.
Wann die iunger die giengen sy teten als in ihesus hett gebotten.
Vnd züfürten die eselin vnd das fúle vnd sy legten ire gewand auff sy: vnd machten in dorauf zesitzen
Wann manige streúten ire gewande an den weg. Wann die andern schlügen die esste von den baumen: vnd strewten sy an dem weg.
Wann die gesellschafft die do vorgiengen vnd die nachuolgten die rieffen sagent. Osanna dem sun dauids: gesegent ist der der do kumt in dem namen des herren: mach vns behalten in den höchen.
Vnd do er was eingegangen ze iherusalem: alle die stat wart bewegt sagent Wer ist dirr?
Wann die volck sprachent. Dirr ist ihesus ein weyssag von nazareth galile.
Vnd ihesus gieng in den tempel gotz. vnd warff aus von dem tempel alle verkauffer vnd kauffer: vnd verkert die tisch der wechsler: vnd die stúle der die do verkaufften die tauben:
vnd er sprach zü in. Es ist geschriben: mein haus ist gerüffen ein haus des gebets: wann ir habt es gemacht ein grüb der diebe.
Vnd die blinden vnd die lamen genachten sich zü im in dem tempel: vnd er gesunt sy.
Wann die fúrsten der pfaffen vnd die schreiber die sachen die wunder die er tet: vnd die kind rieffen im tempel vnd sprachen: osanna der sun dauids: sy veruntwirdigtens
vnd sprachen zü im. Hörstu waz dise sagent? Wann ihesus sprach zü in. Ia. Lasst ir denn nit wann du hast volmacht das lob von dem munde der kinde vnd der saugenden?
Er ließ sy vnd gieng aus auswendig der stat in bethania: vnd belaib do. vnd lert sy von dem reich gotz.
Wann frú kert er wider in die stat. in hungert.
Vnd er sach einen feigbaum bei dem weg er kam zü im. vnd fant nichtz an im nur allein die leúber: vnd er sprach zü im. Nimer werd geborn wücher von dir ewiglich Vnd zehant dort der feigbaum.
Sein iunger die sahens. vnd wunderten sich sagent. Inwelcherweyse er zehant dorret? Wann ihesus antwurt. Er sprach zü in.
Gewerlich sage ichs eúch: ob ir hett gelauben vnd zweiffelt nit: ir dütz nit allein von disem feigbaum: wann ob ir sprecht zü disem berge hebe dich auff hin vnd wúrff dich in das mere es gescheche.
Vnd alle ding die ir eyscht in dem gebett glaubent ir enphiengt es.
Vnd do er was kument lerent in dem tempel: die fúrsten der pfaffen vnd die alten des volcks genachten sich zü im sagent. In welchen gewalt thüstu dise ding? Vnd wer hat dir gegeben disen gewalt?
Wann ihesus antwurt. er sprach zü in. Vnd ich frag eúch eins wortz: ob ir mirs sagt vnd ich sage eúch in welchem gewalte ich thü dise ding.
Der tauff johannis von wann was er: von den himel. oder von den leúten? Vnd sy gedachten vnter in sagent. Ob wir sagen vom himel: er spricht zü vns. Dorumb worumb gelaubt ir im nit?
Wann ob wir sagen von den leuten: wir fúrchten die gesellschafft. Wann sy hetten alle iohannes als einen weyssagen.
Sy antwurten. vnd sprachen zü ihesus. Wir enwissen vnd erselb sprach zü in. Noch ich ensag eúch in welchem gewalte ich thü dise ding.
Wann was ist eúch gesechen? Ein man hat zwen súne: er genacht sich vnd sprach züm ersten. Sun gee heút wercken in mein weingarten.
Wann er antwurt vnd sprach. Ich enwil. Wann dornach wart er bewegt mit büß er gieng.
Wann er genacht sich zü dem andern er sprach zü gleicherweys. Er antwurt vnd sprach O herr ich gee. Vnd er gieng nit.
Welcher von den zwein thet den willen des vatters? Sy sprachen zü im. Der erste. Ihesus sprach zü in. Gewerlich sag ichs eúch: das die offen súnder vnd gemeinen weib geend vor eúch in das reich gotz.
Wann johannes kam zü eúch in dem weg des rechts. vnd ir glaubt im nit. Wann die offen súnder vnd die gemeinen weib gelaubten im: wann sechent hett ir nit büß dornach. das ir im gelaubt.
Ein ander geleichsam hört. Ein man was vatter des ingesindes der pflantzt ein weingarten: vnd vmbgab in mit eim zaun. vnd grüb ein preß in im: vnd baut einen turn. vnd antwurt in den baurn: vnd gieng frembdlich.
Wann do das zeyt der wücher genachent: er sant sein knecht zü den baurn das sy enpfiengen sein wücher.
Vnd do die bauren hetten begriffen seine knecht. den einen schlügen sy. den andern derschlügen sy: wann den andern steinten sy.
Aber sant er ander knecht merr denn der ersten: vnd disen teten sy zegleicherweys.
Wann zeiungst sant er zü in seinen sun sagent: sy werdent fúrchten meinen sun.
Wann do die baurn gesachen den sun: sy sprachen vnter in Dirr ist der erbe: kumt wir derschlahen in. vnd wir werden haben sein erbe.
Sy begriffen in vnd wurffen in aus dem weingarten. vnd derschlügen in.
Dorumb so der herr des weingarten kumpt. was thüt er disen baurn?
Sy sprachen zü im. Die vbeln verleúst er vbel: vnd antwurt sein weingarten andern baurn. die im geben sein wücher in seiner zeyt.
Ihesus sprach zü in. Lasst ir nit in den schriften. den stein den die baurn versprachen. dirr ist gemacht in daz haubt des winckels? Diß ist gethan vom herrn: vnd ist wunderlich in vnsern augen.
Dorumb sag ich eúch: daz von eúch wirt genumen das reich gotz. vnd wirt gegeben den leúten die do machent seinen wücher.
Vnd der do velt auff disen stain der wirt zerbrochen: wann auff den der stain velt. er zerknischt in.
Vnd do die fúrsten der pfaffen vnd der phariseer hetten gehort sein geleichsam: sy derkanten das er sy hett geseit von in.
Vnd sy süchten in zehalten sy vorchten die gesellschafft: wann sy hetten in als ein weyssagen
Und ihesus antwurt er sprach aber zü in in gleichsam sagent.
Das reich der himel ist gleich eim man kúnig: der do macht brautlaufft seim sune.
Vnd er sant seinen knecht zerüffen die geladen zü der brautlaufft: vnd sy wolten nit kumen.
Aber sant er ander knecht sagent. sagt den geladen. Secht mein imbiß ist berait mein stier vnd mein vogel seint derschlahen. vnd alle ding seint berait: kumpt zü der brautlaufft.
Wann sy versaumtens vnd giengen: der ein in sein dorff. der ander in sein gescheffte.
Wann die gelassen hielten sein knecht: sy derschlügen sy vnd quelten sy mit lasster.
Wann do es der kúnig hett gehort er wart derzúrnt: er sant sein her vnd verloß sein manslecken: vnd verbrant ir stat.
Do sprach er zü sein knechten Ernstlich die brautlaufft seint berait: wann die do waren geladen die warn ir nit wirdig.
Dorumbe geet zü den ausgengen der wege: vnd rüfft zü der brautlaufft. all die ir vindent.
Vnd sein knechte giengen aus in die wege vnd samenten alle die sy funden die güten vnd die vbeln: vnd die brautlauf der sitzenden die wurden derfult.
Wann der kúnig gieng ein daz er sech die sitzenden: vnd er sach do ein man nit gefasst mit hochzeytlichem gewand.
Vnd er sprach zü im. Freúnt: in welcherweys bistu herein gegangen. nit habent hochzeytliches gewande? Vnd er derstumpt.
Do sprach der kúnig zü den ambechtern. Bindet sein hende vnd sein füß. vnd legt in in die eússersten vinster: do wirt wainen vnd grisgramen der zende.
Wann vil seint der geladen: vnd lútzel der erwelten.
Do giengen hin die phariseer sy machten rate: das sy ihesum vingen an dem wort.
Vnd sy santen im ir iungern. mit den herodianern sagent. Maister. wir wissen. das du bist warhafft vnd lerst den weg gotz in der warheit: vnd dir ist nit rüch von keim. Wann du sichst nit an daz bilde des menschen.
Dorumb sag vns: was ist dir gesehen. Gezimpt den zinß zegeben dem kaiser. oder nit?
Wann ihesus derkant ir schalckheit er sprach Trugner was versücht ir mich?
Zaigt mir die múntze des zinses. Vnd sy brachten im ein pfennig
Vnd ihesus sprach zü in. Wes ist das bild vnd die vberschrifft?
Sy sprachen zü im des keysers. Do sprach ihesus zü in. Dorumb gebt dem keyser die ding die do seint des keysers: vnd gott die ding die do seint gotz.
Vnd do sy es gehorten sy wunderten sich: sy liessen in vnd giengen.
An dem tag genachten sich zü im die verlaiter die do sagten die aufstendunge nit zesein: vnd fragten in sagent.
Maister: moyses sprach. Ob etlicher stirbt nit habent sún. das sein brüder fúr sein weip. vnd das er derstee samen seinem brüder.
Wann syben brúder warn bey vns. der erst nam ein weip vnd starb. vnd hett nit samen er ließ sein weip seinem brüder.
Zeglicherweys der ander vnd der dritt: vntz an den sybenden.
Wann zeiungst aller. starb auch das weip.
Dorumb in der aufstendung welchs von den syben wirt das weip? Wann alle hetten sis.
Wann ihesus antwurt er sprach zü in. Ir irret. nicht wissent die schrift: noch die krafft gotz.
Wann in der aufferstendung gemecheln sy nit. noch werden gemechelt: wann sy seint als die engel gotz in dem himel.
Lasst ir nit von der auferstendung der dotten das do ist geseit von gott zü eúch sagent.
Ich binß gott abraham: vnd gott ysaacs: vnd gott jacobs. Gott ist nit der dotten wann der lebentigen.
Vnd do es die gesellschafft gehorten sy wunderten sich in seiner lere.
Wann do die phariseer hetten gehort das er hett auf gelegt schweigunge den verlaitern. sy samenten sich in ein:
vnd einer von in ein gelerter der ee der versücht in vnd fragt in.
Maister welchs ist daz gröst gebott in der ee?
Ihesus sprach zü im. Hab lieb deinen herren gott von allem deim hertzen vnd von aller deiner sele. vnd in allem deim gemúte.
Ditz ist das maist. vnd das erst gebot.
Wann das ander ist disem gleich. Habe lieb deinen nechsten. als dich selber.
In disen zwaien gebotten. hangt alle die ee vnd die weyssagen.
Wann do die phariseer warn gesament. ihesus der fragt sy sagent.
Was ist euch gesechen von cristo wes sun er ist? Sy sprachen zü im. Dauids.
Er sprach zü in. Dorumb in welcherweys rüfft in dauid einen herrn im geist sagent:
der herr sprach zü meim hernn. sitz zü meiner zesem. Biß daz ich gelege dein feint. zü eim schamel deiner fúß.
Dorumb ob in dauid rüfft einen herrn im geiste: jn welcherweys ist er sein sune?
Vnd keiner mochte im geantwurten ein wort: noch was durstig in zefragen an dem tag von des hin.
Do redt ihesus zü der geselschafft. vnd zü seinen iungern sagent.
Auff dem stüll moyses. sassen die schreiber vnd die phariseer.
Dorumb alle ding die sy eúch sagent. die behút vnd thüt Wann nach iren wercken wölt nit thün. Wann sy sagent. vnd thünt nit.
Wann sy bindent schwere búrde vnd vntreglich: vnd legent sy auff die achseln der leúte. wann mit iren vingern wöllen sis nit rúren.
Wann sy thünt all ir werck. das sy werden gesechen von den leúten. Wann sy weitern ire brief uaß: vnd michelichent die seume.
Sy habent lieb die ersten rüe in den abentessen. vnd die ersten stúll in den synagogen
vnd die grúß an dem marckt: vnd zewerden gerüffen von den menschen maister.
Wann einer ist euer maister: wann alle seyt ir brúder.
Vnd nichten wölt eúch rüffen einen vatter auff der erde: wann einer ist eúer vatter der in himeln ist.
Nichten wölt werden gerüffen maister: wann einer ist ewer maister der ist cristus.
Wann der vnter eúch ist der merer. der wirt ewer ambechter.
Wann der sich derhöcht der wirt gedemútigt: vnd der sich gedemútigt der wirt derhöcht.
Wee eúch schreiber vnd phariseer vnd trugner: ir do beschliesst das reich der himel vor den leúten. Wann ir geet nit drein: vnd die do eingeent die lasst ir nit eingeen.
We eúch schreiber vnd phariseer trugner ir do verliest die heúser der witwen. ir bet die langen gebet: dorumb enphacht ir das merr vrteil.
Wann we eúch schreiber vnd phariseer trugner: ir do vmbgeet daz mer vnd die dúrr. das ir macht ein newen bekerten: vnd so er wirt gemacht. ir macht in ein sun zweiffeltiger angst mer denn eúch.
We eúch laiter der blinden. ir do sprecht der do schwert bey dem tempel das ist nit: wann der do schwert bey dem gold des tempels der ist schuldig.
O tumen vnd blinden wann was ist merr. daz gold oder der tempel der do geheiligt das gold?
Vnd der do schwert bey dem altar das ist nit. Wann der do schwert bey der gabe die dorauff ist. der ist schuldig.
Blinden. wann waz ist merr. die gab oder der altar der do geheiligt die gab?
Dorumb der do schwert bey dem alter. der schwert bey im. vnd bey all den dingen die do seint auff im.
Vnd der do schwert bey dem tempel: der schwert bey im vnd bey dem der do entwelt in ime
vnd der do schwert bey dem himel: der schwert bey dem trone gotz. vnd bey dem der do sitzt auff im
Wann we eúch schreiber vnd phariseer vnd trugner. ir do verzehend die mintz vnd den enis vnd den cynny vnd liest die sweren dinge der ee. das vrteil vnd die derbarmd vnd den glauben. Dise ding geziment zethün. vnd die andern nit zelassen.
fúrer der blinden ir seicht die muggen: vnd verschlindet daz olbentel oder kemel
We eúch schreiber phariseer vnd trugner. ir do gereinigt das do ist auswendig des kelchs vnd des naphs: wann inwendig seyt ir vol raubs vnd vnreinigkeit.
Phariseer blinder. züm ersten gereinig das do ist inwendig des kelchs vnd des naphs: das auch das werd gereinigt daz do ist auswendig.
We eúch schreiber phariseer vnd trugner. wann ir seyt geleicht den geweyssten grebern. die do auswendig scheinent schön den leúten: wann inwendig seint sy vol tottenbain vnd aller enzeúberkeit.
Ernstlich also derscheinent auch ir auswendig gerecht den leúten: wann inwendig seyt ir vol geleichsenheit vnd vnganckheit.
We eúch schreiber phariseer vnd trugner: ir do bawt die greber der weyssagen: vnd ziert die serch der gerechten.
vnd sprecht. Ob wir wern gewesen in den tagen vnser vetter: wir wern nit gewesen ire gesellen in dem blüt der weyssagen.
Also seyt ir eúch selb ein gezeúg. das ir seyt súne der die derschlügen die weyssagen.
Vnd ir derfúlt die maß ewer vetter.
Schlangen geschlecht der vipperen. in welcherweys empfliecht ir vor dem vrteil der angst?
Dorumb sag ich eúch. Secht ich send zü eúch weyssagen vnd weysen vnd schreiber: vnd ire derschlacht von in vnd kreútzigent. vnd gaiselte von in in ewern synagogen: vnd iagt sy von stat in tat:
das auff eúch kum alles daz gerecht blüt das do ist vergossen auff die erde. Von dem blüte abels des gerechten. vntz zü dem blüt zacharie des sun barachie: den ir derschlügt zwischen dem tempel vnd dem altar.
Gewerlich sag ichs eúch. alle dise ding kument auff ditz geschlecht.
Jerusalem ierusalem du derschlechste die weyssagen du steinst die die do seint gesant zü dir: wie offt wolt ich samen dein sún als die henn sament ire húnlein vnter die vettich. vnd du enwoltest.
Secht ewre heuser werdent eúch gelassen wúst.
Wann ich sag eúch: ir gesecht mich nit von des hin bis das ir sprecht. Gesegent ist der do kumpt in dem namen des herren.
IHesus gieng aus von dem tempel vnd gieng. Vnd sein iungern die genachten sich das sy ime zeigten das gepeúde des tempels.
Wann erselb antwurt. er sprach zü in. Secht ir alle dise ding? Gewerliche sage ichs eúch. hie wirt nit gelassen der stain auff dem stein. der nit werd verwüst.
Wann do er saß auf dem berge der olbaume. sein iunger genachten sich tugentlich sagent. Sag vns wann werden gethan dise ding: vnd welchs wirt das zaichen deiner zükunfft. vnd der volendung der werlt?
Ihesus antwurt vnd sprach zü in. Secht das eúch keiner verlait.
Wann manig kument in meim namen sagent. jch bins cristus: vnd verlaitent manig.
Wann ir seyt zehören die vrleg vnd die mere der vrlege: secht das ir icht wert betrúbet. Wann dise ding mússen werden gethan: wann zehant ist nit daz ende.
Wann es stet auf volck wider volck. vnd das reich wider das reich: vnd werdent schelm vnd hunger. vnd erdbitmung durch die stette.
Wann alle dise ding werdent anefangk der not.
Denn antwurten sy eúch in durechten. vnd derschlahent eúch. vnd ir werdet in hasse allen leúten. vmb meinen namen.
Vnd denn werdent betrúbt manig. vnd sy antwurten einander: vnd habent in haß aneinander.
Vnd stent auf manig valsch weyssagen. vnd verlaitent manig:
vnd wann die vnganckheit begnúgt. so derkalt die lieb manig.
Wann der do volent vntz an das ende der wirt behalten.
Vnd ditz ewangelium des reichs wirt geprediget in aller der werlt: zü eim gezeúge allen leúten: vnd denn kumpt die volendung.
Dorumb so ir gesecht die verbannenschafft die verwüstung. die do ist gesait von daniel dem weyssagen stend an einer heiligen stat: der do list der vernem.
Denn die do seint in iuda die fliechent zü dem berg:
vnd der do ist auf dem dach der staig nit zenemen etwas von seim haus:
vnd der do ist am acker der ker nit wider zenemen sein rock.
Wann we den schwangern vnd den ziechenden in den tagen.
Wann bet. das ewer flucht icht werde in dem winter oder am samsstag
Wann denn wirt als michel durechten das sölichs nye enwas sint der schickung der werlt vntz nun. noch enwirt.
Vnd wern nit gekúrtzt dise tag. alles fleisch wurd nit behalten: wann vmb die derwelten werden gekúrtzt die tag.
Denn ob eúch iemant sagt. secht cristus der ist hie oder secht do: nichten wölt es glauben.
Wann es steend auf falsch cristen vnd falsch weyssagen: vnd geben michle zaichen vnd wunder: also ob es möcht werden gethan das ioch die derwelten wurden gefúrt in irtum.
Secht ich hab eúchs vor geseit.
Dorumb ob sy eúch sagen secht er ist in der wúst. nichten wölt aus geen: secht in den hölern der stein. nichten wölt es glauben.
Wann as der blitze ausgeet von osten vnd scheint vntz zü westen: also wirt auch die zükunfft des suns der meyde.
Vnd wo der leib wirt: do werdent gesament die adlar.
Vnd zehant nach dem durechten der tag der sunn derdunckelt: vnd die menin gibt nit ir liecht. vnd die stern vallent vom himel. vnd die krefft der himel werdent entzampt bewegt:
vnd denn derscheint das zaichen des suns der meyde im himel. Vnd denn so wainent alle die geschlechte der erden: vnd sy sehent den sun der maide kument in den wolcken des himels mit maniger craft vnd mit magenkraffte
Vnd er sendet seine engel mit hörnern vnd mit einer michelen stimen: vnd sy sament sein derwelten von den .iiij. winden. van den höchen der himel vntz zü iren zielen.
Wann von dem feigbaum lernt die geleichsam: so sein asst ietzund ist múrbe vnd die leúber geborn. so wisst das der sumer ist nachent.
Also auch ir so ir gesecht alle dise ding werden getan. so wisst das er nachen ist in den torn.
Gewerlich sag ichs eúch: das ditz geschlecht nit zergeet bis das alle ding werden gethan.
Der himel vnd die erde vbergend: wann meine wort vbergend nit.
Wann von dem tage vnd von der stund waiß niemant. noch die engel der himel: nuer allein der vatter.
Wann als es was in den tagen noe. also wirt auch die zükunfft des suns der meide.
Wann als sy warn in den tagen vor der sintwege sy assen vnd truncken. sy gemechelten vnd antwurten zegemecheln. vntz an den tag do noe eingieng in die arch:
vnd sy derkanten sein nit bis das die sintweg kam vnd nam sy alle: also wirt auch die zükunfft des suns der meid.
Vnd denn werdent zwai am acker: der ein wirt genomen vnd der ander gelassen.
Zwü mallent in der múle: die eine wirt genomen vnd die ander gelassen. Zwai an dem bett: das ein wirt genomen das ander wirt gelassen.
Dorumb wacht wann ir wisst nit zü welcher stund der herr ist kúnfftig.
Wann ditz wisst: wann ob der vatter des ingesindes west zü welcher stunde der diep wer kúnfftig. ernstlich er wacht vnd liesse nit durch graben sein hausse.
Als auch ir seit bereit: wann ir wist nit zü welcher stund der sun der meid ist kúnfftig.
Wer wenstu der do ist der getrew knecht vnd der witzig. den sein herr schickt vber sein ingesinde: das er in gebe das essen in dem zeyte.
Selig ist der knechte: so sein herr kumpt das er in vindet thünd alsust.
Gewerlich sag ichs eúch: wann er schickt in vber alles sein güt.
Wann ob der böß knecht spricht in seim hertzen. mein herr macht saumung zekumen:
vnd begint zeschlachen sein entzampt knechte: wann er isst vnd trinckt mit den truncken:
der herr des knechtz kumpt an dem tag so er sich sein nit versicht: vnd in der stund die er miskennt:
vnd tailt in. vnd legt sein teil mit den trugnern: do wirt wainen vnd grisgramen der zene.
Denn wirt gleich daz reich der himel x maiden: die do namen ire glasuas sy giengen aus gegen dem breútigam vnd der braut.
Wann funff von in warn tump: vnd .v. witzig.
Die .v. tumen namen die glasuas: wann sy namen nit öl mit in.
Wann die witzigen namen öl in ire vaß mit den glasuassen.
Wann do die saumung des breútigams wart gemacht: sy schleffert vnd schlieffen all
Vnd zemitternacht ein rüff wart gemacht: secht der breútgam kumpt geet auz im entgegen.
Do stünden auf alle die meide: vnd zierten ire glasuas.
Wann die tumen sprachen zü den witzigen. Gebt vns von ewerm öl: wann vnser glasuas seint verloschen.
Die witzigen antwurten sagent. Villeicht es begnúgt nit vns vnd eúch: e geet noch zü den verkauffern vnd kaufft eúchs.
Wann do sy giengen zekauffen der breútigam kam: vnd die do warn bereit die giengen ein mit in zü der brautlaufft: vnd die túr wart beschlossen.
Wann zeiungsten do kamen auch die gelassen meide sagent. O herre thü vns auff.
Er antwurt vnd sprach. Gewerlich sag ichs eúch: ich wais ewer nit.
Dorumb wacht: wann ir wisst nit den tag noch die stund.
Wann als ein man gieng frembdicliche er rieff sein knechten: vnd antwurt in sein güt.
Vnd gab dem ein .v. pfunt. wann dem andern .ij: wann dem andern .j: eim ieglichen nach seiner eigen kraft: vnd zehant gieng er.
Wann der do hett enpfangen die .v. pfunt: er gieng hin vnd werckt in in vnd gewan ander .v.
Vnd zegleicherweys der do hett enpfangen die .ij. der gewan andre zwai.
Wann der do hett enpfangen daz ein der gienge hin er grübs in die erde: vnd verbarg den schatz seins herren.
Wann nach vil zeytz der herre der knecht kam: vnd satzt red mit in.
Vnd der do hett enpfangen die .v. pfunt der genacht sich: er bracht im ander .v. pfunt sagent. O herr .v. pfunt antwurst du mir: sich ander .v. hab ich drúber gewunnen.
Vnd sein herre sprach zü im. Frewe dich güter knecht vnd getrewer: wann du bist gewest getrew vber lútzele ding. ich schick dich vber manige: gee in die freúd deins herren.
Wann auch der do hett enpfangen die zwai pfunt der genacht sich. vnd sprach. O herr zwai pfunt antwurst du mir: sich ander zwai hab ich drúber gewunen.
Sein herre sprach zü im. Frewe dich güter knecht vnd getrewer: wann du bist gewest getrewe vber lútzele ding. ich schick dich vber manige: gee in die freud deins herrn.
Wann auch der do hett enpfangen das ein pfunt der genacht sich vnd sprach. O herre ich weis daz du bist ein herter man: du schneidest do du nichten seetest. vnd samenst do du nichten streutest:
vnd furchtent gieng ich vnd verbarg dein pfunt in die erden. Sich du hast das dein ist.
Wann sein herr der antwurt. vnd sprach zü im. Böser knecht vnd treger: du wisstest daz ich schneid do ich nichten see. vnd samen do ich nichten strewe.
Dorumb gezame dir nit mein güt zelegen zü den wechslern: vnd so ich wer kumen ernstlich ich hett enpfangen daz mein ist mit dem gewin.
Vnd er sprach dorumb nempt von im das pfunt: vnd gebt es dem der do hat die x. pfunt.
Wann eim ieglichen der do hat dem wirt gegeben: vnd in begnúgt. wann dem der do nichten hat vnd das im wirt gesechen zehaben das wirt genomen von im:
vnd werfft aus den vnnútzen knecht in die eussersten vinster: do wirt wainen vnd grisgramung der zene.
Wann so der sun der meid kumpt in seiner magenkrafft vnd alle sein engel mit im: denn sitzt er auf dem gesesse seiner magenkrafft.
vnd alle die leút werdent gesament fúr in: vnd er scheit sy von einander. als der hirt sundert die böck von den schaffen.
Vnd ernstlich die schaff schicket er zü seiner zesem: wann die böck zü der winster.
Denn spricht der kúnig zü den die do werdent zü seiner zesem. Kumpt ir gesegenten meins vatters besitzt das reich meins vatters bezitzt das reich das eúch ist bereit sint der schickunge der werlt.
Wann ich was hungerig. vnd ir gabt mir zeessen. Ich was dúrstig. vnd ir gabt mir zetrincken. Ich was gast. vnd ir herbergt mich.
Ich was nackennt. vnd ir cleidet mich. Ich was siech. vnd ir heimsücht mich. Ich was im karcker. vnd ir kamt zü mir.
Denn antwurten im die gerechten. O herr. wann sachen wir dich hungerig vnd speisten dich: dúrstig. vnd gaben dir zetrincken?
Oder wenn sachen wir dich gast vnd herbergten dich: oder nackent vnd cleideten dich?
Oder wenn sachen wir dich siech oder im karcker: vnd komen zü dir?
Der kúnig antwurt vnd sprach zü in. Gewerlich sage ichs eúch: die weil irs tet eime von disen meinen minsten brúdern. do tet ir mirs.
Vnd denn spricht er zü den die do werdent zü seiner winster: scheit eúch von mir ir verflüchten in daz ewig feur. das dem teúffel ist bereit vnd seinen engeln.
Wann ich was hungerig: vnd ir gabt mir nit zeessen. Dúrstig: vnd ir gabt mir nit zetrincken
Ich was gast. vnd ir herbergt mich nit. Nackent. vnd ir cleidet mich nit. Siech. vnd in dem karcker: vnd ir heimsücht mich nit.
Denn antwurten im auch die selben sagent. O herr: wann sachen wir dich hungerig oder dúrstig. oder gast. oder nackent. oder siech. oder im karcker. vnd anbechten dir nit?
Denn antwurt er in sagent. Gewerlich sage ichs eúch: die weil irs nichten tet eim von disen minsten do tet ir mir sein nit.
Vnd dise gend in die ewigen pein wann die gerechten in daz ewig leben.
Und es wart gethan do ihesus hett volent alle dise wort. er sprach zü seinen iungern.
Ir wisst das nach zweien tagen wirt gemacht das ostern: vnd der sun der meid geantwurt das er werde gekreútziget?
Do wurden gesament die fúrsten der pfaffen. vnd die alten des volcks auff dem hof des fúrsten des pfaffen. der do ist geheissen cayphas:
vnd sy machten rat das sy ihesus hielten mit triekeit vnd in derschlúgen.
Wann sy sprachen. Nit an dem messtag. Daz villeicht icht werden gemacht wuff vnter dem volck.
Wann do ihesus was in bethania in dem haus symonis des misligen.
ein weip genacht sich zü im habent ein búchs der teuren salben. vnd goß auf das haubt des rüenden
Wann do es die iunger gesahen. sy verunwirdigtens sagent. Worumbt ist gemacht dirr verlust?
Wann dise mocht sein verkaufft vmb vil: vnd wer gegeben den armen.
Wann ihesus west ir gedancken er sprach zü in. Was seyt ir leydig disem weibe. Ein güt werck hat sy gewerckt an mir.
Wann die armen habt ir zeallen zeitten mit eúch. wann mich habt ir nit zeallen zeyten.
Wann dise legt die salb an meinen leib: mich zebegraben tet sis.
Gewerlich sag ichs eúch. wo ditz ewangelium wirt gepredigt es wirt gesagt in aller der werlt: vnd daz sy ditz tet in seiner gedenckung.
Do gieng hin einer von den xij der do ist geheissen iudas schariot. zü den fúrsten der pfaffen: vnd sprach zü ine.
Was wölt ir mir geben. vnd ich antwurt in eúch? Vnd sy ordenten im .xxx. silbrein.
Vnd von deshin sücht er zimlichkeit do er in in antwurt.
Wann an dem ersten tag der derb die iunger genachten sich zü ihesus sagent Wo wiltu daz wir dir bereiten zeessen das ostern?
Vnd ihesus sprach geet in die statt zü eim: vnd sprecht zü im. Der meister spricht: mein zeyt ist nahen: bey dir mach ich daz ostern mit meinen iungern.
Vnd die iungern teten alz in ihesus hett geordent: vnd sy beraiten das ostern.
Wann do der abent wart gemacht. er rüet mit sein .xij. iungern.
Vnd do sy assen er sprach. Gewerlich sag ichs eúch: daz euwer einer ist mich zeverraten.
Vnd sy wurden hart betrúbt. Sy begunden súnderlich zesagen. Denn o herr bin ichs?
Er antwurt vnd sprach. Der mit mir legt die hant in die schússeln der verrat mich.
Wann ernstlich der sun des menschen geet als es ist geschriben von im: wann we dem menschen. durch den der sun der maid wirt geantwurt. Güt wer im. daz der mensch nit wer geborn.
Wann iudas der in verriet der antwurt er sprach. Denn maister bin ichs? Er sprach zü im. Du hast es gesagt
Wann do sy nachts assen. ihesus nam daz brot vnd gesegent es. vnd brachs: vnd gabs sein iungern vnd sprach. Enphacht vnd esst: ditz ist mein leib.
Er nam den kelch vnd macht genad: vnd gab in sagent. Trinckt all von disem
Wann ditz ist mein blüt des newen gezeugs: das do wirt vergossen vmb manig jn die vergibung der súnden.
Wann ich sag eúch: ich trinck nit von des hin von disem geschlecht der rebe vntz an den tag. so ichs newer trincke mit eúch in dem reiche meins vatters.
Vnd do er hett gesait das lobe. sy gingen aus an den berg der olbaum.
Do sprach ihesus zü in All wert ir leiden trúbsall an mir in dirr nacht. Wann es ist geschriben. Ich schlach den hirten. vnd die schaff der herde werdent zerstrewt.
Wann dornach so ich derstee: jch gee vor eúch in galile.
Wann petter antwurt er sprach zü im. Vnde ob sy all werdent betrúbt an dir: ich wird nymer betrúbt.
ihesus sprach zü im. Gewerlich sag ich dirs: wann in dirr nacht ee das der han singet. du verlaugenst mein zü dreyen malen.
Petter sprach zü im. Ioch ob mir gezem zesterben mit dir: ich verlaugen dein nit. Vnd zegleicherweys sprachen all die iungern.
Do kam ihesus mit in in das dorff daz do ist geheissen gethsemani. Vnd er sprach zü sein iungern. Sitzt hie: vntz das ich hingee vnd gebett.
Vnd er nam pettern vnd die zwen sún cebedeus: er begund zetrauren vnd sein laidig.
Do sprach er zü in. Mein sele ist betrúbt vntz an den dott. Enthabte eúch hie. vnd wacht mit mir.
Er fúrgieng ein lútzel vnd viel nider auf sein antlútz betent vnd sagent. Mein vatter: ob es ist múglich dirr kelch vbergee von mir.
Idoch nit als ich wil. wann als du. Vnd er kam zü seinen iungern vnd vand sy schlaffent: vnd er sprach zü pettern also. Möcht ir nit gewachen mit mir ein stund?
Wacht vnd bett: daz ir icht geet in versüchung. Ernstlich der geist ist bereit: wann daz flaisch ist kranck.
Er gieng hin züm andern mal. vnd bett aber sagent. Mein vatter ob dir kelch nit múg vbergen neur daz ich in trinck. dein wil werd getan.
Vnd er kam aber: vnd vand sy schlaffent. Wann ir augen warn beschwert.
Er ließ sy: vnd gieng aber vnd bett züm dritten mal das selb wort sagent.
Do kam er zü sein iungern. vnd sprach zü in. Schlafft ietzunt vnd rüet. Secht die stund genachent: vnd der sun der meid wirt geantwurt in die hend der súnder.
Stet auff wir geen. Secht er genachent der mich verret.
noch do er redt. secht iudas einer von den xij der kam: vnd vil gesellschafft mit im mit waffen vnd mit stecken. gesant von den fúrsten der pfaffen vnd von den alten des volcks.
Wann der in antwurt. der gab in ein zaichen sagent. Wel hen ich kússe der ist es: halt in.
Vnd zehant genacht er sich zü ihesus vnd sprach zü im. Got grúß dich meister. Vnd er kust in.
Vnd ihesus sprach zü im. Freúnt warzü bistu kumen? Do genachten sy sich vnd legten die hend an ihesus: vnd hielten in.
Vnd secht einer von den die do warn mit ihesus. der strackt die hant er zoch auz sein waffen: vnd schlüg den knecht des fúrsten der pfaffen vnd hieb im ab sein or.
Do sprach ihesus zü im. Kere dein waffen in sein stat. Wann alle die do enphachent das waffen. die verderbent mit dem waffen.
Oder wenstu nit das ich möcht gebitten meinen vatter: vnd er geb mir mer denn xij schar oder vinsterniß der engel?
Dorumb in welcherweys wurden die schrifft derfullt? Wann es gezimt also werden gethan.
Zü der stund sprach ihesus zü der gesellschafft. Als zü eim dieb seit ir ausgegangen mit geweffen vnd mit stecken mich zefachen. Teglichs saß ich bey eúch lerent in dem tempel. vnd ir hielt mich nit.
Wann ditz wart alles gethan: das die schrifft der weyssagen wurd derfúllt Do liessen in alle die iungern sy fluchen.
Sie hielten ihesus. vnd fürten in zü cayphas dem fúrsten der pfaffen: do die schreiber vnd die alten waren gesament
Wann petter nachuolgt im von ferr: vntz in den hoff des fúrsten der pfaffen. Er gieng ein vnd saß mit den anbechtern. das er sech das ende.
Wann die fúrsten der pfaffen vnd aller rat die süchten valschen gezeúg wider ihesus. das sy in antwurten dem tod:
do manig valsch gezeúg waren genachent sy funden nit. Wann zeiungst kamen zwen valsch gezeúgen.
vnd sprachen. Dirr sprach. Ich mag verwústen den tempel gotz: vnd in wider bawen nach dreyen tagen.
Der fúrst der pfaffen stünd auf vnd sprach zü im Antwurtst du nit zü den dingen die dise bezeúgen wider dich?
Wann ihesus schweig. Vnd der fúrst der pfaffen sprach zü im Ich beschwere dich bey gott dem lebentigen. das du vns sagest ob dus bist cristus der sun gotz.
Ihesus sprach zü im. Du hast es geseit. Idoch sag ichs eúch: von deshin gesecht ir den sun des menschen sitzen zü der zesem der kreffte gotz. vnd kumen in den wolcken des himels.
Do reiß der fúrst der pfaffen sein gewand sagent. Er hat gespot Waz bedúrffen wir noch der gezeug? Secht nu habt ir gehort den spot.
Was ist eúch gesechen? Sy antwurten vnd sprachen zü im. Er ist schuldig des dottes
do spúrtztens an sein antlútz: vnd schlügen in mit halsschlegen. Wann die andern gaben backenschleg an sein antlútz
sagent: weyssag vns cristus Wer ist der der dich hat geschlagen?
Wann petter saß auswendig im hoff: vnd ein diern genacht sich zü im sagent. Vnd du werd mit ihesus von galile.
Vnd er laugent vor allen sagent: ich wais nit was du sagst.
Wann do er ausgieng zü der túre. ein andre diern sache in: vnd sprach zü den die do waren. Vnd dirr was mit ihesus von nazareth.
Vnd aber laugent er mit dem aid sagent: wann ich derkant nit den menschen.
Vnd dornach ein lútzel genachten sich die die do stünden: vnd sprachen zü pettern. Gewerlich vnd du bist von in. Wann ioch dein rede macht dich offen.
Do begunde er zebezeúgen vnd zü schweren: das er nit hett derkant den menschen.
Vnd zehant sang der hane. Vnd petter gedacht dez wortz ihesus das er hett geseit: e denn der hane singet du verlaugenst mein zü dreyen malen. Er gienge aus vnd waint bitterlichen.
Wann do der morgen wart gemacht. alle dise fúrsten der pfaffen vnd die alten des volcks machten einen rat wider ihesus: das sy in antwurtem dem tod.
Vnd sy fürten in gebunden: vnd antwurten in poncio pilato dem richter.
Do sach iudas der in verriet das er was verdampt: er wart gefurt mit büß er widerbracht die .xxx. silberin den fúrsten der pfaffen vnd den alten
sagent. Ich habe gesúndet. zeantwurten das gerecht blüt. Vnd sy sprachen. Was zü vns? Du gesichst es.
Er warff die silberin in den tempel: vnd schied sich er gienge hin vnd hinge sich an einen strick.
Vnd die fúrsten der pfaffen namen die silberin sy sprachen. Sy gezement nit zelegen zü dem schatz: wann es ist der werde des blütz.
Wann sy namen rate. sy kauften von in einen acker des hafeners in die begrebde der pilgeram:
dorumb dirr acker ist geheissen acheldemach: daz ist der acker des blütz: vntz an disen heútigen tag.
Do wart derfúllt das gesagt ist durch jeremias den weyssagen sagent. Vnd sy namen die .xxx. silberin. den werde des gemieten den sy hetten gemiet von den súnen israhel:
vnd gaben sy an den acker des hafners. als mir ordent der herr.
Wann ihesus stünd vor dem richter: vnd der richter fragt in sagent. Bist duß ein kúnig der iuden? Ihesus sprach zü im. Du sagst es.
Vnd do er wart besagt von den fúrsten der pfaffen vnd von den alten: er antwurt in nit.
Do sprach pilatus zü im. Hörstu nit. wie manig gezeúgniß dise sagent wider dich?
Vnd er antwurt im nit eins wortz: also daz sich der richter hart wundert.
Wann der richter hat gewonheit durch den hochzeytlichen tag zelassen dem volck ein geuangen welhen sy wolten.
Wann do hett er einen edeln geuangen der do waz geheissen barrabas.
Dorumb do sy waren gesament pilatus sprache. Welhen wölt ir den ich eúch lasse: barraban oder ihesum der do ist gesagt cristus?
Wann er wesst das sy in hetten geantwurt vmb neyde.
Vnd do er sasse an dem gerichte: sein weip sant zü im sagent. Nichten sey dir vnd dem gerechten. Wann heút hab ich derliten manig dinge durch gesichte vmb in.
Wann die fúrsten der pfaffen vnd die alten vnterweisten das volck das sy ieschen barraban vnd ihesum verluren.
Wann der richter antwurt vnd sprach zü in. Welhen wölt ir von den zweien eúch zelassen? Vnd sy sprachen. barraban.
Pilatus sprach zü in. Dorumb was thün ich von ihesus der do ist gesagt cristus?
Sy sprachen alle. Er werde gekreútziget. Der richter sprach zü in. Wann was vbels hat er gethan? Wann sy rieffen mer sagent. Er werde gekreútziget.
Wann do pilatus sach das es nichten verfienge wann das mer wurd gemacht wuff: er nam wasser vnd twüg sein hende vor dem volck sagent. Vnschuldig bin ich von dem blüt des gerechten: ir gesecht es.
Alles volck antwurt vnd sprach. Sein blüt sey auf vns. vnd auf vnsere súne.
Do ließ er barraban: wann ihesus antwurt er in gegaiselten das er wurde gekreútziget.
Do namen die ritter des richters ihesus in dem dinckhaus. sy samenten zü im alle die gesellschafft:
sy zugen in aus vnd vmbgaben in mit eim roten mantel:
sy fielten ein krone von dornen vnd satztens auff sein haubt: vnd ein ror in seiner zesem: vnd fielen auf die knie vor im sy spotten sein sagent. Gott grúß dich kúnig der iuden.
Vnd speutzten an in. sy namen das ror vnd schlügen sein haubt.
Vnd dornach do sy in hetten verspot sy zugen im aus den mantel. vnd vassten in mit seinen gewanden: vnd fürten in aus das er wurde gekreutzigt.
Wann do sy ausgiengen sy funden ein man cyrener bey namen symon. Disen twungen sy das er neme sein kreútz.
Vnd sy kamen an die stat die do ist geheissen golgatha: das ist ein stat der quelung.
Vnd sy gaben im wein zetrincken. gemischt mit gallen. Vnd do ers hett bekart. er wolt nit trincken.
Wann dornach do sy in hetten gekreutzigt. sy teilten in seine gewand sy legten das loß: das derfullt wurde das gesait ist durch den weyssagen sagent. Sy teilten in meine gewand. vnd auf meine gewand legten sy daz loß.
Vnd sitzend behúten sy in.
Vnd satzten auf sein haubt sein selbs sach geschriben: dirr ist ihesus ein kúnig der iuden.
Do wurden gekreutzigt zwen dieb mit im. einer zü der zesem: vnd einer zü der winstern.
Wann die do fúrgingen die spotten sein: sy bewegten ire haubt
vnd sprachen. Vach du do verwúst den tempel gotz vnd wider bauest in nach iij tagen. Mach dich selber behalten: ob du bist der sun gotz steige ab von dem kreutz.
Vnd zegleicherweys die fúrsten der pfaffen vnd spotten sein mit den schreibern vnd mit den alten vnd sprachen.
Die andern macht er behalten: sich selber mag er nit machen behalten. Ob er ist ein kúnig der israhel nu steig er vom kreútz: vnd wir glauben im.
Er versach sich an gott: nu derlöst er in ob er wil. Wann er sprach wann ich binß der sun gotz
Wann ditz selb itwissten im. auch die dieb die do warn gekreutzigt mit im.
Wann von der sechsten stunde vinster wurden gemacht auf aller der erde: vntz zü der .ix. stunde.
Vnd vmb die .ix. stunde ihesus der rieff mit einer micheln stymm sagent. Hely. hely. lamazabatam. Das ist. mein gott. mein gott. worumb hastu mich verlassen.
Wann etliche die do stünden die hortens. vnd sprachen. Dirr rüfft helyas.
Vnd zehant lieff einer von in er nam einen schwamp vnd fúllt in mit essig: vnd satzt in an ein ror. vnd gab im zetrincken.
Wann die andern sprachen La. Wir gesechen ob helyas kum in zü derlösen.
Wann ihesus rieff aber mit einer micheln stimme er ließ aus den geist.
Vnd secht der vmbhang des tempels reyß sich in zwai teil. von oben vntz niden. Vnd die erde wart bewegt. vnd die stein spielten sich:
vnd die greber teten sich auf: vnd manig leib der heiligen die do hetten geschlaffen die stünden auff.
Vnd gieng en aus von den grebern nach seiner aufstendunge komens in die heiligen stat: vnd derschinen manigen
Wann do der centurio vnd die do mit im warn die do behüten ihesus: sachen die erdebidmung vnd die ding die do wurden gethan. sy vorchten sich hart sagent. Gewerlich. dirr was der sun gotz.
Wann do warn manige weib die ihesus hetten nachgeuolgt von ferr: von galile ambechtent im:
vnter den was maria magdalena vnd maria iacobi. vnd die mütter iosephs: vnd die mütter der súne cebedei.
Wann do der abent wart gemacht: ein reicher man kam von arimathia mit namen ioseph: vnd erselb waz der iunger ihesus
Dirr genacht sich zü pilatus. vnd iesch den leip ihesus Do hieß im pilatus geben den leib.
Ioseph nam den leip vnd wand in in ein reinen sindal:
vnd legt in in sein newes grab: das er hett gehauen in den stein Vnd weltzt ein micheln stein zü der túr des grabs vnd gieng hin.
Wann do was maria magdalena vnd die andern mariam: sitzent gegen dem grabe.
Wann an dem andern tage der do was nach der beraitung: die fúrsten der pfaffen vnd die phariseer samenten sich zü pilatus
sagent. O herr wir haben gedacht: das dirr verlaiter sprach do er lebt: ich dersteen nach dreyen tagen.
Dorumb gebeut zebehúten das grab vntz an den tritten tag. das uilleicht sein iunger icht kumen vnd in verstelen. vnd sprechen zü dem volck er ist derstanden von den dotten: vnd der iungst irtum wirt erger denn der erste.
Pilatus sprach zü in. Ir habt hüt: geet hút als ir wisst.
Wann sy giengen hin. sy bewarten das grab: vnd zaichenten den stain mit den húttern.
Wann an dem abent des samstags der do entleucht an dem ersten samstag: do kam maria magdalena vnd die andern mariam zesehen das grab.
Vnd secht ein michel erdbitmung wart gemacht. Wann do der engel des herrn staig ab vom himel: er genacht sich vnd weltzt ab den stain: vnd saß auff in.
Wann sein angesicht was als der blitz: vnd sein gewand als der schnee.
Wann die húter der schracken vor seiner vorcht: vnd wurden gemacht als die dotten.
Wann der engel antwurt. er sprach zü den weiben. Nichten wölt eúch fúrchten. Wann ich wais das ir sücht ihesum der do ist gekreutzigt
Er ist nit hie. wann er ist derstanden. als er sprach Kumpt vnd secht die stat: do der herr was gelegt.
Geet aus schier vnd sagt seinen iungern das er ist derstanden: vnd secht er geet vor eúch in galile. Do gesecht ir in: secht ich hab eúchs vor gesait.
Sy giengen aus schier von dem grabe mit vorcht vnd mit micheler freude: sy lieffen zü derkunden seinen iungern.
Vnd secht ihesus begegent in sagent. Got grúße eúch. Wann sy genachten sich vnd hielten sein fúß. vnd anbetten in.
Do sprach ihesus zü in. Nichten wölte eúch fúrchten. Geet vnd derkunt meinen brúdern das sy geent in galileam. do gesechent sy mich.
Do sy warn hin gegangen: secht etlich von den hútern kamen in die stat vnd derkunten den fúrsten der pfaffen alle ding die do waren geschehen.
Sy samenten sich mit den alten vnd namen rat. vnd gaben begnúglichen schatz den hútern
sagent. Sagt das sein iunger kamen nachtz: vnd habent in verstoln do wir schlieffen.
Vnd ob ditz wirt gehort vor dem richter. wir vnterweysen in vnd machen eúch sicher.
Sy namen das güt. vnd teten als sy waren gelert. Vnd ditz wort ist deroffent bey den iuden. vntz an disen heútigen tag.
Wann die .xj. iungern giengen hin in galileam: an den berg do hin in ihesus hett geordent.
Sy sachen in vnd anbeten in: wann etlich von in die zweiuelten.
Ihesus genacht sich. vnd redt mit in sagent. Mir ist gegeben aller gewallt. im himel vnd auf der erde.
Dorumb geet aus vnd lernt alle leút: taufft sy in dem namen des vatters vnd des suns vnd des heiligen geists:
lert sy zebehúten alle ding die ich eúch hab gebotten. Vnd secht ich bin mit eúch alle die tag vntz zü der volendung der werlt.
DEr anefangk des ewangely ihesu cristi des sun gotz:
als geschriben ist in ysaias dem weyssagen. Sich ich sende meinen engel vor deim antlútz: der do vor berait deinen weg vor dir.
Ein stime des der do rüfft in der wúst. Berait den weg des herren: macht recht sein steig.
johannes was tauffent in der wúste vnd predigt den tauff der büß: in die vergibung der súnden.
Vnd alle die gegent zü iude vnd alle die von ierusalem die giengen aus zü im vnd wurden getaufft von im in dem floß des iordans vnd beichten ir súnde.
Vnd iohannes was geuasst mit den haren des kemleins vnd ein fellein gurtel was vmb sein lancken: vnd er asse locusten vnd wildes hönig: vnd predigt sagent
Ein starker denn ich kumpt nach mir: des ich nit bin wirdig das ich mich neige zeentbinden den rime seiner geschúchde.
Ich tauff euch in wasser: wann er wirt eúch tauffen im heiligen geist.
Vnd es wart gethan in den tagen: das ihesus kam von nazareth galilee vnd er wart getaufft von iohannes im iordan.
Zehant steig er auff von dem wasser. vnd sach die himel offen: vnd den geist nidersteigent als ein taube vnd beleibent auf im.
Vnd ein styme wart gemacht von den himeln. Du bist mein lieber sun: in dir entzampt geuiel ich mir.
Vnd zehant twang in der geist in die wúst.
Vnd er was in der wúst. xl tag vnd .xl. nacht: vnd er wart versücht von sathanas. Vnd was mit den tiern: vnd die engel ambechten im.
Wann dornach do iohannes waz geantwurt: ihesus kam in galileam er bredigt daz ewangely des reichs gotz
vnd sprach. Wann das zeyt ist derfúllt: vnd daz reich gotz genachent sich. Reúwet eúch vnd glaubt dem ewangelium.
Vnd ihesus fúrgienge bey dem mere galilee. er sach symon vnd andreas seinen brüder legent die netz in das mere. Wann sy waren vischer.
Vnd ihesus sprach zü in kumpt nach mir: vnd ich mach eúch zewerden vischer der leúte.
Vnd zehant liessen sy die netz vnd nachuolgten ime.
Vnd er fúrgieng von dann ein lútzel er sach iacob zebedeus vnd iohannem seinen brüder vnd in dem schiff satzten sy zesamen die netze:
vnd zehant rieffe er sy. Vnd sy liesen zebedeus iren vatter in dem schiff mit den geschirren: vnd nachuolgten im.
Vnd sy geingen ein zü capharnaum: vnd zehant gieng er des sambstags in die synagogen vnd lert sy.
Vnd sy derschracken vber sein lere. Wann er was sy lerent als habent gewalt: vnd nit als die schreiber.
Vnd ein man was in ir synagog bekúmert von dem vnreinen geist: vnd er rieff
sagent. Ihesus von nazareth was ist vns vnd dir? Vor dem zeit bist du kumen vns zeuerliesen. Ich waiß daz du bist: der heilig gotz sun.
Vnd ihesus der droet im sagent Derstum: vnd gee aus von dem menschen.
Vnd der vnreine geist raiß in: er rieffe mit einer micheln stymme: vnd gieng auz von im.
Vnd all wunderten sy sich: vnd retten vndereinander sagent. Was ist nun daz Welche ist dise newe lere? Wann ioch in dem gewalt gebeut er den vnreinen geisten: vnd sy gehorsament im.
Vnd zehant sein mere gieng auz in alle die gegent galilee.
Vnd zehant giengen sy aus von der synagogen: sy kamen in das haus symons vnd andreas mit iacob vnd mit iohannes.
Wann die schwiger symonis die lage an dem ritten: vnd zehant retten sy zü im von ir.
Er genacht sich er begraiff ir hant vnd hüb sy auf. vnd zehant ließ sy der ritte. vnd sy ambecht in.
Wann do der abent wart gemacht do der sunn was vnter gangen sy brachten zü im alle die do hetten das vbel: vnd die do hetten den teuffel.
vnd alle die stat wart gesament zü der túr.
Vnd er gesunt manig die do waren gemút von manigerlei siechtum: vnd warff aus manig teufel: vnd er ließ sy nit reden wann sy wessten in.
Vnd gar frú stünd er auff er gieng aus vnd gieng hin in ein wúst stat: vnd bet do.
Vnd symon nachuolgt im: vnd die die mit im waren.
Vnd do sy in hetten funden sy sprachen zü im: wann all süchent sy dich
Vnd er sprach zü in: Wir gen in die nachwendigen gassen vnd in die stette: das ich auch do predig Wann zü disem bin ich kumen.
Vnd er was predigent in iren synagogen vnd in allem galilee: vnd warff aus die teufel.
Vnd ein misliger der kam zü im vnd flechte im: mit geualten knien vnd sprach. Du machst mich gesunten ob du wilt
wann ihesus derbarmt sich sein er strackt sein hant: vnd rürt in sagent zü im. Ich wil dich gereinigen.
Do er ditz hett gesagt zehant schiede sich die miselsucht von im: vnd er wart gerainigt.
Vnd er droet im vnd zehant warff er in aus:
vnd sprach zü im. sich das du es yemant sagt: wann gee zeige dich dem fúrsten der pfaffen: vnd opffer vmb dein gereinigung. die dinge die moyses gebot in zü eim gezeuge.
Er gieng aus vnd begunde zepredigen vnd zeuermeren das wort: also das er ietzunt nit mocht eingen offenlich in die stat wann zesein auswendig in den wústen stetten: vnd von allenthalben samenten sy sich zü im.
Und nach .viij. tagen aber kam er zü capharnaum:
vnd do es wart gehort daz er was in dem haus ioch manig kamen zü im also das sy nit mocht begreiffen daz haus noch zü der túre: vnd er redt zü in das wort.
Sy kamen vnd brachten zü im ein litsuchtigen: der do wart getragen von viern.
Vnd do sy in nit mochten brengen zü im vor der geselschafft sy entblösten das dach do er was: vnd machtens offen sy liessen nider das bet in dem der litsúchtig lage.
Vnd do ihesus hett gesechen iren gelauben: er sprach zü dem litsúchtigen. Sune dein súnde werdent dir vergeben.
Wann do warn etzlich sitzent von den schreibern: vnd die gedachten in irem hertzen.
Worumb redt dirr also Er spot. Wer mag vergeben die súnde nur allein gott?
Zehant do das ihesus derkant in seim geiste das sy alsust gedachten vnter in: er sprach zü in. Was gedenckt ir dise ding in euerm hertzen?
Wann was ist leichter zesagen zü dem litsúchtigen dein súnde werdent dir vergeben: oder zesagen stee auff hebe auf dein bett vnd gee?
Wann das ir wisst das der sun der meyd hat gewalt zeuergeben die súnde auf der erde: er sprach zü dem litsúchtigen.
Ich sag dir stee auf: vnd heb auf dein bett: vnd gee in dein haus.
Vnd zehant stünd er auf: er hüb auf das bett vnd gieng vor allen leuten also das sy sich all wunderten vnd erten gott sagent: wann also gesachen wir nie
Vnd anderwaid gieng er aus zü dem mere: vnd alle die geselschafft kam zü im: vnd er lert sy.
Vnd do er fúrgieng er sach leui alphei sitzen an dem zol: vnd er sprach zü im. Nachuolg mir. Er stünd auf vnd nachuolgt im.
Vnd es wart gethan do er rüet in seim haus: manig offen súnder vnd súnderin die rüten entzampt mit ihesus vnd mit sein iungern. Wann ir warn vil die im nachuolgten.
Vnd do die schreiber vnd die phariseer gesachen daz er asse mit den offen súndern vnd mit den súnderin: sy sprachen zü sein iungern. Worumb isset vnd trincket ewer meister mit den offen súndern vnd mit den súnderin?
Do das ihesus gehort er sprach zü in. Die gesunden haben nit durft des artzes: wann die do seint siech Wann ich kum nit zerüffen die gerechten: wann die súnder
Vnd die iunger iohannis vnd die phariseer waren vasten: vnd sy kamen vnd sprachen zü im. Worumb vastent die iunger iohannis vnd die phariseer: wann dein iunger vastent nit?
Vnd ihesus sprach zü in. Múgent denn die sún der brautlaufft geuasten die weil der breutigam ist mit in? Als vil zeytz sy haben den breutigam mit in so múgent sy nit geuasten.
Wann die tag kumen so der breutigam wirt genumen von in: vnd in den tagen denn so vastent sy.
Wann keiner nympt das stuck des neuwen tüchs vnd neet es an das alt gewand. In einer andern weys er nympt die neuwen erfúllung von dem alten: vnd die riß werdent mer.
Vnd keiner leg den newen wein in die alten vaß: in einer andern weys der wein zerbricht die vaß: vnd der wein wirt vergossen: vnd die vaß verderben. Wann der neue wein sol werden gelegt in die newen vaß.
Vnd es wart aber getan do er dez samstags gieng durch die saet: vnd seine iunger begunden fúr zegen vnd zereiben die eher.
Wann die phariseer sprachen zü im. Sich was dein iungern thün des samstags: das nit gezymt.
Vnd er sprach zü in. Lasst ir nit was dauid tet do er hett gebresten vnd in hungert vnd die mit im waren:
in welcherweys er eingieng in das haus gotz vnter abiathar dem fúrsten der pfaffen vnd asse die brot der fúrlegunge die do nichten gezamen zeessen nuer allein den pfaffen vnd gab die den die mit im warn?
Vnd er sprach zü in. Der samstag ist gemacht vmb den menschen: vnd nit der mensch vmb den samstag.
Dorumb der sun der meyde ist ioch ein herr des samstags.
Und aber gieng er in die synagogen: vnd do was ein man habent ein túre hant.
Vnd sy lagten im ob er des samstags gesunte: daz sy in besagten.
Vnd er sprach zü dem menschen der do hett die dúren hant. Ste auf in mitzt.
Vnd er sprach zü in. Gezimt es wol zethün dez samstags oder vbel: die sele zemachen behalten oder zeuerliesen Vnd sy schwigen.
Er sach sy an mit zorne: vnd wart betrúbt vmb die blintheit irs hertzen vnd sprach zü dem menschen. Streck dein hant. Vnd er strackt sy: vnd die hant wart im wider geschickt.
Wann die phariseer giengen aus mit den herodianern sy machten zehant ein rate wider in: in welcherweys sy in verlúren.
Vnd ihesus schiede sich mit seinen iungern zü dem mere: vnd manig geselschaft von galilee vnd von iude: vnd ein michel menige
von jherusalem vnd von ydumea vnd von anderthalb des iordans die nachuolgten im: vnd die do waz vmb thyri vnd sydon ein grosse menig. die horten die ding die er tet vnd kamen zü im.
Vnd er sprach zü sein iungern: das sy im bereiten in ein schifflin vmb die geselschaft das sy in icht druckten.
Wann er gesunt do mannig: also daz sy gachten an in das sy in rürten wann die do hetten die wunden.
Vnd die vnreinen geist do sy in gesachen sy vielen nyder vor im: vnd rierffen sagent. Du bist der sune gotz.
Vnd er traute in stercklich: das sy in icht machten offen.
Er steig auf an den berg vnd er rieff zü im die er wolt: vnd sy kamen zü im.
Vnd er macht das .xij. weren mit im: vnd das er sy sante zepredigen das ewangelium
Vnd er gab in den gewalt zegesunden die siechtum: vnd aus zewerffen die teuffel.
Vnd er legt auf symon ein namen petter.
Vnd iacob cebedeus vnd iohannes den brüder iacobs: vnd er legt in auff die namen boanerges das ist sune des donrs.
Vnd andreas vnd philippen vnd bartholomeus vnd matheus: vnd thomas vnd iacob alphei vnd thadeus vnd symon cananeum:
vnd iudas scharioth der in verriet.
Vnd sy kamen zü dem haus. Vnd die gesellschafft samenten sich aber: also das sy nit mochten essen dat brot.
Vnd do es hetten gehort sein iungern: sy giengen aus in zehalten. Wann sy sprachen: wann er ist gekert in die tobheit.
Vnd die schreiber die do waren abgestigen von ierusalem die sprachen wann er hat beltzebüb: wann ioch in dem fúrsten der teuffel wirffte er aus die teuffel.
Er entzampt rieff in: vnd redt zü in in gleichsam vnd sprach zü in? Inwelcherweys mag sathanas auswerffen sathan?
Vnd ob das reich wirt getailt wider sich: das reich mag nit besten.
Vnd ob das haus wirt geteilt in im selber: das haus mag nit besten.
Vnd ob sathanas aufsteet wider sich selber er wirt verwüst: vnd mag nit besteen wann er hat ein ende.
Keiner mag gegeen in daz haus des starcken zeberauben nuer er binde zü dem ersten den starcken: vnd denn beraubt er sein haus.
Gewerlich sag ichs eúch: das alle die súnde vnd spott mit den sy spottent werden vergeben den súnen der leut.
Wann der do spot wider den heiligen geist der hat nit die vergibung ewiglich: wann er wirt schuldig der ewigen súnde
vnd sy sprachen er hat den vnreinen geiste.
Vnd seine mütter vnd seine brúder die kamen: vnd stünden auswendig sy santen zü im vnd rieffen.
Vnd die geselschafft sassen bey im: vnd sprachen zü im. Sich dein mütter vnd dein brúder steend auswendig vnd süchent dich.
Er antwurt vnd sprach. Wer ist mein mütter vnd mein brúder?
Wann er schawet die die do sassen in seiner vmbhalbung vnd sprach. Sich mein mütter vnd mein brúder.
Wann der do thüt den willen gotz: dirr ist mein brüder vnd meine schwester vnd mein mütter.
Und aber begunde er zelernen bey dem mere: vnd manige geselschafft samenten sich zü im also das er aufsteig in ein schiff daz er sesse auff dem mere: vnd alle geselschafft was auff dem lande bey dem mere:
vnd er lert sy manige ding in geleichsam: vnd sprach zü in in seiner lere.
Hört Secht der seer gieng aus zeseen.
Vnd do er seet: der ein viel bey dem weg vnd die vogel des himels kamen vnd assen in.
Vnd der ander viel auff das steinig do er nit hett vil erde: vnd zehant wart er geborn wann er hett die höch der erde:
vnd do der sunn wart geborn er derhitzt dorumb das er nit hett die wurtzeln vnd dorrt.
Vnd der ander vil vnter die dorn: vnd die dorn steigen auff vnd dersteckten in: vnd er gab nit wücher.
Vnd der ander vil in die gütten erde vnd er gabe den wücher auff zesteigen vnd zewachsen: vnd er bracht den einen .xxx. valt vnd ein .lx. valt: vnd einen .C. valt.
Vnd sprach. der orn hab zehören der hör.
Vnd do er was sunderbar: die .xij die mit im waren die fragten in die geleichsame.
Vnd er sprach zü in. Euch ist gegeben zeerkennen die taugen des reich gotz: wann den die do seint auswendig werdent alle ding in gleichsam.
das die gesechenden sechen vnd gesechen nit. vnd die hörnden hörn vnd vernemen nit: das sy icht werden etwan bekert vnd in werden vergeben die súnd.
Vnd er sprach zü in. Wisst ir nit dise gleichsam? In welcherweys derkennt ir alle gleichsam?
Der do seet der seet das wort.
Wann dise seint do daz wort wirt geseet bey dem wege: vnd so sis gehörnd zühant kumt sathanas vnd nympt ab das wort das do ist geseet in iren hertzen.
Vnd zegleicherweys seint dise die do werden geseet auff daz steinig: so sy gehörnt daz wort zehant entpfachent sis mit freuden
vnd sy habent nit die wurtzeln in in wann sy seint vnstette: dornach so das trúbsal vnd die iagung wirt geborn zehant werden sy betrúbt vmb das wort.
Vnd die andern seint die do werden geseet vnter die dorn. Das seint die do hörnt daz wort:
vnd von den gebresten der werlt vnd die trugheit der reichtum vnd vmb die andern geitigkeit gend sy ein vnd dersteckent das wort: vnd es wirt gemacht on wücher.
Vnd diß die do werden geseet auf die güten erde: das seint die do hörent das wort vnd es entpfachent: vnd sy wüchernt einem .xxx. valt vnd eim .lx. valt vnd eim .C. valt
Vnd er sprach zü in. Kumpt denn das liechtuaß das es werde gesetzt vnter das maß oder vnter das bet? Wirt es denn nit gesetzt als auf das kertzstal?
Wann nichtz ist verborgen das do nit wirt deroffent: noch gethan verholn daz es nit kumpt in offen:
Der orn hab zehören der hör. Vnd er sprach zü in.
Secht waz ir habt gehort. Mit dem maß ir messt wirt euch wider gemessen vnd euch wirt zü gelegt.
Wann der do hat dem wirt gegeben: vnd der do nichten hat: ioch daz er hat das wirt abgenomen von im.
Vnd er sprach alsust. Alsust ist das reich gotz: als ob ein man wurff den samen auf die erde
vnd er schleft: vnd der same stet auff tags vnd nachtz vnd keimet vnd wechst so er sein nichten wais
Wann die erd wüchert vergeben: zem ersten mal ein kraut dornach das eher. Dornach ein vollen wücher in dem eher.
Vnd so es fúrbringt den wücher zehant legt er die sicheln: wann der schnit ist engegenwurtig.
Vnd er sprach Wem geleich wir das reich gotz: oder wem maß wir dise geleisame?
Als ein korn des senffs vnd so es wirt geseet in die erde es ist myner allen den samen die do seint auff der erde:
vnd so es wirt geboren es steigt auff zü eim baum vnd wirt mer denn alle die kreuter: vnd macht groß este also daz die vogel des himels múgen entwelen vnter seim schaten.
Vnd mit sölichen manigen geleisamen redt er zü in daz wort als sy es mochten gehören:
wann on gleichsamen redt er nit zü in. Wann sunderbar sein iungern legt er aus alle ding.
Er sprach zü in an dem tag do der abent wart gemacht. Wir gen hin wider.
Vnd lassen die gesellschafft sy namen in also das er was in dem schiffe: vnd ander schiff warn mit im.
Vnd ein michel vngewitter des windes wart gemacht: vnd die vnten schlügen in das schiff: also das das schiff wart derfúllt.
Vnd erselb was schlaffent in dem obern teil des schiffes: vnd sy weckten in vnd sprachen zü im. Maister: gehört es nit zü dir daz wir verderben.
Er stünd auff vnd drauet dem winde: vnd sprach zü dem mere. Schweig: derstum. Vnd der wint hort auf: vnd ein grosse still wart gemacht
Vnd er sprach zü in. Waz seit ir vorchtsam? Habt ir noch nit ein glauben.
Vnd sy vorchten sich mit michler vorcht: vnd sprachen zü einander. Wer wenstu das dirr sey: wann ioch der wint vnd das mere gehorsamt im.
Und sy kamen anderthalb des meres in die gegent der gerassener.
Vnd do sy giengen aus von dem schiff zehant begegent im ein man von den grebern mit dem vnreinen geist:
der do hett ein wonung in den grebern. Vnd keiner mocht in ietzun gebinden mit ketten:
wann dick was er gebunden mit ketten vnd mit füßeysen er hett zerbrochen die ketten vnd hett zerknischt die füßeysen: vnd keiner mocht in gezemen.
Vnd zeallen zeyten tags vnd nachts was er in den grebern vnd in den bergen er rieff vnd schlüg sich mit steinen.
Wann do er gesach ihesum von fer er lief vnd anbet in:
er rieff mit einer micheln stymmen vnd sprach zü im. Ihesus der sun gotz des höchsten was dings ist mir vnd dir? Ich beschwere dich bey gott das du mich nichten quelest.
Wann er sprach zü im. Du vnreiner geist gee aus von dem menschen.
Vnd er fragt in. Was ist dir der nam? Vnd er sprach zü im. Ein schar ist mir der nam: wann vnser seint vil.
Vnd er bat in vil: das er in nit austribe aus der gegent
Wann ein michel herde der schwein die was do waident bey dem berge auf den eckern:
vnd die geist baten in sagent. Laß vns: daz wir eingen in die schwein
Vnd zehant ihesus der gestats in. Die vnreinen geist giengen aus vnd giengen in die schwein: vnd mit einer micheln gech vber sturtzt die herde in daz mere als zwai thausent: vnd derstickten in dem mer
Wann die die sy do waidenten die flochen: vnd derkuntens in die stat vnd auf die ecker. Vnd sy giengen auz zesechen waz dings do was gethan:
vnd sy kamen zü ihesum: vnd sy sachen den der do waz gemút vom teúffel sitzent geuaßt vnd gesundes gemúts: vnd sy vorchten sich.
Vnd die do hetten gesechen in welcherweys dem was getan der do hett den teuffel: vnd von den schwein en die derkuntens in.
Vnd sy begunden in zebitten: daz er sich schied von iren enden.
Vnd do er aufsteig in ein schiff: der do was gemút vom teuffel der begund in zebitten daz er wer mit im
wann ihesus der liesse in nit: wann er sprach zü im. Gee in dein haus zü den deinen: vnd derkunde in wie manige ding dir der herr hat gethan: vnd hat sich dein derbarmd
Vnd er gienge hin vnd begunde zepredigen in decapoli. wie manige ding im ihesus hett gethane: vnd alle wunderten sy sich.
Vnd do ihesus waz aufgestigen in ein schiff er für aber vber das mere manig gesellschafft samenten sich zü im: vnd er was bey dem mere.
Vnd einer von den fúrsten der synagogen mit namen yayrus der kam: vnd do er in gesach er viel zü sein fússen:
vnd er bat in vil sagent. wann mein tochter ist in den letsten zúgen. Kum vnd leg dein hant auff sy: das sy werd gesunt vnd lebe.
Vnd er gieng mit im: vnd vil gesellschaffte nachuolgt im: vnd druckten in.
Vnd ein weip die do was in dem floß des siechtums .xij. iar
vnd hett derlitten manige ding von manigen ertzten: vnd hett verzert alles ir güt. vnd es nutzt ir nit: wann sy hett mer das vbel.
Do sy hett gehort von ihesus sy kam hinterwart vnder der geselschafft: vnd rürt sein gewand.
Wann sy sprach: wann ioch ob ich rur sein gewand ich werd gesunt
Vnd zehant truckent der brunn irs siechtumbs: vnd sy enpfands im leib: das sy was gesunt von der pflag.
Vnd zehant ihesus derkant in im selber die krafft die do was ausgegangen von im: er vmbkerte sich zü der gesellschafft er sprach. Wer hat gerurt mein gewand?
Vnd sein iungern sprachen zü im. Sich du die geselschafft druckt dich. vnd du sprichst wer hat mich gerurt?
Vnd er vmbsach sich zesechen die die do hett gethan ditz ding.
Wann das weip vorcht sich vnd derzittert sy west das es was gethan in ir: sy kam vnd viel nider vor im vnd sagt im alle warheit.
Wann ihesus sprach zü ir. Tochter dein glaub hat dich gemacht behalten. gee in fride: vnd biß gesunt von deiner pflag.
Noch do er redt die botten kamen zü dem fúrsten der synagogen sagent: wann dein tochter die ist dott. Was bekúmerstu fúrbaß den maister.
Wann do ihesus hett gehort das wort das do was gesagt: er sprach zü dem fúrsten der synagogen. Nichten wölst dir fúrchten: allein glaub
vnd er ließ im keinen nachuolgen: nuer petern vnd iacob vnd iohannes den brüder iacobs.
Vnd sy kamen in das haus des fúrsten der synagogen. Vnd er sach den wuff vnd wainen vnd vil clagens:
er gieng ein vnd sprach zü in. Was seyt ir betrúbt vnd weint? Die diern ist nit dott wann sy schleft
Vnd sy spotten sein. Do er sy all hett ausgeworffen er nam den vatter vnd die mütter der diern. vnd die die mit im waren: vnd er gieng ein do die diern waz ligent:
er hielt die hant der diern vnd sprach zü ir. Thabitacumi: das wil sagen. diern ich sag dir stee auf.
Vnd zehant stünd die diern auf: vnd gieng Wann sy was .xij. ierig. Vnd sy derschracken mit michlem schrecken.
Vnd er verbot in stercklich. das das niemant west: vnd er hieß ir geben zeessen.
Und ihesus gieng aus von dann er gieng in sein haimet: vnd sein iunger die nachuolgten im.
Vnd do der samsstag wart gemacht ihesus begund zelern in der synagogen: vnd manig die es horten. die wunderten sich in seiner lere sagent Wo von seint disem alle dise ding? Vnd welchs ist die weysheit die im ist gegeben: vnd sölich krefte die do werden getan durch sein hende?
Ist dirr nit der schmid vnd der sun marien: der brüder iacobs vnd iosephs vnd iudas vnd symonis? Vnd sein schwestern seint sy nit all mit vns? Vnd sy wurden all geergert an im.
Wann ihesus sprach zü in: wann der weyssag ist nit on ere nur in seim vatterlant vnd in seim geschlecht vnd in seim hause.
Vnd er mocht do nit thün kein kraffte nuer lútzel siechen legte er auff die hende er gesundet sy:
vnd wunderte sich vmb iren vnglauben: vnd er vbergienge die castelen lernt allumb.
Vnd er entzampt rieff. xij: vnd begunde sy zesenden zwen: vnd er gab in gewalt der vnreinen geist.
Vnd verbot in daz sy nit nemen an dem weg nur allein die rüte: nit die tasche nit brot nit múntz an der gúrteln
wann geschúcht mit spargaltzen: vnd nit werden geuasst mit zwein röcken.
Vnd er sprach zü in. In welchs haus ir einget beleibt do biß das ir ausgeet von dann:
vnd die eúch nit entpfachent noch enhörent euch: geet aus von dann schút das gestúpp von ewern fússen in zü eim gezeug.
Sy giengen aus vnd predigten das sy machten büsse:
vnd wurffen auz manige teuffel: vnd sielben manig siechen mit dem öl vnd sy wurden gesunt.
Wann herodes der kúnig der hort es: wann sein nam wart gemacht offen: vnd er sprach. Wann iohannes der teuffer ist derstanden von den dotten: vnd dorumb wirckent die kreffte in im.
Wann die andern sprachen wann es ist helyas: wann die andern sprachen wann er ist ein weyssag als einer von den weyssagen.
Do das gehort herodes er sprach. Iohannem hab ich enthaubt dirr ist derstanden von den dotten.
Wann erselb herodes sant vnd hielt iohannes vnd bant in in den karcker vmb herodiam daz weip philipps seins brüders: wann er hat sy gefürt.
Wann iohannes sprach zü herodes. Dir gezimpt nit zehaben das weip deins brüders philipps.
Wann herodias die lagt im: sy wolt in derschlachen vnd sy mocht nit.
Wann herodes der vorcht iohannem er wesst in zesein ein gerechten man vnd ein heligen vnd er behüt in: vnd dorumb daz er hett gehort manige ding die er tet: vnd er hort in gern.
Vnd do ein zimlicher tag was genachent seiner geburt: herodes macht ein abent essen seinen fúrsten vnd den tribunern vnd den besten zü galilee.
Vnd do die tochter herodiadis waz eingegangen. vnd hett gesprungen vnd do es hett geuallen herodes vnd den entzampt sitzenden: der kúnig sprach zü der diern. Eisch von mir was du wilt: vnd ich gib dirs.
Vnd er schwüre ir. wann was dings du eischt das gib ich dir: ioch den halben teil meins reichs.
Do sy was ausgegangen: sy sprach zü ir mütter. Was eisch ich? Vnd sy sprach. Das haubt iohannes des teuffers.
Vnd do sy was eingegangen zü dem kúnig: zehant iesch sy mit eilen sagent. Ich wile: das du mir zehant gebest in einer schússeln das haubt iohannis des teuffers.
Vnd der kúnig wart betrúbt. Vmb daz geschworen recht vnd vmb die die do entzampt sassen wolt er sy nit betrúben
wann er sant den dötter er gebot zebringen sein haubt in einer schússel: vnd er enthaubt in in dem karcker.
Vnd er nam sein haubte in eine schússel: vnd gabe es der diern. vnd die diern gabs ir mütter.
Do es sein iungern gehorten sy kamen vnd namen sein leip. vnd satzten in in ein grab.
Die botten samenten sich zü ihesus vnd derkunten im alle ding die sy hetten getan vnd gelert.
Vnd er sprach zü in. Kumpt einhalb in eine wúste stat: vnd rüet ein lútzel. Wann manige warn die do kamen vnd kerten wider: vnd sy hetten nit raum zeessen.
Vnd sy stigen auff in ein schiff sy giengen hin einhalb in ein wúste stat.
Vnd manige derkantens: vnd sachen sy hin geen: vnd die füsgengel luffen do züsamen von allen den stetten vnd fúrkamen sy.
Ihesus gieng aus vnd sach manig gesellschafft: vnd derbarmt sich vber sy wann sy warn als die schaff die do nit habent den hirten: vnd er begund sy zelern manige ding.
Vnd do ietzund manig stund wart gemacht. die iungern genachten sich zü im sagent. Die stat ist hie wúst: vnd die stund vbergeet ietzunt.
La sy: das sy geen in die nachwendigen dörffer vnd in die gassen das sy in kauffen die speisse die sy essent.
Er antwurt vnd sprach zü in. Ir gebt in zeessen. Vnd sy sprachen zü im. Gee wir vnd kauffen brot vmb .cc. pfennig: vnd geben in zessen.
Vnd er sprach zü in? Geet vnd secht wieuil brot habt ir Vnd do sis hetten derkant sy sprachen .V. Vnd .ij. visch
vnd er gebot in das sy machten zerüen all noch der gesellschafft auff dem grúnen hew.
Vnd sy rüten in teile: durch .C. vnd durch .L.
Vnd er nam die. v. brot vnd die .ij. visch: er sach auf in den himel er gesegent die brot vnd brach sy vnd gabs sein iungern das sis legten fúr sy: vnd er teilt die .ij. visch allen.
Vnd sy assen all: vnd wurden gesat.
Vnd sy hüben auff die beleibung der brechung .xij. körb vol: vnd von den vischen.
Wann die do hetten gessen der warn .v. thausent der mann.
Vnd zehant twang er sein iungern aufzesteigen in ein schiff daz sy im vorgiengen anderthalb des mers zebethsaida: biß das er geließ das volck.
Vnd do er es hett gelassen: er gieng betten an den berg.
Vnd do es wart gemacht spat das schiff was in mitzt des mers: vnd er allein am lande.
Vnd er sach sy arbeiten an den rüdern. wann der wint der was in widerwertig. vnd vmb die vierden wach der nacht er kam zü in geend auff dem mere: vnd er wolt sy fúrgen.
Vnd sy sachen in gen auff dem mere sy wonten in sein ein trugheit: vnd sy rieffen.
Wann all sachen sy in: vnd wurden betrúbt. Vnd zehant redt er mit in: vnd sprach zü in. Habt züuersicht. Ich binß: nichten wölt eúch fúrchten.
Vnd er steig auff zü in in daz schiff: vnd der wint der hort auf. Vnd sy derschracken vilmer vnter in.
Wann sy vernamen nit von den broten. Wann ir hertz was dertunckelt.
Vnd do sy waren vber gefaren sy kamen in das lant genasereth: vnd züfúgten sich.
Vnd do sy warn ausgegangen von dem schiff zehant derkanten sy in:
sy lieffen durch alle die gegent vnd begunden vmbzetragen in betten die do hetten daz vbel wa sy in horten zesein.
Vnd sy legten die siechen. wo er eingienge in die gassen oder in die dörffer oder in die stette an den strassen: vnd baten in das sy allein rurten den saum seins gewands: vnd die die in rurten die wurden gemacht behalten.
Und die phariseer kamen zesamen zü im vnd etlich von den schreibern: von iherusalem die kamen.
Vnd do sy hetten gesechen etlich von sein iungern zeessen daz brot mit gemeinen daz ist mit vngetwagen henden: sy strafftens.
Wann die phariseer vnd alle die iuden die assen nit neuer sy twügen offt die hende sy hielten die sitten der alten:
vnd sy assen nit so sy kamen von dem marckt nur sy wurden gewaschen: vnd andre manige ding seint die in seint geantwurt zebehúten. die waschung der köpf vnd der eymer vnd der erein vasse vnd der betten.
Vnd die phariseer vnd die schreiber die fragten in Worumb gendt nit dein iungern nach dem sitten der alten: wann sy twachent nit die hende so sy essent das brot?
Er antwurt vnd sprach zü in. Wol hat geweyssagt von euch trugner ysaias: als es ist geschriben. Ditz volck eret mich mit seinen lespen: wann ir hertz ist ferr von mir.
Vnd in vppig dienent sy mir sy lernt die lere vnd die gebot der mann
Wann sy lassent die gebot gotz ir halt den sitten der leute: die waschung der köpf vnd der nephe vnd ir thüt manige andre ding die disen seint gleich.
Vnd er sprach zü in. Wol macht ir vppig daz gebot gotz: das ir halt ewern sitten.
Wann moyses der sprach Ere deinen vatter vnd dein mütter: vnd der do flücht vatter oder mütter der sterbe des dottes.
Wann ir sprecht. Ob der mensch spricht vatter oder mütter corban das ist ein gab die do ist von mir die nútzt dir:
vnd fúrbaß last ir in thün keine ding seinem vatter oder der mütter:
ir reisst das wort gotz vmb ewern sitten den ir habt geantwurt. Vnd thüt manig ding in dise weyse die disen dingen seint gleich.
Vnd er zürieff aber der gesellschafft er sprach zü in Hört mich all vnd vernempt.
Nicht ist auswendig dem menschen gende in in das in mag enzeúberen: wann die von dem menschen ausgend daz seint die ding die do enzeubern den menschen.
Der orn hab zehören der hör.
Vnd do er was eingegangen von der gesellschafft: in daz hause: sein iungern fragten in die glechsam.
Vnd er sprach zü in. Vnd alsust seit ir vnwitzig? Vernempt ir nit alles das do ist auswendig gend in den menschen das mag in nit enzeubern
wann es geet nit in sein hertz: wann in den bauch vnd geet aus in scheidunge gereinigent alle die essen?
Wann er sprach: daz die ding die von dem menschen ausgend die enzeubernt den menschen.
Wann inwendig von dem hertzen der menschen geend auß böß gedancken: eebrechung. gemein vnkeusch. manschlacht
diebheit. arckheit. schalckheit. triekeit on scham. das böß aug. spott. hochfart. bracht.
Alle dise vbeln ding geend aus von inwendig: vnd enzeubernd den menschen.
Er stünd auf von dann vnd gieng in die ende tyri vnd sydon: er gienge in ein haus vnd wolt sich niemant zewissen: vnd er mocht nit sein verborgen.
Wann ein weip der tochter hett den vnreinen geist zehant do sy hett gehort von im sy gieng ein: vnd viel nider zü seinen fússen.
Wann es was ein heidenisch weip: von dem geschlecht syri vnd phenicis. Vnd sy bat in das er auswörff den teuffel von ir tochter.
Er sprach zü ir. La züm ersten zesatten die súne. Wann es ist nicht güt zenemen das brot den súnen vnd zegeben den hunden:
si antwurt: Vnd sprach zü im. Ia herr. Wann auch die welfel die essent vnter dem tisch von den brosmen der kinder.
Vnd er sprach zü ir. Vmb ditz wort gee: der teuffel ist ausgegangen von deiner dochter.
Vnd do sy was hingegangen in ir haus sy fant die diern ligen auff dem bet: vnd den teuffel ausgegangen von ir.
Er gieng aber aus von den enden tyri vnd kam durch sydon zü dem mere galilee zwischen mitzt den enden decapoleos.
Vnd züfúrten im ein tauben vnd stum. Vnd sy baten in das er im auflegt die hant
Vnd er begreiff in einhalb von der gesellschafft er legt sein vinger in sein orn: er spritzt aus vnd rurt sein zungen:
er sach auff in den himel vnd derseuftzet. vnd sprach zü im. Effecta: das ist auf zethün.
Vnd zehant seine orn: vnd das bant seiner zungen wart entbunden: vnd er redt recht.
Vnd er verbot in das sy nyemant sagten. Wann wieuil er in verbot als vil mer predigten sy:
vnd fúrbaß wunderten sy sich sagent. Er hat wol gemacht alle ding: ioch die dauben macht er zehören vnd die stummen zereden.
Aber in den tagen do manig gesellschafft waz mit ihesus vnd sy nit hetten das sy essen: er entzampt rieff den iungern er sprach zü in.
mich derbarmt vber die gesellschafft: wann secht sy enthabent mich ietzunt drey tag sy habent nit das sy essen:
vnd ob ich sy laß vasten zü irem haus sy gebresten an dem wege. Wann etlich von in die warn kumen von ferr.
Vnd sein iungern antwurten im Wo von mocht iemant hie ditz gesatten mit brot in der wúste.
Vnd er fragt sy. Wie vil brot habt ir. Sy sprachen. Syben.
Vnd er gebot der gesellschafft zesitzen auf die erde. Er nam die syben brot vnd macht genad er brachs: vnd gabs sein iungern das sis fúrlegten: vnd sy fúrlegtens der gesellschafft.
Sy hetten auch cleine vischlein: vnd ditz gesegent er: vnd hiesz sy fúrlegen.
Vnd sy assen alle vnd wurden gesatt: vnd hüben auf daz do was vber worden von den brechungen syben körb vol.
Wann der die do hetten gessen waren als vier thausent der menschen. vnd er ließ sy.
Vnd zehant steig er auff in ein schiff mit seinen iungern: er kam in die teil dalmanutha.
Die phariseer die giengen aus vnd begunden zereden mit im: sy versüchten in: vnd süchten von ihm ein zaichen vom himel.
Er derseufftzet im geist vnd sprach. Was sücht ditz geschlecht ein zaichen? Gewerlich sag ichs euch: disem geschlecht wirt nit gegeben ein zaichen.
Vnd er ließ sy er steig aber auff in ein schiff: vnd gieng vber daz mere.
Vnd sein iungern hetten vergessen zenemen brot: vnd sy hetten nit mit in im schiff nur ein brot.
Vnd er gebot in sagent. Secht vnd hút euch vor dem heffel der phariseer: vnd vor dem hefel herodes.
Vnd sy gedachten vnter einander sagent: wann wir haben nit brot.
Do es ihesus derkant: er sprach zü in. Waz gedenckt ir daz ir nichten habt brot? Derkennt ir nit noch vernempt? Vntz her habt ir ewer hertz blint
Ir habt augen vnd secht nit: ir habt orn vnd hört nit.
Noch gedenckt do ich brach die .v. brot vnter fúnff thausent: vnd wieuil körb der brechung hübt ir auff. Sy sprachen zü im .xij.
Vnd die .vij. brot vnter die vier thausent: wie vil körb hübt ir auff. Sy sprachen zü im .vij.
Vnd er sprach zü in. In welcherweys vernempt ir noch nit?
Vnd sy kamen zü bethsaida: vnd sy züfürten im ein blinden: vnd sy baten in das er in rürt.
Vnd er begreiff die hand des blinden vnd er fürt in aus dem weg: er spirtzt auf sein augen vnd do er im hett auf gelegt sein hende: er fragt in ob er icht seche.
Er sach auff vnd sprach. Ich sich die leut geen als die baum.
Dornach legt er aber die hende auf sein augen vnd er begunde zegesechen: vnd er wart wider geschickt: also das er sach clerlich alle dinge.
Vnd er sant in zü seim hause sagent. Gee in dein haus: vnd ob du ein geest in der gassen nyemant sage es.
Vnd ihesus gienge aus von dann vnd sein iungern in die castel des kaiserthums philipps: vnd er fragt sein iungern an dem wege sagent zü in. Wen sagent mich zesein die leúte.
Sy antwurten im sagent. Iohannem den teuffer: die andern helias: wann die andern als ein von den weyssagen.
Do sprach er zü in. Wann wen sagt ir mich züsein? Peter antwurt er sprach zü im. Du bist crist.
Vnd er droet in: das sy nyemant sagten von im.
Vnd er begund sy zeleren wann es gezimt dem sun der meide zeerleiden manig ding vnd zewerden versprochen von den alten vnd von den öbersten pfaffen vnd von den schreibern vnd zederschlachen: vnd zersten nach dryen tagen.
Vnd er redt ein offen wort. Peter begreiff in: vnd begund in zeberespen.
Er vmbkert sich vnd sach sein iungern: er droet peter sagent sagent Gee hinter mir sathanas: wann du vernimst nit die ding die do seint gottes wann die do seint der menschen.
Wann er entzampt rieff der gesellschaft mit seinen iungern: er sprach zü in. Der mir wil nachuolgen der verlaigen sein selbs: vnd nem sein kreutz vnd nachuolg mir.
Wann der sein sele wil machen behalten der verlies sy: wann der sein sele verleust vmb mich vnd vmb das ewangelium: der macht sy behalten.
Wann was nútzt es dem menschen ob er gewunne alle die werlt: vnd macht verwustenung seiner sele?
Oder waz wechsels gibt der mensch vmb sein sele.
Wann der mein begicht vnd meiner wort in disem geschlecht in der eebrechung vnd in der súnden: vnd der sun der meide begicht sein so er kumpt in der wunniclich seins vaters mit seinen engeln.
Und er sprach zü in. Gewerlich sag ichs euch: wann es seint etliche von den hie stenden die nichten bekarent den dott: biß das sy gesechent das reich gotz kumen in der krafft.
Vnd nach vj. tagen ihesus nam petern vnd iacob vnd iohannes: vnd fürt sy allein einhalb auf ein hochen berg: vnd er wart verwandelt vor in.
Vnd sein gewande wurden gemacht leuchtent vnd gar weiß als der schne: als weiß als der blaicher nit mocht gemachen auf der erde.
Vnd in derschain helias mit moyses: vnd sy warn redent mit ihesus.
Peter antwurt er sprach zü ihesus. Maister güt ist vns hie zü sein: wir machen drey tabernackel: dir ein. moyses ein. vnd helias ein
Wann er west nit was er redt. Wann sy waren derschrocken mit vorcht.
Ein wolcken wart gemacht vnd vmbschetiget sy: vnd ein stym kam vom wolcken sagent.
Dirr ist mein liebster sun: den hört. Vnd zehant vmbsachen sy sich: vnd fúrbaß sachen sy nieman nur ihesus allein mit in.
Vnd do sy abstigen von dem berg er gebot in das sy niemant sagten die ding die sy hetten gesechen: nur so de sune der maide derstünd von den dotten.
Vnd sy behielten daz wort bey in: sy fragten zü einander was das wer so er derstúnde von den dotten.
Vnd sy fragten in sagent. Denn was sagent die phariseer vnd die schreiber das helias züm ersten gezimt zekomen?
Er antwurt vnd sprach zü in. So helyas kumt züm ersten wider ordent er alle ding: vnd wie es ist geschriben von dem sun der meide: das er derleident manige ding vnd wirt verdampt.
Wann ich sag euch: daz ioch helyas ist kumen: vnd sy taten im welche ding sy wolten als es ist geschriben von im.
Vnd er kam zü sein iungern er sach ein michel gesellschafft bey in: vnd die schreiber retten mit in.
Vnd zehant do alles volck gesach ihesus es wart gemacht derschrocken vnd derbidmenten: sy lieffen zesamen vnd grüsten in.
Vnd er fragt sy. Was redt ir vnter euch?
Ein er von der gesellschafft antwurt vnd sprach. Maister ich hab bracht meinen sun zü dir der hat den stumen geiste:
wo er in begreifft er betrúbte in: vnd er schaumt vnd grifgramt mit den zenen vnd nympt ab. Vnd ich sprach zü deinen iungern das sy in auswúrffen: vnd sy mochten nit.
Er antwurt in vnd sprach. O vnglaubigs geschlechte: wie lange wird ich mit euch? Wie lange derlaide ich euch? Bringt in zü mir.
Vnd sy brachten in. Vnd do er in hett gesechen zehant der geist der betrúbt in: vnd schaument verwúst er in er weltzt in auf der erden
Vnd er fragt seinen vatter. Wie vil zeytz ist es sind das im ditz ding ist geschechen? Vnd er sprach Von seiner kintheit.
Ioch emssiglich lest er in in daz feuer vnd in das wasser: das er in verlúre. Wann ob du icht magst. hilff vns. derbarme dich vnser.
Wann ihesus sprach zü im. Ob du magst glauben alle ding seint múglich dem geleubigen.
Zehant rieff der vatter des kindes mit trehern vnd sprach. O herr ich glaub hilff meim vngelauben.
Vnd do Ihesus sach zülauffen die gesellschafft: er droet dem vnreinen geist sagent zü im. O tauber geist vnd tummer. ich gebeut dir gee auz von im: vnd fúrbaß nichten gee in in.
Vnd er rieff er zert in vil vnd gieng auz von im: vnd er wart gemacht als ein dotter: also das manig sprachen wann er ist dott.
Wann ihesus der hielt sein hand er hüb in auff: vnd er stünd auf.
Vnd do er was eingegangen in daz haus: sein iungern die fragten in tugentlich. Worumb mochten wir in nit ausgewerffen?
Vnd er sprach zü in. Ditz geschlecht mag in keim aufgeen: nur in dem gebet vnd in der vasten.
Vnd dornach giengen sy aus sy durch giengen galilee: er wolt sich keinem zewissen.
Wann er lert sein iungern: vnd sprach zü in wann der sun der meide wirt geantwurt in die hende der menschen. vnd sy derschlachtent in: vnd so er wirt derschlagen er dersteet am triten tag.
Vnd sy miskanten das wort: vnd sy vorchten in zefragen.
Vnd sy kamen zü capharnaum. Do sy waren do heim er fragte sy. Was betracht ir an dem weg?
Vnd sy schwigen. Ernstlich sy hetten disputiert an dem weg vnter in: welcher ir wer der merer.
Er lasse vnd rieff den .xij: vnd sprach zü in. Der do wil sein der erst: der wirt der iungst aller vnd ein ambechter aller.
Vnd er nam ein kint vnd schickt es in mitzte irs: do ers hett vmbfangen er sprach zü in.
Der do enphecht eins von den kinden in des weys in meim namen der enpfecht mich: vnd der mich enpfecht der enpfecht mich nit: wann den der mich sant.
Iohannes antwurt im sagent. Meister wir sachen ein sölichen auswerffen die teuffel in deim namen er nachuolgt vns nit: vnd wertens im.
Wann ihesus sprach nichten wölt ims weren. Wann keiner ist der do tüt die krafft in meim namen: vnd múg schier vbel reden von mir.
Wann der nit ist wider euch: der ist vmb euch.
Wann der euch gibt ein trunck ein kelch des wassers in meim namen wann ir seyt cristus: gewerlich sage ichs euch er verleust nit sein lone.
Vnd der do betrúbt einen von disen lútzelen die do an mich glauben: im wer mer güt ob ein esel messiger múlstein wúrde vmbgeben vmb sein hals vnd wurd gelegt in das mere.
Vnd ob dich betrúbt dein hant: haue sy ab. Güt ist dir einzegeen kranck zü dem leben. denn zehaben zwu hende. zegeen in die pein in das vnuerleschlich feur:
do ir wúrme nichten stirbt: vnd daz feur nit wirt verlescht.
Vnd ob dich betrúbe dein füsse: hawe in ab. Güt ist dir einzegeen lam zü dem ewigen leben: denn zehaben zwen fúß zewerden gelegt in die angst des vnuerleschlichen feurs:
do ir wúrme nichten stirbt: vnd das feur nit wirt verlescht.
Vnd ob dich betrúbt dein aug: wirffs aus. Güt ist dir einzegen schilchent in daz reich gotz. denn zehaben zwai augen zewerden gelegt in die angst des feurs:
do ir wúrm nichten stirbt: vnd das feur nit wirt verlescht.
Wann ein ieglicher wirt gesaltzen mit feur: vnd ein ieglich opffer wirt gesaltzen mit saltz.
Güt ist das saltz. Vnd ob das saltz wirt vppig in dem irs bewart? Habt daz saltz in euch: vnd habet fride vnter euch.
Und ihesus stünd auff von dann er kam in die ende iuda anderthalb des iordans: vnd die gesellschafft samenten sich aber zü im: vnd er lert sy aber als er hett gewont.
Die phariseer genachten sich vnd versüchten in sy fragten in ob es gezeme dem mann zelassen das weip:
er antwurt vnd sprach zü in. Was gebot euch moyses?
Sy sprachen zü im. Moyses gestat vns zeschreiben ein búchlin der versprechunge vnd zelassen.
Ihesus antwurt in er sprach. Vmb die hertikeit euers hertzen schreibe euch moyses das gebot.
Wann sind dem anegeng der geschöpffd macht sy gott man vnd daz weip vnd sprach
Vmb dise ding lest der man seinen vatter vnd die müter: vnd zühafft seinem weibe:
vnd es werden zwai in eim flaisch. Dorumb ietzunt seint nit zwai: wann ein flaisch.
Dorumb das gott alsust zesamen fúgt: der mensch der schait sy nit.
Vnd sein iungern fragten in aber in dem haus von dem selben.
Vnd er sprach zü in. Ein ieglicher der do lesst sein weip. vnd fúrt ein andre vber sy: der beget die eebrechung
Vnd ob daz weip lest iren man vnd gemehelt mit eim andern: die bricht die ee.
Vnd sy brachten im die lútzeln das er sy rürte: wann die iunger droeten den bringenden.
Do sy ihesus hett gesechen: er trügs vnwirdig. Vnd sprach zü in. Lasst die lützelen kumen zü mir: vnd nichten wölt ins weren. Wann sölicher ist das reich gotz.
Gewerlich sag ichs euch: ein ieglicher der do nit ist als ein lútzeler der enphecht nit daz reich gotz noch geet in es.
Vnd er vmbfieng sy vnd legt die hende auff sy: vnd gesegent sy.
Vnd do er was eingegangen an dem weg: einer fúrlieff fúr in mit geualten knien. er bat in sagent. Maister güt: was thü ich das ich begreiff das ewig leben?
Wann ihesus sprach zü im. Was sagstu mich güt? Nyemant ist güt nur ein gott.
Hastu derkant die gebot: nichten brich die ee. nit derschlach nit stile. nicht sag falschen gezeug. nit thü triekeit ere deinen vatter vnd dein mütter.
Er antwurt im vnd sprach. Maister alle dise ding hab ich behüt von meiner iugent.
Wann ihesus sach in an. er hett in lieb: er sprach zü im. Eins gebrist dir. Gee: vnd verkauff alle ding die du hast vnd gibs den armen vnd du wirst haben den schatz im himel: kume vnd nachuolg mir.
Er wart betrúbt in dem wort: vnd gieng hin traurig. Wann er was habent vil besitzungen
Ihesus vmbsach sich: vnd sprach zü seinen iungern. Die do habent das güt wie vnsanfft gend sy in daz reich gotz.
Wann die iunger wurden gemacht derschrocken in seinen worten. Ihesus antwurt vnd sprach anderwaid zü in. Súnlin: wie vnsanfft ist einzegen in das reich gotz die sich versechent an daz güt.
Wann leichter ist dem kemmel einzegen durch das nadeln or: denn dem reichen einzegeen in daz reich gotz.
Sy wunderten sich mer sagent zü in selber. Vnd wer mag werden behalten.
Ihesus sach sy an vnd sprach. Es ist vnmúglich bey den menschen: wann nit bey gott. Wann bey gott seint alle ding múglich.
Vnd peter begund im sagent. Sich wir haben gelassen alle ding: vnd sein dir nach geuolgt
Ihesus antwurt vnd sprach. Gewerlich sage ichs euch: keiner ist der do lest das haus oder die brúder oder die schwestern oder den vatter oder die mütter oder das weip oder die súne oder die ecker vmb mich vnd vmb das ewangelium
der enphecht nit allein. C valt nu in disem zeyt. mit iagungen heuser vnd brúder vnd schwestern vnd mütter vnd súne vnd ecker: vnd in der kúnfftigen werlt das ewig leben.
Wann manig die iungsten werden die ersten: vnd die ersten die iungsten.
Vnd sy waren aufsteigen in den weg zü iherusalem: vnd ihesus gieng vor in. Vnd sy derschracken: vnd die do nachuolgten die vorchten sich.
Vnd ihesus nam aber die .xij: er begund zesagen die ding die im waren künfftig. Wann secht wir steigen auff zü iherusalem: vnd der sun der meide werd geantwurt den fürsten der pfaffen vnd den schreibern vnd den alten: vnd sy verdampent in zü dem tod.
Vnd sy antwurten in den heiden: vnd sy verspirtzent in vnd geiselent in. vnd er derstet am drytten tag.
Vnd iacob vnd iohannes die sún cebedei die genachten zü im sagent. Maister: wir wöllen daz du vns thüst waz dings wir heissen.
Vnd er sprach zü in. Was wölt ir daz ich euch thü?
Vnd sy sprachen. Gib vns: daz wir sitzen in deiner wunniclich einer zü deiner zeswen: vnd der ander zü deiner winstern.
Wann ihesus sprach zü in. Ir wisst nit waz ir eischt. Múgt ir trincken den kelch den ich trinck. oder zewerden getaufft mit dem tauffe ich werd getaufft?
Vnd sy sprachen zü im. Wir múgen. Wann ihesus sprach zü in. Ernstliche ir trinckt den kelch den ich trinck vnd werd getaufft mit dem tauff ich wird getaufft:
wann zesitzen zü meiner zeswen oder zü der winstern das ist nit mein euch zegeben: wann den es ist bereit.
Vnd die .x. hortens vnd begunden zesein vnwirdig von iacob vnd von iohannes.
Wann ihesus der rieff sy. er sprach zü in. Ir wisst das die do werden gesechen zesein gewaltig den leuten die herschent in: vnd ir fúrsten habent ir gewalt?
Also ist es nit vnter euch: wann der vnter euch wil werden der merer der wirt ewer ambechter:
vnd der vnter euch wil werden der erste: der wirt ein knecht aller.
Wann auch der sun der meide kam nit daz im wúrde geambecht. wann das er ambecht: vnd gebe sein sele zü einer derlösung vmb manig.
Vnd sy kamen in iericho. Vnd er gieng aus von iericho. vnd mit einer michelen gesellschafft vnd mit seinen iungern: der sun thymei barthymeus der blinde. sasse bey dem wege bettelnt.
Do er hett gehort daz es waz ihesus von nazareth: er begund zerüffen vnd zesagen.
Ihesus der sun dauids: derbarm dich mein.
Vnd manig die drauten im. daz er schwig. Vnd er rieff vil mer. der sun dauids derbarme dich mein.
Vnd ihesus der stünd: er gebot im zerüffen. Vnd sy rüfften dem blinden: sagent zü im Biß starcks gemútz. Ste auf: er rüfft dir.
Er warf von im sein gewand springent kam er zü im.
Ihesus antwurt vnd sprach zü im. Was wiltu das ich dir thüe? Wann der plind sprach zü im. Maister das ich geseche.
Wann ihesus sprach zü im. Gee. Dein glaub hat dich gemacht behalten. Vnd zehant sach er: vnd nachuolgt im an dem wege.
Und do sy genachten zü iherusalem vnd zü bethania zü dem berge der ölbaum er sant zwen von sein iungern:
vnd sprach zü in. Geet in daz castell das gegen euch ist: vnd zehant so ir einget. do ir vint ein fúle gebunden. auf dem noch keiner der menschen ist gesessen. Enpint es: vnd züfúrt mirs.
Vnd ob euch iemant sagt was thüt ir: sprecht daz es ist notturfftig dem herren: vnd zehant lest ers her
Sy giengen hin vnd funden das fúle gebunden: in der wegscheide auswendig vor der túr: vnd sy entpundens.
Vnd etlich von den die do stünden die sprachen zü in Was thüt ir daz ir enbint daz fúle?
Sy sprachen zü in als in ihesus hett gebotten: vnd sy liessens in
Vnd sy züfürten das fúle zü ihesus: vnd sy legten ire gewand auff es vnd er sasse auf es.
Wann manig die braiten ir gewand an den weg. Wann die andern schlügen die esste von den baumen vnd streutens an den weg.
Vnd die do vor giengen: vnd die do nachuolgten die rieffen sagent. Osanna gesegent ist der do kumpt in dem namen des herren:
gesegent sey das reich gotz dauids vnsers vatters: mach vns behalten in der höche.
Vnd er gieng in den tempel zü iherusalem: vnd do er hett vmbsechen alle ding do es ietzunt was vmb die stund des abentz: er gienge aus mit den .xij. in bethania.
Vnd an dem andern tag do er ausgieng von bethania in hungert.
Vnd do er hett gesechen ein feigbaum von ferr habent die leuber: er kam ob er villeicht etwas fúnd an im. Vnd do er was kumen zü im: er vand nit an im nur die leuber. Wann es was nit das zeyt der feigen.
Er antwurt vnd sprach zü im. Ietzunt fúrbaß isset keiner von dir den wücher ewiglich.Vnd sein iunger die hortens:
vnd sy kamen zü iherusalem. Vnd do er was eingegangen in den tempel er begund aus zewerffen in dem tempel die verkauffer vnd die kauffer: vnd verkert die tisch der wechseler vnd die stúl der die do verkaufften die tauben.
Vnd er ließ nit das kein vaß wúrde getragen durch den tempel:
vnd er lert sy sagent. Ist denn nit geschriben wann mein haus wirt gerüffen ein haus des gebets allem volck? Wann ir habt es gemacht ein grüb der dieb.
Do es hetten gehort: die fúrsten der pfaffen vnd die schreiber. sy süchten in welcherweys sy in verluren. Wann sy vorchten in: wann alle gesellschafft wundert sich vber sein lere.
Vnd do der abent wart gemacht: er gieng auz von der stat.
Vnd do sy frú vbergiengen: sy sachen den feigbaum gemacht dúrr von den wurtzeln.
Vnd peter gedachtz er sprach zü im. Maister: sich der feigbaum dem du hast geflücht der dort.
Ihesus antwurt vnd sprach zü in. Habt den glauben gotz.
Gewerlich sag ichs eúch: der do spreche zü disem berge sich zenemen. vnd zelassen in daz mere. vnd zweiuelt nit in seim hertzen wann gelaubt wann was dings er spreche es wurd gethan: es geschech im.
Dorumb sage ich euch alle die ding die ir eischt bettent gelaubt das irs enpfacht: vnd sy kument euch.
Vnd so ir stet zebetten. vergebt ob ir etwas habt wider etlichen: daz auch ewer vatter der in den himeln ist euch vergeb ewer súnde:
vnd ob ir nichten vergebt: noch ewer vatter der im himel ist vergibt euch ewer súnde.
Vnd sy kamen aber zü iherusalem. Vnd do er gieng in den tempel: die öbersten pfaffen. vnd die schreiber. vnd die alten die genachten sich zü im:
vnd sprachen zü im. In welchem gewalt thüstu dise ding: vnd wer hat dir gegeben disen gewalt das du sy thüst.
Wann ihesus antwurt er sprach zü in. Vnd ich frage euch ein wort. vnd antwurt mir: vnd ich sage euch in welchem gewalt ich thün dise ding. Antwurt mir?
Der tauff iohannis was er vom himel oder von den leuten.
Vnd sy gedachten mit in sagent. Sagen wir von dem himel: er spricht zü vns. Dorumb warumb glaubt ir im nit?
Ob wir sagen von den leuten: wir fúrchten das volck. Wann sy hetten all iohannem als ein geweren weyssagen.
Sy antwurten vnd sprachen zü ihesus. Wir enwissen. Ihesus antwurt vnd sprach zü in. Noch ich sage euch in wes gewalt ich thü dise ding.
Und er begund aber zereden zü in in gleichsam Ein man pflantzt ein weingarten: vnd vmb gab ein zaun vnd grüb ein grübe. vnd baut ein turn. vnd fatzt in den bauren: vnd er gieng fremdiglich.
Vnd er sant den knecht in dem zeyt zü den bauren: das er enpfienge von den bauren von dem wücher des weingarten.
Do sy in hetten begriffen sy schlügen in: vnd liessen in lere.
Vnd aber sant er zü in ein andern knecht: vnd disen verwunten sy in das haubt vnd quelten in mit lasster.
Vnd anderwaid sand er einen andern: vnd disen derschlügen sy: vnd manig andern etlich schlügen sy: wann die andern derschlügen sy.
Dorumb noch hett er ein lieben sun. vnd zü dem iungsten sant er in zü in sagent: wann sy fúrchtent meinen sun.
Wann die baurn sprachen zü einander. Dirr ist der erbe: kumpt vnd wir derschlagen in: vnd daz erbe wirt vnser.
Sy begriffen in vnd derschlügen in: vnd wurffen in auz dem weingarten.
Dorumb waz thüt der herr des weingarten? Er kumpt vnd verleust die bauren: vnd gibt den weingarten den andern.
Lasst ir nit dise schrifft den stein den die baurn versprachen. dirr ist gemacht an das haubt des winckels:
ditz ist gethan vom herren vnd ist wunderlich in vnsern augen?
Vnd sy süchten in zehalten: vnd vorchten die geselschafft. Wann sy derkanten das er dise gleichsame hett gesagt zü in. Sy liessen in vnd giengen hin.
Vnd sy santen zü im etlich von den phariseern vnd von den herodiern: das sy in fiengen in dem wort.
Do sy waren kumen sy sprachen zü im. Maister: wir wissen das du bist warhafftig vnd gerüchst keins. Wann du sichst nit an daz bilde der menschen: wann du lerst den weg gotz in der warheit. Geczimpt dir zinß zegeben dem keyser: oder geb wir sein nit?
Do er west ir listikeit. er sprach zü in. Was versücht ir mich? Bringt mir den pfennig daz ich gesech.
Vnd sy brachten im. Vnd er sprach zü in. Wes ist das bild. Vnd die anschreibung? Sy sprachen zü im. Des keysers.
Wann ihesus antwurt er sprach zü in Dorumb so gebt dem keyser die ding die do seint des keysers vnd gott die do seint gotz. Vnd sy wunderten sich vber in.
Vnd die verleitter die do sagent die aufstendunge nit zesein die kamen zü im: vnd fragten sagent.
Maister: moyses der schreib vns ob etlichs brüder stúrbe vnd ließ ein weip vnd liesse nit súne dem weip: das sein brüder nem sein weip. vnd derste samen seinem brüder.
Dorumb es waren syben brúder: vnd der erst nam ein weip: vnd starb vnd ließ nit samen.
Vnd der ander nam sy vnd starb: vnd ließ nit samen. Vnd zegleicherweys der dryt.
Vnd die syben namen sy zegleicherweys: vnd liessen nit samen. Zeiungst aller starb auch daz weip.
Dorumb in der aufstendung so sy derstend: welchs von in wirt das weip? Wann die syben hetten das weip.
Ihesus antwurt vnd sprach zü in. Dorumb nu irrt ir: ir wisset nit die schrifft noch die krafft gotz?
Wann so sy derstend von den dotten sy gemehelnt nit noch werdent gemehelt: wann sy seint als die engel gotz in den himeln.
Lasst ir nit in dem büch moyses vber den hefdorn vnd von den dotten so sy dersteend in welcherweyse gott redt zü im sagent: ich bin gott abrahams vnd gott ysaacs vnd gott iacobs.
Wann gott ist nit der dotten wann der lebentigen. Dorumb ir irt vil.
Vnd einer von den schreibern. der sy hett gehort fragen: vnd sach dasz er in hett wol geantwurt. der genacht sich vnd fragt in was de were das erst gebot aller.
Höre israhel dein herre gott der ist ein gott:
vnd hab lieb dein herrn gott von all deim hertzen. vnd von aller deiner sele. vnd von all deim gemúte: vnd von aller deiner krafft. Ditz ist das erste gebot.
Wann das ander ist disem gleich Hab lieb deinen nechsten als dich selber. Eins merers diser ist kein ander gebot.
Vnd ein schreiber sprach zü im. Maister du hast wolgesagt in der warheit.
Das ein gott ist vnd kein ander ist on in.
Vnd daz er werd lieb gehabt von gantzem hertzen. vnd von gantzer vernunfft. vnd von der gantzen sele. vnd von gantzer sterck: vnd den nechsten lieb zehaben als sich selbs. das ist merer allen den gantzen opffern. vnd den opffern.
vnd do ihesus sach das er weyslich hett geantwurt: er sprach zü im. Du bist nicht ferr von dem reich gotz. Vnd keiner dorst in ietzunt fúrbaß zefragen.
Ihesus antwurt er lert im tempel vnd sprach. Inwelcherweyse sagent die schreiber cristus ze sein den sún dauids?
Wann erselb dauid sprach in dem heiligen geist. Der herr sprach zü meim herren sitz zü meiner zesem: biß das ich geleg dein feind. zü eim schamel deiner fússe.
Wann erselb dauid sagt in ein herren: vnd wo von ist er sein sun? Vnd manig gesellschafft horten in gern
Vnd er sprach zü in in seiner lere. Hút euch von den schreibern: die do wöllen geen in langen gewanden vnd zegrússen an dem marckt.
vnd zesitzen in den synagogen auf den ersten stúlen: vnd die ersten rüwen in den nachtessen
Die do verwústen die heuser der witwen in einer vrsach des langen gebettes: dise enpfachent daz lengst vrteil.
Vnd ihesus saß gegen der treskamer er sach in welcherweys die gesellschafft wurffen den schatz in die treskamer: vnd manig reichen die wurffen manige ding.
Wann do ein arme witwe waz kumen: sy legt zü múntz daz ist ein helbeling.
Er entzamt rieffe seinen iungern vnd sprach zü in. Gewerlich sage ichs euch: daz dise arme witwe mer hat gelegt in die treskamer. denn alle die do haben gelegt.
Wann alle habent sy gelegt von dem daz in begnúgt: wann dise hat gelegt von irem güt alle ding all ir narung die sy hett.
Und do er ausgieng vom tempel: einer von seinen iungern sprach zü im. Maister: schau wie tann stein. vnd wie tann gebeude.
Ihesus antwurt vnd sprach zü im. Sichstu all dise michelen gebeude? Der steine wirt nit gelassen auff dem stein der nit wirt verwúste.
Vnd do er sasse an dem berge der ölbaum gegen dem tempel: petter vnd iacob vnd iohannis vnd andreas die fragten in sunderbar.
Sag vns wann werden gethan dise ding: vnd was wirt daz zaichen so alle dise ding begynen zeuolenden.
Ihesus antwurt vnd begund in zesagen Secht das euch keiner verlait.
Wann manig kument in meinem namen sagent das ich bin cristus: vnd verlaitent manig.
Wann so ir gehört die streit. vnd die merer der vrleg: nichten fúrcht euch. Wann es gezimpt zewerden gethan dise ding: wann zehant ist nit das ende.
Wann es stet auff das volck vber das volck. vnd das reich vber das reich: vnd werden erdpidmung durch die stette vnd hunger Ditz seint anefeng der nöte.
Wann secht euch selber. Wann sy antwurten euch in den reten. vnd ir wert derschlagen in den synagogen: vnd wert sten vor die kúnig vnd fúr die richter in zü eim gezeug vmb mich
vnd daz ewangelium müß züm ersten werden gepredigt vnter alle leut.
Vnd so sy euch fúrent zeantwurten. nicht wölt gedencken was ir redt: wann zü der stund wirt euch gegeben das ir redt. Wann ir seit nit redent: wann der heilig geist.
Wann der brüder antwurt den brüder in den dott. vnd der vatter den sun: vnd die súne stend auf wider die geberer: vnd quelent sy zü dem dotte.
Vnd ir wert in hasse allen leuten: vmb meinen namen. Wann der do vollent vntz an das ende: der wirt behalten.
Wann so ir gesecht die verbannenschafft der verwústnung stend do er nicht sol: der do list der vernem. Denn die do seint in iude die fliechent zü den bergen:
vnd der do ist auf dem dach der steig nit ab in daz haus. noch engee ein daz er etwas neme von seim hause:
vnd der do wirt an dem acker. der kert nit wider hinder zich zenemen sein gewand.
Wann wee den schwangern vnd den ziecherin in den tagen.
Wann bet: das euwer flucht icht werd in dem winter.
Wann die tag werdent des trúbsals sölich daz söliche nye enwaren sint dem aneuangk der geschöpffd die gott macht vntz nu: noch entwerdent.
Vnd hett der herre nit gekúrtzt die tag: alles fleisch wer nit gemacht behalten. Aber vmb die derwelten die er derwelt hat er gekúrtzt die tag.
Vnd nu ob euch iemant sagt secht cristus ist hie. secht do: nichten glaubt es.
Wann es stend auf valsch cristen vnd valsch weyssagen: vnd gebent zaichen vnd wunder zeuerleiten ob es möcht werden gethan ioch die derwelten wurden gefürt in irtum.
Dorumbe secht secht. Ich habe euch vor geseit alle ding.
Wann in den tagen nach dem durechten der sunn dertunckelt: vnd die menin gibt nit iren schein
Vnd die stern des himels wern vallent: vnd die krefte die do seint in den himelen die werdent beweget.
Vnd denn sechent sy den sun des menschen kumen in den wolcken mit maniger krafft vnd wunniclih
Vnd denn sent er sein engel mit hörner: vnd sament sein derwelten von den iiij winden von der höch der erde vntz zü der höch des himels.
Wann von dem feigbaume lernt die gleichsam. So sein aste ietzund wirt múrb vnd die leuber werden geborn: in der kent das der sumer sey nachen.
Also auch ir so ir gesecht dise ding: so wisst daz er nachen ist in den torn
Gewerlich sag ichs euch: wann ditz geschlecht zergeet nit. bis daz alle ding werden gethan.
Der himel vnd die erde vbergeend: wann meine wort vbergeend nit.
Wann von dem tag oder der stund weys nyemant. noch die engel im himel noch der sun: nur der vatter.
Secht. wacht. vnd bet. Wann ir wisst nit so das zeyt kumt.
Wann als ein man der do gieng fremdiglich er ließ sein haus: vnd gab den gewalt eins ieglichen wercks seinen knechten: vnd gebot dem torwertel daz er wachte.
Dorumb wacht. Wann ir wisst nit so der herre des haus kumpt: spat oder zemitternacht. vnd zü dem hanen kreen. oder frú:
so er gechlich kúmpt. daz er euch icht vind schlaffent.
Wann das ich euch sag ich sags euch allen wacht.
Wann nach zwaien tagen waz daz ostern vnd die derbe: vnd die öbersten pfaffen vnd die schreiber die süchten in welcherweys sy in hielten mit triekeit vnd derschlúgen.
Wann sy sprachen. Nit an dem messtag: das villeicht icht werde gemacht wuff in dem volck.
Vnd do er waz in bethania in dem haus symonis des misligen vnd rüet: ein weip kame die hett ein búchs der salben dez edeln nardus gestossen: sy brach die búchs vnd goß auff sein haubt.
Wann do waren etlich die verfiengens vnwirdig: sy sprachen vnter in selber
Worumb ist gemacht dirr verleuse der salben? Wann dise salb mocht sein verkaufft mer denn .ccc. pfennig: vnd wer gegeben den armen. Vnd sy grumtent wider sy.
Wann ihesus sprach zü in. Lasst sy. Waz seyt ir laidig? Ein güt wercke hat sy gewerckt an mir
Wann die armen habt ir zeallen zeyten mit euch: vnd múgt in wol thün so ir wölt: wann mich habt ir nit zeallen zeyten.
Das dise hett das det sy: wann sy fúrkam zesalben meinen leip zü der begrebde.
Gewerlich sage ich euch: wo ditz ewangelium wirt gepredigt in aller der werlte vnd es wirt derkunt das sy ditz tet in seiner gedenckunge.
Vnd iudas von scharioth einer von den .xij. der gieng hin zü den obersten pfaffen: das er in in antwurt.
Do sis gehorten sy wurden derfrewet: vnd sy gelobten sich im güt zegeben. Vnd er sücht in welcherweys er in zimlich antwurt.
Vnd an dem ersten tag der derbe do sy opferten oder begiengen das ostern: die iungern sprachen zü im. Wo wiltu wir geen vnd bereiten dir das du esst das ostern.
Vnd er sant zwen von seinen iungern: vnd sprach zü in. Geet in die stat: vnd euch begegent ein man tragent ein legeln mit wasser. Nachuolget im:
vnd do er eingeet sprecht zü dem herren des haus: der maister spricht. Wo ist mein widerbringung: do ich esse daz ostern mit meinen iungern:
vnd er zeigt euch ein michel esslauben bestreut: vnd do berait es vns.
Vnd sein iungern giengen hin vnd kamen in die stat: vnd funden als er in hett gesait: vnd beraiten daz ostern.
Wann do der abent wart gemacht. er kam mit den .xij.
Vnd do sy sassen vnd assen ihesus sprach zü in. Gewerlich sag ichs euch: das einer von euch der mit mir isst mich verrat.
Vnd sy begunden zetrauren vnd im sunderlich zesagen? Denn bin ichs.
Er sprach zü in. Einer von den .xij: der die hant mit mir legt in die schúseln.
Vnd ernstlich der sun des menschen geet als es ist geschriben von im. Wann wee dem menschen: durch den der sun des menschen wirt geantwurt. Güt wer im: das der mensch nit wer geborn.
Vnd do sy assen. ihesus nam daz brot: vnd gesegents vnd brachs: vnd gabs in vnd sprach. Enphacht: ditz ist mein leip.
Er nam den kelch: vnd macht genad vnd gab in in. Vnd sy truncken all von im.
Vnd er sprach zü in. Ditz ist mein blüt des newen gezeugs: der do wirt vergossen vmb manig.
Gewerlich sag ichs euch: daz ich ietzunt nit trinck von dem geschlecht der rebe. vntz an den tag so ichs newer trinck in dem reich gotz.
Vnd do er hett gesagt das lob: sy giengen aus an den berg der olbaum.
Vnd ihesus sprach zü in. All werdt ir leiden trúbsal an mir in dirr nacht: wann es ist geschriben: ich schlag den hirten vnd die schaff der herde werdent zerstrewt.
Wann dornach so ich derstee: ich gee vor eúch in galilee.
Wann peter sprach zü im. Vnd ob sy all werdent betrúbt: wann ich nit.
Vnd ihesus sprach zü im. Gewerlich sag ich dirs: das heut in dirr nacht ee der han zwir gibt die stym. du hast mein dreistund verlaugent.
Vnd er redt fúrbaß. Vnd ob mir entzampt gezem zesterben mit dir: ich verlaugen dein nit. Vnd sy sprachen all zegleicherweys.
Vnd sy kamen in ein eygene dem was der nam gethesemani: vnd er sprach zü seinen iungern. Sitzt hie biß daz ich gebet.
Vnd er nam mit im pettern vnd iacob vnd iohannem: vnd er begunde zeerpidmen vnd zü derschrecken.
Vnd sprach zü in. Mein sele ist betrúbt vntz an den dott. Enthabt hie vnd wacht mit mir.
Vnd do er was fúrgegangen ein lútzel. er viel nyder auf die erde: vnd bet ob es möcht werden gethan das vbergieng von im die stund:
vnd sprach. Abba vatter: dir seint alle ding múglich: vbertrage disen kelch von mir. Wann nit daz ich will: wann daz du wilt
Vnd er kam: vnd fand sy schlaffent. Vnd er sprach zü pettern. Symon schlefstu? Möchtestu nit gewachen ein stund mit mir?
Wacht vnd bet: das ir icht geet in versüchung. Ernstlich der geist ist berait: wann daz flaisch ist kranck.
Er gieng aber vnd bet: das selb wort sagent.
Er kert wider züm andern male: vnd vand sy schlaffent. Wann ire augen warn beschwert: vnd sy miskanten was sy im antwurten.
Vnd er kam züm drytten mal: vnd sprach zü in. Schlafft ietzunt: vnd rüet. Es begnúgt. Die stund ist kumen: secht der sun der meide wirt geantwurt in die hende der súnder.
Stet auff wir geen. Secht der mich verrat der ist nachen.
Vnd noch do er redt. iudas scharioth einer von den .xij. der kam: vnd vil gesellschafft mit im: mit geweffen vnd mit höltzern gesant von den öbersten pfaffen vnd von den schreibern vnd von den alten.
Wann sein verratter der gab in ein zaichen sagent. Welhen ich kúß der ist es hallt in: vnd fúrt in weyslich.
Vnd do er was kumen: zehant genacht er sich zü im er sprach Gott grúß dich maister. Vnd er kust in
Vnd sy legten die hende an ihesum vnd hielten in.
Vnd einer von den beystenden der zoch aus das waffen er schlüg den knecht des öbersten pfaffen: vnd hieb im ab ein or.
Ihesus antwurt vnd sprach zü im. Als zü eim schacher seyt ir ausgegangen mit waffen vnd mit höltzern mich zefachen.
Teglichs was ich lernt bei euch im tempel: vnd ir hielt mich nit. Wann das also die schrifft werd derfúllt.
Do liessen in alle die iunger sy fluchen.
Wann ein iungling der nachuolgt im geuasst mit syndon vber bloß: vnd sy hielten in.
Er ließ den syndon vnd entpfloch nackent von in.
Vnd sy züfürten ihesus zü dem öbersten pfaffen: vnd alle die pfaffen vnd die schreiber vnd die alten kamen zü samen.
Wann petter nachuolget im von ferr vntz inwendig in den hoff des öbersten pfaffen: vnd er faß mit den ambechtern zü dem feur: vnd wermt sich.
Wann die öbersten pfaffen vnd aller der rate die süchten gezeug wider ihesus. das sy in antwurten zü dem tod: sy funden nit.
Wann manige sprachen valschen gezeug wider in: vnd die gezeug warn nit zimlich.
Vnd etlich stünden auf: vnd brachten falschen gezeug wider in sagent.
Wann wir horten in sagent. Ich verwúste disen tempel gemacht mit der hand: vnd wider bauwe in nach dryen tagen nit gemacht mit der hand.
Vnd ir gezeug was nit zimlich.
Vnd der öberst pfaff stünd auf in mitzt er fragt ihesus sagent. Antwurtst du kein ding zü disen dingen die dir werden fúrgeworffen von disen?
Wann er schwaig: vnd antwurt nit. Anderwaid fragt in der öberst pfaff: vnd sprach zü im Bistus cristus der sun gotz des gesegenten.
Wann ihesus sprach zü im. Ich bins. Vnd ir gesecht den sun der meide sitzen zü der zeswen der kreffte gotz. vnd kumen in den wolcken des himels.
Wann der öberst pfaff raiß sein gewand er sprach. Was beger wir noch gezeug?
Ir habt gehort den spot. Was ist euch gesechen? Sy verdampten in all zesein schuldig des dottes.
Vnd sy begunden in zebespirtzen vnd zebedecken sein antlitz: vnd in zeschlagen mit halsschlegen vnd zesagen zü im: weyssag. Vnd die ambechter schlügen in mit backen schlegen.
Vnd do petter waz einhalb im hoffe. eine von den diernen des öbersten pfaffen die kam:
vnd do sy hett gesechen pettern sich wermen: sy sach in an vnd sprach. Vnd du werd mit ihesus von nazareth.
Vnd er laugent sagent. Noch ich enwaiß: noch derkannt waz du sagst Vnd er gieng aus fúr den hoff: vnd der han der sang
Wann anderwaid do in hett gesechen ein andre diern sy begunde zesagen den vmbstenden: wann dirr ist von in.
Vnd aber laugent er. Vnd dornach ein lútzel die do stünden die retten anderwaid zü pettern. Fúr war du bist von in: wann du bist auch ein gallileer
Wann er begund zeflüchen vnd zeschweren: wann ich enwaiß nit den menschen den ir sagt.
Vnd aber zehant sang der hane. Vnd petter gedacht des wortz daz im ihesus hett gesagt: ee denn der han zwyr singt. du verlaugenst mein zedreyen malen. Vnd er begunde zewainen.
Und zehant do der morgen wart gemacht die öbersten pfaffen mit den alten vnd mit den schreibern vnd mit allem dem rate die machten ein rate: sy bunden ihesum sy fürten in vnd antwurten in pilatus.
Vnd pilatus fragt in. Bistu ein kúnig der iuden? Er antwurt vnd sprach zü im Du sagst es.
Vnd die öbersten pfaffen besagten in in manigen dingen. Wann anderwaid fragt in pilatus sagent.
Antwurst du kein ding? Sich in wie manigen sy dich besagen.
Wann ihesus antwurt fúrbaß nit: also daz sich pilatus wundert.
Wann er hett gewonheit in zelassen einen von den geuangen durch den hochzeytlichen tag welchen sy ieschen.
Wann einer waz geuangen der waz geheissen barrabas. der waz mit den widerteiln in dem widerteil hett er gethan ein manschlacht.
Vnd do die gesellschafft waz aufgestigen: sy begunden zebitten als er in zü allen zeyten tete.
Wann pilatus antwurt in vnd sprach Wölt ir ich laß euch den kúnig der iuden?
Wann er wesst das in die öbersten pfaffen hetten geantwurt vmb neyd.
Wann die bischoff bewegten die gesellschafft: das er in mer ließ barrabam.
Wann pilatus antwurt er sprach zü in. Dorumb waz wölt ir daz ich thü dem kúnig der iuden
Vnd sy rieffen aber. Kreutzig in.
Wann pilatus sprach zü in. Wann was vbels hat er gethan? Vnd sy rieffen mer: kreutzig in.
Wann pilatus wolt genüg thün dem volck er ließ in barrabam: wann ihesum antwurt er in geslagen mit geiseln das er wurd gekreutzigt.
Wann die ritter fürten in in den hoff des dinckhaus vnd samenten alle die gesellschafft:
vnd sy legten im an ein purpur. sy flachten ein dörnin kron: vnd satztens im auf.
vnd begunden in zegrússen. Gott grúß dich kúnig der iuden.
Vnd sy schlügen im sein haubte mit dem ror: vnd bespirtzten in: sy satzten die knye vnd anbetten in.
Vnd dornach do sy in hetten verspot sy zugen im aus den purpur: vnd vassten in mit seinen gewanden: vnd fürten in aus daz sy in kreutzigten.
Vnd sy twungen einen vorgeenden symon cyrener kument von dem dorff. den vatter alexander vnd des roten: das er nem sein kreutz.
Vnd sy furten in an die stat golgatha: das wil sagen ein stat der quelung.
Vnd sy gaben im mirren wein zetrincken: vnd er enpfing sein nit.
Do sy in hetten gekreutzigt sy teilten sein gewand: vnd legten das loß auf sy wer etwas nem.
Wann es was die dritt stunde: vnd sy kreutzigten in.
Vnd das zeichen seiner sach was geschriben: ein kúnig der iuden.
Vnd sy kreutzigten zwen dieb mit im: den ein zü der zeswen vnd den andern zü seiner winstern.
Vnd die schrifft wart derfúllt die do spricht. Vnd er ist geacht mit den vngengen.
Die do fúrgiengen die spotten sein: vnd bewegten ire haubt vnd sprachen. Vach du do verwúst den tempel gotz: vnd widerbawest in in dreien tagen.
Mach dich selber behalten steig ab vom kreutz
Zegleicherweys die öbersten pfaffen spotten sein vnd redtten zü einander mit den schreibern. Die andern macht er behalten: sichselber mag er nit machen behalten.
Cristus kúnig israhel. der steig nu ab vom kreutz: das wir sechen vnd glauben. Vnd die do waren gekreutzigt mit im die itwissten im.
Vnd vmb die .vj. stund: vinster wurden gemacht durch alle die werlt vntz zü der .ix. stunde.
Vnd vmb die .ix stund ihesus rieff mit einer micheln stymme sagent Helyo. helyo lamazabathani. Das wil sagen. Mein gott. mein gott: warzü hastu mich gelassen?
Etlich von den vmbstenden die hortens vnd sprachen. Secht er rieft helyas.
Wann zehant lieff einer vnd fúllt ein schwamp mit essig. er satzt in an ein ror: er gab im das dranck sagent. Last: das wir gesechen ob helyas kum in abzenemen.
Wann ihesus ließ aus mit einer micheln stymme er verschiet.
Wann der vmbhang des tempels reiß sich in zwai teil: von oben vntz nyden.
Wann do das sach centurio der do stünde her engegen. das er also hett gerüffen vnd was verschieden: er sprach. Gewerlich dirr was der sun gotz.
Wann do warn weib schauwent von verr: vnter den was maria magdalena. vnd maria iacobi des mynern. vnd die müter iosephs. vnd salome:
vnd do er waz in galilee sy nachuolgten im vnd ambechten im. vnd andre manige die entzampt waren aufgestigen mit im zü iherusalem.
Vnd do es ietzunt was gemacht spate. wann es was die beraitung daz ist vor dem samsstag.
ioseph von armathia ein edeler vom hoff der kam: erselb was der iunger ihesus vnd bait des reich gotz. Vnd er gieng ein dúrstiglich zü pilatus: vnd iesch den leip ihesus.
Wann pilatus wundert sich ob er ietzunt were dott. Er rieff eim centurio: vnd fragt in ob er ietzunt were dott.
Vnd do ers hett derkant von dem centurio: er gab ioseph den leip.
Wann ioseph kaufft einen syndon. er nam in ab vnd band in in den syndon: vnd legt in in ein grab das do was ausgehawen in einen stein zü der túren des grabs.
Wann maria magdalena vnd maria ioseph die schawten wo er wúrd gelegt.
Und do der samsstag waz vbergangen maria magdalena vnd maria iacobi vnd salome die kaufften salben: sy kamen das sy ihesum sielben.
Vnd an eim der samsstag gar frúe. kamen sy zü dem grabe: der sunn was ietzunt aufgegangen
Vnd sy sprachen zü einander. Wer weltzt vns ab den stein von der túre des grabs?
Sy schauten vnd sachen den stein abgeweltzt. Ernstliche er was gar groß.
Sy giengen in daz grab vnd sy sachen ein iungling sitzen zü der zeswen geuasst: mit weissem gewand: vnd sy derschracken.
Er sprach zü in. Nicht wölt erbidmen. Ir sücht hie ihesum von nazareth. den gekreutzigten: er ist nit hie: er ist derstanden.
Sechte die stat: do sy in haben gelegt. Wann geet sagt sein iungern vnd pettern: das er geet vor euch in galilee. Do gesecht ir in: als er euch hat gesait.
Sy giengen auz vnd flochen von dem grab. Wann schreck vnd kluph hett sy bestanden: vnd sy sagten zü nyemant kein ding. Wann sy vorchten sich.
Wann ihesus stünd auf frúe an dem ersten samsstag er derschain züm ersten maria magdalena: von der er hett ausgeworffen .vij. teuffel.
Sy gieng sy derkunt es den. die mit im waren klagent vnd wainent:
vnd do sy hetten gehort das er lebt vnd wer gesechen von ir: sy glaubtens nit.
Wann nach disen dingen gieng en hin zwen von in er wart in gezaigt in eim andern bilde gend in eim dorff.
sy giengen vnd derkuntens den andern: noch sy englaubten in.
Züm iungsten do die .xj. rüten ihesus derschain in: vnd itwisst irem vngelauben vnd die hertikeit irs hertzen: das sy nit glaubten den die in sachen zesein derstanden.
Vnd sprach zü in. Geet auß in alle die werlt: predigt daz ewangelium einer ieglichen geschöpffd.
Der do gelaubt vnd wirt getaufft der wirt behalten: wann der do nichten glaubt. der wirt verdampt.
Wann dise zaichen nachuolgen den die do glauben. Sy werffent aus die teuffel in meim namen: sy redent in newen zungen:
sy hebent auf die schlangen. Vnd ob sy icht gifftigs trincken: es schat in nit. Sy legent die hende auf die siechen: vnd sy werdent gesunt.
Vnd ernstlich der herre ihesus dornach do er hett geredt mit in. er wart entpfangen in dem himel: vnd er sitzt zü der zeswen gotz.
Wann sy giengen vnd predigten allenthalben: mit der entzampt wirckunge des herren vnd festenten das wort: mit den nachuolgenden zaichen.
Wann ernstlich manige fleissen sich zeorden die rede der ding die do seint derfúlt an vns
als vns die antwurten die selb sachen von dem angenge. vnd warn ambechter der wort
vnd mir ist gesechen vmb den nachgeuolgten aneuangk o du edeler teophile fleissiclichen dir zeschreiben von dem orden von allen:
das du derkennest die warheit der wort von den du bist gelert.
EIn pfaff was in den tagen herodes des kúnigs in iude bey namen zacharias von dem geschlecht abia. vnd sein eeweip von den töchtern aaron:
Wann beyde waren sy gerecht vor gott: sy giengen in allen den gerechtigkeiten vnd in den gebotten des herren on klag.
Vnd in waz nit suns. dorumb daz elizabeth was vnberhafftig: vnd baide waren sy vbergangen in iren tagen.
Wann es wart gethan do zacharias gewont der pfaffheit in dem orden seins ampts vor gott:
er gieng auß nach loß daz er legt das entzünte weyrauch nach der gewonheit der pfaffheit vnd er gieng in den tempel des herren.
Vnd alle die menig des volcks die was auswendig bettent zü der stunde des weyrauchs.
Wann der engel des herren derschain im: stend zü der zeswen des alters des weyrauchs.
Vnd zacharias sach in er wart betrúbt: vnd ein michel vorcht viel auf in.
Wann der engel sprach zü im. Nichten wölst dir fúrchten zacharias: wann dein gebet das ist derhört. Vnd elizabeth dein hausfraw gebirt dir einen sun. vnd du rúffest sein namen iohannes:
vnd dir wirt freude vnd freud: vnd manig die frewent sich in seiner geburt.
Wann er wirt michel vorm herren: vnd wein vnd byer trinckt er nit. Vnd er wirt derfúllt mit dem heiligen geiste noch von dem leibe seiner mütter:
vnd er kert manig der sún der israhel zü irem herren gott.
Vnd erselb geet vor im im geist vnd in der crafft helias: das er bekere die hertzen der vetter in die sún. vnd die vnglaubigen zü der weysheit der gerechten: zebereiten dem herren ein durnechtigs volck.
Vnd zacharias sprach zü dem engel. Wo von waiß ich ditz? Wann ich bin alt: vnd mein eekum das ist vbergangen in iren tagen.
Der engel antwurt vnd sprach zü im. Ich bins gabriel ich do sten vor gott: vnd ich bin gesant zü dir zereden: vnd dir zü derkúnden dise ding
Vnd sich du wirst schweigen vnd magst nit gereden vntz an den tag das dise ding werden gethan: dorumb das du nit hast gelaubt meinen worten. die do werdent derfúllt in seiner zeyte.
Vnd das volck was baitent zacharias: vnd wunderten sich das er sich saumt im tempel.
Wann er gieng aus er mocht nit gereden zü in. Vnd sy derkanten daz er hett gesechen ein gesicht im tempel. Vnd er was in winckent: vnd belaib stum.
Vnd es wart gethan das die tag seins ampts wurden derfúllt: vnd er gieng in sein haus.
Wann nach disen tagen elizabeth seine hausfraw die enpfing: vnd verhal sich .v. moned sagent.
Alsust hat mir gethan der herr. in den tagen in den er schawet abzenemen meinen itwiß vnter den leuten.
Wann in dem .vj. moned der engel gabriel wart gesant von gott in die stat galilee der name waz nazareth.
zü einer meide gemechelt eim man dez name was ioseph. von dem haus dauids: vnd der nam der meide waz maria.
Der engel gieng ein zü ir vnd sprach. Gegrússt seistu vol der genaden: der herr ist mit dir: du bist gesegent vnter den weiben.
Do sy es gehort. sy wart betrúbt in seinem wort: vnd gedacht wie gethan dirr grüß wer.
Vnd der engel sprach zü ir. Nichten wölst dir fúrchten maria: wann du hast funden genad bey gott.
Sich du enpfechst im leip vnd gebirst einen sun: vnd du rúffest seinen namen ihesus.
Wann dirr wirt michel: vnd wirt gerüffen ein sun des höchsten. Vnd der herre gott der gibt im das geseß dauids seins vatters:
vnd er reichsent in dem haus iacobs ewiglich: vnd seins reichs wirt nit ende.
Wann maria sprach zü dem engel. In welcherweys geschicht ditz: wann ich derkenn nit mans?
Der engel antwurt vnd sprach zü ir. Der heilig geist kumt von oben in dich: vnd die kraft des höchsten beschetiget dich. Vnd dorumb das heilig das von dir wirt geborn: wirt gerüffen der sun gotz.
Vnd sich elizabeth dein nistel die do ist geheissen vnberhaftig: vnd sy selb hat enphangen einen sun in irem alter. Vnd dirr monet ist ir der sechst?
Wann alles wort ist nit vnmúgliche bey gott.
Vnd maria sprach zü dem engel. Sich die diern dez herren: mir geschech noch deinen worten. Vnd der engel scheid sich von ir.
Wann maria stünd auf in den tagen vnd gieng mit eilen vber das gebirge in die stat iude:
vnd gieng in das haus zacharias: vnd grússet elizabeth.
Vnd es wart gethan do elizabeth hett gehort den grüß marien das kint frewet sich mit freuden in irem leib. Vnd elizabeth wart derfúllt mit dem heiligen geist:
vnd rieff mit einer micheln stymme vnd sprach. Du bist gesegent vnter den weiben: vnd gesegent ist der wücher deins leibs.
Vnd wo von ist mir das: das die mütter meins herren ist kumen zü mir?
Wann sich sint die stymmen deins grüsses ist gemacht in meinen oren: daz kint freut sich mit freuden in meim leib.
Vnd du bist selig das du hast gelaubt: der dinge die dir seint gesagt vom herren das sy werden volbracht.
Vnd maria die sprach. Mein sele die michelicht den herren:
vnd mein geist der frewet sich in gott meinem behalter.
Wann er hat angesechen die demútigkeit seiner diernen: wann sich von deshin sagent mich selig alle geschlecht.
Wann der do ist gewaltig der tet mir michele ding: vnd sein nam der ist heilig.
Vnd sein derbarmd ist von geschlecht in geschlechte: den die in fúrchtent.
Er tet den gewalt in seim arm: er verzet die hochfertigen von dem gemút irs hertzen.
Die gewaltigen entsatzt er von dem geseß: vnd derhöchte die demútigen.
Die hungerigen die erfúllt er mit güten dingen: vnd die reichen ließ er eitel. Er enpfing israhel sein kint: vnd gedacht seiner derbarmd.
Als er hat geredt zü vnsern vettern: abraham vnd seim samen in den werlten.
Wann maria die belaib mit ir als .iij. moned: vnd kert wider in ir haus.
Wann daz zeyt des geberns elizabeth wart derfúllt: vnd sy gebar einen sun.
Vnd do die nachpauren vnd ir magen gehorten das der herre hett gemichelicht sein derbarmd mit ir: vnd sy entzampt freuten sich mit ir.
Vnd es wart gethan an dem .viij. tag sy kamen zebeschneiden das kint: vnd sy rieffen es mit namen seins vatters zacharias.
Sein mütter antwurt vnd sprach. In keinerweys: wann es werd gerüffen iohannes.
Vnd sy sprachen zü ir. Wann nyemant ist in deim geschlecht. der do ist geheyssen mit disem namen.
Wann sy winckten seim vatter: wie er es wolt heyssen.
Er iesch ein taffeln vnd schraib sagent: iohannes ist sein name. Vnd all wunderten sy sich.
Wann zehant sein mund vnd sein zung wart auff gethan: er redt vnd gesegent gott.
Vnd vorcht wart gemacht vber all ir nachbauren: vnd vber alles daz gebirge zeiude. wurden deroffent alle dise wort:
vnd alle die sy horten die satzten sy in ir hertz sagent Wer wenstu das ditz kint sey? Wann die hand des herren was mit im.
Vnd zacharias sein vatter wart derfúllt mit dem heiligen geist: vnd weyssagt sagent.
Gesegent ist der herre gott israhel: wann er hat heimgesücht vnd hat gethan die derlösunge seins volcks.
Vnd hat vns aufgericht daz horn der behaltsam in dem haus dauids seins kints:
als er hat geredt durch den mund seiner heiligen weyssagen die do seint von der werlt.
Die behaltsam von vnsern feinden: vnd von der hand aller die vns hassten
Zethün die derbermd mit vnsern vettern: vnd zegedencken seins heiligen gezeugs.
Daz geschworn recht das er schwür zü abraham vnserm vatter. sich selber vns zegeben.
Daz wir im dienen on vorcht: vnd seine derlöst von der hand vnser feinde.
In heiligkeit vnd in recht vor im: all vnser tag.
Vnd du kint du wirst gerüffen ein weyssag des höchsten: wann du geest vor dem antlútz des herren zebereiten seinen weg.
Zegeben wissentheit der behaltsam seim volck: in die vergibung ir súnde.
Durch die ineder der erbarmd vnsers gotz: in den er vns hat heimgesücht geborn von der höch.
Zü entleuchten die die do sitzen in den vinstern vnd in den schatten des dottes: zerichten vnser fússe in dem weg des frides.
Wann das kind das wüchs vnd wart gesterckt im geist: vnd was in den wústen vntz an den tag seiner zaigung zü israhel.
Wann es wart gethan in den tagen. ein gebot gieng aus von dem keiser august: das aller der vmbring wúrd beschriben.
Dise erste beschreibung wart gethan von syri dem richter der cyrener.
Vnd sy giengen all das sy begechen: ein ieglicher in sein stat.
Wann auch ioseph der staig auf von galilee von der stat nazareth in iude in die stat dauids die do ist geheissen bethleem. dorumb das er was von dem haus vnd von dem ingesinde dauids:
daz er veriech mit maria im gemechelt ein weip perhafftig.
Wann es wart gethan do sy do waren: die tag wurden derfúllt daz sy gebere.
Vnd sy gebar iren ersten geborn sun: vnd want in in tüch. vnd legt in in die krippe: wann ir was nit ein stat in dem gasthaus.
Vnd hirten warn in der selben gegent die do wachten: vnd behüten die wachen der nacht vber ir herde.
Wann secht der engel des herren stünd bey in: vnd die klarheit gotz vmbleucht sy: vnd sy vorchten sich mit micheler vorcht.
Vnd der engel sprach zü in. Nichten wölt euch fúrchten. Wann secht ich derkúnde euch ein michel freude die do wirt allem volck:
wann heút ist vns geborn der behalter der do ist cristus der herr. in der stat dauids.
Vnd ditz wirt euch ein zaichen. Ir vind das kint gebunden in thüch: vnd gelegt in die krúpp.
Vnd ein gech wart gemacht mit dem engel ein menig der ritterschafft des himelischen heres: lobent gott vnd sagent.
Gelobt sey gott in den höchen: vnd fride auff der erden den menschen die do seint gütes willen.
Vnd es wart gethan do sich die engel hetten gescheiden von in in dem himel: die hirten die redten zü einander sagent Wir vbergeen vntz zü bethleem: vnd sechen daz wort das do ist gethan das vns der herr hat gezaigt.
Vnd sy kamen eylent: vnd funden marien vnd ioseph. vnd das kint gelegt in die kripp.
Wann sechent derkanten sy von dem wort: das do was gesagt zü in von disem kinde.
Vnd alle die es horten die wunderten sich: vnd von den dingen die do waren gesagt zü in von den hirten.
Wann maria behielt entzamt alle dise wort: sy trüg sy entzamt in irem hertzen.
Vnd die hirten die kerten wider sy wunniclichten vnd lobten gott in allen den dingen die sy hetten gehort vnd gesechen: als es was gesagt zü in.
Vnd dornach do .viij. tag wurden volbracht. das daz kint wurde beschnitten. sy rieffen seinen namen ihesus. Als er was genant von dem engel ee das er wart entpfangen im leibe.
Vnd dornach do die tag ir reinigung wurden derfúllte nach der ee moyses sy brachten es in iherusalen: das sy es schickten dem herren:
als es ist geschriben in der ee des herren. Daz ein ieglichs menlichs auffthünd der natur. das wirt gerüffen heilig dem herren.
Vnd das sy geben ein opffer nach dem als gesagt ist in der ee des herren: ein bar turteltauben oder zwo iungen der tauben.
Vnd secht ein man was in iherusalem des nam was symeon. Vnd dirr man waz gerecht vnd vorchtsam er bait der trostung israhels: vnd der heilig geist was in im.
Vnd er entpfieng antwurt vom heiligen geist. daz er nit seche den dott: nur er seche züm ersten den gesalbten des herren.
Vnd er kam im geist in den tempel. Vnd do sein geberer einfürten das kint ihesus. das sy tetten nach der gewonheit nach der ee vmb es:
vnd erselb enpfieng es an sein arm: vnd gesegent gott vnd sprach.
O herr nu lestu deinen knecht nach deinem wort in fride:
wann meine augen die haben gesechen dein behaltsam:
die du hast bereit vor dem antlútz aller der vock:
ein liecht zü der eroffnung der heiden: vnd zü der wunniclich deins volcks israhels.
Vnd sein vatter vnd sein mütter die wunderten sich vber die ding die do wurden gesagt von im.
Vnd symeon der gesegent sy. vnd sprach zü marien seiner mütter. Sich dirr ist gesetzt in einen vall. vnd zü einer aufferstendung maniger in israhel: vnd in ein zaichen dem do wirt widersagt.
Vnd ein waffen durchgeet dein selbs sele: das die gedancken von manigen hertzen werden deroffent.
Vnd anna die was ein weyssagin die tochter phanuel von dem geschlechte aser: die was vbergangen in manigen tagen: vnd hett gelebt mit irem man .vij. iar von ir meitheit
Vnd dise was ein witwe vntz zü .lxxxiiij. iaren: die schied sich nit von dem tempel. mit vasten vnd mit gebetten dient sy dem herren tags vnd nachts.
Dise vberkam zü der selben stunde vnd begach dem herren: vnd redt von im. allen den die do beiten der erlösunge iherusalem.
Vnd do sy hetten volbracht alle ding nach der ee des herren: sy kerten wider in galilee. in ir stat nazareth.
Wann das kint wüchs vnd wart gesterckt. vol der weysheit: vnd die genad gottes wasz in im.
Vnd sein geberer giengen durch alle iare in iherusalem an dem hochzeytlichen tag zeostern
Vnd do ihesus was gemacht .xij. ierig. sy stigen auf ze iherusalem nach der gewonheit des messtags
vnd do die tag wurden volbracht sy kerten wider. das kint ihesus belaib in iherusalem: vnd sein geberer die derkantens nit
Wann sy wonten es zesein vnter der gesellschafft: sy kamen ein tagwaid: vnd süchten es vnter den mogen vnd den derkanten.
Vnd funden sein nit sy kerten wider in iherusalem: vnd süchten es.
Vnd es wart gethan noch .iij. tagen. sy funden es im tempel sitzent in mitz der lerer. hörnt sy. vnd fragent sy.
Wann alle die in horten die derschrockent. vnd wunderten sich vber sein weisheit vnd vber die antwurte.
Vnd sehent wunderten sy sich? Vnd sein müter sprach zü im. Sun warumb hast du vns getan also. Sich dein vatter vnd ich. laidig sücht wir dich?
Vnd er sprach zü in. Was ist es das ir mich sücht. Wisst ir nit daz mir gezimt zesein in den dingen die da sint meins vatter.
Vnd sy vernamen nit das wort das er het gerett zü in
Vnd er steig ab mit in: vnd kam zü nazareth: vnd waz in vntertenig. Vnd sein mütter behielt entzamt alle dise wort entzamt tragent in irem hertzen.
Vnd ihesus nam zü an weysheit vnd an alter vnd an gnad bey gott vnd bey den leuten.
Wann in dem .xv. iare des gebottes tyberi des keysers. do poncio pilato bericht iude: wann herodes was ein fúrst des vierden teils galilee: wann philip sein brüder ein fúrst des vierden teils zü iturre vnd der gegend trachonicidis: vnd lisania ein fúrst des vierden teils zü abiline.
vnter den fúrsten der pfaffen annas vnd caiphas: wann daz wort des herren wart gemacht vber iohannes den sun zacharias in der wúste.
Er kam in alle die gegent des iordans vnd predigt den tauff der büß in vergibung ir súnden:
als es ist geschriben in dem büch der sprúche ysaias des weyssagen. Ein stymme des rüffenden in der wúst bereit den weg des herren: vnd macht recht sein steig.
Ain ieglich tal wirt derfúllt: vnd ein ieglich berg vnd búchel wirt gedemútigt. Vnd die krancken ding werdent in die richtung vnd die scharpffen in die eben weg:
vnd alles fleysch das sicht die behaltsam vnsers gotz.
Dorumb er sprach zü der geselschafft die do ausgiengen das sy wurden getaufft von im. Geschlecht der vippern: wer zeigt euch zeentpfliehen vor dem kinftigen zorn
Dorumb macht die wirdigen wücher der büß: vnd nit begint zesagen wir haben ein vatter abraham. Wann ich sag euch: das gott ist gewaltig von disen steinen zeersten die súne abrahams.
Wann die axst ist iertzunt gelegt zü der wurtzel der baume. Dorumb ein ieglicher baum der do nit macht gütten wücher der wirt abgehawen: vnd wirt gelegt an daz feur
Vnd die gesellschafft fragten in sagent. Dorumb was thü wir?
Wann er antwurt vnd sprach zü in Der do hat zwen röck der geb dem der do nichten hat: vnd der do hat daz essen der thü zegleicherweys.
Wann auch die offen súnder kamen daz sy wurden getauft: vnd sprachen zü im. Maister. waz thü wir? Vnd er sprach zü in.
Nichten thüt mer denn das euch ist geordent.
Wann auch die ritter die fragten in sagent Waz thün auch wir? Vnd er sprach zü in. Niemant verdruckt noch thüt laid: vnd seyt genúgent ewer zinß.
Wann daz volck masst vnd gedachten all in iren hertzen von iohannes. daz er villeicht wer crist:
johannes antwurt in allen sagent. Ernstlich ich teuf euch in wasser: wann ein stercker kumt nach mir denn ich. des ich nit bin wirdig zeentbinden den riemen seiner geschúchde: erselb tauft euch im heiligen geist vnd im feur.
Des wintschauffell ist in seiner hand: vnd kert seinen tennen. vnd die waitzen samment er in seinen stadel: wann die spreur verbrent er mit vnuerleschlichem feúr.
Vnd ernstlich manige andere ding vnterweyset er vnd prediget dem volck
Wann do herodes der fúrst des vierden teils wart berespt von im von herodiade dem weib seins brüders. vnd von allen den vbeln die herodes tet:
vnd er zü legt vber alle dise ding: vnd beschloß johannem in den karcker.
Wann es wart gethan do alles volck wart getaufft. vnd ihesus wart getaufft vnd bete der himel wart auff gethan:
vnd der heilig geist steig ab in eim leiplichen bilde als ein taub auff in: vnd ein stymme wart gemacht vom himel. Du bist mein lieber sun: in dem ich mir entzampt geuiel.
Vnd ihesus der was anfachen als .xxx. ierig daz er wart gemasst der sun iosephs. der do was heli.
der do waz mathach. der do was leui. der do was melchi. der do was iamue. der do waz ioseph.
der do waz machacie. der do was amos. der do was naum. der do was hessli. der do waz nagge.
der do was maath. der do waz. mathathie. der do was semei. der do was ioseph. der do waz iuda.
der do was iohannam. der do waz resa. der do was zorobabel. der do was salathiel. der do waz neri.
der do waz melchi. der do waz addi. der do waz chosan. der do waz helmodam. der do was her.
der do was ihesu. der do was helieser. der do was iorim. der do was mathat. der do waz leui.
der do was symeon. der do was iuda. der do was ioseph. der do was iona. der do was eliachim
der do was melcha. der do was menna. der do was mathata. der do was nathan. der do was dauid
der do was yesse. der do was obeth. der do was boos. der do was salmon. der do waz naason.
der do was aminadab. der do was aram. der do waz esrom. der do was phares. der do was iude.
der do was iacob. der do was ysaac. der do was abraham. der do was thare. der do waz nachor.
der do waz seroch. der do was ragon. der do was phalecht. der do was heber. der do was sale.
der do was chaynam. der do was arphaxat. der do was sem. der do was noe. der do was lamech.
der do was mathusalem. der do waz enoch. der do was iareth. der do was malaleel. der do was caynam.
der do was enos. der do was seth. der do was adam. der do was gots.
Wann do ihesus was vol des heiligen geistes er kert wider von dem iordan: vnd er wart getwungen im geist in die wúste:
vnd er wart versücht von dem teuffel .xl. tag. Vnd er asse nit in den tagen: vnd do sy warn vollent in hungert
Wann der teuffel sprach zü im. Ob dus bist der sun gotz? So sag disem stein daz er werd gemacht brot
Vnd ihesus der antwurt zü im. Es ist geschriben. das der mensche nit allein lebt in dem brot: wann in allem dem wort gotz.
Vnd der teuffel der fúrt in auf den hochen berg: vnd er zaigt im alle die reich des vmbrings der erden in der geche des zeytes:
vnd sprach zü im. Ich gib dir allen disen gewalt. vnd ir wunniclich: wann sy seint mir geantwurt. vnd ich gib sy wem ich will.
Dorumb ob du nider velst vnd anbettest vor mir? Alle dise ding werdent dein
Ihesus antwurt vnd sprach zü im. Es ist geschriben. Du anbettest deinen herren gott: vnd dienst im allein.
Vnd er fürt in in iherusalem vnd schickt in auf die höch des tempels: vnd sprach zü im. Ob dus bist der sun gotz? So laß dich herab.
Wann es ist geschriben. das er gebeut seinen engeln von dir: das sy dich behaltent:
vnd daz sy dich nement in die hende. das du villeicht icht schadest deim füß zü dem steine.
Ihesus antwurt vnd sprach zü im. Es ist geschriben. Nicht versüch deinen herren gott.
Vnd do alle dise versüchung wart vollent: der teuffel schied sich von im vntz zü dem zeyt.
Vnd ihesus kert wider in der krafft des geists in galilee: vnd das mer gieng aus von im durch alle die gegent.
Vnd er lernt in iren synagogen. vnd wart gemichelicht von allen.
Vnd er kam zü nazareth do er was derzogen: vnd er gieng ein nach seiner gewonheit in die synagoge am samstag: vnd stünd auf zelesen.
Vnd im wart geantwurt daz büch ysaias des weyssagen. Vnd do er hett auff gethan das büch: er vant die stat do geschriben was.
Der geist des herren auff mich dorumb das er mich sielbe er sant mich zepredigen oder zü derkúnden den armen zegesunden die trurigs hertzen. vnd zepredigen den geuangen die vergibung. vnd den blinden die gesichte: zelassen die zerbrochen in vergibung:
zepredigen das anenpfencklich iar des herren: vnd den tag der widergeltung.
Vnd do er hett züsammen gelegt das büch: er antwurt es den ambechtern vnd saß. Vnd die augen aller in der synagogen die waren sich zeuernemen aan in.
Wann er begund zesagen zü in: wann heut ist dise schrifft derfúllt in ewern orn.
Vnd sy gaben im all gezeug: vnd wunderten sich in den worten der genad. die do ausgiengen von seim munde: vnd sprachen. Ist dirr nit der sun iosephs?
Vnd er sprach zü in. Ernstlich ir sagt mir dise gleichsam. Artzt gesunt dich selber. Vnd die phariseer sprachen zü ihesus wie manige ding wir haben gehort die du hast gethan in capharnaum: die thü auch hye in deim lande.
Vnd er sprach. Gewerlich sag ichs euch das kein weyssag ist an enpfencklich in seim lande.
Ich sag euch in der warheit: manig witwen waren in israhel in den tagen helias do der himel was beschlossen .iij. iar vnd .vj. moned. wann do micheler hunger wart gemacht in allem dem lande:
vnd helyas zü ir keiner ist gesant. nur zü eim weib witwe. in sarept der sydonier.
Vnd manig misligen warn in israhel vnter helizeus dem weyssagen: vnd keiner wart gereiniget nur naaman der cyrener.
Vnd do alle die do waren in der synagogen gehorten dise ding sy wurden derfúllt mit zorn.
Vnd sy stünden auff vnd wurffen in aus der stat: vnd fürten in vntz zü der höche des bergs. auff den ir stat was gepauwen: das sy in vber sturtzten.
Wann erselb vbergieng. er gieng durch mitzt ir
Vnd er staig ab in capharnaum in die stat galilee: vnd lert sy do des sambstags.
Vnd sy derschracken vber sein lere: vnd sein wort waz in gewalt
Vnd ein man was in der synagogen habent den vnreinen teuffel: vnd er rieff mit einer micheln stymme sagent:
ihesus von nazareth la was ist dir vnd vns. Bistu kumen vns zeuerliessen. Ich wais dich das du bist: der heilig gotz sun.
Vnd ihesus berespt in sagent. Derstumm: vnd gee aus von im: vnd do er hette ausgeworffen den teuffel in mitzt gieng er von im. vnd schat im nichtz.
Vnd vorcht wart gemacht in allen. vnd sy redtten zü einander sagent. Was ist ditz wort: das er in dem gewalt vnd in der krafft gebeut den vnreinen geisten vnd sy geend auz
Vnd der leumund wart deroffent von im. an einer ieglichen stat der gegent.
Wann ihesus stünd auff von der synagogen er gieng in das haus symons. Wann die schwiger symons waz behabt mit micheln rytten: vnd sy baten in vmb sy.
Er stünd ob ir vnd gebot dem ritten vnd er ließ sy: zehant stünd sy auff vnd ambecht in.
Wann do der sunn waz vnter gegangen alle die do hetten die siechen mit maniger hant siechtumen. er legt auf die hende allen: vnd gesunt sy.
Wann die teuffel giengen auß von manigen rüffent vnd sagent: wann du bist der sune gotz. Er berespt sy vnd ließ sy nit reden: wann sy westen in zesein cristus.
Wann do der tag wart gemacht er gieng aus vnd gieng in ein wúste stat: vnd die gesellschafft die süchten in vnd kamen vntz zü im: vnd hielten in das er sich icht schiede von in
Er sprach zü in. Wann mir gezimpt auch den andern stetten zü erkúnden daz reich gotz. wann dorumb bin ich gesant.
Vnd er was predigent in den synagogen galilee.
Wann es wart getan do manig gesellschafft gachten an in das sy horten das wort gotz: vnd erselb stund bei dem see genezareth.
Vnd er sach zwai schiff stend bei dem see: wann die vischer warn abgestigen vnd wüschen ire netz.
Wann er staig auff in ein schiff daz da waz symons: vnd bat in das er in ein lútzel fürte von den erde. Vnd sitzent lert er die geselschafft von den schiffelin.
Wann do er het aufgehort zereden: er sprach zü symon. Far in die höch: vnd weiter ewer netz in vachung.
Symon der antwurt vnd sprach. Gebieter wir habent gearbeit alle die nacht vingen nit. Wann in deinem wort weiter ich daz netz.
Vnd do sy ditz hetten getan: sy beschlussen ein begnüglich menige der visch. Wann ir netz das brast.
Vnd sy winckten den gesellen die da waren in dem andern schiff: daz sy kemen vnd in hulffen. Vnd sy kamen vnd derfúlten baide schiffelin: also das st vilnoch versuncken.
Do das hett gesechen symon petrus: er viel zü den knyen ihesus sagent. O herr gee aus von mir: wann ich bin ein man súnder.
Wann die vorcht hett in vmbgeben. vnd alle die do waren mit im: in der vachung der visch die sy hetten geuangen.
Wann zegleicherweys iacob vnd iohannes die súne zebedeus: die do waren gesellen symons. Vnd ihesus sprach zü symon. Nichten wölst dir fúrchten: ietzund von deshin wirstu vachen die leute.
Do sy hetten gefürt die schiff zü der erde: sy liessen alle ding vnd nachuolgten im.
Vnd es wart gethan do er was in einer der stette: vnd secht ein man was vol der misel. vnd do er sach ihesus. er viel auff das antlútz: vnd bat in sagent. O herr: du machst mich gereinigen ob du wilt.
Er strackt die hende: vnd rürt in sagent Ich wil. Gereinigen. Vnd zehant schied sich die misel von im.
Vnd er gebot im das ers nyemant sagte: wann gee zeig dich dem pfaffen: vnd opffer vmb dein gereinigung als moyses gebot in zü eim gezeuge.
Wann die rede gieng mer aus von im; vnd manig gesellschafft die samenten sich das sy in horten: vnd wurden gesunt von iren siechtumen.
Wann erselb schied sich in die wúste vnd bet.
Vnd es wart gethan an eim der tag: erselb saß und lerte. Vnd die phariseer vnd die gelerten der ee die do warn kumen von eim ieglichen castell galilee vnd von iude. vnd von iherusalem: die warn sitzent vnd die krafft des herren was sy zegesunden.
Secht die mann die trügen ein menschen in dem bet vnd es was ein lidsúchtig: vnd sy súchten in einzetragen vnd zelegen fúr in.
Vnd sy funden nit an welchem teile sy in ein trúgen fur der gesellschafft: sy stigen auf daz dach. vnd liesen in nider in mitzt fúr in durch die laten mit dem bete
Do ihesus hett gesechen iren glauben er sprach. O mensch: dein súnde die werdent dir vergeben.
Vnd die phariseer die begunden zegedencken sagent. Wer ist dir der do redt die spot? Wer mag vergeben die súnd: allein nur gott?
Wann do ihesus hett derkant ir gedancken: er antwurt vnd sprach zü in. Was gedenckt ir vbele ding in euwern hertzen?
Was ist leichter zesagen dein súnde die werdent vergeben: oder zesagen stee auff vnd gee?
Wann das ir wisst das der sun der maide hat gewalt die súnde zeuergeben auf der erde: er sprach zü dem lidsúchtigen. Ich sag dir stee auf: vnd nym dein bet: vnd gee in dein haus
Vnd zehant stünd er auf vor in er nam sein bet in dem er lage: vnd gieng in sein haus vnd michelichte gott.
Vnd vorcht begreiff sy all: vnd sy michelichten gott. Vnd sy wurden derfúllt mit vorcht sagent: wann heut haben wir gesechen wunderliche ding.
Vnd nach disen dingen gieng er aus: vnd sach ein offen súnder sitzent zü dem zoll bey namen leui: vnd er sprach zü im Nachuolg mir.
Er stünd auf vnd liesse alle ding: vnd nachuolgt im.
Vnd leui macht im ein grosse wirtschafft in seim haus: vnd es was vil gesellschafft der offen súnder. vnd der andern die mit im waren essent.
Die phariseer vnd die schreiber murmelten: vnd sprachen zü seinen iungern. Worumb esset ir vnd trinckt mit den offen súndern vnd mit den súnderin?
Ihesus antwurt vnd sprach zü in die do seint gesunt die bedúrffen nit des artzt: wann die do habent das vbel.
Ich kam nit zerúffen die gerechten: wann die súnder zü der büsse.
Vnd sy sprachen zü im. Worumb vasstent die iunger iohannes emssiglich vnd machent flechung. vnd zegleicherweys die phariseer: wann die deinen die essent vnd trinckent.
Er sprach zü in. Múgt ir denn gemachen zeuasten die súne des breutigams die weil der breutigam ist mit in?
Wann die tag kumen: so der breutigam wirt abgenomen von in. denn so vastent sy in den tagen.
Wann er sagte auch zü in ein gleichsam. Wann keiner legt das stuck von dem newen gewand an das alt gewand: vnd in einer andern weyse das new zerbricht: vnd dem alten gezimt nit die zesamen setzung von dem neuwen.
Vnd keiner lest den neuwen wein in die alten vaß: in einer andern weyse der neuwe wein zerbricht die vaß: vnd wirt vergossen vnd die vaß verderben.
Wann der neuwe der ist zelegen in die neuwen vaß: vnd ietwedere werdent sy entzampt behalten.
Vnd keiner trinck das alte der zehant wöl das neuwe: wann er spricht das alt das ist besser.
Wann es wart gethan an dem andern sambstag. do er züm ersten gieng durch die seet die iunger die riben die eher: sy brachens mit den henden vnd assen.
Wann etlich der phariseer die sprachen zü in thüt ir daz do nit gezimt des samstags?
Ihesus der antwurt vnd sprach zü in. Last ir nit was dauid tet. do in hungert vnd die die mit im waren:
in welcherweys er eingieng in das haus gotz. vnd nam die brot der fúrlegung vnd asse. vnd gab den die mit im waren: die nit gezamen zeessen nur allein den pfaffen?
Vnd er sprach zü in: wann der sun des menschen ist ioch ein herr der sambstags
Wann es wart auch gethan an eim andern sambstag: daz er eingieng in die synagoge vnd lerte. Vnd do was ein man: vnd sein zeswen hant die waz dúr
Wann die phariseer vnd die schreiber die lagten im ob er gesunte an dem sambstag: daz sy funden do von sy in besagten.
Wann erselb wesst ir gedancken: vnd sprach zü dem menschen der do hett die dúrren hant Stee auff: vnd stee in mitzt. Er stünd auf vnd stünd
Wann ihesus sprach zü in. Ich frag euch ob es gezimt wol zethün des sambstags oder vbel: die sele zemachen behalten oder zeuerliesen?
Vnd do er sy all hett vmbsechen er sprach zü dem menschen. Streck dein hand. Vnd er strackt sy: vnd sein hand wart im wider geschickt.
Wann sy wurden derfúllt mit vnweysheit: vnd sy retten zü einander: was dings sy teten ihesus.
Wann es wart gethan in den tagen er gieng auz betent an den berg: vnd waz vber nacht an dem gebet gotz.
Vnd do der tag wart gemacht er rieff sein iungern: vnd derwelt .xij. von in die er ioch nant botten:
symon den sy nanten petter vnd andreas sein brüder: iacob vnd iohannes. philip vnd bartholomeus.
matheus vnd thomas iacob alphei. vnd symon der do ist geheisen zelotes.
iudas iacobi: vnd iudas scharioth der do was ein verreter.
Vnd steig ab mit in vnd stünd an die stat des veldes vnd die gesellschafft seiner iunger: vnd ein begnúgliche menig des volcks von allem iude vnd von iherusalem vnd von maritima vnd von thyri vnd von sydon.
die do waren kumen das sy in horten: vnd wurden gesunt von iren siechtumen. Vnd die do wurden gemút von den vnreinen geisten die wurden gesunt.
Vnd alle die gesellschafft die sücht in zerúren: wann die krafft die gieng aus von im vnd gesunt sy all.
Vnd erselb hübe auff sein augen vber sein iungern vnd sprach. Selig seyt ir armen: wann daz reich gotz ist ewer.
Selig seyt ir ir do nu seyt hungerig: wann ir werdet gesat. Selig seyt ir ir do nu waint: wann ir wert lachen.
Ir wert selig so eúch die leút hassent vnd so sy eúch schaident vnd itwissent: vnd werffent auz ewern namen als daz vbel vmb den sun der meide.
Vnd an dem tag frewet euch vnd derhöcht euch: wann secht ewers lons ist vil in den himeln. Wann nach disen dingen teten ir vetter den weyssagen.
Idoch wee euch reichen: ir do habt ewern trost
Wee euch ir do seyt gesatt: wann ir wert hungerig. Wee euch ir do nu lacht: wann ir wert clagen vnd wainen.
Wee eúch so eúch all leút wol sagent Nach disen dingen teten ir vetter den weyssagen.
Wann ich sag eúch ir do hört. Habet lieb euer feind: vnd thüt wol den die eúch hassent.
Sagent wol den die eúch flüchent: bet vmb die die eúch laidigent.
Vnd der dich schlecht an das wang. beut auch im das ander: vnd von dem der dir abnympt das gewand. Nichten wölst im ioch weren den rock.
Eim ieglichen der dir eisch dem gib: vnd der do abnympt die ding die dein seint nicht wider vorders.
Vnd als ir wölt das eúch die leút thünd: vnd also thüt ir in zegleicherweyse.
Vnd ob ir die lieb habt die eúch lieb habent: was genaden ist es eúch? Wann auch die súnder habent lieb die sie lieb habent.
Vnd ob ir wol thüt den die eúch wol thünd: waz genaden ist euch. Vnd ernstlich das thünd auch die súnder.
Vnd ob ir gebt das lehen den von den irs euch versecht zeentpfachen: waz genaden ist es eúch? Wann ioch die súnder leichent den súndern: das sy entpfachen geleiche ding.
Idoch habt lieb eúwer feind: vnd thüt wol vnd gebet das lechen. von den ir eúch nichtz versecht zeentpfachen: vnd ewer lon der wirt michel: vnd ir wert sún des höchsten: wann erselb ist gúttig vber die vndanckpern vnd vber die vbeln.
Dorumb seyt barmhertzig: als auch euer vatter ist barmhertzig.
Nichten vrteilt: vnd ir wert nit geurteilt. Nit verdampt: vnd ir wert nit verdampt. Vergebt: vnd eúch wirt vergeben.
Gebt vnd eúch wirt gegeben. Ein gut maß vnd ein volles. vnd ein auffgehauftes vnd ein vberfllússigs gebent sy ewerm busem. Wann mit dem selben maß mit dem ir mest: wirt eúch wider gemessen.
Wann er sagt auch in ein geleichsam. Mag der blind den blinden gefúren Fallent sy baid denn nit in die grüben?
Der iunger sey nit vber den maister: wann ein ieglicher sey durnechtig: ob er wirt als sein maister.
Was sichstu den agen in dem augen deins brüders: vnd merckst nit den tram der do ist in deim augen?
Oder in welcherweys magstu gesagen deinem brüder. bruder. la ich zeúch aus den agen von deim augen: du selb sichst nit den tram der do ist in deim augen. Trugner zü dem ersten wirff auz den tram von deim augen: vnd denn sichstu das du aus fúrst den agen von dem augen deins brüders.
Es ist nit ein güt baume der do gibt bösen wücher: noch der böß baum macht güten wücher.
Wann ein ieglich baum wirt derkant von seim wucher. Wann sy sament nit die feigen von den dornen: noch enlesent die weintruben von dem busch
Der güt mensch von dem güten schatz seins hertzen fúrbringt er das güt: vnd der böß mensch von dem bösen schatz seins hertzen fúrbringt er daz böß. Wann von der begnügsam des hertzen redt der mund.
Wann waz rüfft ir mir herr herr: vnd thüt nit die ding die ich eúch sag?
Ein ieglicher der do kumt zü mir. vnd hört meine wort. vnd thüt sy: ich zeig eúch wem er wirt geleich.
Er ist geleich dem menschen der do bawet sein haus der do grebt in die höche: vnd setzt die gruntfesten auff einen stein Wann do die vberundung wart gemacht der floß was zeschaden dem haus: vnd mocht es nit bewegen Wann es was nit zebewegen wann es was gegruntfestent auf ein stein.
Wann der es hört vnd es nit enthüt der ist gleich dem menschen der do baut sein haus auf die erde on gruntfeste: an daz do ist zeuerwústen der floß vnd es vellt zehant. vnd der vall des haus wart gemacht michel.
Wann do er hett derfúllt alle seine wort in die orn des volcks: er gieng in capharnaum.
Wann ein knecht eins centurio der hett daz vbel der was zesterben: der was im wirdig.
Vnd do er hett gehort von ihesus. er sant zü im die allten der iuden: er bat in das er kem. Vnd gesunt seinen knecht.
Vnd do sy waren kumen zü ihesus sy batten in sorgsamlich sagent zü im: wann er ist es wirdig das du im ditz thüst.
Wann er hat lieb vnser volck: vnd er baute vnser synagoge.
Wann ihesus gieng mit in. Vnd do er ietzunt nit was ferr vom haus: der centurio der sant zü im freund sagent. O herr nichten wölst dich bekúmmern. Wann ich bin sein nit wirdig daz du eingest vnter mein tach:
dorumb masste ich mich selb nit wirdig das ich kem zü dir: wann sprich dein wort vnd mein kint wirt gesunt.
Wann ich bin ioch ein man geschickt vnter den gewalt. ich hab ritter vnter mir: vnd sage ich zü disem gee vnd er geet. vnd zü dem andern kum vnd er kumpt: vnd zü meim knechte thü das vnd er thüt es.
Do das ihesus gehort er wundert sich: er vmbkert sich vnd sprache zü den gesellschefften die im nachuolgten. Gewerlich sag ichs euch: als vil trewe fand ich nit in israhel.
Die do warn gesant die kerten wider zü dem haus: vnd funden den knecht gesunt der do waz gewessen siech.
Vnd es wart getan von deshin er gienge in die stat die do ist geheissen naim: vnd sein iungern die giengen mit im vnd ein begnúglich gesellschafft.
Do er genachent dem tor der stat: secht ein totter wart aufgetragen ein einiger sun seiner mütter. Vnd dise die was eine witwe: vnd vil gesellschafft der stat mit ir:
do sy hett gesechent ihesus: er wart bewegt mit der erbarmd vber sy vnd sprach zü ir. Nichten wölst weinen.
Vnd er genacht sich: vnd rürt die bare. Wann die sy trügen die stünden. Er sprach. iungling. ich sag dir stee auff.
Vnd der do was dott der sasse: vnd begunde zereden: vnd er gab in seiner mütter
Wann vorcht nam sy all: vnd sy michelichten got sagent. Wann ein micheler weyssag ist aufgestaden vnter vns vnd daz got heim gesücht sein volck
Vnd dise rede gieng aus von im in allem iude: vnd in alle die gegent allumb.
Vnd sein iunger die derkunten iohannes von allen disen dingen. Vnd iohannes der entzampte rieff zwen von seinen iungern:
vnd sant zü ihesus sagent Bistus du do bist kúnftig. oder baitten wir eins andern?
Wann do die mann waren kumen zü im sy sprachen zü im. Iohannes der tauffer hat vns gesant zü dir sagent. Bistus du do bist kúnfftig oder bait wir eins andern?
Wann zü der selben stund gesunt er manig von den siechtumen vnd von den pflagen. vnd von den bösen geisten: vnd manigen blinden gab er die gesicht.
Er antwurt vnd sprach zü in. Geet derkunt iohannes die ding die ir habt gehort vnd gesechen. Wann die blinden sechent die lamen gend. die misligen werdent gereiniget: die tauben hörnt. dien dotten derstend. die armen werdent gepredigt:
vnd er ist selig der do nit wirt geergert an mir.
Vnd do sich die botten iohannis hetten geschieden: jhesus begunde zesagen von iohannes zü der gesellschafft. Was giengt ir aus in die wúste zesechen? Ein rore zewerden bewegt von dem winde?
Wann was giengt ir aus zesechen. Ein menschen geuasst mit lindem gewande? Secht die do seint in dem teuren gewand vnd in den wollusten. in den heusern der kúnig seint sy.
Wann waz giengt ir auz zesechen? Ein weyssagen? Ernstlich ich sag euch: vnter den geborn der weib ioch merr denn ein prophete.
Dirr ist von dem geschriben ist. Sich ich sende meinen engel vor deim antlútz: der do fúrberait deinen weg vor dir.
Wann ich sag euch: vnter den geborn der weib ist kein merer weyssag iohannes dem tauffer. Wann der do ist mynner in dem reich gotz der ist mer denn er.
Vnd alles volck hort es. wann die offen súnder die gerechthafftigten gott: sy wurden getaufft mit dem tauff iohannis.
Wann die phariseer vnd die gelerten der ee. die verschmechten den rate gotz in in selber: sy wurden nit getaufft von im.
Wann der herr sprach. Dorumb wem sage ich gleich die leút ditz geschlecht: vnd wem seind sy geleich?
Sy werdent geleich den kinden die do sassen an dem marckt: vnd redtten zü einander vnd sprachen Wir sungen euch mit holern vnd ir ensprungt nit: wir clagten vnd ir waint nit.
Wann iohannes der teuffer kam nit essent brot noch trinckent wein: vnd ir sprecht. Er hat den teuffel.
Der sun der meide kumpt essent vnd trinckent: vnd ir sprecht. Secht ein man fraß: vnd trinckent den wein ein frreund der offenen súnder vnd der súnderin.
Vnd die weysheit ist gerechthafftigt. von allen iren súnen.
Wann ein pharriseer der bat in das er esse mit im. Vnd do er was eingegangen in das haus des phariseers er rüet.
Vnd secht ein weip die do was ein offen súnderin in der stat. do sy derkannt das er rüet in dem haus des phariseers sy nam ein búchs der salben.
sy stünd hinderwart zü seinen fússen vnd begunde zefeúchten sein fúß mit den trechern. vnd druckent sy mit den harn irs haubts: vnd kússet seine fússe vnd sielb in mit der salben.
Wann do das der phariseer gesach der in hett geladen: er sprach zü im sagent. Ob dirr wer ein weyssag Ernstlich er wist welh vnd wie gethan das weip ist die in rurt: wann sy ist ein súnderin.
Ihesus antwurt vnd sprach zü im. Symon: ich habe dir etwas zesagen. Vnd er sprach. Maister sprich.
Zwen schuldiger solten eim lechner: der ein solt im .v. hundert pfennig: vnd der ander fúnfftzig.
Do sy nit hetten do von sy im vergulten: er vergab ietwederem. Dorumb welcher hett in mer lieb.
Symon antwurt vnd sprach. Ich wene: daz der dem er mer vergab. Vnd er sprach zü im. Recht hastu geurteilt.
Er vmbkert sich zü dem weibe. vnd sprach zü symon. Sichtstu ditz weip? Ich gieng in dein haus: du gebt mir nit wasser meinen fússen: wann dise feucht mein fúß mit den trehern. vnd trucket sy mit iren haren.
Du gebt mir nit den kuß: wann seyt das dise eingieng sy hort auff zekússen mein fúß.
Du sielbd nit mein haubt mit dem öle: wann dise sielb mein fúß mit der salbe.
Dorumb sag ich dir Ir werden vergeben vil súnde: wann sy hat vil lieb gehabt Wann der mynner liebhat miner wirt im vergeben.
Vnd er sprach zü ir. Dein súnde werdent dir vergeben.
Vnd die do entzampt sassen die begunden zesagen vnter in. Wer ist dirr der ioch vergibt die súnde? Wann er sprach zü dem weib. Gee in fride. Wann dein gelaube hat dich gemacht behaalten.
Und es wart gethan von deshin. vnd erselbe macht den wege durch die stette vnd durch die castellen er predigt vnd derkunt daz reich gotz. vnd die .xij. die mit im waren.
vnd etliche weib. die do warn gesunt von den vbeln geisten vnd von den siechtumen: maria die do ist geheissen magdalen. von der do warn ausgeworffen .vij. teuffel.
vnd iohanna daz weip chuse des schaffners herodis vnd susanna vnd andere manige die im ambechten von irem güt.
Wann do sich manige gesellschafft hette gesamet vnd genachenten sich zü im von den stetten: er redt durch die geleichsam.
Er gieng auz der do seet zeseen seinen samen. Vnd do er seet der ein viel bey dem weg. vnd wart vertretten: vnd die vogel des himels assen in.
Vnd der ander viel auff einen stein. er wart geborn vnd dorte: wann er hett nit die feuchte.
Vnd der ander viel vnter die dorn: vnd die dorn wurden enzampt geborn vnd dersteckten in.
Der ander viel in die gütten erde: vnd wart geborn vnd bracht hundertfaltigen wücher. Dise ding sagt er er rieff. Der orn hab zehören der höre.
Wann sein iungern die fragten in: was dise gleichsam were.
Er sprach zü in. Euch ist gegeben zü derkennen die taugen des reich gotz: wann den andern in gleichsamen: das die sechenden nichten sechent. vnd die hörenden nit vernement.
Wann ditz ist die geleichsame. Der same daz ist das wort gotz.
Wann bey dem wege. das seint die die do hörent: dornach kumpt der teuffel vnd nympt daz wort von iren hertzen. so sy glaubent daz sy icht werden gemacht behalten
Wann der do auf den stain: das seint die so sy gehörnt daz wort sy enpfachens mit freuden. Vnd dise habent nit wurtzeln: wann sy glaubent zü der zeyt. vnd in dem zeyt: der versüchung scheident sy sich.
der do viel vnter die dorn: das seint dise die eß hörn vnd von den sorgen vnd von den reichtumen vnd von den wollusten des lebens geend sy vnd derstekent es: vnd sy bringent nit wücher.
Wann der in die güten erde: das seint dise die do hörnt das wort mit dem güten vnd mit dem besten hertzen: vnd sy bringent den wücher in gefridsame.
Wann keiner zúnte an daz liechtuaß er bedeckt es mit dem vaß. oder setzt es vnter das bette: wann auff das kertzstale: daz die ingenden sechent das liecht.
Nichten ist verholn daz nit werd deroffent: noch verborgen daz nit werd derkannt. vnd kum in offen.
Dorumb secht in welcher weys ir hört. Wann der do hat dem wirt gegeben: vnd der do nit hat: joch das er sich went zehaben das wirt abgenomen von im
Wann sein mütter vnd sein brüder die kamen zü im. vnd sy mochten in nit gehören vor der gesellschafft.
Vnd es wart im derkunt Dein mütter vnd dein brüder die steend auswendig sy wolten dich sechen.
Er antwurte vnd sprach zü in. Mein mütter vnd mein brüder das seint dise: die do hörnt das wort gotz vnd es thünd.
Wann es wart gethan an eim tag: vnd erselb steig auf in ein schifflein. vnd sein iungern: vnd sprach zü in. Wir farn anderthalb des sees. Vnd sy stigen auff.
Vnd do sy füren er entschlieffe: vnd ein vnte des windes steige ab in den see: vnd sy wurden getwungen von den vnten in verderbunge.
Wann do sy sich hetten genachent sy weckten in sagent. Gebieter wir verderben. Er stünd auf vnd berespt den windt vnd das vngewitter des wassers vnd es hort auff: vnd die stille wart gemacht.
Wann ersprach zü in. Wo ist ewer glaub? Sy vorchten sich wundernt redtten sy zü ein ander. Wer wenstu der dirr sey? Wann er gebeut ioch dem winde vnd dem mere. vnd sy gehorsament im.
Wann sy fürent zü der gegent der gerasener. die do ist gegen galilee.
Vnd do er was ausgegangen zü dem lande im begegent ein man der do hett den teuffel ietzunt vil zeytz: vnd er ward nit geuasste mit gewande: noch bleib in dem haus wann in den grebern.
Do dirr gesach ihesum er viel vor fúr in: er rieff mit einer micheln stymme vnd sprach. Ihesus der sun gotz des höchsten waz mir vnd dir? Ich bit dich: das du mich nit quelest.
Wann er gebott dem vnreinen geist: das er ausgieng von dem menschen Wann er hett in begriffen vil zeytz: vnd ward gebunden mit ketten vnd behüt mit füseysen: er zerraiß die bande vnd wart betwungen vom teuffel in die wúste.
Wann ihesus der fragt in sagent. Waz ist dir der nam? Vnd er sprach. Ein schare. Wann manig teuffel seint eingegangen in in.
Vnd sy baten in: das er in nit geböt daz sy giengen in das abgrunde.
Wann do was ein herde maniger schweine waident an dem berge: vnd sy baten in das er sy ließ eingeen in sy. Vnd er gestats in.
Dorumb die teuffel giengen aus von dem menschen: vnd giengen in die schwein: die herde gieng hin mit geche vnd vbersturtzt in den see: vnd dersteckt.
Vnd do daz gesachen die sy waidenten das do was gethan sy flochen: vnd derkunttens in der stat vnd in den dörffern.
Wann sy giengen aus zegesechen das do was gethan: vnd kamen zü ihesus. vnd funden den menschen sitzen zü sein füssen von dem die teuffel warn ausgegangen geuasst. vnd gesundes hertzen: vnd sy vorchten sich
Wann auch die die do hetten gesechen: in welcherweys er was gemacht gesunt von der schar die derkuntens in.
Vnd alle die menig der gegent der gerasener die baten in. das er schied von in: wann sy warn behabt mit micheler vorcht Wann erselb staig auff in ein schiffe er kert wider.
Vnd der man von dem do warn ausgegangen die teuffel. der bat in daz er wer mit im. Wann ihesus der ließ in sagent.
Ker wider in dein haus: vnd derkunde wie manige ding dir gott hat gethan. Er gieng hin vnd prediget durch alle die stat: wie manige ding im gott hett gethan.
Wann es wart gethan do ihesus was wider gekert: die gesellschafft enpfieng in Wann all warn sy sein baittent.
Vnd secht ein man kam des nam was iayrus vnd erselb was ein fúrst der synagoge: er viel zü den fússen ihesus. vnd bat in das er eingieng in sein haus:
wann im was ein einige tochter vilnach .xij. ierig. vnd dise starb. Vnd es geschach do er gieng: er wart gedruckt von der gesellschafft.
Vnd ein weip waz in dem flosz des siechtums xij. iar: dise het verzert alles ir güt vnter die ertzt sy mocht von keim werden gesunt.
Sy genacht sich hinderwart vnd rürt den saum seins gewandes: vnd zehant stünd der flosse irs siechtums.
Vnd ihesus sprach. Wer ist der der mich hat gerürt? Wann do sy all leugenten: petter sprach vnd die die mit im waren. Gebieter die gesellschafft die druckent vnd quelent dich: vnd du sprichst wer hat mich gerürt?
Vnd ihesus sprach. Mich hat etwer gerürt. Wann ioch ich derkant die krafft ausgeen von mir.
Wann do das weip sach das es nit was verborgen. sy kam zitternt vnd viel fúr sein fússe: vnd deroffent im durch alle volck vmb welche sach sy in hett gerürt: vnd in welcherweys sy zühant wer gesunt.
Vnd er sprach zü ir. Thochter. dein gelaub der hat dich gemacht behalten. Gee in fride.
Wann noch do er redt dise ding. einer kam zü dem fúrsten der synagoge sagent nu nichten wölst in múen. wann dein tochter die ist dott.
Wann do ihesus gehort ditz wort: er antwurt dem vatter der diern. Nichten wölst dir fúrchten. Wann allein glaub: vnd sy wirt gesunt.
Vnd do er was kumen zü dem haus. er ließ kein eingeen mit im nur pettern vnd iacoben vnd iohannem: vnd den vatter vnd die mütter der diern.
Wann sy wainten all: vnd clagten sy. Vnd er sprach. Nicht wölt wainen Die diern ist nit dott wann sy schlefft
Vnd sy spotten sein: sy wissten das sy was dott.
Wann ihesus hielt ir hant er rieff sagent. Dierne stee auff.
Vnd ir geist kert wider: vnd zehant stünd sy auff. Vnd er hieß ir geben züessen.
Vnd die geberer die derschracken: er verbot in das sy nyemant sagten was do was gethan
Wann do er entzamt hatt gerüffen den .xij. botten. er gab in krafft vnd gewallt vber alle die teuffel: das sy gesunten die siechtume.
Vnd sant sy zepredigen daz reich gotz: vnd zegesunden die siechen.
Vnd sprach zü in. Nichten nempt an dem weg noch die rüte noch die tasche. noch daz brot noch daz güt: noch enhabt zwen röck.
Vnd in welchs haus ir eingeend bleibt do: vnd nit geed dorauß
Vnd die eúch nichten enpfachen: so ir ausgeed von der stat schútt ioch daz gestúpp ewer fússe zü eim gezeúg vber sy.
Wann do sy warn ausgegangen sy vmbgiengen durch die castell: sy predigten vnd gesunten allenthalben.
Wann do herodes fúrste des vierden teils hett gehort alle ding die do wurden gethan von im. vnd er zweifelt dorumb das er hett gehort von etlichen das iohannes wer derstanden von den dotten:
wann von etlichen daz helyas wer derschinen: wann von etlichen das einer von den alten weyssagen wer derstanden.
Vnd herodes sprach. Iohannem hab ich enthaubte. Wann wer ist der von dem ich höre söliche ding? Vnd er sücht in zegesechen.
Vnd die botten kerten wider sy derkunten alle ding die sy hetten gethan: er enpfinge sy vnd schied sich einhalb an ein wúste stat. die do ist bethsaida.
Vnd do das derkanten die gesellschafft sy nachuolgten im: vnd er nam sy vnd redt zü in von dem reich gotz: vnd die do bedorfften der gesuntheit die gesunt er.
Wann der tag begunde sich zenaigen. Vnd die .xij. genachten sich sy sprachen zü im. La die gesellschafft: das sy geen in die castellen vnd kerent sich in die dörffer die do nachen seint vnd finden die speise: wann wir sein hie an einer wústen stat.
Wann er sprach zü in. Ir gebt in zeessen. Vnd sy sprachen zü im. Vns seint nit mer denn .v. brot vnd .ij. vische: wo gee wir villeicht vnd kauffen die essen. vnter alle dise gesellschafft.
Wann es warn vilnach .v. M. mann. Vnd er sprach zü seinen iungern. Macht zerüen durch die wirtschefft .v. C:
vnd sy taten also. Vnd machten sy all zerüen.
Do er hett genomen die .v. brot vnd die .ij. visch er sach auff in den himel vnd gesegent sy: vnd brach sy vnd gab sy sein iungern: das sy sy legten fúr die gesellschafft.
Vnd sy assen all: vnd wurden gesatt. Vnd es wart auffgehaben das in wart vber beliben .xij. körb der brechung.
Vnd es wart gethan do er was bettent allein. vnd sein iungern warn mit im: vnd er fragt sy sagent. Wen sagent mich zesein die gesellschafft?
Vnd sy antwurten im vnd sprachen iohannem den tauffer: wann die andern helyas: die andern ieremias oder einer aus den propheten. wann einer ist derstanden von den ersten.
Wann er sprach zü in. Wann wen sagt ir mich zesein? Symon petter antwurt er sprach. Cristus den sun gotz
Vnd er berespt sy er gebot daz sy ditz nye man sagten:
sagent. wann eß gezimt dem sun der meide zü derleiden manige ding vnd werden versprochen von den alten vnd von den fúrsten der pfaffen. vnd von den schreibern vnd zü werden derschlagen. vnd zü der steen an dem dritten tag.
Wann er sprach zü allen Der do nach mir wil kumen. der verlangen sein selber: vnd nem sein kreutz teglich: vnd nachuolg mir
Wann der sein sele wil machen behalten der verließ sy. Vnd der sein sele verleust vmb mich: der macht sy behalten.
Wann was nútzt es dem menschen ob er gewúne alle die werlt: wann er verleust sich selber vnd thüt sein verwústunge?
Wann der mich schemlicht vnd meine wort: disen schemlicht der sun der meide so er kumpt in seiner magenkraft vnd dez vatters vnd der heiligen engel.
Wann ich sag euch: fúrwar es seint etlich die do hie steend. die do nit bekorent den dott vntz das sy gesechen das reich gotz.
Wann es wart gethan nach disen worten vil nach viij. tagen: vnd er nam pettern vnd iacob vnd iohannem: vnd steig auff an den berge daz er bette:
das bilde seins antlútz derschein anders: vnd sein antlútz leucht weiß.
Vnd secht zwen mann die redtten mit im.
Wann es warn moyses vnd helyas gesechen in der magenkrafft: vnd sy sagten sein marter. die er was zü derfúllen in iherusalem.
Wann petter vnd die die mit im warn die warn beschwert vom schlaffe. Sy derwachten vnd sachen sein magenkrafft vnd zwen mann stünden mit im.
Vnd es wart gethan do sy sich hetten gescheiden von im: petter sprach zü ihesus. Gebieter güt ist vns hie zesein: vnd wir machen hie drei tabernackel: dir ein. vnd moyses ein. vnd helyas ein. Vnd er wesst nit was er redt.
Wann do er redt dise ding. ein wolcken wart gemacht vnd beschettigt sy: vnd do sy giengen in dem wolcken sy vorchten sich.
Vnd ein stymme wart gemacht von dem wolcken sagent. Dirr ist mein lieber sun: in selb hört.
Vnd do die stymm wart gemacht. ihesus wart funden allein. vnd sy selb schwigen: vnd sagten zü nyemant in den tagen kein ding von den ding en die sy hetten gesechen.
Wann es wart gethan an dem andern tag do sy abstigen von dem berge. manig gesellschafft begegent in.
Vnd secht ein man von der gesellschafft der rieff sagent. Maister ich bit: schauwe an meinen sun wann er ist mir ein einiger.
Vnd sich der geist begreift in. vnd er rüfft gechlich: vnd er verwirfft in vnd verwúst in mit schaum: vnd er schait sich kaum er zert in.
Vnd ich bat dein iungern das sy in auswurffen: vnd sy mochten nit
Wann ihesus antwurt er sprach. O vnglaubigs geschlecht vnd verkertz: vntz wie lang wird ich bei euch vnd derleide euch? Fúr her deinen sun.
Vnd do er sich genachent: der teuffel verwarff in vnd verwüst in. Vnd ihesus der berespt den vnreinen geist vnd gesunt das kint: vnd widergab es seim vatter
Wann sy derschracken all in der michelich gotz: vnd do sy sich all wunderten in allen den dingen die er tet er sprach zü sein iungern.
Ir setzt dise wort in ewre hertz. Wann es ist kúnfftig. das der sun der meide: wirt geantwurt in die hende der menschen.
Vnd sy miskanten das wort: vnd es was verborgen vor in: das sy es nit vernemen: wann sy vorchten in zefragen von disem wort.
Wann gedanck gieng in sy: welcher ir were der merer.
Do ihesus sach die gedancken irs hertzen er begreiff ein kint: vnd stalt es zü sich: vnd sprach zü in.
Der do enpfecht ditz kint in meim namen der enpfecht mich. Vnd der mich enpfecht: der enpfecht den der mich sant. Wann der do ist der miner vnter euch allen: dirr ist der merer
Wann iohannes antwurt er sprach. Gebieter wir sachen ein auswerffen die teuffel in deim namen: vnd wir wertens im. wann er nachuolgt nit mit vns
Vnd ihesus sprach zü in. Nichten wölt es weren Wann der nit ist wider euch der ist vmb euch.
Wann es wart gethan do die tag seiner enpfachung wurden derfúllte: vnd erselb festent sein antlútz das er gieng zü iherusalem.
Vnd er sant botten vor seiner bescheude: vnd gend giengen sy ein in ein stat der samaritan das sy im beraiten.
Vnd sy enpfingen in nit wann das antlútz des genden was gegen iherusalem.
Wann do das gesachen sein iungern iacob vnd iohannes sy sprachen. O herr wiltu wir sagen das daz feuer nider steige vom himel: vnd sy verwúste.
Er vmbkert sich vnd berespt sy sagent. Ir wist nit wes geists ir seit
Der sun der meide kam nit zeuerliessen die seln wann zemachen behalten. Vnd sy giengen hin in ein ander castell.
Es wart gethan do sy giengen an den weg: einer sprach zü im. Ich nachuolg dir wo du geest.
Vnd ihesus sprach zü im. Die fúchs habent höler vnd die vogel des himels nester: Wann der sun der meide hat nit do er sein haubt neige.
Wann er sprach zü eim andern. Nachuolg mir. Wann er sprach. O herr: laß mich zum ersten geen. vnd zebegraben meinen vatter:
vnd ihesus sprach zü im. La daz die dotten begraben ir dotten: wann du gee derkunde das reich gotz.
Vnd ein ander sprach. O herr ich nachuolg dir: wann gestat mir züm ersten zederkúnden den die do seint in dem haus.
Ihesus sprach zü im. Keiner legt sein hant an den pflüg vnd sicht er hinter sich. er ist zimlich dem reich gotz.
Wann nach disen dingen der herre bezaichent auch ander. lxxij: vnd sant sy zwen vor seim antlútz an einer ieglichen stat in der erselb waz kúnfftig.
Vnd sprach zü in Ernstlich dez schnittes ist vil: wann der wercker lútzel. Dorumb bit den herren des schnittes: das er send wercker au seinen schnite.
Geett: secht ich sende eúch als die lemer vnter die wolffe.
Nichten wölt tragen den sack noch die taschen noch das geschúchd: vnd nyemant grúst durch den weg.
In welchs hans ir eingeedt. spreecht zü dem ersten fride sey disem haus:
vnd ob do wirt der sune des frides. ewer fride der rüet auf im: wann ob nit er kert wider zü eúch.
Wann beleibet in dem selben haus: esst vnd trinckt die ding die bei in seint Wann wirdig ist der wircker seins lons. Nichten wölt vbergeen von haus zü haus.
Vnd in welcher stat ir eingeet vnd sy eúch enpfachent esst die ding die euch werden fúrgesetzt:
vnd gesunt die siechen die in ir seint: vnd sprecht zü in das reich gotz genachent in euch.
In welcher stat ir eingeet vnd sy eúch nit enpfachent: so ir ausgeet in iren gassen so sprecht
Ioch das gestúpp das vns zühafft von ewer stat daz schút wir an eúch. Idoch ditz wisst das daz reich genachent.
Ich sag eúch: das vergiblicher wirt den sodomern an dem tag denn dirr stat.
Wee dir corozaym wee dir bethsaida: wann ob die kreffte weren getan in tyro vnd in sydon die do seint gethan in euch villeicht sitzent hetten sy gemacht büß in herim vud in aschen.
Idoch vergiblicher wirt thyri vnd sydon in dem vrteil denn eúch.
Vnd du kapharnaum der höche dich vntz zü dem himel: vnd versinckest vntz zü der hell.
Der eúch hört der hört mich: vnd der euch verschmecht der verschmecht mich. Wann der mich verschmecht: der verschmechte den der mich sant.
Wann die .lxxij. die kerten wider mit freúden sagent. O herr: ioch die teúffel seint vns vntergeleget in deim namen.
Vnd er sprach zü in. Ich sach sathanas vallen vom himel als den plitz.
Secht ich gab eúch gewalt zetretten auf die schlangen vnd auf die scorphen vnd vber ein ieglich krafft des feindes: vnd es schat eúch nit
Idoch in disem nit wölt eúch freuen: das eúch die geist werdent vnter gelegt. Wann frewet eúch. das ewer namen seint geschriben in den himeln.
Zü der stund erhöcht er sich im geist vnd sprach. O herre vatter des himels vnd der erde vnd ich begich dir: das du hast verborgen dise ding vor den weysen vnd vor den witzigen: vnd hast sy deroffent den lútzeln. Ioch vatter: wann alsust waz es geuellich vor dir.
Alle ding seint mir geantwurt von meinem vatter. Vnd keiner weys wer do sey der sun nur der vatter: vnd wer do sey der vatter nur der sun: vnd wem es der sun wil eroffen.
Er vmbkert sich vnd sprach zü sein iungern. Selig seint die augen die do sechent die ding die ir secht.
Wann ich sag eúch: das manig weyssagen vnd kúnig wolten sechen die ding die ir secht vnd sachen ir nit: vnd hören die ding die ir hort vnd horten ir nit.
Vnd secht ein gelerter der ee stünd auf vnd versücht in sagent. Maister: was thü ich das ich besitz das ewig leben?
Vnd er sprach zü im. Was ist geschriben in der ee? Inwelcherweys listu?
Wann er antwurt vnd sprach zü im. Hab lieb deinen herren gott von allem deim hertzen vnd von aller deiner sel. vnd von allen deinen krefften vnd von allem deim gemúte: vnd deinen nechsten als dich selber.
Vnd er sprach zü im. Recht hastu geantwurt Ditz thü vnd du lebst.
Wann er wolt sich selber gerechthafftigen vnd er sprach zü ihesus. Vnd wer ist mein nechster?
Wann ihesus sach auf er sprach. Ein man steig ab von iherusalem in iericho vnd viel vnter die dieb: die in ioch beraubten: do sy im hetten aufgelegt die wunden sy liessen in halben lebentig vnd giengen hin
Wann es geschach das ein pfaff absteig an dem selben weg: vnd do er in gesach er fúrgieng.
Vnd zegleicherweys ein ambechter: do er waz kumen zü der stat vnd hett in gesechen er fúrgieng.
Wann ein samaritan der macht den weg er kam zü im: vnd do er in gesach er wart bewegt mit der erbermde.
Er genacht sich vnd band seine wunden. er goß dorein wein vnd öl: vnd er legt in auf sein vich vnd fürte in in die herberg: vnd hett sein rüch:
Vnd an dem andern tag fúrbracht er zwen pfennig: vnd gab sy dem herberger. Vnd sprach hab sein rüch: vnd waz dings du dorúber verzerst. so ich widerker ich vergilt dirs
Welcher dirr dreyer ist dir gesechen zesein gewesen der nechst. dem der do viel vnter die dieb?
Vnd er sprach. Der do tet die derbarmd an im. Vnd ihesus sprach zü im. Gee vnd thü: du zegleicherweys.
Wann es wart gethan do sy giengen: vnd erselb gieng in ein castell: vnd ein weip bey namen martha die enpfing in in ir haus:
vnd dirr was ein schwester bey namen maria. Die do ioch sasse zü den fússen des herren sy hort sein wort:
wann martha die flaiß sich vmb die emssigen ambechtung. Sy stünd auff vnd sprach. O herr: ist dir nit rüch daz mich mein schwester lest allein ambechten. Dorumd sag ir das sy mir helffe.
Der herre antwurt ir vnd sprach. Martha martha du bist sorgsam: vnd betrúbt vmb manige ding.
Ernstlich ein ding ist notturftig. Maria hat derwelt den besten teil: der nit wirt abgenomen von ir
Es wart gethan do er bettet an einer stat: vnd do er hett aufgehort einer von sein iungern sprach zü im. O herr lere vns betten: als auch iohannes lert sein iunger.
Vnd er sprach zú in. So ir so sprecht. Vatter geheiligt werd dein nam: zükum dein reich:
vnd vnser teglich brot gib vns heut:
vnd vergibe vns vnser súnde ernstlich als auch wir eim ieglichen der vns ist schuldig vergeben: vnd fúre vns nit in versüchung. Vnd er sprach zü in.
Welcher ewer hat ein freúnd vnd geet er zü im zü mitternacht vnd spricht zü im freúnd leich mir .iij. brot:
wann mein freúnd der ist kumen zü mir von dem wege. vnd ich hab nit das ich leg fúr in:
vnd er antwurt inwendig vnd spricht. nichten wölst mir sein leidig. mein túre ist ietzunt beschlossen. vnd meine kind seint mit mir in der kamer. ich mag nit aufsteen vnd dir geben
Vnd ob er vollent zeklopffen: ich sage euch. ob er nit aufstet vnd im gebe. dorumb daz er ist sein freúnd idoch vmb sein verdriessunge stet er auff. vnd gibt im als vil er hat durft.
Vnd ich sag eúch. Eischt vnd eúch wirt gegeben: sücht vnd ir vindet: klopfft vnd eúch wirt aufgethan.
Wann ein ieglicher der do eischt der enpfecht: vnd der do sücht der vindet: vnd dem klofenden wirt aufgethan.
Wann welcher von euch eischt dem vatter das brot: gibt er im denn ein stein? Oder ein visch: gibt er im denn fúr den visch ein schlangen?
Oder ob er eischt ein ay: raicht er im denn ein scorpen?
Dorumb ob ir so ir seyt vbel ir derkennt güte gab zegeben ewern súnen: wieuil mer ewer vatter gibt den güten geiste vom himel dem eischenden von im.
Vnd ihesus waz auswerffent den teuffel vnd der was stum: vnd do er hett ausgeworfen den teuffel der stum der redt: vnd die gesellschafft wunderten sich.
Wann etlich von in die sprachen. In beltzebüb dem fúrsten der teuffel wirffte er aus die teuffel.
Die andern versüchten in: vnd süchten von im ein zaichen vom himel.
Wann do er hett gesechen ir gedancken er sprach zü in. Ein ieglich reich geteilt in im selber wirt verwúst: vnd das haus velt auff das haus.
Wann ob ioch sathan ist geteilt in im selber: in welcherweys bestet sein reich: wann ir sagt mich auswerffen die teuffel in beltzebüb?
Wenn ob ich auswirff die teuffel in beltzebüb: ewer súne in wem werffent sis aus? Dorumb werdent sy ewer vrteiler.
Wann ob ich in der krafft gotz auswirff die teuffel: ernstlich daz reich gotz volkumt in euch.
So der starck geweffent behút seinen hoff: alle ding seint in fride die er besitzt.
Wann ob ein stercker denn er vberkumt vnd in vberwindet. er nympt ab all sein geweffen an die er sich versach: vnd teilt sein reube.
Der nit ist mit mir der ist wider mich: vnd der nit sament mit mir der zerstreut.
So der vnreine geist ausgeet von dem menschen er geet durch dúrre stet. süchent rüe: vnd er vindet ir nit. Er spricht ich kere wider in mein haus von dem ich ausgieng.
Vnd so er kumt er vindet es gereinigt mit besem.
Vnd denn geet er vnd nympt. vij. ander geist erger denn er: sy geend ein vnd entwelnt do. Vnd die iungsten ding des menschen werdent erger denn die ersten.
Wann es wart gethan do er sagt dise ding: ein weip von der gesellschafft hüb auff ir stymme vnd sprach Selig ist der leip der dich hat getragen: vnd die brúst die du hast gesogen.
Vnd er sprach. Es ist a1so sy seint selig die do hörn daz wort gotz vnd es behútent
Wann do die gesellschafft züsamen entzamt luffen er begunde zesagen. Ditz geschlecht ist ein vngengs geschlecht: es sücht ein zeichen vnd das zaichen wirt in nit gegeben nur das zaichen ionas des weyssagen
Wann als ionas was ein zaichen den von niniue: also wirt auch der sun der maid disem geschlecht.
Die kúnigin von osten stet auf in dem vrteil. mit den mannen ditz geschlechtz vnd verdampt sy: wann sy kam von den enden der erde zehörn die weysheit salomons Vnd secht dirr ist mer denn salomon.
Die mann von niniue steend auf mit disem geschlecht in dem vrteil vnd verdamment es: wann sy machten büß zü der predig ionas. Vnd secht dirr ist mer denn ionas.
Keiner entzúnt das 1iechtuaß vnd setzt es verborgen noch vnter das maß wann auf das kertzstal: das die do ein geend sechent das liecht
Das liechtuaz deins leibs ist dein aug. Ob dein aug wirt einualtig aller dein leip wirt liecht: wann ob es wirt vngeng: ioch dein leip der wirt vinster.
Dorumb sich das das liecht das do ist in dir icht werde vinster.
Dorumb ob all dein leip wirt liecht. du hast kein teil der vinster: er wirt aller liechte.
Vnd entleuchte dich als das liechtuaß des scheines. Vnd do er redt ein phariseer der bat in das er esse mit im. Vnd do er was eingegangen er rüet.
Der phariseer begund zeachten in im sagent: worumb er nit wúrd getwagen vor dem imbiß.
Vnd der herr sprach zü im. Nu ir phariseer ir gereinigt das do ist auswendig des kelchs. vnd des naphs: wann das do ist inwendig ewer. das ist vol raubes vnd vngangkeit.
Tummen der do beschüff daz do ist auswendig. macht der auch nit das das do ist inwendig?
Ioch das do ist vbrig gebt das almüsen: vnd secht alle ding die werdent euch reine.
Wann wee euch phariseer ir do verzehent die múntz vnd die rauten vnd den tille vnd ein ieglieg kraut des garten: vnd vberget das vrteil vnd die lieb gotz. Wann dise ding geziment zethün vnd die andern nit zelassen.
Wee eúch phariseer: ir do liebhabt die ersten stúl in den synagogen. vnd die grúß an dem marckt.
Wee euch phariseer ir do seyt als die greber die do nit derscheinent. vnd die leút gend auf in. vnd wissent sein nit.
Wann einer von den gelerten der ee der antwurte vnd sprach zü im. Meister: so du sagst dise ding du thüst vns ioch ein laster.
Vnd er sprach. Vnd wee euch der gelerten der ee: wann ir lat die leút. mit den búrden das sy nit múgen getragen: vnd ir selb rúrt nit die búrden mit eim ewerm vinger.
Wee eúch ir do bauwet die serck der weyssagen: wann ewer vetter die derschlügen sy.
On zweiffel ir bezeugt daz ir gehult den wercken ewer vetter: wann ernstlichen sy selb derschlügen sy: wann ir bauet ire greber
Vnd dorumb sprach die weysheit got . Ich send zü in weyssagen vnd botten vnd sy derschlachent von in vnd iagent sy:
das daz blüt aller der weyssagen. daz do ist vergossen seyt der schickung der werlt wirt gesücht von disem geschlecht:
vnd von dem blüt abel vntz zü dem blüt zacharias. Der do verdarb zwischen dem tempel vnd dem altar. Ich sag eúch: also wirt es gesücht von disem geschlecht.
We eúch gelerten der ee ir do trügt den schlússel der wissentheit: ir selb giengt nit ein. vnd den die do eingiengen den werten irs.
Do er redt zü in dise ding. die phariseer vnd die gelerten der ee die begunden schwerlich anzesteen: vnd zeuerdurcken seinen mund
vnd lagten im von manigen dingen: vnd süchten etwas zefachen von seim mund das sy in besagten.
Wann do manig gesellschafft allumb stünden also das sy sich tratten einander: er begund zesagen zü sein iungern. Hút eúch vor dem hefel der phariseer das do ist triekeit.
Wann nichten ist bedeckt das nit werd deroffent: noch verborgen das nit werd zewissen.
Wann die ding die ir habt geredt in den vinstern. die werden gesagt am liecht: vnd daz ir habt geredt in daz ore in dem kemerlein: das werd gepredigt auff den dechern.
Wann ich sage eúch meinen freúnden daz ir icht derschreckt von den die derschlachent den leip: vnd nach disen dingen habent sy nit das sy fúrbaß thün.
Wann ich zaig eúch den ir fúrchtent. Fúrchtent den: der dornach so er derschlecht. hat den gewalt zelegen in die angst. Dorumb sag ich eúch: disen fúrchtent.
Verkauffent sy nit .v. sperling vmb ein helbeling: vnd einer von in ist nit in vergessung vor gott?
Wann auch alle die har eúwers haubts seint gezalt. Dorumb nicht wölt fúrchten manig sperling ir seyt mer denn sy.
Wann ich sag eúch: ein ieglicher der mein begicht vor den leúten: vnd der sun der meide begicht sein vor den engeln gotz.
Wann der mein verlaugent vor den leúten: der wirt vor den engeln gotz verlaugent
vnd ein ieglicher der do spricht das wort wider den sun der meide das wirt im vergeben: wann dem der do spott wider den heiligen geist daz wirt im nit vergeben.
Wann so sy eúch einfúrent in die synagogen. vnd zü den meisterschefften vnd zü den gewelten: nichten wölt sein sorgsam. in welcherweys oder waz ir antwurt oder was ir sagt.
Wann der heilig geist der lert eúch zü der selben stund. die ding die do gezement zesagen
Wann einer von der gesellschaffte sprach zü im. Maister sag meim brüder: das er teil das erbe mit mir. Vnd er sprach zü im.
O man: wer hat mich geschickt zü eim vrteiler vber eúch?
Vnd er sprach zü in. Secht vnd hút eúch vor aller arkeit: wann daz leben eins ieglichen ist nit in begnúgung von den dingen die er besitzt.
Wann er redt zü in ein geleichsam sagent. Eins reichen mans acker der bracht begnúglichen wücher:
vnd er gedacht in im sagent. Was thü ich: das ich nicht hab darin ich samen meinen wücher?
Vnd er sprach Ditz thü ich. Ich zerbrich mein stedel. vnd mach sy mer: vnd dorúber samen ich alle ding die mir sein geborn vnd mein güt:
vnd sprich zü meiner sele. Sel. Du hast gelegt manig güte ding in manigen iaren: rüe. iße. trinck wirtscheffte.
Wann gott sprach zü im. Tor in dirr nacht vordernt sy von dir dein sele. Wann die ding die du hast berait wes werdent sy
Alsust ist der der im schatzet: vnd nit ist reich in gott.
Vnd er sprach zü seinen iungern. Dorumb sag ichs eúch. Nichten seit sorgsam ewer sel waz ir esst: oder ewern leip wo mit er wirt gefasst.
Die sele ist mer denn das essen: vnd der leib mer denn das gewand.
Merckt die raben. die do nit seent noch schneident den do nit ist der keller noch der stadel: vnd gott des himel der fúrt sy Ir seyt vilmer denn sy.
Wann welcher ewer mag gedencken züzelegen zü seiner gewechst ein elen?
Dorumb ob ir nit múgt das do ist das minst: was seit ir sorgsame von den andern?
Mercket die liligen des ackers in welcherweys sy wachsent. Sy arbeitent nit noch enspinent. Wann ich sag eúch: das salomon in aller seiner wunnicklich nit wart geuasst als ein von in.
Wann als das hew das heut ist auf dem acker. vnd morgen wirt gelegt in den aitoffen gott der vasst es: also wie uilmer ir lútzels glauben
Vnd ir nichten wölt fragen was ir esst. oder waz ir trincket: vnd nichten wölet eúch derheben in die höch.
Wann alle dise ding süchent die leut der werlt Wann ewer vatter der waiß daz ir bedúrfft dirr ding
Idoch sücht das reich gotz vnd sein gerechtikeit: vnd alle dise ding werdent euch zügelegt.
Nichten wölt eúch fúrchten lútzele herte: wann es geuiel ewerm vatter eúch zegeben das reich.
Verkaufft die ding die ir besitzt vnd gebt daz almüsen. Macht eúch secklach die do nit deraltent: ein vngebrestenlichen schatz in den himeln: do hin sich der diep nit genachent. noch die milben zerschrote.
Wann wo ewer schatz ist: do wirt auch ewer hertz.
Ewer lancken die sein begürt vnd brinende 1iechtuaß in ewern henden:
vnd ir seit geleich den leúten die do baitent irs herren so er wider kert von der hochzeyt: so er kumt vnd klopft das sy im zehant aufthünd.
Selig seint die knecht: so der herr kumt das er sy vindet wachen Gewerlich sage ichs eúch: das er sich fúrbegúrt vnd macht sy zerüen: vnd fúrgeend ambecht er in.
Vnd ob er kumt zü der andern wache: vnd ob er kumt zü der drytten wach vnd vint sy also: selig seint die knecht.
Wann ditz wist: wann ob der vatter des ingesindes west zü welch er stund der diep kem erntstlich er wacht: vnd liese nit durchgraben sein haus
Vnd ir seyt berait: wannn ir mast nit zü welcher stund der sun der maide kumt
Vnd petter sprach zü im. O herr: sagstu dise geleichsam zü vns oder zü allen?
Wann der herr sprach Wer wenstu der do ist der trew teiler vnd der witzig: den der herr schickt vber sein ingesind das er in geb das maß des waitzen in dem zeyt?
Selig ist der knecht: so der herr kumt vnd vint in thün also.
Gewerlich sag ich eúch: daz er in schickt vber alle ding die er besitze.
Vnd ob der knecht spricht in seim hertzen. mein herr der macht saumung zekumen: vnd begunde zeschlachen die knechte vnd die diernen. vnd zeessen. vnd zetrincken. vnd zewerden truncken:
der herr des knechts kumt an dem tag an dem er sich sein nit versicht vnd zü der stund in der er nit wais vnd teilt in: vnd legt seinen teil mit den vngetrewen.
Wann der knecht der do derkennt den willen seins herren. vnd sich nit berait. vnd nit thüt nach seim willen er schlecht in mit vil schlechen:
wann der in nit derkennt vnd thüt wirdige ding den schlechte er mit lútzeln. Wann dem vil ist gegeben. vnd vil wirt gesücht von im: vnd dem vil ist entpfolhen: mer wirt geeischt von im.
Ich kam zelegen feúr an die erde: vnd was wil ich nur das es brine?
Wann ich hab den tauff zetauffen. in welcherweys werd ich betwungen vntz das es werd volbracht?
Went ir das ich kam zegeben fride an die erde? Ich sag eúch nit: wann scheidung.
Wann von deshin werdent gegeteilt .v. in eim haus: iij. in .ij. vnd .ij. werdent geteilt in .iij:
der vatter wider den sun. vnd der sun wider sein vatter: die mütter wider die tochter. vnd die tochter wider die mütter: die schwiger wider die schnür vnd die schnür wider die schwiger.
Wann er sprach zü der gesellschafft. So ir gesecht daz wolcken aufgeen von dem vntergangk zehant sprecht ir es kumpt der regen vnd es wirt gethan also:
vnd so die mitteglichen wind weent ir sprecht. wann es wirt heiß vnd es geschicht.
Trugener ir bekennt zebewern das antlútz des himels vnd der erde: wann in welcherweys bewert ir nit ditz zeyt?
Wann waz vrteilt ir ioch von eúch selber daz do ist gerecht?
Wann so du geest mit deim widerwertigen an dem weg zü dem fúrsten. gib den fleiß dich zü derlösen von im: das er dich villeicht icht verrat bey dem vrteiler. vnd der vrteiler antwurte dich dem queler: vnd der queler legt dich in den karcker.
Ich sag dir: du geest nit auß von dann vntz das du vergiltest den iungsten pfennig.
Wann es warn etlich in dem zeyt die im derkunten von den galileern der blüt pilatus hett gemischt mit iren opffern
Er antwurt vnd sprach zü in. Went ir das dise galileer waren sunder vor allen galileern die do haben derlitten sölih ding?
Ich sag eúch nit: wann ob ir nit macht büß ir verderbt all zegleicherweys
alz die .xviij. auf die der turen vil in syloe vnd sy derschlüg Went ir auch daz dise warn súnder fúr alle die menschen die do entwelten in iherusalem?
Ich sag eúch nit: wann ob ir nit habt büß ir verderbt alle zegleicherweys.
Wann er sagt in ein gleichsam. Einer hett gepflantzt ein feigbaum in seim weingarten: der kam vnd sücht wücher von im. vnd vant nit.
Vnd er sprach zü dem baur des weingarten. Sich .iij. iar seint seyt das ich kum süchent wücher an disem feigbaum: vnd ich vinde nit. Dorumb haw in ab. Was bekúmert er ioch die erde?
Er antwurt vnd sprach zü im Herr: laß in auch ditz iare vntz das ich vmbgrabe und lege den mist.
Ob er villeicht machet wücher: wann ob nit du hauwe in ab in dem kúnfftigen.
Wann er was lernd in iren synagogen des sampstags.
Vnd secht ein weip die do het den geist des siechtumbs .xviij. iar: sy was geneigt: vnd mocht mit all nit aufgesechen.
Do sy ihesus gesach er rieff sy zü sich: vnd sprach zü ir. Weip: du bist gelassen von deim siechtumb.
Vnd legt ir auff die hant: vnd zehant richt sy sich auff: vnd wun niclicht gott.
Wann der fúrst der synagogen der antwurt. vnwirdiglich das ihesus gesunt am samsstag: er sprach zü der gesellschafft. Sechs tag seint in den gezimpt zewercken Dorumb in disen kumpt vnd wert gesunt: vnd nit an dem sambstag.
Wann der herr antwurt vnd sprach zü im. Trugner ewer ieglicher enpint er nit sein ochsen oder den esel am sambstag von der krippe vnd fúrte in zü der trencke?
Wann dise tochter abrahams die sathanas hett gebunden .xviij. iar: secht gezame sy nit zü enpinden von disem bande an dem sambstag?
Vnd do er ditz sagt all sein widerwertigen die schamten sich: vnd alles volck frewet sich in allen den dingen die do wurden gethan löblich von im.
Dorumb er sprach. Wem ist geleich das reich gotz: vnd wem maß ich es gleich?
Es ist gleich dem korn des senffs. vnd es der man enpfecht er legt es in sein garten vnd es wechst: vnd wirt gemacht in ein micheln baum: vnd die vogel des himels rüent auf seinen essten.
Vnd aber sprach er. Wem maß ich gleich das reich gotz?
Es ist gleich dem hefel den daz weip nympt vnd verbirgt in in .iij. maß melbs vntz das es alles wirt gehefelt.
Er gieng vnd predigt durch die stette vnd durch die castellen: vnd macht den weg in iherusalem.
Wann einer sprach zü im O herr: seint ir lútzel die do werden behalten? Wann erselb sprach zü in.
Fleist euch einzegeen durch daz eng tor: ich sag eúch das manig süchten einzegeen vnd mochten nit.
wann so der vatter des ingesindes eingeet vnd beschleust die túre vnd ir beginnet zesteen auswendig. vnd zeklopffen an die túre sagent herr thü uns auff: er antwurt vnd spricht zü euch Ich wais nit von wannen ir seyt.
Denn begint ir zesagen. Wir haben gessen vnd getruncken vor dir vnd du hast gelert in vnsern gassen.
Vnd er spriht zü euch. Ich wais nit von wann ir seit. Scheit euch von mir all wercker der vngangkeit.
Do wirt wainen vnd grisgramen der zende: so ir gesecht abraham vnd ysaac vnd iacob vnd alle die weyssagen in dem reich gotz: wann ir werdet ausgetriben.
Vnd sy kument von osten vnd von westen vnd von mitternacht vnd von mittemtag: vnd rüent in dem reich gotz.
Vnd secht die do warn die ersten die werdent die iungsten vnd die do warn die iungsten die werdent die ersten
Zü der stunde genachten sich etlich der phariseer sagent zü im. Gee aus vnd gee hin: wann herodes wil dich derschlagen.
Vnd er sprach zü in. Geet vnd sagt disem fuchs Secht ich wirff aus die teuffel vnd volbring die gesuntheit heut vnd morgen: vnd an dem dritten tag vollend ich.
Idoch mir gezimpt zewercken heut vnd morgen vnd zegeen an dem andern: wann es verfecht nit dem weyssagen zeuerder ben auswendig iherusalem.
Iherusalem iherusalem du der schlechst die weyssagen vnd steinst die die do werden gesant zü dir. Wie dick wolt ich samen dein sún als der vogel sein neste vnter die vettich: vnd du en woltest.
Secht ewer haus daz wirt gelassen in wúste Wann ich sag eúch: das ir mich nit gesecht vntz das es kumpt so ir sprecht: gesegent ist der der do kumpt in dem namen des herren.
Und es wart gethan do er eingieng in daz hauz des fúrsten der phariseer zeessen daz brot am sambstag: vnd sy lagten im.
Vnd secht ein wassersúchtiger mensch der was vor im.
Ihesus antwurt: vnd sprach zü den gelerten der ee vnd zü den phariseern sagent. Ob es gezem zegesunden am samstag?
Vnd sy schwigen. Wann er begraif in vnd gesunt in: vnd ließ in.
Er antwurt vnd sprach zü in Wann welchs ewer esel oder ochs vellt in die grüb vnd zeucht er in nit zehant auß am sambstag?
Vnd sy mochten im nit geantwurten zü disen dingen.
Wann er sagt auch zü den geladen ein gleichsam. er merckt in wecherweys sy derwelten die ersten reuwen:
sagent zü in So du wirdest geladen zü der braut lasst. nit rewe an der ersten stat. daz villeicht icht sey geladen von im ein erber denn du:
vnd so der kumpt der dich vnd in hat geladen. er spricht zü dir gib disem die stat: vnd denn beginstu zehaben die iungsten stat mit scham.
Wann so du wirdest geladen gee rüe an der iungsten stat: vnd so der kumpt der dich hat geladen er spricht zü dir. Freunt steig auff.
Denn wirt dir wunniclich vor den entzampt sitzenden: wann ein ieglicher der sich derhöcht der wirt gedemútigt: vnd der sich gedemútigt der wirt derhöcht.
Wann er sprach auch zü dem der in hette geladen. So du machst ein inbiß oder ein abentessen. nichten wölst rüffen dem freund. oder dem brüder noch den mogen noch die reichen nachbauren: das sy villleicht auch dich icht wider laden: vnd dir wirt der widergelt.
Wann so du machst ein wirtschafft rüff die armen die krancken die blinden die lamen
vnd du wirdest selig: wann sy habent dirs nit zeuergelten. Es wirt dir vergolten in der aufferstendung der gerechten.
Do ditz gehort einer von den entzampt sitzenden er sprach zü im. Er ist selig der do isst das brot in dem reich gotz.
Vnd er sprach zü im. Ein man der macht ein michel abentessen: vnd rieff manigen.
Vnd er sant sein knecht zü der stund des abentessens zesagen den geladen daz sy kemen: wann alle ding warn ietz und berait.
Wann sy begunden sich all entzampt zü entschuldigen. Der erst sprach zü im. Ich hab gekaufft ein dorff: vnd ich hab durfft aufzegeen vnd es zegesechen. Ich bit entschúldig mich.
Vnd der ander sprach. Ich hab gekaufft .v. ioch ochsen: vnd ich gee sy zebeweren. Ich bit: entschuldig mich.
Vnd ein ander sprach. Ich hab gefürt ein weip: vnd dorumb mag ich nit kumen.
Der knecht kert wider vnd der kunt seim herren dise ding. Do wart derzúrnte der vatter des ingesindes er sprach zü seim knechte. Gee auß schier in die gassen vnd in die strassen der stat vnd fúr herein die armen vnd die krancken die blinden vnd die lamen.
Vnd der knecht sprach. Herr: es ist gethan als du hast gebotten. vnd noch ist ein stat.
Vnd der herr sprach zü dem knechte. Gee auß vmb die weg vnd vmb die zeúne vnd twing sy einzegeen das mein haus werd derfúlt.
Wann ich sag euch: das keiner der mann die do waren geladen bekorent mein abentessen.
Wann manig gesellschafft gieng en mit im: er vmbkert sich vnd sprach zü in.
Ob etlicher wil kumen zü mir vnd hasst er nit seinen vatter vnd die mütter. vnd das weip vnd die sún vnd die brúder vnd die schwestern. wann noch auch sein sele: der mag nit sein mein iunger.
Vnd der nit nympt sein kreútz vnd kumpt nach mir: der mag nit sein mein iunger
Wann welcher von euch wil pauwen ein turn sitzt er nit zü dem ersten vnd acht die zerungen die do seint notturftig. ob er in habe zeuolbringen:
das dornach so er gelegt die gruntfeste. vnd sein nit mag volbringen. alle die es sechen die beginnen sein zespotten
sagent. wann dirr man ving an zebauwen vnd mocht es nit volbringen?
Oder welcher kúnig ist zegeen vnd zemachen ein streit wider ein andern kúnig: sitzt er nit zü dem ersten vnd gedenckt ob er múg begegen im mit .x. M. dem der do kumpt zü im mit .xx. M.
In einer anderen weyse noch so er ist ferr: er sent botschafft vnd bitt der ding die do seint des frides.
Dorumb alsust ist ein ieglicher von euch der do nit widersteet allen den dingen die er besitzt: der mag nit sein mein iunger
Güt ist das saltz. Vnd ob das saltz verschwindet in dem es wirt gesaltzen?
Es ist nit nútz in die erde noch in den miste: wann es werd ausgeworffen Der orn hab zehören der hör.
Wann die offen súnder vnd die súnderin warn sich zegenachen zü im: das sy in horten.
Vnd die phariseer vnd die schreiber die murmelten sagent: wann dirr enpfecht die súnder vnd isst mit in.
Vnd er sprach zü in ein geleichsam sagent
Welcher man ist von eúch der do hat: C. schaff: vnd ob eins irret von in lest er denn nit die .lxxxxix. in der wúste vnd geet zü dem das do verdarb vntz das ers vint?
Vnd so ers vint. frewent legt ers auf sein achseln:
vnd so er kumpt zü dem haus er entzampt rüfft die freúnd vnd die nachbauren sagent zü in. Frewet eúch mit mir entzampt: wann ich hab funden mein schaff daz do was verdorben.
Ich sag euch das also wirt die freude im himel vber einen súnder der do macht büß: denn vber .lxxxxix gerecheten die do nit bedurffen der büß.
Oder welchs weip das do hat .x. pfennig: ob sy verleust einen pfennig: zünt sy nit an ein liechtuaß vnd vmbkert das haus vnd sücht fleissiglich. vntz das sy in vindet?
Vnd so sy in hat funden: sy entzampt rüfft die freundin vnd den nachbaurin sagent in. Entzampt freuwet eúch mit mir: wann ich hab funden den pfennig den ich hett verlorn.
Also sag ich euch: freud wirt vor den engeln gotz vber ein súnder der do macht büß
Wann er sprach. Ein man der hett zwen sún:
vnd der iungst von in sprach zü dem vatter. Vatter: gib mir den teil des güts der mich angehört. Vnd er teilt im daz güt.
Vnd nit nach manigen tagen: do der iungst sun hett gesament alle ding er gieng fremdigliche in ein ferre gegent: wann do verzert er sein güt lebent vnkeuschlich.
Vnd dornach do er hett verzert alle ding: starcker hunger wart gemacht in der gegent: vnd im begund zegebresten.
Vnd er gieng vnd hielt sich zü eim der burger der gegent: vnd er sant in in ein dorff das er waident die schwein.
Vnd er begert zesatten seinen bauch von den trebern die die schwein assen: vnd nyemant gab sy im.
Wann er kert wider in sich vnd sprach. Wie manig mietling begnúgent des brotes in dem haus meins vatters: wann ich verdirb hie hungers.
Ich stee auf vnd gee zü meinem vatter: vnd sprich zü im vatter: ich hab gesúnt im himel vnd vor dir:
vnd ietzunt bin ich nit wirdig daz ich werd gerüffen dein sun: mach mich als einen von deinen mietlingen.
Er stünde auff vnd kam zü seinem vatter. Wann noch do er was ferr. sein vatter sache in: vnd wart bewegt mit der erbarmd: er lieff vnd viel auff seinen hals: vnd kust in.
Vnd der sun sprach zü im. Vatter: ich hab gesúnt im himel vnd vor dir: ietzunt bin ich nicht wirdig das ich werd gerüffen dein sun.
Wann der vatter sprach zü seinen knechten. Bringt her schier das erst gewand. vnd vasst in: vnd gebt ein fingerlin an sein hant: vnd schüch an die fússe.
Vnd züfúrt ein feistes kalb vnd derschlachtz. vnd wir essen vnd wirtschefften:
wann dirr mein sun was dott vnd ist lebentig worden: er waz verdorben vnd ist funden Vnd sy begunden zewirtschefften.
Wann der eltest sun was an dem acker. Vnd do er kam vnd genachent dem haus. er hort den don vnd die stymme:
vnd er rieff eim von den knechten: vnd fragt was dings do wern.
Vnd er sprach zü im. Dein brüder der ist kumen: vnd dein vatter hat nidergeschlagen ein faistes kalb: vnd hat in entpfangen behalten.
Wann er verunwirdigz: vnd wolt nit eingeen. Wann sein vatter gieng auß er begund in zebitten.
Er antwurt und sprach zü seim vatter. Sich als vil iar dient ich dir: vnd vbergieng nye dein gebot: vnd du gebt mir nye ein zicklin daz ich hett gewirtschefft mit meinen freúnden.
Wann seyt das dirr dein sun ist kumen der do hat verzert sein güt mit den gemeinen weiben: du hast im derschlagen ein faistes kalb.
Vnd er sprach zü im. Sun du bist zeallen zeytten mit mir: vnd alle meine ding die seint dein.
Wann es gezam zewirtschefften vnd zefrewen: daz dirr dein brüder was dott vnd ist lebentig worden: vnd waz verdorben vnd ist funden.
Wann er sprach auch zü seinen iungern. Ein man was reiche der hett einen meyer: vnd dirr was vermert bei im: als er hett verzert sien güt
Vnd er rüfft im: vnd sprach zü im? Worumb höre ich ditz von dir? Gib rede deins maiertumbs Vnd ietzunt magstu nit gemaiern.
Wann der maier sprach zü im selbs. Was thü ich: wann mein herr nympt von mir das meyertumb? Graben enmag ich nit: bettelns scham ich mich.
Ich en waiß was ich thü: so ich wird bewegt von dem maiertumb: das sy mich enphachen in ire heúser.
Dorumb do er hett zesamen gerüffen allen den schuldigern seins herren: er sprach zü dem ersten. Wieuil soltu meim herren?
Er sprach zü im .C. krúg öls Vnd er sprach zü im. Nym dein warung: vnd sitz schier schreib .L.
Dornach sprach er zü dem andern Wieuil soltu? Er sprach .C. kar waitzen Er sprach zü im. Nym dein brieff: vnd schreib .lxxx.
Vnd der herr lobt den maier der vngangkeit das er weislich hett gethan: wann weiser seint die sún dirr werlt in irem geschlecht denn die súne des liechts.
Vnd ich sag eúch. Macht eúch freúnd von dem güt der vngangkeit: so eúch gebreste daz sy eúch enphachent in die ewigen tabernackel.
Der do ist getrew in dem mynnern der ist auch getrew in dem merern: vnd der do ist vngenge in dem lútzeln. der ist auch vngeng in dem merern.
Dorumb ob ir nit seyt gewesen getrew in dem vngengen güt: das war ist wer glaubts eúch?
Vnd ob ir nit seyt gewesen getrewe in dem fremden: das ewer ist wer gibt es eúch?
Kein knecht mag gedienen zwaien herren. Wann eintweder er hast den einen. vnd hat lieb den andern: oder zühafft dem einen vnd verschmecht den andern. Gott vnd dem reichtumb múgt ir nit gedienen.
Wenn do die phariseer die do warn arck hetten gehort all dise ding: vnd sy verspottent in.
Vnd er sprach zü in. Ir seyt es ir do eúch gerechthafftigt vor den leúten: wann gott derkennt ewer hertzen. Wann daz do ist hoch den leúten: das ist verbannen vor gott.
Die ee vnd die weyssagen weyssagten vntz zü iohannes: dorumb wirt gebredigt das reich gotz: vnd ein ieglich er der thüt die krafft in im
Wann leichter ist zü ubergen den himel vnd die erde: denn zeuallen einen punt von der ee.
Ein ieglicher der do lest sein weip. vnd fúrt ein ander der bricht die ee: vnd der do fúrt die gelassen von dem man der bricht die ee.
Ein man was reich vnd wart geuasst mit purpur vnd mit peise. vnd wirtschefft teglich leuchtent.
Vnd ein armer waz bei namen lazarus. dirr lag zü der túre des reichen vol des geschweres.
er begerte das er wúrde gesatt von den brosmen die do vieln von dem tisch des reichen: vnd nyemant gab sy im. Wann ioch die hund die kamen: vnd leckten sein geschwere.
Wann er wart gethan das der betler starb: vnd wart getragen von den engeln in die schoß abrahams. Wann auch der reiche starb: vnd wart begraben in die helle
Wann do er was in den nöten er hüb auff sein augen: er sach abraham von ferr. vnd lazarum in seiner schoß:
er rieff vnd sprach. Vatter abraham derbarm dich mein: vnd laß lazarus das er netze daz ausserste teil seins vingers in ein wasser. das er kúle mein zungen: wann ich werd gekreutzigt in dirr flammen.
Vnd abraham sprach zü im. Sun gedenck das du hast enpfangen die güten ding in dem leben: vnd zegleicherweys lazarus die vbeln Wann nu wirt er getrost: wann du gekreútzigt.
Vnd allen disen dingen ist gefestent zwischen vns vnd euch als ein michel vestenkeit: da die die von hin wölen vbergeen zü eúch nichten múgen: noch von dort vbergeen her.
Vnd er sprach. Dorumb vatter ich bitte dich: das du in sendest zü dem haus meins vatters.
Wann ich hab fúnff brúder: das er in bezeug daz sy auch nit kumen an dise stat der quelungen.
Vnd abraham sprach zü im. Sy habent moyses vnd die weyssagen: die hören sy:
vnd er sprach. Nit vatter abraham: wann ob etlicher von den dotten gienge zü in sy machten büsz.
Wann er sprach zü im. Ob sy nit hören moysen vnd die weyssagen: ob etlicher derstúnd von den dotten sy gelaubten nit.
Und er sprach zu seinen iungern. Es ist vnmúglich daz die trúbsal nit kument. Wann wee dem durch den sy kument.
Nútzer wer im ob ein múlstein wúrd gehenckt an seinen hals. vnd wúrd geworffen in das mere. denn das er betrúbt einen von disen lútzeln.
Vernempt zü eúch. Ob dein brüder súndet wider dich. beresp in: vnd ob er macht büsz vergibs im.
Vnd ob er ze .vij. malen súnt wider dich an dem tag: vnd zü .vij. malen an dem tag wirt bekert zü dir sagent. es reuet mich: vergibs im
vnd die botten sprachen zü dem herren. Mere vns den glauben.
Wann der herr sprach. Het ir gelauben als ein korne des senffs: sprecht ir zü disem maulberbaum wurtzel dich auß vnd vberpflantze dich in das mere: vnd er gehorsampt euch.
Wann welcher euwer einer hat ein knecht erent oder waident die ochsen so er widerkert vom acker spricht er zü hant zü im vberge vnd rüe:
vnd spricht nit zü im. bereit das ich eß vnd fúrbegúrt dich vnd anbecht mir vntz das ich geß vnd getrinck. vnd dornach du issest vnd trinckst?
Hat er denn genad dez knechts: wann er hat gethan die dinge die er im hat gebotten.
Ich wene sein nit. Also auch ir so ir gethüt alle ding die eúch seint gebotten so sprecht: wir sein gewesen vnnútz knechte. Das wir solten haben gethan das haben wir gethan.
Vnd es wart gethan do er gieng zü iherusalem: er vbergienge durch mitz samar vnd galilee.
Vnd do er eingieng in ein castel: im begegenten .x. mann misligen. Sy stünden von ferr:
vnd hüben auff die stymme sagent. Ihesus gebieter: derbarme dich vnser.
Do er sy gesache er sprach. Geet: zaiget eúch den pfaffen. Vnd es wart gethan do sy giengen sy wurden gereinigt.
Vnd einer von in do er sach daz er was gereinigt: er kert wider mit einer michelen stymme zemichelichen gott.
Er viel nider auff sein antlútz fúr sein fúße: vnd macht genad. Vnd dirr was ein samaritan.
Wann ihesus antwurt er sprach. Seint denn nit .x. gereinigt? Vnd wo seint die .ix?
Er ist nit funden der do widerkert. vnd geb das lob gott: nur dirr frembd
Vnd er sprach zü im. Ste auff gee: wann dein gelaube hat dich gemacht behalten.
Wann er wart gefragt von den phariseern wann das reich gotz kem er antwurt in vnd sprach. Das reich gotz kumpt nit mit behútung:
noch sy sprechent secht hie oder secht do. Secht das reich gotz ist vnter eúch.
Vnd er sprach zü seinen iungern. Die tag die kumen so ir begert zesechen einen tag des suns der meide: vnd ir gesecht sein nit.
Vnd sy sprechent zü eúch. Secht hie vnd secht do. Nichten wölt geen: noch nachuolgen.
Wann als der blitz scheint von dem himel vnd scheint an die ding die do seint vnter dem himel: also wirt der sun der meide an dem tag.
Wann im gezimpt züm ersten zederleiden manige ding: vnd zewerden versprochen von disem geschlecht
Vnd als es wart gethan in den tagen noe: also wirt es auch in den tagen des suns der meide.
Sy assen vnd truncken. und fürten weiber. vnd wurden gegeben zü der brautlaufft. vntz an den tag in dem noe eingienge in die arch: vnd die sintweg kam vnd verloß sy all
Zegleicherweys als er wart gethan in den tagen loth Sy assen vnd truncken sy kaufften vnd verkaufften sy pflanzten vnd bauten:
wann an dem tag an dem loth ausgieng von sodom. Es regent feúr vnd schwefell vom himel: vnd verlose sy all.
Nach disen ding en wirt es an dem tag an dem do wirt deroffent der sun der meide.
Zü der stunde der do wirt auff dem dache. vnd sein vaß in dem haus der steig nit ab sy zenemen: vnd der do ist an dem acker: der ker nit wider hinder sich zegleicherweys.
Seyt gedenckent des weibs loths.
Der sein sel sücht zemachen behalten der verließ sy. Vnd der sy verleust: der leblicht sy.
Ich sag eúch: in der nacht werdent zwen an eim bet: der ein wirt genomen vnd der ander gelassen.
Zwen werdent malen in ein: die ein wirt genomen vnd die ander gelassen.
Zwen an eim acker: der ein wirt genomen: vnd der ander gelassen.
Sy antwurten vnd sprachen zü im. O herr wo. Er sprach zü in. Wo der leip wirt do hin werdent gesament die adlar.
Wann er sprach auch ein gleichsam zü in: wann es gezimpt zeallen zeyten zebeten vnd nit zegebresten:
sagent Ein vrteiler waz in einer stat: der gott nichten vorcht vnd den menschen nit entsaß.
Wann ein witwe die was in der selben stat: vnd die kam zü im sagent. Rich mich von meim widerwertigen.
Vnd er wolt nit durch vil zeytz. Wann dornach sprach er in im. Vnd ob ich gott nit enfúrcht noch den mensch en entsitzen:
wann idoch mir ist laidig dise witwe ich riche sy: das sy an dem iungsten icht kum vnd mich verdrucke.
Wann der herr der sprach. Hört waz der vrteiler der vngangkeite spricht.
Wann thüt gott nit die rach seinen derwelten die zü im rüffent tags vnd nachts: vnd hat die gefridsam in in?
Ich sag eúch: das er schier thüt ir rach. Idoch so der sun der maide kumpt: wenstu das er vint die trew auff der erde?
Wann er sprach auch zü etlichen die geleichsam die sich versachen in in selber als gerecht vnd verschmechten die andern sagent.
Zwen mann stigen auff in den tempel daz sy betten: einer ein phariseer vnd der ander ein offen súnder.
Der phariseer stünd. vnd bette dise ding bey im sagent. O gott ich mach dir genad: das ich nit bin als die andern menschen. rauber. vngerechter. eebrecher: ioch als dirr offen súnder.
Ich vast zwir in der wochen: vnd gib den zehent aller der ding die ich besitz.
Vnd der offen súnder stünd von ferr wann er wolt nit aufheben die augen zü dem himel: wann er schlüg an sein brust sagent. O gott bis genedig mir súnder.
Gewerlich sag ichs eúch: dirr steig ab gerechthafftigt in sein haus von im: wann ein ieglicher der sich derhöcht der wirt genidert: vnd der sich gedemútigt der wirt derhöcht.
Wann sy brachten zü im die kinde: das er sy rúrte. Do sy gesachen die iunger sy berespten sy.
Wann ihesus der rieff in er sprach. Last die lútzeln kumen zü mir: vnd nit wölt ins weren Wann sölicher ist das reich der himel.
Gewerliche sag ichs eúch: der do nit enpfecht das reich gotz als das kind. der geet nit in es.
Vnd ein fúrst der fragt in sagent. Maister güt: was thü ich das ich besitze das ewig leben?
Wann ihesus sprach zü im. Was sagstu mich güt? Keiner ist güt nur allein gott.
Hastu derkant der gebott. Nichten derschlag: nit brich die ee. nit thú diepheit. nit sag falschen gezeúg: ere deinen vatter vnd dein mütter.
Er sprach Alle dise ding hab ich behüt von meiner iugent.
Do das ihesus gehort: er sprach zü im. Noch gebrist dir eins. Verkauff alle ding die du hast vnd gib sy den armen: vnd du wirst haben den schatz im himel: vnd kum nachuolg mir.
Do er gehort dise ding er wart hart betrúbt: wann er was gar reich.
Wann do in ihesus gesach gemacht betrúbt er sprach Wie vnsanft gend die in das reich gotz die do habent das güt.
Wann leichter ist dem kemel einzegeen durch der nadeln or: denn dem reichen zegeen in das reich gotz.
Vnd die es horten die sprachen. Vnd wer mag werden behalten?
Er sprach zü in. Die ding seint vnmúglich bei den leuten: bei gott seint sy múglich.
Wann petter sprach. Sich wir haben gelassen alle ding: vnd sein dir nachtgeuolgt.
Er sprach zü in. Gewerlich sag ich eúch: keiner ist der do lest daz haus oder die geberer oder die brúder oder das weip ode die súne vmb das reich gotz
vnd enpfechte nit vilmer in disem zeyt: vnd in der kúnstigen werlt daz ewig leben.
Wann ihesus der nam sein .xij. iunger vnd sprach zü in. Secht wir steigen auff zü iherusalem: vnd alle dinge werdent volbracht die do seint geschriben durch die weyssagen von dem sun der meide.
Wann er wirt geantwurt den heiden. vnd wirt verspot vnd gegaisselt. vnd wirt verspewt:
dornach so sy in gegaisselent sy derschlagent in: vnd er derstet am drytten tag.
Vnd sy vernamen keins der ding Vnd das wort was verborgen vor in: vnd sy vernamen nit die ding die do wurden gesagt.
Wann es wart gethan do er genachent zü iericho: ein blinder sasse bettelent bey dem weg.
Do er gehort die gesellschafft fúrgeen: er fragt was dings daz were
Wann sy sagten im: das ihesus von nazareth fúrgieng.
Vnd er rieff sagent. Ihesus der sun dauids: derbarm dich mein.
Vnd die do fúrgiengen die berespten in das er schwige. Wann er rieff mer sagent. Der sun dauids derbarme dich mein.
Wann ihesus stünd: er gebot in zü zefúren zü sich. Vnd do er waz genachent: er fragt in sagent.
Was wiltu das ich dir thü? Vnd er sprach. O herr daz ich geseche.
Vnd ihesus sprach zü im. Sich auff Dein gelaub hat dich gemacht behalten.
Vnd zehant sach er: vnd nachuolt im zemichelichen gott. Vnd alles volck das es sach das gab lob gott.
Und ihesus gieng ein er durch gieng iericho
Vnd secht ein man bey namen zacheus: vnd der was ein fúrst der offen súnder: vnd er selb was reich.
Vnd er sücht ihesum zü sechen wer er were: vnd er mocht nit vor der gesellschafft: wann er was lútzeler gewechst.
Er fúrlieff vnd steig auf einen wilden feigbaum das er in gesech. Wann er was do fúrzegen.
Vnd do er was kumen zü der stat: ihesus sach auff vnd sach in: vnd sprach zü im. Zachee eilent steig ab: wann heut gezimpt mir zebeleiben in deim haus
Er eilt vnd staig ab: vnd enpfing in frölich.
Vnd do sis all gesachen sy murmelten sagent das er was gekert zü eim man súnder.
Wann zacheus stünd er sprach zü ihesus. O herre sich den halben teil meins güts gib ich den armen: vnd ob ich iemant hab betrogen ich widergibs im vierualtig.
Ihesus sprach zü im. Wann heut ist gemacht behaltsame disem haus: dorumb daz erselb sei der sun abrahams
Wann der sun der meide kam zesüchen vnd zemachen behalten das do was verdorben.
Do sy gehorten dise ding er zülegt vnd sagt ein geleichsam: dorumbe das er was nachent iherusalem. vnd das sy wonten das das reich gotz zühant wurd deroffent
Dorumb er sprach. Ein edelman der gienge hin in ein ferre gegent im zeentpfachen ein reich: vnd wider zekeren
Wann do er hett gerüffen seinen .x. knechten. er gab in .x. gewichte: vnd sprach zü in. Wirckt vntz das ich kum.
Wann sein burger die hasten in: vnd sy santen botschafft nach im sagent. Wir wöllen nit disen zeherschen vber vns.
Vnd es wart gethan do do er hett enpfangen das reich: das er widerkert vnd er hieß rieffen die knecht den er hett gegeben daz güt daz er wist wieuil im ietlicher hett gewunnen.
Wann der erst kam sagent. o herr: dein gewichte hat gewunnen .x. gewichte.
Vnd er sprach zü im. Frew dich güter knechte wann du bist gewesen getrewe in den lútzeln: vnd wirst haben gewalt vber .x. stett
Vnd der ander kam sagent. O herr: dein gewichte das hat gemacht .v. gewicht.
Vnd zü disem sprach er. Vnd du wirst vber .v. stette.
Vnd der ander kam sagent. O herr sich dein gewichte: das hett ich verborgen in eim augfanen.
Wann ich vorcht dich das du bist ein strenger man: du nimpft do du nit legst. vnd schneidest do du nit setest.
Vnd er sprach zü im.Vngenger knecht von deim munde vrteile ich dich. Du wistest das ich bin ein strenger man zenemen das ich nichten legt: vnd zeschneiden das ich nit seet.
Vnd worumb legtestu nit mein güt zü dem tische: vnd so ich wer kumen ernstliche ich hett es gesücht mit dem gewin.
Vnd er sprach zü den beistenden. Nempt von im das gewichte: vnd gebt es dem der do hat die .x. gewichte.
Vnd sy sprachen zü im. Herr: er hat .x. gewichte
Wann ich sag euch: das eim ieglichen der do hat dem wirt gegeben vnd wirt habent: wann von dem der do nichten hat vnd das er hat. das wirt abgenomen von im.
Iedoch fúrt her dise mein feinde die mich nichten wolten zereichsen vber sy: vnd derschlacht sy vor mir.
Do er hett gesagt dise ding er fúrgieng vnd staig auf ze iherusalem.
Vnd es wart gethan do er was genachent zü betfage vnd zü bethania. zü dem berge der do ist geheissen der ölberg: er sant sein zwen iunger
sagent. Geet in das castel das gegen euch ist. So ir einget in es. ir vindet ein fúle der eselein gebunden auff dem keiner der menschen nye ensasz. Entbint es vnd züfúrt es.
Vnd ob euch yemant fragt worumb irs entbint: sprecht zü im also. Der herr begert sein werck
Wann die do warn gesant die giengen hin: vnd funden das fúle sten als er in hett gesagt.
Wann do sy enpunden das fúle: sein herrn die sprachen zü in. Was enpint ir das fúle?
Vnd sy sprachen. Wann der herr hat sein durfft.
Vnd sy züfürten es zü ihesus. Vnd sy legten ir gewand auf das fúle: vnd satzten dorauff ihesum.
Wann do er gieng sy strewten ir gewand an den weg.
Do er ietzunt genachent zü der absteigung des bergs der ölbaum: alle die gesellschafft der abstigenden begunden sich zefreuwen vnd zeloben gott mit einer micheln stymm vber alle die kreft die sy hetten gesehen
sagent. Gesegent ist der kúnig der do kumpt in dem namen des herren. Frid im himel vnd wunnigklich in den hochen.
Vnd etlich von den gesellschafften der phariseer die sprachen zü im. Meister beresp dein iunger.
er sprach zü in. Ich sag eúch: wann ob sy schwigen die staine rüffent.
Do er genachent: er sach die stat vnd waint vber sy
sagent. Wann hettest du derkannt vnd du. Ernstlich an disem deim tag die ding die dir sein zü dem frid: wann nu seint sy verborgen vor dein augen.
Wann die tag die kument in dir. vnd dein feind vmbgebent dich mit eim graben: vnd vmbgebent dich. vnd engstent dich allenthalben:
vnd streckent dich zü der erd: vnd dein sún die do seint in dir. Vnd sy lassent nit in dir den stain auf dem stain: dorumb das du nit hast derkannt daz zeit deiner heimsüchung.
Vnd do er was eingegangen in den tempel er begund auszewerffen in im die verkauffer vnd die kauffer:
sagent zü in. Es ist geschriben: wann mein haus ist ein haus des gebets. Wann ir habt es gemacht ein grüb des dieb.
Vnd teglichs waz er lernt im tempel. Wann die fúrsten der pfaffen vnd die schreiber vnd die fúrsten des volckes. Die süchten in zeuerliesen:
vnd sy funden nit was sy im tetten. Wann alles volck waz aufgericht in zehören
Und es wart gethan an eim der tag do er lert vnd predigt dem volck im tempel: die fúrsten der pfaffen vnd die schreiber die samenten sich mit den alten:
vnd sprachen zü im sagent. Sage vns in welchem gewalt thüstu dise dinge. Oder wer ist der der dir hat gegeben disen gewalt?
Vnd er antwurt vnd sprach zü in. Vnd ich frag euch ein wort. Vnd antwurt mir
Derr tauff iohannis waz er vom himel: oder von den leuten
Vnd sy gedachten vnter in sagent
Wann ob wir sagen vom himel er spricht Dorumb warumb glaubt ir im nit Wann ob wir sagen von den leúten: alles volck staint vns Wann sy glaubten iohannis zesein ein weyssagen.
Vnd sy antwurten sich nit zewissen von wann er were.
Noch ich sag eúch: in welchem gewalt ich thü dise dinge.
Wann er begund zesagen zü dem volck dise geleichsame. Ein man hette gepflantzet ein weingarten vnd satzt in den bauren: vnd erselb waz zeellenden vil zeyts.
Vnd in der zeyt der lesunge sant er seinen knecht zü den bauren: das sy im geben von dem wücher des weingarten. Do sy in hetten gschlagen sy liessen in lere
Vnd er zülegte zesenden ein andern knecht. Wann sy schlügen auch disen. vnd quelten in mit lasster: vnd liessen in eytel.
Vnd er zülegt zesenden den drittten: disen verwunten sy vnd wurffen in aus.
Wann der herr des weingarten sprach. Was thü ich? Ich sende meinen lieben sun: villeicht so sy disen gesechent sy fúrchten in.
Do in gesachen die baurn: sy gedachten vnter in sagent. Dirr ist der erbe. Wir derschlagen in: das das erbe werde vnser.
Sy wurffen in aus dem weingarten vnd derschlügen in. Dorumb was thüt in der herr des weingarten?
Er kumt vnd verleust die baurn: vnd gibt den weingarten den andern. Do sy es gehorten sy sprachen zü im. Daz ensey.
Wann er sach sy an vnd sprach. Dorumb waz ist das das geschriben ist. den stein den die baurn versprachen dirr ist gemacht an das haubt des winckels
Ein ieglicher der do fellt auf disen stein der wirt zerknischt: wann auff den er fellt. er zermúllt in.
Vnd zü der stunde süchten die fúrsten der pfaffen vnd die schreiber zelegen die hende an in: vnd sy vorchten daz volcke. Wann sy derkanten das er hett geredt dise geleichsam zü in.
Sy behüten vnd santen lager die sich geleichsenten gerechten. das sy in vingen an der rede: vnd in antwurten dem fúrstentum vnd dem gewalte des richters.
Vnd sy fragten in sagent. Maister wir wissen daz du gerecht sagst vnd lerst den weg gotz in der warheit
Gezimpt vns den zinß zegeben dem keiser oder nit?
Wann do er merckt ir triekeit er sprach zü in. Waz versücht ir mich?
Zeigt mir ein pfennig. Wes bild vnd die vberschrifft hat er Sy antwurten vnd sprachen zü im. Des keisers.
Vnd er sprach zü in. Dorumb gebt dem keiser die dinge die do seint des keisers: vnd gott die ding die do seint gotz.
Vnd sy mochten nit straffen sein worte vor dem volck: sy wunderten sich in seiner antwurte vnd schwigen.
Wann etlich der verlaiter. die do verlaugenten zesein die aufferstendunge die genachten sich vnd fragten in
sagent. Maister. moyses der schraib vns: ob etlichs brüder stirbt habent ein weip: vnd ob disem nit werdent sún das sein brüder neme daz weip. vnd derstee den samen seim brüder.
Wann es warn .vij. brúder: vnd der erst nam ein weip vnd starb on súne.
Vnd der ander nam sy: vnd erselb starb on súne.
Vnd der dritte nam sy: vnd zegleicherweys all .vij. vnd sy sturben vnd liessen nit samen vnd sy seint dott.
Vnd zeiungst aller starb daz weip
Dorumb in der aufferstendung welches ir wirt daz weip? Ernstlich .vij. hetten sy zü eim weib.
Vnd ihesus sprach zü in Die súne dirr werlt die gemecheln Vnd antwurten zü der brautlaufft:
wann den die do werdent gehabt wirdig gener werlt. vnd in der aufferstendung von den dottten gemechelnt sy nit noch fúrent die weiber:
wann fúrbaß múgent sy niet sterben. Wann sy seint geleich den engeln: vnd seint die súne gotz. so sy seint súne der aufferstendung.
Wann so die dotten derstend. vnd moyses erzaigt bey dem busch: als er sagt den herrn gott abrahams vnd den gott ysaacs. vnd den gott iacobs.
Wann gott ist nit der dotten wann der lebentigen. Wann all lebent sy im.
Wann etlich der schreiber die antwurten sy sprachen. Maister du hast wol gesagt.
Vnd fúrbaß getorsten sy in nit fragen.
Wann er sprach zü in. In welcherweiß sagent sy cristus zesein den sun dauids:
vnd erselb dauid spricht in dem büch der psalmen. Der herr sprach zü meim herren sitz zü meiner zeswen.
vntz das ich geleg dein feind zü eim schemel deiner fússe?
Dorumb dauid rúffte in einen herren: in welcherweys ist er sein sun?
Wann er sprach zü seinen iungern das es alles volck hort.
Hút eúch vor den schreibern die wöllen geen in langem gewand. vnd habent lieb die grúß an dem marckt vnd die ersten stúle in den synagogen: vnd die ersten rüe in den wirtschefften
Die do verwústent die heúser der witwen: so sy gleichsent langs gebets. Dise enpfachent die merer verdampnung.
Wann er sach die reichen die do legten ire gabe in die treskamer.
Wann er sach auch ein arme witwe legent zü kleine múntz
Vnd er sprach. Gewerlich sag ichs eúch: daz dise arme witwe hat mer gelegt denn alle.
Wann dise legten all an die gabe gotz von dem das in begnúget: wann dise legt von dem das ir gebrast all ir narung die sy hette.
Vnd do etlich sprachen von dem tempel das er wer geziert mit güten steinen vnd mit gaben. er sprach.
Dise ding die ir secht: die tag kument in den do nit wirt gelassen der stein auf dem stein der do nit wirt verwúst.
Wann sy fragten in sagent. Gebieter wann werdent dise ding: vnd waz wirt das zaichen so dise ding beginent zewerden?
Er sprach. Secht das ir icht werdet verlait. Wann manig kument in meim namen sagent das ichs bin: vnd das zeyt genachent. Dorumb nit wölt geen nach in
wann so ir gehört die streite vnd die widerteile. nichten wölt derschrecken. Ditz gezimpst zümersten werden gethan: wann zehant ist nit das end.
Do sprach er zü in. Es stet auf volck wider volck vnd das reich wider das reich:
vnd werden michel erdpidmung durch die stette: vnd schelm vnd hunger: vnd es werden schreckungen vom himel. vnd michel zeichen.
Wann vor allen disen dingen legent sy ir hende an eúch: vnd iagent eúch zeantwurten in die synagogen vnd in die hüt: ir wert gezogen zü den kúnigen vnd zü den richtern vmb meinen namen.
Wann ditz geschicht euch zü eim gezeúg.
Dorumb setzt in ewern hertzen nicht fúrbetrachtet in welcherweys ir antwurt.
Wann ich gib euch ein mund vnd weisheit: dem do nit múgen widersten vnd widersagen all ewer widerwertigen.
Wann ir wert geantwurt von den geberern vnd von den brúdern vnd von den mogen vnd von den freúnden: vnd sy quelent von eúch mit dem dot.
Vnd ir wert in haß allen leúten vmb meinen namen.
Vnd ein har von ewerm haubt verdirbt nit.
In ewer gefridsam besitzt ir ewer selen.
Wann so ir gesecht iherusalem werden vmbgeben von dem here: denn so wisst daz ir verwústnung genachent.
Denn die do seint in iude die fliechent an den berg: vnd die do seint in mitzt die scheident sich. vnd die do seint in den gegenten die gend nit ein in sy:
wann ditz sein die tage der rach das alle die werdent derfúllt die do seint geschriben.
Wann wee den schwangern vnd den ziechenden in den tagen. Wann es wirt ein michel bedruckung auff der erde: vnd ein zorn disem volck.
Vnd sy vallent in den mund des waffens: vnd werden gefürt gefangen vnter allen leuten. Vnd iherusalem wirt vertretten von den heiden: bis das die zeyt der geburt werden derfúllt.
Vnd es werden zaichen an dem sunn vnd an der menin vnd an den sternen. vnd ein bedruckung der leut auf der erde vor der verwústung des dons des meres vnd der vnten:
die leut dorrent vor vorcht vnd vor der baitung die do seint kúnfftig allem vmbring. Wann die kreffte der himel werdent bewegt.
Vnd denn so sechent sy den sun der meide kumen in den wolcken mit micheler krafft.
Wann so dise ding beginent zewerden gethan. secht vnd hebt auff ewere haubt: wann ewer derlösung die genachent.
Vnd er sagt in ein geleichsam. Secht den feigbaum vnd alle die baum:
so sy ietzunt von in fúrbringent den wücher so wist das der sumer ist nachen.
Also auch ir so ir gesecht zewerden gethan dise ding: wist daz daz reich gotz ist nachen.
Gewerlich sag ichs eúch: das ditz geschlecht nit zergeet vntz das alle ding werden gethan.
Der himel vnd die erde vbergend. wann mein wort die vbergend nit
Wann hút eúch das ewre hertzen icht werden beschwert in frasheit vnd in trunckenheit vnd in den sorgen dirr werlt: vnd auf euch kum der geche tag.
Wann er vberkumt als der strick in all: die do sitzent auff dem antlútz aller der erde.
Dorumb wacht vnd bet wacht in eim ieglichen zeyt: das ir wert gehabt wirdig zeentpfliechen allen den dingen die do seint kúnftig: vnd zesteen vor dem sun der meide.
Wann des tages was er lernt im tempel: wann des nachts gieng er auß er entwelt an dem berg der do ist geheissen der ölberg
Vnd alles volck gieng frú zü im in zehören in dem tempel.
Wann der messtag der derbe der do ist gesagt das ostern der genachent.
Vnd die fúrsten der pfaffen vnd die schreiber die süchten in welcherweys sy in dötten: wann sy vorchten daz volck.
Wann sathanas der gieng in iudas der do ist vbernant scharioth: einen von den .xij:
vnd er gieng vnde redt mit den fúrsten der pfaffen vnd mit den maisterschefften in welcherweys er in antwurt
Vnd sy wurden derfrewet: vnd gelobten im güt zegeben.
vnd er gehiesse. Vnd er sücht zimlichkeit: das er in antwurt on gesellschafft.
Wann der tag der derbe kam: in dem do durfft was zü derschlagen das ostern.
Vnd er sant pettern vnd iohannem sagent zü im. Geet vnd vns berait daz ostern: daz wirs effen
Vnd sy sprachen zü im. Wo wiltu das wirs beraiden?
Vnde er sprach zü in. Secht so ir eingeet in die stat euch begegent ein man tragent ein krüg wassers: nachuolgt im in daz haus in daz er geet:
vnd sprecht zü dem vatter des ingesindes des hauses. Der maister spricht zü dir. Wo ist das müshaus das ich esse daz ostern mit meinen iungern?
Vnd er zaigt euch ein michel soler bestreuet: vnd do berait es.
Wann sy giengen vnd funden als er in hett gesagt: vnd sy beraiten daz ostern.
Vnd do die stund wart gemacht er rüet: vnd die .xij. botten mit im.
Vnd er sprach zü in Mit begerung hab ich begert zeessen mit euch ditz ostern: ee denn ich leide.
Wann ich sag euch: das ich nichten isse von disem bis das es werde derfúllt in dem reich gotz
Er nam den kelch vnd macht genad vnd sprach. Enpfacht vnd teilt vnter euch.
Wann ich sag euch: das ich nichten trinck von dem geschlecht der rebe vntz das daz reich gotz kumpt.
Er nam das brot vnd macht genad vnd brachs: vnd gabs in sagent. Ditz ist mein leib: der vmb euch wirt geantwurt Ditz thüt in meiner gedenckung
Vnd zegleicherweis den kelch: dornach do er zenacht hett gegessen sagent. Ditz ist der kelch der newe gezeug in meim blüte: der vmb euch wirt vergossen.
Iedoch secht die hant des der mich verret die ist mit mir am tisch.
Vnd ernstlich der sun des menschen der geet nach dem daz do ist geordent Iedoch wee dem menschen durch den er wirt geantwurt.
Vnd sy begunden zefragen vnter in: wer der were von in der ditz wer zethüne.
Wann auch ein krieg wart gemacht vnter in: welcher ir wer gesechen der merer zesein.
Wann er sprach zü in. Die kúnig der leúte herschent der iren: vnd die do habent den gewalt vber sy die werden gerüffen wolthuer.
Wann ir nit also. Wann der do ist der merer vnter euch der wirt als der ambechter.
Wann wer ist mer? Der do rewet oder der do ambecht? Ist es denn nit der do rewet? Wann ich bin in mitzt ewer als der do ambecht.
Wann ir seyt es ir do seit beliben mit mir in meinen versüchungen
vnd ich orden eúch das reich als es mir hat geordent mein vatter:
das ir esst vnd trinckt auf meim tisch in meim reich: vnd sitzt auff die stúl zeurteilen die: xij. geschlecht der israhel.
Wann der herr sprach zü symon. Symon: sich sathanas der iesche eúch das er eúch reitert als den waitzen.
Wann ich bat vmb dich: das dein trewe nichten gebreste. Du etwann biß bekert: vnd vesten dein brúder.
Er sprach zü im. Herr: ich bin berait mit dir zegeen in den karker vnd in den dott.
Vnd er sprach. Ich sag dir petter: der han singt heút nit. vntz das du mich drey stund verlaigenst zü derkennen.
Vnd er sprach zü in. Do ich euch sant on sack vnd on taschen vnd on geschüchd: gebrast euch denn ichts? Vnd sy sprachen zü im. Nichtz.
Dorumb er sprach zü in. Wann nu der do hat ein sack der nem: auch zegleicherweys ein tasch. Vnd der do nit hat: der verkauffe seinen rock vnd kauff ein waffen.
Wann ich sag euch: das das geschriben ist gezimt ioch werden derfúllt an mir: vnd er ist geacht mit dem vngengen. Wann die ding die do seint von mir die habent ein ende.
Vnd sy sprachen zü im. Herre: sich hie zwai waffen. Vnd er sprach zü in. Es ist genung.
Vnd er gieng auß nach seiner gewonheit an den berg der ölbaum. Wann auch die iunger die nachuolgten im.
Vnd do er waz kumen zü der stat: er sprach zü in. Bet: das ir icht geet in versüchung.
Vnd er schied sich von in als ein wurf eins steins: er neigt knie vnd bettet
sagent Vatter ob du wilt vber trag disen kelch von mir Iedoch nit mein wil werd gethan: wann der dein
Wann der engel derschain vom himel vnd sterckt in Er wart gemacht in streit vnd bet langsamer.
Vnd sein schweis wart gemacht. als die tropffen des blütes niderlauffent auf die erde.
Vnd do er was aufgestanden von dem gebette vnd waz kumen zü seinen iungern: er vant sy schlaffent vor trurigkeit.
Vnd er sprach zü in. Was schlafft ir. Steet auff vnd bet: das ir icht geet in versüchung.
Noch do er redt: secht die gesellschafft. vnd der do ist geheissen iudas einer von den .xij. der gienge vor in: vnd er genachent zü ihesus. das er in kuste.
Wann ihesus sprach zü im. Iudas. antwurtstu den sun der maide mit dem kusse.
Wann do die gesachen die bey im waren was do was kúnftig: sy sprachen zü im. O herr: ob wir schlachen mit dem waffen?
Vnd einer von in der schlüg den knecht des fúrsten der pfaffen: vnd hieb im ab sein zesems or.
Wann ihesus der antwurt er sprach. Last in. Vntz her. Vnd do er hett gerurt sein or. er gesunt in
Wann ihesus sprach zü den fúrsten der pfaffen vnd zü den maisterschefften des tempels vnd zü den allten die do warn kumen zü im. Als zü eim dieb seyt ir ausgegangen mit geweffen vnd mit kolben.
Do ich teglichs waz mit eúch im tempel: ir strackt nicht die hende an mich. Wann ditz ist ewer stunde: vnd der gewalt der vinster.
Wann do sy in hetten begriffen. sy fürten in zü dem haus des fúrsten der pfaffen: wann petter nachuolgt in von verr.
Wann ein feúr was angezúnt in mitzt dem hofe. vnd do sy allum sassen: petter waz in mitzt ir.
Do in hett gesechen ein diern sitzent zü dem liecht: vnd do sy in hett angesechen sy sprach. Vnd dirr was mit im.
Vnd er verlaugent sein sagent. Weib: ich derkant in nit.
Vnd dornach ein lútzel ein ander sach in er sprach. Vnd du bist von in.Wann petter sprach. O man ich enbin.
Vnd vnterlaß wart gemacht als ein stunde: ernstlich ein ander der festent sagent. Fúrwar vnd dirr waz mit im: wann er ist auch ein galileer.
Vnd petter sprach O man: ich enwaiß nit was du sagst. Vnd noch do er redt zühant sang der han.
Der herr vmbkerte sich vnd sach pettern an. Vnd petter gedachte des wortz des herren als er hett gesagt: ee das der hane singt: du verlaugenst mein zü dryen malen.
Vnd petter gieng auß er waint bitterlich.
Vnd die man die in hielten. die spotten sein schlachent
Vnd bedeckten in: vnd schlügen sein antlútz: vnd fragten in sagent. Weissag. Wer ist der der dich hat geschlachen?
Vnd manig ander spott sprachen sy wider in.
Vnd do der tag wart gemacht. die allten des volcks vnd die fúrsten der pfaffen vnd die schreiber die samenten sich: vnd fürten in in iren rate
sagent. Ob dus bist cristus. sag es vns. Vnd er sprach zü in. Ob ichs euch sag ir glaubt mir nit:
wann ob ich euch frag ir antwurt mir nit: noch enlasst.
Wann von deshin wirt der sun der meide sitzen zü der zeswen der kreffte gotz.
Wann sy sprachen all. Dorumbe bistu der sun gotz? Er sprach. Ir sagt es: wann ich bin es.
Vnd sy sprachen. Was bedúrffen wir noch gezeugs? Wann wir selb habens gehort von seim munde.
All ir menig stünd auf vnd fürten in zü pilatus.
Wann sy begunden in zebesagen sagent. Wir funden disen verkeren vnsere volck: vnd zeweren den zinße zegeben dem keyser: vnd sagent sich zesein cristus ein kúnige.
Wann pilatus der fraget in sagent. Bist dus der kúnig der iuden? Er antwurt vnd sprach. Du sagst es.
Wann pilatus sprach zü den fúrsten der pfaffen vnd zü der gesellschafft. Ich vind nicht der sach an disem menschen.
Vnd sy sterckten sich sagent. Er bewegt das volck lernt durch alles iude. anfachent von galilee vntz her.
Wann do pilatus gehort galilee. er fragt ob er wer ein man galileer.
Vnd do er derkant das er was von dem gewalt herodes er sant in wider zü herodes: erselb was in den tagen zü iherusalem.
Wann do herodes sach ihesum: er wart grösslich derfrewet. Wann er hett gehort manig ding von im: vnd er versach sich zesechen etliche zaichen von im zewerden gethan
wann er fragt in mit manigen worten: vnd er antwurt im nichtz.
Wann die fúrsten der pfaffen vnd die schreiber die stünden stettiglich in zebesagen
Wann herodes der verschmecht in mit seim here: er verspott in vnd vasst in mit eim weissen gewande: vnd sant in wider zü pilatus
Vnd herodes und pilatus die wurden gemachte freúnd an dem tag: wann vor warn sy feind an ein ander.
Wann pilatus der entzampt rieff den fúrsten der pfaffen vnd den maisterschefften vnd dem volck
er sprach zü in. Ir habt mir bracht disen menschen als abkerent das volcke: vnd secht ich frag in vor eúch. ich vinde kein sach an disem menschen: von den dingen in den ir in besagt.
Wann noch herodes. Wann er sant in wider zü eúch: vnd secht kein wirdig ding des dottes ist im zethün.
Dorumb ist bessser in zelassen.
Wann er hett in durfft ein zelassen durch den mestag.
Wann alle die gesellschafft die rieffen entzampt sagent. Nym disen: vnd laß vns baraban.
Der vmb das widerteil das etwenn was gethan in der stat vnd vmb die manschlacht was gelegt in den karcker.
Wann aber rett pilatus zü in er wollt lassen ihesum.
Wann dise vnterrieffen sagent. Kreútzige in: kreútzige in.
Wann er sprach zü dem dritten mall zü in. Wann waz vbels hat er gethan? Ich vinde kein sach des dottes an im. Dorumb ich kestig in vnd laß in.
Sy anstünden mit micheln stymmen vnd ieschen das er wurde gekreútzigt: vnd sterckten ir stymme.
Vnd pilatus vrteilt zewerden gethan ir eischung.
Wann er ließ in den den sy ieschen der vmb die manschlachte vnd vmb das widerteile waz gelegt in den karcker: wann ihesum antwurt er irm willen.
Vnd do sy in fúrten sy begriffen ein man cirener kument von dem dorffe: vnd sy legten im auff das kreútz zetragen nach ihesus.
Wann manig gesellschaffte des volcks die nachuolgten im vnd der weyber: die in bewainten vnd klagten.
Wann ihesus vmkert sich er sprach zü in Thöchter iherusalem nichten wölt wainen vber mich: wann waint vber eúch selber vnd vber ewer súne.
Wann secht die tag kument in den sy sprechent. Selig seint die vnberhafftigen. vnd die leib die do nit gebarn: vnd die brúste die do nichten seugten.
Denn beginent sy zesagen zü den bergen fallt auff vns: vnd zü den búcheln bedeckt vns.
Wann ob sy ditz thünd an dem grúnen holtz: was geschicht an dem dúrren.
Wann auch zwen ander vngengen wurden gefürt mit im: das sy wurden gedött.
Vnd dornach do sy warn kumen an die stat die do ist geheissen caluarie. do kreútzigten sy in: vnd die dieb: den einen zü der zeswen. vnd den andern zü der winster.
Wann ihesus sprach. O vatter vergibs in. Wann sy wissent nit waß sy thünd. Wann do sy hetten geteilt seine gewand sy legten die loß.
Vnd das volck stünd baitent: vnd die fúrsten verspotten in mit in sagent Die andern macht er behalten: ob dirr ist cristus der erwelt gotz. er mach sich selber behalten.
Wann auch die ritter die genachten sich vnd spotten sein: vnd brachten im essig
sagent Ob dus bist der kúnig der iuden mach dich selber behalten.
Wann auch vberschrifft waz geschriben vber in mit krichyschen büchstaben vnd latinischen vnd hebreyschen: dirr ist der kúnig der iuden.
Wann einer von den dieben die do hingen der verspott in sagent. Ob dus bist cristus: mach dich selber behalten vnd vns.
Wann der ander antwurt vnd berespt in sagent Noch du enfúrchst gott: das du bist in der selben verdampnung.
Vnd ernstlich wir recht: wann wir enpfachen wirdige ding der werck. Wann dirr hat nit vbels gethan.
Vnd er sprach zü ihesus. O herr: gedenck mein so du kumst in dein reich.
Vnd ihesus sprach zů im. Gewerlich sag ich dirs: heut wirstu mit mir sein in dem paradise.
Wann es was vilnach vmb die .vj. stunde: vnd vinster wurden gemacht auff aller der erde vntz zü der .ix. stunde.
Vnd der sunn dertunckelt. vnd der vmbhangk des tempels wart zerrissen in mitzt.
Vnd ihesus der rieff mit einer micheln stymme vnd sprach. O vatter: ich enpfilch meinen geist in dein hende. Vnd do er ditz hett gesagt er starb.
Wann do der centurio gesach das do was gethan er wunniclicht gott sagent. Gewerlich dirr man was gerecht.
Vnd alle ir gesellschafft die do entzampt waren zü der baitung. do sy gesachen die ding die do wurden gethan: sy schlügen ir brúste vnd kerten wider
Wann all sein derkanten die stünden von ferr: vnd die weib die im warn nachgeuolget von galilee die sachen dise ding.
Vnd secht ein man bei namen ioseph von armathia der stat iuda ein güter man vnd gerechter: der do was vom hofe ein centurio.
dirr gehall nit dem rate vnd iren wercken. wann erselb baitet des reichs gots.
Dirr genacht sich zü pilato vnd iesch den leib ihesus: er nam in ab vnd wand in in ein sindel: vnd legt in in ein ausgehauwen grab: in dem noch keiner was gelegt.
Vnd es was der tag der beraitung: vnd der sambstag entleucht.
Wann die weib die do kament mit im die do warn nachgeuolgt von galilee do sy gesachen das grab: vnd in welcherweys sein leip wart gelegt:
sy kerten wider vnd beraiten die armathen vnd die salben: vnd ernstlich sy schwigen am sambstag nach dem gebott.
Wann an eim der sambsstag frú kamen sy zü dem grab sy trügen die armathen die sy hetten berait:
vnd sy funden den stein abgeweltzt vom grabe:
sy giengen ein vnd funden nit den leip des herren ihesus
Vnd es wart gethan do sy waren verwústes gemútes von disem: secht zwen mann stünden bey in in leichtenden gewanden.
Wann do sy sich vorchten vnd naigten das antlútz an die erden: sy sprachen zü in. Was sücht ir den lebentigen mit den dotten.
Er ist nit hie: wann er ist auff gestanden. Gedenckt in welcherweys er redt zü euch. noch do er was in galilee
sagent. Wann es gezimpt dem sun der maide zeantwurten in die hende der mann súnder: vnd zekreutzigen. vnd zersten am dritten tage.
Vnd sy gedachten seiner wort:
sy kerten wider von dem grabe vnd derkunten all dise ding den .xj: vnd den andern allen.
Wann es was maria magdalena. vnd iohanna. vnd maria iacobi. vnd die andern die mit im waren: die do sagten zü den botten dise ding
Vnd dise wort warn gesechen vor in als ein spil: vnd sy glaubten in nit.
Wann petter stünd auf er lieff zü dem grabe: er naigt sich vnd sach die düch gelegt allein: er gieng hin vnd wundert sich bey im was do waz gethan.
Vnd secht zwen von in giengen an dem selben tag in ein castell daz do waz von iherusalem in dem zile .lx. lauff bey namen emaus
vnd sy selb retten zü einander von allen den dingen die do warn geschechen.
Vnd es wart getan do sy spilten oder redtten vnd fragten mit in: erselb ihesus genacht sich vnd gieng mit in.
Vnd ir augen die waren enthabt. das sy in nit derkannten.
Vnd er sprach zü in. Was seint die wort die ir redt zü einander gend: vnd seit betrúbt.
Einer des nam was cleophe der antwurt: vnd sprach zü im. Bistu allein ein bilgeram in iherusalem vnd hast nit derkant die ding die do seint gethan in disen tagen?
Er sprach zü in. Welche? Vnd sy sprachen. Von ihesus von nazareth der do was ein man weyssag: gewaltig in dem wort vnd in dem wercke. vor gott vnd allem dem volck.
Vnd in welcherweyß in haben geantwurt die öbersten pfaffen vnd vnser fúrsten in die verdampnung des dotes: vnd haben in gekreútzigt.
Wann wir versachen vns: das erselb were zü derlösen israhel. Vnd vber alle dise ding ist heut der drit tag: das dise ding seint gethan.
Wann auch etlich weyber von den vnsern die derschreckten vns: die vor dem liecht warn zü dem grab:
sy kamen vnd funden nit seinen leip. sy sagten sich ioch haben gesechen ein gesicht der engel: die in sagten zeleben.
Vnd etlich von den vnsern die giengen hin zü dem grabe vnd funden also als die weyber hetten gesagt. Wann in funden sy nit.
Vnd erselb sprach zü in. O tumen vnd treges hertzen zegelauben in allen den dingen die die weyssagen haben geredt.
Gezam denn nit cristus zederleiden dise ding: vnd also einzegeen in sein wunniclich?
Vnd er fing an von moyses vnd von allen den weyssagen: vnd legt in auß von allen den schrifften die do warn von im.
Vnd sy genachenten dem castell zü dem sy giengen: vnd erselb geleichsent sich verrer zegeen
Vnd sy twungen in sagent. Beleib mit vns wann es ist abent: wann der tag ist ietzunt genaigt. Vnd er gieng ein mit in.
Vnd es wart gethan do er rüet mit in er name das brot vnd gesegentz vnd brachs: vnd gabs in.
Vnd ir augen wurden aufgethan: vnd sy derkanten in: vnd erselb verschwand vor iren augen.
Vnd sy sprachen zü einander. Vnser hertz waz es nit brinnent in vns do er redt an dem wege: vnd vns aufftet die schrift
Sy stünden auf zü der selben stunde vnd kerten wider in iherusalem: vnd sy funden die .xj. gesament. vnd die die mit in warn
sagent wann der herr ist derstanden gewerlich: vnd derschain symon.
Vnd sy derkunten die ding die do warn geschechen an dem weg: vnd in welcherweyß sy in hetten derkant in der brechunge des brots.
Wann do sy retten dise ding: ihesus stünd in mitzt ir vnd er sprach zü in. Frid sei mit euch Nichten wölt euch fúrchten: ich bins.
Wann sy wurden betrúbt vnd derschracken. sy wonten sich zesechen einen geist.
Vnd er sprach zü in. Was seyt ir betrúbt: vnd die gedancken steigent auff in ewre hertzen?
Secht mein hend vnd mein fúß: wann ich selb bins. Greifft vnd secht: das der geist nit hat flaisch noch bain. als ir mich secht haben.
Vnd do er ditz hett gesagt: er zaigt in die hende vnd die fússe.
Wann noch do sy nit glaubten vnd sich wunderten vor freud er sprach. Habt ir hie etwas das do werde gegessen
Vnd sy brachten im ein teil eins gebraten visches vnd ein raß honiges.
Vnd do er hett gegessen vor in: er nam die beleibungen vnd gabs in.
Vnd sprach zü in. Ditz seint die wort die ich hab geredt zü euch noch do ich waz mit eúch: wann es waz durfft zü derfúllen alle ding die do seint geschriben in der ee moyses vnd in den weyssagen vnd in den psalmen von mir.
Do det er in auf den sine. daz sy vernemen die schrifft:
vnd sprach zü in. Wann alsust ist geschriben. vnd alsust gezam cristus zü derleiden vnd zü dersteen von den dotten an dem dritten tag:
vnd zepredigen die büß in seim namen vnd die vergibung der súnden in allen leúten: anfachent von iherusalem
Wann ir seit gezeug dirr ding.
Vnd ich sende in eúch die geheissung meins vatters: wann ir sitzt in der stat. vntz das ir wert geuasst mit der krafft von der höch.
Wann er fúrt sy auß in bethania: vnd gesegent sy mit seinen aufgehaben henden.
Vnd es wart gethan do er sy hett gesegent er schied sich von in: vnd wart getragen in den himel.
Sy anbetten in vnd kerten wider in iherusalem mit micheler freude:
vnd zeallen zeyten warn sy im tempel sy lobten vnd gesegenten gott. Hie endet Lucas der ewangeliste Vnd hebt an die vorrede uber das buch sant Johannes ewangelisten.
AM aneuang was das wort: vnd das wort was bey gott: vnd gott was das wort.
Ditz was sint dem anegeng bei gott
Durch in seint alle ding geschaffen: vnd on in ist nichtz geschaffen.
Das do ist geschaffen das was ein leben in im: vnd das leben was ein liecht der leúte:
vnd das liecht leúcht in die vinster: vnd die vinster begriffen sein nit.
Ein man was gesant von gott: des namen was iohannes.
Der kam in gezeúg das er gebe gezeúge von dem liecht: das sy alle glaubten durch in
Er was nit daz liecht: wann daz er gebe gezeug vom liecht.
Ein gewer liecht was: das entleuchtet einen ieglichen menschen kument in dise werlt.
Er was in der werlt: vnd die werlt ist geschaffen durch in: vnd die werlt die derkant in nit.
Er kam in die eigen: vnd die sein enphingen sein nit.
Wann alle die in enphingen. er gab in gewalt zewerden die súne gottes: den die do gelaubent in seinen namen.
Die do nit seint von dem blüt noch von dem willen des flaisches: noch von dem willen des manns: wann von got seint sy geborn
Vnd daz wort ist gemacht flaisch vnd wont in vns. Vnd wir sachen sein wunniclich. die wunniclich als des eingeborn von dem vatter. vol der gnaden vnd der warheit.
Iohannes gab gezeúg von im. vnd rieff sagent. Dirr ist den ich sagt: der nach mir ist kúnfftig. vor mir ist er gemacht: wann er was ee denn ich.
Vnd von seiner derfúllung enphingen wir alle genad vmb genad:
wann die ee ist gegeben durch moysen: wann gnad vnd warheit ist gemacht durch ihesum cristum.
Keiner sach nye gott. Nur der eingeborn sun der do ist in der schoß des vatters: erselb derkunt es
Vnd ditz ist der gezeug iohannes: das die iuden von iherusalem santen zü im pfaffen vnd ambechter das sy in fragten Du wer bistu?
Vnd er begach: vnd laugent nit Vnd begach: wann ich bin nit cristus.
Vnd sy fragten in. Denn was? Bistu helyas? Vnd er sprach Ich enbin. Bistu ein weyssag? Vnd er antwurt Nein.
Dorumb sy sprachen zü im. Wer bistu das wir antwurt geben den die vns habent gesant. Waz sagstu von dir selber?
Er sprach. Ich bin ein stumm des rüffenden in der wúste richtet den wege des herren Als ysaias der weissag sprach
Vnd die do warn gesant die warn von den phariseern.
Vnd sy fragten in: vnd sprachen zü im. Dorumb was tauffestu ob du nit bist cristus: noch helyas noch ein weissag.
Iohannes antwurt in sagent Ich tauf in wasser: wann in mitz stet er dez ir nichten wisst.
Erselb ist der nach mir ist kúnftig der vor mir ist gemacht: des ich nit bin wirdig daz ich enpinde den riemen seines geschúchdz
Dise ding geschachen in bethania anderthalb des iordans: do iohannes was teúffent.
An dem andern tag iohannes sach ihesus kumen zü im: vnd sprach Secht das lamp gotz: secht der do abnympt die súnd der werlt.
Dirr ist von dem ich sagt. Nach mir kumpt ein man der vor mir ist gemacht wann er waz ee denn ich.
Vnd ich enwest sein nit. Wann dorumb kam ich zetauffen in wasser: das er wúrd deroffent in israhel.
Vnd iohannes gab gezeug sagent. Wann ich sach den geist nidersteigent als ein taub vom himel: vnd belaib auff im.
Vnd ich west sein nit: wann der mich sant zeteuffen in wasser: der sprach zü mir Auff den du sichst den geist nidersteigen. vnd beleiben auff im: dirr ist der do teúfft im heiligen geiste.
Vnd ich sach vnd gab gezeug: das dirr ist der sun gotz.
An eim andern tag iohannes stünd aber: vnd zwen von seinen iungern.
Er sach ihesus geen vnd sprach. Secht das lamp gotz.
Vnd die .ij. iungern horten in reden: vnd nachuolgten ihesus.
Wann ihesus vmbkert sich. Vnd sach sy im nachuolgen: er sprach zü in. Was sücht ir. Sy sprachen zü im. Rabi daz wil sagen meister: wo entwelstu?
Er sprach zü in. Kumpt vnd secht. Dorumb sy kamen vnd sachen wo er belibe: vnd beliben bey im an dem tage. Vnd es was als die .x. stund.
Wann es was andreas der brüder symon petters. einer von den zweien die do hetten gehort von iohannes: vnd warn im nachgeuolgt.
Dirr vant züm ersten symon seinen brüder. vnd sprach zü im. Wir haben funden den messias: das wil sagen cristus.
Vnd züfürt in zü ihesus. Wann do in ihesus hett angesechen er sprach Du bist symon der sun iohanna: du wirst gerüffen cephas: das wil sagen petter.
Wann an dem morgen er wolt ausgen in galilee: vnd vand philip. Vnd ihesus sprach zü im. Nachuolg mir.
Wann philip was von bethsaida der stat. andreas vnd petter.
Philip vant nathanael: vnd sprach zü im. Wir haben funden ihesum den sun iosephs von nazareth: den moyses schraib in der ee vnd die weyssagen.
Vnd nathanael sprach zü im. Von nazareth mag etwas gütes sein. Philip sprach zü im. Kum vnd sich.
Ihesus sach nathanael kumen zü im: vnd sprach von im. Secht der gewer israhelit: in dem do nit ist triekeit.
Nathanael sprach zü im. Wo von kenst du mich? Ihesus antwurt vnd sprach zü im. E dir philip rieff do du werd vnter dem feigbaum do sach ich dich.
Nathanael antwurt vnd sprach zü im. Rabi: du bist der sun gotz: du bist ein kúnig israhel.
Ihesus antwurt: er sprach zü im. Ich sage dir das ich dich sach vnter dem feigbaum glaubest du das: du gesichst mer denn dise.
Vnd er sprach zü im. Gewerlich gewerliche sag ichs eúch: ir gesecht den himel offen: vnd die engel gotz aufsteigen vnd absteigen auf den sun der meide.
Und an dem dritten tag brautlaufft wurden gemacht in chana galilee: vnd die mütter ihesus was do.
Wann ihesus was geladen zü der brautlaufft vnd sein iungern.
Vnd do do weins gebrast: die mütter ihesus sprach zü im. Sy habent nit weins.
Vnd ihesus sprach zü ir. Weip was ist dir vnd mir? Mein stund ist noch nit kumen.
Sein mütter sprach zü den ambechtern. Waz dings er eúch sagt das thüt.
Wann do warn gesetzt .vj. steinin krúge nach der gereinigung der iuden: zeentpfach en eim ieglichen .ij. maß oder .iij.
Ihesus sprach zü in. Fúllt die vaß mit wasser. Vnd sy fúllten sy vntz bis oben.
Vnd Ihesus sprach zü in. Schöpfft nu: vnd bringt architriclino. Vnd sy brachten.
Wann do architriclinus hett bekort das wasser das es waz gemacht wein vnd er west nit wo von es was wann die ambechter die do hetten geschöpfft daz wasser die westens: architriclinus rieff dem breútigam
vnd sprach zü im. Ein ieglich man setzt züm ersten güten wein: vnd so sy werden truncken denn der do ist erger: wann du hast behalten den güten wein vntz nu.
Disen aneuang der zaichen det ihesus in chana galilee: vnd deroffent sein wunniglich. vnd sein iungern die gelaubten an in.
Wann nach disen dingen ihesus staig ab in capharnaum er vnd sein mütter. vnd sein brúder. vnd sein iungern. die beliben nit do manig tag.
Vnd das ostern der iuden was nachent: vnd ihesus staig auff zü iherusalem:
vnd vand im tempel die verkauffer die ochsen vnd die schaffe vnd die tauben. vnd die wechsler sitzent.
Vnd do er hett gemacht ein gaisel als von sailen er warff sy all auß dem tempel. die schaff vnd auch die ochsen. vnd verzett den schatz der wechseler: vnd vmbkerte die tisch.
Vnd sprach zü den die do verkaufften die tauben. Thüt hin dise ding: vnd nichten wölt machen daz haus meins vatters ein haus des geschefftes.
Wann sein iungern die gedachten. das es ist geschriben: die liebe deins hauses asse mich.
Dorumb die iuden antwurten vnd sprachen zü im. Was zaichen zaigstu vns daz du thüst dise ding?
Ihesus antwurt: vnd sprach zü in. Ir enpinnt disen tempel: vnd ich derstee in nach .iij. tagen.
Dorumb die iuden sprachen. In .xlvj. iaren ist gebawen dirr tempel. vnd du derstest in nach .iij. tagen?
Wann er sprach von dem tempel seins leibs.
Dorumb do er waz derstanden von den dotten. sein iungern die gedachten das er hett geseyt dise ding: vnd gelaubten der schrifft: vnd dem wort daz in ihesus hett gesait.
Wann do er was zü iherusalem an dem messtag ze ostern: manig glaubten an seinen namen sy sachen sein zaichen die er det.
Wann erselb ihesus gelaubt nit sich selber in dorumb do ers alle derkant:
vnd das im nicht was durfft. das iemant gebe gezeúge von dem menschen Wann erselb west was dings were an dem menschen
Wann ein man waz von den phariseern bey namen nicodemus: ein fúrst der iuden
Dirr kam in der nacht zü ihesus: vnd sprach zü im. Rabi wir wissen das du bist kumen von gott ein maister. Wann keiner mag getün die zaichen die du thüst: nur gott der sei mit im.
Ihesus antwurt: vnd sprach zü im. Gewerlich gewerlich sage ichs dir: der nit anderwaid wirt geborn: der mag nit gesechen das reich gotz.
Nicodemus sprach zü im. Inwelcherweys mag der mensch werden geborn so er ist alt? Mag er denn aber eingeen in den leib seiner mütter vnd anderwaid werden geborn?
Ihesus antwurt. Gewerlich gewerlich sag ich dirs: der nit anderwaid wirt geborn vom wasser vnd vom heiligen geist: der mag nit eingen in das reich gotz
Das vom fleisch ist geborn fleisch ist es: vnd daz vom geist ist geborn geiste ist es:
nichten wunder dich daz ich dir sage: eúch gezimt anderwaid werden geborn
Wo der geist wil do weet er: vnd du hörst sein stymm wann du waist nit von wann er kumpt oder wo er geet. Alsust ist ein ieglicher der vom geist ist geborn.
Nicodemus antwurt: vnd sprach zü im. In welcherweys múgen werden gethan dise ding?
Ihesus antwurt: vnd sprach zü im. Du bist ein maister in israhel vnd misskennst dise ding?
Gewerlich gewerlich sag ich dirs: wann das wir wissen daz reden wir. vnd daz wir sehen das bezeúgen wir: vnd ir enpfacht nit vnser gezeúg.
Ob ich eúch sait die irdischen ding vnd ir nit gelaubt: inwelcherweys ir glaubt die himelischen ob ichs eúch sait
Vnd keiner steig auff in den himel nur der do nidersteige vom himel. Der sun der maid der do ist in dem himel.
Vnd als moyses derhöcht den schlangen in der wúst alsust gezimpt zü derhöchen den sun der maide:
das ein ieglicher der an in gelaubt nichten verderbe: wann das er hab das ewig leben.
Wann alsust hett gott lieb die werlt das er geb sein eingeborn sun: das ein ieglicher der an in glaubt nichten verderbe: wann daz er hab das ewig leben.
Wann gott sant sein sun in die werlt nich das er vrteil die werlt: wann daz die werlt wurd behalten durch in.
Der do gelaubt an in der wirt nit geurteilt. Wann der do nichten glaubt ietzunt ist er geurteilt: wann er gelaubt nit an den namen des eingeborn sun gotz.
Wann ditz ist das vrteil: wann das liecht kam in die werlt: vnd die leút hetten mer liep die vinster denn das liecht. Wann ire werck die warn vbel.
Wann ein ieglicher der do thüt das vbel der hast das liecht: vnd kumpt nicht zü dem liecht: das sein werck nit werden gestrafft.
Wann der do thüt die warheit der kumpt zü dem liecht das sein werck werden deroffent: wann in gott seint sy gethan.
Nach disen dingen ihesus kam in daz land zeiude vnd sein iungern: vnd entwelt do mit in vnd taufft.
Wann iohannes was tauffent in enon bey salem: wann do waren manige wasser. vnd sy kamen vnd wurden getaufft.
Wann iohannes was dennoch nit gelegt in den karcker.
Dorumb frag wart gemacht von den iungern iohannis mit den iuden von der gereinigung.
Vnd sy kamen zü iohannes: vnd sprachen zü im. Maister der mit dir was anderthalb des iordans. dem du gebt gezeúge. Sich dirr taufft: vnd all kumen sy zü im.
Iohannes antwurt vnd sprach zü in. Der mensch mag enpfachen kein ding von im selber: nur das er werde im gegeben vom himel.
Irselb gabt mir gezeúg das ich sprach ich bin nit cristus: wann daz ich bin gesant vor im
Der do hat die braut der ist der breutigam: wann der freúnt des breutigams der do stet vnd in hört. mit freuden frewet er sich vmb die stymme des breutigams. Dorumb in disem ist derfúllt mein freud
Im gezimpt zewachsen: wann mir zemynnern.
Der von oben kumpt der ist vber alle. Der von der erde ist der ist von der erde vnd redt von der erde: der vom himel kumpt der ist vber all.
Vnd das er sicht vnd hört das bezeugt er: vnd keiner enphing seinen gezeug.
Wann der do enpfecht seinen gezeug der bezaichent: das gott ist gewere.
Wann den gott sant. die wort gotz redt er Wann gott gab nit den geist zü der maß.
Der vatter hat lieb den sun: vnd gab alle ding in sein hant
Der do gelaubt an den sune der hat das ewige leben wann der do ist vnglaubig dem sun. der ensicht nitt das leben: wann der zorn gotz beleibt auf im.
Dorumb do ihesus erkannt das die phariseer hetten gehort das ihesus machte maniger iunger denn iohannes vnd tauffte:
wie daz ihesus nichten taufft wann sein iungern:
er ließ iude vnd gieng aber in galilee.
Wann im gezam zegeen durch samary.
Dorumb er kam in die stat der samaritan die do ist geheissen sichar: bei dem aigen das iacob gab ioseph seim sun.
Wann da was der brun iacobs. Dorumb do ihesus was múde von dem wege. alsust saß er auff dem brunnen. Wann es waz vmb die .vj. stunde.
Ein weip von samaritan kam zeschöpffen wasser. Ihesus sprach zü ir. Gib mir zetrincken.
Wann sein iungern warn hin gegangen in die stat daz sy kaufften die essen.
Dorumb daz weip samaritan sprach zü im. In welcherweys aischt du zetrincken von mir so du bist ein iude: ich bin ein weip samaritan? Wann die iuden gemainsament nit mit den samaritanern.
Ihesus antwurt: vnd sprach zü ir. Westest du den gib gotz. vnd wer der ist der zü dir spricht gib mir zetrincken: villeicht hettestu geeischen von im: vnd er hett dir gegeben lebentiges wasser
Bistu denn mer denn vnser vatter iacob der vns gab den brunnen: vnd erselb tranck von im. vnd seine sún. vnd sein vich?
Ihesus antwurt: vnd sprach zü ir. Ein ieglicher der do trinckt von disem wasser den dúrst aber.
Wann der do trinckt von dem wasser daz ich im gib. den dúrst nit ewiglich: wann das wasser das ich im gib: das wirt im ein brunne des springenden wassers in daz ewig leben.
Das weip sprach zü im. O herr gib mir ditz wasser das mich nichten dúrst noch daz ich her kum zeschöpffen.
Ihesus sprach zü ir. Gee rüff deinem mann: vnd kum her.
Das weip antwurt vnd sprach. Ich hab nicht manns. Ihesus sprach zü ir. Wol hastu gesagt wann ich hab nit manns.
Wann .v. mann hastu gehabt: vnd den du nu hast der ist nit dein man. Vnd ditz hastu war gesait.
Das weip sprach zü im O herr: ich sich daz du bist ein weyssag.
Vnser vetter die anbetten an disem berge: vnd ir sprecht das iherusalem ist die stat do es gezimpte anzebetten.
Ihesus sprach zü ir. Weip gelaub mir: wann die stunde kumpt daz ir noch an disem berge. noch in iherusalem anbett den vatter.
Ir anbet das ir nichten wist: wir anbetten das wir wissen: wann behaltsam ist von den iuden.
Wann die stund kumpt vnd ist nu: daz die gewern anbetter anbettent den vatter im geiste vnd in der warheit. Wann auch der vatter sücht sölich: die in anbetten.
Gott ist der geist: vnd die in anbetten in dem geiste vnd in der warheit gezimpt in an zebetten.
Das weip sprach zü im. Ich waiß daz messias kumpt: der do ist gesait cristus dorumb so er kumpt: er derkuut vns alle ding.
Ihesus sprach zü ir. Ich binß: der do redt mit dir.
Vnd zehant kamen sein iungern: vnd wunderten sich das er redt mit dem weibe. Idoch keiner sprach: waz süchstu oder was redtstu mit ir.
Dorumb das weip ließ ir vaß vnd gieng in die stat: vnd sprach zü den leúten.
Kumpt vnd secht den man der mir hat gesait alle ding die ich hab gethan. Denn erselb ist cristus?
Sy giengen auß von der stat: vnd kamen zü im.
Vnter des sein iungern baten sagent. Maister isse
Wann er sprach zü in Ich hab essen zeessen des ir nit enwisst.
Dorumb die iunger sprachen zü einander Denn hat im iemant bracht zessen?
Ihesus sprach zü in. Mein essen ist. das ich thü den willen des der mich sante: das ich volbring sein werck.
Sagt ir denn nit das noch .iiij. moned seint vnd der schnit kumpt? Secht ich sag eúch: hebt auff ewre augen vnd secht die gegent: wann sy seint ietzunt weyß zü dem schnitte.
Vnd der do schneit in das ewig leben der enpfecht den lone vnd sament den wücher in das ewig leben: das sich entzampt frewe der do seet vnd der do schneidet.
Wann in disem ist daz wort gewere: wann einer ist der do seet vnd einer ist der do schneidet.
Ich sant eúch zeschneiden: das ir nicht habt gearbeit. Die andern haben es gearbeit: vnd ir seyt eingegangen in ir arbeit.
Wann manig von der stat der samaritan gelaubten an in vmb das wort des weibs gebent im gezeúg: wann er hat mir gesait alle ding die ich hab gethan.
Dorumb do die samaritaner warn kumen zü im. sy baten in daz er do belibe. Vnd er beleib do zwen tage.
Vnd vilmer glaubten an in vmb seine wort.
Vnd sprachen zü dem weib: wann ietzunt glauben wir nit vmb dein rede. Wann wir selb haben gehort vnd wissen: das dirr ist der gewer behalter der werlte.
Wann nach zweien tagen ihesus gieng auß dann: vnd gieng in galilee.
Wann erselb ihesus gab gezeúg: das der weyssag nit hat ere in seim vatterlant.
Dorumb do er was kumen in galilee die galileer enpfingen in: do sy hetten gesechen alle ding die er hett gethan zü iherusalem an dem messtage. Vnd sy selb warn kumen zü dem messtag.
Dorumb ihesus kam aber in chana galilee: do er hett gemacht daz wasser zü wein. Vnd ein kúniglin was do des sun siecht in capharnaum
Do dirr hett gehort daz ihesus waz kumen von iuda in galilee er gieng zü im: vnd bat in das er abstig vnd gesunt seinen sun. Wann er begund zesterben.
Dorumb ihesus sprach zü im. Ir glaubt nicht nur ir secht zaichen vnd wunder.
Das kúniglin sprach zü im. O herr: steig ab ee das mein sun stirbt.
Ihesus sprach zü im. Ge dein sun lebt. Der man glaubt dem wort daz im ihesus hett gesait: vnd gieng.
Wann do er ietzunt abgesteig die knecht begegenten im: vnd derkunten im sagent: das sein sun lebet.
Dorumb er fragt von in der stunde in der im was worden baß. Vnd sy sprachen zü im: wann gestern vmb die .vij. stunde do ließ in der rite.
Dorumb der vatter derkannt das es was die stunde in der im ihesus hett gesagt dein sun lebt: vnd erselb gelaubt: vnd alles sein hause.
Ditz ander zaichen det aber ihesus: do er was kumen von iude in galilee.
Nach disen dingen waz der messtag der iuden: vnd ihesus steige auff zü iherusalem.
Wann zü iherusalem waz ein bewerter schaffweyer der do ist vbernannt hebreysch bethsaida: habent .v. vorlauben.
In den lag ein michel menig der siechen der blinden vnd der lamen der dúrren: baitenden der bewegung dew wassers.
Wann der engel des herren staig ab nach dem zeyt in den weyer: vnd das wasser wart bewegt. Vnd der zü dem ersten abstaig in den weyer nach der bewegung des wassers der wart gesunt von welchem siechtumb er was enthabt.
Wann do was ein man habent seinen siechtumb .xxxviij. iar
Do disen hett gesechen ihesus ligent: vnd hett derkannt das er ietzunt hett vil zeytz er sprach zü im. Wiltu werden gesunt?
Der siech antwurt im. O herre ich hab nit manns der mich leg in den weyer so das wasser wirt bewegt. Wann so ich kum ein ander steigt ab vor mir.
Ihesus sprach zü im. Stee auff: heb auff dein bet vnd gee.
Vnd zehant der man wart gemacht gesunt: vnd hüb auff sein bett vnd gieng. Wann es was sambsstag an dem tag
dorumb die iuden sprachen zü dem der do was gemacht gesunt. Es ist sambsstag: dir gezimpt nit auf zeheben dein bet.
Er antwurt in. Der mich macht gesunt der sprach zü mir: heb auff dein bet vnd gee.
Dorumb sy fragten in. Wer ist der man: der zü dir sprach nym dein bet vnd gee?
Wann der do waz gemacht gesunt er west nit wer er was. Wann ihesus naigt sich von der gesellschafft geordent an ein stat.
Dornach vand in ihesus im tempel: vnd sprach zü im. Sich du bist gemacht gesunt: ietzunt von deshin nicht enwölst súnden. das dir icht gescheche kein erger ding.
Der man gieng: vnd derkunt es den iuden daz es ihesus was: der in hett gemacht gesunt
Dorumb die iuden veruolgten ihesus: das er hett gethan ditz ding am sambsstag.
Wann ihesus antwurt in. Mein vatter der wirckt vntz nu: vnd ich wirck.
Dorumb süchten in die iuden mer zü dötten wann nit allein das er enbant den sambsstag: wann er sait auch gott zesein seinen vatter machent sich geleich gott.
Dorumb ihesus antwurt: vnd sprach zü in. Gewerlich gewerlich sag ichs eúch: der sun mag kein ding gethün von im selb: nur was dings er sicht den vatter thün. Wann welche ding er thüt: die thüt auch der sun zegleicherweys.
Wann der vatter hat lieb den sun. vnd zaiget im alle ding. die er selb thüt: vnd merer werck denn dise die zaigte er im. also das ir eúch wundert.
Wann als der vatter derstet die dotten vnd leblicht: also leblicht auch der sun die er wil.
Wann der vatter vrteilt keinen: wann alles vrteil gab er dem sun:
das sy all erent den sun. als sy erent den vatter. Der nit eret den sun der eret nit den vatter der in sant.
Gewerlcih gewerlich sag ichs eúch: der mein wort hört vnd glaubt dem der mich sant: der hat daz ewig leben. Vnd kumpt nit zü dem vrteil: wann er vberget von dem dott zü dem leben.
Gewerlich gewerlich sag ichs eúch: wann die stund kumpt vnd ist nu: so die dotten hörn die stymme des sun gotz: vnd die sy hörn die leben.
Wann als der vatter hat das leben in im selber: also gab er auch dem sun zehaben daz leben in im selber.
Vnd gab im gewalt zethün daz vrteil: wann er ist der sun der meide.
Nichten wundert eúch des: wann die stunde kumpt in der alle die do seint in den grebern die hörn die stymme des sun gotz:
vnd die das güt detten die fúrgeend in der auferstendung des lebens wann die do vbel datten in der auferstendung des vrteils.
Ich mag kein ding thün von mir selber. Wann ich vrteil als ich höre: vnd mein vrteil ist gerecht: wann ich süch nit meinen willen. wann den willen des der mich sant.
Ob ich gib gezeúge von mir selber mein gezeúg ist nit gewer.
Ein ander ist der do gibt gezeúge von mir: vnd ich waiß das sein gezeúg ist gewere den er gibt von mir.
Ir santet zü iohannes: vnd er gab gezeúg der warheit.
Wann den gezeúge vom menschen enpfach ich nit: wann ditz sag ich: das ir wert behalten.
Wann er was ein latern brinnent vnd leúchtent. Wann ir wolt eúch derfrewen zü der stunde in seim liechte.
Wann ich hab mer gezeúg denn iohannes. Wann die werck die mir der vatter gab daz ich sy volbring wann sy selb die werck die ich thü die gebent gezeúg von mir: das mich der vatter sant.
Vnd der vatter der mich sant der gibt gezeug von mir. Sein stymm hort ir nie: sein bild sacht ir nit.
Vnd sein wort habt ir nit bleibent in euch: wann ir glaubt nit dem den er sant.
Dersücht die schrifft: wann in in went ir euch zehaben das ewig leben. Vnd sy selb seint die do gebent gezeug von mir:
vnd ir wölt nit kumen zü mir das ir hett daz leben.
Die lauter von den mannen enpfach ich nit:
wann ich derkant euch: das ir nichten habt die lieb gotz in eúch.
Ich kam in dem namen meins vatters: vnd ir entpfingt mich nit. Wann ob ein ander kumpt in seim namen: den enpfacht ir.
In welcherweys múgt ir glauben ir enpfacht die wunniglich von einander: vnd sücht nit die wunniglich die do ist von eim gott?
Dorumb nichten wölt wenen das ich euch bin zebesagen bey dem vatter. Moyses ist der euch besagt: an den ir euch versacht.
Wann ob ir glaubt moyses: villeicht ir gelaubt auch mir. Wann erselb schreib von mir.
Wann ob ir nichten glaubt seinen büchstaben: in welcherweys glaubt ir meinen worten.
Nach disen dingen ihesus gieng vber daz mer zü galilee: das do ist tyberiadis.
Vnd ein michel menig die nachuolgt im: wann sy sachen das zaichen das er det vber die die do siechten
Dorumb ihesus staige auff an den berg. vnd saß do mit sein iungern.
Wann der messtag der iuden daz ostern was nachen.
Dorumb do ihesus hett aufgehaben die augen. vnd hett gesechen das ein michel menig kam zü im: er sprach zü philip. Wo von kauffen wir brot das dise essen?
Wann ditz sagt er in züuersüchen. Wann erselb west was dings er wer zethün
Philipp antwurt im. Brot vmb .cc. pfennig begnúgent in nit: das ein ieglicher enpfach ein lútzel
Einer von seinen iungern andreas der brüder symon petters der sprach zü im.
Hie ist ein kint: das hat .v. gerstine brot vnd .ij. visch. Wann was seint dise vnter als vil.
Dorumb ihesus sprach zü in. Macht die mann zerüen Wann vil hews was an der stat. Dorumb die mann die rüten. bey der zale als v. thausent.
Dorumb ihesus nam die brot: vnd do er hett gemacht genad er teilt sy den sitzenden. Vnd zegleicherweys von den vischen als vil als sy wolten
Wann do sy warn gesatt: er sprach zü seinen iungern. Hebt auff die brechung die do seint vberworden daz sy icht verderben
Dorumb sy hüben auff: vnd fúlten .xij. körb der brechung von den .v. gerstine broten vnd von den .ij. vischen: die do woren vber beliben den die do hetten gessen.
Dorumb do die mann gesachen daz er hett gethan daz zaichen sy sprachen. Wann dirr ist ein gewerer weyssag: der do ist kúnftig in die werlte.
Dorumb do ihesus derkannt das sy waren kúnfftige das sy in zuckten vnd machten ine zü eim kúnig: er floch aber allein an den berg.
Wann do der abent wart gemacht: sein iungern stigen ab zü dem mere.
Vnd do sy warn aufgestigen in ein schiff: sy kamen vber daz mere zü capharnaum. Vnd die vinstern warn ietzunt gemacht. vnd ihesus waz dennoch nit kumen zü in.
Wann das mere derhüb sich do der michel wint weet.
Dorumb do sy hetten gerüdert als .xxv. leuff oder .xxx: sy sachen ihesus geen auff dem mere. vnd nachen werden dem schiff sy vorchten sich.
Wann er sprach zü in. Nichten wölt eúch fúrchten: ich binß.
Dorumb sy wolten in enpfachen in das schiff: vnd zehant waz das schiff an dem land zü dem sy giengen.
Wann an dem dritten tag die gesellschafft die do stünd anderthalb des meres. die sach das kein ander schifflin do was nur das ein: vnd das ihesus nit was eingegangen mit seinen iungern in das schiff: wann die iungern warn allein hingegangen.
Wann andere schiff vberkamen von tyberiade bey der stat do sy hetten gessen brot: sy machten gnad dem herren.
Dorumb do die gesellschafft hett gesechen das ihesus do nit was noch sein iungern sy stigen auff in ein schifflein: vnd kamen zü capharnaum süchent ihesum.
Vnd do sy in hetten funden anderthalb des meres: sy sprachen zü im Maister. wenn kempt du her?
Ihesus antwurt vnd sprach zü in: gewerlich gewerlich sag ichs euch: ir ensücht mich nit daz ir sacht die zaichen. wann daz ir habt gegessen von den broten: vnd seyt gesatt.
Werckt das essen das do nicht verdirbt: wann das do beleibt in das ewig leben: das gibt euch der sun der maide. Wann gott der vatter hat disen gezaichent.
Dorumb sy sprachen zü im. Was thü wir: daz wir wircken daz werck gotz?
Ihesus antwurt: vnd sprach zü in. Ditz ist das werck gotz: daz ir glaubt an den den er sant.
Dorumb sy sprachen zü im. Dorumb was zaichens thüstu: das wir sechen vnd dir gelauben? Was wirckstu.
Vnser vetter die assen manna in der wúste: als es ist geschriben. Er gab in brot zeessen von dem himel.
Dorumb ihesus sprach zü in. Gewerlich gewerlich sag ichs euch: moyses gab euch nit das brot vom himel: wann mein vatter gibt euch das gewer brot vom himel.
Wann daz gewer brot gotz ist das do nidersteigt vom himel. Vnd gibt das leben der werlte.
Dorumb sy sprachen zü im. O herr gib vns zeallen zeyten ditz brot.
Wann ihesus sprach zü in. Ich bin brot dez lebens. Der zü mir kumpt den hungert nit: vnd der an mich glaubt den dúrst nymer.
Wann ich sagt euch: wann ir sacht mich: vnd glaubt sein nit.
Alles das mir der vatter gibt das kumpt zü mir: vnd der do kumpt zü mir ich wirff in nit auß:
wann ich staig ab vom himel nit das ich thü meinen wilen wann den willen des der mich sant.
Wann ditz ist der wil des vatters der mich sant: das alles daz mir der vatter gab ich verleus es nicht von im: wann ich derstee es an dem iungsten tag.
Wann ditz ist der wil meins vatters der mich sant: das ein ieglicher der do sicht den sun vnd glaubt an in der hab das ewig leben: vnd ich derstee in an dem iungsten tag.
Dorumb die iuden murmelten von im. das er hett gesait ich bin das lebentig brot: daz do niderstaig vom himel
Vnd sy sprachen. Ist dirr nit ihesus der sun iosephs des vatter vnd mutter wir derkannten? Dorumb in welcherweys spricht er. Wann er steig ab vom himel.
Dorumb ihesus antwurt: er sprach zü in. Nichten wölt murmeln vnder einander.
Niemann mag kumen zü mir: nur der vatter der mich sant der ziech in: vnd ich derstee in an dem iungsten tag.
Es ist geschriben in den weyssagen. Vnd sy werdent all die gelerten gotz. Ein ieglicher der do hat gehort vnd gelert von dem vatter der kumpt zü mir.
Nit das keiner sach den vatter: nur der der do ist von gott: der sicht den vatter.
Gewerlich gewerlich sag ichs euch der an mich glaubt der hat das ewig leben.
Ich bin brot des lebens.
Ewer vetter assen manna in der wúst vnd seint dott.
Ditz ist das brot das do nidersteig vom himel: der do isst von disem brot der stirbt nit
Ich bin das lebentig brot: ich do nidersteige vom himel. Der do isst von disem brot der lebt ewiglich Vnd das brot das ich gib ist mein fleisch: vmb daz leben der werlt.
Dorumb die iuden kriegten zü einander sagent. Inwelcherweys mag vns dirr geben zeessen sein fleisch.
Dorumb ihesus sprach zü in. Gewerlich gewerlich sage ichs euch: esst ir nicht das fleisch des suns der meide vnd trinckt ir nit sein blüt ir habt nit daz leben in euch.
Wann der do isset mein fleisch vnd trinckt mein blüt. der hat das ewig leben. vnd ich derstee in an dem iungsten tage.
Wann mein flaisch ist geweres essen: vnd mein blüt geweres trincken.
Der do isst mein flaisch vnd trinckt mein blüt: der beleibt in mir. vnd ich in im.
Als mich der lebentig vatter sant vnd ich leb vmb den vatter vnd der mich isst: der lebt vmb mich.
Ditz ist das brot das do niderstaig vom himel. Nicht als ewer vetter assen manna: vnd seint dott. Der do isst ditz brot: der lebt ewiglich.
Dise ding redt ihesus in der synagogen lernt. in capharnaum.
Dorumb manig von sein iungern die hortens. Vnd sprachen herrt ist ditz wort. Vnd wer mag es gehörn?
Wann ihesus der west es bey im selber daz sein iungern murmelten von disem: er sprach zü in. Ditz betrúbt euch
Dorumb ob ir gesecht den sun der meide aufsteigen do er züm ersten waz?
Der geist ist der do leblicht: wann das flaisch verfecht kein ding. Wann die wort die ich habe geredt zü eúch: geist vnd leben seint sy.
Wann es seint etlich von euch die do nichten glaubent. Wann ihesus wesst sint dem anegeng welche die vnglaubigen warn: vnd wer in was zeuerraten
Vnd er sprach. Dorumb sagt ich euch: das keiner mag kumen zü mir: nur es werd im gegeben von meim vatter.
Vnd von deshin manig von seinen iungeren giengen hintersich: vnd giengen ietzunt nit mit im.
Dorumb ihesus sprach zü den .xij Denn wölt auch ir hin geen?
Dorumb symon petter antwurt im. O herr: zü wem geen wir? Du hast die wort des lebens.
Vnd wir derkennen vnd glauben: das du bist cristus der sun gotz.
Ihesus antwurt in. Derwelt ich denn nit ewer .xij: vnd einer von euch ist der teuffel?
Wann ditz sagt er von iudas symon scharioth. Wann dirr was in zeuerraten wie das er was einer von den .xij.
Nach disen dingen ihesus gieng in galilee. Wann er wolt nit geen in iude: wann die iuden süchten in zedötten.
Wann der mestag der iuden die laubroß was nachen.
Wann sein brúder sprachen zü im. Vbergee hin vnd gee in iude: daz auch dein iungern sechent deine werck die du thüst.
Ernstlich keiner thüt etwas in verborgen: vnd sücht sich selb zesein offen. Ob du thüst dise ding du deroffens dich selber der werlt.
Wann sein brúder die gelaubten nit an in.
Dorumb ihesus sprach zü in. Mein zeyt ist noch nit kumen: wann ewer zeyt ist zeallen zeytten berait.
Wann die werlt mag euch nit gehassen. Wann mich hasst sy: wann ich gib gezeug von ir: das ir werck seint vbel.
Ir steigt auf zü disem messtag. Wann ich steig nit auff zü disem messtag: wann mein zeyt ist noch nit derfúllt.
Do er ditz hett gesait: erselb blaib in galilee.
Wann do sein brúder warn aufgestigen zü dem messtag. do staig er auch auff nit offenlich: wann als in verborgen.
Dorumb die iuden süchten in am messtag vnd sprachen. Wo ist er?
Vnd vil murmelungen wart gemacht vnder der gesellschafft von im. Wann etlich sprachen wann er ist güt: wann die andern sprachen nein. wann er verlait die gesellschafft.
Idoch keiner redt offenlich von im: vmb die vorcht der iuden
Wann do der messtag ietzunt mittelt ihesus steig auf in den tempel vnd lert.
Vnd die iuden wunderten sich sagent. Inwelcherweys kan dirr die büchstaben so er nit hat gelert.
Ihesus antwurt in: vnd sprach Mein lere ist nit mein: wann des der mich sant.
Ob etlicher wil thün seinen willen: der derkenn von der lere. ob sy sey von gott: oder ob ich sy rede von mir selber.
Der do redt von im selber der sücht eigenwunniglich. Der do sücht die wunniglich des der in sant: dirr ist gewere: vnd das vnrecht ist nit in im.
Denn moyses gab er euch nicht die ee? Vnd keiner von euch thüt die ee. Was sücht ir mich zedötten.
Die gesellschafft antwurt vnd sprach. Du hast den teuffel. Wer sücht dich zedötten.
Ihesus antwurt vnd sprach zü in. Ein werck det ich: vnd all wunderten ir euch.
Dorumb moyses gab euch die beschneidung: nit daz sy waz von moyses: wann von den vettern. Ir beschneidet den menschen an dem sambstag.
Ob der mensch enpfecht die beschneidung an dem sambstag das die ee moyses nit wúrde enbunden: ir verunwirdigt mich das ich macht gesunt ein gantzen menschen an dem sambstag.
Nit vrteilt nach dem antlútz: wann vrteilt rechtz vrteils
Dorumb etlich von iherusalem sprachen. Ist dirr nit den sy süchent zerschlachen?
Secht er redt offenlich: vnd sy sagent im kein ding. Derkannten denn nit die fúrsten gewerlich das dirr ist cristus?
Wann disen wissen wir von wann er ist. wann so cristus kumpt keiner weys von wann er ist.
Dorumb ihesus rieff im tempel lernt vnd sagent. Vnd mich wisst ir. vnd von wann ich bin das wisst ir: ich kame nit von mir selber. Wann der mich sant der ist gewere den ir nit enwisst.
Wann ich waiß in: vnd ob ich sag das ich in nichten weys. ich werde euch geleich ein lugener. Wann ich waiß in: vnd bin von im. Vnd erselb sant mich.
Dorumb sy süchten in zenachen: vnd keiner legt die hant an in: wann sein stund was dennoch nit kumen.
Wann manig von der gesellschafft gelaubten an in. Vnd sprachen? Cristus so er ist kumen: thüt er denn mer zaichen denn die dirr thüt?
Do die phariseer hetten gehort die gesellschafft murmelten dise ding von im: vnd die fúrsten vnd die phariseer santen ambechter das sy in vingen.
Dorumb ihesus sprach zü in? Noch ein lútzel zeytz bin ich mit euch: vnd ich gee zü dem der mich sant.
Ir sücht mich vnd vindet mein nit vnd do ich bin do múgt ir nit hin kumen.
Dorumb die iuden sprachen zü in selber. Wo ist dirr zegen. das wir in nit múgen vinden. Ist er denn geen in die verzetunge der heiden. vnd zelernen die heiden?
Welchs ist das wort daz er sprach. ir sücht mich vnd vindet mich nit: vnd do ich bin do múgt ir nit kummen?
Wann an dem iungsten tag des micheln mestags ihesus der stünd: vnd rieff sagent. Ob etlichen dúrst: der kum zü mir vnd trinck.
Der an mich gelaubt als die schrifft spricht: flöß lebentiges wasser fliessent von seinem bauch.
Wann ditz sait er vom geist: den die in warn zeentpfachen die do glaubten an in. Wann der geist was dennoch nit gegeben: wann ihesus was dennoch nit gewunniglicht.
dorumb manig von der gesellschafft do sy hetten gehort dise sein wort sy sprachen. Dirr ist ein gewer weyssag.
Wann die andern sprachen. Dirr ist cristus. Wann etliche sprachen. Kumpt denn cristus von galilee?
Spricht denn nit die schrifft: daz crist kumpt von dem samen dauids. von dem castell bethleem von dann dauid waz?
Dorumb mishellung wart gemacht vnder der gesellschafft vmb in.
Wann etlich von in die wolten in vachen: wann keiner legt die hant an in.
Dorumb die anbechter die kamen zü den bischofen vnd zü den phariseern: vnd sy sprachen zü in. Worumb fúrt ir in nit her?
die ambechter antwurten. Nie kein man hat geredt also: als dirr man.
Die phariseer antwurten in. Denn seyt auch ir verlait
Glaubt denn auch etlicher von den fúrsten: oder von den phariseern an in?
Wann die gesellschafft die nicht derkant die ee: die ist verflúcht.
Nicodemus der nachtes was kumen zü im: der was einer von in der sprach zü in.
Denn vnser ee vrteilt sy den menschen: nur sy hör züm ersten von im vnd derkenn waz dings er thüt?
Sy antwurten vnd sprachen zü im Denn bist auch du ein galileer? Dersüch die schrifft vnd sich: das der weyssag nit aufstet von galilee.
Vnd sy kerten wider ein ieglicher in sein haus.
Wann ihesus gieng an den berg der ölbaum:
vnd frú kam er in den tempel vnd alles volck kam zü im: vnd sitzent lert er sy.
Wann die schreiber vnd die phariseer züfürten ein weip begriffen in der eebrechung: vnd stalten sy in mitzt:
vnd sprachen zü im. Maister: ditz weip ist nun begriffen in der eebrechung.
Wann moyses gebott vns in der ee zestainen die in diseweys. Dorumb was sagstu.
Wann ditz sagten sy in züuersüchen: daz sy in mochten besagen. Wann ihesus naiget sich einhalb: er schraib mit dem vinger an die erde.
Wann do sy hetten vollent in zefragen: vnd er richt sich auff vnd sprach zü in. Welcher ewer ist on súnd der werff den ersten stain an sy.
Aber naigt er sich vnd schraibe an die erde.
Wann do sis gehorten sy giengen auß einer nach dem andern anfachent von dem eltesten vntz an den iungsten: vnd ihesus belaib allain: vnd das weip stünd in mitzt.
Wann ihesus richt sich auff: vnd sprach zü ir. Weip: wo seint die die dich besagten. Verdampnet dich keiner?
Sy sprach. O herr keiner. Wann ihesus sprach zü ir. Noch ich verdampne dich nit. Gee: vnd ietzunt von deshin nichten wölst súnden.
Dorumb ihesus redt aber mit in sagent. Ich bin ein liecht der werlt. Der mir nachuolgt der geet nit in die vinster: wann er wirt haben das liecht des lebens.
Dorumb die phariseer sprachen zü im. Du gist gezeug von dir selber: vnd dein gezeug ist nit gewere.
Ihesus antwurt vnd sprach zü in. Vnd ob ich gib gezeug von mir selber. mein gezeug ist gewer: wann ich waiß von wann ich kom vnd wo ich gee. Wann ir wist nit von wann ich kum: oder wo ich gee.
Ir vrteilt nach dem flaisch: ich vrteil kein
Vnd ob ich vrteil. mein vrteil ist gewer: wann ich bin nit eine: wann ich vnd der vatter der mich sant
Vnd es ist geschriben in ewer ee: wann zwaier mann gezeug ist war.
Ich bin der do gezeugniß gib von mir selbs: vnd der mich sant der vatter der gibt gezeug von mir.
Dorumb sy sprachen zü im. Wo ist dein vatter? Ihesus antwurt. Noch mich enwist ir: noch mein vatter wist ir. Wann ob ir mich hett gewist: villeicht ir hett auch gewist mein vatter
Dise wort redt ihesus lernt im tempel: in der treskamer. Vnd keiner ving in: wann sein stund waz noch nit kumen.
Dorumb ihesus sprach aber zü in Ich gee: vnd ir sücht mich: vnd ir sterbt in ewer súnde. Do ich gee. do múgt ir nit kumen.
Dorumb die iuden sprachen. Derschlecht er denn sich selber: daz er spricht do ich gee do múgt ir nit kumen
Vnd er sprach zü in. Ir seyt von niden ich bin von oben Ir seyt von dirr werlt: ich bin nit von der werlt.
dorumb sagt ich euch: das ir sterbt in ewern súnden Wann ob ir nichten glaubt das ichs bin: ir sterbt in ewer súnde.
Dorumb die iuden sprachen zü im. Wer bist du? Ihesus sprach zü in? Ich der aneuangk mit euch.
Ich hab vil zereden vnd zeurteilen von euch: ich do rede wann der mich sant der ist gewere: die ding die ich hort von im die rede ich in der werlt.
Vnd sy derkanten nit: das er in sagt zesein gott seinen vatter.
Dorumb ihesus sprach zü in So ir derhöcht den sun der meyde denn derkennt ir daz ichs bin: wann ich thün nit von mir selber: wann die ding die mich der vatter lert die rede ich.
Vnd der mich sant der ist mit mir: vnd er lest mich nit ain: wann ich thün zeallen zeyten die ding die im seint geuellich
Do er redt dise ding: manig gelaubten an in.
Dorumb ihesus sprach zü den iuden. die im glaubten. Ob ir beleibt in meinem wort. ir wert gewerlich mein iungern:
vnd derkennt die warheit vnd die warheit die freyet euch.
Die iuden antwurten im. Wir sein samen abrahams vnd dienten nie keim. Inwelcherweys sprichtstu ir wert frey?
Ihesus antwurt in. Gewerlich gewerlich sag ichs euch daz ein iechlicher der do thüt die súnde der ist ein knecht der súnden:
wann der knecht beleibt nit in dem haus ewiglich: wann der sun beleibt ewiglich.
Dorumb ob euch der sun freyet: ir wert gewerlich frey.
Ich waiß das ir seyt sún abrahams: wann ir sücht mich zedötten: wann mein wort verfecht nit in euch.
Das ich sach bey meinem vatter das rede ich: vnd das ir sacht bey ewern vettern das thüt ir.
Sy antwurten vnd sprachen zü im. Abraham ist vnser vatter. Ihesus sprach zü in. Ob ir seyt sún abrahams: so thüt das werck abrahams.
Wann nu sücht ir mich zedötten einen man ich do hab geredt die warheit zü euch: die ich hort von gott. Ditz det nit abraham.
Ir thüt die werck ewers vatters. Dorumb sy sprachen zü im. Wir sein nit geborn von der gemain vnkeusch. Wir haben gott zü eim vatter.
Dorumb ihesus sprach zü in. Ob gott wer ewer vatter. Ernstlich ir hett mich lieb Wann ich gieng auß von gott vnd kam. Wann ich kam nit von mir selber: wann er sant mich.
Worumb derkennt ir nicht mein rede? Wann ir múgt nit gehörn mein wort.
Ir seyt von dem vatter dem teuffel: vnd wölt thün die begerung ewers vatters. Er was ein manschleg sint dem angeng: vnd stünd nit in der warheit: wann die warheit ist nit in im. Vnd so er redt die lug. von seim eigen redt ers: wann er ist ein lugner vnd sein vatter.
Wann ich sag euch die warheit: ir gelaubt mir nit.
Welcher von euch berespt mich von der súnde. Ob ich euch sage die warheit: worumb glaubt ir mir nit.
Der von gott ist: die wort gotz hört er. Dorumb hört ir nit: wann ir seit nit von gott.
Dorumb die iuden antwurten: vnd sprachen zü im. Sagen wir denn nit wol. das du bist ein samaritan. vnd hast den teuffel.
Ihesus antwurt. Vnd sprach zü in ich hab nit den teuffel: wann ich ere meinen vatter. vnd ir vnert mich.
Wann ich süch nit mein wunniglich. Er ist der do sücht vnd vrteilt.
Gewerlich gewerlich sag ichs euch: der do behút mein wort der bekort nit den dott ewiglich.
Dorumb die iuden sprachen zü im. Nu derkennen wir: das du hast den teuffel. Abraham ist dott vnd die weyssagen seint dott: vnd du sprichst ob etlicher behút meinn wort der bekort nit den dott ewiglich.
Bistu denn mer denn vnser vatter abraham der do ist dott. Vnd die weyssagen seint dott. Wen machstu dich selber?
Ihesus antwurt vnd sprach. Ob ich mich selber wunniglich: mein wunniglich ist nicht. Mein vatter ist der mich wunniglicht: den ir sagt das er ist ewer gott
vnd ir habt in nit derkannt. Wann ich derkannt in. Vnd ob ich sag das ich sein nichten waiß: ich werde euch gleich ein lugner. Wann ich waiß in: vnd ich behút sein wort.
Abraham ewer vatter der frewt sich das er sech meinen tag: vnd er sach: vnd wart derfrewet.
Dorumb die iuden sprachen zü im. Du hast noch nit .l. iar: vnd hast gesechen abraham?
Ihesus sprach zü in. Gewerlich gewerlich sag ichs eúch: ee abraham was ich bin.
Dorumb die iuden hüben auff stain daz sy wúrffen an in. Wann ihesus verbarg sich: vnd gieng aus von dem tempel.
Und ihesus fúrging er sach einen man blint von seiner geburt:
vnd sein iunger die fragten in sagent. Meister. wer hat gesúndet. dirr oder sein vatter oder sein mütter: das er blint ist geborn.
Ihesus antwurt. Dirr hat nit gesúndet noch sein geberer: wann das die werck gotz werden deroffent an im.
Wann mir gezimpt zewircken die werck des der mich sant. die weyl es ist tag. Wann die nacht kumpt: so mag keiner wircken.
Die weil ich bin in der werlt. so bin ich ein liechte der werlt.
Do er ditz het geseit er spritzt an die erd. vnd macht horb von der spaicheln: vnd sielb auff sein augen:
vnd sprach zü im. Gee zü natatorie siloe: daz wil sagen gesant vnd wasche dich dorumb er gieng hin vnd wüsche sich: vnd kam gesechent.
Dorumb die nachbauren vnd die in vor hetten gesechen daz er was ein betler die sprachen. Ist dirr nit der do saß vnd bettelt.
Die einen die sprachen wann er ist es: wann die andern sprachen in keinerweys: wann er ist sein geleich. Wann erselb sprach: wann ich bins.
Dorumb sy sprachen zü im. In welcherweys seint dir aufgethan die augen.
Er antwurt. Der man der do ist geheissen ihesus der macht horb vnd sielb mein augen: vnd sprach zü mir Gee zenatatorie syloe: vnd wasche dich. Vnd ich gieng hin: vnd wüsch. vnd gesich.
Dorumb sy sprachen zü im. Wo ist er? Er sprach. Ich enwaiß.
Sy züfürten in zü den phariseern der do was gewesen blint.
Wann es waz sambstag do ihesus hett gemacht daz horb: vnd hett im aufgethan sein augen.
Dorumb aber fragten in die phariseer in welcherweys er gesech. Wann er sprach zü in. Er legt horb auff mein augen: vnd ich wüsch mich vnd gesich.
Dorumb etlich von den phariseern die sprachen. Dirr man ist nit von gott: der do nit behút den sambstag. Wann die andern sprachen In welcherweys mag ein man sunder thün dise zaichen. Vnd mishellung wart vnter in.
Dorumb sy sprachen aber zü dem blinden. Was sagstu von dem der dir aufdet deine augen? Wann er sprach: wann er ist ein weyssag.
Dorumb die iuden gelaubten nit von im daz er wer gewesen blint vnd gesech: biß daz sy gerieffen seinem vatter vnd seiner mütter die in vor hetten gesechen: vnd fragten sy sagent.
Ist dirr ewer sun: den ir sagt daz er blint ist geborn. In welcherweys sicht er nu?
Sein geberer antwurten: vnd sprachen. Wir wissen das dirr ist vnser sun: vnd das er blinder ist geborn.
Wann in welcherweys er nu gesicht wir enwissen. Fragt in selber. Er hat daz alter: er redt von im selber.
Dise ding sprachen sein geberer: wann sy vorchten die iuden. Wann die iuden hetten sich ietzunt veraint: ob in iemant begech zesein cristus das er wúrd auß der synagogen
Dorumb sprachen sein geberer. wann er hat das alter fragt in selber.
Dorumb sy rieffen anderwaid dem menschen der do waß gewesen blint: vnd sprachen zü im. Gib wunniglich gott. Wir wissen das dirr man ist ein súnder.
Dorumb er sprach. Ob er ist ein súnder ich enwaiß: wann eins waiß ich: das ich waz blint. vnd nu gesich ich.
Dorumb sy sprachen zü im Was det er dir? In welcherweys det er dir auf die augen?
Er antwurt in. Ich sait es euch ietzunt: vnd ir hort es. Was wölt irs aber hören? Denn wölt ir auch werden sein iungern.
Dorumb sy flüchten im: vnd sprachen. Du bist sein iunger: wann wir sein die iunger moyses.
Wir wissen das gott redt mit moyses: wann disen wissen wir nit von wann er ist.
Der man antwurt vnd sprach zü in. Wann in disem ist es wunderlich daz ir nichten wist von wann er ist: vnd er mir auf det meine augen.
Wann wir wissen daz gott nichten derhört die súnder: wann ob etlicher ist der diener gotz vnd thüt sein willen: disen derhört er.
Wann es ist nit gehort von der werlt: das iemand aufftet die augen des blinden geborn.
Wer dirr nit von gotte: er möcht kein ding thün.
Sy antwurten: vnd sprachen zü im. Du bist aller geboren in súnden: vnd lerest vns. Vnd sy wurffen in aus.
Wann do ihesus gehorte das sy in hetten ausgeworffen: vnd do er in hette funden er sprach zü im. Gelaubstu an den sun gotz?
Er antwurt vnd sprach. O herr wer ist er das ich gelaube an in?
Vnd ihesus sprach zü im. Vnd du hast in gesehen: vnd der mit dir redte er selbs ist.
Vnd er sprach. O herre ich glaubs. Vnd er viel nider vnd bet in an.
Vnd ihesus sprach zü im. In vrteyl kam ich in dise werlt: das die do nichten sehen sehent: vnd die do sehent werden gemacht blint.
Vnd etlich von den phariseern die do warn mit im die hortens: vnd sprachen zü im. Denn sein auch wir blint.
Ihesus sprach zü in. Ob ir wert blint ir het nit súnd. Wann nu sprechet ir das wir gesehen: dorumb ewer súnde die beleybt.
GEwerlich gewerlich sage ichs euch: der nit eingeet durch die túre in das schaffhaus der schaff wann der do anderswo auffsteigt: der ist ein diebe vnd ein schacher.
Wann der do eingeet durch die túr. der ist ein hirt der schaff.
Disem tüt auff der torwerter: vnd die schaff hörent sein stymm. Vnd er rüfft die eygen schaff mit namen: vnd fúrt sy aus.
Vnd so er hat aus gelasssen die eygen schaff er get vor in: vnd die schaff nachuolgent im: wann sy wissent sein stymm.
Wann sy nachuolgent nit dem frembden. wann sy fliechent von ime: sy erkanten nit die stymm der frembden.
Dise geleichsame sprach ihesus zü in. Wann sy erkanten nit was er hett gesagt zü in.
Dorumb ihesus sprach zü in. Gewerlich gewerlich sag ich euch: wann ich bin ein túr der schaff.
Alle die do komen daz warn dieb vnd schacher: wann die schaff horten ir nit.
Wann ich bin ein túr der schaff. Der durch mich einget der wirt behalten: vnd einget er vnd ausgeet: vnd weyd vindet er
Der diep kam nit: newer das er stel vnd erschlúge vnd verlúr. Ich kam das sy haben das leben: vnd sy habent es begnúgliche.
Ich bin ein güt hirte. Der güt hirt gibet sein sele vmb sein schaff.
Wann der mietling der do nit ist ein hirt des die schaff nit seint eygen. so er sichet den woff koment vnd er lest die schaff vnd fleucht: vnd der wolff zuckt. vnd zerstreut die schaff.
Wann der mietling fleucht wann er ist ein mietling: vnd es gehort nit zü im von den schaffen.
Ich bin ein güt hirt: vnd erkenne die meinen vnd die meinen die erkennent mich.
Als mich der vatter erkant. vnd ich erkenne den vatter: vnd setz mein sel vmb mein schaff.
Vnd ich hab ander schaff die do nit seint von disem schafhaus: vnd diß gezimt mir herzefúren vnd sy hörn mein stymm: vnd es wirt ein schaffhaus vnd ein hirt.
Dorumb der vatter hat mich lieb: wann ich setz mein sele: vnd aber nyme ich sy.
Keiner nimpt sy von mir: wann ich setze sy von mir selber. Ich hab gewalt sy zesetzen: vnd hab gewalt sy aber zenemen. Ditz gebot entphieng ich von meinem vatter.
Dorumb misshellunge ward gemachet vnder den iuden. vmb dise wort.
Wann manig von in sprachen. Er hat den teufel er vnsint Was hört ir in?
Wann die andern sprachen. Dise wort seint nit des der do hat den teufel. Mag denn der teufel auffgetün die augen der blinden?
Wann hochzeyt warn gemacht in iherusalem: wann es was winter.
Ihesus gieng in den tempel in der vorlauben salomons.
Dorumb die iuden vmbgabent in: vnd sprachen zü ime. Vntz wenn nimpstu vnser sele? Ob dus bist cristus: sage es vns offenlich.
Ihesus antwurt in. ich red zü euch: vnd ir gelaubt sein nit Die werck die ich tü in dem namen meins vatters dise gebent gezeug von mir.
Wann ir gelaubt sein nit: wann ir seyt nit von meinen schaffen.
Mein schaff die hörent mein stymm: vnd ich erkenn sy: vnd sy nachuolgent mir.
Vnd ich gib in das ewig leben vnd sy verderbent nit ewiglich: vnd keiner zuckt sy von meiner hand:
daz mir mein vatter gab das ist mer denn alle: vnd keiner mage sy zucken von der hande meins vatters.
Ich vnd der vatter seint ein.
Dorumb die iuden hübent auff die steine. das sy in steinten.
Dorumb ihesus antwurt in. Vil manig güte werck zeygt ich euch von meinem vatter. Vmb welchs dirr werck steinet ir mich?
Die iuden antwurten im. Wir steinent dich nit von dem güten werck. wann von dem spott: wann wie das du bist ein mensch: du machst dich selber got.
Ihesus antwurt in. Ist denn nit geschriben in ewer ee das ich sprach ir seyt gött?
Ob er die sagt göt zü den das wort gottes ist gemacht. vnd die schrifft mag nit werden entbunden:
den der vatter geheilgt vnd sant in in die werlet ir sprecht wann du spottest wann ich sprach ich bins der sun gotz?
Ob ich nichten tü die werck meins vatters: nichten wölt mir gelauben.
Wann ob ich sy tü: vnd ob ir mir nit wöl gelauben gelaubt den wercken: das ir erkennt vnd gelaubt. daz der vatter ist in mir. vnd ich in dem vatter.
Dorumb die iuden die süchten in zeuahen: vnd er gienge aus von iren henden.
Vnd gieng aber anderthalb dez iordans an die stat do iohannes züm ersten was tauffent: vnd beleyb do.
Vnd manige kamen zü im vnd sprachen: wann ernstlich iohannes tet kein zeychen. Wann alle ding die iohannes sagt von disem die seint gewer:
vnd manige gelaubten an in.
Wann ein siecher lazarus was von bethania: von dem castelle. marien vnd marthen ir schwester.
Wann maria waz die do sielb den herren mit der slben. vnd trucket sein fúß mit iren haren: der brüder lazarus siecht.
Dorumb sein schwestern santten zü im sagent. O herre: sich den du liebhast der siecht.
Wann do es ihesus gehort: er sprach zü in. Dirr siechtumb ist nit zü dem tod. wann vmb die wunniglich gotz: das der sun gotz werd gewunniglicht durch in.
Wann ihesus het lieb marthen. vnd marien ir schwester vnd lazarum.
Dorumb do er het gehort das er siecht: ernstlich do beleyb er an der selben stat zwen tage.
Dornach nach disen dingen sprach er zü seinen iungern. Wir gen aber in iude
Die iungern sprachen zü im. Meyster nu süchten dich die iuden zesteinen: vnd aber gestu dar?
Ihesus antwurt. Seint nit .xij. stünde des tags? Der do get am tag der schat nit: wann er sicht das liecht dirr werlt.
Wann ob er geet in der nacht er schat: wann das liecht ist nit in im.
Wann ditz sagt er: vnd dornach sprach er zü in. Lazarus vnser freunt der schleft wann ich gee daz ich in derste von dem schlaff.
Dorumb sein iungern die sprachen. O herr: ob er sleft er wirt behalten.
Wann ihesus hett gesait von seim tode: wann sy wonten das er hett gesait von dem schlaff des schlaffes
Do sprach ihesus zü in offenlich Lazarus der ist dott:
wann ich frewe mich vmb euch das ir glaubt: das ich do nichten was. Wann wir geen zü im.
Dorumb thomas der ist gesait ein zweifeler der sprach zü den entzampt iungern. Geen auch wir: vnd sterben mit im.
Dorumb ihesus kam in bethania: vnd vand in ietzunt .iiij. tag habent im grabe.
Wann bethania was von iherusalem als .xv. leuff
Wann manig von den iuden die kamen zü mariam vnd zü marthen: das sy sy trösten von irem brüder
Dorumb do martha gehort daz ihesus kam sy lieff im entgegen: wann maria faß do heim
Dorumb martha sprach zü ihesus. O herr ob du werst hie gewest mein brüder dar wer nit dott.
Wann ioch nu weyß ich das: was dings du eischt von gott das gibt dir gott.
Ihesus sprach zü ir. Dein brüder der derstet.
Martha sprach zü ir. Ich waiß das er derstet. in der aufferstendung an dem iungsten tag.
Ihesus sprach zü ir. Ich bin die aufferstandung vnd das leben. Der an mich gelaubet ioch ob er wer dott er lebt:
vnd ein ieglicher der do lebt vnd an mich gelaubt: der stirbt nit ewiglich Gelaubstu das.
Sy sprach zü im O herr ia. Ich glaub daz du bist cristus der sun gotz des lebentigen: du do bist kumen in dise werlt.
Vnd do sy ditz hett gesait: sy gieng hin vnd rieff marien ir schwester tugentlich sagent. Der maister ist engegenwurtig: vnd rüfft dir.
Wann do sis gehort sy stünd auf schier: vnd kam zü im
Wann ihesus waz den noch nit kumen in das castel: wann er was noch an der stat do im martha begegent.
Dorumb die iuden die mit ir warn im haus vnd sy trosten do sy gesachen das maria schier aufstünd vnd gieng auß: sy nachuolgten ir sagent. Wann sy geet zü dem grab daz sy do waint
Wann do maria was kumen do ihesus waz: do sy in gesach sy viel zü seinen fússen vnd sprach zü im. O herr. ob du werst hie gewest mein brüder wer nit dott.
Wann ihesus sach sy wainen vnd die iuden die do warn kumen mit ir die wainten er grifgrampt im geist: vnd betreubt sich selber
vnd sprach Wo habt ir in gelegt? Sy sprachen zü im. O herr kum vnd sieh.
Vnd ihesus waint.
Dorumb die iuden sprachen. Secht wie lieb er in hat.
Wann etlich von in die sprachen. Der do aufdet die augen des blinden geborn: mocht er nit gethün das dirr nicht wer gestorben?
Dorumb ihesus grifgrampt anderwaid in im selber er kam zü dem grabe. Wann es was ein grüb. vnd ein staine was dorauff gelegt.
Ihesus sprach. Hebt ab den stain Martha die schwester des der do waz dott die sprach zü im. o herr er smeckt ietzunt: wann er ist .iiij. tegig.
Ihesus sprach zü ir. Sait ich dir denn nit: ob du gelaubst du sichst die wunniglich gotz?
Dorumb sy namen ab den stain. Ihesus hüb auff die augen in den himel er sprach. O vatter ich mache dir genad wann du derhortest mich.
Wann ich waiß das du mich zeallen zeyten derhörst: wann vmb das volck daz alumb stet ich sprach das sy glauben das du mich santest.
Do er ditz hett gesait: er rieff mit einer micheln stymme. Lazare kum herfúr.
Vnd zehant fúrgieng der der do was dott sein hende vnd sein fússe waren gebunden mit sailen: vnd sein antlútz was gebunden mit augfanen Ihesus sprach zü in. Enpint in: vnd last in geen.
Dorumb manig von den iuden die do waren kumen zü marien vnd zü marthen die sachen die ding die ihesus det: die glaubten an in.
Aber etlich von inen die giengen hin zü den gleychsenern: vnd sagten in die ding die do hett gethan ihesus.
Dorumb die bischof vnd die phariseer machten rate wider ihesus vnd sprachen. Was thün wir: wann dirr man tüt als vil zaichen?
Ob wir in lassen also: all gelaubent sy an in. Vnd die römer kument: vnd nement vnser stat vnd das volck.
Wann einer von in bey namen cayphas: der do was bischoff des iars er sprach zü in. Ir enwisst
noch gedenckt keiner ding: wann euch gezimpt das ein mensch sterb vmb das volck: vnd alles volck nichten verderbe.
Wann ditz sait er nit von im selbst: wann do er was bischoff des iars er weyssagt: das ihesus cristus wer zesterben vmb das volck.
Vnd nit allein vmb das volck: wann das er sament die sún gotz in ein die do warn zerstrewt.
Dorumb von dem tag gedachten sy das sy in derschlúgen.
Dorumb ihesus gienge ietzunt nit offenlich bey den iuden: wann er gieng in die gegent bey der wúste in die stat die do ist geheisen effrem: vnd entwelt do mit sein iungern.
Wann das ostern der iuden was nachen. vnd manig von der gegent stigen auf zü iherusalem vor den ostern: das sy geheiligten sich selber.
Dorumb sy süchten ihesum: sy stünden im tempel vnd retten zü einander. Was went ir das dirr nit kumpt zü dem messtag?
Wann die bischoff vnd die phariseer hetten geben ein gebot: ob iemant derkannt wo er were daz er zaigt: das sy in vingen.
Wann vor .vj. tagen zeostern ihesus kam zü bethania do lazarus was dott: den ihesus derstünd.
Wann sy machten im do ein abentessen vnd martha ambechte: vnd lazarus was einer von den entzampt sietzenden mit im.
Wann maria enphieng das gewichte der salben des edeln nardus gestossen vnd sielb die fúß ihesus: vnd truckent sein fúß mit iren haren: vnd das haus wart derfúllt von dem geschmack der salben.
Dorumb einer von seinen iungern iudas von scharioth der in was zeuerraten der sprach.
Worumb wart dise salb nit verkaufft vmb .ccc. pfennig: vnd wer geben den armen.
Wann ditz sait er nit das zü im gehort von den armen wann das er waz ein diep. vnd hett die beuttel vnd die ding die do warn gegeben die trüg er.
Dorumb ihesus sprach Last sy: das sy es behab vntz an den tag meiner begrebde.
Wann die armen habt ir zeallen zeyten mit euch: wann mich habt ir nit zeallen zeyten.
Dorumb do manig gesellschafft von den iuden derkannten das er do was: vnd sy kamen nit allein vmb ihesus wann das sy sechen lazarum den er derstünd von den dotten.
Wann die fúrsten der pfaffen gedachten das sy lazarum derschlúgen:
wann manig von den iuden giengen vmb in: vnd glaubten an ihesum.
Wann an dem morgen manig gesellschafft die do was kumen zü dem mestag do sy gehorten daz ihesus kam zü iherusalem
sy namen die esste der balmen: vnd giengen auß gegen im vnd rieffen: osanna der sun dauids. Gesegent ist der der do kumpt in dem namen des herren kúnig der israhel.
Vnd ihesus vand ein eselin: vnd saß auf es als es ist geschriben
Tochter von syon nichten wölst dir fúrchten: sich dein kúnig kumpt sitzent auf dem fúle der eselin.
Sein iunger derkanten nit züm ersten dise ding: wann do ihesus was gwunniglicht do gedachten sy das dise ding warn geschriben von im: vnd daten im dise ding.
Dorumb die gesellschafft die do was mit im do er lazarum rieff von dem grabe: vnd in derstünd von den dotten die gab im gezeug.
Vnd dorumb die gesellschafft kamen im engegen: wann sy hetten in gehort zethun ditz zaichen
Dorumb die phariseer sprachen zü in selber. Secht das wir nicht nutzen? Secht all die werlt geet noch im.
Wann etlich von in warn heiden die do warn aufgestigen zü dem messtag das sy anbetten.
Diß genachten sich zü philipp der do waz von bethsaida galilee: vnd baten in sagent. O herr: wir wolten sechen ihesus.
Philipp kam: vnd sait es andreas. Anderwaid philipp vnd andreas sagten es ihesus.
Wann ihesus antwurt in sagent. Die stund kumpt das der sun der maide wirt gelautert.
Gewerlich gewerlich sag ichs euch: ob das waitzenkorn vellt an die erde ob es nichten derstirbt: es beleibt eine. Wann ob es stirbt: es bringt vil wüchers.
Der sein sel liebhat: der verleust sy. Vnd der sein sele hasst in dirr werlt der behút sy in das ewig leben.
Der mir ambecht: der nachuolgt mir. Vnd wo ich bin: do wirt auch mein ambechter. Der mir ambecht: mein vatter der in den himeln ist der eret in.
Wann nu ist betrúbt mein sele. Vnd was sag ich? Vatter mach mich behalten von dirr stund. Wann dorumb kam ich zü dirr stund.
Vatter lauter deinen namen. Dorumb ein stymme kam vom himel sagent. Vnd ich hab gelautert: vnd aber lauter ich.
Dorumb die gesellschafft die do stünd vnd es hort die sprach zesein gemacht donner. Wann die andern sprachen. Der engel hat geredt zů im.
Ihesus antwurt: vnd sprach. Dise stymm kam nit vmb mich: wann vmb euch.
Nu ist das vrteil der werlt. Nu wirt ausgeworffen der fúrst dirr werlt.
Vnd ob ich werd derhöcht von der erde: ich zeuch alle ding zü mir selber
wann ditz sprach er er bezaichent welchs dots er wer zesterben.
Die gesellschafft antwurt im. Wir haben gehort von der ee: das cristus beleibt ewiglich. Vnd in welcherweys sprichtstu es gezympt zü derhöchen den sun der maide Wer ist der sun der maide.
Dorumb ihesus sprach. Noch ein lútzel liecht ist in euch. Geet die weil ir habt das liecht: das euch die vinster icht begreiffen. Der do geet in der vinster: der weys nit wo er geet
Die weyl ir habt das liecht so gelaubt dem liecht: das ir seyt sún des liechts Dise ding redt ihesus: vnd gieng hin vnd verbarg sich vor in.
Wann do er hett gethan als vil zaichen vor in sy gelaubten nit an in:
das das wort ysaias des weyssagen wurd derfúllt das er sprach. O herr wer gelaubt vnser gehörd: vnd wem wirt deroffent der arm des herren?
Dorumb mochten sy nit gelauben: vnd aber sprach ysaias.
Vnd er hat derblent ire augen vnd hat derhertent ire hertzen: das sy nit sechent mit den augen vnd vernement mit dem hertzen vnd werdent sy bekert vnd ich gesunt sy.
Dise ding sprach ysaias do er sach die wunniglich gotz: vnd er redt von im.
Iedoch manig von den fúrsten gelaubten an in: wann sy begachen sein nit vmb die phariseer: das sy icht wurden geworffen auß der synagogen.
Wann sy hetten mer lieb die wunniglich der leut wann die wunniglich gots.
Wann ihesus rieff vnd sprach. Der an mich glaubt: der gelaubt nit an mich. wann an den der mich sant.
Vnd der mich sicht: der sicht den der mich sant.
Ich liecht kam in die werlt: das ein ieglicher der an mich gelaubt nichten beleib in der vinster.
Vnd ob etlicher hört meine wort vnd ir nichten behút: ich vrteil sein nit. Wann ich kam nicht das ich vrteilt die werlt: wann das ich mach behalten die werlt
Der mich verschmecht vnd mein wort nit enpfecht: der hat das in vrteilt. Das wort das ich hab geredt: das vrteilt in an dem iungsten tag
Wann ich hab nit geredt von mir selber: wann der vatter der mich sant gab mir das gebott: was ich rede vnd was ich sage.
Vnd ich waiß: das sein gebot ist das ewige leben. Dorumb die ding die ich rede: als sy mir der vatter sait also rede ich.
Wann vor dem messtag der ostern: ihesus west das seind stund kam das er vbergieng von dirr werlt zü dem vatter: do er hett liebgehabt die seinen die do warn in der werlt: vntz an daz ende hett er sy lieb.
Vnd do das abentessen wart gemacht do sich der teuffel ietzunt hett gelegt in das hertz iudas symon von scharioth das er in verriet:
wann ihesus der west das im der vatter hett gegeben alle ding in sein hende vnd das er ausgienge von gott vnd gieng zü gott:
er stünd auff von dem abentessen vnd legt von im sein gewand: vnd do er hett enpfangen ein düch er fúrbegúrt sich.
Dornach ließ er wasser in ein becken: vnd begund zetwagen die fúß der iungern: vnd zetrúcken mit dem düch mit dem er was fúrbegúrt.
Dorumb er kam zü symon petter. Vnd petter sprach zü im. O herr twechstu mir die fúß.
Ihesus antwurt: vnd sprach zü im. Das ich thú das waistu nu nit: wann dornach wirstu es wissen.
Petter sprach zü im. O herr du twechst mir nit die fúß ewiglich. Ihesus antwurt im. Ob ich dich nichten wasche: du hast nit teil mit mir.
Symon petter sprach zü im. O herr: nit allein die fúß: wann auch hend vnd haubt.
Vnd ihesus sprach zü im. Der do ist gewaschen der bedarff nit nur daz er twache die fúß: wann er ist aller rein. Wann ir seyt rein: vnd nit all.
Wann ihesus wisst wer der was der in verriete. Dorumb sprach er: ir seyt nit all rein
Dorumb do er hett getwachen ir fúß er nam sein gewande: vnd do er was gesessen er sprach aber zü in Wisst ir was ich euch hab gethan?
Ir rüffet mir maister vnd herr: vnd wol sagt ir. Wann ich bins
Dorumb ob ich herr vnd maister hab getwachen euwer fúß: vnd ir solt twachen die fúß einer des andern
Wann beyschafft gab ich euch: als ich euch hab gethan also thüt auch ir.
Gewerlich gewerlich sage ichs euch: der knecht ist nit mer denn sein herr: noch der bot mer denn der in sant.
Ob ir wisst dise ding: ir wert selig ob ir sy thüt.
Ich sag euch nicht von allen. Wann ich waiß welche ich derwelte. Wann das die schrifft werd derfúllt: der do isst daz brot mit mir der hebt auff seine versen wider mich.
Von deshin sage ich euch ee denn es geschicht: so es wirt gethan das ir glaubt daz ichs bin.
Gewerlich gewerlich sage ichs euch: der do enpfecht den den ich sende der enpfecht mich. Wann der mich enpfecht: der enpfecht den der mich sant.
Do ihesus hett gesait dise ding er wart betrúbt im geist: vnd vorbezeugt vnd sprach Gewerlich gewerlich sage ichs euch: wann einer von euch der verret mich.
Dorumb die iunger sachen einander an: sy zweiuelten von wem er hett geredt.
Dorumb einer von sein iungern der rüet in der schoß ihesus den ihesus lieb hett.
Dorumb disem winckt symon petter: vnd sprach zü im. Wer ist es von dem er hat geredt?
Dorumb do er hett gerüet auff der brust ihesus er sprach zü im. O herr wer ist der der dich verret?
Ihesus antwurt. Dem ich raich das genetzt brott der ist es. Vnd do er genetzt das brot: er gab es iudas symon scharioth.
Vnd nach dem bissen do gieng sathanas in in. Ihesus sprach zü im. Daz du thüst das thü schier.
Vnd keiner der rüenden wesst was er im hett gesait:
wann etlich wanten daz iudas hett die beutel das im ihesus hett gesait. kauff die ding die vns seint noturftig zü dem messtag: oder das er etwas gebe den armen.
Dorumb do er hett enpfangen den bissen: zehant gieng er auß. Wann es was nacht.
Dorumb do er waß ausgegangen ihesus sprach Nu ist geoffenbart oder verklert der sun der maid vnd gott ist geoffenbart in im.
Ob gott ist geoffenbart in im: vnd gott der offenbart in im selber: vnd zehant offenbart er in.
Súnlein noch ein lútzels bin ich mit euch. Ir sücht mich: vnd als ich sprach zü den iuden vnd do ich gee do múgt ir nicht kumen. Vnd nu sag ichs euch.
Newes gebot gib ich euch das ir liebhabt einander als ich euch liebhett: das ir auch also liebhaft an einander.
In disem derkennet sy all das ir seyt mein iungern: ob ir habt liebe zü einander.
Symon petter sprach zü im. O herre wo geestu? Ihesus antwurt. Do ich gee do magstu mir nu nit nachgeuolgen: wann dornach nachuolgstu.
Petter sprach zü im. Worumb mag ich dir nit nachuolgen? Ich setz mein sel vmb dich.
Ihesus antwurt dein sele setzest du vbm mich Gewerlich gewerlich sag ich dir: der han singt nit biß das du mein dreystund verlaugenst. Vnd ihesus sprach zü sein iungern.
Ewer hertz wert nit betrúbt. Gelaubt ir an gott: vnd gelaubt an mich.
In dem haus meins vatters seint manig wonung. Ob ich euch etwenn mynner hett gesait wann ich gee zeberaiten euch die stat.
Vnd ob ich gee vnd berait euch die statt: aber kum ich vnd nym euch zü mir selber: das auch ir seyt do ich bin.
Vnd do ich gee das wisset ir: vnd den weg wisset ir.
Thomas sprache zü im. O herre: wir wissen nicht wo du geest. Vnd in welcherweys múgen wir wisssen den weg.
Ihesus sprach zü im. Ich bin der weg. vnd die warheit. vnd das leben Keiner kumpt zü dem vatter nur dur mich
Ob ir mich hett derkannt: ernstlich ir hett auch derkannt meinen vatter Vnd von deshin derkennt ir in: vnd ir habt in gesechen.
Philpp sprach zü im. O herr: zeige vns den vatter vnd vns begnúgt
Ihesus sprach zü im Alsuil zeytz bin ich mit euch vnd ir derkannt mich nit? Philipp: der mich sicht der sicht auch den vatter. In welcherweys sprichtstu zeige vns den vatter?
Gelaubstu nit das ich bin in dem vatter: vnd der vatter ist in mir Die wort die ich rede zü euch. ich rede ir nicht von mir selber. Wann der vatter beleibet in mir: erselb thüt die werck.
Gelaubt ir nicht das ich bin in dem vatter: vnd der vatter ist in mir? In einer andern weys vmb die selben werck so gelaubtz.
Gewerlich gewerlich sag ichs euch: der an mich gelaubt die werck die ich thü die tüt auch er: vnd mer ding thüt er denn dise. Wann ich gee zü dem vatter:
vnd was dings ir eischt dem vatter in meim namen das thün ich: das der vatter werd gewunniglicht im sun.
Vnd was ir eischt mich in meim namen daz thü ich
Ob ir mich liebhabt: so behút mein gebot.
Vnd ich bit den vatter vnd er gibt euch ein andern tröster daz er beleib mit euch ewiglich
der geist der warheit: den die werlt nit mag enpfachen: wann sy sicht in nit noch enwaiß in. Wann ir habt in derkannt: wann er beleibt bey euch: vnd wirt in euch.
Ich laß euch nit waisen: ich gee vnd kum zü euch.
Noch ein lútzel bin ich mit euch: vnd die werlt sicht mich ietzunt nit. Wann ir secht mich: wann ich lebe vnd ir wert leben.
An dem tag so derkennt ir das ich bin in meinem vatter: vnd ir in mir: vnd ich in euch.
Der do hat meine gebot vnd sy behút: der ist der mich liebhat. Wann der mich liebhat: der wirt liebgehabt von meinem vatter. Vnd ich hab in lieb vnd offenbar mich im selber.
Iudas sprach zü im nit der von scharioth. O herr waz dings ist zethün das du dich selber vns bist zü deroffen: vnd nit der werlte?
Ihesus antwurt vnd sprach zü im. Der mich liebhat der behút meine wort: vnd mein vatter der hat in lieb. vnd wir kumen zü im: vnd machen ein wonung bey im.
Der mich nit liebhat: der behút nit meine wort. Vnd das wort das ir habt gehort ist nit mein: wann das vatters der mich sant
Dise ding hab ich geredt zü euch: beleibent bei euch
Wann der tröster der heilig geist den euch der vatter sendet in meim namen der lert eúch alle ding: vnd redt euch alle ding welche ding ich euch sag.
Fride laß ich euch: meinen frid gib ich euch. Nit als in die werlt gibt. wann ich gib in euch. Ewer hertz werd nit betrúbt: noch enfúrcht sich.
Ir hort daz ich euch sait: ich gee vnd kum zü euch. Ob ir mich lieb hett. ernstlich ir freuwet euch wann ich gee zü dem vatter: wann der vatter ist mer den ich.
Vnd nu sait ichs euch ee denn es geschicht: so es wirt gethan das irs gelaubt.
Ietzund rede ich nit vil mit euch Wann der fúrst dirr werlt kumpt: vnd hat kein ding an mir.
Wann das die werlt derkenn das ich liebhab den vatter: vnd als mir der vatter gab das gebot als thü ich. Stet auff wir geen hin.
ICh bin ein gewere weinrebe: vnd mein vatter ist ein bauwer.
Ein ieglichs zweye das nit bringt wücher an mir daz nympt er ab vnd ein ieglichs das do bringt wücher das gereinigt er: das es bringe mer wüchers.
Ietzunt seyt ir rein: vmb das wort das ich hab geredt zü euch.
Beleibt in mir: vnd ich in euch. Als das zwey nit mag gemachen wücher von im selber nur es beleib an der rebe. als auch ir nur ir beleibt in mir.
Ich bin die reb vnd ir seyt die zwey. Der do beleibt in mir vnd ich in im dirr bringt vil wüchers: wann on mich múget ir nichtz gethün.
Der nichte beleibet in mir der wirt ausgeworffen als das zwey vnd dorrt: vnd sy lesent in vnd legen in an daz feúr vnd er brinnt.
Ob ir beleibet in mir vnd meine wort beleibent in euch: waz dings ir wolt daz eischt: vnd es wirt euch
In disem ist gelautert mein vatter. das ir bringt vil wüchers: vnd wert gemacht mein iungern.
Wann als mich der vatter liebhett: vnd ich hett euch lieb. Beleibt in meiner lieb.
Ob ir behút meine gebot ir beleibt in meiner lieb: als auch ich behút die gebot meins vatters: vnd beleib in seiner lieb.
Dise ding hab ich geredt zü euch das mein freude sey in euch: vnd ewer freud werde derfúllt.
Ditz ist mein gebot: das ir liebhabt an einander als ich euch liebhett.
Mer lieb denn dirr hat keiner: denn das er setz sein sele vmb sein freunde.
Wann ir seit mein freund ob ir thüt die ding die ich euch gebeut.
Ietzunt sage ich euch nit knecht: wann der knecht waiß nit waz dings sein herr thüt. Wann ich sag euch freunde: wann ich macht euch kunt alle ding die ich hort von meim vatter.
Ir habt mich nit derwelt wann ich hab euch derwelt: vnd satzt euch daz ir geet vnd bringt wücher: das euwer wücher beleib: vnd waz dings ir eischt dem vatter in meim namem das gibt er euch
Dise ding gebeut ich euch: das ir liebhabt einander
Ob euch die werlt hasst: wisst wann sy het mich ee in haß denn euch.
Ob ir wert gewesen von der werlt: die werlt hett liep das ir waß. Wann das ir nichten seyt von der werlt. wann ich hab euch derwelte von der werlt: dorumb hasst euch die werlt.
Gedenckt meins wortz: das ich euch sagt. Der knecht ist nicht mer denn sein herr Ob sy mich iagent sy iagent auch euch Ob sy behúten meine wort: sy behúten auch das ewer
Wann alle dise dinge die thünd sy euch vmb mein namen: sy wissent nit den der mich sant.
Ob ich nit wer kumen vnd hett nit geredt mit in: sy hetten nicht súnde. Wann nu habent sy kein entschuldiging von ir súnde.
Der mich hasst: der hasst auch mein vatter
Ob ich nit hett gethan die werck in in. die kein ander dete: sy hetten nit súnde. Wann nu habent sy gesechen vnd hassten mich vnd mein vatter.
Das das wort werde derfúllt das do ist geschriben in ir ee: wann sy hetten mich in haß vergebens.
Wann so der tröster kumpt den ich euch sende von dem vatter den geist der warheit der do ausgeet von dem vatter: erselb gibt gezeug von mir
Vnd ir gebet mir gezeuge: das ir seyt mit mir sint dem anegeng.
DIse ding hab ich geredt zü euch: das ir nit wert betrúbt.
Sy machent euch on die synagogen. Wann die stund kumpt: das ein ieglicher der euch derschlecht der went sich ein dienst zederbieten gott.
Vnd dise ding thünd sy euch: wann sy derkanten nit den vatter noch mich.
Wann dise ding hab ich geredt zü euch: das so ir stund kumpt. das ir gedenckt: das ichs euch sait. Wann ich sait euch nit dise ding sint dem anegeng: wann ich waz mit euch
Wann nu gee ich zü dem der mich sant: vnd keiner von euch der fragt mich wo geestu.
Wann dise ding hab ich geredt zü euch: die trurigkeit hat derfúllt ewer hertz.
Wann ich sag euch die warheit: euch gezimpt das ich gee. Wann ob ich nichten gee: der tröster kumpt nit zü euch. Vnd ob ich gee: ich sende in zü euch.
Vnd so er kumpt: er berespt die werlt von der súnde vnd von den rechten vnd von dem vrteil
Ernstlich von der súnde: wann sy glaubent nit an mich.
Wann von dem rechten: wann ich gee zü dem vatter: vnd ietzunt secht mich nit.
Von dem vrteil: wann der fúrst dirr werlt ist ietzunt geurteilt.
Ich hab euch noch vil zesagen: wann nu múgt ir sein nit tragen.
Wann so der geist der warheit kumpt: er lert euch alle warheit. Wann er redt nit von im selber: wann welche ding er hort die redt er: vnd die ding die do seint kúnfftig die derkúnt er euch.
Er selb lautert mich: wann er nympt es von dem meim vnd derkúnt es euch.
Alle ding die der vatter hat die seint mein. Dorumb sait ich euch wann er nympt es von dem meim: vnd derkunt es euch.
Ietzunt ein lútzel vnd ir secht mich nicht. vnd aber ein lútzel vnd ir gesecht mich: wann ich gee zü dem vatter
dorumb etlich von seinen iungern sprachen zü einander was ist das das er vns sayt ein lútzel vnd ir secht mich nit. vnd aber ein lútzel vnd ir secht mich wann ich gee zü dem vatter?
Dorumb sy sprachen Was ist das das er vns sait ein lútzel? Wir wissen nit was er redt.
Wann ihesus derkant das sy in wolten fragen: er sprach zü in. Von disem sücht ir vnder euch daz ich sait ein lútzel vnd ir secht mich nit: vnd aber ein lútzel vnd ir secht mich.
Gewerlich gewerlich sage ichs euch: das ir wert wainen vnd wainen: wann die werlt frewet sich. Wann ir wert betrúbt: wann ewer trurigkeit wirt gekert in freude
so daz weip gebir sy hat trurigkeit: wann ir stund ist kumen. Wann so sy hat geborn das kint ietzunt gedenckt sy nit der bedruckung vmb die freude: das ein mensch ist geborn in der werlt
Dorumb vnd ir ernstlich nu wert ir haben traurigkeit. Wann aber gesiche ich euch vnd ewer hertz frewet sich: vnd ewer freude nympt niemant von euch.
Vnd an dem tag bit ir mich keins dings. Gewerlich gewerlich sage ichs euch: was dings ir eischt dem vatter in meim namen das gibt er euch.
Vntz nu habt ir nit geeischt kein ding in meim namen. Eischt vnd ir enpfacht: das ewer freude sey vol.
Dise ding hab ich geredt zü euch in gleichsam. Die stund kumpt: so ich ietzunt nit rede zü euch in gleichsam: wann ich derkúnd euch offenlich von meinem vatter.
An dem tag eischt ir in meim namen. Vnd ich sag euch nit wann ich bit den vatter vor euch.
Wann erselb der vatter hat euch lieb wann ir habt mich liebgehabt: vnd ir gelaubtz das ich ausgienge von gott.
Ich gieng auß von dem vatter vnd kam in die werlt: aber laß ich die werlt: vnd gee zü dem vatter.
Sein iungern sprachen zü im. Sich nu redtstu offenlich: vnd saist vns kein geleichsam.
Nu wissen wir daz du waist alle ding vnd dir ist nit durfft daz dich iemant frag In disem glauben wir: daz du ausgiengst von gott.
Ihesus antwurt in. Nu gelaubt ir?
Secht die stund kumpt: vnd kumpt ietzunt das ir wert zerstrewt ein ieglicher in sein eigen: vnd ir last mich ain. Vnd ich bin nit ain: wann der vatter ist mit mir.
Dise ding hab ich geredt zü euch: das ir den fride in mir. Ir wert haben bedruckung in der werlt: wann versecht euch an mich: wann ich hab vberwunden die werlt.
Dise ding redt ihesus: er hüb auff die augen in den himel vnd sprach. Vatter die stund kumpt: lauter deinen sun. das dich dein sun lauter.
Als du im gebt den gewalt alles fleisches: das alles das du im gebt er gibt in das ewig leben.
Wann ditz ist das ewig leben: das sy dich allein derkennen einen geweren gott: vnd ihesum cristum den du santest.
Ich hab dich gelautert auff der erde: ich hab volbracht das werck: das du mir gebt das ichs thü.
Vnd nu vatter lauter mich bey dir selber: mit der clarheit die ich hett bey dir ee denn die werlt waz
Ich hab geoffenbart deinen namen den leuten: die du mir gebt von der werlt. Sy warn dein vnd du gebt mirs: vnd sy behúten deine wort:
vnd nu derkanten sy: das alle die ding die du mir gebt seint von dir.
vnd die wort die du mir gebt seint von dir: vnd die wort die du mir gebt die gab ich in: vnd sy enpfingen sy vnd derkanten gewerlich das ich ausgieng von dir vnd glaubten das du mich santest.
Ich bit vmb sy. Nit vmb die werlt: wann vmb die die du mir gebt: wann sy seint dein.
Vnd alle meine ding seint dein: vnd die dein seint mein: vnd ich bin gelautert in in.
Vnd ietzunt bin ich nit in der werlt: vnd dise seint in der werlt: vnd ich kum zü dir. Heiliger vatter: behút sy in deinem namen die du mir gebt: das sy seint ein als auch wir.
Do ich was mit in: ich behút sy in deim namen. Die du mir gebt die behút ich: vnd keiner von in verdarb nur der sun des verleuses: daz die schrifft wúrde derfúllt.
Wann nu kum ich zü dir: vnd dise ding rede ich in der werlt das sy haben meine freude derfúllet in in selber.
Ich gab in dein wort: vnd die werlt hett sy in haß: wann sy seint nit von der werlt als auch ich nicht bin von der werlt.
Ich bit nit das du sy nemest von der werlt: wann das du sy behútest vor dem vbel.
Sy seint nit von der werlt: als auch ich nit bin von der werlt.
Geheilig sy in der warheit. Dein wort daz ist die warheit.
Als du mich santest in die werlt: vnd ich sant sy in die werlt.
Vnd vmb sy geheilig ich mich selber: das auch sy seint heilig in der warheit.
Wann ich bit nit allein vmb sy: wann auch vmb die die vmb ir wort seint zeglauben an mich:
daz sy all sein ain als du vatter in mir vnd ich in dir. das auch sy sein ain in vns: vnd das die werlt glaub daz du mich santest.
Vnd die lauter die du mir gebt die gab ich in: daz sy seint ain als auch wir sein ain
Ich in in vnd du in mir: das sy seint volent in ain vnd die werlt derkennt daz du mich santest: vnd ich hett sy lieb als auch du mich hast liebgehabt
Vatter die du mir gebt ich wil das auch sy sein mit mir: wo ich bin daz sy sechen mein clarheit die du mir gebt wann du hast mich liebgehabt sint der schickung der werlt.
Gerechter vatter: die werlt die derkannt dich nit. Wann ich derkannt dich: vnd dise die derkanten das du mich santest.
Vnd ich macht in kunt deinen namen vnd ich mach in in kunt: das die lieb do mit du mich hast liebgehabt sey in in. Vnd ich in in.
Do ihesus het gesait dise ding: er gieng auz mit sein iungeren vber den bach cedron do der gart was: in dem erselb eingieng vnd sein iungern.
Vnd iudas der in verriet der west die stat das ihesus offt dar kam vnd sein iungern.
Dorumb do iudas hett enpfangen die gesellschafft die ambechter von den bischoffen vnd von den phariseern: er kam dar mit laternen vnd mit vackeln vnd mit gewessen.
Dorumb do ihesus west alle ding die do waren kúnftig auff in: er fúrgieng vnd sprach zü in Wen sücht ir?
Sy antwurten. Ihesus von nazareth. Ihesus sprach zü in. Ich bins. Wann auch iudas der in verriet stünde mit in.
Dorumb do ihesus hett gesait ich bins: sy giengen hinter sich. vnd vielen nider an die erde.
Dorumb ihesus fragt sy aber Wen sücht ir? Wann sy sprachen. Ihesus von nazareth.
Ihesus antwurt. Ich sait es euch: das ichs bin. Dorumb ob ir mich sücht: so lat dise geen.
Daz das wort werde derfúllt das ich sprach: wann die du mir gebt ich verlose keinen von in.
Dorumb symon petter hett ein waffen er zoch es auß: vnd schlüg den knecht des fúrsten der pfaffen: vnd hieb im ab sein zesems or. Wann der nam des knechts was malchus
Dorumb ihesus sprach zü pettern. Laß dein waffen in die schaid. Den kelch den mir der vatter gab: wiltu nit das ich in trinck?
Dorumb die gesellschafft vnd daz gerichte vnd die ambechter der iuden die vingen ihesus: vnd bunden in
vnd fürten in züm ersten zü annas. Wann er was der schwecher cayphas: der do was ein bischof des iars.
Wann cayphas was der den iuden hett gegeben den rat: wann euch gezimpt den einen man zesterben vmb daz volck.
Wann symon petter nachuolgt ihesus: vnd der ander iunger Wann der ander iunger was derkannt dem bischof vnd er gieng ein mit ihesus in den hof des bischofs.
Wann petter stünd auswendig bey der túre. Dorumb der ander iunger der do was derkannt dem bischoffe: der gienge auß vnd sprach zü der torwertelin: vnd fürte petter ein.
Dorumb die diern der torwertelin sprach zü pettern? Bistu denn nicht auch von den iungern des mans? Er sprach ich enbin.
Wann die knechte vnd die ambechter die stünden zü der glüt vnd wermten sich: wann es was kalt. Wann auch petter stünd mit in: vnd wermt sich.
Dorumb der bischof fragt ihesus von sein iungern vnd von seiner lere
Ihesus antwurt im. Ich hab geredt offenlich in der werlt. Zü allen zeyten hab ich gelert in der synagogen vnd im tempel do sich samenten alle die iuden: vnd ich habe nichtz geredt in verborgen
Waz fragstu mich? Frag diß die do haben gehort: was ich hab geredt mit in. Sich dise wissen: was ich hab gesait.
Do er ditz hett gesait: einer der beystenden ambechter der gab ihesus einen backenschlack sagent Alsust antwurstu dem bischoff?
Ihesus antwurt im. Ob ich vbel hab geredt: so gibe gezeug von dem vbeln. Wann ob wol: worumb schlechtstu mich?
Vnd annas sant in gebunden zü cayphas dem bischoff:
wann petter was stend: vnd wermt sich. Dorumb sy sprachen zü im. Bistu denn nit von sein iungern? Er laugent vnd sprach. Ich enbin.
Einer von den knechten des bischoffs: der nefe des dem petter hett abgehawen das or der sprach. Sach ich dich denn nit mit im in dem garten.
Aber laugent petter: vnd zehant sang der han.
Dorumb sy züfürten ihesus zü cayphas in das dinckhaus. Wann es was frú. Vnd sy selb giengen nit in das dinckhaus das sy icht werden enzeubert: wann das sy essen das ostern.
Dorumb pilatus gieng auß zü in vnd sprach Was besagung traget ir wider disen menschen?
Sy antwurten: vnd sprachen zü im. Ob dirr nicht wer ein vbelteter: wir hetten dir in nit geantwurt
Dorumb pylatus sprach zü in. Nempt ir in: vnd vrteilt in nach ewer ee. Dorumb die iuden sprachen zü im vns gezimpt zü derschlachen keinen.
Das daz wort ihesus wurd derfúllt das er sprach: bezeichent welchs dots er wer zesterben.
Dorumb pilatus gieng aber in das dinckhaus: vnd rieff ihesus: vnd sprach zü im. Bistu ein kúnig der iuden?
Ihesus antwurt. Redestu ditz von dir selber: oder habent dirs die andern gesait von mir.
Pylatus antwurt. Denn bin ich ein iude? Dein volck vnd dein bischoff habent dich mir geantwurt. Was hastu gethan
Ihesus antwurt Mein reich ist nit von dirr werlt Ob mein reich wer gewesen von dirr werlt: ernstlich mein ambechter hetten derstritten das ich nicht wer geantwurt den iuden. Dorumb mein reich ist nit von hinnen.
Dorumb pilatus sprach zü im Bistu denn ein kúnig? Ihesus antwurt du sagst es: wann ich bin ein kúnig. In disem bin ich geborn. vnd zü disem kum ich in die werlt: das ich geb gezeug der warheit. Ein ieglicher der do ist von der warheit der hört mein stymm.
Pylatus sprach zü im Was ist die warheit. Vnd do er ditz hett gesait er gieng aber auß zü den iuden: vnd sprach zü in. Ich vinde kein sach an im.
Wann es ist gewonheit das ich euch ein laß zü den ostern. Dorumb wölt ir ich laß euch den kúnig der iuden? Sy rieffen anderwaid all sagent nicht disen: wann barabam. Wann barabas was ein dieb.
Do begraiff pilatus ihesum: vnd geiselt in.
Vnd die ritter vielten ein krone von dornen vnd satztens auff sein haubt: vnd umgaben in mit purpurin gewand.
Vnd kamen zü im vnd sprachen. Gott grúß dich kúnig der iuden. Vnd gaben im backenschlech.
Dorumb pilatus gieng aber auß: vnd sprach zü in. Secht ich fúre in auß zü euch: das ir derkennt das ich kein sach vinde an im
Dorumb ihesus gieng auß er trüg ein dörnin kron vnd ein purpurin gewand. Vnd er sprach zü in. Secht der mensch.
Dorumb do in hetten gesechen die bischoff vnd die ambechter: sy rieffen sagent. Kreutzig in: kreutzig in. Pylatus sprach zü in. Nempt ir in: vnd kreutzigt in. Wann ich vind kein sach an im.
Sy antwurten im. Wir haben ein ee: vnd nach vnser ee sol er sterben: wann er macht sich zesein den sun gotz.
Dorumb do pilatus hett gehort ditz wort: er vorcht sich mer.
Vnd er gieng aber in daz dinckhaus: vnd sprach zü ihesus. Von wann bistu Wann ihesus gab im nit antwurt?
Dorumb pilatus sprach zü im. Redstu nit mit mir. Waistu nicht daz ich hab den gewalt dich zekreutzigen. vnd hab den gewalt dich zelassen.
Ihesus antwurt du hettest keinen gewalt wider mich wer er dir nicht gegeben von oben. Dorumb der mich dir hat geantwurt der hat mer súnde.
Vnd von deshin pilatus sücht ihesum zelassen. Wann die iuden rieffen sagent. Ob du disen lesst: du bis nicht ein freunt des keysers. Ein ieglicher der sich macht ein kúnig der widersagt dem keyser.
Dorumb do pilatus hett gehort dise wort er fürt ihesum auß: vnd saß an das gerichte an der stat die do ist geheissen litostrathos. wann hebreysch gabathan.
Wann es was die beraitung dez ostern: als vmb die .vj. stund: vnd er sprach zü den iuden? Secht ewer kúnig.
Wann sy rieffen sagent. Nym nym: kreutzig in. Pylatus sprach zü in. Kreutzig ich ewern kúnig? Die bischoff antwurten. Wir haben nit ein kúnig: nur ein keyser.
Dorumb do antwurt er in daz er wurd gekreutzigt Wann sy namen ihesum: vnd fürten in auß.
Vnd er trüg im selb das kreutze er gieng auß an die stat die do ist geheissen caluarie: wann hebreysch golgatha.
Do kreutzigten sy in: vnd zwen ander mit im hie vnd do: wann ihesus in mitzt.
Wann pilatus schraib büchstaben: vnd satzt sy auff daz kreutz. Wann es was geschriben: ihesus von nazareth ein kúnig der iuden.
Dorumbe manig der iuden lasen disen brieff: wann die stat do ihesus was gekreuzigt die was nachen bey der stat. Vnd es was geschriben hebreysch krichysch vnd latin.
Dorumb die bischoff der iuden sprachen zü pilatus. Nichten wölt schreiben ein kúnig der iuden: wann daz er selb sprach: ich bin ein kúnig der iuden.
Pylatus antwurt. Das ich schreib das schreibe ich.
Dorumbe do in die ritter hetten gekreutziget sy namen seine gewand vnd machten vier teile: ieglichem ritter ein teile. vnd den rock. Der rock was vngeneet: wann geweben von oben durch alle.
Dorumb sy sprachen zü einander. Nichten reissen wir in: wann wir losen von im wes er sey. Das die schrifft wurde derfúllt sagent. Sy teilten in meine gewand: vnd auff meine gewand legten sy das loß. Vnd ernstlich die ritter daten dise ding.
Wann bey dem kreutz ihesus stünd sein mütter: vnd die schwester seiner mütter maria cleophe vnd maria magdalena.
Dorumb do ihesus hett gesechen die mütter vnd den iungern steen den er liebhett: er sprach zü seiner mütter. Weip: sich dein sun.
Dornach sprach er zü dem iungern: sich dein mütter. Vnd von der stund der iunger enpfieng sy in die seinen.
Dornach do ihesus wesst das ietzunt alle ding warn volbracht: das die schrifft wurd derfúllt er sprach. Mich dúrst.
Dorumb do was gesetzt ein vaß vol essigs. Wann sy fulten ein schwamp mit essig sy vmbgaven in mit ysopp: sy brachten in seinen mund.
Dorumb do ihesus hett entpfangen den essig er sprach. Es ist volendet. Er naigt daz haubt vnd antwurt den geist.
Dorumb die iuden baten pilatus das ir bain wurden zerbrochen vnd abgenomen Wann es was die bereitung das die leib nit beliben am kreutz an dem sambstag: wann der tag des sambstags was michel:
dorumb die ritter kamen: vnd ernstlich sy brachen die gebain des ersten: vnd des andern der do was gekreutzigt mit im.
Wann do sy warn kumen zü ihesus. do sy in ietzunt hetten gesechen dott sy brachen nit seine bain:
wann einer der ritter det auff sein seyten mit eim spere: vnd zehant gieng auz wasser vnd blüt.
Vnd der do sach der gab gezeug: vnd sein gezeug ist gewere. Vnd er waiß daz er redt gewere ding: das auch ir gelaubt.
Das dise ding seint gethan: daz die schrifft wurd derfúllt. Ein bain mynnert ir nit von im.
Vnd aber spricht ein ander schrifft. Sy sechent in den sy stachen.
Wann nach disen dingen ioseph von armathia der bat pylatus heimlich vmb die vorchte der iuden: dorumb das er was der iunger ihesus: das er nem den leip ihesus. Vnd pilatus der gestat ims. Dorumb er kam vnd nam den leip ihesus.
Wann auch nicodemus der do nachtz was kumen zü ihesus der kame züm ersten: tragent die mischung der mirren vnd aloe als .C pfunt.
Dorumb sy namen den leip ihesus: vnd bunden in mit lilachen vnd mit armathen als es ist gewonheit zebegraben die iuden.
Wann an der stat do ihesus was gekreutzigt do was ein gart: vnd in dem garten ein newes grab in dem noch keiner was gelegt.
Dorumb do legten sy ihesus ein vmb die beraitung der iuden: wann daz grab was nachen.
Wann an eim der sambstag frü do kam maria magdalena zü dem grab noch do es waz vinster: vnd sy sach den stain abgenomen vom grab.
Dorumb sy lieff vnd kam zü symon petter: vnd zü dem andern iunger den ihesus liebhett: vnd sprach zü in. Sy habent genomen den herrn von dem grabe: vnd wir wissen nit wo sy in habent gelegt.
Dorumb petter gieng auß vnd der ander iunger: vnd kamen zü dem grabe.
Wann die .ij. lieffen mit einander: vnd der ander iunger fúrlieff schier denn pettter: vnd kam züm ersten zü dem grab.
Wann do er sich het genaigt er sach die tüch gelegt allein: iedoch er gieng nit ein.
Dorumb symon petter kam nachuolgent im: vnd er kam in das grab. Vnd er sach die tüch gelegt:
vnd den augfanen oder schweißtüch der do was auff seim haubt nit gelegt mit den tüchen: wann sunderbar gebunden an sein stat.
Dorumb do gieng auch ein der iunger der züm ersten waz kumen zü dem grabe: vnd er sach vnd gelaubt
Wann er wesst dennoch nit die schrifft: das im gezam zersteen von den dotten.
Dorumb die iunger giengen aber hin zü in selber.
Wann maria stünd auswendig zü dem grab vnd waint. Dorumb do sy waint sy naigt sich vnd sach in das grab.
Vnd sy sach. ij engel sitzen in weissen gewanden: den einen zü dem haubt vnd den einen zü den fússen: do der leip ihesus was gelegt.
Sy sprachen zü ir. Weip was weinstu wen süchstu? Sy sprach zü in. Wann sy haben genomen mein herren: vnd ich waiß nit wo sy in haben gelegt
Do sy ditz hett gesait sy vmbkert sich: vnd sach ihesus sten: vnd sy wesst nit daz es was ihesus
Ihesus sprach zü ir. Weip was wainstu? Wen süchtsu. Wann sy wont das es wer ein gartner: sy sprach zü im. O herr: ob du in hast aufgehaben sag mir wo du in hast gelegt: vnd ich nym in.
Ihesus sprach zü ir. Maria. Sy vmbkert sich vnd sprach zü im. Rabboni: das wil sagen maister.
Ihesus sprach zü ir. Nichten wölst mich rúren. Wann ich bin noch nicht aufgestigen zü meinem vatter. Wann gee zü meinen brúdern: vnd sprich zü in. Wann ich steig auff zü meinem vatter vnd zü ewerm vatter: zü meim gott vnd zü ewerm gott.
Maria magdalena kam sy derkunt den iungern wann ich hab gesechen den herren: vnd er hat mir gesait dise ding.
Dorumb do es was spat an eim der sambstag vnd die túrn warn beschlossen do die iungern warn gesament vmb die vorcht der iuden: ihesus kam vnd stünd in mitzt der iungern: vnd sprach zü in. Frid sey mit euch
Vnd do er ditz hett gesait: er zaiget in die hende vnd die seyten. Dorumb die iungern warn derfrewet: do sy gesachen den herrn.
Dorumb ihesus sprach aber zü in. Frid sey mit euch. Als mich der vatter sant: vnd ich sende euch.
Do er ditz hett gesait er in etempt sy all: vnd sprach zü in. Enpfacht den heiligen geist.
Den ir die súnd vergebt den werden sy vergeben: vnd den ir sy behabt den seint sy behapt.
Wann thomas einer von den .xij. der do ist gesait ein zwiefeler der was nit mit in do ihesus kam.
Dorumb die andern iungern sprachen zü im. Wir haben gesechen den herren. Wann er sprach zü in. Nur ich sich in seinen henden den stich der nagel. vnd leg mein hant in seine seyten: vnd lege mein vinger an die stat der stich der negel: ich gelaub sein nit.
Vnd nach .viij. tagen die iungern warn aber inwendig: vnd thomas mit in. Ihesus kam in beschlossen túren: vnd stünd in mitzt vnd sprach zü in. Frid sey mit euch
Dornach sprach er zü thomas. Bring her deinen vinger vnd sich mein hende: vnd bring her dein hant vnd lege sy in mein seiten: vnd nichten wölst sein vngeleubig wann getrewe.
Thomas antwurt vnd sprach zü im Mein herr: vnd mein gott.
Vnd ihesus sprach zü im. Thomas das du mich hast gesechen des hastu gelaubt: selig seint die die do nichten sachen vnd gelaubten.
Vnd ernstlich manige andere zaichen det ihesus in der bescheud seiner iungern: die do nicht seint geschriben in disem büch
Wann dise ding seint geschriben das ir glaubt das ihesus cristus ist der sun gotz: vnd das ir geleubigen habt das leben in seinen namen.
Nach disen dingen deroffent sich aber ihesus seinen iungern bey dem mere tyberiadis.
Wann er deroffent sich also Symon petter vnd thomas der do ist gesait ein zweiueler vnd nathanael der do was von chana galilee: vnd di sún cebede: vnd ander .ij. von sein iungern die warn entzampt.
Symon petter sprach zü in. Ich gee vischen Sy sprachen zú im. Vnd wir kumen mit dir. Vnd sy giengen auß vnd stigen auff in ein schiffe: vnd vingen nit in der nacht.
Wann do der morgen wart gemacht ihesus stünd an dem gestat: iedoch die iunger derkanten nicht das es was ihesus.
Dorumb ihesus sprach zü in Kinder habt ir icht zü mus. Sy antwurten vnd sprachen zü im. Nein.
Ihesus sprach zü in. Legt das netz zü der zeswen des schiffs: vnd ir vindent. Dorumb sy legtens: vnd ietzunt mochten sy es nit geziechen vor der menig der visch.
Dorumb der iunger den ihesus liebhett sprach zü petter. Es ist der herr. Do symon petter gehort hett das es waz der herr. er fúrbegúrt sich mit dem rock: wann er waz nackent: vnd ließ sich in das mere.
Wann die andern iungern kamen schiffent. Wann sy warn nit verr vom lande: wann als .cc. elen zochen sy das netz der vische.
Dorumb so sy abstigen zü dem lande sy sachen die glüt gelegt: vnd einen visch dorauff gelegt vnd brot.
Ihesus sprach zü in. Bringt her von den vischen die ir nu habt geuangen.
Wann symon petter staig auf vnd zoch das netz zü dem lande: vol grosser visch. C vnd liij. Vnd do ir warn also vil ir netz zerraiß nit
Ihesus sprach zü in Kumpt beist an. Vnd keiner der sitzenden dorst in fragen du wer bistu: Sy westen das es was der herr.
Vnd ihesus kam vnd nam das brot vnd gabs in: vnd zegleicherweys den visch.
Alsust deroffent sich ietzunt ihesus zü dem dritten mal seinen iungern: do er was derstanden von den dotten.
Dorumb do sy hetten enbissen ihesus sprach zü symon petter. Symon iohannis hastu mich lieb mer denn dise? Er sprach zü im. Ia herr du waist: das ich dich liebhab. Er sprach zü im. So waiden meine lemer.
Aber sprach er zü im. Symon iohannis hastu mich lieb? Er sprach zü im Ia herr du waist das ich dich liebhab. Er sprach aber zü im So waiden meine lemer.
Zú dem dritten mal sprach er zü im. Symon iohannis hastu mich lieb? Petter wart betrúbt das er züm dritten mal sprach zü im hastu mich lieb. er sprach zü im. O herr du waist alle ding: du waist das ich dich liebhab. Er sprach zü im. So waiden meine schaff
Gewerlich gewerlich sag ich dirs: do du iung wert du begúrtest dich: vnd giengst wo du woltest. Wann so du deraltenst du streckst dein hende: vnd ein ander begúrt dich: vnd fúrt dich do du nichten wilt.
Wann ditz sait er: er bezaichent welchs dots er wer zeoffenbaren oder züuerkleren gott Vnd do er ditz hett gesait: er sprach zü im. Nachuolg mir.
Petter vmbkert sich er sach den iunger nachuolgen den ihesus liebhett: der an dem abentessen hette gerüet auff seiner bruste vnd sprach: o herre o herre wer ist der der dich verräte.
Dorumb do disen hett gesechen petter: er sprach zü ihesus O herr: was dings ist disem.
Ihesus sprach zü im. Wann alsust wil ich in zebeleiben: biß das ich kum. Was zü dir? Vnd nachuolg du mir?
Dorumb ditz wort gieng auß vnder die brúder: das der iunger nit ensturbe. Vnd ihesus sprach nicht zü im er enstirbt nit: wann alsust wil ich in zebeleiben biß das ich kum: was zü dir.
Ditz ist der iunger der do gab gezeuge von disen dingen: vnd schreib dise ding. Vnd wir wissen das sein gezeug ist gewere.
Wann auch manig andere ding seint die ihesus det: die do nicht seint geschriben in disem büch: ob die ding wern geschriben durch all ich wen nit das die werlt möcht begreiffen die búcher die do waren zeschreiben.
PAulus knecht ihesus cristi. gerüffen ein bott gesunderet in das ewangelium gotz.
das er vor verhieß durch sein weissagen in den heilgen schriftten
von seim sun. der im ist gemacht von dem samen dauids nach dem fleische.
der do ist vor geordent der sún gottes in der kraft nach dem geiste der heilikeitt von der aufferstendung der doten vnsers herren ihesu cristi:
durch den wir enpfiengen die genad vnd die botheit zügehorsamen den gelauben in allen leuten vmb sein namen:
in den auch ir seit gerüffen ihesu cristi:
mitt allen den gerüfftten heilgen die da seind zü rome den geliebetten gotes. genad sei mit euch vnd fride von got vnserm vatter vnd dem herren ihesu cristi.
Ernstlich ich mach züm ersten genade meim got durch ihesum cristum vmb euch all: das euwer gelaub werd erkunt in aller der wellt.
Wann gott der ist mir gezeuge dem ich diene in meinem geiste in dem ewangelium seines suns: daz ich mach euwer gedenckung zü allen zeiten
on vntterlaß in meinen gebeten: flehentt ob ich in etlicher weis etwenn hab etlichen gelückseilgen weg zü kommen zü euch in dem willen gotz.
Wann ich beger euch züsehen: das ich euch etwas mit teile der geistlichen genaden euch zü vesten:
das ist entzamt zütrösten in euch durch den euweren gelauben vnd durch den meinen der do ist in ein.
Wann brúder ich will euch nit miskennen: wann ich fúrsatztt dick zükommen zü euch vnd ich bin beliben verbotten vntz her: das ich hab etlichen wücher in euch als auch in den andern heiden. Vnd ir do seit zü rome. ich bin schuldig euch zübredigen.
Den kriechen vnd den fremden den weisen vnd den vnweisen:
also daz do ist bereit in mir.
Wann ich schemlich nit daz ewangelium. Wann es ist die kraft gotz eim yglichen geleubigen in behaltsam: züm ersten den iuden vnd den kriechen.
Wann das recht gotz wirt eroffent in im von dem gelauben in den gelauben: als geschriben ist.
Wann der gerecht lebt vom gelauben. Wann der zorn gotz wirt eroffent vom himel über alle vnganckheit vnd über daz vnrecht der leute: die do enthabent die warheit gotz in das vnrecht:
wann was got ist erkante das ist eroffent in im. Wann gott der hat es in eroffent.
Wann die vngesichtigen ding sein selbs die werdent angesehen von der geschöpfd der welt durch die ding die do sein gemacht in vernamen: vnd sein ewige kraft vnd die gotheit: also das sy sein vnentredlich.
Wann wie daz sy erkanten got sy wunnicklichten nit also gote oder machten genade: wann sy verúppigten in iren gedancken: vnd ir vnweises hertze ist erdunckelte.
Wann sy sagent sich züsein weise sy seind gemacht tumb
Vnd verwandelten die wunnicklich dez vnzerbrochelichen gotz in die geleichsam dez bildes des zerbrochen menschen: vnd der vogelen vnd der vierfússigen vnd der schlangen.
Dorumb got der antwurte sy in die begerung ires hertzen in die vnreinikeit: das sy quelent ir leib mit laster in in selb.
Die do entsampt verwandelten die wunnicklich der vnzerbrochelichen warheite gotz in die lúgen: vnd erten vnd dienten mer der geschöpfd den dem schöpffer: der do ist gesegent in den welten amen.
Dorumb got der antwurte sy in die marter des lasters. Wann ire weyber die verwandelten die natúrliche gewonheite: in die gewonheit die do ist wider die natur.
Wann auch zü gleicher weys die mann die liessen die natúrlichen gewonheit der weib sy prunnen an ein ander in iren begirden: die mann die werckten die bosheit an den mannen vnter einander: vnd enpfingent den lone irrs irtumbs in in selber der do gezam.
Vnd als sy nit bewerten got zü haben in die erkennung: got der antwurt sy in ein versperten syn. das sy tünd die dinge die do nichten geziment:
erfúllt mit aller vngangheite: mit dem übel mit gemeiner vnkeusch. mit vnkeusch vnd mit arkeit. mit geizikeit vnd mit schalckheit. vol neids der manschlachte. der krieg. der triekeit. der übeltuung. rauber.
hinderreder. hesslicher gotz. murmeler lesterere. hochfertige. erhaben. geuallent in selber. finder der übeln ding. vngehorsam den vettern.
vnweise. vngezogen. on begerung on gelúbd. on erbermbd.
Wie das sy erkanten das recht gotz. sy vernamen sein nit wann die sölche ding tund die sein wirdig des todes: nit alleine die die sy tund: wann auch die do gehellent den tunden.
O Ein yglich mensch du da vrteilst dorumb bist du vnentredlich. Wann in dem du vrteilst ein andern: du verdambst dich selber. Wann du tust die selben ding die du vrteilst.
Wann wir wissen: daz das vrteil gotz ist nach der warheit an die die do tund sölche ding. Wann wunnicklich vnd ere vnd fride einem yglichen der do wirckt das güte. zü dem ersten den iuden. vnd den kriechen. vnd die enphahung.
Ein yglicher mensch du da vrteilst die die sölche dinge tund vnd du tust sy wenstu des das du entfliehest das vrteil gotz?
Oder verschmechst du die reichtum seiner gute vnd der gefridsam vnd der langen volendunge? Miskennstu das dich die gúte gotz züfürte zü der büsse?
Wann nach deiner hertikeit vnd nach dem vnrewigen hertzen schatzest du dir den zorn an dem tage des zorns vnd der eroffnunge des gerechten vrteil gotz:
der do widergibte einem yglichen noch seinen wercken.
Ernstlich wunnicklich vnd ere vnd vnzerbrochenkeit: den die nach der gefridsam des güten wercks: süchen daz ewig leben.
Wann zorn vnd vnwirdikeit. durechten. vnd angst. den die do seind vom krieg vnd die do nit gehellent der warheit. wann sy gelauben der vngangheite:
in einer yglichen sele des menschen des der do wircket das übell: zü dem ersten den iuden vnd den kriechen.
Wann wunnicklich vnd ere vnd frid eim yglichen der do wirckt das güt: zü dem ersten den iuden vnd den kriechen.
Wann die enphachunge der leibe ist nit bei gotte.
Wann alle die do súnten on ee. die verderben on ee. vnd alle die do súnten in der ee: die werdent geurteilt durch die ee.
Wann nit die hörer der ee die sein gerecht bei got: wann die wercker der ee die werdent gerechthaftigt.
Wann wie das die heiden nit haben di ee sy tund natúrlich die ding die do sint der ee so sy nit habent die ee in dise weys sy selb seind in ein ee:
die do zeigen daz werck der ee geschriben in iren hertzen: wann ir gewissen gibt in gezeug vnd der besagenden gedancken vnter einander oder ioch der beschirmenden:
an dem tag an dem got wirt vrteiln die verborgen ding der menschen nach meim ewangelium durch ihesum cristum.
Wann ob du bist übernant ein iud vnd rüest in der ee. vnd wunnicklichst dich in got.
vnd hast erkant seinen willen. vnd bewerst die nutzsamen dinge gelerter durch die ee.
du versichst dich selb züsein ein leitter der blinden. ein liechte der die do seind in der vinstere.
ein lerer der vnweisen. ein meister. der kind zühaben das bilde der wissenheit vnd der warheit in der ee:
dorumb was lerstu ein andern du lerst nit dich selber. Du predigst nit züsteln du stilst.
Du sprichst nit zübrechen die ee du brichst die ee. Du verpannst die abgöter du machst das opffer dem abgot.
Du wunnicklichst dich in der ee: du vnerest got durch den überganck der ee.
Wann der name gotz wirt verspot durch euch vnder den heiden: als geschriben ist.
Ernstlich die beschneidunge verfecht ob du behútest die ee: wann ob du bist ein übergeer der ee: dein beschneidung ist gemacht ein überwachsung.
Dorumb ob die überwachsung behút die gerechtikeite der ee: denn sein überwachsung wirt sy nit geacht zü der beschneidung?
Vnd die überwachsung die do ist von nature die vrteilt die ee sy verwüste dich: du do bist ein übergeer der ee durch den büchstaben vnd durch die beschneidung.
Wann der do ist in offen der ist nit ein iude noch die beschneidung die do ist in offen in dem fleisch:
wann der do ist in verborgen der ist ein iude vnd die beschneidung des hertzen im geist nit mit dem büchstaben: dez lob ist nit von dem menschen wann von got.
DOrumb was dings ist von des hin den iuden. oder weliches ist der nütz der beschneidung.
Es ist vil durch alle weys. Ernstlich züm ersten: das in seind gelaubt die red gotes.
Wann waz ob ir etlich nit glauben? Denn ir vngelaub veruppigt den gelauben gotz.
Nichten sey. Wann got der ist gewer: wann ein yglich mensch ist ein lúgener als geschriben ist: das du werdest gerechthaftigt in deinen worten vnd überwindest so du wirst geurteilt.
Wann ob vnser vngangheit lobt das recht gotz: was sag wir? Ist den got vngeng: der do eintregt den zorn? Ich sag noch dem menschen.
Nit enseye in einer anderen weys wie wirt gott vrteilen dise werlte
Wann ob die warheit gotz begnúgt in meiner lúge in seiner wunnicklich was werd ich auch noch geurteilt als ein súnder
vnd nit als wir werden verspot. vnd als etlich sprechen vns zesagen. wir tün die vbeln ding das die güten komen? Der verdampnung ist mit recht.
Dorumb Was vbersteig wir sy? In keiner weys. Wann wir zeigten mit redlickeit die iuden vnd die kriechen alle zesein vnder der súnde:
als es ist geschriben Das keiner ist gerecht:
noch ist vernemen: noch ist süchen got.
All neigtten sy sich entzampt sy seind gemacht vnnútz: er ist nit der do tüt das güt er ist nit vntz an ein.
Ir kel ist ein offens grab: sy taten triecklich mit iren zungen: daz eyter aspis ist vnder iren lespen.
Der mund ist vol flüchs vnd pitterkeit:
ir fúß sein schnel zü vergiessen das blüt.
Zerknischung vnd vnselikeit ist in iren wegen:
vnd sy erkantten nit den weg dez frids:
die vorcht gotz was nit vor iren augen.
Wann wir wissen. das welche ding die ee redt sy redt zü den die do seind in der ee? Das ein yglich mund werd verhabet vnd alle die werlte werde vndertenig got:
vnd alles fleisch wirt nit gerechthaftigt vor im von den wercken der ee. Wann die erkennung der súnd die ist durch die ee.
Wann nu ist eroffent das recht gotz on die ee: vnd bezeugt von der ee vnd von den weyssagen.
Wann das recht gotz durch den gelauben ihesu cristi: ist in all vnd vber alle die do gelauben an in.
Wann die vnderschiedung ist nit des iuden vnd des kriechen. Wann all súnten sy: vnd bedörffen der wunnicklich gotz.
Gerechthaftigt vergeben durch sein genad durch die erlösung die do ist in ihesu cristo:
den got fúrsatzt ein versúner durch den gelauben in seim blüt zü erzeigunge seins rechtz vmb die vergebung der vergangen vbel
in der aufenthaltung gotes zü erzeygen sein gerechtikeit in disem zeit: das erselb sey gerecht vnd zügerechthaftigen den der do ist von dem gelauben ihesu cristi.
Dorumb wo ist deine wunnicklich? Sy is ausgeschlossen? Durch welche ee der werck Nayn Wann durch die ee dez gelauben.
Wann wir massen zegerechthaftigen den menschen durch den gelauben: on die werck der ee.
Ist denn got allein der iuden? Ist er nit auch der heyden? Ia er ist auch der heyden.
Wann ernstlich ein got ist der do gerechthaftigt die beschneidung von dem gelauben. vnd die vberwachsung durch den gelauben.
dorumb verwúst wir die ee durch den gelauben? Nit ensey. Wann wir bestetigen die ee.
DOrumb waz sag wir abraham vnsern vatter haben funden nach dem fleisch?
Wann ob abraham ist gerechthaftigt von den wercken der ee. er hat wunnicklich: wann nit bei got.
Wann was spricht die schrift? Abraham der gelaubt got: vnd es ist im gezalt zü dem rechtten.
Wann der do wirckt. der lone wirt im nit geacht noch genaden. wann noch gelte.
Wann dem der do nit werckt. wann er gelaubt an den der do gerechthaftigt den vnmilten sein gelaub wirt gezalte zü dem rechtten nach dem fúrsatz der genaden gotz:
vnd als dauid spricht die selikeit des menschen dem gott tregt das recht vergeben on die wercke der ee.
Sy seind selige der vngangheit sint vergeben: vnd der súnd da seind bedackt.
Selige ist der man dem der herre nit acht die súnde.
Dorumb dise selikeit beleibt sy allein in der beschneydung: oder auch in der vberwachsung? Wann wir sagent: das abraham der gelaube ist gezalt zü dem rechten.
Dorumb in welcherweys ist er im gezalt. In der beschneydunge: oder auch in der vberwachsung. Nit in der beschneydung: wann in der vberwachsung?
Vnd er enpfieng das zeychen der beschneydunge das zeychen des rechtz des gelauben der do ist in der vberwachsung: daz er sey ein vatter aller geleubigen durch die vberwachsung: das es auch in wirt gezalt zü dem rechten.
Vnd daz er sey ein vatter der beschneydung: nit allein den die do seind von der beschneydung: wann auch den die do nachuolgent den füsstapffen dez gelauben der do ist in der vberwachsung vnsers vatters abrahams
Wann die geheyssunge die ist nit abrahams oder seim samen durch die ee das er wer ein erb der werlt: wann durch das rechte des gelauben.
Wann ob die allein sein erben die do seind von der ee. der gelaub ist vppig: die geheyssung ist eytel.
Wann die ee wircket den zorn. Wann do nit ist die ee: do ist nit die vbergeung
von dem gelauben: dorumb das die geheyssung sey vest von dem gelauben nach der genade eim yglichen samen. Nit alleine dem der do ist van der ee: wann auch dem der do ist von dem gelauben abrahams der do ist vnser aller vatter:
als geschriben ist. Wann ich satzt dich ein vatter mancher leute vor got dem du glaubtest: der do leblicht die doten: vnd rüft die ding die do nit sind. als die ding die do sint. Wann do abraham nit hett die züuersicht zebegreiffen er gelaubt got vnd het den gelauben zegeberen wider die züuersicht: er west gott zeuermúgen alle dinge.
Wann er gelaubt wider die züuersicht in die züuersicht: das er wurd ein vatter maniger leúte: nach dem daz gesagt ist zü im. Alsust wirt dein same: als die stern des hymels vnd als der sand des meres.
Vnd er ward nit gekrenckt in dem glauben noch enmerckt tod seinen leib. wie das er ytzund vilnach was .C. ierig vnd das purdlin saren tode.
Vnd er zweyuelt ioch nit mit vngelauben in der geheissung gotz: wann er ward gestercket in dem glauben gebent die wunnicklich gott:
wissent völliclich. das gott ist gewaltig ioch zethün welche ding er gehieß.
Vnd dorumb ist es im gezalt zü dem rechten.
Es ist nit allein geschriben vmb in das es im ist gezalt zü dem rechten:
wann auch vmb vns den es wirt gezelt wir da gelauben an den der da derstünd vnseren herren ihesum cristum von den toten:
der da ist geantwurt vmb vnser mistat. vnd derstünd vnser gerechtigkeit.
WAnn wir seind gerechthaftiget von dem gelauben wir haben den fride zü gotte durch vnseren herren ihesum cristum:
durch den wir haben die genachung durch den gelauben in der gnad: in der wir sten vnd wir wunniclichen vns in der züuersicht der wunniclich der sún gottes.
Wann nit allein: wann wir wunniclichen vns auch in den durechten: wyssent das das durechten wercket die gefridsam:
wann die gefridsam die bewerung: wann die bewerung die züuersicht.
Wann die züuersicht verwüst nit: wann die lieb gottes ist gegossen in vnsere hertzen: durch den heiligen geist der vns ist geben.
Wann vmb waz dinges ist cristus tod vmb die vngengen nach dem zeit noch do wir warn siech?
Wann kaum stirbet yemands vmb den gerechten. Wann wer tar villeichte sterben vmb den güten.
Wann got der lobt sein lieb in vns: wann ob cristus ist tod vmb vns noch do wir warn súnder.
Dorumb wie vil mer sey wir nu gerechthaftiget in seinem blüt wir werden behalten von dem zorn durch in.
Wann ob do wir warn feinde wir sein versúnt zü got. durch den tod seins suns: wie vil mer versúnt wir werden behalten in seim leben.
Wann nit allein in disem: wann wir wunnicklichen vns auch in got durch vnsern herren ihesum cristum: durch den wir nu enpfingen die versúnung.
Dorumb als die súnd ein gienge in dise werllt vntz czü der ee wann die súnd wart nit geacht durch ein menschen vnd durch die súnd der tod: also vberget auch nun der tod: in all die menschen in dem sy all súnten.
Wann die súnd was in dise werlt vntz zü der ee. Wann die súnde ward nit geacht do die ee nit enwas:
wann der tode der reichsent von adam vntz zü moyses. ioch in den die do nichten súnten in der geleichsam des vbergangs adam: der so ist ein bild des kúnftigen.
Wann die gabe: ist auch nit als die mistat. Wann ob manig seind tod in der mistat eins: wieuil mer die genad gotz vnd der gib: begnúgt in manigen in der gnad eins manns ihesu cristi.
Vnd die gabe ist auch nit also: als durch ein súnde. Wann das vrteil ist von eim in die verdampnunge: wann die genade von manigen mistaten in die gerechtikeite.
Wann ob der tod hat gereichsent durch den menschen in der mistat eins: ernstlich wie vil mer enpfahen die begnúgung der genaden vnd des gibs vnd des rechtz vnd sy reichsent in das ewig leben durch ein ihesum cristum.
Dorumb als der tod ist in alle die menschen in die verdampnung durch die mistat eins: alsust ist er auch in alle die menschen in die gerechtikeite des lebens durch das recht eines.
Wann als manige seind geschicket sunder durch die vngehorsam eines menschen: also werdent auch manig geschicket gerecht durch die gehorsam eins menschen.
Wann die ee vnder in gieng: das die missetat begnúgt. Wann do die missetat begnúgt. do begnúgt auch die gnad:
als die súnd hat gereichsent als in den tod. also reichsent auch die gnad durch das recht in das ewig leben: durch vnsern herrn ihesum cristum.
Dorumb was sagen wir beleib wir in der súnd: das die gnad begnúgt?
Nit ensey. Wan wir do seint tod der súnde: in welcher weys lebt wir noch in ir?
Oder brúder miskennet ir daz: welche wir do sein getauft in ihesu cristo in seim tod sei wir getauft?
Wann wir sein entzampt begraben mit im durch den tauff in den tod: also in welcher weyse cristus derstünd von den doten durch die wunnicklich des vatters. das auch wir also gen in der newerkeit des lebens.
Wann ob wir sein entsampt gemacht gepflantzt der gleichsam seins todes: wir werden auch entsampt seiner auferstendunge.
Ditz wist: daz vnser alter mensch entzampt ist gekreuzigt daz der leyb der súnden werd verwúst: daz wir von dez hin nit dienen der súnde.
Wann der do ist tod der súnde: der ist gerechthaftigt von der súnd.
Wann ob wir seint tod mit cristo wir wissent das wir auch entzampt leben mit im:
wist das cristus erstünd von den doten ytzunt stirbet er nit: der tod herscht sein nit von des hin.
Wann das er ist tod der súnde: zü eim mal ist er tod: wann das er lebet das lebt er gott.
Also auch ir ernstlich most euch zesein tod der súnd: wann lebt got in ihesu cristo vnserm herren.
Dorumbe die súnde reichsent nit in eurem tödigen leyb: daz ir gehorsamt iren geitikeiten.
Wann noch engebt eure gelider geweffen der vngangheite der súnd: wann gebt euch got als lebentigen von den doten: vnd eure gelider geweffen des rechtz gotz
Wann die súnd die hersche nit in euch. Wann ir seyt nit vnder der ee: wann vnder der gnad.
Dorumb? Was súnd wir: das wir nit seind vnder der ee wann vnder der genad. Nit ensey.
Oder wist ir nit das dem ir euch gabt knecht zegehorsamen: des knecht seit ir dem ir gehorsamet. es sey der súnde zü dem tod oder der gehorsamung zü dem rechten?
Wann genad zü got das ir wart knecht der súnde: wann ir habet gehorsamt vom hertzen. in dasselb bild der lere in dem ir seit geantwurt.
Wann erlöst von der súnde: ir seit gemacht knecht dez rechtz.
Ich sag menschlich ding vmb die kranckheite euwers fleisches: wann als ir gabt eure gelider zedienen der vnreinikeite vnd der vngangheit zü der vngangheit: also gebt nu euere gelider zedienen in die heilikeit des rechtz.
Wann do ir wart knecht der súnde: ir wart frey des rechtens.
Dorumb welchen wücher hett ir do in den dingen: in den ir euch schamet? Wann ir ende ist der tod.
Wann nun seit ir erlöset von der súnde. wann ir seit gemachet knecht gotz: zehaben euren wücher in heilikeit: wann an dem end des das ewige leben.
Wann der zins der súnden ist der tod: wann die genad gotz ist ewigs leben in ihesu cristo vnserm herrn.
ODer brúder miskennt ir wann ich rede zü den die do wissen die ee. wann die ee herscht in dem menschen als vil zeitz er lebt?
Wann das weyb das do ist vnder dem mann: ist gebunden zü der ee die weyl der man lebt. Wann ob ir man stirbet sy ist enpunden von der ee des manns.
Dorumb die weyl der man lebt sy wirt gerüffen ein ebrecherin ob sy wirt mit eim andern mann: wann ob ir man stirbt: sy ist erlöst von der ee des manns: daz sy icht sey gerüffen ein ebrecherin ob sy wirt mit einem andern mann.
Vnd dorumb mein brúder ir seyt getödigt der ee durch den leyb cristi: das ir seyt eines andern der do erstünd von den toten: daz ir wüchern zü got.
Wann do wir warn in dem fleysch. die martern der súnd die do warn durch die ee die wirckten in vnsern gelidern: das sy wücherten dem tod.
Wann nu sey wir erlöst von der ee dez tods. in der wir warn enthabt: also das wir dienen in der ernewerkeit des geistes vnd nit in dem alter des büchstabens.
Dorvmb was sagen wir? Ist die ee súnd? Nit ensey. Wann ich erkannt nit die súnd neuer durch die ee. Wann ich wist nit die geytikeit: het die ee nit gesprochen. Nit begeytig.
Wann die súnde hat entpfangen die vrsach: durch daz gebot sy wirckte in mir all geytikeit. Wann die súnd waz tod on die ee.
Wann ich lebt etwenn on ee. Wann do das gebot kam: die súnd ward wider lebentig.
Wann ich bin tode: vnd das gebot ist mer funden das do was zü dem leben: ditz czesein zü dem tod.
Wann die súnd entpfinge die vrsach durch das gebot sy verleytte mich: vnd erschlüg mich durch es.
Dorumb ernstlich die ee ist heilig: vnd daz gebot ist heilig vnd gerecht vnd güt.
Dorumb ist es güt das mir ist gemacht der tode? Nit ensey. Wann die súnde hat mir gewircket den tod durch das güt das die súnde erschein: das die súnd werd gemacht zesúnden durch das gebot vber die moß.
Wann wir wissen daz: daz die ee ist geystlich. Wann ich bin fleyschlich: verkauft vnder der súnde.
Wann ich vernym nit das ich wirck. Wann ich tün nit das güt das ich wil: wann das vbel das ich hast das tü ich.
Wann ob ich tü das ich nit enwill: ich gehell der ee das sy ist güt
Wann nu ytzunt wircke ich sein nit wann das do die súnd entwelt in mir.
Wann ich weys das: das güt nit entwelet in mir das ist in meim fleysche. Wann der will ist mir zügeleget: wann ich vind nit züuolbringen daz güt.
Wann ich tü nit daz güt das ich will: wann das vbel das ich nitt enwil das tü ich.
Wann ob ich tü das ich nit enwil: ich wirck sein nit: wann die súnd die do entwelt in mir.
Dorvmb ich vind ein ee die mir wil wol tün: wann daz vbel leyt mir an.
Wann ich entzampt wollustig mich der ee gotz nach dem ynnern menschen.
Wann ich sich ein ander ee in meinen gelidern: wider streiten der ee meins hertzen: vnd fürt mich geuangen in der ee der súnden die do ist in meinen gelydern.
O ich vnseliger mensch: wer erlöst mich von dem leyb dez tods?
Die genad gotz: durch ihesum cristum vnsern herrn. Dorumb ich diene der ee gotz mit dem gemút: wann mit dem fleysch der ee der súnden.
DOrumb nu ist kein ding der verdampnung den die do seint in ihesu cristo: die do nit gen nach dem fleysch.
Wann die ee des geystes dez lebens in ihesu cristo: die hat mich erlöst von der ee der súnden vnd des todes.
Wann das do was vnmúglich der ee in dem sy siecht durch das fleysch: got sant sein sun in der geleichsam dez fleyschs der súnd: vnd verdampnet die súnd in dem fleysch von der súnd.
das die gerechtikeit der ee wúrd erfúlt in vns: wir do nit gen nach dem fleysch. wann nach dem geyst.
Wann die do seind nach dem fleysche. die wissent die ding die do seint dez ffleyschs: wann die do seint nach dem geyst: die enphindent die ding die do sint des geystes.
Wann die weisheit des fleyschs ist der tod: wann die weysheit des geysts ist das leben vnd der frid.
Wann die weysheit dez fleyschs ist ein feindin gotz. Wann sy ist nit vndertenig der ee gotes. wann noch sy enmag.
Wann die do seint in dem fleisch: die mögent got nit geuallen.
Wann ir seyt nit in dem fleysch wann in dem geyste: idoch ob der geyst gotz entwelt in euch. Wann ob etlicher nit hat den geyst cristi: dirr ist nit sein.
Wann ob cristus ist in euch: ernstlich der leyb ist tod vmb die súnde: wann der geyst lebt vmb die gerechtikeit.
Vnd ob des geyst der do erstünde ihesus von den doten wirt wonen in euch: der do tet aufersten ihesum cristum von den doten der leblicht auch euer dötig leyb: vmb seinen geyst der do entwelet in euch.
Brúder wir sein nit schuldig dem fleysche: das wir lebent nach dem fleysch.
Wann ob ir lebet nach dem fleysch. ir sterbt: wann ob ir mit dem geyst dötiget die werck dez fleyschs. ir lebt.
Wann alle die do werden geiagt von dem geyste gotz dise seint die sún gotz.
Wann ir enpfiengent nit den geyst des diensts anderweyt in vorcht: wann ir enpfiengt den geyst der gewynnung der súne gotz: in dem wir rüffen vatter vatter.
Wann er selb der geyst gab gezeug vnserm geyste: das wir sein die sún gotz.
Wann ob sún. vnd erben: ernstlich erben gotz. wann entzampt erben cristi: idoch ob wir entsampt leyden wir werdent auch entzampt gewunnicklicht.
Wann ich maß daz die martern ditz zeitz nit seint entzampt wirdig zü der kúnftigen wunnicklich: die do wirt eroffent in vns.
Wann die beitung der geschöpfd beyt der eroffnung der sún gotz.
Wann die geschöpfde ist vndertenig der vppikeite nichten wellent: wann vmb den dem sy vnderleget in züuersicht:
wann ioch sy selb die geschöpfd wirt erlöst von dem dienst der zerbrochenkeit in die freikeit der wunnickliche der sún gotz.
Wann wir wissen: daz ein yglich geschöpfd erseuftzet vnd gepirt vntz her.
wann auch nit allein sy wann auch wir haben die erstikeit des geistes. vnd wir selb seufzen vnder einander zü der gewynnunge der sún gotz: beytent der erlösung vnsers leybs.
Wann wir sein gemacht behaltten mit züuersicht. Wann die züuersicht die do wirt gesehen die ist nit züuersicht.
Wann ob sich etlicher versicht an das das er sicht? Wann ob wir vns versehen an das das do nit wirt gesehen: wir beyten durch die gefridsam.
Wann auch zegleicherweys der geyst hilft vnser kranckheit. Wann wir wissen nit was wir betten als es geczimt: wann er selbs der geyst bete vmb vns mit vnerkúntlichen seufzen die vns nit mögen werden bedeut.
Wann der do ersüchet die hertzen der weys was dinges der geyst begert: wann er bete nach got vmb die heilgen.
Wann wir wissen das den die got lieb habent. entsampt wirckent alle ding in güt: die die nach dem fúrsatz seint gerüffen heilig.
Wann die er vor wist die hat er auch vor geordent daz sy wurden entsampt geleich dem bilde seins suns das er selb sey der erst geborn vnder manigen brúdern.
Wann die er vor ordent dise hat er auch gerüffen: vnd den er hat gerüffen dise hat er auch gerechthaftiget. Wann die er hat gerechthaftiget: dise hat er auch gemichelicht
Dorumb was sag wir zedisen dingen. Ob gott ist mit vns: wer ist wider vns?
Der ioch nit vergab seim eingeborn sun: wann er antwurt in vmb vns alle. In welcherweys gab er vns auch nit alle ding mit ime?
Wer besagt wider die derwelten gotz? Gott ist der der da gerechthaftigt.
Wer ist der der da verdampt? Ihesus cristus der da ist tod vmb vns der ioch auch der da aufferstunde: der da ist zü der zeswen gottes: der bittet ioch vmb vns.
Dorumb wer schait vns von der lieb cristi? Die anvechten oder angst oder iagung oder hunger oder nackenkeit oder verderbung: oder verfolgung oder waffen?
Als es ist gschriben. Wann wir werden getödiget vmb dich den gantzen tag: wir sein gemast als die schaff der erschlahung.
Wann in allen disen dingen hab wir vberwunden: vmb den der vns lieb het.
Wann ich bin gewyß: daz noch der tod noch daz leben noch die engel noch die fúrstentum noch die tugent noch die anstenden ding noch die kúnftigen dinge noch die krefte noch die gewelt noch die stercke
noch die höch noch die tyef noch ander geschöpfde vns mag gescheyden von der lieb gotz: die do ist in ihesu cristo vnserm herrn.
Ich sage die warheit in cristo ihesu ich leuge nit. mein gewissen gibt mir gezeug in dem heilgen geist:
das mir ist michel trúbsal: vnd emsig schmertzen meim hertzen.
Wann ich mast mich selber zesein verpannen von cristo vmb mein brúder die do seind mein mogen nach dem fleysch
die do seind jsrahelisch: der gewynnung ist der sun gotz vnd wunnicklich vnd gezeug vnd die tragung der ee vnd dinst vnd geheyssung:
der vetter seind von den cristus ist geborn nach dem fleysch. der do ist ein gesegenter got vber alle ding in den welten amen.
Wann nit dorumb das er das wort gotz hab vbertretten. Wann die do seint von jsrahel die seint nit all jsrahelisch:
noch die do seint samen abrahams die seint nit all sún. Wann in ysaac wirt dir gerüffen der same:
das ist die do nit seint sún des fleysches dise seint die sún gotz: wann die do seint sún der geheyssung die werden gemast in dem samen.
Wann ditz ist das wort der geheyssunge. Nach disem zeyt kum ich: vnd saren wirt ein sun.
Vnd nit allein sy: wann auch rebecca het zwen sún von einer gemeinsamung ysaacs vnsers vatter.
Wann do sy dennoch nit warn geborn oder hetten getan kein ding des güten oder des vbeln: wann das der fúrsatze belibe nach der erwelung gottes:
nit von den wercken wann von der rúffung ist gesagt zü ir: das der merer dient dem mynnern
als es ist geschriben. Ich het lieb iacob: wann ich het in hasse esau.
Dorumb was sag wir? Ist denn die vngangkeit bei got? Nit ensey.
Wann er sprach zü moyses. Ich erbarm mich des ich mich erbarm. Vnd verleyhe die erbermbde des ich mich erbarm.
Dorumb nit des wellenden noch des lauffenden sunder es ist des erbarmenden gotz got ist sich züerbarmen.
Wann die schrift spricht zü pharaon. Wann in disem selben erstünd ich dich das ich zeyg mein kraft in dir: vnd daz mein name werd erkunt in allem dem land.
Dorumb er erbarmt sich des er wil: vnd erhertent den er wil.
Dorumb du sprichest zü mir Was wirt noch gesüchet? Wann wer wider stet seim willen?
O mensche: du wer bist du. du do antwurst got? Spricht denn das irdische vas zü dem der es hat gemacht: warumb hastu mich gemacht also?
Oder der hafner hat er nit den gewalt von den selben samungen des horbes zemachen ernstlich ein vasz in eren: wann daz ander in laster?
Vnd ob got wil zeygen sein zorn. vnd machen kunt seinen gewalt er enthabt die vaß des zorns in mancher gefridsam bereyt in dem tod:
das er zeygt die reychtum seiner wunnicklich in die vaß der erbermde die er hat vor bereyt in wunnicklich?
Vnd die er hat gerüffen: nit allein von den iuden wann auch von den heyden:
als er sprichet in osee. Ich enrúffe nit mein volck. mein volck: vnd nit meim lieb. meim lieb. vnd nit begreiffen die erbarmd begreyffen die erbarmd.
Vnd es wirt: an der stat do es ist gesagt zü in ir nit mein volck: dann werdent sy gerüffen die sún gotz des lebentigen.
Wann ysaias der rüfft vmb israhel. Ob die zal der sún jsrahel wer als der sand des meres: die gelassen wurden gemacht behalten.
Wann er follent daz wort vnd kúrtzet es in gleichheit: wann der herre macht ein kurtzes wort auf aller der erd.
Vnd als ysaias vor sagt ob vns der herr nit het gelassen samen wir wern gemacht als die sodomer: vnd wern gemacht geleych als die gomorrer.
Dorumb was sag wir? Das die heyden die do nit nachuolgent dem rechten habent begryffen das recht: wann das recht das do ist von dem gelauben.
Wann jsrahel der nachuolgt der ee des rechtz: er volkum nit in der ee des rechtz.
Wann worumb: er sücht zegerechthaftigen nit von gelauben: wann als von den wercken. Sy schatten an dem steyne der schadung:
als geschriben ist. Secht ich setz in syon den steyn der schadung: vnd den steyn des trúbsals: vnd ein yglicher der do gelaubet an in der wirt nit geschemlicht.
Brüder: ernstlich der will meins hertzen ist das auch flechung werde gemacht zü gotte vmb sy in die behaltsam.
Wann ich gib in gezeug das sy habent die lieb gotz: wann nit nach der wissenheit.
Wann sy miskanten daz recht gotz: vnd süchten zebestetigen das ire: wann sy seind nit vndertenig dem recht gotz.
Wann cristus ist ein end der ee: zü dem rechten eim yglichen geleubigen.
Wann moyses schreyb: wann das recht das do ist von der ee der mensch der es tüt: der lebt in im.
Wann das recht das so ist von dem gelauben das spricht also. Nit sprich in deim hertzen. wer steygt auf in den himel. daz ist cristus widergefürt:
oder wer steygt ab in das ábgrund. das ist cristum widerzerüffen von den doten.
Wann waz spricht die schrift? Das wort ist nachen in deim munde und in deim hertzen. Das ist das wort des gelauben das wir predigen:
wann ob du begichst den herren ihesum cristum in deinem mund: vnd gelaubst es in deim hertzen. das in got erstünd von den doten: du wirst behalten.
Wann mit dem hertzen wirt gelaubt zü dem rechten: wann die begechung dez mundes wirt getan zü der behaltsam.
Wann die schrifft spricht in ysaia. Ein ieglicher der do gelaubt an in der wirt nit geschemlicht.
Wann die vnderschydunge die ist nitt den iuden vnd den kriechen. Wann der selb herr aller: der ist reych in allen die in anrúffent.
Wann ein ieglicher der do anrúfft den namen des herren: der wirt behalten.
Dorumb in welcherweys anrúffent sy den an den sy nit gelaubent? Oder in welcherweyse gelaubent sy dem den sy nit horten oder in welcherweis hörent sy: on den prediger?
Wann in welcherweys predigent sy: neuer sy werdent gesant? Als geschriben ist. O wie schon seint die fúß der die do erkundent den fride: der die do predigent die güten ding.
Wann sy gehorsament nit all dem ewangelium. Wann ysaias sprichet. O herr: wer gelaubt vnser gehörd?
Dorumb der gelaub ist von der gehörd: wann die gehörd ist durch das wort cristi.
Wann ich sag. Horten sy denn nit? Vnd ernstlich ir done gieng aus auf alle die erde: vnd ir wort in die end dez vmbrings der erd.
Wann ich sag. Erkannt denn nit jsrahel? Moyses der erste spricht. Ich züfúr euch zü dem neyde nit in ein volck in ein vnweyses volck: ich sende in euch den zorn.
Wann ysaias getar vnd sprach. Ich bin funden von den die mich nit süchten: vnd erschein offenlich den die mich nit fragten.
Wann zü jsrahel spricht er. Ich strackt mein hand den gantzen tag zü dem vngeleubigen volck: vnd zü den widersagenden mir.
DOrumb ich sag. Vertreybt denn got sein volck? Nit ensey. Wann ich bin auch jsrahelisch von dem samen abrahams von der geburt benyamins.
Got vertreybt nit sein volck das er vor wist. Oder wist ir nit waz die schrifft spricht in helia: in welcherweys er bette zü got wider jsrahel?
O herre sy erschlügen deine weyssagen: vnd durchgrüben dein elter: vnd ich bin gelassen allein: vnd sy süchten mein sele.
Wann was sprichet die götliche antwurt zü im? Ich hab mir gelassen. vij dausent der mann: die do nit neygeten ire knye vor baal.
Dorumb auch also in disem zeyt: die gelassen werden gemacht behalten wann nach erwelung der genaden.
Wann ob die genad: ytzund nit ist von den wercken. In einer anderen weys die genade ist ytzund nit genad.
Dorumb? Was dings das jsrahel sücht das begreyff er nit: wann die erwelung ist begryffen: wann die anderen seind erplent
als es ist geschriben. Got der gab in den geyst der rew: augen das sy nit sehen vnd orn das sy nit hören: vntz an disen heutigen tag.
Vnd dauid spricht. Ir tisch wirt vor in in ein strick: vnd in vahung vnd in trúbsal vnd in der widergeltung ir selbs.
Ir augen ertunckelnt das sy nit ensehent: vnd ir rugken die werden zü allen zeyten krump.
Dorumb ich sag. Schatten sy denn also das sy vielen? Nit ensey. Sunder ir missetat. ist ein behaltsam den heyden: daz sy in nach volgtten.
Vnd ob ir missetat seind reychtum der werlt. vnd ir mynnerung reychtum der heyden: wie vil mer ir erfúllung?
Wann ich sag euch heyden. Die weyl ich bin ein bot der heyden ernstlich ich ere mein ambechtung:
ob ich in etlicherweys bewege mein fleysch zü der nachuolgung: das ich etliche mach behalten von in.
Wann ob ir verlust ist ein versúnung der werlt: welchs wirt die enphahung neuer das leben von den doten?
Vnd ob die bekorunge ist heilig: vnd der samnung. Vnd ob die wurtzel ist heilig: vnd die este.
Vnd ob etlich von den esten seind zerbrochen: wann du wert ein wilder olbaum du bist ein gezweygt in in vnd bist gemacht ein geselle der wurczelen vnd der feyst des olbaums:
nichten welst werden gewunnicklicht wider die esst. Vnd ob du dich wunnicklichest: du tregst nit die wurtzel: wann die wurtzel dich.
Dorumb du sprichst Die esst seind zerbrochen: daz ich wird in gezweygt
Wol. Die est sein zerbrochen vmb den vngelauben. Wann du stest in dem gelauben. Nichten wellest wissen die hohen ding wann vörcht dich.
Wann ob gott nit vergab den natúrlichen essten: ich vörchte villeicht er vergibt auch dir nit.
Dorumb sich die gúte und die hertikeit gotz. Ernstlich die hertikeit gotz in die die do vielen: wann die gút gotz in dir: ob du beleibst in der gút. Vnd in einer andern weys du wirst ausgehauen.
Wann ob auch sy nit bleyben in dem vngelauben sy werdent in gezweyget. Wann got der ist gewaltig sy anderweyd in zezweygen.
Dorvmb ob du bist ausgehauen von dem wilden natúrlichen olbaum vnd bist in gezweygt wider die natur in ein güten olbaum: wie vil mer die nach der natur werdent in gezweygt irm olbaum?
Wann brúder ich wil euch nit mißkennen dise taugen: das ir icht seyt weys euch selber: wann die plintheit geschach von teyl in jsrahel vntz das die erfúllunge der heyden eingieng:
vnd alsust wirt behalten alles jsrahel als es ist geschriben. Er kumpt von syon: der do erlöst vnd abkert die vngangkeit von iacob.
Vnd dirr gezeug der ist in von mir: so ich abnym ir súnd.
Spricht der herre ernstlich seind nach dem ewangelium vmb euch: wann lieben nach der erwelung vmb die vetter.
Wann die gab vnd die rúffung gotz seind on büß.
Wann als auch ir entwenn nit gelaubt got wann nu habt ir begriffen die erbarmbd vmb iren vngelauben:
also gelaubent auch sy nu nit an euer erbarmbd: daz auch sy begriffen die erbarmbd.
Wann gott der beschloß alle ding in dem vngelauben: das er sich erbarmt aller.
O höch der reichtum der weysheit vnd der wissentheit gotz: wie vnbegreyflich seint seine vrteyl: vnd wie vnersüchlich seind sein weg.
Wann wer erkannt den syn des herren: oder wer was sein ratgeb?
Oder wer gab im zü dem ersten: vnd im wirt wider gegeben.
Wann von im vnd durch in vnd in im seind alle ding: im sein ere vnd wunnicklich in den welten der welt.
DOrumb brúder ich bit euch durch die erbarmd gotz: das ir gebt euer leyb zü eim lebentigen opffer. heiligs. gefelligs got. euer dinst sey redlich.
Vnd nit welt euch entsampt geleychen dirr welt: wann wert wider gebildet ir der erneuerkeit euers synns: das ir bewert welchs do sey der will gotz güter. vnd wolgeualner. vnd durnechter.
Wann ich sag durch die genade die mir ist gegeben. allen den die do seint vnder euch: nit mer zewissen denn es getzimt zewissen. wann zewissen zü der maß: vnd als got hat geteylt eim ieglichen daz maß des gelauben.
Wann als wir haben manig gelider in einem leyb: wann alle die gelider die habent nit das selbe werk:
also sey wir manig ein leyb in cristo: wann sunderlich die gelider einer des anderen:
wann wir haben vnderscheyden gaben nach der genad die vns ist gegeben. Es sey die weyssagung. nach der redlikeit des gelauben.
Oder die ambechtung: nach der ambechtung. Oder der do lert: in der lere.
Der do vnderweyst in der vnderweysung. Der do gibt: in der einualt. Der do fúr ist: in der sorg. Der sich erbarmt in der miltikeit.
Die lieb: on gleichsen. Hassent das vbel: zühaftent dem güten.
Die lieb der brüderschaft die habt lieb vnder einander fúrkumpt einander mit eren.
Mitt sorgsamkeit nit trege: mit hitzigem geyst: dient dem herrn.
Frewet euch mit züuersicht: seyt gefridsam mit dem durechten: anstet dem gebet.
Gemeinsampt euch in dem notdurftigen dinge der heilgen: nachuolgt der herbergung.
Sagt wol den die euch iagent. Saget wol vnd nit enwöllet vbel sagen.
Frewet euch mit den frewenden: weint mit den weinenden.
Ditz selb enphindet vnder einander. Nichten wist die hohen ding: wann entsampt gehelt den demútigen. Nichten wölt sein witzig bey euch selber.
Niemand widergebt vbel vmb vbel: fúrsecht die güten ding nit allein vor gott: wann auch vor allen leuten.
Ob es mag werden getan daz es ist von euch: habt den frid mit allen leuten.
Aller liebsten nichten rechet euch selber: wann gebet die stat dem zorne. Wann es ist geschriben. Mir die rach: vnd ich widergilt spricht der herr.
Wann ob ioch deinen feind hungert gib im zeessen: ob in dúrstet: gib im zetrincken. Wann tüstu ditz: du samenst die kolen des feuers auf sein haubte.
Nichten wellet werden vberwunden von dem vbel: wann vberwindet das vbel in dem güten.
Ein ieglich sel die sey vndertenig den obersten gewelten. Wann der gewalt ist nit neuer von got. Wann die ding die do seint: die seint geordent von got.
Dorumb der do widerstet dem gewalt: der widerstet der ordnung gotz. Wann die do widerstend: sy gewynnent in selbs die verdampnung.
Wann die fúrsten die seind nit die vorchte des güten wercks wann dez vbeln. Wann wiltu nit vörchten den gewalt. So tü das güt. vnd du wirst haben das lob von im.
Wann der ambechter gotz der ist: dir in dem güten. Wann ob du vbel tüst: so vorcht dir. Wann er tregt nit das waffen on sach. Wann der ambechter gotz der ist ein recher in dem zorn: dem der do vbel tüt.
Dorumb seyt vndertenig der notdurft: nit allein vmb den zorn: wann auch vmb die gewissen.
Wann dorumb so gebt in auch den zins. Wann sy seind die ambechter gotes: die dienent in disem selben.
Dorumb widergebt die schuld allen. Dem den zins den zins: dem den zol den zol: dem die vorcht die vorcht: dem die ere die er.
Niemand sölt kein ding: neuer das ir lieb habet einander. Wann der lieb hat seinen nechsten: der erfúlt die ee.
Wann nit briche die ee. nit erschlach. nit stil. nit ensage valschen gezeug. nit begeitig das ding deins nechsten: wann ob kein ander gebott ist das wirt erfúllet in disem wort: hab lieb deinen nechsten als dich selber.
Die lieb des nechsten wirckt nit das vbel. Dorumb die erfúllung der ee das ist die liebe.
Vnd brúder wist ditz zeyt: das ytzund ist die stund vns auf züsten von dem schlaf. Wann nehern ist nu vnser behaltsam: denn do wir glaubten.
Die nacht gieng vor hin: wann der tag hat sich genahent. Dorumb wir werffen von vns die werck der vinster vnd werden geuast mit den geweffen des liechtes:
also das wir gen ersamlich an dem tag. Nit in frasheiten vnd in trunckenheiten. nit in petlinn vnd in vnkeuschen. nit in neyden vnd in kriegen:
wann vasset den herren ihesum cristum: vnd also daz ir icht volbringt die sorg des fleyschs in euren begirden.
Wann enphacht den siechen in dem glauben: nitt in den kriegen der gedancken.
Wann einander der gelaubet sich zeessen alle ding. Wann der do ist siech: der esse kol.
Der der do esse der verschmech nit den vastenden: vnd der do vast: der vrteyl nit den essenden. Wann got der enphecht in
Du wer bist du du do vrteilst den fremden knecht? Er stet seim herrn oder velt. Wann bestet er. Wann got der ist gewaltig in zebestetigen.
Wann einer der vrteylt den tag zwischen dem tag: wann einander vrteylt allen den tag. Wann ein ieglicher begnúgt in seim synn.
Der do weyß den tag. der weyß in dem herren. wann der do ist. der ist dem herren. Wann er macht genade got.
Wann vnser keiner lebt im selber vnd keiner stirbt im selber.
Wann ob wir leben wir leben dem herren: ob wir sterben. wir sterben dem herren. Es sey das wir leben oder sterben wir seind dez herren.
Wann in disem ist cristus tod vnd erstünd: das er auch hersch der lebentigen vnd der doten.
Wann du was vrteylest du deinen brüder: oder worumbe verschmechst du deinen brüder? Wann all werden wir sten vor dem gerichte cristi.
Wann es ist geschriben. Ich leb spricht der herr: wann alles knye wirt mir geneygt: vnd ein ieglich zung begiecht dem herrn.
Dorumb vnser ieglicher gibt rede zü gotte fúr sich selber.
Dorumb wir vrteylent nit von des hin an einander. Wann ditz vrteylt mer das ir icht leget schadung oder das trúbsal dem brüder.
Ich weyß vnd versich mich im herrn ihesus: das kein ding ist vnrein durch in: neuer der im mast zesein etliche ding vnrein: es ist im vnrein.
Wann ob dein brüder wirt betrúbt vmb dein essen: ytzund gestu nit nach der lieb. Nichten welst in verliesen mit dem essen: nach betrúben vmb den cristus ist tod.
Dorumb vnser güt werd nit verspot.
Wann das reych gotes ist nit in essen oder in trincken: wann recht vnd frid vnd freud in dem heilgen geyst.
Wann der cristus dient in disem der gefelt got: vnd ist bewert den leuten.
Dorumb wir nachuolgen den dingen die do seind des frids: vnd behúten an einander die ding die do seind zü der bauung.
Nichten welst verwústen das werck gotz vmb das essen. Ernstlich alle ding die seind reine: wann böß ist dem menschen der do ist durch die ergrung.
Güt ist nit zeessen das fleisch noch zedrincken wein: nach in dem dein büder schat oder wirt betrúbt oder siecht.
Den gelauben den du hast bey dir selber den hab vor got. Er ist selig der do nit vrteylt sich selber in dem das er bewert.
Wann der do vnderscheit: ob er ist der ist verdampt: wann er ist nit von dem gelauben. Wann alles das das do nit ist von dem gelauben das ist súnde.
Wann wir starcken súllen enthaben die kranckheit der siechen: vnd nit geuallen vns selb.
Vnser iegleicher geualle seim nechsten in der gúte: zü der pawung.
Wann cristus der geuiel nit im selber: wann als geschriben ist: die itwissung der die dir itwissten die vielen auf mich.
Wann die ding die do seind geschriben die seint geschriben zü vnser lere: daz wir durch die gefridsam vnd durch den trost der geschrift haben die züuersicht.
Wann gott des frides vnd des trostes der geb euch ditz selb zewissen vndereinander nach ihesum cristum:
das ir einhellig mit eim munde eret got vnd den vatter vnsers herren ihesu cristi.
Dorumb enphacht ein ander alz auch euch cristus enphieng in der ere gotz.
Wann ich sag ihesum cristum zesein gewesen ein ambechter der besneydung vmb die warheit gotz zeuesten die gehaissungen der vetter:
wann die heiden zü eren gott úber die derbarmbd: als geschriben ist. Dorumb ich begich dir herre vnder den heiden: vnd singe deim namen.
Vnd aber spricht er. Haiden derfrewet euch mit seim volck.
Vnd aber. Alle leute lobt den herrn: vnd alle volck michelicht in.
Vnd anderwaid spricht ysayas. Er wúrt die wurtzel yesse: der do aufstet zerichten die leute: vnd die leute versechent sich an in.
Wann gott der züuersicht der derfúlle euch mit aller freude vnd mit fride in dem gelauben: das ir begnúgt in der züuersicht vnd in der kraft des heiligen geists.
Wann mein brüder ich bin gewiß vnd ich selb von euch: das ir auch seint vol der liebe. derfúllt mit aller wissentheit: also daz ir múgt gemanen an einander.
Wann brüder ich schreib euch tursticlich van taile: als wider furent euch in gedenckung: vmb die gnad die mir ist gegeben von gott
das ich sey der ambechter ihesu cristi zegeheiligen das ewangelium gotz vnder den heiden: das das opffer der heiden werd an enphencklich vnd geheiligt in dem heiligen geist.
Dorumb ich hab wunniclich in ihesu cristi zü gott.
Wann ich tar nit gereden keins der ding die cristus nit wúrckt durch mich in der gehorsam der heiden: in dem wort vnd in den wercken
in der craft der zeichen vnd der wunder in der craft des heiligen geistes: also das ich derfúlle das ewangelium cristi von iherusalem durch die vmbhalbung vntz zü illiricum.
Wann alsust hab ich gebrediget daz ewangelium. da cristus nit ist genant daz ich nit pawete aus ein fremd gruntueste.
wann alz geschriben ist in ysaya den nit ist derkunt von im die sechent: vnd die do nit enhorten die vernement.
vmb das bin ich aller meist gehindert zekumen zü euch.
Wann nu fúrbas hab ich nit stat in disen gegenten: wann ich het begerung zekumen zü euch ytzunt vor manigen vergenden iaren:
so ich begynne zegen in hyspania: ich versich mich das ich fúrgend euch geseche. vnd von euch werde do hin gefúrt. ob ich euch zem ersten werde gewonen von tail.
Dorumb nu ge ich zü jherusalem ze ambechten den heiligen.
Wann die macedonier vnd die achaier die habent bewerte zenachen etleich sammenung vnder den armen der heiligen die do seint in jherusalem. Wann es geuiel in: vnd sy seint ir schuldiger:
Wann ob die heiden seint gemacht teilhaftig ir geistliche ding: sy fúllen in auch ambechten in den fleischlichen.
Dorumb so ich ditz volend vnd in bezeichen disen wücher: ich gee durch euch in hyspania
Wann ich waiß daz: so ich kum zü euch daz ich kum in der begnúgung des segens cristi.
Dorumb brúder ich bit euch durch vnsern herren ihesum cristum vnd durch die lieb des heiligen geists das ir mir helft in eueren gebetten zü got:
das ich werd derlöst von den vngetreuwen die da seint in iudea: vnd daz opher meins diensts werd an enphengklich den heiligen in jherusalem:
das ich kum zü euch in freuden durch den willen gottz vnd rüwe mit euch.
Wann gott dez frides sey mit euch allen. Amen.
Wann ich enphilch euch pheben vnser swester die do ist in der ambechtung der kirchen die do ist zü cencris
das ir sy enphacht wirdiclich mit den heiligen im herren: vnd ir beystet in eim ieglichen gescheffte in dem sy euwer bedarf. Wann auch sy selb zü stünd manigem: vnd mir.
Grússt priscam vnd aquilam mein helffer in ihesu cristi:
die ir halfadern vnderlegten vmb mein sele: den ich nit allein mache gnad wann auch alle die kirchen der haiden: vnd ir haimlich kirchen.
Grússt ephenetum meinen lieben: der do ist der ersticlich in asye in cristo ihesu.
Grússt marien die do vil het gearbeit vnder euch.
Grússt andronicum vnd iuliam mein magen vnd mein enzamt geuangen die do seint die edeln vnder den botten: die auch vor mir waren in cristo.
Grússt ampliacum meinen liebsten im herrn.
Grússt vrbanum vnsern helfer in cristo ihesu: vnd stachim meinen lieben.
Grússt appellen den frumen in cristo. Grúst die die do seint von dem hauß aristoboli.
Grússt herodionem meinen magen. Grússt die die do seint von dem haus narcissi: die die do seint im herren.
Grúst triphenam vnd triphosam: die do vil habent gearbeit im herrn. Grúst persidam die aller liebsten: die do vil hat gearbeit im herrn.
Grússent den derwelten roten im herrn: vnd sein mutter vnd die meinen.
Grússt asyncretum fleogonciam hermen patrobam herniam: vnd die brúder die mit in seint.
Grússt philologum vnd iuliam vnd nereum vnd sein schwester vnd olimpiadem: vnd alle die heyligen die mit ine seint.
Grússt einander im heyligen kuß. Euch grússent all die kirchen in cristo.
Wann brúder ich bit euch das ir merckt die die do machent die mishellungen die ergerungen on die lere die ir habt gelert: vnd naigt euch von in.
Wann die in dise weyse die dienent nit cristo vnserm herren wann irem bauch: vnd durch die sússen wort vnd durch die segen verlaitent sy die hertzen der vnschedlichen.
Wann euwer gehorssam die ist deroffent an einer ieglichen stat. Dorumb ich frewe mich in euch: wann ich will euch zesein weise in dem gütten: vnd einueltig in dem übelen.
Wann gott des fridez der zerknischt sathanas snelliclich vnder euweren fússen. Die gnad vnsers herren ihesu cristi die sei mit euch
Euch grússet thimotheus mein helfer: vnd lucius vnd iason vnd sosipater mein magen.
Ich der dritt ich grúß euch: ich do schreib dise epistel im herren.
Euch grússt gayus mein wúrte: vnd alle die kirchen der heiden. Euch grússt erastus der schreiner der stat: vnd der vierd brüder.
Die gnad vnsers herrn ihesu cristi sey mit euch allen.
Wann dem der do ist gewaltig euch zefesten noch meim ewangelium in der bredige ihesu cristi: noch der eroffunge der verswigen taugen in den ewigen zeyten
die nu ist gemacht offen durch die geschrift der weissagen nach dem gebot des ewigen gottz zü der gehorsamkeit des gelauben in allen leúten
dem einderkannten dem weysen gott durch ihesum cristum dem sey ere vnd wunniclich in den werlten der werlt Amen.
PAulus gerüffen ein botte ihesu cristi durch den willen gotts vnd sostenes der brüder
der kirchen gotz die do lit zecorinth: den heiligen in ihesu cristi mit allen den gerüffen heiligen: die do an rúffent den namen vnsers herrn ihesu cristi an einer ieglichen stat der iren vnd der vnsern.
Gnad sey mit euch vnd frid von got vnsern vatter: vnd von dem herrn ihesu cristi.
Ich mache gnad meim got zü allen zeyten vmb euch in der gnade gottz die euch ist gegeben in ihesu cristi:
ir seint gemacht reich in im in allem wort vnd in aller wissentheit:
als der gezeug cristus ist geuestent in euch
also das euch nit gebreste an keiner gnad: baitent der eroffnung vnsers herrn ihesu cristi:
der auch euch vestent on schulde vntz an das ende: an dem tag der zükunft vnsers herrn ihesu cristi.
Wann gott der ist getrew: durch den ir seint gerüffen in die geselschaft seins sunns vnsers herrn ihesu cristi.
Wann brúder ich bit euch durch den namen vnsers herren ihesu cristi: daz ir alle sagt das selb: vnd das nit seyn schaidungen vnder euch. Wann seint durnechtig in dem selben synne: vnd in der selben wissentheit.
Wann mein brúder mir ist deroffent von euch von den die do seint zecloes: das kriege seint vnder euch.
Wann brúder ditz sag ich: das euwer ieglicher spricht. Ernstlich ich bin paulus: wann ich appollen. wann ich cephas: wann ich krists.
Dorumb ist cristus getailt? Ist denn paulus gecreútziget vmb euch: oder seint ir getaufft in dem namen paulus?
Ich mache gnad meim gott daz ich euwer keinen hab getaufft. neuer crispum vnd gayum:
das keiner spreche daz ir seint getaufft in meim namen.
Wann ich taufft auch das hauß stephans: ich weys nit ob ich euwer keinen der andern hab getaufft.
Wann cristus sant mich nit zetauffen wann zü bredigen: nit in der weysheit des wortes: das daz creútz cristi icht werd verúppigt.
Wann daz wort des creútzes ist ernstlich ein torheit den die do verderbent: wann den die do werdent gemacht behalten das ist vns ist es die kraft gotz.
Wann es ist geschriben in ysayas. Ich verleúse die wisheit der weisen: vnd versprich die fúrsechung der fúrsechenden.
Wo ist der weise wo ist der schreiber. wo ist der dersücher dirr werlte? Machte denn gott nit tump die weisheit dirr werlt?
Wann das die werlt nit derkant gott durch ir weysheit in der weysheit gottz: es geuiel gott zemachen behalten die gelaubigen durch die einualt der bredig.
Wann ioch die iuden eischent zeichen: vnd die kriechen süchent weysheit.
Wann wir bredigen cristus gecreútzigt: ernstlich ein trúbfal den iuden. wann ein torheit den heiden:
wann in selbden gerüffen iuden vnd den kriechen: bredigen wir cristum die kraft gotz vnd die wisheit gottz.
Wann daz do ist ein tumbheit gottz. das ist weiser denn die leúte: vnd daz do ist ein kranckheit gotz daz ist stercker den leúten.
Wann brúder secht euwer rúffunge: wann nit manig weyse nach dem fleisch nit manig gewaltig nit manig edel:
wann der herre gott erwelt die tummen ding der werlt das er schemlich die weisen:
vnd gott erwelt die krancken ding der werlt daz er schemlich die starcken: vnd got der erwelt die vnedlen ding der werlt vnd die versmechelichen vnd die ding die do nit seint: daz er verwüst die ding die do seint:
das alles fleisch icht werde gewunniclicht in seiner bescheude.
Wann von im seint ir gerüffen in ihesu cristi: der vns ist gemacht ein weysheit von gott vnd ein gerechtikeit vnd ein heylikeite vnd ein derlösung:
als es geschriben ist: in ieremias der sich wunniclicht der werd gewunniclicht in dem herrn.
Und brúder do ich kam zü euch: ich kam nit in der höche dez wortes oder der weisheit. zü derkúnden euch den gezeug cristi.
Wann ich vrtailet mich nit züwissen etliche ding vnder euch neur ihesum cristum: vnd disen gecreútzigt.
Vnd ich was bey euch in kranckheit und in vorcht vnd in vil klophen:
vnd mein wort vnd mein bredig waz nit in vnderscheidlichen wortten der menschlichen weisheit. wann in der zaigung des geistes vnd der crafft:
das euwer gelaub icht sey in der weisheit der menschen wann in der crafft gottz.
Wann wir reden die weisheit vnder den durnechtigen. Wann nit die weisheit dirr werlt noch der fúrsten dirr werlt die do werdent verwüst:
wann wir reden die weisheit gotz die do ist verborgen in der taugen: die got vorordent vor den werlten zü vnser wunniclich
die keiner der fúrsten dirr werlt derkant. Wann ob sy sy hetten derkant: sy hetten nit gekreutziget den herrn der wunniglich.
Als geschriben ist: das aug nie sach noch das or gehort noch in das hertz des menschen aufgestaig: die dinge die gott hat berait den die in lieb habent.
Wann gott hat sy vns deroffent durch sein geiste. Wann der geiste dersücht alle ding: ioch die tieffen ding gottz.
Wann welher der menschen waiß die ding die do seint des menschen: neuer der geist dez menschen der in im ist. Also derkennt auch keiner die ding die da seint gottz neuer der geist gotz.
Wann wir enphingen nit den geist dirr werlte wann den geist der do ist von gott: das wir wissen die ding die vns seint gegeben von got:
die auch wir reden nit in den vugelerten wortten menschlicher weysheit. wann in der lere dez geists: wir entzamt gelichen den geistlichen die geistlichen ding.
Wann der vichlich mensch der vernympt nit die do seint des geists gotz. Wann es ist im ein torheit: vnd er mag es nit vernemen: wann er wird versücht geistlich.
Wann der geistlich vrtailt alle ding: vnd er selb wirt geurtailt von keim als es ist geschriben:
wann wer derkante den syn des herrn oder wer hatt in gelert: neur der geist des herrn der in hatt gelert? Wann wir haben den syn crists
Brúder ich mocht nit reden zü euch als zü den geistlichen: wann als zü fleischlichen.
Ich gab euch milch zetrinken als zü den lútzeln in cristo vnd nit das essen.
Wann do mocht ir sein nit: wann ernstlich nu múgt ir sein nit. Wann noch seyt ir fleischlich. Wann so neyde vnd kriege seint vnder euch: seyt ir denn nit fleischlich vnd get noch dem menschen?
Wann so etlicher spricht ernstlich ich bin paulus. wann ein ander ich appollen. seyt ir denn nit menschen?
Dorumbe was ist appoll? Wann was ist paul? Wann ein ambechter des dem ir glaubt. Vnd als der herr hat gegeben eim ieglichen.
Ich pflantzt appolle der wessert: wann got gab die wachsung.
Dorumb nach der do pflantzt lit kein ding noch der do wassert: wann gott gibt die wachsung.
Wann der do pflantzt vnd der do wessert die seint ains. Wann ein ieglicher enphecht aigen lone noch seiner arbeit.
Wann wir sein die helffer gotz. Ir seyt ackrung gotts: ir seyt die pawung gotts.
Ich hab gelegt gruntueste als ein weyser man meister nach der gnad gotz die mir ist gegeben: wann ein ander der pawe dorauff. Wann ein iegliccher sech in welcherweys er dorauff pawe.
Wann keiner mag gelegen ein ander gruntueste on die die do ist gelegt: die ist ihesus cristus.
Wann ob etlicher dorauff pawet auff die gruntueste golt silber edel gestein holtze hewe stopphel:
das werck eins ieglichen wirt offen. Wann der tag des herrn der entleucht es: wann es wirt deroffent in dem feuer: vnd das werck eins ieglichen wie getan es sey bewert das feuer.
Ob etlichs werck bleibt daz er dorauff baute: er enphecht den lon.
Ob etlichs printe es leidt die verwústung: wann er selbe wirt behalten: also als ioch durch das feuer.
Wisst ir nit das ir seyt der tempel gotts: vnd der geist gottz entwelt in euch?
Wann ob etlicher entzeubert den tempel gotz: gott der verwúst in. Wann der tempel gotz ist heilig: der ir seyt.
Keiner verleit euch: ob etlicher wirt gesechen zesein weyse vnder euch in dirr welt: er wird tump daz er sey weyse.
Wann die weysheit dirr werlte ist ein tumpheit bey gott. Wann es ist geschriben in ysayas. Ich begraif die weysen in ir kúndikeit.
Vnd aber. Der herr der kannt die gedancken der weysen: das sy sein vppig.
Dorumb keiner wunniclich sich vnder den leuten.
Wann alle ding die seint euwer: es sey paulus es sey appoll es sey cephas oder die werlt oder das leben oder der tod oder die gegenwertigen dinge oder die kúnftigen.
Wann alle ding die seint euwer: wann ir seyt krists: wann cristus ist gotts.
Alsust masst vns der mensch als die ambechter krists: wann als die tailer der heimligkeit gottz.
Hie wirt ietzunt gesücht vnder den tailern: ob etlicher wirt funden getrew.
Wann mir ist vmb das minst das ich werd geurteilt von euch: oder von den menschlichen tagen. Wann ich vrteil nit mich selber.
Wann ich bin mir nit gewisse: wann in disem bin ich nit gerechthaftigt. Wann der mich vrteilt: das ist der herr.
Dorumb nichten welt vrteiln vor dem zeyt: vntze das der herre kumt der do entleucht die verporgen ding der vinster vnd deroffent die räte der hertzen. vnd denn wirt lobe eim ieglichen von gott.
Wann brúder dise ding hab ich geordent in mir vnd appollen vmb euch: das ir lernt in vns das icht sey zerbleet einer wider den andern vmb den andern vber das das geschriben ist.
Wann wer vnderschait dich? Wann was hast du das du nit hast enphangen? Wann ob du es hast enphangen: was wunniglichst du dich als duß nit hast entphangen?
Ietzunt seyt ir gesatt: ietzunt seyt ir gemacht reich. Ir reichsent on vns. Vnd wolt got das ir reichsenten: das auch wir reichsenten mit euch.
Wann ich maß das vns gott hat gezeigt die iungsten botten als geordent dem tode: wann wir sein gemacht ein ankapf: dirr werlt vnd den englen vnd den leuten.
Wir tummen vmb cristum: wann ir weysen in cristo. Wir krancken: wann ir starcken. Ir edel: wann wir vnedeln.
Vntz zü dirr stund vns hungert vnd dúrst vnd wir sein nackent: vnd werden geslagen mit halsslegen vnd wir sein vnstette:
wir arbeiten vnd wercken mit vnsern henden. Vns wirt geflücht: vnd wir gesegnen. Wir leiden das durechten: vnd enthabens.
Wir werden verspot: vnd wir flechen. Wir sein gemacht als ein auskerung dirr werlt: vnd ein hin wurff aller vntz her.
Ich schreib dise ding nit daz ich euch schemlich: wann das ich mane meine liebsten súne vnd getrewe im herrn.
Wann irr habt x. M. meister in cristo: wann nit manig vetter. Wann ich gebar euch in ihesu cristo durch das ewangelium.
Dorumb brúder ich bit euch: seit mein nachuolger. als auch ich crists.
Dorumb sante ich zü euch thimotheum der do ist mein liebster sun vnd getrew im herrn: der euch macht zemanen mein wege die do seint in ihesu cristo: vnd also lere ich allenthalben in einer ieglichen kirchen.
Etlich die seint also zerbleet: alz ich nit sei kúnftig zü euch.
Wann ich kum zü euch schier ob es der herr wil: vnd ich derkenn nit das wort der die do seint zerbelet: wann die craft.
Wann das reich gotts ist nit in dem wort: wann in der craft.
Was welt ir? Ich kum zü euch in der rüte. oder in der lieb vnd in dem geist der senfte.
Ytzunt wirt mit all gehört gemein vnkeuschung vnder euch: und söllich gemein vnkeuschung als do nit wirt genant vnder den heiden: also das etlicher hab das weyp seins vatters.
Vnd ir seyt zerbleet: und hett ir nit mer klag: das der wurd genomen von mitzt euwer der do tett ditz werck.
Ernstlich ich abewesent mit dem leib. Wann gegenwertig mit dem geist: ietzunt hab ich geurteilt als gegenwertig dem der do wirckt also
so ir seyt gesament in dem namen vnsers herren ihesu cristi vnd in meim geist mit der kraft dez herren ihesu
zeantwurtten den in dise weys sathanas in dem tode dez flaischs: das der geist werd behalten an dem tag vnsers herrn ihesu cristi.
Euwer wunniclich ist nit güt. Wisst ir nit das ein lútzel hefel zerbricht allen sammenung?
Gereinigt den alten hefel: das ir seit ein newe besprengung ir seyt als derbe. Wann cristus vnser ostern der ist geopffert.
Dorumb wir wirtscheften: nit in dem alten hefel noch in dem hefel des vbels vnd der schalckheit: wann in dem derben der lauterkeit vnd der warheit.
Ich schreib euch in der epistel: das ir euch nit vermischten zü den gemein vnkeuschern.
Vnd ernstlich nit zü den gemein vnkeuschern dirr werlt oder zü den argen oder den raubern oder den dienern der abgötter: in einer andern weys ir solt sein ausgegangen von dirr werlt.
Wann nu schreib ich euch nit zeuermischen. Wann ob der der do ist genant ein brüder vnder euch ist ein gemein vnkeuscher oder ein arger oder ein diener der abgötter oder ein vbelsager oder ein trunckner oder ein rauber: es ist nit zü enphachen das essen mit dem in dise weys.
Wann was ist mir zeurteilen von den die do seint auswendig? Vrteilt ir denn nit von den die do seint inwendig?
Wann gott wirt vrteilen die do seint auswendig. Nemt ab daz vbel von euch selber.
TAr euwer keiner haben gescheffte wider den andern ze werden geurteilt bey den vngengen: vnd nit bey den heiligen.
Oder wisst ir nit: das die heiligen werdent vrteilen von dirr werlte? Vnd ob die werlte wirt geurteilet vnder euch: ir seyt vnwirdig ir do vrteilt von den minsten?
Wann wisst ir nit das wir werden vrteilen die engelen? Wieuil mer die werltlichen ding?
Dorumb ob ir hett die werltlichen ding: die do seint die verschmechsten in der kirchen dise schickt zeurteiln.
Wann ich sag es zü euwer scham. Alsust ist kein weyser vnder euch: der do múg geurteiln zwischen dem brüder vnd seim brüder:
wann der brüder kriegt mit dem brüder in dem vrteil: vnd ditz ist bey den vngetrewen. vnd nit bey den heiligen.
Ernstlich ietzunt ist mit all misstate vnder euch: das ir habt die vrteil vnder euch. Warumb enphacht ir nit mer das vnrechte? Worumb derleite ir nit mer die triekeit?
Wann ir thünt das vnrecht vnd betriegt: dise ding den brúdern.
Oder wisst ir nit das die vngengen nit besitzen das reich gottz? Nicht enwelt irren: noch die gemeinen vnkeuscher. noch die diener der abgötter: noch die ebrecher. noch die waichen. noch die gemainsamer der mann.
noch die dieb. noch die argen. noch die trunckner. noch die vbel fager. noch die rauber. die besitzen nit das reich gotz.
Wann ernstlich dise ding seyt ir gewesen: wann ir seyt gewaschen. wann ir seyt geheiligt. wann ir seyt gerechaftigt: in dem namen vnsers herren ihesu cristi vnd in dem geist vnsers gottz.
Alle ding seint mir derlaubt: wann alle ding die gezyment nit. Alle ding seint mir derlaubt: wann ich wert gekert vnder den gewalt keins.
Wann das essen dem bauch vnd der bauch dem essen: wann gott verwüst auch disen vnd das. Wann der leib nit der gemein vnkeusche wann dem herren: vnd der herr dem leib.
Wann gott der do derstund den herren: der derstet auch vns durch sein craft.
Wisst ir nit das euwer leib seint die glider cristi? Dorumb nym ich die glider cristi: vnd mache sy gelider der gemeinen. Nit ensey?
Oder wisst ir nit: das der do zühafft der gemeinen ain leib wirtt er gemacht? Wann es spricht. Es werdent zwey in eim fleisch.
Wann der do zühafft dem herrn: ein geist ist er.
Dorumb fliecht die gemein vnkeusch. Wann ein ieglich súnde die der mensch tüt die ist auswendig des leibs: wann der do gemein vnkeuscht. der súndet in seinem leibe.
Oder wisst ir nit daz euwere glider sein ein tempel des heiligen geists der in euch ist den ir habt von got: vnd ir seyt nit euwer?
Wann ir seyt gekaufft mit michelm werd: wunniclicht vnd tragt gott in euwerem leib.
Wann von den dingen ir mir schreibt: güt ist den mannen nit zerúren daz weyp.
Wann vmb die gemein vnkeusche ein ieglicher hab sein weyp: vnd ein ieglich hab iren man.
Der man geb das gelte dem weyp: wann auch zeglicherweys: die frauw dem man.
Die frauw hat nit gewalt irs leibs wann der man: wann auch zü gleicherweyß der man hat nit gewalt seins leibs wann das weyp.
Nit enwelt betriegen einander neuer villeicht von der gehellungen zü dem zeyt das ir mússigt dem gebette: wann aber wider bekert in ditz selb: das euch sathanas icht versüche vmb euwer vnenthabikeit.
Wann ditz sag ich nach vergebung: vnd nit nach gebotte. Wann ich wil all menschen zesein als mich selber.
Wann ein ieglicher hat ein eigen gab von got: ernstlich einer alsust: wann der ander also
Wann ich sag den vngemehelten vnd den witwen: güt ist in ob sy beleiben also als auch ich.
Vnd ob sy sich nit enthaben. sy gemehelent. Wann besser ist zegemehelen denn zebrinnen.
Wann die do seint gefúgt zü der ee den gebeut ich nit wann der herre: dem weyp sich nit zescheiden von dem mann.
Vnd ob sy sich scheit. sy beleib vngemehelt oder versön sich mit irem mann. Vnd der man lasse nit das weyp.
Wann den andern sag ich nit der herr. Ob etlich brüder hat ein vngetrewes weyp. vnd dise gehilt zewonen mit im. er laß ir nit.
Vnd ob etlich weyp hat ein vngetrewen man vnd dirr gehilt zeentwelen mit ir. sy laß nit den man.
Wann der vngetrewe man wirt geheiliget durch das getrewe weyp: vnd das vngetrew weyp wirt geheiligt durch den getrewen man. In einer andern weyß ewer sún die werdent vnrain: wann nu seint sy heilig.
Vnd ob sich der vngetrewe schaid. er schaid sich. Wann der brüder oder die schwester ist nit vnder legt dem dienst in dise weyß. Got der rieff vns in fride.
Wann wo von waist du weyp ob du macht behalten den man. Oder wo von waistu man ob du macht behalten das weyp?
Neuer als gott hat geteilt eim ieglichen. Vnd als gott hat gerüffen eim ieglichen also gee er: vnd als ich lere in allen kirchen.
Ist etlicher gerüffen beschnitten: der züfúr nit die vberwachsung. Ist etlicher gerüffen in der vber wachsung: der wirt nit beschnitten.
Wann die beschneidung: die ist nit. vnd die vberwachsung ist nit. wann die behútung der gebot gotz.
Ein ieglicher beleib in der rúffung. in der er ist gerüffen bey got.
Bistu gerüffen ein knecht: dir sey nit sorg. Wann ob du ioch macht werden frey: dez gewon mer
Wann der da ist gerüffen ein knecht im herrn: der ist frey des herren. Vnd zegeleicherweys der da ist gerüffen frey: der ist ein knecht cristi.
Mit wert seyt ir gekaufft: nicht enwelt werden knecht der menschen.
Ein ieglicher brüder beleib bey gott in der rüffung: in der er ist gerüffen.
Wann von den maiden hab wir nit das gebot des herren: Wann ich gib rate als ich hab begriffen die derbarmd vom herren: wie das ich bin getrew.
Dorumb ich maß ditz zesein güt vmb die anstende notturfft: wann güt ist den menschen zesein also.
Bistu gebunden dem weip: nicht enwelst süchen die entpindung. Bistu derlöst von dem weip: nicht enwelft süchen das weip.
Wann ob du enphechst das weip du súndest nit: vnd ob die maid gemechelt sy súndt nit. Iedoch werdent sy haben das trúbsal des fleischs in dise weys. Wann ich vergibs euch.
Dorumb brüder ditz sag ich. Daz zeyt ist kurtz. Gelassen ist: das die habent die weip. seint als die ir nit habent:
vnd die do wainent: als sy nit wainent: vnd die sich frewen: als sy sich nit frewent:
vnd die do kauffent: als sy nit besitzen: vnd die do nyessent dirr werlt. als sy ir nit nyessent. Wann das pild dirr werlt zerget.
Wann ich wil euch zesein on sorg. Der do ist on das weip. der ist sorgsam der ding die do seint des herren: in welcherweys er geualle gott.
Wann der do ist mit dem weip: der ist besorgt der ding die do seint der werlt. in welcherweys er geuall dem weip: vnd er ist geteilt.
Vnd das weip vngemechelt vnd die maide die gedenckt der dinge die do seint des herren: das sy sey heilig mit dem leib vnd mit dem geist. Wann die do gemechelt die gedenckt der ding die do seint der werlt: in welcherweys sy geualle dem mann.
Wann ditz sag ich zü euwerem nutze. nit das ich euch lege einen strick: wann das ich euch bewege zü dem das do ist ersam vnd das es gebe zimlikeit on bekúmerung: wann das ich euch beweg zü dem zebitten den herrn.
Wann ob sich etlicher masst werden gesechen zesein vnrain vber sein meide daz sy sei vberwachsen vnd es gezimt also werden gethan: das er thü das sy wil. Ob er sy gemechelt er súndt nit
Wann der do hat geordent vest in seim hertzen nit habent die noturft. wann habent den gwalt irs willens: vnd der ditz hat geurteilt in seim hertzen zebehúten fein meide: wol thüt er.
Vnd dorumb der sein maid fúgt zü der ee wol thüt er: vnd der ir nit züfúgt. bas thüt er.
Das weip ist gebunden der ee: alsuil zeytz ir man lebt. Vnd ob ir man stirbt: sy ist derlöst von der ee des manns. Sy gemehelt wen fy wil: allein im herren.
Wann sy wirt seliger: ob sy beleibt alsust nach meim rate. Wann ich wen: das ich hab den geist gottes.
Wann von den dingen die do werdent geopffert den abgötern wir wissen: das wir all haben wissentheit. Wann die wissentheit die bleet: wann die lieb die pauwet.
Wann ob sich etlicher masst zewissen etwas: so er noch nit hat derkannt in welcherweys im gezimt zewissen.
Wann ob etlicher gott liebhat: dirr ist erkannt von im.
Wann von den essen die do werdent geopffert den abgöttern: wir wissen das daz abgott ist kein ding in dirr welt: vnd das kein got ist neuer einer.
Wann noch ob do sind die do werdent gesagt götter es sey im himel oder auf der erde: ernstlich es seint manig gött vnd manig herrn:
vns ist allein ein got der vatter von dem alle dinge vnd wir in im. vnd ein herre ihesus cristus durch den alle ding vnd wir durch in.
Wann die wissentheit ist nit in allen. Wann etlich die habent die gewissen des abgottz vntz nun. als sy essent die geopfferten ding der abgötter: vnd ir gewissen wie das sy sey kranck sy wirt entzeubert.
Wann das essen lobt vns nit zü got. Wann ob wir essen wir begnúgen nit. ob wir nit essen wir gebresten nit.
Secht: daz villeicht ditz ewer vrlaub icht wert ein ergrung den siechen.
Wann ob etlicher sicht den der do hat die gewissen rüen in dem hauß des abgotts: sein gewissen wie das sy sey kranck wirt sy denn nit gebauwet zeessen die geopfferten ding der abgötter.
Vnd der siech brüder verdirbt in deiner gewissen: vmb den cristus ist tod.
Wann alsust súndt ir an die brúder vnd schlacht ir kranck gewissen: ir súnt in cristo.
Vmb waz dings ob daz essen betrúbt meinen brüder ich esse nit fleisch ewiclich: das ich icht betrúbe meinen brüder
Bin ich denn nit ein frey? Bin ich denn nit ein botte? Sach ich denn nit den herren ihesum cristum? Seyt ir denn nit mein werck in dem herren?
Vnd ob ich den andern nit bin ein bott: wann iedoch ich bin euchs. Wann ir seyt ein zeichen meiner botheit im herren.
Ditz ist mein beschirmung bey den die mich fragent.
Hab wir nit gewalt zeessen vnd zetrincken?
Hab wir nit den gewalt ein schwester ein weip vmbzefúren: als auch die andern botten vnd die brúder des herren vnd cephas?
Oder ich allein vnd barnabas. hab wir nit den gewalt zewircken dise ding?
Wer ritterschafte immer seiner zerungen? Wer pflanzet den weingarten: vnd isst nit von seim wücher? Wer waidet die herten: vnd isst nit von der milch der herde?
Sag ich denn dise dinge nach dem menschen? Oder spricht nit die ee dise ding?
Wann es ist geschriben in der ee moyses. Nit verbind den mund dez ochsen des trettenden. Ist denn gott sorge von den ochsen?
Oder spricht er nit dise dinge vmb vns? Wann ernstlich sy seint geschriben vmb vns: das der do eert sol eren in züuersicht: vnd der do trischt. der tresch zeenphachen die wücher in züuersicht.
Ob wir euch haben geseet die geistlichen ding: ist es michel ob wir schneiden euer fleischlich
Ob die andern seint gemacht teilhaftig ewers gewalts. worumb wir nit mer? Wann wir haben nit genútzt in disem gewalt. Wann alle ding enthab wir: das wir icht geben ein ergrung dem ewangelium cristi.
Wisst ir nit daz die do wirckent in der heilikeit? die essent die dinge die do seint von der heilikeit? Vnd die do dienent dem alter die werdent gemacht teilhaftig mit dem alter:
vnd also hat geordent der herre den die do derkúndent das ewangelium: zeleben von dem ewangelium.
Wann ich hab nit gewont keins dirr ding. Wann ich schreib nit dise dinge: also das sy werden gethan an mir Wann güt ist mir mer zesterben: denn das yemant verúppig mein wunniclich.
Wann ob ich bredig: mir ist nit wunniglich. Wann notturfft ligt mir an. Wann we ist mir: wo ich nichten bredige:
Wann ob ich ditz tün willicklich ich hab den lon: wann ob ich vngern. die teilung ist mir erlaubt.
Dorumb welchs ist mein lon? Dar ich bredig daz ewangelium. on zerung ich setz das ewangelium: das ich nit gewon meins gewalts in dem ewangelium.
Wann do ich waz frey von allen. ich macht mich ein knecht aller: das ich gewúnn manig.
Vnd ich bin gemachte als ein iude den iuden: das ich gewúnne die iuden. Den die do warn vnter der ee. als ich were vnter der ee. das wie daz ich nit was vnder der ee daz ich gewynn die do waren vnder der ee.
Den die do waren on ee als ich wer on ee: wie das ich nit was on die ee gots. wann ich was in der ee cristi: daz ich gewúnn die die do warn on ee.
Ich bin gemacht ein siecher den siechen: das ich gewúnn die siechen. Allen bin ich gemacht alle ding: das ich sy all macht behalten.
Wann alle ding thü ich vmb das ewangelium: das ich sein wurd gemacht teilhaftig.
Wisst ir nit das die do lauffent zü dem zyl ernstlich alle lauffent sy: wann einer enphecht den lon? Alsust laufft: das ir begreifft.
Wann ein ieglicher der do streyt am streyt der enthabt sich vor allen: vnd ernstlichen daz sy enphachent die zerbrochenlichen kron: wann wir die vntzerbrochen.
Dorumb alsust lauff ich nit als in vngewys: alsust streyt ich nit als schlachent den lufft.
Wann ich kestige meinen leib. vnd kere in in dienst: so ich den andern bredig: daz ich vielleicht icht werd gemacht versprochen.
WAnn brúder ich wil euch nit misskennen: wann vnser vetter die waren all vnder dem wolcken vnd alle vbergingen sy das mer:
vnd all seint sy getaufft in moyses in dem wolcken vnd in dem mere.
Vnd all assen sy das selbe geistlich essen:
vnd all truncken sy den selben geistlichen tranck. Wann sy truncken von dem geistlichen der stain nochuolgt in: wann der stain was cristus.
Wann got dem waz nit wolgeuallent in ir manig. Wann sy vielen in der wúste.
Wann dise ding seint gethan in vnserm bilde: das wir nit sein begeitiger der vbelen ding: als auch sy begeitigten.
Noch werden gemacht diener der abgötter als etlich von in: als geschriben ist. Das volck saß zeessen vnd zetrincken: vnd stünd auff zespielen.
Nach gemein vnkeuschen als etlich von in gemein vnkeuschten: vnd es vieln an eim tag .xxiij. M.
Noch versüchen cristum als in ir etlich versüchten: vnd verdurben von den schlangen.
Noch enmurmeln als ir etlich murmelten: vnd verdurben von dem verwüster.
Wann alle dise ding geschachen in zü eim bilde: wann sy seint geschriben zü vnser besserung: in die die enden der werlt seint komen.
Dorumb der sich wene zesten: der seche daz er icht vall.
Die versüchung begreiff euch nit neuer die menschlich. Wann got der ist getrew. der euch nit leidet züuersüchen vber das das ir múgt: wann er thüt ioch hilff mit der versüchung: vber das das ir múgt erleiden.
Dorumb aller liebsten: fliecht die dienst der abgötter.
Ich rede als den weysen: ir selb vrteilt was ich sag.
Den kelch des segens den wir gesegen: ist er nit ein gemainsamung des blütz cristi? Vnd das brot das wir brechen: ist es nit ein tailung des leibs des herren?
Wann wir manig sein ein brot vnd ein leib: all werd wir gemacht teilhaftig von eim brot vnd von eim kelche: wir sein ein leib cristi.
Secht jsrahel nach dem fleisch. Die do essent die opffer. seint sy denn nit teilhaftig des alters?
Dorumb waz sag ich? Das do wirt geopffert den abgöttern sey kein ding: oder das das abgot sey kein ding?
Wann die ding die die heiden opffernt: die opffernt sy den teufelen: vnd nit gott. Wann ich wil euch nit zewerden gesellen der teufel.
Ir múgt nit getrincken den kelch des herren. vnd den kelch der teufel: ir múgt nit gesein teilhaftig des tischs dez herren: vnd des tischs der teufel.
Oder neyde wir den herrn? Sey wir denn nit stercker denn er?
Alle ding sein mir derlaubt: wann alle ding gezyment nit. Alle ding seint mir erlaubt: wann alle dinge die bauwent nit.
Keiner sücht das sein ist: wann das do ist eins andern.
Alles das do wirt gekaufft vnder den tischen: das esset nit fragt vmb die gewissen.
Die erde ist dez herren: vnd ir erfúllung.
Ob euch etlicher der vngetrewen rüfft zü dem abentessen vnd ir welt gen: alles das euch wirt fúrgesetzt das esst: nit fragt vmb die gewissen.
Wann ob etlicher spricht ditz ist geopffert den abgöttern: nicht enwelt essen vmb den der es hat gesagte: vnd vmb die gewissen.
Wann ich sag nit vmb dein gewissen: wann des andern. Wann worumb wirt geurteilt mein freykeit von einer fremden gewissen?
Ob ich werd teilhaftig mit gnaden: was werd ich verspott dorumb das ich mache gnade?
Dorumb ob ir esst oder trinckt. oder tüt kein ander ding: alle ding tüt zü der wunniclich got.
Seyt on schaden den iuden vnd den heiden vnd der kirchen gotz:
vnd alsust geuall ich allen durch alle dinge. ich süche nit das mir ist nútz: wann das manigen das sy werden gemacht behalten.
Seyt mein nachuolger: als auch ich cristus.
Wann brúder ich lob euch das ir mein seyt gedenckent durch alle ding: vnd haltet mein gebott als ich euchs hab geantwurt.
Wann ich wil euch zewissen: daz cristus ist ein haubt eins ieglichen manns. Wann der man ist ein haubt des weibes. Wann gott ist ein haubt cristi.
Ein ieglich man bettent oder weyssagent mit bedecktem haubt: der entzeubert sein haubt.
Wann ein ieglich weip bettent oder weyssagent mit vnbedecktem haubt: die entzeubert ir haubt. Wann ein ding ist: vnd sy werd beschorn.
Vnd ob sich daz weip nit bedeckt: sy werd beschroten. Wann ob dem weip ist lesterlich zebeschroten oder zebescheren: sy deck ir haubt.
Ernstlich der man sol nit decken sein haubt: wann er ist ein bilde vnd die wunnicliche gottz: wann das weip ist ein wunnicklich des manns.
Wann der man ist nit von dem weip: wann das weip von dem manne.
Wann der man ist nit geschaffen vmb das weip: wann daz weip vmb den man.
Dorumb sol das weip haben ein bedecksal auff irem haubt: vmb die engel.
Iedoch noch der man one das weip: noch das weip on den man im herrn.
Wann als daz weip ist von dem mann: also ist auch der man durch das weip. Wann alle ding seint von gott.
Ir selb vrteilt getzympt es dem weip vnbedeckt zebitten gott?
Sy selb die natur lert euchs nit. Wann ernstlich ob der man zeúcht hare es ist im ein lasster:
wann ob ir das weip zeúcht har es ist ir ein wunniglich: wann die har seint ir gegeben zü eim decksal.
Wann ob etlicher wirt gesehen zesein kriegisch vnder euch: sölliche gewonheit hab wir nit: noch die kirchen gottz.
Wann ditz gebeút ich: nit lobent daz ir nit euch sament in besserung wann in ergerung.
Ernstlich so ir euch züm ersten sament in der kirchen ich hör zesein misshellung vnder euch: vnd ich glaub sein eins tails.
Wann es getzympt ioch irrtum zesein: das die do seint bewert werdent offen vnder euch.
Dorumb so ir euch sament in ain: ietzunt ist nit zeessen daz herlich abentessen.
Wann ein ieglicher nympt vor hin sein abentessen zeessen. Vnd ernstlich einer ist hungerig: wann der ander truncken.
Habt ir denn nit heúser zeessen vnd zetrincken. Oder verschmecht ir die kirchen gotz: vnd schemlicht die die do nit habent? Was sag ich euch? Ich lob euch: in disem lob ich euch nit.
Wann ich enpfienge es vom herren das auch ich euch habe geantwurt: wann der herre ihesus in der nacht in der er wart geantwurt: er nam daz brot:
vnd macht gnad er brachs vnd sprach. Enphacht und esst. Ditz ist mein leib: der vmb euch wirt geantwurt. Ditz thüt in meiner gedenckung.
Vnd zegleicherweys den kelch: dornach do er het zünacht gessen sagent. Ditz ist der kelch der newen gezeúg in meim blüt. Wie dick ir in trinckte das thüt in meiner gedenckung.
Wann wie dick ir esst das brot vnd trinckt den kelch: den tod des herren derkunt ir vntz das er kumpt.
Dorumb der do isst ditz brot vnd trinckt den kelch des herrn vnwirdiglich: schuldig wirt er des leibs vnd des blüts des herrn.
Wann der mensche bewere sich selber: vnd esse also von disem brot: vnd trinck von dem kelch.
Wann der do isst vnd trinckt vnwirdiglich vrteil isst er vnd trinckt im selber: nit vnderschaident den leib des herrn.
Dorumb seint manig siech vnd kranck vnder euch: vnd sterbent manig.
Vnd ob wir vns selber vrteiln: ernstlich wir werdent nit geurteilet.
Aber so wir werden geurteilt. wir werden berespt vom herrn: das wir nit werden verdampt mit dirr werlt.
Dorumb mein brúder so ir euch sament zeessen: bait einander.
Ob etlichen hungert der esse do heym das ir euch icht sament in daz vrteil. Wann ich orden euch die andern ding so ich kome.
Wann brúder ich wil euch nit misskennen von den geistlichen.
Ir wisst daz do ir wart heiden: ir wurdet gefúrt als gend zü den stummen abtgöttern.
Dorumb ich thün euch kunt: das keiner rett in dem geist gotz der do spricht verpannen ihesus. Vnd keiner mag gesagen der herr ihesus: nuer in dem heiligen geist.
Dorumb tailungen der gnaden seint: wann erselb der heilig geist.
Vnd die tailungen der ambechtung seint: wann er selb der herr.
Vnd die tailung der wirckung seint: wann erselb gott der do wirckt alle ding in allen.
Wann eim ieglichen wirt gegeben die eroffnung dez geistz: zü dem nutz.
Ernstlich dem einen wirt gegeben daz wort der weysheit durch den geist: wann dem andern das wort der wissentheit nach dem selben geist.
Dem andern der glaube in dem selben geist: dem andern die gnad der gesuntheit in eim geist.
Dem andern die wirckung der tugent dem andern die weyssagung: dem andern die vnderscheidung der geist: dem andern die geschlecht der zungen. dem andern die auflegung der wort.
Wann alle dise ding werckt einer vnd er selb der geist: teilent eim ieglichen als er wil.
Wann als der leib ist ein. vnd hat manig glider: wann alle die glider des leibs wie daz sy seint manig sy seint ein leib: als auch cristus.
Wann alle sey wir getaufft in eim geist in einem leib: es seint iuden oder heiden oder aygen oder freyen: vnd alle sey wir getrenckt in eim geist.
Wann ioch der leib ist nit ein glid wann manige.
Wann ob der füß spricht. ich bin nit die hand. ich bin nit vom leib: ist er denn dorumb nit vom leib?
Vnd ob daz ore spricht: wann ich bin nit das auge. ich bin nit von dem leib: ist es dorumb nit vom leib?
Ob aller der leib were das aug: wo ist die gehörd? Ob er aller wer die gehörd Wo wer der geschmack?
Wann nu hat got gesetzt die glider am leib ir ieglichs als er wolt.
Vnd ob sy all wern ein gelid: wo wer der leib?
Wann ernstlich nu seint manig glider: wann ein leib.
Wann das aug mag nit gesprechen zü der hand. ich bedarff nit deiner werck: oder aber das haubt zü den fússen: ir seyt mir nit noturfftig.
Wann wieuil mer die do werdent gesehen zesein die krenckern glider dez leibz: die seint notturftig.
Vnd die wir massen zesein die vnedelsten glider des leibs: disen vmb geb wir begnúglich ere. Vnd die do seint vnser vnerbern: die habent begnúglich ersamkeit.
Wann vnser erbern bedúrffen keins. Wann gott der tempert im den leib dem do gebrast. zegeben begnúglich ere:
das nit sey schaidung am leib: wann die glider seyen sorgsam vmb ein ander in disem selben.
Vnd ob ein glid leidet. alle die glider leident entzamt: ob sich ein glid wunniglicht: alle die glider frewent sich entzamt.
Wann ir seyt der leib cristi: vnd glider von dem glid.
vnd ernstlich gott der satzt etlich in die kirchen. zü dem ersten die botten. zü dem andern mal die weyssagen: zü dem dritten mal die lerer: dornach die krefft. dornach die gnaden der gesuntheit: helffer berichter. geschlecht der zungen: ausleger der wort.
seint sy denn all botten. Seint sy denn all weyssagen? Seint sy denn all lerer? Seint sy denn all krefte?
Habent sy denn alle die gnad der gesuntheit? Redent sy denn all in zungen? Legent sy denn all auß?
Wann habt lieb die bessern geistlichen gaben. vnd ich zeyge euch noch einen höheren weg.
Ob ich rede in zungen der engel vnd der leút: wann hab ich der lieb nit: ich bin gemacht als ein ere lautent oder als ein schell klingent
Vnd ob ich hab die weyssagung. vnd erkennen all tugent vnd all wissentheit vnd ob ich hab allen den glauben also das ich vbertrag die berg. wann hab ich der lieb nit ich bin nichtz.
Vnd ob ich tail alles mein güt an die essen der armen. vnd ob ich antwurt meinen leib also das ich brinne. wann hab ich der lieb nit: es verfecht mir nichtz.
Die lieb ist gefridsam: sy ist gútig. Die lieb die neit nit. sy thüt nit widerwertigs: sy zerbleet sich nit.
sy ist nit geitig: sy sücht nit die ding die ir seint. Sy raitzt nit. sy gedenckt nit daz vbel:
sy frewet sich nit vber die vngangkeit: wann sy entzamt frewet sich der warheit.
Alle ding vber tregt sy. alle ding gelaubt sy. alle ding versicht sy sich. alle ding derleidt sy.
Die lieb geuiel nye. Es sey das die weyssagungen werden verúppigt: es sey das die zungen aufhörent: es sey das die wissentheit werde verwüst.
Wann wir erkennen vom tail: vnd weyssagen vom tail.
Wann so das kumpt das do ist durnechtig: so wirt verúppigt das daz do ist vom tail.
Do ich was ein lútzler ich rett als ein lútzler: ich wisst als ein lútzler: ich gedacht als ein lútzler. Wann do ich wart gemacht ein man: ich verúppiget die ding die do waren des lútzeln.
Wann nu sehen wir durch den spiegel in bedeckung: wann denn von antlútz zü antlútz. Wann nu erkenn ich vom tail: wann denn erkenn ich: als ich auch bin erkannt.
Wann nu beleibent dise drey ding der gelaub die züuersicht die lieb Wann daz merer dirr ding ist die liebe.
Nachuolgt der lieb: habt lieb die geistlichen ding: wann mer das ir weyssagt.
Wann der do rett in der zungen: der rett nit den menschen: wann gott. Wann keiner hört es. Wann der geist rett taugne ding
Wann der do weyssagt: der rett den menschen zü der bauwunge vnd zü der vnterweysung vnd zü der tröstung.
Der do rett in der zungen der bauwet sich selber: wann der do weyssagt der bauwet die kirchen.
Wann ich wil eúch all zereden in zungen: wann mer zeweyssagen. Wann er ist merer der do weyssagt denn der do rett in zungen: nuer villeicht er vnderschait es: das die kirch entphach die bauwung.
Wann brúder. ob ich nu kum zü eúch zü reden in zungen. waz nútz ich eúch: nuer ich rede zü eúch aintweder in der eroffnung. oder in der wissentheit. oder in der weyssagung. oder in der lere?
Idoch die ding die do seint on sele die seint zegeben die stymm. es sey das horn. oder die herpffe. nuer sy geben vnderscheidunge der döne in welcherweys wirt zewissen was do wirt gesungen oder was do wirt geherfft?
Wann ob daz horn gibt ein vngewiß stymm. wer berait sich zü dem streyt?
Also auch ir nuer ir gebt ein offens wort durch die zungen: in welcherweys wirt zewissen was do wirt gesagt. Wann ir wert reden in lúfften.
Ich wene das vil geschlecht der zungen. seint in dirr werlt: vnd keins dirr ding ist on stymm.
Dorumb ob ich misskenn die kraft der stymm ich werd frembd dem zü dem ich rede: vnd der zü mir rett der wirt mir fremd.
Also auch ir do seyt nachuolger der geistlichen ding: sücht daz ir begnúgt zü der bauwung der kirchen.
Vnd dorumb der do rett in der zungen: der bett das er vnterschaid.
Wann ob ich bett mit der zungen mein geist der bet: wann mein geist gemút ist on wücher.
Dorumb waz ist es? Ich bette mit dem geist: vnd bett mit dem gemút. Ich lob mit dem geist: vnd lob mit dem gemút.
Ob du wol sagst eim andern mit dem geist: wer derfúllt die stat des leyen? In welcherweys spricht er amen vber den segen? Wann er waist nit waz du sagest.
Wann ernstlich du machst wol gnade: wann der ander wirt nit gebauwen.
Ich mach gnad meim gott daz ich rede in euer aller zungen.
Wann ich will reden fúnff wort meins sinns in der kirchen: daz auch ich lere die andern: denn .x. tausent wort in der zungen.
Brúder: nicht enwelt werden kinder der sinnen: wann seyt lútzel in dem vbel: wann seyt durnechtig in den synnen.
Wann es ist geschriben in der ee. Wann ich rede zü disem volck in andern zungen vnd in andern lespen: vnd alsust hörnt sy mich nit spricht der herre.
Dorumb die zungen seint in zeichen nit den getrewen: wann den vngetrewen: wann die weyssagung seint nit den vngetrewen: wann den getrewen.
Dorumb ob sich alle die kirchen sament in ain vnd sy all redent in zungen: wann gend dor ein leien oder vngetrewen. sprechen sy denn nit was vnsynnt ir?
Wann ob sy all weyssagen: wann get dor ein ain vngetrewer oder ein leye er wirt vberwunden von allen: er wirt geurteilt von allen.
Wann die heimlichen ding seins hertzen werdent offen: vnd alsust vellt er auf das antlútz er anbettet gott: er derkunt gewerliche das gott sey in eúch?
Dorumb brúder waz ist es? Da ir seyt gesament. euwer ieglicher hat den psalm. er hat die lere. er hat die eroffnung. er hat die zungen. er hat die auslegung. alle ding werden gethan zü der bauwung.
Wann ob etlicher rett in der zungen. nach zwayen. oder vil nach dreyen. vnd durch die tail: vnd einer vnderschaid es.
Wann ob der vnderschaider nit wirt: er schweig in der kirchen: wann er rede im selb vnd gott.
Wann zwen die weyssagen oder drey sagent: vnd die andern die vrteilent.
Vnd ob eim andern sitzenden wirt eroffent: der erste schweig.
Wann ir múgt weyssagen durch alle: das sy all lern: vnd all vnderweysen.
Vnd die geist der weyssagen seint vndertenig den weyssagen.
Wann gott der ist nit der misshellung wann des frides:
also lere ich in allen den kirchen der heiligen. Die weib schwigent in den kirchen. Wann. in wirt nit gestatt zereden wann zesein vndertenig: als die ee spricht.
Wann ob sy etwas wellent lern: sy fragent do heym ir mann. Wann es ist lesterlich dem weip zereden in der kirchen.
Oder ginge das wort gotz aus von euch: oder volkam es allain in zü eúch?
Ob etlicher wirt gesechen zesein ein weyssag: oder ein geistlicher: der derkennt die ding die ich eúch schreib: wann es seint die gebott des herrn.
Wann ob etlicher misskennt: der wirt misskannt.
Dorumb brúder habt lieb zeweyssagen: vnd nicht enwellt weren zereden in zungen.
Wann alle dinge werden gethan vnder eúch zymlich vnd nach ordnungen.
Wann brúder ich thün eúch kunt das ewangelium das ich eúch brediget. vnd das ir enpfingt in dem ir auch stet.
durch das ir wert behalten: vnd ob irs habt mit der beschaidenheit ichs eúch hab gebredigt: ir gelaubeten nit vppig.
Wann ich antwúrt eúch züm ersten das auch ich enphinge: das cristus ist tod vmb vnser súnde nach den geschriften:
vnd das er ist begraben vnd das er erstünd am dritten tag nach den geschriften:
vnd das er ist gesehen cephas: vnd dornach den. xj
Dornach ist er gesehen mer denn .v. hundert brúdern entzamt: von den manig beliben vntz nu: wann etlich die sturben.
Dornach ist er gesehen iacob: dornach allen den botten.
Wann zü iungst aller. ist er auch mir gesehen als eim verdúrbling.
Wann ich der minst bin der botten: ich bin nit wirdig zewerden ein bote gerüffen: wann ich iagt die kirchen gots.
Wann das ich bin das bin ich vmb die gnad gotz: wann sein gnad was nit vppig in mir: wann ich hab gearbeit begnúglicher denn ditz all. Wann nit ich: wann die gnad gotts mit mir.
Wann ob ich oder sy: alsust haben gebredigt: vnd ir es also habt gelaubt.
Wann ob cristus wirt gebredigt das er erstünd von den toten: in welcherweys sprechent etlich vnder eúch. das die auferstendung der toten nit ensey?
Wann ob die auferstendung der toten nit enist: cristus erstünd nit.
Wann ob cristus nit erstünd: vnser bredig die ist vppig: vnd euer glaub ist eitel.
Wann wir werden auch funden valsch gezeúgen gots: daz wir haben gesagt valsche gezeúgung wider gott das er cristus derstünd den er nit erstünd ob die toten nit erstend.
Ob die toten nit derstend. noch cristus der erstünd.
Wann ob cristus nit erstünd: euwer gelaub ist vppig. Wann noch seyt ir in euweren súnden.
Vnd dorumb die do sturben in cristo die verdurben.
Ob wir vns allein in disem leben sein zeuersehen in cristo: wir sein ermer denn all leút.
Wann nu cristus ist erstanden von den toten züm ersten der schlaffenden:
wann ernstlich der tod ist durch den menschen: vnd die auferstendung der toten durch den menschen.
Vnd als sy all sturben in adam: also werdent sy auch alle geleblicht in cristo
Ein ieglicher in seim orden: zü dem ersten cristus. Dornach die die do seint cristus: die do gelaubent an sein zükunft.
Dornach das ende so er antwurt das reich got vnd dem vatter: so er verúppigt allen fúrstenthüm vnd gewalt vnd krafft vnd herschafft.
Wann im gezympt zereichsen: vntz das er legt all sein feinde vnder sein fússe.
Wann zeiungst der tot feind wird verwüst.
Wann alle ding vnderlegt er sein fússen. Wann so er spricht alle ding seint im vnderlegt: on zweyfel on den der im vnderlegt alle ding.
Wann so im werden vnderlegt alle ding: denn auch erselb der sun wirt im vnderlegt der im vnderlegt alle ding: daz er sey gott alle ding in allen.
In einer andern weys waz tünd die die do werden getauffet vmb die toten? Ob die toten mit all nit erstend: waz werdent sy auch getaufft vmb sy?
Worumb verderben auch wir in einer ieglichen stund?
Brúder ich stirb teglich vmb euwer wunniglich: die ich hab in ihesu cristo vnserm herrn.
Ob ich hab gestritten nach dem menschen wider die tier zeephesi: waz verfecht es mir ob die toten nit derstend? Wir essen vnd trincken: morgen sterben wir.
Nicht enwelt werden verlait. Wann die bösen rede zerprechent die güten sitten.
Gerechten wachte: vnd nicht enwelt súnden. Wann etlich die habent die misskennung gotts. Ich rede es eúch zü der schame.
Wann etlicher spricht. In welcherweys erstand die toten? Oder mit wie getan leib koment sy?
Du vnweyser daz du sehest es wirt nit geleblicht: nuer es sterb züm ersten.
Vnd das du sehest? Du sehest nit den leib der do ist kúnftig: wann ein bloß korn: als des waitzen. oder eins der andern.
Wann gott gibt im den leib als er wil: vnd eim ieglichen samen einen eigen leib.
Alles fleisch ist nit das selb fleisch: wann die einen der menschen die andern der vich: vnd die andern der vogel: wann die andern der vische.
Vnd es seint leib himlisch: vnd leib irdisch. Wann ernstlich ein andre wunniglich ist der himelischen: wann ein andre der irdischen.
Ein ander clarheit des sunns: wann ein andere clarheit der menin: wann ein ander clarheit der stern. Wann als sich der stern vnderschaidt von dem stern in der clarheit:
also ist auch die aufferstendung der toten. Er wirt geseet in zerbrochenkeit: er stet auff in der vnzerbrochenheit:
er wirt geseet in vnedelkeit er derstet in wunniglich. er wirt geseet in kranckheit: vnd erstet in kraft.
Er wirt geseet ein leib vihlich: er derstet ein leib geistlich. Ob der leib ist vihlich: er ist auch geistlich:
als geschriben ist in genesz. Der erst mensch adam ist gemacht in ein lebentig sele: der iungst adam in eim geist der do leblichte.
Wann nit züm ersten das do ist geistlich: wann das do ist vihlich: dornach das do ist geistlich.
Der erst mensch von der erde irdisch: der ander mensch von dem himel himelisch.
Wie getan der irdisch also gleich seint auch die irdischen: vnd wie gethan der himelische also gleich seint auch die himelischen.
Dorumb als wir haben getragen das bilde des irdischen: also trag wir auch das bild des himelischen.
Wann brúder ditz sag ich: das daz fleisch vnd das blüt nit múgen besitzen das reich gotz: noch die zerbrochenkeit besitzen die vnzerbrochenkeit.
Secht ich sag eúch ein taugen. Ernstlich all erstee wir: wann all werde wir nit verwandelt.
In der bewegung eins plicks des augen: in dem iungsten horn. Wann er singt mit dem horn: vnd die toten erstend in dem vnzerbrochen: vnd wir werden verwandelt.
Wann es gezympt ditz zerbrochlich zeuassen die vnzerbrochenkeit: vnd ditz tödig zeuassen die vntödikeit.
Wann so ditz tödig vasst die vntödikeit: denn wirt das wort das geschriben ist. in osee. Der tod ist besoffen in der vberwindunge.
O tod wo ist dein vberwindung? O tode wo ist dein garte?
Wann der garte des todes ist die súnde. wann die kraft der súnde ist die ee.
Wann genad gott: der vns gab die vberwindung durch vnsern herrn ihesum cristum.
Dorumb mein lieben brúder seint stet vnd vnbeweglich: begnúget ze allen zeyten in dem werck des herrn: wisst daz euer arbeit nit ist vppig im herren.
Wann von den lesungen die do werden getan vnder den heiligen: als ich hab geordent den kirchen zü galath: also thüt auch ir
durch einen des sambstags wann euwer ieglicher leg bey im selber verporgen das im wol geuall so ich kum das denn icht lesungen werdent gemacht.
Wann so ich werd gegenwúrtig: die ir habet bewert durch die episteln dise sende ich zetragen euwer genad in jherusalem.
Vnd ob es wirt wirdig das auch ich gee: sy gend auch mit mir.
Wann ich kum zü eúch: so ich vbergee macedon. Wann ich vbergee macedon.
Wann villeicht ich beleib bey eúch oder ioch ich winter: daz ir mich fúrt wo hin ich gee.
Wann ich wil eúch nu nit gesechen in dem vbergang. Wann ich versiche mich etweuil zeyts zebeleiben bey eúch: ob es der herre gestatt.
Wann ich wird beleiben zü ephesi vntz zü pfingsten.
Wann ein michel túr ist mir auf gethan vnd ein offen: vnd manig widerwertigen.
Wann ob thimotheus kumpt zü eúch: secht das er sey bey eúch on vorcht. Wann er wirckt das werck des herrn als auch ich.
Dorumb keiner verschmech in. Wann fúrt in her in fride: das er kum zü mir Wann ich bait sein mit den brúdern.
Wann ich tü eúch kunt von appoln dem brüder: das ich in vil batt das er kem zü eúch mit den brúdern: vnd ernstlich es waz nit sein wille daz er nu kem. Wann er kumpt: so es im wirt fúgen.
Wacht und stet im gelauben. thüt menlich vnd wert gestercket im herren:
alle eúwere ding die werden gethan in der lieb.
Wann brúder ich bitt eúch. ir erkennt das haus stephane vnd fortunati vnd achaici die do waren die ersten zü achaie. vnd sich selb ordenten in die ambechtung der heiligen:
daz auch ir seyt vndertenig den in diseweys. vnd eim ieglichen entzamt werckenden vnd arbeitenden vnder eúch.
Wann ich frewe mich in der gegenwúrt steffans vnd fortunati vnd achaici: wann sy selbe erfúllten das daz euch gebrast.
Wann sy widermachten meinen geist vnd den euweren. Dorumb erkennt die die do seint in dise weys.
Eúch grússent alle die kirchen zü asie. Eúch grússent vil im herrn aquila vnd priscilla mit ir haimlichen kirchen: bey den ich auch herberg.
Eúch grússent alle die brüder. Grússt einander: in dem heiligen kusse.
Mein grüß: in der hand paulus.
Ob etlicher nit liebhat vnsern herrn jhesum cristum: der sey verpannen maranatha.
Die gnad vnsers herren ihesu cristi sey mi eúch.
Mein lieb sey mit eúch allen in ihesu cristo. Amen Hie endet die erste epistel zü den Corintern Vnd hebt an die vorrede über die ander epistel zu den Corintern.
Paulus bott ihesu cristi durch den willen gots vnd thimotheus der brüder: der kirchen gotz die do ist zü corinth mit allen den heiligen die so seint in allem achaia.
Gnad sey mit eúch vnd frid von got vnserm vatter vnd von dem herrn ihesu cristi.
Gott der ist gesegent vnd der vatter vnsers herren ihesu cristi ein vatter der erbermd vnd ein got alles trostes.
der vns tröst in allem vnserm durechten: das auch wir selb múgen trösten die die do seint in aller bedruckung durch die vnderweysung mit der auch wir selber werden vnderweyst von gotte:
wann als die marter cristi begnúget in vns also begnúgt auch vnser trost durch cristum.
Wann es sey daz wir werden betrúbt vmb euwer vnderweysung vnd vmb euwer behaltsam. es sey das wir werden getröst vmb euwer tröstung. es sey das wir werden vnderweyset vmb euwer vnderweysung vnd vmb die behaltsam. die do wirckt die treglikeit der selben leidungen die auch wir leiden.
daz vnser züuersicht sey vest vmb eúch: wann wisst als ir seyt gesellen der leidungen. also wert ir auch des trostes.
Wann brúder wir wellen eúch nit misskennen von vnserm durechten das do ist getan in asya: wann wir seint beschwert vber die maß vnd vber die kraft. also daz vns ioch verdroß zeleben.
Wann wir selb hetten in vns selber die antwurt des todes. das wir vns nit sein versechen in vns wann in gott der do erstet die toten.
der vns hat derlöst von alsuil trúbsal vnd derlöst: an den wir vns versechen wann er derlöst ioch noch
seyt auch helfent in eúch in dem gebette vmb vns. das die genaden werdent gemacht vmb vns durch manige von den bilden maniger antlútze des gibs der do ist in vns.
Wann ditz ist vnser wunniglich der gezeúg vnser gewissen: daz wir haben gewandelt in dirr werlt in der ainfalt vnd in der rainikeit gottz vnd nit in der fleischlichen weysheit wann in der genad gottz. wann begnúglicher zü eúch.
Wann wir schreiben eúch nit andre ding denn die ir habt gelesen vnd erkannt. Wann ich versich mich das ir sy derkennt vntz an das ende.
vnd als ir vns habt erkannt vom tail: wann wir sein euwer wunniglich als auch ir die vnser an dem tag vnsers herrn ihesu cristi.
Vnd mit dirr züuersicht wolt ich züm ersten kumen zü eúch das ir hett die andern genade.
vnd durch eúch vbergeen in macedon vnd aber von macedon kumen zü eúch vnd von eúch werden gefúrt in iude.
Dorumb do ich ditz wolt: gewont ich denn der leichtikeit. Oder gedenck ich nach dem fleisch die ding die ich gedenck daz bey mir sey ia vnd nein.
Wann gott der ist getrewe wann vnser wort das do was bey eúch. nit was inn ime ia vnd nein wann in im was ia.
Wann ihesus der sun gottz der do ist gebredigt durch vns in eúch durch mich vnd siluanum vnd thimotheum nit was in im ia vnd nein. wann ia was in im.
Wann alsuil der gehaissung gotz seint ia. waz in im. Vnd dornach sprechen wir durch in amen zü got zü vnser wunniglich.
Wann der vns hat geuestent mit eúch in cristo. vnd gott der vns sielbe:
vnd der vns hat gezeichent vnd gab vns das pfand des geists in vnsere hertzen.
Wann ich anrúffe gott zü eim gezeúg in meiner sele daz ich fúrbas nit kam zü corinth eúch zeschonen.
nit das wir herschen euwerem gelauben wann wir sein helffer euwer freuden: wann stet im gelauben.
Wann ditz selb hab ich geordent bey mir: daz ich aber icht keme zü eúch in traurigkeit.
Wann ob ich eúch betrúbe vnd wer ist der der mich derfrewet nuer der do wirt betrúbt von mir?
Vnd ditz selb schreibe ich eúch so ich kum daz ich nit enhab die traurigkeit vber die traurikeit. von den dingen mir do gezympt zefrewen ich versich mich in eúch allen das mein freud ist ewer aller.
Wann ich schreib eúch von manigen durechten vnd von der angst des hertzen durch manig treher daz ir icht wert betrúbet: wann das ir wisset wiethan lieb ich hab begnúglich in eúch.
Wann ob mich etlicher hat betrúbt. der hat mich nit betrúbt. wann vom tail: das ich eúch icht all beschwere.
Dise straffunge die do wirt gethan von manigen die begnúgt dem der do ist in diseweys.
also daz ir do wider mer vergebt vnd in tröstet: das villeicht der do ist in diseweys icht werde besoffen mit begnúglicher traurikeit.
dorumb ich bitt eúch. das ir vestent die lieb in im.
Wann dorumb schreib ich eúch das ich derkenne euwer bewerunge: oder ob ir seyt gehorsam in allen dingen.
Wann ob ir yemant habt vergeben etwas: vnd ich Wann auch ich das ich hab vergeben. das hab ich vergeben vmb eúch. in dem pild cristi. das wir nit werden betrogen von sathanas.
Wann wir misskennen nit sein schalckhaftigen gedancken.
Wann do ich was kumen zü troade vmb das ewangelium cristi vnd mir ein túr was aufgetan im herrn: ich het nit rüe meim geist. dorumb daz ich nit vand tytum meinen brüder:
wann ich gesegent sy ich gieng zü macedon.
Wann gnad zü gott der vns zü allen zeyten macht zeúberwinden in ihesu cristo. vnd deroffent durch vns den geschmack seiner derkennung an einer ieglichen statt:
wann wir sein ein güter geschmack crists zü got in den die do werdent behalten: vnd in den die do verderbent.
Ernstlich den einen ein geschmacke des todes zü dem tod: wann den andern ein geschmack des lebens zü dem leben. Vnd wer ist also zymlich zü disen dingen?
Wann wir sein nit als manig die do felschent eebrechent das wort gotts: wann wir reden vor gott in krist von der traurigkeit als von gott.
BEginnen wir aber zeloben vns selber: oder bedúrffen wir etwas als etlich mit loblichen episteln zü eúch oder von eúch?
Ir seyt vnser epistel geschriben in vnsern hertzen. die do wirt gewissen vnd gelesen vnd eroffent von allen leúten:
wann ir seyt die epistel cristi geambecht von vns vnd nit geschriben mit tynten wann mit dem geist gotz des lebentigen: nit in den stainen tafeln: wann in den fleischlichen tafeln des hertzens.
Wann wir haben ein sölich züuersicht durch cristum zü gott:
das wir nit sein begnúgen zegedencken etwas von vns als von vns. wann vnser begnúgung ist von got:
der vns auch macht zymliche ambechter des newen gezeúgs nit mit den büchstaben wann mit dem geist Wann der büchstab der erschlecht: wann der geist der leblicht.
Vnd ob die ambechtung des tods gebildet mit den büchstaben in den stainen waz in wunniglich. also das sich die sún jsrahel nit mochten vernemen an das antlútz moyses. vmb die wunniglich seines antlútz die do wart verúppiget:
in welcherweys die ambechtung des geists wirt sy nit mer in wunniglich?
Wann ob die ambechtung der verdampnúsz ist in wunniglich: wieuil mer die ambechtung des rechts begnúgt in wunniglich.
Wann es ist noch nit gewunniglicht daz do erschain in disem tail: vmb die vbersteigent wunniglich.
Wann ob daz wirt verúppigt daz do ist durch die wunniglich: wieuil mer das do beleibt. das ist wunniglich.
Dorumb wir haben söllich troste wir gewonen vil züuersicht.
Vnd nit als moyses legt daz decksal auf sein antlútz: also das sich die sún jsrahel nit vernemen an sein antlútz das do wart verúppigt
wann ir sinn seint dertunckelt: vntze an disen heútigen tage das selb decksal in der lece der alten ee beleibt es vngeoffenbart. wann es wirt verúppigt in cristo:
aber vntz auff disen heútigen tag so moyses wirt gelesen daz decksal ist gelegt auff ir hertze.
Wann so sy werdent bekert zü dem herren das decksal wirt abgenomen.
Wann der herre ist ein geist. Wann wo der geist des herren ist do ist freykeit.
Wann wir schauwen all mit offem antlútze die wunniglich des herren vnd wir werden vbertragen in das selb bild von der klarheit in die klarheit: als von dem geist des herrn.
Dorumb wir haben dise ambechtung nach dem das wir haben begriffen die derbermde wir gebresten nit:
wann wir schaiden von vns die verborgen ding des lasters. wir geen nit in der kúndikeit noch eebrechend velschen das wort gots: wann in der eroffnung der warheit lobent vns selber zü einer ieglichen gewissen der leút vor gott.
Vnd ob ioch vnser ewangelium ist bedeckt es ist bedecket in den die do verderbent:
in den got dirr welt hat erplennt die hertzen der vngetrauwen. das do nit erschein die erleúchtung des ewangelium der wunniglich crists: der do ist ein bilde des vngesichtigen gotts.
Wann wir bredigen nit vns selber wann ihesum cristum vnsern herrn. Wann wir sein eúwer knecht durch ihesum:
wann gott der do sprache das liecht zü erscheinen von den vinstern: der leúcht in eúwerm hertzen zü der erleúchtung der wissentheit der klarheit gotts an dem antlútz ihesu cristi.
Wann wir haben disen schatz in den irdischen vassen: daz die höch sey der krefft gots: vnd nit von vns.
Wann wir derleiden das durechten in allen dingen: wann wir werden nit geengstiget. Wir werden arme: vnd wir werden nit entsetzt.
Wir erleiden iagung: wann wir werden nit gelassen. Wir werden verworffen: wann wir verderben nit.
Zeallen zeiten vmb trag wir die tödigung cristi in vnserm leibe: das auch daz leben ihesus wird eroffent in vnsern leiben.
Wann wir do zü allen zeyten leben wir werden geantwúrt in den tod vmb ihesum: das auch daz leben ihesu wirt eroffent in vnserm tödigen fleisch.
Dorumb der tod wirckt in vns: wann das leben in eúch.
Wann wir haben den selben geist des gelauben als geschriben ist ich gelaub dorumb hab ich geret: vnd wir gelauben. dorumb so reden auch wir:
wir wissen das der der do erstünd ihesus der erstet auch vns mit ihesu: vnd schickt vns mit eúch.
Wann alle ding seint vmb eúch: das die begnúgent gnad begnúg durch manig machung der genad zü der wunniglich gotz.
Dorumb vns gebrist nit: wann wie das dirr vnser mensch der do ist auswendig wirt zerbrochen: idoch der do ist inwendig der wirt ernewert von tag zü tag.
Wann disz vnsers durechtens daz do ist in der gegenwurt daz ist kurtz vnd leicht: vnd wirckte in vns die ewigen búrd der wunniglich in die höch vber die masz: nit enschawent vns die ding die do werden gesehen wann die ding die do nit werden gesechen.
Wann die ding die do werden gesechen die seint zergencklich: wann die do nit werden gesechen die seint ewig.
Wann wir wissen daz: ob vnser irdisch haus dirr entwelung wirt verwúst: das wir haben ein pauwung von gott ein haus nit gemacht mit der hand wann ewiges in den himeln.
Vnd in disem derseúftzen wir wann wir begeren vber züuassen vnser entwelung die do ist von dem himel:
idoch ob wir werden geuasst vnd nit gefunden nackent.
Wann wir do ioch sein in disem tabernackel wir seúftzen beschwert: dorumb daz wir nit wellen werden nackent. Wann vberuasst: das das do ist tödig werde besoffen von dem leben.
Wann der vns volmacht in disem das ist got: der vns gab das pfand des geists.
Dorumb wir dúrren ze allen zeyten vnd wissen: das die weil wir sein in disem leib wir werden gefrembdet vom herren.
Wann wir geen durch den gelauben: vnd nit durch das bilde.
Wann wir dúrren vnd haben einen güten willen mer werden gefrembdet vom leib vnd zesein gegenwúrtig zü got:
vnd dorumb wir fleissen vns in zegeuallen es sey abewesent oder gegenwirtig.
Wann all músz wir werden offen vor dem gericht cristi: das ein ieglicher wider bring daz aigen ding des leibs als er hat getan es sey das güt oder daz vbel.
Dorumb wir wissen die vorcht des herrn wir raten den leúten: wann wir sein offen zü got. Wann ich versich mich auch vns zesein offen in eúweren gewissen.
Wir loben vns nit aber eúch: wann wir geben eúch die vrsache zewerden gewunniglicht vmb vns: das ir eúch habt zü den die sich wunniglichen am antlútz vnd nit im hertzen:
Wann es sey ob wir mit dem gemút vber steigen zü got: oder seyen getempert zü eúch.
Wann die lieb cristi die zwingt vns: massent das: wann ob cristus ist eins tod vmb alle seind sy dorumb alle tod.
Wann cristus ist tod vmb all: das die die do lebent ietzunt nit leben in selber: wann dem der do ist tod vmb sy vnd derstünd.
Dorumb von des hinderkenn wir keinen nach dem fleisch. Vnd ob wir cristum hetten erkannt nach dem fleisch: wann nu ieezunt erkenn wir sein nit.
Dorumb ist keinerhand new geschöpffd die ist in cristo: die alten vbergiengen: vnd secht alle ding seint gemacht new.
Wann alle ding seint von gott der vns im hat versönt durch cristum: vnd gab vns die ambechtung der versönung
Wann ernstlich gott der was in cristo versönent im die werlt: nit achtent in ir misstate: vnd er satzt in vns das wort der versönung.
Dorumb wir gewonen der botheit in cristo als got vnderweiset durch vns: wir flechen eúch vmb cristum. wert versönt zü gott.
Der do nit erkannt die súnd got der macht in ein súnde vmb vns: das wir wurden gemacht das recht gotts in im.
Wann helffent: vnderweyse wir eúch das ir icht entphacht die genad gotts in vppig.
Wann er spricht in ysaia. Ich derhort dich in anenphencklich zeyt: vnd halff dir an dem tag der behaltsam. Secht nu ist das anenphencklich zeyt: secht nu seint die tag der behaltsam.
Niemant gebt keinen schaden: das vnser ambechtung nit werd gestrafft.
Wann wir geben vns selber in allen dingen als die ambechter gotz in vil gefridsam: in durechten. in nöten. in engsten.
in schlegen. in karkern. in widertailn. in arbeiten. in wachen. in vassten.
in keusch. in wissentheit. in langer volendung. in senfte. in dem heiligen geist. in der lieb on gleichsen.
in dem wort der warheit: in der kraft gotz. Durch die geweffen des rechts: zü der zeswen vnd zü der winster.
Durch wunniglich vnd vnedelkeit: durch vbel benemung vnd güt benemung. Als verlaiter vnd gewere.
als vnderkannt vnd erkannt. Als sterbent vnd secht wir leben als gekestigt vnd nit getödigt.
Als traurig wann zeallen zeyten frewent: als gebrestig: wann vil gereicht: als nit habent vnd alle dinge besitzend.
O ir von corinth vnser mund ist offen zü eúch: vnser hertz ist geweitert.
Nichten seyt geengstigt in vns. Wann seyt geengstigt in eúweren inedern.
Wann wir haben die selben widergeltung des lones: ich rede als zü eúch súnen: vnd ir seyt geweitert.
Nicht enwelt fúren daz ioch mit den vngetrewen. Oder das tailung ist der gerechtikeit mit der vngangkeit: oder was geselschaft ist dem liecht zü der vinster?
Oder waz gemainsamung ist cristus zü belail? Oder waz tails ist dem getrewen mit dem vngetrewen?
Oder welhe gehellung ist dem tempel gotts mit den abtgöttern? Wann ir seyt der tempel gotz des lebentigen: als der herr spricht: wann ich entwel in in vnd gee vnder in: vnd ich wird ir got vnd sy selb werdent mir ein volck.
Dorumb geet aus von mitzt ir vnd wert vnderschaiden spricht der herr: vnd nicht enwelt rúren das vnrain: vnd ich enphach eúch.
vnd ich wird eúch zü eim vatter: vnd ir wert mir zü súnen vnd zü töchtern spricht der herr gott als gewaltiger.
DOrumb aller liebsten wir haben dise gehaissungen wir gerainigen vns von aller entzeúberkeite des fleisches vnd des geists: volbringt die heiligkeit in der vorcht gotz.
Facht vns Vnd wir schatten keim: wir zerbrachen keinen: wir betrugen keinen.
Ich sag es nit zü eúwer verdampnung. Wann ich vor sagt es das ir seyt entzampt zesterben vnd entzampt zeleben in vnsern hertzen
Wann vil trostes ist mir bey eúch: vil wunniglich ist mir vmb eúch. Ich bin derfúllt mit tröstung: ich vberbegnúg mit freuden in allem vnserm durechten.
Wann do wir ioch warn kumen zü macedon. vnser fleisch het kein rüe: wann wir erleiden alles durechten. Wann auswendig die streyt: inwendig die vorcht.
Wann gott der do tröst die demútigen: der hat vns getröst in der zükunft tyten.
Wann nit allain in seiner zükunft: wann ioch in der tröstung mit der er ist getröste in vns. wider bringent vns eúwer begirde eúwer wainen eúwer klagen vmb mich. also das ich mich mer frewet.
Wann ob ich eúch hab betrúbet in der episteln: es rewet mich nit. Vnd ob es mich rewet sechent das nachuolgen dise epistel eúch hat betrúbt zü der stund:
vnd nu frewe ich mich nit daz ir seyt betrúbt zü der rewe. Wann ir seyt betrúbt nach got: das ir icht leidet den gebresten von vns in kein ding.
Wann die traurikeit die do ist nach gott die wircket stete büsz in behaltsam: wann die traurikeit der werlt die wirckt den tod.
Wann secht ditz selb macht eúch zebetrúben nach gott wiegethane sorg sy wircket in eúch: wann auch die beschirmung: wann die vnwirdigkeit. wann die vorcht. wann die begird. wann die nachuolgung. wann die rachung. In allen dingen gabt ir eúch zesein vnentzeúbert in dem gescheft.
Vnd dorumb ob ich eúch schraib ich schraib nit umb den der do tet das vnrecht noch vmb den der es hat erlitten: wann zü eroffen vnser sorg die wir haben vmb eúch vor got.
Vnd dorumb wir sein getröst. Wann mer begnúglicher sey wir erfrewet in vnser tröstung vber die freúd tyti: wann sein geist ist wider gemacht von eúch allen.
Vnd ob ich mich etwaz hab gewunniglicht bey im von eúch. ich scham mich sein nit: wann als wir haben gerett von eúch alle ding in der warheit: vnd also vnser wunniglich die do was zu thyten ist gemacht die warheit.
Vnd sein ineder die seint begnúglich in eúch: gedenckent eúwer aller gehorsam in welcherweys ir in entpfiengt mit vorchte vnd mit klopffen.
Ich frewe mich: das ich mich versich in eúch allen.
Wann brúder ich thün eúch kunt die genade gotz die do ist gegeben in den kirchen zü macedon:
das die begnúgung irr freude was in maniger bewerung des trúbsals vnd ir höchste armkeit die begnúgten in den reichtumen irr einualt
Wann ich gib in gezeúg nach der kraft: das sy warn willig vber die kraft
flechent: vnd mit maniger vnterweysung zü der gnad vnd zü der gemeinsamung der ambechtung die do wirt gethan vnder den heiligen.
Vnd nit als wir vns versachen: wann sy gaben sich selber: züm ersten dem herrn. dornach vns durch den willen gots:
also das wir batten thyten als er anfieng das er auch also volbring dise gnad in eúch.
Wann als ir begnúgt in allen dingen in dem gelauben vnd in dem wort vnd in der wissentheit vnd in aller sorg vnd hierúber mit euwer lieb in vns: also das ir ioch begnúget in dirr genade.
Ich sag nit als gebietend: wann durch die sorg der andern ich entzampt bewere ioch den güten sinn eúer lieb.
Wann wisst die gnad vnsers herrn ihesu cristi: das do er waz reich er wart gemacht arm vmb eúch: das ir wúrdet gereicht in seinen gebresten.
Wann ich gib rate in disem. Wann ditz ist euch nútz: ir do anfiengt vor dem vergenden iar. nit allein zü thün wann ioch zewellen.
Wann auch nu volbringt es mit den wercke: als der müte des willen ist bereit Also sey er auch züuolbringen von dem das ir habt.
Wann ob der wille ist bereit: er ist auch anentphencklich nach dem das er hat. nit nach dem daz er nichten hat.
Wann ich wil nit daz den andern sey vergebung. wann euch das durechten: wann von gleichheit
in dem gegenwertigen zeyt das euwer begnúgung erfúlle iren gebresten. das auch ir begnúgung sey ein derfúllung eúwers gebresten: das gleichheit werd
als geschriben ist. Der do vil hett dem begnúgt nit: vnd der do ein lútzel hett. dem gebrast nit.
Wann gnad zü gott der do gab die selb sorge vmb eúch in dem hertzen thyten:
wann ernstlich er entphieng die vnderweysungen: wann do er was sorgsamer mit seim willen gieng er zü eúch.
Wir santen auch mit im vnsern brüder. des lob do ist in dem ewangelium durch alle die kirchen.
Wann nit allein: wann er ist ioch geordent von den kirchen ein gesell vnsers ellends in der gnad die do wirt geambecht von vns zü der wunniglich des herren vnd zü vnserm vor geordenten willen
vermeydent das: das vns keiner lestere in dirr derfúllung die do wirt geambecht von vns zü der wunniglich des herren.
Wann wir fúrsechen die güten ding: nit allein vor gott: wann auch vor den leúten.
Wann wir santen auch mit in apollen vnsern brüder den wir dick bewerten zesein sorgsam in manigen dingen: wann nu ist er vil sorgsamer: vil trosts ist mir in eúch
es sey vmb thyten der do ist mein geselle vnd ein helffer in eúch: oder vnser brúder die botten der kirchen der wunniglich cristi.
Dorumb zaigt an in die zaigunge die do ist eúwer lieb vnser wunnigliche vmb eúch: an dem antlútz der kirchen.
Wann mir ist von begnúgung eúch zeschreiben. von der ambechtung die do wirt getan vnder den heiligen.
Wann ich wais berait euweren müt vmb den ich mich wunniglich von euch bey den macedoniern: wann achaia ist berait von dem vorgenden iar: vnd eúwer lieb hat bewegt manig
Wann wir santen die brúder: das es nit wúrd verúppigt von eúch das wir vns wunniglichen in disem taile: als ich sprach seyt berait:
so die macedonier kumen mit mir vnd vindent eúch vnberaite wir schamen vns das wir eúch nit sagen in dirr enthabung.
Dorumb ich gedacht notturfftig zebitten die brúder das sy vor kemen zü eúch: vnd vorberaiten disen vorgehaissen segen zesein berait: also als ein segen: nit als ein arkeit.
Wann ditz sag ich. Das der do seet ein lútzel der schneyde auch ein lútzel: vnd der do seet in den segen. der schneyt auch von den segnen.
Wann ein ieglicher als er hat geordent in seim hertzen: nit von traurikeit oder von notturfft Wann got hat lieb den frölichen geber.
Wann got der ist gewaltige zemachen begnúgen all genade in euch: das ir habt all begnúgung zeallen zeyten in allen dingen das ir begnúgt in eim ieglichen güten werck:
als geschriben ist. Er tailt er gab den armen vnd sein gerechtikeit beleibt ewigklich.
Wann der do ambecht den samen den seenden: vnd gibt daz brot zeessen. Vnd er manigualtigt eúweren samen vnd merte die wachsung der frúcht eúwer gerechtikeit:
daz ir werdet gereicht in allen dingen vnd begnúgt in aller einualt: die do wirckt durch vns die machungen der gnaden zü got.
Wann die ambechtung des ampts er fúllt nit allein die ding die do gebrasten den heiligen: wann sy begnúgt auch durch manig machung der gnaden im herrn
durch die bewerung dez amptz: wunniglicht got in der gehorsam eúer begechung in dem ewangelium cristi vnd in der einualt der gemeinsamung in in vnd in allen:
vnd in ir flechunge vmb eúch: begernt eúch vmb die vbersteigent gnad gots in euch
Wann genad zü gott vber sein vnerkúntlich gab
Wann ich selb paulus ich bit euch durch die senft vnd durch die maß cristi: ernstlich ich do bin demútig an dem antlútz vnder eúch: wann abwesent versich ich mich in eúch.
Wann ich bit daz ich gegenwertig icht entúre durch die züuersicht mit der ich werd gemasst zetúrren vnder etlich: die vns massen als wir geen nach dem fleisch.
Wann gee wir in dem fleisch wir ritterscheften nit nach dem fleisch.
Wann die geweffen vnser ritterschaft die seint nit fleischlich: wann der gewalt ist von got zü der verwústnung der vesten. züuerwústen die rate.
vnd ein ieglich höch sich zü derheben wider die wissentheit gotz: vnd kerent in geuangenschaft ein ieglich vernunfft in dem dienst cristi:
vnd habent in berait zerechen all vngehorsam: wann so eúer gehorsam wird derfúllt.
Secht die ding die do seint nach dem antlútz. Ob sich etlicher versicht zesein cristus: der gedenck aber des bey im selber: wann als er selb ist cristus. also auch wir.
Wann ob ich ioch fúrbas icht werde gewunniglicht von vnserm gewalt den vns der herr gab in bauwung vnd nit in vnser verwústnungen: ich schem mich sein nit.
Wann das ich nit werde gemausst als eúch zü derschrecken durch die epistel:
wann ernstlich sy sprechent die episteln seint schwer vnd starck: wann die gegewertigen dinge des leibs die seint kranck vnd daz wort verschmechlich:
dorumb der do ist in diseweys der gedenck des: wann wiegethan wir sein abewesent in dem wort durch die episteln: alsölich sey wir auch gegenwúrtig in dem werck.
Wann wir túrren vns nit in gezweyen oder geleichen etlichen die sich selbe lobent: wann wir selb loben vns selber in vns: vnd entzampt geleichen vns selb vns.
Wann wir wunniglichen vns nit vber die maß: wann nach der maß der regel die vns got masse das maß zeraichen vntz zü eúch.
Wann wir vberstrecken vns nit als nit raichent vntz zü eúch. Wann wir volkumen vntz zü eúch in dem ewangelium cristi:
nichten wunniglicht vber die maß in den frembden arbeiten. Wann habent die züuersicht eúwer gewachsen trewe. zewerden gewunniglichet in eúch nach vnser regel ioch in der begnúgung:
in die ding die eúch fúrbas seint zebredigen: nit in einer frembden regel in den dingen die do seint vorberait zewunniglichen.
Wann der sich wunniglicht der wirt gewunniglicht im herren.
Wann der sich selb lobt der wirt nit bewert: wann den gott lobt.
WOlt got das ir erlitten ein lútzel meiner vnweysheit: wann ioch vndertraget mich.
Wann ich hab eúch lieb in der lieb gotz: wann ich hab eúch gemechelt eim man cristum zegeben ein keuschen maid.
Wann ich vörcht villeicht als der schlang betrog eua mit seiner kúndikeit: daz also werden zerbrochen eúwer sinn vnd vallent aus von der einualt die do ist in cristo.
Wann ob der kumpt der do bredigt einandern cristum den wir nit haben gebredigt: oder entphacht ir einen andern geist den ir nit entphiengt oder ein ander ewangelium daz ir nit entphiengt: ir derleit mit recht.
Wann ich masse mich nit minner haben getan von den maisten botten.
Wann ob ich ioch bin vngelert in dem wort: sunder nit in der wissentheit. Wann ich bin euch offen in allen dingen.
Oder thet ich denn die súnde zegedemútigen mich selber: daz ir wúrdet erhöcht? Wann ich bredigt euch das ewangelium gotz vergeben:
ich beraubt die andern kirchen züenphachen die zerung zü euwer ambechtung:
vnd do ich was bey euch vnd mir gebrast ich was keim ein púrde. Wann das mir gebraste das derfúllten die brúder die do kamen von macedon: vnd ich behúte mich eúch on púrde in allen dingen: vnd behút.
Die warheit cristi ist in mir: wann dise wunniglich wirt nit zerbrochen in mir in den gegenten achaie.
Worumb? Das ich eúch nit liebhabe? Got der waiß.
Wann was ich thü. das thü ich das ich abhauwe ir vrsach. der die do wellent die vrsachen: daz sy alsölich werden funden in dem sy sich wunniglichen als auch wir.
Wann valsche botten in diseweys seint triecklich wircker: vnd verwandelnt sich in die botten cristi
Vnd es ist nit wunder. Wann er selb sathanas verwandelt sich in einen engel des liechts.
Dorumb ist es nit michel. ob sein ambechter werden verwandelt als die ambechter des rechts: der ende wirt nach iren wercken.
Aber sag ich. das mich keiner masse zesein ein vnweysen In einer andern weyse entphacht mich als ein vnweysen: das auch ein lútzel ist das ich mich wunniglich.
Das ich rede ich rede es nit nach got wann als in der vnweysheit: in dirr enthabung der wunniglich.
Wann manig wunniglichten sich nach dem fleisch: vnd ich werd gewunniglicht.
Wann gern vertragt ir die vnweysen: so ir selb seyt weyse.
Wann ir erleit es ob eúch yemant kert in dienst: ob eúch yemant verwúst. ob euch yemant entphecht. ob euch yemant erhebt: ob euch yemant schlecht an das antlútz.
Ich sag nach der vnedelkeit: als wir wern siech in disem teil. In dem yemant tar: ich sag in der vnweysheit: vnd ich tar.
Seint sy hebreisch: vnd ich. Seint sy jsrahelisch: vnd ich. Seint sy samen abrahams: vnd ich.
Seint sy ambechter cristi: vnd ich. Ich sag minner weyse: vnd mer ich. In vil arbeiten in karkern begnúglich: in schlegen vber die maß: dick in den töden.
Zü .v. malen entphieng ich von den iuden ains minner denn .xl.
Zü .iij. malen bin ich geschlagen mit rüten: zü eim mal bin ich gesteint: zü .iij maln leid ich schiffbrechung. Tags vnd nachts was ich in der tieff des meres.
Dick in den wegen: in verderbung der dieb. in der verderbung der floß. in verderbungen von geschlecht. in verderbungen von den heiden. in verderbungen in der stat. in verderbungen in der einöden. in verderbungen in dem mere. in verderbungen vnder den valschen brúdern.
In arbeyte vnd in gebresten: in vil wachen. In hunger vnd in durst: in vil vassten. In kelte vnd in nackentheit.
on die ding die do seint auswendig: mein teglich ansteung die sorg aller kirchen.
Wer ist siech: vnd ich nit bin siech? Wer wirt betrúbt: vnd ich nichten prinne?
Ob es gezympt zewunniglichen: ich wunniglich mich in den dingen die do seint meins siechtums.
Got vnd der vatter vnsers herrn ihesu cristi der do ist gesegent in der werlt der waiß daz ich nit enleúg.
Der brobst von damasti dez volcks zü areth des kúnigs behút die statt der damastier das er mich vieng:
vnd durch ein venster wart ich gelassen in eim korb durch die maur: vnd also entpfloch ich seinen henden.
Ob es gezympt zewunniglichen: ernstlich es gezympt nit. Wann ich kum zü den gesichten vnd zü den eroffnungen des herren.
Ich wais einen man in cristo vor .xiiij. iarn es sey imm leib oder auswendig des leibs ich enwaiß got der waiß: er wart gezuckt in diseweys vntz zü dem dritten himel.
Vnd ich waiß ein menschen in diseweys es sey imm leibe oder auswendig des leibs ich enwaiß gott der waiß:
wann er wart gezuckt in das paradeyß: vnd er hort taugne wort die nit gezyment zereden zü den menschen.
Vmb ditz ding in diseweys wunniglich ich mich: wann ich wunniglich mich nit vmb mich nuer in meinen siechtumen.
Wann ob ich mich ioch wil wunniglichen: ich werd nit vnweyse. Wann ich sag die warheit. Wann ich vergib es: das mich keiner maß vber das daz er sech an mir: oder etwas hort von mir.
Vnd mich villeicht die michelich der eroffenungen icht derhebe: der garte meins fleischs ist mir gegeben der engel sathanas der mich halsschlegt.
Dorumb ich batt den herren zü dreyen malen das er scheide von mir:
vnd er sprach zü mir. Dir begnúg meiner genade. Wann die kraft wirt volbracht imm siechtum. Dorumb gern wunniglich ich mich in meinen siechtumen: daz die kraft cristi entwel in mir.
Dorumb geuall ich mir in meinen siechtumen: in den lastern in den nöten in iagungen: in engsten vmb cristum. Wann so ich bin siech denn bin ich gewaltig.
Ich bin gemacht vnweyse: ir zwungt mich sein. Wann ich solt werden gelobt von eúch. Wann ich hab nit minner getan von den die do waren botten vber die maß. Wann ob ich ioch nichten bin:
idoch die zaichen meiner botheit seint gemacht vber eúch in aller gefridsam in zaichen vnd in wundern vnd in krefften.
Wann was ist es daz ir minner habt gehabt vor den andern kirchen: nuer daz ich eúch selb nit beschwerte? Vergebt mir das vnrecht.
SEcht all hie züm dritten mal bin ich bereit zekumen zü euch: vnd ich wirde euch nit schwere. Wann ich süch nit die dinge die eúwer seind: wann eúch. Wann die sún súllen nit schatzen den vettern: wann die vetter den súnen
Wann ich gib mich vil gern vnd ich selb werd vergeben vmb eúwer seln: wie das ich eúch mer liebhett ich werd minner lieb gehabt van euch.
Wann seyt das. Ich euch nit beschwert: wann do ich was listig vieng ich eúch mit triekeit.
Oder betrog ich euch durch der keinen die ich sante zü eúch.
Ich batt thyten: vnd sant mit im den brüder denn thyt betrog er euch gieng wir nit in dem selben geist. Vmbkam euch nit thytus? Wanderten wir nit in dem selben geist? Nachuolgt wir nit den selben füsstapphen?
Etwenn wont ir daz wir vns entschuldigen bey euch? Wir reden vor gott in cristo. Wann aller liebsten alle dinge vmb euwer bauung.
Wann ich vörcht so ich kum. das ich euch villeicht icht vinde söliche als ich euch wil: vnd ich werd funden von euch einen sölichen als ir mich nichten welt: das villeicht neid vnd krieg starck gemút misshellungen hinterrede raunungen zerbleungen widertail nit sein vnder euch.
So ich kum daz mich got villeicht aber icht gedemútig bey euch: vnd ich bewaine manig von den die do vor súnten vnd machten nit büß vber die vnreinikeit vnd vber die gemein vnkeuschen vnd vber die vnkeusch die sy taten.
Secht hie züm dritten mal kum ich zü euch. das in dem mund zweyer oder dreyer stee gezeúg alles wortz.
Ich vorsagt es vnd sag es euch als gegenwúrtig vnd nu abwesent den die do vor súnten vnd den andern allen: wann ob ich aber kum ich vergib nicht.
Oder sücht ir sein bewerung cristi der do wirckt in mir? Der nit ist siech in euch wann er ist gewaltig in euch.
Wann ob er ioch ist gekreútziget von der kranckheit: wann er lebt von der krafft gotz. Wann wir sein ioch siech in im: wann wir leben mit im von der krafft gotz in euch.
Versücht euch selber: ob ir seyt im gelauben bewert euch selb. Oder derkennt ir nit euch selb: wann ihesus cristus der ist in euch? Nuer villeicht ir seyt versprochen.
Wann ich versich mich das ir derkennt: das wir nit sein versprochen.
Wann wir bitten got das ir thüt kein ding des vbels nit das wir scheinen bewert wann das ir thüt das do ist güt. Wann wir sein als versprochen.
Wann wir múgen nit etwaz wider die warheit: wann vmb die warheit.
Wann wir freuen vns so wir sein siech: wann ir seyt gewaltig. Vnd ditz betten wir zü euwer vollendung:
wann dorumb abwesent schreib ich dise ding: das ich gegenwertig icht thü hertigklich nach dem gewalt den mir der herr gab zü der bauwung vnd nit zü euwer verwústung.
Von des hin brúder frewet euch: seyt durnechtig: vnderweyset euch. entphint ditz selb. Habt den frid: wann gott des frides vnd der lieb der wirt mit euch.
Grússt einander im heiligen kusse. Eúch grússent all heiligen.
Die gnad vnsers herrn ihesu cristi. vnd die lieb gotz. vnd die gemeinsamung dez heiligen geistz die sei mit euch allen Amen
Paulus bot nit von den menschen noch durch den menschen wann durch ihesum cristum vnd gott dem vatter der in erstünd von den toten:
vnd alle die brúder die mit mir seint: den kirchen zü galath.
Gnad sey mit euch vnd frid von got vnserm vatter vnd von dem herrn ihesu cristo:
der sich selb gabe vmb vnser súnden das er vns derlöst von der vngengen gegenwúrtigen werlt nach dem willen gotz vnd vnsers vatters:
dem sey wunniglich in den werlten amen.
Mich wundert das ir seyt als schier vbertragen von dem der euch rieff in die gnad cristi in einander ewangelium
daz nit ist anders: nuer es seint andern die euch betrúben: vnd wellent verkeren das ewangelium cristi.
Wann wie daz wir oder der engel vom himel euch predigt on das daz ir entphiengt wir euch haben gebredigt: der sey verpannen.
Als wir euch vorsagten vnd nu aber sag ich: ob eúch iemant bredigt on daz daz ir entphiengt: der sey verpannen.
Wann rate ich nu den leúten. oder got? Oder süch ich zegeuallen den leúten? Ob ich noch geuiel den leúten: ich wer nit der knechte cristi.
Wann brúder ich thün euch kunt daz ewangelium das do ist gebredigt von mir: wann es ist nit nach dem menschen.
Wann ich entphieng es nit von dem menschen noch enlernt es: sunder durch die eroffnung ihesu cristi.
Wann ir hort etwen mein wandlung in der iudischeit. das ich iagt die kirchen gots vber die maß. vnd anstreit sy:
vnd ich zünam in der iudischeit vber manig meins entzampt alters in meim geschlecht: zesein ein begnúglicher nachuolger meiner vetterlichen sitten.
Wann do es dem geuiel der mich sundert von dem leib meiner mütter vnd mich rieff durch sein genad
das er eroffent sein sun durch mich das ich in bredigt vnder den heiden: wann zehant gehal ich nit dem fleisch vnd dem blüt.
Noch enkam zü jherusalem zü meinen fúrgenden botten: wann ich gieng hin in arabia: vnd aber kert ich wider zü damasch.
Dornach nach .iij. iaren kam ich zü jherusalem zegesechen petern: vnd ich belaib bey im .xv. tag.
Wann einander der botten sach ich keinen: nuer iacoben den brüder des herrn.
Wann die ding die ich in schreib: secht vor gott wann ich leúg nit.
Dornach kam ich in die tail zü siri vnd cylici.
Wann ich was vnderkannt dem antlútz. der kirchen zü iudee. die do warn in cristo.
Wann allein daz sy hetten gehort von mir: wann der vns etwen iagt nu bredigt er den gelauben den er etwen anstrait:
vnd sy wunniglichten gott in mir.
Dornach nach .xiiij. iaren ich staig aber auff zü jherusalem mit barnabas: vnd nam tyten.
Wann ich staig auff nach der eroffnung: vnd entzampt trüg ich mit in daz ewangelium das ich bredigt vnder den heiden. Wann einhalb disen die do wurden gesechen zesein etwas: das ich villeicht icht lúffe in vppig oder hett gelauffen.
Wann noch thyt der do was mit mir. wie das er was ein heiden er wart nit bezwungen zebeschneiden:
wann vmb die vnterein gefürten valsche brúder die vnder in giengen zeuersprechen vnser freykeit die wir haben in ihesu cristo: daz sy vns kerten in dienst der vnderlegung
Gehull wir nit zü der stund: daz die warheit des ewangelium beleib bey vns.
Wann von den die warn gesechen zesein etwas: wiegetan sy etwen warn mir ist nit dorumb oder es verfecht mir nit. Got der entphecht nit das pilde des menschen. Wann die mir waren gesechen zesein etwas sy entzampt trügen mir kein ding.
Wann dorwider do sy gesachen das mir was gelaubt daz ewangelium der vberwachsung als auch petern der beschneidung.
wann der do wirckte peter in der botheit der beschneidung. der worcht auch mir vnder den heiden:
vnd do sy derkanten die gnad die mir ist gegeben: vnd iacob vnd peter vnd iohannes die do waren gesechen zesein ein seúle do sy hetten derkannt die gnad gotz die mir ist gegeben sy gaben auch mir vnd barnabas die zeswen der geselschaft daz wir vnder den heiden wann sy inn der beschneidung:
daz wir wern allein gedencken der armen. Vnd ditz selb was ioch mir sorgsamlich züthüne.
Wann do peter waz kumen zü anthiochia ich widerstünd im am antlútz: wann er was strefflich.
Wann ee etlich kamen von iacob er asse mit den heiden: wann do sy waren kumen er hinderzoch sich vnd sundert sich er vorcht die do warn von der beschneidung.
Vnd die andern iuden gehullen seiner geleichsenheit: also das auch barnabas wart gefúrt von in in die selben geleichsenheit.
Wann do ich hett gesechen das sy nit recht giengen nach der warheit des ewangelium: ich sprach zü peter vor allen. Ob das du bist ein iude du lebst heidenlich vnd nit iudischlich: in welcherweys zwingest du die heiden zeiudischen?
Wir seyen iuden von natur vnd nit súnder von den heiden:
wann wir wissen das der mensch nit wirt gerechthaftigt von den wercken der ee. nuer durch den gelauben ihesu cristi: vnd wir gelauben in ihesu cristo. das wir werden gerechthaftigt von dem gelauben cristi vnd nit von den wercken der ee. Dorumb alles fleisch wirt nit gerechthaftigt von den wercken der ee.
Vnd ob wir süchen zegerechthaftigen in cristo wir selb werden ioch funden súnder: ist denn cristus ein ambechter der súnden? Nit ensey.
Wann ob ich aber wider bauw die ding die ich hab verwúst: ich orden mich ein vbergeer.
Wann ich bin tod der ee durch die ee das ich lebe zü gott: mit cristo bin ich gesteckt an daz kreútz.
Wann ietzunt leb ich nit: wann cristus lebte in mir. Wann das ich nu leb in dem fleisch. do leb ich in dem gelauben des sun gots: der mich liebhett vnd sich selb antwurt vmb mich.
Ich verwirff nit die gnad gotz. Wann ob das recht ist durch die ee: dorumb cristus der ist tod vergeben.
O ir vnsinnigen von galath: wer hat eúch betrogen nit zeglauben der warheit? Vor der augen ihesus cristus ist verdampt: vnd gekreútziget in eúch.
Ditz allein wil ich lernen von euch. Entphiengt ir den geist von den wercken der ee: oder von der gehörd des gelauben?
Alsust seyt ir tump: das ir anfiengt mit dem geist: wann nu volendet ir in dem fleisch.
Alsouil habt ir derlitten on sach: idoch ob on sache.
Dorumb der eúch gab den geist vnd wirckt er die krefft in éuch: von den wercken der ee. oder von der gehörde des gelauben?
Als geschriben ist: abraham gelaubt gott vnd es ist im gezalt zü dem rechten.
Dorumb derkennt: das die so seint von dem gelauben: dise seint die sún abrahams.
Wann fúrsehent die geschrift das got gerechthaftigt die heiden vom gelauben: er vor derkunt es abraham wann all leút werdent gesegent in dir.
Dorumb die do seint vom gelauben: die werdent gesegent mit dem getrewen abraham.
Wann die do seint von den wercken der ee: die seint vnder dem flúch. Wann es ist geschriben. Verflücht ist ein ieglicher der do nit beleibt in allen den dingen die do seint geschriben in dem büch der ee: das er sy thü.
Wann keiner wirt gerechthaftigt bey gott in der ee. wann es ist offen: das der gerecht lebt von dem gelauben.
Wann die ee ist nit vom gelauben: wann der sy thüt der lebt in ir.
Cristus hat vns derlöst von dem flüch der ee er ist gemacht verflücht vmb vns: wann es ist geschriben verflücht ist ein ieglicher der do hanget am holtze:
daz der segen abrahams were vnder den heiden in ihesu cristo. das wir entphachen die gehaissung des geists durch den gelauben.
Brúder ich sag nach dem menschen: idoch keiner verschmeche oder vber ordent den geuestenten gezeúg des menschen.
Abraham dem seint gesagt die gehaissungen: vnd seim samen. Er spricht nit in samen als in manigen wann in eim: vnd den samen der do ist in cristo.
Wann disen gezeúg den sage ich geuestent von gott: das nach .cccc. vnd .xxx. iaren wart gemacht die ee: er macht ir nit vppig zeuerúppigen die gehaissung.
Wann ob das erbe ist von der ee: ietzunt ist es nit von der gehaissung. Wann got der gab sy abraham durch die gehaissung.
Dorumb was ist gesetzt die ee? Vmb den vbergeer ist sy gesetzt: vntz das der same kem den er gehieß: geordent durch die engel inn der hande des mitlers.
Der mitler ist nit eins: wann gott ist ein.
Dorumb ist die ee wider die gehaissung gots? Nichten sey. Wann ob ein ee wer gegeben die do mocht geleblichen. gewerlich daz recht were von der ee.
Wann die schrift beschleúst alle ding vnder der súnde: das die gehaissung wúrde gegeben den geleubigen von dem gelauben ihesu cristi.
Wann ee das der gelaub kam wir wurden behút vnder der ee: beschlossen in dem selben gelauben der do was zü eroffen.
Dorumb die ee was vnser laiter in cristo: das wir werden gerechthaftigt von dem gelauben.
Vnd do der gelaub kam: ietzunt sey wir nit vnder dem laiter.
Wann all seyt ir die sún gotz: durch den gelauben der do ist in ihesu cristo.
Wann all ir do seyt getaufft in cristo: cristum habt ir geuasst.
Nit en ist iude noch kriech: nit ist eigen noch frey: nit ist man noch weip. Wann all seyt ir ein ding in ihesu cristo.
Wann ob ir seyt krists: dorumb ir seyt der same abrahams vnd erben nach der geheissungen.
Wann ich sag. Alsuil zeyts der erbe ist ein lútzeler er vnderschaid kein ding von dem knecht. wie daz er sey ein herr aller.
wann er ist vnder den hútern vnd vnder den meistern vntz zü dem vorgeordenten zeyt von dem vatter.
Als auch wir do wir waren lútzel: wir waren dienent vnder den elamenten dirr werlt.
Vnd do die erfúllung des zeyts kam gott der sante seinen sun geborn von dem weib gemacht vnder der ee:
das er die erlöste die do waren vnder der ee: das wir entphiengen die gewinnung der sún.
Wann das ir seyt die sún gotz: gott der sante den geist seins suns in vnsere hertzen zerúffen vatter vatter.
Dorumb ietzunt ist er nit ein knecht. wann ein sun. Vnd ob sun: vnd erbe zü gott.
Wann entzampt erben cristi. Wann ernstlich do misskannt ir got: vnd dienten den die do nit seint got von natur.
Vnd nu so ir got derkennt ir seyt auch erkannt von got: dorumb in welcherweys wert ir abgekert zü den krancken vnd zü den gebrestigen elamenten den ir anderweid welt dienen?
Behút die tag vnd die moned vnd die zeyt vnd die iar.
Wann ich vörcht: daz ich villeicht hab gearbeit vnder eúch on sache. Seyt als ich: wann auch ich als ir.
Brúder ich bit eúch: ir schatt mir kein ding.
Wann ir wisst das ich eúch ietzunt züm ersten bredigt durch die kranckheit des fleischs:
ir habt nit verschmecht noch vervnwirdigt eúwer versüchungen inn meim fleisch: wann ir entphiengt mich als den engel gotz: vnd als ihesum cristum.
Dorumb wo ist eúwer selikeit: wann ich gib eúch gezeúg: das ob es mocht werden gethan ir hett ausgeprochen eúwere augen: vnd het mirs gegeben.
Dorumb ich bin euch gemacht ein feinde sagent euch die warheit.
Sy habent euch lieb vnd nit wol: wann sy wellent euch ausbeschliessen: das ir sy lieb habt.
Wann zeallen zeyten habt lieb daz güt in güt: vnd nit allein so ich bin gegenwúrtig bey euch.
Mein súnlin die ich anderweyd gebir: vntz cristus wirt gepildet in euch.
Vnd nu wolt ich sein gewesen bei euch vnd verwandeln mein stymm: wann ich wird geschemlicht vnder euch.
Sagt mir: ir do welt sein vnder der ee. Last ir nit die ee?
Wann es ist geschriben daz abraham hat zwen sún: einen von der dirn: vnd einen von der freyen.
Wann der von der diern was geborn nach dem fleisch: wann der von der freyen durch die geheissung.
Wann diß seint zwen gezeúg. die do seint gesagt durch geistlichen sinn. Ernstlich den ein an dem berg syna gebernt in dienst: die do ist agar.
Wann syna ist ein berg in arabia der do ist gefúgt zü der. die nu ist jherusalem: vnd dient mit iren súnen.
Wann die jherusalem die do ist oben die ist frey: die do ist vnser müter.
Wann es ist geschriben. Frew dich vnperhaftige du do nit gebirst: briche aus vnd rúff du do nit gebirst: wann vil mer seint sún der gelassen: denn der die do hat den man.
Wann brúder wir sein súne der geheissung nach ysaac.
Wan in welcherweys denn der der do ist geborn nach dem fleisch der iagt den der do ist geborn nach dem geist: als auch nu.
Wann waz spricht die schrift? Wirff aus die diern vnd iren sun. Wann der sun der diern der wirt nit erbe: mit dem sun der freyen
Dorumb brúder wir sein nit súne der diernen wann der freyen: mit der freykeit mit der vns cristus hat derlöst.
DOrumb steet: vnd nicht enwelt anderwaid behalten werden mit dem ioch des dienstes
Secht ich paulus ich sag eúch: wann ob ir wert beschnitten cristus verfecht euch kein ding.
Wann ich bezeúg eim ieglichen menschen der sich beschneit: das er ist schuldig zethün alle die ding der ee.
Ir seyt verúpigt von cristo. Ir do wert gerechthafftigt in der ee: ir seyt aufgeuallen von der genad.
Wann wir baiten mit dem geiste der züuersichte des rechtz vom glauben.
Wann die beschneidung verfecht kein ding noch die vberwachsung in ihesu cristi: wann der glaub der do wirckt durch die liebe.
Ir luft wol. Wer hat eúch betrogen nit zegehorsamen der warheit. Niemant gehellt.
Dise vnderweysung ist nit von dem der eúch rieff.
Ein lútzeler hefel zerbricht allen samnung.
Ich versich mich von eúch im herrn daz ir wisst kein ander ding. Wann der eúch betrúbt: der tregt daz vrteil wer er ist.
Wann brúder ob ich noch predig die beschneidung: was leide ich noch die iagung? Dorumb daz trúbsal des kreútzs cristi ist verúppigt.
Vnd mit meinem willen sy werdent abgehauwen die euch betrúbent.
Wann brúder ir seyt gerüffen in freykeit: allein das ir ichte gebt eúwer freykeit in die schuld des fleisches. wann dient an einander durch die lieb des geists.
Wann alle die ee wirt derfúllt in eim wort: hab lieb deinen nechsten als dich selber.
Vnd ob ir peisst vnd esst an einander: secht das ir icht wert verwúst von einander.
Wann ich sag in cristo: geet im geist vnd nit volbringt die begirden des fleisches.
Wann das fleisch begeitigt wider den geist: vnd der geist wider das fleisch. Wann dise seint in widerwertig an ein ander: daz ir nit thüt welhe ding ir wöllt.
Vnd ob ir wert gefúrt vom geist: ir seyt nit vnder der ee.
Wann die werck des fleisches seint offen: welche do seint gemein vnkeusch. vnreinikeit. arkeit. vnkeusch.
dienst der abgötter. zauberniß. feintschaft. neide. krieg. zorn scheltwort. misshellungen. irrtum.
haß. manschlacht. frasheit. trunckenheit. vnd die disen seint geleich: die ich eúch vorsage als ich euch vorsagt: wann die söliche ding thünd die gewinnent nit das reich gotz.
Wann der wücher des geists ist die lieb. freude. frid. gefridsam. lang volendung. gútikeit. senfte. gelaube.
messikeit. enthebikeit. keuschheit. Wann wider die in diseweys ist nit die ee.
Wann die do seint cristus: die kreútzigent ir fleisch mit den súnden vnd mit den geitikeiten.
Ob wir leben im geist: vnd wir geen im geist
Wir werden nit gemacht geitig der vppigen: wunniglich bewegent an einander: neident an einander.
Vnd brúder: vnd ob der mensch wirt bekúmert in etlicher misstat. ir do seit geistlich vnderweyst den in diseweys inn dem geist der senft merck dich selber daz auch du icht werdest versücht.
Einer trag die búrd des andern: vnd alsust erfúllt ir die ee cristi.
Wann ob sich etlicher masst zesein etwas so er ist kein ding: erselb verlait sich.
Wann ein ieglicher bewer sein wercke: vnd alsust wirt er haben wunniglich in im selber: vnd nit in eim andern.
Wann ein ieglicher wirt tragen sein búrde.
Wann der do ist gelert in dem wort: der gemeinsam sich zü dem der in lere in allen güten dingen.
Nicht enwelt irren. Gott wirt nit verspott.
Wann die ding die der mensch seet: ioch dise schneit er. Wann der do seet in seim fleisch. der schneit auch von dem fleisch die zerbrochenkeit: wann der do seet in dem geist: der schneit auch von dem geist das ewig leben.
Wann tün das güt wir gebresten nit: wann wir schneiden in seim zeyt vnd vns gebrist nit.
Dorumb die weil wir haben daz zeyt so wircken wol zü allen: wann aller meist zü den heimlichen des gelauben.
Secht mit wiegetanen büchstaben ich euch schraib mit meiner hand.
Wann die do wellent geuallen in dem fleisch dise zwingent euch zebeschneiden: das sy allein nit leiden die iagung des kreútzes cristi.
Wann die do werdent beschnitten die behútent nit die ee: wann sy wellent euch beschneiden daz sy werden gewunniglicht in eúwerem fleisch.
Wann mir ist nit zewunniglichen nuer in dem creútz vnsers herrn ihesu cristi: durch den mir die werlt ist gekreútzigt: vnd ich der werlt.
Wann die beschneidung verfecht kein dinge noch die vberwachsung in ihesu cristo durch den gelauben ihesu cristi: wann die new geschöpffd.
Vnd alle die do nachuolgend dirr regel: frid vnd derbarmde vber sy vnd vber israhel gotz.
Von des hin brúder keiner sey mir laidig. Wann ich trag das zeichen des herren ihesu in meim leibe.
Brúder die gnad vnsers herrn ihesu cristi sey mit eúwerem geiste Amen.
Paulus bott nit von den menschen noch durch den menschen: wann durch ihesum cristum. Den brúdern die do seind zü laodoci.
Gnad sey mit euch vnd fride von gott vnserm vatter vnd von dem herrn ihesu cristi.
Ich mach gnad meim gott: durch alles mein gebett. Dorumb das ir seyt zebeleiben in im: vnd zü volenden in güten wercken. Baitent der gehaissung an dem tag des vrteiles:
euch nit verwústent mit etlicher vppiger rede: die das deroffent das euch abkerte von der warheit des ewangelium: das do wirt gebrediget von mir.
Vnd nu gott der mache die ding. die do seint von mir: seint dienent zü dem nutze der warheit des ewangely. Vnd thünd die gútikeit der wercke die do seint der behaltsam des ewigen lebens.
Vnd nu meine band die seint offen: die ich derleide in cristo: vmb die ich mich frewe. vnd frew mich:
vnd ditz ist mir zü der ewigen behaltsam. Das selb ist getan euch zehelffen in eúeren gebetten: vnd von der ambechtung des heiligen geists. Es sey durch daz leben. oder durch den tod.
Wann mir zeleben ist ein leben in cristo: vnd sterben ein gewinn.
Vnd erselb thü sein erbarmd in euch: das ir habt die selben lieb vnd seyt einhellig.
Dorumb aller liebsten: als ir habt gehort die vorwissentheit des herren: also behabt sy: vnd thüt sy in der vorcht gotz. vnd euch wirt das leben ewiglich.
Wann got ist der do wirckt in euch:
vnd welch ding ir thüt die tüt on hinderrede: oder on súnde.
Vnd aller liebsten es ist das besste: frewet euch im herrn. vnd hút euch vor aller vnreiner gewennung.
All eúwer eischung seint offen bey gott: vnd seyt vesst in dem sinn cristi.
Vnd die ding die do seint gantz vnd gewer vnd keusch vnd zymlich vnd recht vnd lieblich: die thüt.
Vnd die ding die ir habt gehort vnd entphangen: die behabt im hertzen: vnd der frid gotz der wirt miet euch.
Eúch grússent alle heiligen.
Die genade vnsers herren ihesu cristi: die sey mit eúwerem geist:
vnd macht dise epistel zelesen den von colosenses zü euch Amen.
Paulus bott ihesu cristi durch den willen gotz allen den heiligen die do seint zü ephesi: vnd den getreuwen in ihesu cristo.
Genad sey mit euch vnd fride von gott vnserm vatter: vnd von dem herrn ihesu cristo.
Got der ist gesegent vnd der vatter vnsers herren ihesu cristi der vns hat gesegent in allem geistlichen segen in den himelischen dingen in cristo:
als er vns hat derwelt in im selber vor der schickung der werlt: das wir sein heilig vnd vnfleckhaftig in seiner bescheúd in der lieb.
Der vns vor ordent in die gewinnung der súne durch ihesum cristum in im selber nach dem fúrsatz seins willen
in dem lobe der wunniglich seiner gnaden: in der er vns liebhett in seim lieben sun:
in dem wir haben derlösung durch sein blüt in die vergibung der súnden nach dem reichtumen seiner gnad
die do vberbegnúgt in vns in aller weysheit vnd in der fúrsechung gots:
daz er vns machte zeerkennen die heilikeit seins willen nach seiner wolgeuallung die er fúrsatzt in im
in der tailung der erfúllung der zeyt zü widerorden alle ding in cristo die do seint in den himeln vnd die do seint auf der erde in im.
In dem auch wir sein gerüffen nach loß: vor geordent nach dem fúrsatz des der do wirckt alle dinge nach dem rate seins willen:
das wir sein in dem lobe seiner wunniglich wir vns vor versachen in cristo.
Aller liebsten in dem auch so ir habt gehort das wort der warheit das ewangelium eúwer behaltsam: in dem auch ir geleubigen seyt gezaichent mit dem heiligen geist der gehaissung:
der do ist ein pfant vnsers erbs in die erlösung der gewinnung in dem lob seiner wunniglich.
Vnd dorumb ich do hör euer treuwe die do ist in ihesu cristo vnd die lieb vnder allen heiligen:
ich hör nit auf zemachen gnad vmb eúch ich mach eúer gedenckung in meinen gebetten:
das got der wunniglich der vatter vnsers herren ihesu cristi euch gebe den geist der weysheit vnd der eroffenung in seiner derkennung
zeentlúchten die augen eúwers hertzen: daz ir wisst welch do sey die züuersicht seiner rüffung vnd welch do seind die reichtum der wunniglich seins erbs in den heiligen:
vnd welche do sey die vbersteigent michelich seiner kraft in vns wir do gelauben nach der werckung des gewaltz seiner kraft
die er worcht in cristo: er erstünd in von den toten. vnd schickt in zü seiner zeswen in den himelischen dingen
vber alles fúrstenthüm vnd gewalt vnd kraft vnd herschaft. vnd ein ieglich name der do wirt genante nit allein in dirr werlt wann auch in der kúnftigen:
vnd alle ding vnderlegt er seinen fússen. Vnd er gab in ein haubt vber alle die kirchen
die do ist sein leib: vnd sein erfúllung: wann er erfúllt alle die ding in allen
Und ir do ir wart tode inn den misstaten vnd in eúeren súnden
in den ir etwenn giengt nach der werlt dirr werlt: nach dem fúrsten des gewalts des lufts. der geist der do nu wirckt in die sún der vngeleubigen:
in den wir auch etwenn all wandelten in den begirden vnsers fleisches tünd den willen des fleischs vnd der gedancken: vnd wir waren sún des zorns von natur als auch die andern.
Wann gott der do ist reich in der erbarmd vmb sein michel lieb mit der er vns liebhet:
vnd do wir waren tod in den súnden entzampt leblicht er vns in cristo.
vmb des gnad seyt ir gemacht behalten: vnd entzampt erstünd er vns in cristo vnd entzampt macht er vns zesitzen in den himelischen dingen in ihesu cristo:
daz er zaigte in den vberkumenden werlten die begnúgent reichtum seiner gnad in güte vber vns in ihesu cristo.
Wann vmb sein genad seyt ir gemacht behalten durch den gelauben: wann ditz ist nit von vns
Wann es ist der gib gotz: nit von den wercken: daz sich keiner wunniglich.
Wann wir sein die geschöpfd sein selbs: geschaffen in ihesu cristo in güten wercken: die got vorberait das wir geen in in.
Dorumb seyt gedenckent daz ir etwenn wart heiden in dem fleisch ir do wart gesagt ein vberwachsung von den do wirt gesagt die beschneidung in dem fleisch gemacht mit der hand:
ir do in dem zeyt wart on cristum gefremdet von der wandelung israhel: vnd geste der gezeúge nit habend die züuersicht der gehaissung: vnd on got in dirr werlt.
wann nu in ihesu cristo ir do etwenn wart verr ir seyt gemacht nahen: in dem blüt cristi.
Wann erselb ist vnser frid der do ietweders macht eins: vnd verwúst die mittlen wand der maure die feintschefft in seim fleisch:
er verúppigt die ee der gebot mit gebotten das er verberg zwai in im selbe machent den frid in eim newen menschen:
das er sy baide versúnt in eim leib zü got durch daz kreútz derschlachent die feintschaft in im selber:
er kam vnd brediget euch den frid ir do wart verr. vnd den frid den die do waren nachen:
wann durch in hab wir baide genachung in eim geist zü dem vatter.
Dorumb ietzunt seyt ir nit geste vnd frembde wann ir seyt burger der heiligen vnd haimlichen gotz:
vberpaute auf die gruntueste der botten vnd der weyssagen ihesu cristi dem obersten winckelstein:
in dem alle die gemacht pauung wechst in dem heiligen tempel im herrn.
In dem auch ir entzampt seyt gepauwen in der entwelung gots: in dem heiligen geist.
Umb die gnad des dings ich paulus geuangner ihesu cristi vmb euch heiden:
iedoch ob ir habt gehort die tailung der genad gotts die mir ist gegeben in euch.
wann nach der eroffenunge ist mir gemacht kunt die heiligkeit als ich vor kurtzlich schreib
daz ir lesenden múgt vernemen mein weysheit in der ambechtung cristi:
das auch den andern geschlechten den súnen der leúte nit ist erkannt. als es nu ist deroffent seinen heiligen botten und den weyssagen zesein im geist:
die heiden entzampt erben vnd entzampt leiplich vnd entzampt teilhafftig seiner gehaissung in ihesu cristo durch das ewangelium
des ich bin gemacht ein ambechter nach der gab der genad gotz die mir ist gegeben nach der wirckung seiner kraft.
Wann mir minsten aller der heiligen ist gegeben dise genad: zü bredigen vnder den heiden die vndersüchlich reichtum cristi:
vnd zü entleúchten all welche do sey die tailung der heiligkeit verborgen vor den werlten in got der do beschüff alle ding:
das er sy machte zu erkennen den fúrsten vnd den gewelten in den himelischen dingen durch die kirchen manigs pildes in der weysheit gotz.
nach der volendung der werlten die er macht in ihesu cristo vnserm herrn:
in dem wir haben trost vnd genachung in der züuersicht durch sein trewe.
Dorumb ich bitt das ir nit gebrestet in meinem durechten vmb eúch: daz do ist euwer wunniglich.
Vmb die gnad ditz dings valte ich meine knye zü dem vatter vnsers herren ihesu cristi
von dem alles vetterlich wirt genant in den himeln vnd auff der erde:
das er eúch geb kraft nach den reichtumen seiner wunniglich. zestercken durch seinen geist in eim innern menschen
macht cristum zü entwelen durch den gelauben in eúeren hertzen: in der lieb gewurtzelt vnd gegruntfest:
das ir múgt begreiffen mit allen den heiligen welchs sey die weite vnd die lenge vnd die höch vnd die tieff.
Auch zewissen die vbersteigent lieb der wissentheit cristi: daz ir wert derfúllt in aller derfúllung gots.
Wann dem der do ist gewaltig zemachen alle ding vberbenúglicher denn wir eischen oder vernemen nach der kraft die do wirckt in vns:
dem sey wunniglich in der kirchen vnd in ihesu cristo in allen den geschlechten der werlten der werlten.
DOrumb ich geuangner im herrn ich bitte eúch: das ir get wirdiglich in der rüffung in der ir seyt gerüffen
mit aller demútigkeyt vnd mit senft: vnd mit gefridsam vndertragt einander in der lieb:
seyt sorgsam zü behúten die einikeit des geists in dem bande des frides.
Ein leib. vnd ein geist: als ir seyt gerüffen in einer züuersicht eúwer rüffung.
Ein herr: vnd ein gelaube: ein tauff.
Ein got vnd ein vatter aller: der do ist vber all vnd durch alle ding: vnd in vns allen.
Wann vnser ieglichem ist gegeben die gnad nach der maß der gab cristi.
Dorumb das er spricht. Cristus steig auff in die höch das er fürt die geuangenschaft geuangen: er gab gab den leúten.
Wann das er aufsteig: waz ist es nuer das er auch nider steig züm ersten in die nidersten teil der erde?
Der do absteige: erselbe ist auch der do aufsteig vber alle die himel: das er derfúllt alle ding.
Vnd ernstlich er gab etlich botten. wann etlich weyssagen. vnd die andern ewangelisten wann die andern hirten vnd lerer
zü der vollendung der heiligen in das wercke des hantwercks in die pauwung des leibs cristi:
vntz das wir im all engegen lauffen in der einikeit des gelauben vnd der erkennung des sun gotz: in eim durnechtigen mann in der maß der erfúllung des alters cristi:
das wir ietzund nit sein lútzel vnten vnd werden vmbtragen mit eim ieglichen wind der lere in der schalckheit der menschen in der kúndikeit zü der vmbfúrung des irrtums.
Wann wir thün die warheit in der liebe wir wachsen in im durch alle ding cristus der ist ein haubt:
von dem aller der leib ist zesamen gestrickt durch ein ieglich fúgung der vndern ambechtung nach der wirckung in der masse eins ieglichen gelides er tüt die merung seins leibs: in der pauwung in der lieb.
Dorumb ditz sage ich vnd bezeúg in dem herren: das ir ietzund nit geet als die heiden gend in der vppikeit irrs sinns
haben ertunckelt vernunft der vinster: gefrembdet von dem weg gotz durch die misskennung die do ist inn in vmb die blintheit irs hertzen:
die do verzweifelten vnd sich selb antwurten in die vnkeusche. in die wirckung der vnreinikeit: in aller arkeit.
Wann also habt ir nit gelert cristum:
iedoch ob ir in etwenn habt gehort vnd seyt gelert in im als die warheit ist in cristo:
legt von eúch den alten menschen nach der ersten wandelung der do wirt zerbrochen nach den begirden des irrtums.
Wann wert derneúwert mit dem geist eúwers gemúts:
vnd vasst einen neuwen menschen der do ist geschaffen nach got in den rechten vnd in der heiligkeit der warheit.
Dorumb legt von eúch die luge ret die warheit ein ieglicher mit seim nechsten: wann wir sein gelider einer des andern.
Zúrnt: vnd nichten welt súnden. Der sun der neig sich nit vber eúeren zorn.
Nit gebt stat dem teúfel.
Der do stal der stele ietzund nit: wann er arbeit mer zewercken mit seinen henden das do ist güt: das er hab douon er gebe den die do leident gebresten.
Ioch alles vbel wort gee nit aus von eúerem munde: wann das do ist güt zü der pauwung des gelauben: das es gebe genade den die es hörn.
Vnd nit enwelt betrúben den heiligen geist gots: in dem ir seyt gezeichent an dem tag der erlösung.
All bitterkeit vnd zorn vnd vnwirdikeit vnd rüff vnd spott werd genomen von euch: mit allem vbel.
Wann seyt gútig an einander: vnd barmhertzig vnd vergebt einander: als euch auch gott vergabe in cristo.
DOrumb seyt nachuolger gots als die aller liebsten sún:
vnd get in der lieb als vns auch cristus liebhett: vnd sich selb antwurt vmb euch ein opffer vnd ein oblat zü eim geschmack der senft.
Wann gemein vnkeusch vnd all vnreinikeit oder argkeit
oder entzeuberkeit: oder tump rede oder böser schimpff der nit gehört zü dem ding werd nit genant vnder eúch: wann mer die machung der gnaden als es gezympt den heiligen.
Wann ditz wisst vnd vernement: daz ein ieglicher gemein vnkeuscher oder ein vnreiner oder ein arger das do ist ein dienst der abgötter nit habt erb an dem reich cristi vnd gotz
Keiner verlait eúch mit vppigen worten: wann vmb ditz ding kam der zorn gotz auff den sun der vngeleubig.
Dorumb nit enwelt werden gemacht teilhaftig ir.
Wann ir wart etwenn vinster: wann nu ein liecht im herren: geet als die sún des liechts.
Wann der wücher des liechtes ist in aller gúte vnd in der gerechtikeit vnd in der warheit.
Bewert was do sey wolgeuallung gott:
vnd nit enwellt euch gemeinsamen den vnwücherhaftigen wercken der vinster: wann mer berespt sy.
Wann die dinge die do werden gethan in verborgen von in: die seind ioch lesterlich zesagen.
Wann alle ding die do werden berespt vom liecht die werdent eroffent. Wann alles das do wirt eroffent das ist das liecht.
Dorumb daz er spricht. Stee auf du do schlefft vnd stee auf vom tod: vnd cristus der entleúcht dich.
Dorumb brúder secht in welcherweys ir geet weysliche: nit als die vngengen wann als die weysen:
erlöst das zeyt wann die tag die seind vbel.
Dorumb nit enwelt werden vnweyse: wann vernempt welchs do sey der will gotz
Vnd nit enwelt werden truncken des weins in dem do ist die vnkeusch: wann wert derfúllt mit dem heiligen geist
redt euch selber in psalmen vnd in loben vnd in geistlichen gesengen singt vnd psalmpt dem herrn in eúeren hertzen:
macht genad zü allen zeyten vmb all in dem namen vnsers herrn ihesu cristi gott vnd dem vatter.
Seyt vndertenig einander: in der vorcht cristi.
Die weyb seyen vndertenig iren mannen als dem herren:
wann der man ist ein haubt des weibs als cristus ist ein haubt der kirchen: erselb ist ein behalter irs leibs.
Wann als die kirch ist vndertenig cristo: also súllen auch die weib sein vndertenig iren mannen in allen dingen.
Mann habt lieb eúwere weibe als cristus hett lieb die kirchen: vnd sich selb antwurt vmb sy
daz er sy geheiliget zegereinigen mit der waschung des wassers in dem wort des lebens:
das er im selbe geb ein wunniglich kirchen nit habent flecke oder runtz oder etlich ding in diseweys: wann das sy sey heilig vnd vnfleckhaftig.
Vnd also súllen die mann liebhaben ire weib: als ire leibe. Wann der sein weip liebhat: der hat sich selber lieb.
Wann keiner het in haß nie sein fleisch: wann er derzeúchts vnd fúrt es als auch cristus die kirche:
wann wir sein gelider irs leibs von irem fleisch vnd von iren beinen.
Vmb ditz ding lest der man den vatter vnd sein mütter: vnd zühafft seim weip: vnd es werdent zwey in eim fleisch.
Dise heiligkeit die ist michel. Wann ich sag: in cristo vnd in der kirchen.
Vnd ir idoch sunderlich ein ieglicher habe lieb sein weip als sich selber: wann das weip vörcht iren man.
Súne gehorsampt eúweren vettern im herrn. Wann ditz ist gerecht.
Ere deinen vatter vnd dein mütter: das do ist das erste gebot in der gehaissung:
daz dir sey wol vnd seyest lengers lebens auff der erden.
Vnd ir vetter nichten welt bewegen eúwer sún zü dem zorn: wann ziecht sy in der lere vnd in der berespung des herren.
Knecht gehorsampt den fleischlichen herrn mit vorcht vnd mit klopffen. vnd in der einualt eúers hertzen als cristus:
nit dient zü den augen als geuallent den leúten: wann als die knecht cristi tünd den willen gotz: von dem gemút
mit gütem willen dient als dem herrn vnd nit den leúten:
wann wisst das güt das ein ieglicher tüt er entphecht es vom herren es sey der aigen oder der frey.
Vnd ir herren thüt in die selben ding vergebt in die droe: wisst das eúwer herr vnd der er ist in den himeln: vnd die entphachung der person ist nit bey got.
Von des hin brúder wert gesterckt im herren vnd in dem gewalt seiner kraft.
Vasst eúch mit dem gewessen gotz das ir múgt steen wider die lagen des teúfels:
wann eúch ist nit streyt wider das fleisch vnd das blüt wann wider die fúrsten vnd die gewelte: wider die richter der werlt dirr vinster: wider die geistlichen schalckhaftigen in den himelischen.
Dorumb nempt das gewessen gottz das ir múgt widersteen an dem vbelen tag: vnd zesteen durnechtig in allen dingen.
Dorumb stet begurtet eúwer lancken in der warheit: vnd vasst eúch mit dem halsperg des rechts:
vnd schúchd die fúß in der vorberaitung des ewangely des frides.
In allen dingen nempt den schilt des gelauben in dem ir múgt verleschen alle die feúrein geschoß des schalckhaftigen:
vnd entphacht den helm der behaltsam. vnd daz waffen des geistes das do ist das wort gottz:
durch ein ieglich gebett vnd flechung bett in eim ieglichen zeyt im geist vnd wacht in im in aller stetikeit vnd in flechung vmb all heiligen
vnd vmb mich: daz mir werd gegeben das wort in der auftüung meins mundes zemachen kunt mit trost vnd hantwerck des ewangeliums
vmb das ich gewon der botheit in dirr ketten: also das ich túre gereden als es mir gezympt.
Wann ir auch wisst die ding die bey mir sind vnd was ich thü: thiticus der lieb brüder vnd der getrew ambechter: wann das wort gotz mag nit sein gebunden im herren:
den ich sante zü eúch in disem selben der macht eúch kunt alle ding das ir erkennt die ding die bey vns seind: vnd eúwer hertzen werden getröst
frid sey den brúdern vnd die lieb mit der trew von gott vnserm vatter: vnd von dem herren ihesu cristo.
Die genad sey mit allen den die do lieb habent vnseren herren ihesu crist in vnzerbrochenkeyte Amen. Hie endet die epistel zü den Ephesiern Vnd hebt an die vorrede über die Epistel zü den philippensern.
Paulus vnd thimotheus knecht ihesu cristi: mit allen den heiligen in ihesu cristo die do seind zü philipenses mit den bischoffen vnd den dyaken ambechtern.
Genad sey mit eúch vnd frid von got vnserm vatter: vnd von dem herren ihesu cristo.
Ich mach gnad meim gott in aller eúwer gedenckung
in allen meinen gebetten zü allen zeyten vmb eúch alle ich mach gebet mit freuden
vber eúwer gemeinsamung in dem ewangelium cristi von dem ersten tag vntz nu:
ich versich mich ditz selb der do anuieng das güt werck in euch das ers volbring vntz an den tag ihesu cristi.
Als mir ditz ist recht zeentphinden vmb euch all: dorumb daz ich euch hab in dem hertzen vnd in meinen banden vnd in der beschirmung vnd in der vestenkeit des ewangelium: euch all zesein gesellen meiner freude.
Wann gott der ist mir gezeúg in welcherweys ich euch all beger in den inedern ihesu cristi.
Vnd ditz bett ich: das euwer lieb begnúg mer vnd mer in der wissentheit vnd in allen sinnen:
das ir bewerte die nutzsamen ding das ir seyt reine vnd on schadung vntz an den tag cristi:
erfúllt mit dem wücher das rechts ihesu cristi zü der wunniglich vnd zü dem lob gotz.
Wann brúder ich will euch zewissen: das die dinge die bey mir seind mer kamen zü dem nutz des ewangeliums.
also das mein bande werdent offen in cristo. in eim ieglichen ding hause vnd in den andern allen:
das manige von den brúdern die sich versachen an dem herren: torsten begnúglicher reden das wort gotz on vorcht in meinen banden.
Ernstlich etlich die bredigen cristum vmb den neyde vnd vmb krieg: wann etlich vmb den güten willen.
Etlich von der liebe: wissent das ich bin gesetzt in der beschirmung des ewangeliums.
Wann etlich die derkunden cristum vom krieg nicht reine: sy massent sich die bedruckung zeersten in meinen banden.
Wann was ist es? So cristus wirt derkunt in allerweyse es sey durch die schulde oder durch die warheit: vnd in disem frew ich mich. wann ich wirde mich sein auch freuen.
Wann ich waiß daz mir ditz kumpt zü der behaltsam. durch eúwer gebet vnd durch die vnder ambechtung des geists ihesu cristi.
nach der baitung vnd nach meiner züuersicht wann ich wirde geschemlicht in keim: wann in allem trost als nu vnd zü allen zeyten so cristus wirt gemichelicht in meim leibe: es sey durch daz leben oder durch den tod.
Wann cristus ist mir zeleben: vnd sterben ist mir ein gewinnen.
Wann ob hie zeleben in dem fleisch: ist mir ein wücher des werckes: vnd ich misskenne was ich erwele:
wann ich wird bezwungen: von zweyen ich hab die begerung. Zeenbinden vnd zesein mit cristo es ist vil besser:
wann zebeleiben in dem fleisch. ist notturfftig vmb eúch.
Ich versich mich ditz vnd weyß das ich beleib vnd wird beleiben eúch allen zü eúerem nutz vnd zü der freúde des gelauben:
das euwer freud begnúg in ihesu cristo in mir: durch mein zükunft aber zü euch.
Wandelt allein wirdiglich in dem ewangelio cristi: es sey so ich kum vnd euch gesich. oder das ich abwesent höre von euch: das ir steet einhellig. in eim geist. entzampt arbeit in dem gelauben des ewangely:
vnd derschreckt in keim von den widerwertigen das in ist ein sache des verleuses: wann euch der behaltsam. Vnd ditz von gott.
Wann euch ist gegeben vmb cristo. nit allein das ir gelaubt an in wann das ir auch derleidet vmb in: habt den selben streyt den ir habt gesechen an mir: vnd nu gehort von mir.
DOrumb was trostes der ist in cristo. was freude der lieb. was geselschaft des geists. was ineder der erbarmd:
erfúllt mein freud. das ir wisst ditz selb. habt die selben liebe: einhellig. entphint ditz selb.
Nichten thüt durch neyde noch durch die vppigen wunniglich: wann masset vnder einander die obersten in der demüt:
all merckent sy nit die ding die ir seind. wann ioch die do seind der andern.
Wann ditz entphint in euch: das euch in ihesu cristo.
Wie das er was in dem bilde gotz er masst nit den raube wesent sich geleich got:
wann er verúppigt sich selber er nam an sich das bilde des knechts er ist gemacht in die geleichsam der mann: vnd ist funden in der wandelung als ein man
er gedemútigt sich selber er ist gemacht gehorsam got dem vatter vntz an den tod: wann vntz an den tode des kreútzes.
Dorumb gott erhöcht in. vnd gab im einen namen der do ist vber ein ieglichen namen:
das in dem namen ihesu cristi wúrd genaigt alles knye der himelischen vnd der irdischen vnd der hellischen:
vnd ein ieglich zunge begeche das der herre ihesus cristus ist in der wunniglich gotts der vatter.
Dorumb mein aller liebsten als ir zü allen zeyten habt gehorsampt: nit allein in meiner gegenwurt wann wie uil mer nu in meim abwesent: mit vorcht vnd mit klophen wirckt eúwer behaltsam.
Wann gott ist der do wirckt in euch vnd den willen vnd zeuolbringen vmb den güten willen.
Wann alle dinge thüt an murmelunge vnd on zweyffelung:
das ir seyt on klag vnd einfaltig sún gotz vnberesplich in mitzt dez bösen geschlechtes vnd des verkerten: vnder den ir leúcht als die lichtuaß in der werlte
enthabent das wort des lebens zü meiner wunniglich zü dem tage cristi: wann ich lieff nit in vppig noch hab gearbeit in vppig:
wann ob ich ioch wird geopffert vber das opffer vnd vber den dienst eúwers gelauben: ich freu mich vnd wird entzampt erfreuwet in euch allen.
Wann desselben freuwet auch euch: vnd entzampt freuwet euch mein.
Wann ich versich mich in dem herrn jhesu thimotheum schier zesenden zü euch: das auch ich sey güttes mütes derkennent die ding die bey euch seind.
Wann ich hab keinen als einhellig: der mit reiner begerung sey sorgsam vmb euch.
Wann all süchent sy die ding die ir seind: nit die do seint ihesu cristi.
Wann derkennt sein bewerung: wann er dient mit mir in dem ewangelium als der sun dem vatter.
Dorumb disen versich ich mich schier zesenden zü euch: daz ich seche die ding die bey mir seind.
Wann ich versich mich im herrn: das auch ich selb schier kum zü euch.
Wann ich gedacht notturfftig epafroditum den brüder vnd entzampt wercker vnd entzampt mein ritter. wann eúeren botten. vnd ein ambechter meiner notturfft. schier zesenden zü euch:
wann ernstlich er begert euch all: vnd was traurig dorumb das ir hett gehört in zü siechen.
Wann der siechtum was vntz zü dem tode: wann gott der erbarmt sich sein. Wann nit allein sein: wann auch mein: daz ich nit hett die traurikeit vber die traurikeit.
Dorumb eylent sante ich in: so ir gesecht das ir euch aber freuwet: vnd das ich sey on traurikeit.
Dorumb entphacht in mit aller freude im herren: vnd habt mit eren den in diseweys:
wann er genacht sich vntz an den tod vmb das werck cristi: zeantwurten sein sele. das er derfúllt das das do gebreste von euch vmb meinen dienst.
MEin brúder von des hin freuet euch im herren. Ernstlich mir ist nit treg euch zeschreiben die selben ding: wann euch notturfftig.
Secht die hund: secht die vbelen wercker: secht die beschneydung.
Wann wir sein die beschneydung wir do gott dienen mit dem geist: vnd wunniglichen vns in ihesu cristo vnd nit habend die züuersicht in dem fleische
wie wol vnd ich habe die züuersicht in dem fleisch. Ob einander wirt gesechen sich züuersechen in dem fleisch: ich mer
beschnitten an dem achten tag von dem geschlecht jsrahel von der geburt beniamin: ein hebreer von den hebreern ein phariseer nach der ee:
ich iagt die kirchen gotz nach dem neyde: vnd ich wandelt on klag nach dem rechten das do ist in der ee.
Wann die ding die mir waren gewinn: dise hab ich gemasst ein verwústnung vmb cristum.
Iedoch ich maß alle ding zesein ein verwústnung vmb die vbersteigent wissentheit vnsers herren ihesu cristi meins herren: vmb den masst ich alle ding ein verwüstung. vnd ich maß sy als mist daz ich gewinn cristum.
vnd wúrd funden in im nicht habend mein recht daz do ist von der ee: wann das do ist von dem gelauben ihesu cristi. das recht das do ist von gott in dem gelauben
in zü erkennen. vnd die kraft seiner aufferstendung. vnd die geselschaft seiner leidung. entzampt gebildet zü seim tod:
ob ich in in etlich weyse engegen lauff zü der aufferstendung die do ist von den toten:
nit das ich ietzund hab entphangen oder daz ich ietzund bin volkumen. Wann ich nachuolg: ob ich etlicherweys begreiff in dem auch ich bin begryffen von ihesu cristo.
Brúder: ich maß mich nit habend begriffen. Wann eins: ich vergisse der ding die do seind do hinten wann ich streck mich selber zü den die do seind do vor:
ich nachuolg dem vorgeordenten lon: der obersten rüffung gotz in ihesu cristo.
Dorumb welh wir do sein durnechtig wir entphinden ditz: vnd ob ir wisst kein ander ding. vnd ditz hat eúch gott eroffent.
Idoch zü disem volkum wir das wir wissen ditz selbe: vnd beleiben in dem selben orden.
Brúder seyt mein nachuolger: vnd behút die die also geend als ir do habt vnser bilde.
Wann manig geend die ich eúch dick sagte: wann auch nu weinent sag ich feinde des creútzes cristi:
der ende ist der tod: der bauch ist ir gott: vnd ir wunniglich in ir schand die do wissent die irdischen ding
Wan vnser wandelung ist in den himeln. Douon wir beyten des behalters vnsers herren ihesu cristi:
der do widerbildet den leib vnser demüt entzampt gebildet dem leibe seiner lauter: nach der wirckung seiner krafft mit der er im auch mage vnderlegen alle ding.
DOrumb mein aller liebsten brúder vnd begerlichsten; mein freud vnd mein kron: alsust steet im herren vil lieben.
Ich bit euchodiam vnd flech sinthicen ditz selb zewissen im herrn.
Ich bitt auch dich gesell germon: hilff den die mit mir haben gearbeit in dem ewangelio mit clementen vnd mit den andern meinen helffern: der namen do seind geschriben in dem büche des lebens.
Zü allen zeyten freuwet eúch im herren: aber sag ich freuwet eúch.
Eúwer maß sey derkannt allen leúten. Der herre ist nachen.
Vnd seyt nit sorgsam: wann in allen gebetten vnd flechunge mit der machung der gnaden eúwer eischung seint erkannt bey got.
Vnd der fride gotz der do vbersteigt allen sinn: der behút eúwer hertz vnd eúwer vernunft in ihesu cristo vnserm herren.
Von des hin brúder welch ding seind gewer. welch seind gerecht. welch seind keusch. welch seind heilig. welch do seind lieblich. welche do seind güter benennung. ist keiner hand tugent. ist keiner hand lob der zucht. dirr ding gedenckt:
die ir habt gelernet. vnd entphangen. vnd gehort. vnd gesechen an mir. Dorumb dise thüt: vnd got des frides wirt mit eúch.
Wann ich bin gröslich erfreuwet im herren das ir zü etlichem zeyte habt wider bluet zeentphinden vmb mich als ir auch habt entphunden. Wann ir wart bekúmert.
Ich sag es nit vmb den gebresten. Wann ich habe gelernt in den ich bin begnúgent.
Ich kan gedemútigen: vnd kan begnügen. Vnd ich bin geschickt allenthalben in allen dingen: vnd satten vnd hungern vnd begnúgen vnd armkeit zeleiden.
Ich mag alle ding: in dem der mich stercket.
Idoch ir thet wol: ir gemeinsampt eúch meim durechten.
Wann auch ir von philipenß ir wisst das an dem anfang des ewangeliums do ich gieng von macedonia. kein kirch gemeinsampt sich zü mir in der redlikeit der gab vnd der entphachung. nuer ir allein:
wann ir santet mir auch zü thesalonicam zü eim mal vnd zwir zü dem nutz.
Wann ich süch nit die gabe: wann ich süch den begnúglichen wücher in eúwer redlikeit.
Wann ich hab alle ding: vnd begnúg. Ich bin erfúllt mit entphachungen von epafrodithen: die ir sant zü eim geschmack der senft ein anentphencklichs opffer geuellichs gott.
Wann mein gott der erfúllt all eúwer begerung nach seinen reichtumen in wunniglich in ihesu cristo.
Wann got vnd vnserm vatter sey wunniglich: in den werlt en der werlt amen.
Grússt einen ieglichen heiligen in ihesu cristo. Eúch grússent alle die brúder die mit mir seind.
Eúch grússent alle heiligen: wann aller meiste die do seind von dem haus des keysers.
Die genade vnsers herren ihesu cristi sey mit eúwerem geist Amen.
Paulus bot ihesu cristi durch den willen gotz. vnd thimotheus der brüder:
den heiligen vnd den getreuwen brúdern. die do seint zü colosenses in ihesu cristo. Gnad sey mit eúch vnd frid von got vnserm vatter: vnd von dem herrn ihesu cristo.
Wir machen genade gotte vnd dem vatter vnsers herrn ihesu cristi zü allen zeyten betent vmb eúch:
wir horten eúwer treuwe in ihesu cristo vnd die lieb die ir habt vnder allen heiligen
vmb die züuersicht die eúch ist gesetzt in den himeln: die ir habt gehort in dem wort der warheit des ewangeliums
daz do ist kument zü euch als es ist in aller der werlte. vnd wüchert vnd wechst als in euch von dem tage an dem irs habt gehort vnd erkannt die genad gotz in der warheit:
als ir habt gelernet von epafroditen vnserm liebsten entzampt knechte: der do ist ein getreuwer ambechter ihesu cristi vmb euch.
Der vns auch hat eroffent eúwer lieb im geist.
Vnd dorumb von dem tag wir haben gehort wir horten nit auf zebetten vnd zeeischen vmb eúch: das ir wert erfúllt in der erkennung seins willen in aller weysheit vnd in geistlicher vernunft:
das ir geet wirdigklich geuallent got durch alle ding: wüchert vnd wachst in eim ieglichen güten werck in der wissentheit gotz:
gesterckt in aller kraft nach dem gewalt seiner lauter in aller gefridsam vnd in langer vollendung vnd mit geistlicher freuden:
wir machen genad got vnd dem vatter: der vns macht wirdig in dem teil des losses der heiligen in dem liecht der warheit.
Der vns erlöst von dem gewalt der vinster: vnd vns vbertrüg in das reich des suns seiner liebe:
in dem wir haben erlösung in die vergibung der súnden.
Der do ist ein bild des vngesichtigen gotz. ein erstgeborner aller der geschöpffd:
wann in im seind geordent alle ding in den himeln vnd auff der erde die gesichtigen vnd die vngesichtigen. Es seyen die tron oder die herschaft oder die fúrstenthüm oder die gewelt: durch in vnd in im seind geschaffen alle ding.
Vnd erselb ist vor allen: vnd alle dinge die besteend in im.
Vnd erselb ist ein haubt des leibes der kirchen der do ist ein anuang ein erstgeborner von den totten: das erselb sey haltent die herschaft in allen dingen.
Wann in im entzampt geuiel zeentwelen leiplich aller erfúllung der gotheit:
vnd durch in seind zeuersúnen alle dinge: zesein gefridsam in im durch das blüt sein creútzes es seyen ding die do seind in den himln oder die do seind auff der erde.
Vnd ir do ir etwenn wart gefrembdet von dem gelauben vnd feinde des sinns: in den bösen wercken:
wann nu hat er versúnet in dem leib seins fleisches durch seinen tod. eúch zegeben heilig vnd vnfleckhaftig vnd vnberesplich vor im:
idoch ob ir beleibt gegruntuesst in dem gelauben vnd stete vnd vnbeweglich von der züuersicht des ewangeliums das ir habt gehort: das do ist gebrediget in aller geschöpffd die do seind vnder dem himel: des ich paul bin gemacht ein ambechter:
nu freuwe ich mich in den martern vmb eúch: vnd er fúlle die ding die do gebrasten der leidunge cristi in meim fleisch vmb seinen leib der do ist die kirch.
Des ich bin gemacht ein ambechter nach der teylung gotz die mir ist gegeben in eúch: das ich erfúlle daz wort gotz.
die taugen cristi die do was verborgen vor den werlten vnd vor den geschlechten: wann nu ist sy eroffent seinen heiligen
den sy got nit wolt machen zeerkennen die reichtum der wunniglich dirr taugen vnder den heiden: die do ist cristus ein züuersicht der wunniglich in eúch:
den wir erkunden: zeberespen einen ieglichen menschen vnd zelernen einen ieglichen menschen in aller weysheit: das wir geben einen ieglichen menschen durnechtig in ihesu cristo:
in dem auch ich arbeit zestreyten nach seiner wirckung die er wirckt in mir in der kraft.
Wann ich wil eúch zewissen wiegethan sorge ich habe vmb eúch vnd vmb die do seind zü laodici. vnd die do nit sachen mein antlútz in dem fleisch:
das ir hertzen werden getröstet gevnderweyst in der lieb vnd in allen reichtum der erfúllung der vernunft in der erkennung der taugen gotz des vatters vnsers herren ihesu cristi:
in dem do seind verborgen alle die schetze der weysheit vnd der wissentheit.
Wann ditz sag ich: daz eúch keiner betrieg in der höch der rede.
Wann ob ich ioch bin abwesent mit dem leib: wann mit dem geist bin ich mit eúch ich freuwe mich vnd sich eúwer ordnung. vnd sein vestenkeit. die do ist in cristo vnd erfúll das do gebrast dem nutze eúwers gelauben.
Dorumb als ir habt entphangen vnsern herrn ihesum cristum geet in im.
gewurtzelt vnd vber bauwet in im. vnd geuestent in dem gelauben vnd als ir habt gelernt: also begnúgt in im in der machung der genaden.
Secht das eúch keiner betrieg durch die werltlichen weysheit: vnd durch die vppigen triegkeit nach den sitten der menschen. nach den elementen dirr werlt: vnd nit nach cristum.
Wann in im entwelt leiplich alle die erfúllung der gotheit:
vnd ir seyt erfúllt in im der do ist ein haubt alles fúrstenthüms vnd des gewalt.
In dem auch ir seyt beschnitten mit der beschneidung nit gemacht mit der hand in der beraubung des leibs des fleisches: wann in der beschneidung cristi
wann ir seyt entzampt begraben zü im in den tauff: in dem auch ir seyt derstanden durch den gelauben der wirckung gotz der in erstünd von den toten.
Vnd ir do ir wart tod in den misstaten vnd in der vberwachsung euers fleisches er entzampt leblichet eúch mit im er vergab eúch all misstat.
er vertiligt die hantuesst des gebottes wider eúch die eúch was widerwertig. Vnd er nams im selber von mitzt zehefften dem creútz:
er beraubt die fúrstenthüm vnd die gewelt der vberfürt dúrstiklich: offenlich sy zeúberwinden in im selber.
Dorumb keiner vrteil eúch in dem essen oder in dem trincken oder in dem teyl des messtages oder in der monfeier oder der sambstag
die do seind ein schatte der kúnftigen dinge: wann der leib cristi.
Keiner verleyt eúch wellent in der demüt vnd in der geistlikeit der engel die er nit sicht: vppigklich zerbleetes sinns seins fleischs:
vnd nit helt das haubt von dem aller der leibe ist zesamen geknúpphet vnd gemachet die fúgungen mit der ambechtunge vnd wechst im herren in der merung gotz.
Dorumb ob ir seyt tod in cristo von den elementen dirr werlte: was vrteylt ir noch als die lebentigen in dirr werlt.
Nit enrúrt. noch bekort. noch begreifft:
alle ding die do seind in die verderbung in der selben gewonheit nach den geboten vnd nach den leren der mann:
ernstlich die do seind habend die redlikeit der weysheit in der vberflússikeit oder hochfart vnd in der demüt vnd nit zeschonen dem leib: noch in etlicher eren zü der sattheit des bauches vnd zü dem fleische des fleisches.
DOrumb ob ir seyt entzampt erstanden mit cristo sücht die ding die do seint oben do cristus ist sitzent zü der zeswen gotz:
entphint die ding die do seind oben: nit die do seind auf der erden.
Wann ir seyt tod vnd eúer leben ist verborgen mit cristo in gott:
wann so cristus eúer leben erscheint: denn derscheinent auch ir mit im in wunniglich.
Dorumb tödiget eúwer gelider die do seind auff der erd: die gemein vnkeuschung. die vnreinikeit. die gelust. die böß begerung. vnd die argkeit. die do ist ein dienst der abgötter.
vmb dise ding kam der zorn gotts auf die sún des vngelauben:
in dem ir auch etwenn wandelten do ir lebten in in.
Wann nu legt auch von eúch alle ding: den zorn die hinterrede die vnwirdikeit des vbeln den spot das schemlich wort lasst nit aus von eúwerem munde.
Nichten welt ligen einander: ziecht aus den alten menschen mit seinen wercken
vnd vasst in einen neuwen der do ist erneuwert in der erkennung gotz der in geschüff nach seinem bild:
do nit ist heide noch iude: der man vnd das weip. die beschneidung vnd die vberwachsung. der frembd vnd der scita. der eigen vnd der frey: wann cristus ist alle ding in allen.
Vasst eúch als die erwelten gotz heilig vnd liebe ineder der erbarmd: die gúte. die maß. die demútikeit. die gefridsam.
vndertragt aneinander vnd vergebt eúch selber ob etlicher hat die klag wider den andern: als eúch auch der herr vergab also auch ir.
Wann vber alle dise ding habt die lieb das do ist ein band der durnechtikeit:
vnd der frid cristi derfreuwet sich in eúweren hertzen. in dem ir seyt gerüffen in eim leib: vnd seyt danckber.
Wann das wort cristi entwelt in eúch begnúglich: in aller weysheit lernt vnd manent eúch selber in gesengen vnd in loben vnd singt dem herren in geistlichen gesengen in der gnade singend dem herrn in eúweren hertzen
Alles das ir thüt in dem wort oder in dem werck: alle ding thüt in dem namen vnsers herrn ihesu cristi: macht gnad gott dem vatter durch in.
Weip seind vndertenig den mannen: als es gezimpt im herrn.
Mann habt lieb eúwere weib: vnd nicht enwelt sein bitter zü in.
Súne gehorsampt den gebereren durch alle ding: wann ditz ist geuellich dem herren.
Vetter nichten welt bewegen eúwer sún zü der vnwirdikeit: das sy nit werden lútzels gemútz.
Knecht gehorsampt eúeren fleischlichen herren durch alle ding: nicht dient dem augen das ir geuallt den leúten: wann vörchtent den herrn in der einualt des hertzen.
Was dings ir thüt: das werckt von dem gemút. als dem herren vnd nit den menschen:
wisst das ir entphacht vom herrn den widergelt des erbs. Dient dem herren ihesu cristi.
Wann der do thüt daz vnrecht der entphecht das das er thet vngencklich: vnd die entphachung der leib ist nit bey got.
Ir herrn tüt den knechten daz do ist gerecht vnd geleich: wisst das auch ir habt einen herrn im himel.
Ansteet dem gebet: wacht in im in der machung der gnaden:
bettet entzampt vmb vns: das vns got aufthü die túr des worts zereden die taugen cristi: dorumb bin ich auch geuangen:
das ich sy eroffent also das mir gezimpt zereden.
Geet in der weysheit zü den die do seind auswendig: erlöst das zeyt.
Eúwer wort sey zü allen zeyten in genade bewart mit der weysheit: daz ir wisst in welcherweys eúch gezimpt zeantwurten eim ieglichen.
Thyticus der liebst brüder vnd der getreuw ambechter vnd der entzampt knecht im herren der mach eúch kunt alle ding die bey mir seind:
den ich sante zü eúch zü disem selben das er erkenn die ding die bey eúch seind: vnd eúwere hertzen werden getröst
mit honesimo dem lieben vnd dem getrewen brüder der do ist von eúch: der thüt eúch kunt alle ding die hie werden getan.
Eúch grússt aristarchus mein entzampt geuangner: vnd marcus der nefe barnaba: von dem ir entphiengt die gebot. Ob er kumpt zü eúch: entphacht in.
Vnd ihesus der do ist gesagt gerecht: die do seind von der beschneidung. Dise seind allein mein helffer in dem reich gotz: die mir waren ein trost.
Eúch grúst epafras der do ist von eúch der knecht ihesu cristi: zü allen zeyten ist er sorgsam in den gebetten vmb eúch: das ir steet durnechtig vnd vol in allem dem willen gotz.
Ich gib im gezeúg: das er hat vil arbeit vmb eúch vnd vmb die die do seind zü ierapoli.
Eúch grüsst lucas der liebst artzt: vnd demas.
Grússt die brúder die do seind zü laodicie vnd nimphan vnd die kirchen die do ist in seim hause.
Vnd so dise epistel wirt gelesen bey eúch. macht auch das sy werd gelesen der kirchen zü laodicie: vnd die von laodici werde eúch gelesen.
Vnd sagt arcippo. Sich die ambechtung du hast entphangen im herren: das du sy erfúllest.
Meinen grüsz: in der hande pauls. seyt gedenckent meiner bande. Die genad vnsers herren ihesu cristi sey mit eúch allen Amen.
Paulus vnd siluanus vnd thimotheus: der kirchen zü thessolonicenseß in got dem vatter vnd dem herrn ihesu cristi:
genad sey mit eúch vnd fride von gott dem vatter vnd von dem herren ihesu cristo. Wir machen gnad zü gott zü allen zeyten vmb eüch alle
wir machen euwer gedenckung on vnderloß in vnsern gebetten: vnd wir gedencken des wercks eúwers gelauben vnd der arbeyt. vnd der lieb. vnd der enthabung der züuersicht vnsers herren ihesu cristi: vor gott vnd vnserem vatter.
Lieben brúder wisst eúwer erwelung von gott:
wann vnser ewangelium was nicht allein zü eúch in dem wort wann auch in der kraft vnd in dem heiligen geiste vnd in maniger erfúllung: als ir wisst wiegetan wir warn mit eúch vmb eúch.
Vnd ir seyt gemacht vnser nachuolger vnd des herrn: zü entphachen daz wort in manigen durechten vnd mit der freud des heiligen geists:
also das ir seyt gemacht ein bild allen gelaubigen in macedonia vnd in achaia.
Wann von eúch ist vermert das wort des herren nicht allein in macedonia vnd in achaia: wann auch eúwer gelaube der do ist zü gott der ist durnechtige an einer ieglichen stat: also das vns nit sey durfft etwas zü reden.
Wann sy selb erkundent von vns wiegetanen eingang wir hetten zü eúch: vnd in welcherweys ir seyt bekert zü gott von den abgöttern zedienen got dem lebentigen vnd dem gewern:
vnd zebeyten seins suns von den himeln ihesu den er derstünde von den toten: der vns hat erlöst von dem kúnftigen zorn.
Wann brúder ir selb wisst vnsern eingang zü eúch. wann er was nit vppig:
wann wir erlitten manig ding: vnd geirret mit lastern als ir wisst in philipenß: wiegetan züuersicht wir hetten im herrn zereden zü eúch das ewangelium gotz in maniger sorg.
Wann vnser vnderweysung die was nit von dem irrtum oder von der vnreinnigkeit noch in triekeit:
wann als wir sein bewert von got das vns wurd glaubt daz ewangelium also red wir: nit als geuallent den leúten: wann gott der do bewert vnser hertzen.
Wann wir waren etwenn nit in dem wort der geuallung als ir wisst: noch in der schuld der argkeit gott der ist gezeúge:
wir süchen nit die wunniglich von den leúten noch von eúch novh von den andern
wie das wir eúch mochten sein ein búrd als die botten cristi. Wann wir sein gemacht lútzel in mitzt eúer als die amme fúrt ir súne:
also begert wir eúch geitigklich. wir wolten eúch antwurten nit allein das ewangelium gotts wann auch vnser seln: wann ir seyt vns gemachet vil liebe.
Wann brúder seyt gedenckente vnser arbeit vnd der múdung: wirckent tages vnd nachts. das wir eúwer keinen beschwerten: wir bredigten in eúch daz ewangelium gotz.
Wann ir seyt gezeúg vnd gott: wie heilig vnd gerecht vnd on klag wir eúch waren ir do habt gelaubt:
wir flechten eúwer ieglichen als der vatter sein sun als ir wisst:
vnd tröstent bezeúg wir das ir gienget wirdigklich zü gott der vns rieff in seim reiche vnd in die wunnigklich.
Vnd dorumb mach wir genad got on vnderloß: wann do ir entphiengt von vns das wort der gehörd gotz ir entphiengt es nit als das wort der menschen wann als das gewer wort gotz ist: der do wirckt in eúch ir do gelaubt an in.
Wann brúder ir seyt gemacht nachuolger der kirchen gots die do seind in iude in ihesu cristo: wann ir habt auch erlitten die selben ding von eúweren geschlechten als auch sy von den iuden:
die auch erschlügen den herrn ihesum vnd die weyssagen vnd iagten vns: vnd sy geuallent nit gott. sy seind widerwertig allen leúten:
vnd werent vns zereden zü den heiden das sy nit werden behalten: das sy zü allen zeyten erfúllent ir súnde. Wann der zorn gotz fúrkam auf sy vntz an das ende.
Wann brúder wir sein gescheiden von eúch zü dem zeit mit dem mund. vnd mit der gesicht nit mit dem hertzen: wir eilten begnúglich zesechen eúwer antlútz mit maniger begerung:
wann wir wolten kumen zü eúch. Ernstlich ich paulus zü eim mal vnd aber: wann sathanas der bekúmert vns.
Wann welch ist vnser züuersicht oder freude oder ein kron der wunniglich? Seyt ir denn nit vor vnserm herren ihesu cristo in seiner zükunft?
Wann ir seyt vnser wunniglich vnd freude.
DOrumb wir enthaben nit von des hin. vns geuiel allein zebeleiben zeathen:
vnd wir santen thimothe vnsern brüder vnd den ambechter gotz vnd vnsern entzampt wircker in dem ewangelio cristi eúch züuesten vnd zü vnderweysen vmb eúer trew:
das keiner werd bewegt in disen durechten. Wann ir selb wisst: das wir sein gesetzt in disem.
Wann ioch do wir waren bey eúch wir bredigten euch vns zü derleiden die durechten: als es ist gethan vnd ir wisst es.
Vnd dorumb ich enthabt nit von des hin ich sant zü erkennen eúwer treuwe: das euch villeicht icht versüch der der do versüchet: vnd vnser arbeit wirt eitel.
Wann nu so thimothe kumpt von euch zü vns vnd vns derkunt euwer treuw vnd die lieb: vnd das ir vnser habt zü allen zeyten güt gedenckung: begerent vns zü gesechen. als auch wir eúch:
dorumb brúder wir sein getröst in euch in allem vnserem gebresten vnd in dem durechten vmb euwer treuw:
wann nu leben wir: ob ir steet im herren.
Wann wiegethan machung der genade múg wir gott widergeben vmb euch in aller freud mit der wir vns frewen vmb euch vor vnserm herren:
wir betten begnúglich tags vnd nachts daz wir gesechen euwer antlútz vnd erfúllen die ding die do gebrestent euwers gelauben?
Wann erselb got vnd vnser vatter vnd der herre ihesus cristus der richte vnsern weg zü euch.
Wann der herre manigueltig euch: vnd mach zebegnúgen euwer lieb vnder einander vnd in alle: als auch die vnser in euch
zeuesten euwer hertze on klag in der heiligkeit vor gott vnd vnserm vatter in der zükunfte vnsers herren ihesu cristi mit allen seinen heiligen.
DOrumb brúder von des hin bitten wir vnd flechen euch in dem herren ihesu: also das ir habt entphangen von vns in welcherweys euch gezimpt zegeen vnd also zegeuallen got das ir auch also geet: das ir begnúgt mer.
Wann ir wisst die gebott die ich euch gab durch vnsern herrn ihesum cristum.
Wann ditz ist der will gotz euwer heiligkeit das ir euch enthabt von der gemein vnkeusch:
das euwer ieglicher wisse zebesitzen sein vasse in heiligkeit vnd in eren:
nit in der marter der begirden als auch die heiden die do misskennent gott.
Vnd daz keiner vbergee noch betrieg seinen brüder in dem geschefft: wann der herre ist ein recher von allen disen dingen als wir euch vor sagten vnd haben euch bezeúgt.
Wann got der rieff vns nit in vnreinikeit: wann in heiligkeit.
Dorumb der do verschmecht dise ding der verschmecht nit den menschen wann got: der ioch gabe seinen heiligen geist in eúch.
Wann wir hetten euch nit durft zeschreiben von der lieb der brüderschaft. Wann ir selb habt gelernt von gott: das ir liebhabt an einander.
Ditz thüt auch an allen brúdern: in allem macedonia. Wann brúder wir bitten euch das ir begnúgt mere:
vnd gebt fleyß daz ir seyt senft. vnd das ir thüt euwer geschefft. vnd wirckt mit euweren henden als wir euch gebuten:
vnd das ir geet ersamklich zü den die do seind auswendig. vnd begert kein dings.
Wann brúder wir wellen euch nit misskennen von den schlaffenden: daz ir nit werdent betrúbt als auch die andern die do nit habende züuersichte.
Wann ob wir gelauben das ihesus ist tod vnd erstünd: also züfürt auch got mit im die do schlieffen durch ihesum.
Wann dise ding sag wir euch in dem wort des herren: wann wir do leben wir do sein vbrig: wir fúrkumen nit in der zükunft des herren die die do schlieffen.
Wann erselb der herr steigt ab vom himel in dem gebot vnd in der stymm des ertzengels: vnd in dem horn gotz vnd die do seind tod in cristo die erstend züm ersten.
Dornach wir wir do leben wir do werden gelassen wir werden entzampt gezuckt mit in in den wolcken cristi engegen in den luften: vnd alsust werd wir zü allen zeyten mit dem herren.
Dorumb tröstend an einander in disen worten.
Wann ir bedurfft nit daz ich eúch schreib von den zeyten vnd von den bewegungen.
Wann ir selb wisst das fleyssiglich: das der tag des herren kumpt also in der nacht als der dieb.
Wann so sy sagent fride vnd sicherkeit: denn kumpt vber sy der gech tod als das ser in dem leib der habenden: vnd entphfliechent nit.
Wann brúder ir seyt nit in den vinstern: das eúch der tag begreiff als der dieb.
Wann alle seyt ir sún des liechts: vnd sún des tags. Wann ir seyt nit der nacht noch der vinstern.
Dorumb wir schlaffen nit als auch die andern: wann wir wachen vnd sein getempert.
Wann die do schlaffent nachts schlaffent sy: vnd die do seind truncken nachts seind sy truncken.
Wann wir wir do sein des tags wir sein getempert: geuasst mit dem halsperg des gelauben vnd der lieb vnd mit dem helm der züuersicht vnd der behaltsam:
wann got der satzt vns nit in einem zorne wann in die gewinnung der behaltsam durch vnsern herren ihesum cristum
der do ist tod vmb vns: es sey das wir wachen oder schlaffen: wir leben enzampt mit im.
Dorumb tröst einander. vnd pauet einander: als ir auch thüt.
Wann brúder wir bitten eúch das ir erkennt die die do arbeitent vnder eúch: vnd eúch vorsint im herrn. vnd eúch manent:
daz ir sy habt begnúglich in der lieb vmb ir werck: habt den frid mit in.
Wann brúder wir bitten euch: berespt die vnsenften: tröst die lútzels gemútes. entphacht die siechen: seyt gefridsam zü allen zeyten.
Secht das keiner widergebe vbel vmb vbel: wann zü allen zeyten nachuolget dem das do ist güt vnder einander vnd in all.
Zü allen zeyten freuwet eúch im herrn:
bettent on vnderloß:
macht genad in allen dingen. Wann ditz ist der will gotz in ihesu cristo: in eúch allen.
Nicht enwelt verleschen den geist:
nicht enwelt verschmechen die weyssagung.
Wann alle ding bewert: das güt ist das behabt:
vnd enthabt eúch vor allen bösen bilden.
Wann erselb gott des frides geheilig eúch durch alle ding: das eúwer geist vnd die sel vnd der leib werd behút gentzlich on klage an dem tag der zükunft vnsers herren ihesu cristi.
Wann gott der ist getreuwe der eúch rieff: der es auch thüt.
Brúder: bettent vmb vns.
Grússet alle die brúder: in dem heiligen kusse.
Ich beschwer eúch bey dem herrn: das die epistel werd gelesen allen heiligen brúdern.
Die genad vnsers herren ihesu cristi sey mit eúch allen. Amen.
Paulus vnd siluanus vnd thimotheus: der kirchen zü thessalonicenses in gott vnserm vatter vnd dem herren ihesu cristo:
gnad sey mit eúch vnd frid von gott vnserm vatter vnd von dem herrn ihesu cristo.
Brúder wir súllen zü allen zeyten machen genade gott vmb eúch also als es ist wirdig: das eúwer gelaube vberwachse vnd die lieb eins ieglichen eúwer aller begnúg vnder einander:
also daz auch wir selb werden gewunniglicht in eúch in den kirchen gotz vmb eúwer gefridsam vnd vmb treuwe in allen eúeren durechten vnd in den trúbsalen die ir erleidet
zü der beyschaft des gerechten vrteyls gotz: das ir werdet gehabt wirdig in dem reich gotz vmb den ir auch erleidet:
iedoch ob es ist recht bey got widerzegeben daz trúbsal den die eúch betrúbent:
vnd eúch ir do wert betrúbt die rüe mit vns in der eroffnunge des herrn ihesu vom himel mit den engeln seiner kraft
zegeben die rach in der flammen des feúers den die do nit derkannten gott vnd die do nit gehorsampten dem ewangelium vnsers herrn ihesu cristi.
Die do gebent ewig peine in den tod vor dem antlútz des herrn vnd vor der wunniglich seiner kraft:
so er kumpt zewerden gewunniglicht in seinen heiligen. vnd zewerden wunderlich in allen die do gelaubten: wann vnser gezeúg ist gelaubt vber eúch an dem tag.
In dem wir auch betten zü allen zeyten vmb eúch das vnser got eúch gerüchen zerúffen mit seiner rüffung: vnd erfúll allen den willen der güten
das der nam vnsers herren ihesu cristi werd geleútert vmb eúch: vnd ir in im: nach der genad vnsers gotz vnd des herrn ihesu cristi.
Wann brúder wir bitten eúch durch die zükunft unsers herren ihesu cristi vnd vnsers samnungers in disem selben:
daz ir nit schier werdet bewegt von eúweren sinnen noch erschreckt durch den geist noch durch das wort noch durch die epistel als gesant durch vns: als der tag des herren ansteet.
Keiner verleyt eúch in keinerweys. Wann nuer es kum züm ersten misshellung: vnd der man der súnde wirt eroffent der sun des verleuses.
der do ist widerwertig vnd erhaben vber alles das das do ist gesagt gott oder das do wirt geert: also das er sitze in dem tempel gotz er zeygt sich als er sey gott.
Behabt ir nit daz do ich was bey eúch ich sagt eúch dise ding?
Vnd nu wisst ir was do enthabt: das es werd eroffent in seim zeyt.
Wann ietzunt wircket er die taugen der vngangkeit: allein das der do hellt nun behab: biß das es werd getan von mitzt.
Vnd denn wirt eroffent der vngeng den der herre ihesus erschlecht mit dem geist seins mundes: vnd verwúst in in der entleúchtung seiner zükunft.
wann des zükunft ist nacht der wirckung sathanas in aller kraft vnd in zeychen vnd in lúglichen wundern
vnd in allem widerteyl der vngangkeit den die do verderben: dorumb das daz sy nit entphiengen die lieb der warheit das sy wurden behalten.
Vnd dorumb gott der sant in die wirckung des irrthums das sy gelaubent der luge:
daz sy alle werdent geurteilt die do nit glaubten der warheit: wann sy gehullen der vngangkeit.
Wann lieben brúder von gott wir súllen zü allen zeyten machen genad gott vmb euch: das euch gott züm ersten hat erwelt in behaltsam in die heiligkeit des geistes vnd in dem gelauben der warheit:
in dem er euch auch hat gerüffen durch vnser ewangelium in die gewinnung der wunniglich vnsers herrn ihesu cristi.
Dorumb brúder stet: vnd behabt die sitten die ir habt gelernt: es sey durch das wort oder durch vnser epistel.
Wann erselb vnser herr ihesus cristus vnd gott vnser vatter der vns liebhett. vnd vns gab den ewigen trost vnd güt züuersicht
der vnderweyse eúwere hertzen in genad: vnd vestens in eim ieglichen güten werck vnd in dem wort.
UOn des hin brúder bettet vmb vns das das wort des herren lauf vnd werd gelautert als auch bey euch:
vnd das wir werden erlöst von den vnzimlichen vnd von den bösen leúten. Wann der gelaube ist nit aller.
Wann gott der ist getrew der euch vestent: vnd behút vor dem vbeln.
Wann brúder wir versechen vns von euch im herren: das ir thüt die ding die wir euch gebuten: vnd tüt sy.
Wann der herr richt eúwer hertzen in der lieb gotz: vnd in der gefridsam cristi.
Wann brúder wir erkunden euch in dem namen vnsers herrn ihesu cristi: das ir euch abziecht von eim ieglichen brüder gend vnordenlich: vnd nit nach dem sitten den sy entphiengen von vns.
Wann ir selb wisst in welcherweys euch gezimpt vns nachzeuolgen: wann wir waren vnder euch in rüw
noch assen das brot vergeben von keim: wann in arbeit vnd in múung wir worchten tags vnd nachts: das wir eúeren keinen beschwerten:
nit als wir nit hetten den gewalt: wann das wir vns selb gaben ein bild vns nachzeuolgen.
Wann do wir warn bei euch wir erkunten eúch dise ding: wann ob etlicher nit wil wircken: der esse nit.
Wann wir horten etlich gend vnder euch in rüw nit werckent: wann tünd húbschlich.
Wann den die do seind in dise weys derkúnd wir vnd flechen in dem herren ihesu cristo das sy wercken vnd essen ir brot mit schweigung.
Wann brúder nit enwelt gebresten wol zütün.
Wann ob etlicher nit gehorsampt vnserm wort disen merckt durch die epistel: vnd nit vermischet eúch mit im das er werd geschemlicht.
Vnd nichten welt in achten als ein feind: wann berespt in als den brüder.
Wann erselb der herr des frides geb eúch den ewigen frid an einer ieglichen stat. Der herr sey mit euch allen amen.
Meinen grüß in der hand paulus: das do ist ein zeychen in einer ieglichen epistel. Die ich schreib.
Die genad vnsers herrn ihesu cristi sey mit eúch allen Amen. Hie endet die ander epistel zü den Thessallonicensern Vnd hebt an die vorrede úber die erste epistel zü Thymotheo.
Paulus bot ihesu cristi nach dem gebot gotz vnd vnsers behalters ihesu cristi der do ist vnser züuersicht:
sey zü thimothe dem lieben sun in der trewe: genad vnd erbarmd vnd frid von got vnserm vatter vnd von dem herren ihesu cristo.
Als ich dich bat daz du belibest zü ephesi do ich gieng in macedon. das du erkúntest etlichen das sy nit anders lerten:
noch vernemen an die spiler vnd an die vngeenten geschlecht: die mer geben die fragen denn die pauung gotz die do ist in dem gelauben.
Wann das ende des gebotts ist die lieb: von reinen hertzen. vnd von güter gewisssen: vnd von dem gelauben ongeleichsen.
Von dem etlich irrten sy seind bekert in vppig rede:
sy wellent sein lerer der ee vnd vernement nit noch die ding die sy redent: noch von den sy vestent.
Wann wir wissen das die ee ist güt ob sy etlicher eelich neust:
wir wissen das dem gerechten nit ist gesetzt die ee wann den vngerechten vnd den nit vndertenigen: den vnmilten vnd den súndern den maintetigen vnd den verpannern den schlacheren vatter vnd mütter den manschlechten
vnd den gemein vnkeuschern der mann beyliger vnd den pflagern den lugnern vnd den mainaidern: vnd ob anders icht ist widerwertig der gantzen lere:
die do ist nach dem ewangelium der wunniglich des seligen gotz das mir ist gelaubt.
Ich mach genad dem der mich sterckt in ihesu cristo vnserm herren: wann er masst mich getreuw setzent in das hantwerck.
Ich do was züm ersten ein verspotter vnd ein iager vnd ein lesterer: wann ich hab begriffen die erbarmd gots wann in misskennung tet ich dise ding in dem vngelauben.
Wann die gnad vnsers herrn ihesu cristi vberbegnúgt mit der treuw vnd mit der lieb die do ist in ihesu cristo.
Getrew ist das wort vnd wirdig aller entphachung: wann ihesus cristus kam in dise werlt zemachen behalten die súnder: der ich bin der erst.
Wann dorumb hab ich begriffen die erbarmd: das ihesus cristus züm ersten zeygt an mir all gefridsam zü einer beyschaft der die im seint zegelauben in das ewig leben.
Wann dem kúnig der werlt dem vntödigen dem vngesichtigen dem allein got dem sey ere vnd wunniglich: in den werlten der werlte amen.
O sun thimothe ditz gebott entphilch ich dir nach den vorgenden die do weyssagten in dir: das du ritterscheftest in in güt ritterschaft
habent die treu vnd güt gewissen. Die etlich vertriben sy schiffbrúchten vmb den gelauben:
von den was himeneus vnd alexander die ich antwurt sathanas: daz sy nit leren zespotten.
DOrumb ich bit züm ersten aller flechungen gebette eischungen machung der genaden zewerden gemacht vmb all leút:
vmb die kúnig vnd vmb alle die do seind geschickt in der höch: das wir tün ein senftz vnd ein stilles leben in aller miltikeit vnd in keusch.
Wann ditz ist güt vnd anentphencklich vor got vnserm behalter:
der do wil das all leút werden behalten: vnd zekumen zü der erkennung der warheit.
Wann ein got ist vnd ein mitler gotz vnd der mann der man ihesus cristus:
der sich selber gab zü einer erlösung vmb all. Des gezeúg ist geuestent in seinen zeyten:
in dem ich bin gesetzt ein brediger vnd ein bott. Ich sag die warheit vnd leúg nicht: ein lerer der heiden in dem gelauben vnd in der warheit.
Wann ich wil all mann zebetten an einer ieglichen stat: sy heben auf reine die hende on zorn vnd on misshellung.
Vnd zegeleicherweys die weib in die geordent gewant. zeziern sich mit scham vnd mit temperung: nit mit gedreeten haren oder mit gold oder mit mergrislin oder mit teúrem gewand:
wann es gezimpt den weiben: das sy geloben die miltikeit durch die güten werck.
Das weib lern in schweigung: mit aller vndertenikeit.
Wann ich gestatt nit dem weibe zelernen noch zeherschen vber den man: wann zesein in schweigung.
Wann adam was züm ersten gebildt dornach eua:
vnd adam wart nit verleit: wann das weib was verleit in der vbergeung.
Wann sy wirt behalten durch die geberung der sún: ob sy beleibt in der treuw vnd in der lieb vnd in der heiligkeit mit der temperung.
GEtreuw ist daz wort. Ob etlicher begert eins bistumbs: ein güt werck begert er.
Dorumb es gezimpt dem bischoff zesein vnberesplich. ein man eins weibs: einen getemperten. einen witzigen. vnd einen gezierten. einen keuschen. einen herberger. einen lerer.
nit einen weins truncken. nit einen schlacher. wann einen messigen: nit einen krieger. nit einen geitigen.
aber einen wol fúrgesatzten seim haus: habent vndertenig sún mit aller keusch.
Wann ob etlicher nichten weys fúr zesein seim haus: in welcherweys hat er fleyß der kirchen gotz.
Nicht ein newen bekerten. so er wirt erhaben in der hochfart daz er icht vall in das vrteyl des teúfels.
Wann im gezimpt auch zehaben einen güten gezeúg von den die do seind auswendig: das er icht vall in den itwiß vnd in den strick des teúfels.
Zegleicherweys die ambechter keusch. nit zwiualtiger zungen. nit gegeben vil weins: nit nachuolgent dem lesterlichen gewinnen:
habent das hantwerck des gelauben in reiner gewissen.
Wann dise werdent auch züm ersten bewert: vnd ambechten also das sy haben kein schulde.
Zegleicherweyse die weyb zesein keusch: nit hinderredent: getempert. getrew in allen dingen.
Ioch die ambechter seyen mann eins weibs: die do wol vor seyen iren súnen vnd iren heusern.
Wann die do wol ambechten. die gewinnent in selb güte wirdigkeit: vnd vil trostes in der treuw die do ist in ihesu cristo.
O sun thimothe dise ding schreib ich dir: ich versich mich schier zekumen zü dir.
Wann ob ich mich saume: das du wissest in welcherweys dir gezimpt zewandeln in dem haus gotts das do ist die kirch gotz des lebentigen ein seúl vnd ein vestenkeit der warheit.
Vnd offenlich ist michel die heiligkeit der erbermde die do ist eroffent im fleisch. sy ist gerechthaftigt in dem geist: sy erschein den engeln sy ist gebredigt den leúten: sy ist gelaubt in der werlt. sy ist entpfangen in wunniglich.
Wann der geist spricht offenlich. daz in den iungsten zeiten sich etlich scheident von dem gelauben: sy vernement sich an die geist des irrthums vnd in den leren der teúfel.
sy redent die lug in triegkeit vnd habent vnrein ir gewissen:
sy werent zegemecheln: sy lerent zü enthaben vor den essen die got hat beschaffen zü entphachen mit der machung der genad den getreuwen: vnd den die do kanten die warheit.
Wann alle die geschöpffd gotz ist güt: vnd ist nit züuerwerffen daz do wirt entphangen mit der machung der genad.
Wann es wirt geheiliget durch daz wort gotz vnd durch das gebet.
Dise ding fúrleg den brúdern. du wirst ein güter ambechter ihesu cristi: erzogen mit den worten der treuw vnd mit der güten lere der du bist nachgeuolgt.
Wann scheuche die tumben vnd die eytel spiler. Vb dich selber zü der miltikeit.
Wann die leiplich übung ist nútz zü lútzeln dingen. Das aber die senftmútikeit ist nútz zü allen dingen: habent die geheyssung des lebens. das do nu ist vnd des kúnftigen.
Getrew ist das wort: vnd wirdig aller entphachung.
Wann in disem arbeyten wir vnd vns wirt geflücht wann wir versechen vns an gott den lebentigen: der do ist ein behalter aller menschen: aller meyst der getreuwen.
Dise ding gebeút vnd lere.
Keiner verschmech dein iugent: wann biß ein beyschaft der getreuwen. in dem wort. in der wandelung. in der liebe. in der treuw. in der keusch.
so ich kum vernym dich an die letzen vnd an die vnderweysung der lere.
Nichten wellst verschmechen die gnad die in dir ist: die dir ist gegeben durch die weyssagung mit der auflegung der hende des priesters.
Dirr ding gedenck: biß in in: das dein nutz werd eroffent allen.
Vernym dich an die lere vnd stee in ir gerecht in disen: wann thüstu ditz. du machst dich ioch selber behalten: vnd die die dich hörent.
Nicht beresp den allten: wann flech in als ein vatter. die iungen als die brúder:
die alten als die mútter: die iungling als die schwestern. in aller keusch.
Ere die witwen. die do seind gewere witwen.
Wann ob etlich witwe hat sún oder enencklein: sy ler sy züm ersten wol zerichten ir haus vnd wider zegeben das entlechent mal den vettern. Wann ditz ist anentphencklich vor got.
Wann die do ist ein gewere witwe vnd ein vngetröst die versech sich an gott: vnd anstee tages vnd nachts den flechungen vnd den gebeten.
Wann die do ist in den wollusten: lebentich ist sy tod.
Vnd dise ding gebeút: das sy seind vnberesplich.
Wann ob etlicher nit hat rüch der seinen vnd aller meyst der heimlichen. der hat verlaugent der treuw: vnd ist erger denn der vngetreuw.
Die witwe werd nit mynner derwelt denn von .lx. iaren. die do ist gewesen ein weib eins mannes:
habent den gezeúg in güten wercken: ob sy hat erzogen súne. ob sy hat entphangen in die herberg ob sy hat gezwagen die fúß der heiligen: ob sy hat geambecht den die do leident das durechten: ob sy ist nachgeuolgt eim ieglichen güten wercke.
Wann scheuch die iungen witwen. Wann so sy seind vnkeusch sy wellen gemecheln in cristo:
sy haben die verdampnung: wann sy habent gemacht vppig die ersten treuw.
Wann auch zegeleicherweys músiglich lernt sy vmbgen die heuser: wann nit allein mússiglich wann auch wortlich vnd húbschliche reden das nit gezimpt.
Dorumb wil ich die iungen witwen zegemecheln. zegebern sún zesein mútter des ingesindes: vnd vmb die gnad des flüchs zegeben kein schuld dem widerwertigen.
Wann ietzunt seind etlich hindersich gekert nach sathanas.
Ob etlicher getreuwer oder ob etliche getrew hat witwe der vnder ambecht in das die kirch nit werd beschwert: das den die do seind gewer witwen begnúge.
Die priester die do wol vor seind die werden gehabt wirdig zwiualtiger ere: aller meyst die sich arbeyten in dem wort vnd in der lere.
Wann die schrift spricht. Nit verbind den munde des ochsen des trettenden. Vnd wirdig ist der wirckent seins lones.
Nit enwelst entpfachen die besagung wider den priester: nuer vnder zweyen oder dreyen gezeúgen.
Die súnder berespe vor allen: das auch die andern haben vorcht.
Ich bezeug vor got vnd vor ihesu cristo vnd vor seinen erwelten engeln. das du behútest dise ding nichten tü on vor vrteil: zeneygen in einen andern teyl.
Nit aufleg die hende schier keim: noch gemeinsam dich zü den frembden súnden. Behút dich selber keusch.
Nichten welst ioch trincken wasser: wann nútze eine lútzels wein vmb deinen magen vnd vmb deinen emssig siechtum.
Die súnd etlicher leút die seind offen fúrgend zü dem vrteil: wann auch etlich die nachuolgent.
Wann auch zegeleicherweys die güten seind offen: vnd die sich anders habent die múgen sich nit verbergen.
Dorumb die knecht die do seind vnder dem ioch die massen ir herren wirdig aller eren: das der nam des herrn vnd die ler icht werd verspott.
Wann die do habent getreuw herren die verschmechent ir nit wann sy seind gebrúder: wann sy dienent mer wann sy seind getrew vnd lieb: das sy werden teylhaftig der gütet dise ding die lere: vnd vnderweyse.
Wann ob etlicher anders leret. vnd nit gehillt den gantzen worten vnsers herrn ihesu cristi. vnd der ler die do ist nach der erbarmd:
dirr ist hoch fertig nit wissent wann siechent vmb die fragen vnd vmb die streit der wort: von den do werdent geborn neyd krieg spot vbel arckwon.
quelungen der menschen die zerbrochenkeit des hertzen vnd die do seind beraubet von der warheit: sy massent die erbarmd zesein ein den gewinn.
Wann die erbarmd ist ein michler gewinn: mit begnúgung.
Wann in dise werlt brachte wir nichts: on zweiuel doraus múg wir nichts bringen.
Wann so wir haben die narung vnd do mit wir sein bedeckt: in disen dingen begnúg vns.
Wann die do wellent werden reich. die vallent in die versüchunge vnd in den stricke des teúfels vnd in manig begirden vnnutz vnd schedlichen: die die leút senckent in den tod vnd in den verleuse.
Wann die geitikeit ist ein wurtzeln aller bösen dinge: die etlich ieschen sy irrten von dem gelauben: vnd zweigten sich in manigen nöten.
Wann o du man gotts fleúch dise ding. Wann nachuolg dem rechten. der erbarmd. dem gelauben. der lieb. der gefridsam. der senft.
Streyt den güten streit des gelauben: das du begreiffest das ewig leben: in dem du bist gerüffen vnd begich güte begechung vor manigen gezeúgen.
Wann ich gebeút dir vor got der do leblicht alle ding in ihesu cristo der do gabe güten gezeúg vnder poncio pylatus ein güt begechung:
das du behútest ditz gebott on flecken vnberesplich vntz zü der zükunft vnsers herren ihesu cristi:
den do zeygt in seinen zeyten der selig vnd der allein gewaltig der kúnig der kúnigen: vnd der herschenden
der allein hat die vntödikeyt vnd entwelt in eim vngenechlichen liecht: den keiner der menschen sach noch enmag gesechen: dem sey wunniglich vnd ere vnd gebot ewiglich amen.
Gebeút den reichen dirr werlt nicht zewissen die hohen ding: noch zeuersechen an die vngewisheit der reichtum wann an gott den lebentigen der vns gibt alle ding begnúglich zeniessen:
lere sy wol zetün zewerden reich in güten wercken: zegeben leichtiglich. gemeinsamlich:
in schetzen ein güt gruntuesst in das kúnftig: das sy begreiffen das gewer leben.
O thymothe behút das gebot: scheuch die verpannen newerung der stymm vnd die widersetzung oder fúrsetzung der wissentheit der valschen namen:
die etlich ieschen sy vielen aus vmb den gelauben. Die gnad gotz sey mit dir. Hie endet die erste epistel vnd hebt an die vorrede über die ander epistel.
Paulus bot ihesu cristi durch den willen gotz nach der geheyssung des lebens das do ist in ihesu cristo.
thimothe dem lieben sun. genad vnd erbarmd vnd frid von gott vnserm vatter vnd von dem herrn ihesu cristo.
Ich mache genad meinem gotte dem ich diene von meinen fúrgeenden geberern in reiner gewissen: das ich habe deine gedenckunge on vnderloße in meinen gebetten tages vnd nachtes
begert ich dich zegesechen ich gedencke deiner treher das ich werd erfúllt mit freuden.
Zü entphachen die gedenckung des gelauben der in dir ist nichten geleichsent vnd der züm ersten entwelt in leide deiner anen vnd eunice deiner mütter. Wann ich bin gewiß das er auch ist in dir
vmb dise sache mane ich dich daz du erstest die gnad gotz die in dir ist durch die auflegung meiner hende.
Wann gott der gab vns nit den geist der vorcht wann der kraft vnd der lieb vnd der temperung.
Dorumb nit enwelst schemlichen den gezeúg vnsers herrn ihesu cristi noch mich seins geuangen: wann entzampt arbeyt in dem ewangelio nach der kraft gotz.
der vns hat erlöst vnd hat vns gerüffen mit seiner heiligen rüffung: nit nach vnsern wercken wann nach seim fúrsatz zü der genade. die vns ist gegeben in ihesu cristo vor den werltlichen zeiten.
Wann nu ist sy eroffent durch die entleúchtung vnsers behalters ihesu cristi: der do ernstlich hat verwúst den tod. wann er entleúcht das leben in vnzerbrochenkeit durch das ewangelium:
in dem ich bin gesetzt ein brediger vnd ein bott vnd ein meister der heiden.
Vmb welch sache erleid ich ioch dise ding: wann ich wird nit geschemlicht. Wann ich weyß wem ich gelaubt: vnd bin gewiß das er ist gewaltig zebehúten mein gebott an dem tag.
Hab daz bilde der gantzen wort gehort von mir in der trew vnd in der lieb in ihesu cristo.
Behút das güt gebot durch den heiligen geist der do entwelt in vns.
Wann ditz weyß ich das alle die do seind in asya seind abgekert von mir: von den ist phigellus vnd hermogenes.
Wann der herre geb die derbarmd dem haus onesiphori: wann erselb dick trost mich vnd er schamt sich nit meiner ketten:
wann do er was kumen zü rome sorgsamklich sücht er mich vnd vand mich.
Der herre geb im zefinden die erbarmde vom herren an dem tag. Vnd du erkanntest baࣙß wie manige ding er mir ambecht zü ephisi.
DOrumb du mein sun sterck dich in der gnad die do ist in ihesu cristo:
vnd die du hast gehort von mir durch manig gezeúg dise ding entphilch den getreuwen leúten die do auch werdent zimlich zelernen die andern.
Dorumb du arbeit als ein güt ritter ihesu cristi.
Keiner ritterschaft gott. der vnderwindet sich der werltlichen geschefft: das er dem geualle dem er sich hat bewert.
Wann ioch der do streit am streit der wirt nit gekrönt nuer er streyt elich.
Wann dem arbeitenden pauwer gezimpt züm ersten zü entphachen von den wüchern.
Vernym die ding die ich sag: wann der herr gibt dir vernunft in allen dingen.
Biß gedenckent vnsern herrn ihesu cristi zesein erstanden von den toten von dem samen dauids nach meim ewangelium
zü dem ich arbeit vntz zü den banden als vbel wirckent: wann das wort gots ist nit gebunden.
Dorumb alle ding die erleid ich vmb die erwelten: das auch sy begriffen die behaltsam die do ist in ihesu cristo mit himelischer wunniglich.
Getreuw ist das wort. Wann ob wir entzampt sterben. vnd wir leben entzampt:
wann ob wir erleiden vnd wir reichsen entzampt. Ob wir sein verlaugen vnd er verlaugent vns:
wann ob wir nit gelauben er beleibet getreuwe: sich selb mag er nit verlaugen.
Dise ding mane ich zebezeúgen vor got. Nit enwelst kriegen mit den worten: es ist zü nicht nútz nuer zü der verkerung der hörenden.
Sorg samcklich besorg dich selber. zügeben got ein bewerten wircker: einen vnschemlichen. recht betrachtent das wort der warheit.
Wann scheúch die verpannen vnd die vppigen rede. Wann sy nútzen vil zü der vnmiltikeit:
wann ir wort versecht als der krebsse. Von den ist hymeneus vnd phyletus:
die do seint geuallen von der warheit sagent die auferstendung ietzunt sein getan: vnd verkerten den glauben etlicher.
Wann die vesst gruntuesst gotz die stet: habent ditz zeichen. Der herre erkannt die sein seind: vnd ein ieglicher der do nennt den namen des herrn der scheid sich von der vngangkeit.
Wann in dem michelen haus seind nit allein vaß guldin vnd silbrin. wann auch húltzin vnd irdein: vnd ernstlich eins in eren: wann das ander in lasster.
Wann ob sich etlicher gereinigt von disen: der wirt ein vaß in eren geheiligt: vnd nútz dem herrn bereit zü allem gütem werck.
Wann fleúch die iungen begirden: wann nachuolg dem rechten dem gelauben der lieb dem fride mit den die do anrüffent den herrn mit reinem hertzen.
Wann scheúch die tumben fragen vnd die do seind on lere: wiß das sy geberent krieg.
Wann dem knecht des herren gezimpt nit zekriegen: wann zesein senft zü allen. lerlich. gefridsam
mit maß berespent die die do widerstend der warheit: das in gott etwenn geb die büß zü derkennen die warheit.
vnd sich scheiden von den stricken des teúfels: von den sy waren gehabt geuangen nach seim willen.
Wann ditz wisse das in den iungsten tagen. anstend verderblich zeyt:
vnd die leút werdent liebhaben sich selber. geitig. erhaben. hochfertig. spotter vngehorsam den vettern. vndanckber maintetig.
on begerunge on fride. lesterer. vnenthebig. vnmilt. on güt.
verrater. widerspenig. zerbleet liebhaber der wollustigen ding. mer denn gotz:
ernstlich sy haben daz bild der miltikeit. wann sy verlaugent seiner kraft. Vnd dise die scheúch.
Wann von den seind die durchbrechent die heuser vnd fúrent die weiblin geuangen geladen mit den súnden. die do werdent gefürt in manigerhand begirden:
ze allen zeyten lernt sy. vnd volkument nymmer zü der wissentheit der warheit.
Als iamnes vnd mambres widerstünden moyses. also widerstend auch dise der warheit: leút zerbrochens gemúts. versprochen vmb den glauben:
wann sy nit nútzent von des hin. Wann ir vnweysheit wirt offen allen leúten: als auch die ir was.
Wann du bist nachgeuolgt meiner lere. der ordnung. dem fúrsatz. dem gelauben der langen volendung der lieb der gefridsam
der iagungen den leydungen. welch mir seind getan ze anthyoch zü ychonio zelistris. solich iagung ich hab erlitten vnd der herr hat mich derlöst von allen.
Vnd alle die do wellen leben miltiglich in ihesu cristo die werdent leiden daz durechten.
Wann die bösen leút vnd die verlaiter die nútzent in ergrung: sy irrent vnd sendent in irrtum.
Wann du beleib in den dingen die du hast gelernt. Vnd die dir seind gelaubt: wisse von wem du sy hast gelernt.
wann du hast erkannt die heiligen büchstaben von deiner iugent. die dich múgen vnderweysen zü der behaltsam durch den gelauben der do ist in ihesu cristo.
Wann all götlich schrifte ein geetempt von gott. ist nútz zelernen. zestraffen. zü berespen. zü vnderweysen in der gerechtikeit:
das der man gotz sey durnechtig vnd gelert zü eim ieglichen güten werck.
ICh bezeúg vor gott vnd vor ihesu cristo der do ist zeurteilen die lebentigen vnd die toten. vnd sein zükunft vnd sein reich:
predig daz wort anstee zimlich vnd vnzimlich. berespe. fleche. straffe. in aller gefridsam vnd in der lere.
Wann das zeyt wirt so sy nit enthabent die gantzen ler: wann sy schatzent in maister nach iren begirden hitziger orn:
vnd ernstlich sy abkerend die gehörd von der warheit: wann sy werdent bekert zü den spilen.
Wann du wache. du arbeyt in allen dingen. thü das werck des ewangelisten. erfúlle dein ambechtung. biß getempert.
Wann ietzunt werd ich geopffert: vnd daz zeyt meiner enpindung ansteet.
Den güten streyt strait ich: den lauf volent ich: die trew behielt ich.
In dem kúnftigen ist mir gesetzt die kron des rechts: die mir der herr got gibt an dem tag der gerecht vrteyler. Wann nit allein mir: wann auch den die do liebhabent sein zükunft.
Eyl zükumen schier zü mir.
Wann demas der hat mich gelassen liebhabent dise werlt vnd gieng hin zü thessalonicam. crescens in galaciam. thytus in dalmaciam.
lucas ist allein mit mir. Nym marcum vnd züfúr in mit dir: wann er ist mir nútz in der ambechtung.
Wann thyticum ließ ich zü ephisi.
Den mantel den ich ließ zü troade bey carpum so du kumpst den bring mit dir vnd die bücher: wann allermeist das permüt.
Alexander der kúppferer der zeygt mir vile vbele ding: der herr wirt im widergeben nach seinen wercken:
den scheúch auch du. Wann er widerstünd ser meinen worten.
In meiner ersten beschirmung. keiner was bey mir. wann all liessen sy mich: es werd in nit geacht.
Wann der herr züstünd mir vnd sterckt mich daz sein bredig werd erfúllt durch mich: vnd alle leút hörn das ich bin erlöst von dem mund des lewen.
Wann der herr hat mich erlöst von eim ieglichen bösen werck. vnd macht mich behalten in sein himelisch reich: dem sey wunniglich in den werlten der werlte amen.
Grúß priscam vnd aquilam: vnd das haus onesiphori.
Erastus beleib zü corinth: trophinum ließ ich siech zü milet.
Eyle zükumen zü mir vor dem winter. Dich grússt eubolus vnd pudens vnd linus vnd claudia: vnd alle die brúder.
Der herr ihesus cristus der sey mit deim geist. Die gnad gotz sey mit eúch Amen Hie endet die ander epistel zü Thymotheo Vnd hebt an die vorrede über die epistel zü Thyto.
Paulus knecht gotz wann bott ihesu cristi nach der treuw der erwelten gotz vnd nach der erkennung der warheit. die do ist nach der erbarmd
in der züuersicht des ewigen lebens: die gott vor den werltlichen zeiten der do nit leúgt hat verheissen.
wann er hat eroffent sein wort in seinen zeyten in der bredig. die mir ist gelaubt nach dem gebot gotz vnsers behalters:
thyto dem lieben sun nach der gemeinen treuw dem sey genad vnd fride von gott dem vatter vnd von ihesu cristo vnserm behalter
Vmb die gnad ditz dings ließ ich dich zü cret daz du berichtest die ding die do gebrestent: vnd schickst priester durch die stet als ich auch dir hab geordent.
ob etlicher ist on schuld ein man: eins weibs habent getreuw sún nit in der besagung der vnkeusch oder nit vndertenig.
Wann es gezimpt dem bischoff zesein on schuld als dem teyler gotz: nit ein hochfertigen nit einen zwiueltiger zungen nit einen zornigen nit ein weins truncken nit ein schlager. nit einen geitigen des vnreinen gewins:
wann ein herberger einen gútigen: ein witzigen. einen getemperten. einen rechten. einen heiligen. einen enthebigen.
vmbuachent das getreuw wort das do ist nach der getreuwen lere: das er sey gewaltig zü vnderweysen in der gantzen lere. vnd zeberespen die die do widersagent.
Wann manig seind vngehorsam. vppiger red vnd verlaiter. wann allermeist die do seind von der beschneidung
dise gezimpt zeberespen: die do verkerent alle die heuser. sy lernt die ding die do nit gezimpt vmb die gnad des vnreinen gewins.
Einer von in ir eygner weyssag der sprach. Die von cret seind zü allen zeyten lúgner böß tier tregs bauches.
Dirr gezeúg ist gewer. Vmb dise sach beresp sy hertiglich das sy seyen gantz in der trew:
daz sy sich nit vernemen an die iudischen spiler vnd an den gebotten der mann die sich abkerent von der warheit.
Den reinen seind alle ding rein: wann den entzeúberten vnd den vngetreuwen nichts ist in reine: wann ir gedancken vnd die gewissen die seind vnrein.
Sy sagent sich zü erkennen gott wann sy verlaugent sein mit den wercken: so sy seind verbannen vnd vngleúbige vnd versprochen zü eim ieglichen güten wercke.
Wann du rede die dinge die do gezyment die gantzen lere.
Die alten daz sy sein getempert: witzig. gantz in der treuw: in der lieb in der gefridsam.
zegleicher weis die alten weib in heiliger waut: nit lesterin. nit dienent vil weins: wol lerent
das sy leren weysheit. Die iunglingen: das sy liebhaben ire mann: das sy liebhaben ir sún:
witzig. keusch. getempert habent die sorg des hauses: gútig vndertenig iren mannen. das das wort gots nit werd verspott.
Zügeleicherweys vnderweyse die iungen das sy sein getempert.
In allen dingen gib dich selb ein beyschaft güter werck: in der lere. in ganzheit. in keusch. in schwerheit.
Vnd vnberesplich das gantz wort: das sich der scham der do ist von dem widerwertigen: nit hab zesagen kein vbel van vns.
Die knecht zesein vndertenig iren herrn geuallent in allen dingen: nicht widersagent.
nit betriegent. zeigent die güten treuw in allen dingen: das sy ziern die ler gotz vnsers behalters in allen dingen.
Wann die genad gots vnsers behalters derschein allen leúten
sy lert vns: das wir verlaugnen der vnmiltikeit vnd die werltlichen begird. daz wir leben in dirr werlt temperlich vnd recht vnd milt:
beiten der güten züuersicht vnd der zükunft der wunniglich des micheln gots vnd vnsers behalters ihesu cristi:
der sich selb gab vmb vns das er vns erlöst von aller vngankeit: vnd gereinigt im ein onentphencklichs volck eim nachuolgends güter werck.
Dise ding lere vnd vnderweyse: vnd beresp mit allem gebott. Keiner verschmech dich.
Mane sy zesein vndertenig den fúrsten vnd den gewelten zegehorsamen: in dem gebot: zesein bereyt zü eim ieglichen güten werck:
nyemant zeuerspotten. nicht zesein kriegisch. wann messig: zeygent all senfte zü allen leúten.
Wann wir warn auch etwenn vnweyse vnd vngelaubig irrent wir dienten den begirden vnd den manigerhand wollusten: tünd in vbel vnd in neid: heslich. hasst wir einander.
Wann do die gút vnd die menscheit gotz vnsers behalters derschein
nit von den wercken des rechtes die wir tetten wann er macht vns behalten nach seiner erbarmd durch die waschung der andern geburt vnd der erneuwerung des heiligen geists
den er goß in vns begnúglich durch ihesum cristum vnseren behalter:
das wir werden gerechthaftiget in seiner genad wir seyen erben nach der züuersicht des ewigen lebens.
Getrew ist das wort. Vnd von disen wil ich dich zefesten: die andern daz die do gelaubent gott gerüchent vor zesein den güten wercken. Wann dise dinge seind güt vnd nútze den leúten.
Wann scheúch die tumen fragen. vnd die geschlecht der zungen vnd die kriege vnd die streyt der ee. Wann sy seind vnnútz vnd vppig.
Scheúch den mann irrer nach der ersten vnd nach der andern berespung:
wiß das er ist verkert der do ist in diser weys: vnd súnt so er wirt verdampt mit eygem vrteyl.
So ich sende zü dir artheman oder thyticum: eyle zükumen zü mir zü nichopolim. Wann do hab ich geordent zewintern.
Zenam den gelerten der ee vnd apollum die fúrseind sorgsamklich: das in nichts gebrest.
Wann das sy ioch lernen fúrzesein vnsern güten wercken zü den notturftigen nútzen: daz sy nit seind vnfruchtber.
Dich grússent die brúder die mit mir seind. Grúß die die vns liebhaben in der treuw. Die gnad gotz sey mit eúch allen Amen
Paulus geuangner ihesu cristi vnd thimotheus der brüder: philemon dem lieben vnd vnserm helffer.
vnd appie der liebsten schwester vnd archipo vnserm entzampt ritter: vnd der kirchen die do ist in deim hauß.
Genad sey mit eúch vnd frid von gott vnserm vatter: vnd von dem herrn ihesu cristo.
Ich mach gnad meim gott ich mach dein gedenckung zü allen zeyten in meinen gebetten
ich hort dein lieb vnd die treuw die du hast in dem herrn ihesu vnd in allen heiligen:
das die gemeinsamung deins gelauben der do ist in ihesu cristo werd scheinber in der erkennung alles güten wercks.
Wann ich hett groß freud vnd tröstung in deiner lieb: wann brúder die ineder der heiligen rüeten durch dich.
Dorumb hab ich vil trostes in ihesu cristo dir zegebieten das do gehort zü dem dinge: wann ich bitt mer
vmb dein lieb so du bist ein sölicher als der alt pauls wann auch nu ich geuangner ihesu cristi:
ich bit dich vmb honesimo meinen sun den ich gebar in meinen banden
der dir etwenn was vnnútze: wann ioch nu ist er mir vnd dir nútz:
den sante ich dir wider. Wann du enphach in als mein ineder.
Meinen liebsten sun den ich wolt mit mir haben: daz er mir ambecht fúr dich in den banden des ewangeliums.
Wann an deinen rate wolt ich nichts tün: das dein güt nit were als von gebresten. wann williglich.
Wann villeicht dorumb schied er sich von dir zü der stund. daz du in entphiengst ewiglich:
ietzunt nit als einen knecht wann fúr ein knecht den liebsten brüder: allermeist mir. Wann ioch wieuil mer dir: in dem fleisch vnd im herren?
Wann ob du mich hast einen gesellen: entphach in als mich.
Wann ob er dir etwas hat geschatt oder sol: daz acht mir.
Ich paulus schreib dise ding mit meiner hand. Ich vergilt es: nit das ich dir sage das du dich selb solt mir.
Dorumb brüder tü als ich eische ich nútze dich im herren: wider mach mein ineder.
Ich schreib dir ich versach mich von deiner gehorsam: vnd ich weyß das du tüst vber das daz ich sag.
Wann auch zegeleicherweys bereyt mir die herberg: wann ich versich mich eúch zegeben durch eúwer gebette.
Dich grüsst epafras mein entzampt geuangner in ihesu cristo:
marchus aristarchus demas vnd lucas mein helffer.
Die genad vnsers herren ihesu cristi die sey mit eúweren geist Amen.
GOtt ret etwen zü den vettern in den weyssagen in manigerhand rede vnd in manigerweyse:
zü iungst in disen tagen hat er gerette zü vns im sun den er schickt ein erben aller ding: durch den er auch macht die werlte.
Wie das er were ein schein der wunniglich. vnd ein bild seiner enthabung. Vnd trüg alle ding in dem wort seiner kraft er tüt gereinigung der súnden: er sitzt zü der zeswen der magenkraft in den hochen
alsuil er ist gemacht besser denn die engel: alsuil hat er geerbet einen vnderscheidlichern namen vor in.
Wann zü welchem der engel sprach er etwenn du bist mein sun ich gebar dich heút? Vnd anderweid. Ich wird im zü eim vatter: vnd er wirt mir zü eim sun.
Vnd aber so er einfúrt den erstgeborn in dem vmbring der erd er spricht. Vnd alle die engel gotz die anbettent in.
Vnd ernstlich zü den engeln spricht er. Der sein engel macht geist: vnd seinen ambechter einen flamm des feurs.
Wann zü dem sun. Dein trone got in den werlten der werlt: die rüt der geleicheit ist ein rüt deins reichs
Du hast lieb gehabt die gerechtikeit vnd hast gehasst die vngangkeit: dorumb gott dein got der sielb dich mit dem öl der freuden vor dein entzampt teylhaftigen.
Vnd o herre du hast gegruntuest die erde an dem angeng: vnd die werck deiner hend das seind die himel.
Sy verderbent wann du beleibst: vnd alle deraltent sy als die gewand.
Vnd du verwandelst sy als ein decksal vnd sy werdent verwandelt: wann du selb bist deins selbs vnd dein iar gebrestent nit.
Wann zü welchem der engel sprach er etwenn sitze zü meiner zeswen: biß das ich geleg dein feind zü eim schamel deiner fúß?
Seint denn alle die geist ambechter: gesant in die ambechtung vmb die die do entphachent das erb der behaltsam.
Dorumb vns gezimpt begnúglich zebehúten die ding die wir haben gehort: daz wir villeicht icht abfliessen.
Wann ob das wort ist gemacht vesste daz do ist gesagt durch die engel. vnd ein ieglich vberganck vnd vngehorsam entphechte den rechten widergelt des lons:
in welcherweys entpfliech wir ob wir versaumen als michel behaltsam? Do sy hetten entphangen den anuang zü erkúnden durch den herrn: von den die do horten sy ist geuestent in vns entzampt:
bezeúgt von gott mit zeichen vnd mit wundern vnd mit manigerhande kreffte vnd mit teylungen des heiligen geists nach seim willen.
Wann got der vnderlegt nit den engeln den kúnftigen vmbring der erd: von dem wir reden.
Wann einer bezeúgt an einer stat sagent. Was ist der mensch daz du sein bist gedenckent: oder der sune des menschen daz du in heimsüchst?
Du hast in geminnert ein lútzel von den engeln: du hast in gekrönt mit wunniglich vnd mit eren: vnd hast in geschicket vber die werck deiner hend.
Vnd alle ding hastu vnderlegt seinen fússen. Wann in dem daz er im vnderlegt alle ding: er ließ im nichtz on vnderlegt. Wann nu sech wir im noch nit sein vnderlegt alle ding.
Wann wir sachen den ihesus der do ist geminnert ein lútzel den die engel. gekrönt mit winniglich vnd mit eren vmb die marter des tods: das die genad gotz bekort den tod vmb all.
Wann vmb den alle ding vnd durch den alle ding: den meister ir behaltsam der do züfúrt manig sún in die wunniglich den gezam zeuollenden durch die marter.
Wann der do geheiligt vnd die do werdent geheiligt: die seind all von eim. Vmb dise sach wirt er nit geschemlicht sy zerüffen brúder
sagent. Ich derkúnd deinen namen meinen brúdern: ich lob dich in mitzt der kirchen.
Vnd aber. Ich werd getrew in im. Vnd aber. Sich ich vnd mein kind: die mir got gab.
Dorumb daz die kind gemeinsampten dem fleisch vnd dem blüt: vnd erselb teylt zegeleicherweys den selben: das er durch den tod verwúst den der do hett das gebot des tods das ist den teúfel:
vnd die erlost die in der vorcht des tods warn schuldig dem dienst durch alles das leben.
Wann nye begreiff er die engel: wann er begreiff den samen abrahams.
Douon solt er werden geleich den brúdern durch alle ding: das er wurde ein barmhertziger vnd ein trewer bischoff zü gott: das er versúnt die misstat des volcks.
Wann in dem in dem er erleide vnd wart versücht: also er auch gewaltig ist zehelffen den die do werdent versücht.
Uon des hin heiligen brúder teylhaftige der himelischen rüffung. merckt ihesum ein botten vnd ein bischoff vnser beiechung:
der do ist getreuw dem der in macht: als moyses in allem seim haus.
Wann dirr ist gemacht oder gehabt wirdig merer wunniglich vor moyses: als vil merer eren hat das haus dem der es macht.
Wann ein ieglich haus wirt gebauwen von etlichen. Wann der do beschüff alle ding. Das ist got.
Vnd ernstlich moyses was getreuw in allem seim haus als ein knecht zü eim gezeúg der die do warn zesagen:
wann cristus ist als ein sun in seim haus. Das haus wir sein: ob wir behaben den trost vnd die wunniglich der züuersicht vest vntz an das end.
Als vmb was dings als der heilig geist spricht ob ir heút hort sein stymm
nichten welt erherten eúwere hertzen: als in der bitterkeyt nach dem tag der versüchung in der wúst.
Do mich versüchten eúer vetter: sy bewerten vnd sachen mein werck. Dorumb viertzig iar was ich leidig disem geschlecht:
vnd sprach dise irrent zü allen zeyten mit den hertzen. Wann sy erkannten nit mein weg:
den ich schwür in meim zorn sy gend nit in mein rüe.
Dorumb brúder secht: das villeicht das in eúwer keim sey ein vbels hertz des vngelauben sich zescheiden von gott dem lebentigen.
Wann vnderweyset euch selber durch einen ieglichen tag biß daz heút wirt vbernannt das keiner von euch erherte in der trugheit der súnden.
Wann wir sein gemacht teylhaftig cristo: idoch ob wir behaben den anfang seiner enthabung vesst vntz an das end:
als lang biß es wirt gesagt ob ir heút hort sein stymm nit enwelt erherten eúwer hertzen als in der bitterkeit.
Wann etlich hortens sy derbitterten: wann nit alle die do ausgiengen von egipt durch moysen.
Wann welchen was er leidig xl. iar? Denn nit den die do súnten: der eser do wurden nidergeschlagen in der wúst?
Welchen schwür er nit einzegeen in sein rüe: nuer den die do waren vngeleubig?
Vnd wir sachen das sy nit mochten eingen in sein rüe vmb den vngelauben.
DOrumb brúder wir vorchten: daz villeicht die geheissung ist ein gelassen in sein rüe. das keiner von eúch werd gemasst abwesent.
Wann es ist vns erkúnt als auch in: wann daz wort der gehörd daz veruieng in nicht vermischt dem glauben von den dingen die sy horten.
Wann wir geen ein in sein rüe wir do gelauben: als er sprach. Als ich schwür in meim zorn: sy gend nit in mein rü. Vnd ernstlich do volbracht warn die werck seyt der schickung der werlt:
wann einer sprach an einer stat von dem sibenden tag also. Vnd got der rüet an dem sibenden tag von allen seinen wercken.
Vnd anderweid an der stat. Sy gend nit in mein rüe.
Dorumb wann es ist etlichem vbrig einzegen in sy: vnd die den es züm ersten was erkúnt die giengen nit ein vmb den vngelauben:
aber zilt er in einen tag heút in dauid sagent. noch alsuil zeyts als do vor ist gesagt: ob ir heút hort sein stymm nit enwelt erherten ewer hertzen als in der bitterkeit.
Wann ob in ihesus nun hett gegeben rüe: nye hett er gerett von einer andern: nach disem tag.
Dorumb die durnechtige rüe wirt gelassen dem volck gotz.
Wann der do ist eingegangen in sein rüe: ioch erselb rüet von seinen wercken als auch gott von den seinen.
Dorumb wir eylen zegen in die rüe: das keiner vall in das selb bilde des vngelauben.
Wann das wort gotz ist lebentig vnd gewaltig vnd schnittiger eim ieglichen waffen scharff ietweder halb: vnd reicht vntz zü der teylung der sele vnd des geists. vnd der fúgung vnd der marck: vnd er ist ein vnderscheider der gedancken vnd der meinung des hertzen.
Vnd kein geschöpffd ist vngesichtig in seiner bescheude: wann alle dinge die seind nackent vnd offen in seinen augen: zü dem ist vns das wort.
Dorumb wir haben ein micheln bischoff ihesum den sun gotz der do durchbrach die himel: haben wir die beiechung vnser züuersicht.
Wann wir haben nit ein bischoff der do nit mag entzampt leiden vnsern siechtumen: wann versücht durch alle ding durch die geleichsam on súnd.
Dorumb wir genachen vns mit trost zü dem throne seiner genad: das wir begreiffen die erbarmde. vnd vinden die genad zimlicher hilff.
Wann ein ieglich bischoff der do ist genomen von den leúten der wirt geschickt vmb die leút in den dingen die do seind zü gott: das er opffer die gaben vnd die opffer vmb die súnd.
Der do múg entzampt sein leidig den die do misskennent vnd irrent: wann ioch erselb ist vmbgeben mit kranckheit:
vnd dorumb sol er opffern vmb die súnd. ioch als wol vmb sich selber als vmb das volcke.
Keiner nympt im die ere: wann der do wirt gerüffen von gott als aaron.
Also auch cristus der wunniglicht nit sich selber das er wúrd ein bischoff: wann der do sprach zü im. Du bist mein sun: heút gebar ich dich.
Vnd als er spricht an einer andern stat. Du bist ein pfaff ewiglich: nach dem orden melchisedech.
Der in den tagen seins fleischs opffert: die gebette vnd die flechungen mit starckem rüff vnd mit trehern. zü dem der in mocht machen behalten vom tod. vnd er wart erhört vmb sein ersamkeit.
Vnd ernstlich wie das er was der sun gotz er lernt gehorsam von den dingen die er derleid:
vnd vollendent ist er gemacht ein sache der ewigen behaltsam: allen den gehorsamenten im
er ist genant ein bischoff von gott nach dem orden melchisedech.
Von dem ist vns ein groß wort vnd ein vnunderscheidlichs zesagen: wann ir seyt gemacht schwache zehörn.
Wann do ir solt sein gewesen meister vmb daz zeyt: anderweid bedurft ir das ir wurdt gelert welchs seind die elementen des anuangs der wort gotz: vnd ir seyt gemacht als den durfft sey der milch nit der starcken speiß.
Wann ein ieglicher der do ist teylhaftig der milch: der ist vnteilhaftig des wortz des rechts. Wann er ist ein lútzeler.
Wann dise starck speiß ist der durnechtigen: der die vmb die gewonheit haben geúbt die sinn zü der vnderscheidung des güten vnd des vbeln.
Umb was dings laß wir vnderwegen daz wort des anuangs cristi wir werden getragen zü der durnechtikeit: nit legen anderweid die gruntuest der büß von den tödigen wercken. vnd des gelauben zü gott.
den tauff der lere. vnd der auflegung der hende. vnd der auferstendung der toten: vnd des ewigen vrteyls.
Vnd ernstlich wir thün dise ding: ob es gott gestatt.
Wann den die do zü eim mal seind entleúcht. vnd haben auch bekort die himelischen gaben. vnd seind gemacht teylhaftig des heiligen geists:
sy bekorten nit mynner das güt wort gotz. vnd die krefft der kúnftigen werlt:
vnd seind geuallen: vnmúglich ist in anderweid zeerneuweren zü der büß: anderweid kreútzigent sy den sun gotz in in selb: vnd habent in verschmecht.
Wann die erd die do dick trinckt den kumenden regen auff sy vnd sy gebirt zimlichen wücher den von den sy wirt gebauwen sy entphecht den segen von gott:
wann die do fúrbringt dorn vnd disteln vnd ist versprochen vnd nachen dem flüch. Der vollendung wirt in brinnung.
Wann aller liebsten wir versechen vns von euch besser vnd nechern ding der behaltsam: iedoch ob wir also reden.
Wann gott der ist nit vngerecht das er vergesse eúwers wercks vnd der lieb die ir habt gezeigt seim namen: wann ir habt geambecht den heiligen vnd ambechtent.
Wann wir begern ewer ieglichen zezeigen die selben sorg zü der erfúllung der züuersicht vntze an das ende
das ir nit wert gemacht trege: wann nachuolger der die mit dem gelauben vnd mit der gefridsam erbent die geheissung
wann gott gehieß abraham. wann er hett keinen merern durch den er schwür: er schwür durch sich selber
sagent. nuer gesegent gesegen ich dich vnd manigueltigent manigueltig ich dich:
vnd also lang tragent entphieng er die geheissung.
Wann die leúte schwerent bey iren mern: vnd der eyde ist ein ende zü der vestenkeit aller irer widerwertigkeit.
In dem got begnúglich wolt zeigen die vnbeweglikeit seins rates den erben der geheissung. er vndersatzt das geschworn recht:
das wir durch zwey vnbeweglich ding in den gott was vnmúglich zeligen. wir haben den aller vestesten trost wir do entzampt fliechen zehalten die fúrgesatzten züuersicht:
die wir haben gewiß vnd vest als ein anker der sele vnd eingend vntz in die ynnersten ding des decksals:
do ihesus der fúrlauffer eingieng vmb vns. er ist gemacht ein ewiger bischoff nach dem orden melchisedech.
Wann dirr melchisedech der kúnig salim der pfaff des obersten gotz der do begegent abraham do er widerkert von der schlachung der kúnig: vnd er gesegent im:
dem abraham teylt den zehenden aller ding: ernstlich züm ersten wirt er gesagt ein kúnig des rechts. wann auch dornach ein kúnig salim das ist ein kúnig des frides:
on vatter. vnd on mütter. vnd on geschlecht. nicht habent den anuang der tag noch ein ende des lebens: wann er ist geleich dem sun gotz er beleibt ein pfaff ewiglich.
Wann secht wie groß dirr was: dem auch abraham der patriarch gabe die zehenden von den erstlichen dingen.
Vnd ernstlich die do entphachent die pfaffheit von den súnen leui. die habent das gebott zenemen den zehenden von dem volck nach der ee daz ist von iren brúdern: wie das sy auch ausgiengen von den lancken abrahams.
Wann daz geschlecht wart nit gezalt in in. vnd der do nam den zehenden von abraham: der gesegent den der do hett die geheissungen.
Wann on all widersagung: das der mynner wúrd gesegent von dem merern.
Vnd ernstlich die sterbenden leút die nement hie den zehenden: wann do bezeúgt er das er lebt.
Vnd das es also sey gesagt: vnd leui: der do nam den zehenden der wart verzehent durch abraham.
Wann noch was er in den lancken des vatters: do im begegent melchisedech.
Dorumb ob die vollendung was durch die leuitischen pfaffheit. wann daz volcke entphieng die ee vnder im: was was noch durfft einen andern pfaffen aufzesten nach dem orden melchisedech vnd nit gesagt nach dem orden aarons?
Wann do die pfaffheit wart vbertragen: durfft waz auch das die vbertragung der ee wurd.
Wann in dem dise ding werdent gesagt der ist von eim andern geschlecht: von dem keiner was bereit zedienent dem allter.
Wann es ist offen das vnser herre ist geborn von iuda: in dem geschlecht moyses nichts hat gerett von den pfaffen.
Vnd es ist noch mer offen. das ein ander pfaff aufstet nach dem orden melchisedech
der nit ist gemacht fleischlich nach der ee des gebots: wann nach der kraft des vnentpintlichen lebens.
Wann er bezeúgt: das du bist ein pfaff ewiglich nach dem orden melchisedech.
Ernstlich die versprochenkeyt wirt gemacht des vorgenden gebottes vmb sein kranckheit vnd vmb die vnnútzikeit.
Wann die ee züfürt kein ding zü der durnechtikeit. Wann ein vnder einfúrung einer bessern züuersicht wirt gemacht durch die wir vns genachen zü got:
vnd alsuil es ist. es ist nit on geschworn recht. Ernstlich die andern seind gemacht pfaffen on geschworn recht:
wann dirr mit geschworn recht durch den der do sprach zü im. Der herre schwür vnd es reuwet in nit: du bist ein pfaff ewiglich.
Alsuil ist ihesus gemacht ein geheisser eins bessern gezeúgs.
Vnd ernstlich manig ander seind gemacht pfaffen nach der ee dorumb das in wurd gewert zebeleiben mit dem tod:
wann dirr hat ewig pfaffheit dorumb das er beleibt ewiglich.
Douon mag er auch machen behalten ewiglich er genacht sich durch sich selber zü got: zü allen zeiten lebentig zebitten vmb vns.
Wann vns gezam das vns wer ein sölicher bischoff: heilig. vnschedlich. vnentzeúbert. gesundert von den súndern. vnd gemacht höcher denn die himel.
Der nit hat teglichs durfft als die pfaffen die züm ersten opffernt die opffer vmb ir missetat: dornach vmb das volck. Ditz tet vnser herre er opffert sich selber zü eim mal.
Wann die ee schicket man pfaffen die do habent die kranckheit: wann das wort des geschworn rechts daz do ist nach der ee. schickt ein durnechtigen sun ewiglich.
Wann ein gesetz vber die ding die do werdent gesagt. Wir haben einen sölichen bischoff: der do entzampt sitzt zü der zeswen des gesesseß der michelich in den himeln
ein ambechter der heiligen. vnd des waren tabernackels: den gott macht vnd nit der mensch.
Wann ein ieglich bischoff wirt geschickt zeopffern die gaben vnd die opffer. Douon ist auch disem durfft etwas zehaben daz er opffer.
Dorumb ob er were auf der erde: er were nit ein pfaff do die warn die do opffernt die gaben nach der ee
die do dienent dem bild vnd dem schatten der himlischen: als moyses wart geantwurt do er volendt den tabernackel. Er sprach sich mach alle ding nach dem bild: das dir ist gezeigt an dem berge.
Wann nu hat er gelost ein besser ambechtung alsuil er ist ein mitler eins bessern gezeúgs: der do ist geheiligt in bessern geheissungen.
Wann ob der erst wer leer der schuld: ernstlich die stat dez andern wurd nit gesücht
Wann ieremias berespt sy vnd spricht. Secht die tag kument spricht der herr: vnd ich vollend ein neuwen gezeúg auf da haus iuda vnd auf das haus jsrahel:
nit nach dem gezeúg den ich macht iren vettern an dem tag an dem ich begreiff ir hand daz ich sy ausfürt von dem land egipt: wann sy beliben nit in meim gezeúg: vnd ich verschmecht sy spricht der herr.
Wann ditz ist der gezeúg den ich orden dem haus jsrahel nach disen tagen spricht der herr. ich gib mein ee in irm gemút vnd vberschreib sy in irm hertzen: vnd ich wird in zü eim got: vnd sy werdent mir zü eim volck.
Vnd ein ieglicher lert nit sein nechsten vnd ein ieglicher sein brüder sagent erkenn den herrn: wann all wissen sy mich von dem minsten vntz zü iren meisten:
wann ich werd vergiblich iren vngangkeiten. vnd ietzunt gedenck ich nit ir súnd.
Wann zesagen das neuw: eraltent das erst. Wann daz do eraltent vnd eraltent: ist necher dem tod. Vnd ernstlich der erst het die gerechtikeit der übung: vnd daz werltlich heilig.
Wann der erst tabernackel wart gemacht.
in dem do waren die kertzstal vnd der tisch vnd die fúrlegung der brot das do ist gesagt ein heiligkeit:
wann nach dem decksal: der ander tabernackel der do ist gesagt ein heiligkeit der heiligen
habent ein guldin rauchuaß vnd die arch des gezeúgs allenthalben bedeckt mit gold: in der do was der guldein aimer habent die manna. vnd die rüt aarons die do hett geblúet. vnd die taffeln des gezeúgs:
vnd auff ir waren die cherubin der wunniglich zebeschetigen die betstatt: von den nu nit ist züsagen durch all:
Wann do dise ding warn züsamen gelegt. also ernstlich in dem ersten tabernackel giengen zeallen zeyten die pfaffen zü vollenden die ambechtung der opffer:
wann in dem andern gieng allein der bischoff zü eim mal im iar nit on blüt das er opffert vmb sein misskennung vnd des volcks:
ditz bezeichent der heilige geist. den weg der heiligen nit zesein eroffent noch in dem ersten tabernackel habent die ordnung.
Die do ist ein geleichsam des gegenwertigen zeits: noch der do werdent geopffert die gaben vnd die opffer die do nit múgen gemachen durnechtig den dienenden nach der gewissen:
nuer allein in den essen vnd in den trincken vnd in manigerhand tauffe vnd in den gerechtikeiten des fleischs: vntz zü dem zeyt der aufgelegten besserung.
Wann cristus beleibent ein bischof der kúnftigen gütet durch einen weytern vnd durch ein durnechtigern tabernackel nicht gemacht mit der hand das ist nit dirr geschöpffd:
noch durch daz blüt der böck oder kelber wann durch eigens blüt gieng er zü eim mal in die heilikeit: er vand ewig erlösung.
Wann ob das blüt der böck vnd der stier vnd die besprengt asche der kelber geheiligt die entzeúberten zü der gereinigung des fleischs:
wieuil mer das blüt cristi der sich opffert got vnfleckhaftig durch den heiligen geist vnd gereinigt vnser gewissen von den tödigen wercken zedienen gott dem lebentigen.
Vnd dorumb ist er ein mitler des newen gezeúgs: das er mit dem tod vnderkem in der erlösung der vbergeungen. die do waren vnder dem ersten gezeúg: die do entphiengen die geheissung die seind gerüffen des ewigen erbs.
Wann wo der gezeúg ist: do ist durfft das der tod des bezeúgers vnderkum.
Wann der gezeúg ist geuesstent in den toten. In einer andern weis es verfecht nit: so der lebt der do hat bezeúgt.
Douon ernstlich der erst ist nit geheiligt on blüt.
Wann do alles das gebott der ee wart gelesen allem volck von moyses: er nam das blüt der kelber vnd der böck mit wasser vnd mit roter wolle vnd mit ysop: vnd besprengt das büch vnd alles volck
sagent. Ditz ist das blüt des gezeúgs: das gott gebot zü euch.
Vnd er besprengt auch zegeleicherweys mit dem blüt den tabernackel vnd alle die vaß der ambechtung.
Vnd alle ding wurden vilnoch gereinigt in dem blüt nach der ee: vnd die vergibung was nit on die vergiessung des blüts.
Ernstlich was was denn durfft den bilden der himelischen zewerden gereinigt mit disen opffern: wann sy selb die himelschen werdent gereiniget mit bessern denn mit disen opffern.
Wann ihesus gieng nit in die heiligkeit gemacht mit der hand die do seind bilden der gewern ding: wann in in selb den himel: das er nu erschein dem antlútz gotz vmb vns.
Wann er opffert sich selb nit dicke: als der bischoff eingieng in die heiligkeit in frembdem blüt durch alle iar.
In einer andern weys im gezam dick haben erlitten sind der schickung der werlt. Wann nu derschein er zü eim mal durch sein opffer in der vollendung der werlt. zü der verwústung der súnd
Vnd als es ist geordent dem menschen zü eim mal zesterben. wann dornach das vrteyl:
vnd alsust wart cristus geopffert zü eim mal zesterben. Wann dornach das vrteyl vnd alsust wart cristus geopffert zü eim mal zeuerwústen die súnd maniger: wann zü dem andern mal erscheint er on súnd den die sein beytent in behaltsam.
Wann die ee ist habent den schatten der kúnftigen gúte nit das selb bild der ding: das do niemer mag machen durnechtig die genachenden: die sy opffernt stetiklich mit den selben opffern durch all iar.
In einer andern weys die ambechter gereinigt zü eim mal: die hetten aufgehort zeopffern. Dorumb das sy fúrbas heten kein gewissen der súnd
wann die gedechtniß der súnd was in in durch alle iar.
Wann es ist vnmúglich mit dem blüt der stier vnd der böck abzenemen die súnd.
Dorumb eingend die werlt spricht er. Du woltest nit das opffer vnd das oblat: wann du hast mir volmacht den leib.
Vnd die entzúnten opffer vmb die súnd geuielen dir nit.
Do sprach ich. Sich ich kum. In dem haubt des büchs ist geschriben von mir: o got daz ich tü deinen willen.
Do vor sagent: wann die opffer vnd die oblat vnd die gantzen opffer vmb die súnd der enwoltestu nit. die do werdent geopffert nach der ee die geuielen dir nit.
do sprach ich sich ich kum. o got das ich tü deinen willen: er nimpt ab das erst das er bestetig daz ander.
In dem willen sey wir geheiligt: zü eim mal durch das opffer des leibs ihesu cristi.
Vnd ernstlich ein ieglich pfaff ist bereyt teglichs zeambechten: vnd dicke zeopffern die selben opffer die nymmer múgen abgenemen die súnd.
Wann dirr sitzt zü der zeswen gotz vnd opffert ein ewigs opffer vmb die súnd:
von des hin beyt er biß daz sein feind werden gelegt ein schamel seiner fúß.
Wann mit eim opffer hat er volendt die geheiligten ewiglich.
Wann vns entzampt bezeúgt der heilig geist. Wann dornach sprach er.
Wann ditz ist der gezeúg den ich bezeúgt zü in nach disen tagen spricht der herre ich gib mein ee in iren hertzen vnd vberschreib sy in ir gemút:
vnd ietzunt fúrbas gedenck ich nit ir súnd vnd ir vngangkeit.
Wann wo die vergibung dirr ding ist: ietzunt ist nit opffer vmb die súnd.
Dorumb brúder wir haben trost. in dem eingang der heiligen in dem blüt cristi
daz er vns anuieng ein neúwen weg vnd ein lebentigen. durch das decksal das ist durch sein fleisch:
vnd durch den micheln pfaffen vber das haus gotz:
wann wir genachen vns mit dem hertzen in die erfúllung des gelauben zebesprengen die hertzen von der bösen gewissen: vnd zü waschen den leib mit reinem wasser:
wir behaben die vnbeweglich beiechung vnser züuersicht wann er ist getreuw der do gehieß.
Vnd wir mercken an einander in der bewegung der lieb vnd der güten wercke:
nichten lassen vnsern samnung als gewonheit ist etlichen wann tröstent: vnd alsuil mer als ir gesecht den genachenden tag.
Wann ob wir willigklich súnden nach der entphachung der erkennung der warheit ietzunt wirt nit gelassen daz opffer vmb die súnd:
wann ein fraislich beytung des vrteyles vnd der neide des feuers: ist zeuerwústen die widerwertigen.
Wann der do macht vppig die ee moyses der stirbt on all erbarmd vnder zweyen oder dreyen gezeúgen:
wieuil mer erger quelung went ir zeuerdienen den der do vertritt den sun gotz. vnd fürt vnrein das blüt des gezeúgs. vnd tüt laster dem geist der genaden. in dem er ist geheiliget?
Wann wir wissen der do sprach. Mir die rach: vnd ich widergib. Vnd aber. Wann der herr vrteylt sein volck
Wann es ist fraislich zeuallen in die hende gots des lebentigen.
Wann gedenckt der ersten tag in den ir seyt entleúcht ir habt erlitten einen micheln streyt der martern:
vnd ernstlich in dem andern seit ir gemacht ein schawung den itwissen vnd den trúbsaln: wann in dem andern seit ir gemacht gesellen der die do wandelten also.
Wann ir habt entzampt erlitten mit den geuangen: vnd ir entphiengt den raube euwers güts mit freuden: vnd erkennt euch zehaben ein besser vnd ein beleibent enthabung.
Dorumb nichten welt verliesen eweren trost: der do hat den micheln widergelt.
Wann euch ist durfft der gefridsam: das ir tüt den willen gotz widertragt die geheissung.
Wann noch ein lútzel der do ist kúnftig der kumpt vnd saumpt sich nit:
wann der gerecht lebt von dem gelauben. Wann ob er sich hinderzeúcht: es geuellt nit meiner sel Wann ob er sich hinderzeúcht es geuellt nit in:
wann wir sein nit súne der hinderziechung in verleuse: wann des gelauben in die gewinnung der sel.
Wann der gelaube ist ein enthabung der ding der man hat züuersicht vnd ein deroffnung der die do nit erschinen.
Wann in disem gewunnen gezeúg die alten.
Wir vernemen mit dem glauben die werlt zesein gemacht mit dem wort gotz: das die gesichtigen wurden von den vngesichtigen.
Vmb den glauben abel der opffert got ein mers opfer denn kein: durch das gewan er den gezeúg zesein gerecht: gott der gab gezeúg seinen gaben: durch die er starb. vnd noch rett er.
Vmb den gelauben. enoch ward vbertragen das er nit sech den tod: vnd er wart nit funden: wann got der vbertrüg in. Wann vor der vbertragung hett er den gezeúg das er geuiel gott.
Wann es ist vnmúglich gott zegeuallen on den gelauben. Wann es gezimpt den genachenden zü gott zegelauben das er ist: vnd wirt ein loner den die in süchent.
Vmb den gelauben noe der entpfieng antwurt von den dingen die noch nit waren gesechen. vörtchtent bereyt er die arch zü der behaltsam seines hauses: durch die er verdampt die werlt: vnd er ist geschickt ein erb des rechts daz do ist durch den gelauben.
Vmb den glauben der do ist geheyssen abraham der gehorsampt auszegen an die statt die er was zü entphachen zü eim erb: er gieng auß vnd wisst nit wo er gieng.
Vmb den glauben wont er in dem land der geheissung als in dem frembden: zeentwelen in hútlin mit ysaac vnd mit iacob den entzampt erben der selben geheissung.
Wann er beyt der statt die do hett die gruntuesten: der gott was ein meister vnd ein macher.
Vmb den glauben. vnd sy selb sara. die vnberhaftig die entphienge die kraft vmb den gelauben in der entphachung des samens. ioch vber daz zeyt des allters: wann sy gelaubt zesein getreuw den der do gehieß.
Vnd dorumb sy wurden geborn von eim: vnd do dirr was tod sy waren in de menig als die stern des himels: vnd als der vnzellich sande der do ist an dem gestat des mers.
Dise sturben all vmb den gelauben sy entphiengen nit die geheissungen: wann sy sahen sy von verr vnd grüssten sy: vnd beiachen das sy waren gest vnd pilgerin auf der erde.
Wann die do sagent dise ding: die bezeichent sich zesüchen das vetterlich land.
Vnd ernstlich hetten sy das gedacht von dann sy warn ausgegangen: sy hetten das zeyt widerzekeren.
Wann nu eischent sy daz besser: das ist zewissen das himelisch. Dorumb got der wirt nit geschemlicht. zewerden gerüffen ir gott. Wann er hat in bereyt die stat.
Vmb den gelauben. abraham der opffert ysaac do er wart versücht: vnd er opffert den ein geborn der do entphieng die geheissungen:
zü dem gesagt ist. wann in ysaac wirt dir gerüffen der same:
er masst das got ist gewaltig in zü ersten von den toten. Vnd douon entphieng er in in einer geleichsam.
Vmb den gelauben. ysaac der gesegent iacob vnd esau von den kúnftigen dingen.
Vmb den gelauben. do iacob starbe er gesegent ein ieglichen der sún iosephs: vnd anbett die höch seiner rüt.
Vmb den gelauben. do ioseph starb er gedacht von dem ausgang der súne jsrahel: vnd gebot von seinen beinen.
Vmb den gelauben. Do moyses wart geborn er wart verholn .iij. moned von seinen geberern vnd dorumb daz sy hetten gesehen ein schons kind: sy vorchten nit das gebott des kúnigs.
Vmb den gelauben. do moyses wart gemacht groß er verlaugent sich zesein ein sun der tochter pharaons:
er derwelt mer zewerden gequelt mit dem volck gotz. denn zehaben die freud der zergencklichen súnde:
er masst merer reichtum den itwiß cristi denn den schatz der egiptier. Wann er versach sich an den widergelt.
Vmb den glauben. ließ er egipt: er vorcht nit die hertikeit des kúnigs Wann er enthabt den vngesichtigen als gesehente
Vmb den gelauben. begieng er das ostern vnd die vergiessung des blüts: das sy der icht rürt der do verwúst die ersten geborn.
Vmb den gelauben. vbergiengen sy das rote mere als durch die trucken erd: do daz bewerten die egiptier sy wurden verwúst.
Vmb den gelauben. vielen die mauren zü iericho in dem vmbgang .vij. tag. Vmb den gelauben. raab die gemein verdarb nit mit den vngeleubigen: zeentphachen die specher mit frid.
Vnd was sag ich noch? Wann des zeyts gebrist mir zü derkúnden. von gedeon. von barach. vonn sambson. von iepte. von dauid. von samuel. vnd von den andern weyssagen:
die durch den gelauben vberwunden die reiche. Sy worchten daz recht: sy entphiengen die geheissungen. Sy verhabten die mund der lewen:
sy verleschten die geche des feuers. Sy flúchtigten die gesellschaft des waffens: sy genasen vom siechtum: sy wurden gemacht starck am streyt. Sy verkerten die herbergen der frembden:
die weib entphiengen ir toten von der auferstendunge. Wann die andern seint gedent sy entphiengen nit die erlösung: das sy funden ein besser auferstendung.
Wann die andern die derlitten spot vnd schleg vnd hierúber die band vnd die karker:
sy seind gesteinet sy seind gesegt sy seind versücht: sy sturben in der erschlachung des waffens. Sy vmbgiengen in dachs fellen vnd in geyß fellen: gebrestig. geengstigt. gequelt:
der die werlt nit waz wirdig: sy irrten in den ainöden. in den bergen. vnd in den holern vnd in den klúften der erde.
Vnd sy wurden all bewert mit dem gezeúge des gelauben sy entphiengen nit die geheissung:
got fúrsehent etwaz bessers vmb vns: das sy nit wurden volendt on vns
Und dorumb wir haben ein sölichs in gesatztes wolcken der gezeúg: legen von vns all búrd vnd die súnd die vns vmbstet wir lauffen durch die gefridsam zü dem streyt vns fúrgesatzt.
wir sechen an ihesum den meister des gelauben. vnd den volender ihesum der do enthabt das kreútze im fúrgesatzt die freude. verschmecht die scham vnd sitzt zü der zeswen des gesesses gotz.
Gedenckt des der do hat erlitten ein sölich widersagung wider sich selb von den súndern: daz ir nit wert gemacht treg gebresten in ewern selen.
Wann ir habt noch nit widerstanden vntz an daz plüt zewiderstreiten wider die súnde:
vnd ir habt vergessen des trosts der da rett zü euch als zü den súnen sagent. Mein sun nichten welst verschmehen die lere des herren: noch múd werden so du wirst berespt von im.
Wann den der herre liebhat den kestigt er: wann er geiselt einen ieglichen sun den er entphecht.
Zeuolenden in der lere. Wann gott der opffert sich eúch als den súnen. Wann wer ist der sun den der vatter nit kestigt?
Vnd ob ir seyt auswendig der lere. der do all seind gemacht teilhaftig. Dorumb ir seit kebskinder vnd nit sún.
Ernstlich dornach het wir vetter lerer vnsers fleisch: vnd wir vorchten sy. Wieuil merer gehorsam wir nit dem vatter der geist vnd wir leben?
Vnd ernstlichen sy lerten vns in dem zeyt der lútzeln tag nach irm willen: wann dirr zü dem das do ist nútz zeentphachen in sein heiligkeit.
Wann ernstlich ein ieglichler in der gegenwurt die wirt nit gesehen zesein der freuden. wann des traurens: wann dornach gibt sy ein begnúglichen wücher des rechts den geúbten durch sy.
Dorumb richtent auf die gelassen hende vnd die enbunden knye:
vnd macht recht die genge eúwern fússen. das keiner hinck vnd irr. Wann mer werd gesunt.
Nachuolgt dem fride vnd der heiligkeit mit all: on die niemant gesicht got.
Schawet das keiner gebreste der genad gotz: noch kein wurtzel der bitterkeit anderweid keime: die eúch bekúmert vnd manig werdent entzeúbert durch sy.
Keiner sey ein gemein vnkeúscher oder ein verpanner als esau: der vmb ein essen verkaufft sein erst geburt.
Wann wisst: das er dornach begert zeerben den segen er ward versprochen. Wann er vand nit die statt der büß: wie das er sy sücht mit trehern.
Wann ir habt eúch nit genachent zü dem berúrlichen vnd zü dem genechlichen feúer vnd zü der túrmlung. vnd zü der tunckel vnd zü dem sturmwind
vnd zü dem done des horns vnd zü der stymm der wort: die etlich horten sy entschuldigten sich das in icht wurde das wort.
Wann sy trügen nit daz do wart gesagt: vnd ob das vich rürt den berg es wirt versteint.
Vnd also fraislich was es das do wart gesechen. Moyses sprach. Ich bin erschrocken vnd derpidemt.
Wann ir habt eúch genachent zü dem berge syon vnd zü der statt gotz des lebentigen zü der himelischen iherusalem. vnd zü der manig tausent der übung der engel.
vnd zü der kirchen der ersten die do seind entzampt geschriben in den himeln: vnd zü gott dem vrteyler aller der geist der gerechten vnd der durnechtigen.
vnd zü ihesum dem mittler des neúwen gezeúgs: vnd dem vergiesser des blütz. baß redent denn abels.
Secht das ir icht widersagt dem redenden. Wann ob die nit entpfluchen die do widersagten dem der do rett auff der erden. wieuil mer wir ob wir widersagen dem der do rett zü vns von den himeln:
des stymm bewegt do die erd: wann nu verheisst er sagent. Vnd ich beweg noch zü eim mal: nit allein die erd wann auch den himel.
Wann was ist es das er spricht noch zü eim mal: er eroffent die vbertragung der beweglichen ding als der getanen: das die ding beliben die do seint vnbeweglich.
Dorumb wir entphachen daz vnbeweglich reich wir haben die gnad: durch die wir dienen zegeuallen got mit vorcht vnd mit ersamkeit.
Wann vnser gott ist ein verwústends feuer.
Die lieb der brüderschaft beleib in eúch:
vnd nichten welt vergessen der herbergung. Wann durch dise geuielen etlich gott die die engel entphiengen in die herberg.
Gedenckt der geuangen als ir entzampt geuangner: vnd der arbeitenden als auch ir entzampt wont in dem leib.
Ein ersams gemecheln sey in allen: vnd ein vnfleckhaftigs bett. Wann got der wirt vrteiln die gemein vnkeúscher vnd die eebrecher.
Sitten seyen on arckeit: sy begnúgent der gegenwúrtigen ding. Wann erselb der herr sprache. Ich laß dich nit noch enlaß dich:
also das wir züuersichtigklich sagen. Der herre ist mir ein helffer: wann ich vörcht nit was dings mir der mensch thüt.
Gedenckt eúwer fúrgesatzten die do haben gerett zü eúch das wort gots: secht an den ausgange irr wandelung. nachuolget dem gelauben.
Ihesus cristus der do was gestern vnd heút: vnd erselb beleibt in den werlten.
Nichten welt werden verleyt mit den manigerley leren vnd mit den frembden. Wann es ist das besste zebestetigen das hertz mit der gnad: nit in den essen die do nit ennútzen den genden in in.
Wann wir haben ein alter: von dem nit habent gewalt zeessen die do dienent dem tabernackel.
Wann der vich blüt wirt eingetragen in die heiligkeit durch den bischoff vmb die súnd: ir leib werden verbrant auswendig den herbergen.
Dorumb das ihesus geheiligt das volck durch sein blüt er leid auswendig des tors.
Dorumb wir gen aus zü im auswendig der herbergen: vnd tragen seinen itwiß.
Wann wir haben hie nit ein beleibent stat: wann wir süchen die kúnftige.
Dorumb durch in opffer wir das opffer des lobs zü allen zeyten got: das ist den wücher der beiechenden lespen seim namen.
Wann nichten welt vergessen der wol thüung vnd der gemeinsamung Wann gott der wirt erarnet mig sölichen opffern.
Gehorsampt eúwern fúrgesatzten: vnd seyt in vndertenig. Wann sy selb wachent als sy seind zegeben rede vmb eúwer seln: das sy ditz thün mit freuden: vnd nit seúftzent. Wann ditz gezimpt eúch nit.
Bettent vmb vns. Wann wir versechen vns das wir haben gütt gewissen: vnd wol wellen wandeln in allen dingen.
Wann ditz bitt ich eúch mer zethün: so ich schnelligklich wird geschickt zü eúch.
Wann got des frids der do ausfürt von den toten den michelen hirten der schaff vnsern herrn ihesum cristum in dem blüt des ewigen gezeúgs.
er volmach eúch in eim ieglichen güten werck das ir thüt seinen willen: er selb thü in eúch das do geuall vor im durch ihesum cristum: dem sey wunniglich in den werlten der werlt amen.
Wann brúder ich bitt eúch: das ir vertragt das wort des trostes. wann ich schreibe eúch durch lútzele ding.
Erkennt thymothe vnsern brüder den gesanten: mit dem ich euch gesich so er kumpt schnelligklich.
Grússt all euwer fúrgesatzten: vnd all heiligen. Eúch grússent die brúder von lantparten.
Die genad sey mit euch allen Amen.
O theophile ernstlich ich macht die ersten rede von allen den dingen die ihesus anuieng zethün vnd zeleren:
vntz an den tag an dem er wart entphangen gebieten den botten die er erwelt durch den heiligen geist
Vnd den er sich selb gab lebentig nach seiner marter in manigen eroffnungen. erscheinent in durch .xl. tag: er rett von dem reich gotz.
Vnd entzampt essent gebot er in daz sy sich nichten schieden von iherusalem. wann das sy beyten der geheissungen des vatters die ir habt gehort durch meinen munde sagent:
wann ernstlich iohannes taufft im wasser: wann ir wert tauffen im heiligen geist.
Dorumb nit nach manigen disen tagen die do warn gesament die fragten in sagent. O herre: ob du in disem zeyt wider ordenst das reiche jsrahel?
Wann er sprach zü in. Eúch ist nit zü erkennen die zeyt oder die bewegung die der vatter hat gesetzt in seim gewalt:
wann ir entphacht die krefft des heiligen geists von obent kument in eúch: vnd ir wert mir gezeúg in iherusalem vnd in allem iude vnd in samari. vnd vntz an das end der erd.
Vnd do er die ding het gesagt: sy sahen in erhaben: vnd das wolcken entpfieng in von iren augen.
Vnd do sy in sachen geen in dem himel: secht zwen mann stünden bey in in weyssen gewanden:
die do ioch sprachen. Mann galileer was stet ir auff sechent in den himel? Dirr ihesus der do ist entphangen von eúch in den himel: alsust kumpt er als ir in sacht geen in dem himel.
Do kerten sy wider in iherusalem von dem berge der do ist geheissen der ölberg der do ist bey iherusalem: habent den weg des sambstags.
Vnd do sy waren eingegangen in den soler. sy stigen auff in die höche do sy beliben peter vnd iohannes iacobe vnd andreas philippe vnd thomas bartholomeus vnd matheus: iacob alphei vnd symon zelotes vnd iudas iacobi.
Dise warn all vollendent einhellich in dem gebet mit den weiben vnd mit maria der mütter ihesu: vnd mit seinen brúdern.
In den tagen peter stünd auf in mitzt der brúder vnd sprach Wann die gesellschaffte der mannen was vilnach entzampt .xx. vnd .C.
Er sprach o mann brúder: es gezimpt zü derfúllen die schrifte die der heilig geist vor rett durch den munde dauids von iudas der do was ein leyter der die do viengen ihesum
der do ward entzampt gezalt vnder vns: vnd hett gelost oder gewunnen daz loß dirr ambechtung.
Vnd ernstlich dirr besaß den acker von dem lon der vngangkeit: vnd aufgehangner oder do er was aufgehangen er zerreyß in mitzt: vnd alle die sein ineder die wurden verzett.
Vnd es ist gemacht kunt allen den die do entwelen in iherusalem: also das dirr acker in irr zunge ist geheissen acheldemach. das ist acker des blüts.
Wann es ist geschriben in dem büch der salme. Ir entwelung werd verwúst: vnd er enwirt nit der do entwelt in ir. Vnd ein ander der entphecht sein bistum.
Dorumb es gezimpt von disen mannen die do seind gesament mit vns in eim ieglichen zeyt in dem der herr ihesus eingieng vnd ausgieng vnder vns
anuachent von dem tauff iohannes. vntz an den tag in dem er wart entphangen von vns: einen von disen zewerden ein gezeúg seiner auferstendung mit vns.
Vnd sy schickten zwen mann: ioseph der do ist geheissen barsabas. der do ist vbernant gerecht: vnd mathiam.
Sy betten vnd sprachen. O herre du derkennst die hertzen aller: zeyge vns einen von disen zweyen den du erwelest
zeentphachen an die stat der ambechtung vnd der botheit: von der iudas ist vbergangen das er gieng an sein stat
vnd sy gaben in die loß. Vnd daz loß viel auf mathiam: vnd er wart gezalt mit den eyliffen botten.
Und do die tag der pfingsten wurden erfúllt: die iunger warn all miteinander an der selben statt.
Vnd ein don wart gemacht gechlich vom himel. als eins starcken geists des zükumenden: vnd erfúllt alles das haus do sy waren sitzent.
Vnd geteylt zungen als feuer die erschinen in: vnd saß auf ir ieglichen.
Vnd sy wurden all erfúllt mit dem heiligen geist: vnd viengen an zereden mit manigerhant zungen als in der heilig geist gab zereden.
Wann geistlich mann iuden die do warn entwelen in iherusalem: von eim ieglichen geschlechte das do was vnder dem himel.
Wann do dise stymm wart gemacht die menig die sament sich: vnd wart verwústs gemútes: wann ein ieglicher hort sy reden in seiner zungen.
Wann sy erschracken alle: vnd wunderten sich sagent zü einander. Secht die die do reden seind sy nit all galileer?
Vnd in welcherweys hort wir ein ieglicher vnser zungen in der wir sein geborn?
Die von parth. vnd die von medy. vnd die von elamith. vnd die do entwelen zü mesopotania. vnd zü iude. vnd zü capadocion. zü puntz. vnd zü asia.
zü frigiam. vnd zü panphilia. zü egipt. vnd die teil libie. die do ist bey dem cirenem. vnd die frembden römer
vnd die iuden vnd die neúwen bekerten die von creth vnd die von arabia: wir horten sy reden in vnsern zungen die micheln ding gotz.
Wann sy erschracken alle: vnd wunderten sich sagent zü ein ander. Wann was wil ditz sein?
Wann die andern sprachen spottent: wann dise die seint vol mostes.
Wann peter stünd auf mit den .xj. botten er hüb auf sein stymm: vnd rett zü in sagent. O mann iuden vnd all ir do entwelt in iherusalem ditz sey eúch kunt: vnd vernement mein wort mit den orn.
Wann dise seind nit truncken als ir went: wie das es ist die drytte stund des tags.
Wann ditz ist das gesagt ist durch iohel den weyssagen.
Vnd es wirt in den iungsten tagen spricht der herr ich geúß aus von meim geist vber alles fleisch. Vnd ewer sún vnd euwer töchter die weyssagent: vnd ewer iungen die gesechent die gesicht: vnd ewer alten treument die treume.
Vnd ernstlich in den tagen ich geúß aus von meim geist vber mein knecht vnd vber mein diern vnd sy weyssagen:
vnd ich gib die wunder oben im himel vnd die zeychen auf der erd niden: das blüt vnd das feúr vnd den tampffe des rauches.
Der sunn wirt gekert in vinster vnd die menin in blüte: ee denn das do kumpt der michel tag des herren vnd der offenbar.
Vnd ein ieglicher der do anrüfft den namen des herren der wirt behalten.
O mann von israhel. hört dise wort. Ihesus von nazareth ein man bewert von gott vnder eúch mit krefften vnd mit zeychen vnd mit wundern die got tet durch in in mitzt eúwer als ir wisst:
disen erschlügt ir: quelent mit vollentem rat vnd mit der verwissentheit gotz geantwurt durch die hende der vngengen.
Den gott erstünd von den entbunden nöten der helle: bey den es was vnmúglich das er wúrd enthabt von ir.
Wann dauid sprach von im. Ich fúrsach den herrn zü allen zeyten in meiner bescheud: wann er ist mir zü der zeswen das ich icht werd bewegt.
Vmb ditz ist erfrewet mein hertz vnd mein zung die derhöcht sich: vnd hie herúber mein fleisch das rüet in züuersicht.
Wann du lest nit mein sel in der helle: noch gibst deinen heiligen zegesehen die zerbrochenkeit.
Du hast mir gemacht kunt die weg des lebens: du erfúllest mich mit freuden mit deim antlútz.
O mann brúder: es gezimpt dúrstiglich zereden zü eúch von dauid dem patriarchen wann er ist tod. vnd ist begraben: vnd sein grab ist bey vns vntz an disen heútigen tag.
Dorumb wie daz er was ein weyssag vnd wesst das im gott hett geschworn mit geschworem recht zesitzen auf sein gesesse von dem wücher seiner lancken:
fúrsehent rett er von der auferstendung cristi: wann er wart nit gelassen in der helle. noch sein fleysch sache die zerbrochenkeit.
Dorumb gott der erstünd disen ihesum: dem wir all sein gezeúg.
Dorumb ist er erhöcht zü der zeswen gotz. vnd mit der geheissung des heiligen geystes die er entphieng von dem vatter: der goß in vns disen gib den ir secht vnd hört.
Wann dauid steig nit auf in den himel. Wann erselb sprach. Der herr sprach zü meim herren sitz zü meiner zeswen:
vntz das ich geleg dein feind zü eim schamel deiner fúß.
Dorumb wisse sicherlich alles haus jsrahel: das gott macht disen ihesum einen herren vnd einen gesalbten den ir habt gekreútziget.
Do sy gehorten dise ding sy wurden gemacht rewigs hertzen: vnd sprachen zü peter vnd zü den andern botten. O mann brúder zeigt vns was tü wir?
Wann peter sprach zü in: ich sprich macht büß. vnd ewer ieglicher werd getaufft in dem namen ihesu cristi in vergibung eúer súnd: vnd entphacht den gib des heiligen geistes.
Wann eúch ist dise geheissung vnd eúweren súnen: vnd allen den die do seind verr vnd allen den den der herre vnser got hat zügerüffen.
Ioch mit manigen andern worten bezeúgt er: vnd vnderweyst sy sagent. Wann wert behalten von disem bösen geschlecht.
Dorumb die do entpfiengen sein wort die wurden getaufft: vnd wurden zügelegt an dem tag vilnach drey tausent seln.
Wann sy waren all vollendent in der lere der botten: vnd in der gemeinsamung der brechung des brottes. vnd in den gebeten.
Wann vorcht wart gemacht in einer ieglichen sele. Vnd manig zeychen vnd wunder wurden gethan in iherusalem durch die botten: vnd michel vorcht was in in allen.
Ioch alle die die do gelaubten die waren miteinander: vnd hetten alle dinge gemein.
Vnd verkaufften die besitzung vnd die enthabung: vnd sy teylten sy allen als eim ieglichen was durfft.
Vnd sy warn teglich volendent im tempel sy brachen das brot vmb die heuser. vnd entphiengen das essen mit freuden vnd in der einualt des hertzen:
entzampt lobten sy got vnd hetten die genade zü allem volck. Wann der herre der mert sy teglich die do wurden gemacht behalten in disem selben.
Wann in den tagen peter vnd iohannes die stigen auf in den tempel: zü der .ix. stünd des gebettes.
Vnd do was ein man der do wart getragen lame von dem leib seiner mütter den sy teglich setzten: zü dem tor des tempels das do ist gesagt schöne: das er iesch das almüsen von den genden in den tempel.
Do diser het gesehen petrum vnd iohannem. anfahent einzegeen in den tempel: er batt das er entpfieng das almüsen.
Wann peter sach in an mit iohannes vnd sprach. Schaw an vns.
Vnd er vernam sich an sy: er versach sich etwas zeentphachen von in.
Wann peter sprach zü im. Golt vnd silber ist mir nit: wann das ich hab das gib ich dir. Ste auf in dem namen ihesu cristi von nazareth vnd gee.
Er begreyff sein zeswen hand vnd hüb in auf: vnd zehant sein soln vnd versen wurden gesterckt.
Er sprang vnd stünd vnd gieng: vnd gieng ein mit in in den tempel: vnd springent vnd lobent gott.
Vnd alles volck sach in geend: vnd lobent gott.
Wann sy erkannten in: daz er der was der do saß zü dem almüsen zü dem schönen tor des tempels. Vnd sy wurden erfúllt mit schrecken. vnd zweyfelten. in dem das im was geschechen.
Wann do dirr der do wart gemacht gesunt hielten peter vnd iohannes: alles volck lieff zü in erschrocken zü der vorlauben die do ist geheissen salomons.
Wann do es peter sach: er antwurt zü dem volcke. O mann jsrahel was wundert ir eúch in disem. oder was secht ir vns an: das wir disen haben gemacht gend als mit vnser kraft oder mit milt?
Gott abraham gott ysaac vnd gott iacobs. got vnser vetter der hat gewunniglicht seinen sun ihesum: den ir ernstlich habt geantwurt vnd habt sein verlaugent vor dem antlútze pilatus do er in vrteylt zelassen.
Wann ir habt verlaugent des heiligen vnd des gerechten: vnd iescht eúch zegeben einen man manschleger:
vnd ir erschlügt den meyster des lebens. Den got erstünd von den doten: des wir sein gezeúg:
in der trew seins namen vnd sein nam hat geuestent disen den ir secht vnd erkennet: vnd der gelaub der do ist durch in der gab disem die gantzen gesuntheit in der bescheud ewer aller.
Vnd nu brúder ich weys das ir ditz habt gethan durch die misskennung: als auch ewer fúrsten.
Wann got der do verkúndet durch den mund seiner weyssagen zü erleiden seinen gesalbten: er erfúllt es also.
Dorumb rewet eúch vnd wert bekert das eúwer súnd werden vertiligt:
so das zeyt der rüwe kumpt von der bescheude des herren vnd er sant eúch ihesum cristum der euch ist gebredigt:
den ernstlich der himel getzam zeentphachen vntzt an die zeyt der wider ordenung aller der ding die gott hat gerett durch den munde der heiligen weyssagen die do seind von der werlt.
Ernstlich moyses der sprach zü eúwern vettern. Wann der herre eúwer gott der derstet eúch einen weyssagen von eúwern brúdern: den wert ir hörn als mich selb nach allen den dingen die er hat gerett zü eúch.
Wann es wirt: ein ieglich sel die do nichten hort disen weyssagen die wirt verwúst von irem volck.
Vnd alle die weysssagen von samuel vnd von des hin die do haben gerett die erkúndten dise tag.
Wann ir seyt sún der weyssagen vnd des gezeúgs: den got hat geordent zü eúern vettern sagent zü abraham. Alle die ingesinde der erd werdent gesegent in deim samen.
Got der erstünd euch züm ersten seinen sun er sant in zegesegen eúch: daz sich ein ieglicher beker von seiner schalckheit.
Wann do sy redten zü dem volcke. die pfaffen vnd die meysterschafft des tempels vnd die verleiter die vberkomen.
leidig das sy lerten das volck vnd erkúndten die auferstendung in ihesu von den dotten.
vnd legten die hende an sy: vnd satzten sy in hüte vntz an den morgen. Wann es was ietzunt abent.
Wann ir manig de do hetten gehort das wort die glaubten. vnd die zale der mann wart gemacht als .v M.
Wann es wart getan an dem morgen das ir fúrsten vnd die allten vnd die schreiber wurden gesament in iherusalem:
vnd annas der fúrst der pfaffen. vnd kayphas. vnd iohatas. vnd alexander. vnd alsuil als ir warn von dem pfefflichen geschlecht mit in.
Sy schickten sy in mitzt vnd fragten sy. In was krafft oder in was namen tet ir vns dise ding?
Do wart peter erfúllt mit dem heiligen geist. er sprach zü in. Fúrsten des volckes vnd die alten des hauses jsrahel hört:
ob wir heút werden geurteylt von eúch in der woltüung des siechen menschen in der er ist gemacht gesunt:
ditz sey eúch allen kunt vnd allem volck jsrahel das in dem namen ihesu cristi von nazareth den ir habt gekreútzigt den gott erstünd von den doten. in disem namen stet dirr gesunt vor euch.
Ditz ist der stein der do ist versprochen von euch bauwern. dirr ist gemacht in das haubt des winckels:
die behaltsam ist in disem vnd in keim andern. Wann kein ander nam ist gegeben den leuten vnder dem himel: in dem vns gezimpt zewerden behalten.
Wann do sy sahen die stetigkeit peters vnd iohannes: vnd bewerten das sy warn mann leyen vnd on büchstaben sy wunderten sich: vnd erkanten sy das sy warn gewest mit ihesu.
Vnd sy sahen den man stend mit in der do was gemacht gesunt: sy mochten nit widersagen.
Wann sy gebutten sy auszescheiden vom rate: vnd sy redten zü einander
sagent. Was tü wir disen mannen? Wann ernstlich ditz zeychen ist gemacht kunt durch alle die die do entwelent in iherusalem. Es ist offen: vnd wir múgen sein nit gelaugen.
Wann das es fúrbaß icht werd eroffent vnder dem volck: wir droen in das sy von des hin nichten reden in disem namen zü keinem der mann.
Sy rieffen sy: vnd derkunten in das sy mit all nichten redten noch lerten in dem namen ihesu.
Wann peter vnd iohannes antwurten vnd sprachen zü in.
Vrteylt ob es ist recht in der bescheude gottz euch ee zehörn denn got. Wann wir múgen nichts gelassen nicht zereden die dinge die wir sachen vnd horten.
Vnd sy droeten in vnd liessen sy: sy funden nit sach in welcherweys sis quelten vmb das volck: wann all wunniglichten sy gott in dem das do was getan in dem daz do was geschechen.
Wann der man in dem das zeychen der gesuntheit was geschechen: was mer denn .xl. ierig.
Wann do sy warn gelassen sy komen zü den iren: vnd sy erkunten in wie manig ding die fúrsten der pfaffen vnd die schreiber hetten gesagt zü in.
Do sis gehorten: sy hüben auf einhellig die stymm zü dem herren vnd sprachen. O herr du hast gemacht den himel vnd die erd vnd das mer vnd alle dinge die do seind in in:
du do sprecht mit dem heiligen geist durch den mund dauids vnsers vatters deins kindes worumb grisgramten die heyden vnd die volck gedachten in vppig
die kúnig der erden zü stünden vnd die fúrsten samenten sich in ein wider den herrn vnd wider seinen gesalbten:
wann gewerlich herodes vnd poncio pilatus die samenten sich in dirr statte mit den heiden vnd mit den volcken jsrahel wider dein heiligs kind ihesum das du sielbd:
zetün die ding die dein hand vnd dein rat haben geordent das sy wurden gethan.
Vnd nu herr gott schaw an ir droe: vnd gib deinen knechten zereden dein wort mit aller dúrstigkeit
in dem daz du streckst dein hand zü der gesuntheit das zeychen vnd wunder werden getan durch den namen deins heiligen suns ihesus.
Vnd do sy hetten gebettet die statt wart bewegt in der sy warn gesament: vnd sy wurden alle erfúllt mit dem heiligen geist: vnd redten das wort gots mit aller dúrstigkeit.
Wann die menig der geleúbigen was ein hertz vnd ein sel: noch ir keiner sagt zesein sein keins der ding die er besasse: wann alle ding warn in gemein.
Vnd die botten gaben gezeúg der auferstendung vnsers herrn ihesu cristi mit michler krafft: vnd michel gnad was in in allen.
Wann ir keiner was gebrestig vnder in. Wann alsuil als do waren die besitzer der ecker oder der heuser: die verkauftens sy brachten die werd der ding die sy verkauften:
vnd legten sy fúr die fúß der botten. Wann sy teylten sy allen als eim ieglichen was durfft.
Wann ioseph der do ist vbernant barsabas von den botten. das will sagen sun des trostes. ein leuit. des geschlechts von cipern
do dirr het den acker er verkaufft in: vnd bracht den werd vnd legt in fúr die fúß der botten.
Wann ein man mit namen ananias mit saphira seiner hausfrawen der verkaufft einen acker:
vnd betrog von dem werd des ackers mit der gewissen seiner hausfrauwen: er bracht einen teyl. vnd legt in zü den fússen der botten.
Wann peter sprach zü anania. Worumb hat sathanas versücht dein hertz dich zeliegen dem heiligen geist: vnd zebetriegen von dem werd des ackers?
Beleibent belaib es dir denn nit: vnd das do wart verkaufft das was in deim gewalt? Worumb hastu gesetzt ditz vbel ding in dein hertz? Wann du hast nicht gelogen dem menschen wann gott.
Wann ananias hort dise wort: er viel nider vnd starbe. Vnd michel vorchte wart gemachet vber alle die do horten dise ding.
Wann iungling stünden auf sy bewegten in: sy trügen in aus vnd begrüben in.
Wann vnderlaß wart gemacht als drey stunde: sein weib gieng ein vnd west nit das do was getan.
Wann peter sprach zü ir. Weib sage mir: verkaufft ir den acker vmb alsuil. Vnd sy sprach. Ia vmb alsuil.
Peter sprach zü ir. Ernstlich waz gezam eúch zeuersüchen den geist des herren? Sie die fússe der die do haben begraben deinen man die seind zü der túre: die tragent auch dich aus.
Zehant viel sy nider fúr sein fúß: vnd starb. Wann die iungling giengen ein sy funden sy tode: vnd trügen sy aus vnd begrüben sy zü irem mann.
Vnd michel vorcht wart gemacht in aller kirchen: vnd in allen den die do horten dise ding.
Wann vil zeychen vnd wunder wurden gethan durch die hend der botten vnder dem volck. Wann sy warn alle einhellig in der vorlauben salomons.
Wann keiner der andern torst sich fúgen zü in: wann das volck michelicht sy.
Wann die menig der geleubigen der mann vnd der weib wart ser gemanigueltigt im herren:
also das sy die siechen auslegten an die strassen vnd legten sy in betten vnd in bettlein vnd zehant so petter kem das sein schat beschettigt ir ieglich das sy wúrden gesunt von iren siechtumen.
Wann auch die menig der nachwendigen stett sy lieffe zü iherusalem. sy brachten die siechen vnd die do warn gemút von den vnreinen geisten: die wurden alle gesunt.
Wann annas fúrst der pfaffen stünd auff vnd alle die mit im warn daz do ist ein irrthtum der verleyter sy wurden erfúllt mit neyd:
vnd legten die hend an die botten: vnd satztten sy in offen hüt.
Wann der engel des herren tet auff die túr des karckers in der nachte vnd fürt sy aus vnd sprach.
Geet: vnd stet rett im tempel zü dem volck alle die wort ditz lebens.
Do sy es gehorten sy giengen frú in den tempel: vnd lerten. Wann do annas fúrst der pfaffen was kumen vnd die die mit im warn. vnd alle die alten der sún jsrahel: die entzampt rüfften dem rat. vnd santen zü dem karcker das sy wúrden zügefürt.
Wann do die ambechter warn kumen vnd heten aufgetan den karcker vnd do sy ir nit funden: sy kerten wider vnd erkunten
sagent. Ernstlich wir funden den karcker beschlossen mit allem fleiß: vnd die húter die stünden zü den túrn: wann do wir heten aufgetan wir funden nyemant inwendig.
Wann do die meisterschaft des tempels vnd die fúrsten der pfaffen hetten gehort dise wort: sy wurden verwústes gemúts vnd zweyfelten von in was dings do wúrd getan.
Wann einer kam der erkunt in sagent: wann secht die mann die ir hett gelegt in den karcker die steend in dem tempel: vnd lernt daz volck.
Do gieng die meisterschaft des tempels mit den ambechtern: vnd züfürt sy on sterck. Wann sy vorchten das volck das sy icht wúrden gesteint.
Vnd do sis hetten zügefürt: sy schicktens in den rat. Vnd der fúrst der pfaffen der fragt sy
sagent. Gebieten gebiet wir eúch das ir nichten lert in disem namen: vnd secht ir habt erfúllt iherusalem mit eúwer lere: vnd wolt einfúren vber vns das blüt des manns.
Wann petter vnd die botten antwurten vnd sprachen. Es gezimpt got mer zegehorsamen denn den menschen.
Wann got vnser vetter der erstünd disen ihesum: den ir habt erschlagen henckent an das holtz.
Got der erhöcht disen fúrsten vnd den behalter zü seiner zeswen zegeben büß israhel vnd die vergibung der súnden:
vnd wir sein gezeúg dirr wort: vnd der heilig geist den gott gab allen den gehorsamenten im.
Vnd do sy heten gehort dise ding sy erbitterten: vnd gedachten sy zedöten.
Wann ein phariseer stünd auf im rat mit namen gamaliel ein gelerter der ee ein erberer als volcks: er gebot die mann ein lútzel zewerden auswendig.
Vnd er sprach zü in O mann israheler vernemt eúch vber dise manne: was dings ir seyt zethün.
Wann vor disen tagen stünd auf theodas sagent sich zesein etlichen michelen: dem gehal die zale der mann als .cccc: er wart derschlagen vnd alle die im gelaubten die wurden verwúst: vnd wurden gemacht zü nichten.
Nach disem stünd auf iudas der galileer in den tagen der beiechung: vnd abkert das volcke nach im. Vnd erselb verdarb: vnd alle die die im gehullen die wurden verwúst.
Vnd nu dorumb sag ich eúch: scheyt eúch von disen mannen. vnd lasst sy. Wann ob dirr rat oder das werck ist von den menschen. es wirt verwúst:
wann ob es ist von got ir múgt sein nit verwústen: vnd daz ir villeicht icht wert funden wider streitent got. Wann sy gehullen im:
vnd sy entzampt rieffen den botten vnd do sy sy hetten geschlagen sy erkunten in daz sy von des hin nit retten in dem namen ihesu: vnd liessen sy.
Vnd ernstlich sy giengen freuwent von der bescheud des rates: das sy waren gehabt wirdig zeerleiden lasster in dem namen des herren ihesu.
Wann sy horten nit auff teglichs im tempel vnd vmb die heuser zelernen: vnd zebredigen ihesum cristum.
Wann in den tagen do die zal der iunger wüchs die murmelung der kriechen wart gemacht wider die ebreer: dorumb daz ir witwen wurden verschmecht in der teglichen ambechtung.
Wann die zwölff entzampt rieffen die menig der iunger sy sprachen. Vns ist nit recht zelassen das wort gotz: vnd zeambechten den dischen.
Dorumb brúder merckt von eúch .vij. mann güts gezeúgs vnd vol des heiligen geists vnd der weysheit: die wir schicken vber ditz werck.
Wann wir werden ansten dem gebet vnd der ambechtung des wortes.
Vnd das wort geuiel vor aller der menig. Vnd sy erwelten stephan einen man vol des gelauben vnd des heiligen geists: vnd philipp vnd prochorum vnd nicanorem vnd thimonem vnd parmenam vnd niclaus den fremden von antioch.
Diß schickten sy fúr die bescheude der botten: vnd bettent legtent sy in auf die hend.
Vnd das wort des herrn wüchs: vnd die zal der iunger wart gröslich gemanigualtigt in iherusalem. Ioch manig gesellschaft der pfaffen die gehorsampt mit dem gelauben.
Wann stephan vol der gnaden vnd der sterck der thet michle zeichen vnd wunder vnder dem volck.
Wann etlich stünden auf von der synagogen die do ist geheissen der libertiner vnd der cirener vnd der alexander. vnd der die do warn von cilici vnd von asia die kriegten mit stephan:
vnd sy mochten nit widersten der weysheit vnd dem geist der do rett: Dorumb sy wurden berespt von im mit aller durstikeit. Dorumb do sy nit mochten widersteen der warheit
do vnderschickten sy mann die sich sagten in haben gehort zesagen die wort des spottes wider moysen vnd wider gott.
Also bewegten sy das volck vnd die alten vnd die schreiber: vnd sy entzampt lieffen vnd zuckten in vnd züfürten in in den rat:
vnd schickten valsch gezeúgen die do sprachen. Dirr man hort nit auf zereden die wort des spottes wider dise heiligen statt vnd die ee.
Wann wir horten in sagent: das ihesus von nazareth verwúst dise statt: vnd verwandelt die sitten die vns moyses hat geantwurt:
vnd alle die do sassen im rat die sahen in an: sy sahen sein antlútz als das antlútz des engels.
Wann der fúrst der pfaffen sprach zü stephan ob dise ding wern also.
Er sprach. O mann brúder vnd vetter hört. Gott der wunniglich der erschein abraham vnserm vatter do er was in mesopotania ee denn er entwelt in carram:
vnd er sprach zü im. Gee aus von dem lande vnd von deiner erkennung: vnd kum in das land das ich dir zeyg.
Do gieng er aus von dem land der chaldeer: vnd entwelt in charram. Vnd dornach do sein vatter was tod er vbertrüg in in das lande: in dem ir nu entwelt.
Vnd er gab im nit erben in im noch den füsschritt des füsses: wann er gelobts im zegeben zü einer besitzunge vnd seim samen nach im: wann do er nit hett súne.
Gott der rett zü im. wann dein sam wirt ellend in eim frembden lande: vnd sy vnderlegent sy dem dienst vnd quelent sy vbel .cccc. iare:
vnd den leúten den sy dienen die vrteyl ich spricht der herr. Vnd nach disen dingen gend sy aus: vnd dienent mir an dirr stat.
Vnd er gab im den gezeúg der beschneidung. vnd alsust gebar er ysaac vnd beschneid in an dem achten tag: vnd ysaac iacob: vnd iacob die .xij. vetter.
Die .xij. vetter niten iospeh vnd verkaufften in in egipt: vnd gott was mit im.
Vnd erlost in von allen seinen trúbsaln: vnd gab im gnad vnd weysheit in der bescheud pharaons des kúnigs egipt: vnd er schickt in einen fúrgesatzten vber egipt vnd vber alles sein haus.
Wann hunger kam in allem lande egipt vnd chanaan vnd michel trúbsal: vnd vnser vetter funden nit die speyß.
Wann do iacob gehort zesein treyd in egipt. er sant züm ersten vnser vetter:
vnd züm andern mal ioseph wart erkannt von seinen brúdern: vnd pharaon wart deroffent sein geschlecht.
Wann ioseph sant er rieff iacob seim vatter: vnd alles sein geschlecht in .lxxv. seln.
Vnd iacob steig ab in egipt: vnd erselb starb vnd vnser vetter.
Vnd sy wurden vbertragen in sichem: vnd wurden gelegt in das grab das abraham vnser vatter kaufft mit dem werd des silbers von den súnen emor des sun sichem.
Wann do das zeyt der geheissung genachent das die gott gehieß abraham das volck wüchs vnd wart gemanigueltigt in egipt:
vntz biß her wüchs ein ander kúnig in egipt der nit derkannt ioseph.
Dirr betrog vnser geschlecht er quelt vnser vetter: das sy auslegten ir kind das sy icht wurden geleblicht.
In dem selben zeyt moyses wart geborn. vnd er was gott lieb. er wart erzogen .iij. moned in dem haus seins vatters.
Wann do er wart ausgelegt die tochter pharaons nam in: vnd zoch in ir zü eim sun.
Vnd moyses wart gelert in aller weysheit der egiptier: vnd was gewaltig in worten vnd in seinen wercken.
Wann do im das zeyt .xl. iar ward erfúllt: es steig auf in sein hertz das er heimsücht sein brúder die sún jsrahel.
Wann do er sach einen erleiden das vnrecht er rach in: vnd thet rach dem der do erleid das vnrecht vnd erschlüg den egiptier.
Wann er masst sein brúder zeuernemen: das in gott hett gegeben die behaltsam durch sein hand. Vnd sy vernamen sein nit.
Wann an dem andern tag er derschein in do sy kriegten: vnd versúnt sy in frid sagent. O mann: ir seyt brúder. Was schatt eúwer einer dem andern?
Wann der do tet das vnrecht seim nechsten: der vertreib in sagent. Wer hat dich geschickt zü eim fúrsten vnd zü eim vrteyler vber vns?
Wilt du auch mich derschlachen. als du gestern derschlügt einen egiptier?
Wann moyses der floch in disem wort: vnd wart gemacht frembd in dem land madian: do gebar er zwen sún.
Vnd do. xl iar waren volendet: der engel des herrn erschein im in der wúst des bergs syna in der flammen des feúers des hefdorn.
Wann moyses sehent es wundert sich der gesicht. Vnd do er sich genachent das er sy mercket: die stymm des herren wart gemacht zü im sagent.
Ich bins gott deiner vetter: gott abrahams got ysaacs. vnd gott iacobs. Wann moyses wart gemacht erschrocken: vnd torst nit gemercken.
Vnd der herre sprach zü im. Enbind daz geschúch deiner fúß. Wann die stat an der du stest die ist heilig erde.
Er sprach sechent sache ich die quelung meines volckes das do ist in egipt: vnd hort ir seúftzen: vnd steig ab sy zeerlösen Vnd nu. kum vnd ich send dich in egipt.
Disen moysen den sy verlaugenten sagent wer hat dich geschickt einen fúrsten vnd ein vrteyler vber vns: got sant disen fúrsten vnd den erlöser mit der hand des engels der im was erschinen im hefdorn.
Dirr fürt sy aus thünd michle zeychen vnd wunder in dem land egipt vnd in der wúst: vnd in dem roten mere. xl iar.
Dirr ist moyses der do sprach zü den súnen israhel. got der erstet eúch einen weyssagen von eúwern brúdern: den wert ir hörn als mich selben.
Dirr ist der do was in der kirchen in der einöd mit dem engel der do rett zü im an den berg syna vnd mit vnsern vettern: dirr entphieng die wort des lebens vns zegeben.
Dem nit wolten gehorsamen vnser vetter: wann sy vertriben in vnd wurden abgekert mit iren hertzen in egipt:
sagent zü aaron. Mach vns göt die vns vorgen. Wann disem moysen der vns hat ausgefürt von dem land egipt: wir wissen nit was im ist geschechen.
Vnd sy machten ein kalb in den tagen: vnd opfferten opffer dem abtgott: vnd wurden erfreuwet in den wercken irr hend.
Wann got der verkert sy: vnd antwurt sy zedienen der ritterschaft des himels: als es ist geschriben in dem büch der weyssagen. Haus israhel bracht ir mir denn die opffer vnd oblat in der wúst .xl. iar?
Vnd ir entphiengt den tabernackel moloch vnd rempha den stern gotz. die bilde die ir macht anzebetten sy: vnd ich vbertrag eúch in babilon.
Der tabernackel des gezeúgs der do was mit vnsern vettern in der wúst als got hat geordent redent zü moyses: das er in machte nach dem bilde das er hett gesehen.
Den auch vnser vetter einfürten mit ihesu zü entphachen in die besitzung der heiden: die gott vertreib vor dem antlútz vnser vetter vntz an die tag dauids.
Der do vand genad vor gott: vnd er iesch das er funde den tabernackel gotz iacobs.
Wann salomon der bauwet im ein haus.
Wann der höchst entwelt nit in den dingen gemacht mit den henden: als der weyssag spricht.
Der himel ist mir ein gesesse: wann die erd ist ein schamel meiner fúß. Wann was haus bauwet ir mir spricht der herr: oder welchs ist die statt meiner rüw?
Mein hande hat sy denn nit gemacht alle dise ding?
Hertz halsbeins vnd vnbeschitner hertzen vnd orn. ir widerstünd zü allen zeyten dem heiligen geist: als eúwere vetter also auch ir.
Welchen der weyssagen iagten nit euwer vetter? Vnd erschlügen die die do vor erkunten von der zükunft des gerechten: des ir nu seyt gewest verreter vnd manschlegen:
ir do entphiengt die ee in dem orden der engel vnd behút ir nit.
Wann do sy horten dise ding sy erbitterten in iren hertzen: vnd grisgramten mit den zenden an in.
Wann do stephan was vol des heiligen geistes. er sach auff in den himel vnd sach die wunniglich gotz vnd ihesum steen zü der zeswen gotz.
Vnd er sprach. Secht ich sich den himel offen: vnd den sun der meyd sten zü der zeswen gotts.
Wann sy rieffen mit michler stymm vnd verhabten ire orn: vnd machten gech einhellig an in.
Vnd wurffen in aus auswendig der stat vnd steinten in: vnd die gezeúg legten ir gewande zü den fússen eins iunglins: der do ist geheissen saulus.
Vnd sy steinten stephan anrúffent vnd sagent. O herr ihesus entphach mein geist.
Wann do er het geneygt die knye: er rieff mit einer micheln stymm sagent. O herr: nit schick in dise súnd. Vnd do er ditz hett gesagt: er entschlieff im herrn.
Wann saulus was gehellig seins todes
Wann an dem tag michel durechten wart gemacht in der kirchen die do was zü iherusalem: vnd sy wurden all verzett durch die gegent iude vnd samari on die boten.
Wann vorchtsam mann die berüchten stephan: vnd machten michel weinen vber in.
Wann saul der verwúst die kirchen: er gieng ein durch die heuser er zoch aus die manne vnd die weib: vnd antwurt sy in hüt.
Dorumb die do warn zerstrewet die vbergiengen vnd bredigten daz wort gotz.
Wann philipp der steig ab in die statt samari er bredigt in ihesum.
Wann die geselschaft vernam sich einhelligklichen an den dingen die do waren gesagt von philipp. Sy horten vnd sachen die zeychen die er tet.
Wann ir manig die do heten die vnreinen geist: die rieffen mit michler stymm vnd giengen aus. Wann manig lidsúchtigen vnd lamen wurden gesunt.
Wann michel freud wart gemacht in der stat
Wann ein man bey namen symon der do vor was gewest ein zauberer in der stat verleytent das volck der samaritan sagent sich zesein einen micheln:
dem sy all lúsmenten von dem minsten vntz an den meysten sagent. Ditz ist die kraft gotz die do wirt geheissen michel.
Wann sy vernamen sich an in: dorumb das er sy hett betrogen vil zeyts mit seinen zauberlichen kúnsten.
Wann do gelaubten sy philipp do er bredigt das reich gots: die mann vnd die weyb wurden getaufft in dem namen ihesu cristi.
Do gelaubt auch der selb symon: vnd do er was getaufft er hielt sich zü philipp. Er sach ioch aller meyste die zeychen vnd die krefft werden gethan. Erschrocken wundert er sich.
Wann do die botten die do warn in iherusalem hetten gehort das samari hett entpfangen das wort gottz: sy santen zü in petter vnd iohannes.
Vnd do sy warn kumen sy betten vmb sy: das sy entphiengen den heiligen geist.
Wann der heilig geist was dennoch nit kumen in ir keinen: wann sy warn allein getaufft in dem namen ihesu.
Do legten sy die hende auff sy: vnd sy entphiengen den heiligen geist.
Wann do das hett gesehen symon das der heilig geist wart gegeben durch die auflegung der hend der botten: er bracht in güt
sagent. Gebt auch mir disen gewalt: wem ich aufleg die hende das er entphach den heiligen geist.
Wann do das hett gesehen symon petter er sprach zü im. Dein schatz sey mit dir in verleúß: wann du hast gemasst den gib gotz in besitzung des schatzes.
Dir ist nit teyl noch loß in disem wort. Wann dein hertz ist nit gerecht vor gott.
Wann ich sich dich zesein in der galle der bitterkeit vnd in der bewellung der vngangkeit.
Dorumb mach büß von dirr deiner schalckheit: vnd bit gott das dir villeicht werde vergeben der gedancke deins hertzen.
Wann symon antwurt vnd sprach. Bitt auch ir den herrn fúr mich: das keins der ding kum auf mich die ir habt gesagt.
Vnd ernstlich sy bezeúgten vnd retten das wort des herren sy kerten wider zü iherusalem: vnd bredigten in manigen gegenten der samaritaner.
Wann der engel des herren rett zü philipp sagent. Stee auf: vnd gee gen mittemtag zü dem weg der do nider steigt von iherusalem in gazam: dirr ist wúste.
Er stünd auf vnd gieng. Vnd secht ein keuscher man more ein gewaltiger candacis der kúnigin der moren. dirr was vber all ir reichtum der kam anzebeten in iherusalem:
er kert wider vnd sasse auf seinem wagen. vnd laß ysaias den weyssagen.
Wann der geist sprach zü philipp. Genach dich: vnd züfúg dich in disen wagen.
Wann philipp lieff: vnd hort in lesen ysaias den weyssagen vnd er sprach zü im. Wenstu das du vernempst die ding die du list?
Er sprach. Vnd in welcherweys mag ichs vernemen: so mirs nyemant hat eroffent? Vnd er batt philippen das er aufstig: vnd seß mit im.
Wann die statt der schrift die er laß die was dise. Er ist gefürt als das schaff zü der erschlacht: vnd als daz lamp on stymm vor der scherenden es. alsust tet er nit auf seinen mund.
Sein vrteyl ist erhaben in demüt. Wer erkunt sein geschlecht? Wann sein leben wirt abgenomen von der erd.
Wann der keusch antwurt er sprach zü philipp? Ich bit dich von wem spricht der weyssag ditz? Von im selber oder von keim andern?
Wann philipp tet auf seinen mund: er vieng an von dirr schrift: vnd bredigt im ihesum.
Vnd do sy giengen durch den weg: sie komen zü eim wasser. Vnd der keusch sprach. Sich hie ist wasser. Wer wert mir das ich icht werde getaufft:
vnd philipp sprach. Es gezimpt ob du gelaubst von gantzem hertzen. Er antwurt vnd sprach. Ich gelaube ihesum cristum zesein den sun gotz.
Vnd er gebot zesten den wagen. Vnd sy stigen ab ietweders in daz wasser philipp vnd der keusche: vnd er taufft in. Vnd der heilig geist steig auff den keuschen.
Wann do sy waren aufgestigen von dem wasser der geist des herrn zuckt philippen: wann der keusch sach in nit von des hin. Wann freuwent gieng er durch seinen weg.
Wann philipp der wart funden in azoto: er vbergieng vnd bredigt in allen steten biß das er kam in cesari.
Saulus der lebt nach der droe vnd in der schlachung der iunger des herrn er genacht sich zü dem fúrsten der pfaffen.
vnd iesch von im die brieff zü den synagogen in damasch: welch er fúnd des wegs mann oder weib: das er sy fürt geuangen in iherusalem.
Vnd do er macht den weg: es geschach daz er genachent zü damasch. Vnd ein liecht vmbleúcht in gechling vom himel:
er viel nider auff die erde vnd hort ein stymm sagent zü im. Saule saule: worumb iagstu mich?
Er sprach. O herre wer bistu? Vnd er sprach. Ich bins ihesus von nazareth: den du iagst. Hert ist dir zestreyten wider den garten.
Vnd erschrocken vnd pidempt sprach er. O herr: waz wild das ich tün? Vnd er sprach zü im. Ste auf vnd ge in die stat: vnd do wirt dir gesagt was dir gezimpt zethün.
Wann die mann die do waren gesellt mit im die stünden gemacht erschrocken: ernstlich sy horten die stymm: wann sy sahen nyemant der do rett.
Wann saulus stünd auff von der erde vnd do er hett aufgethan die augen er gesach nit. Vnd sy zugen in bey den henden. sy fürten in in damasch.
Er was do .iij. tag vnd sach nit: vnd aß nit vn tranck nit.
Wann ein iungling was in damasch bey namen ananias. Vnd der herr sprach zü im in dem gesicht. Anania. Vnd er sprach. O herre nym war ich bin engegen.
Vnd der herre sprach zü im. Stee auff vnd ge in die gassen die do ist geheissen recht: vnd süch in dem haus iude. saul mit namen tarsensem. Wann sich er bett.
Vnd er sach den man bey namen ananias eingen zü im: vnd im auflegen die hende das er entphieng die gesicht.
Wann ananias antwurt. O herre ich hab gehort von manigen von disem mann: wie manig vbel er hat getan deinen heiligen in iherusalem.
Vnd dirr hat den gewalt von den fúrsten der pfaffen: zebinden all die do anrüffen deinen namen.
Wann der herr sprach zü im. Gee: wann er ist mir ein vaß der erwelung: das er trag meinen namen vor den kúnigen vnd vor den leúten vnd vor den súnen israhel.
Wann ich zeyg im: wie manig ding im gezimpt zeerleiden vmb meinen namen.
Vnd ananias gieng hin vnd gieng ein in das haus: er legt im auff die hand vnd sprach. Saule brüder: der herre ihesus der dir erschein an dem weg an dem du kempt. der hat mich gesant. daz du gesechst vnd werdest erfúllt mit dem heiligen geist.
Vnd zehant vielen von seinen augen als die schúppen: vnd er entphieng die gesicht. Er stünd auff vnd wart getaufft: vnd do er hett entphangen das essen er wart gestercket.
Vnd saulus was mit den iungern die do warn in damasch durch etlich tag.
Zehant paulus gieng ein in die synagogen vnd brediget ihesum: das dirr ist der sun gotz.
Wann alle die es horten die erschracken: vnd sprachen. Ist dirr nit der do anstreyt in iherusalem alle die do anrüffent disen namen? Vnd zü disem kam er her: das er sy fürt geuangen zü den fúrsten der pfaffen.
Wann paulus wart mer gesterckt vnd schemlicht die iuden die do entwelten zü damasch: ervestent daz dirr ist crist.
Wann do manig tag wurden erfúllt: die iuden machten ein rat das sy in erschlúgen
Wann paulus wurden gemacht kunt ir lag. Wann sy behüten die tor der stat tags vnd nachts: das sy in erschlúgen.
Wann die iunger die namen in nachtz vnd sy legten in in einen korb: vnd liessen in durch die maur.
Wann do er was kumen in iherusalem er fleiß sich zefúgen zü den iungern: vnd alle vorchten sy in: sy gelaubten nit das er wer ein iunger.
Wann barnabas der begreyff in er fürt in zü den botten: vnd erkunt in in welcherweys er hett gesehen den herren in dem weg vnd das er het gerett zü im vnd in welcherweys er hett getan treúwlich in damasch in dem namen ihesu.
Vnd er was mit in eingend vnd ausgend in iherusalem: thünd trewlich in dem namen des herren ihesu.
Vnd er ret mit den heiden vnd disputiert mit den kriechen: wann sy süchten in zü erschlachen.
Vnd do das erkannten die brúder die fürten in aus nachts in cesare: vnd liessen in zü tarsche.
Ernstlich die kirche hett fride durch alles iude vnd galile vnd samari: vnd wart gebauwet gend in der vorcht des herrn: vnd wart erfúllt mit der tröstung des heiligen geistes.
Wann es wart gethan do petter vbergieng durch all. das er kem zü den heiligen die do entwelten zü lide.
Wann er vant do ein man bey namen eneas. von .viij. iarn ligent in dem bett: dirr was lidsúchtig.
Vnd petter sprach zü im. Enea: der herre ihesus cristus der gesunde dich. Ste auf: vnd bet dir Vnd zehant stünd er auf.
Vnd alle die in sahen die do entwelten zü lide vnd zü sarone: die wurden bekert zü dem herren.
Wann ein iunglingin was in ioppe bey namen thabita: das will sagen dorcas. Dise was vol güter werck vnd almüsen die sy macht
Wann es wart getan in den tagen: das sy siecht vnd starb. Do sy sy hetten gewaschen: sy legten sy in den soler.
Wann lida was nit verr von ioppe: wann do die iunger gehorten das petter was in ir sy santen zwen mann zü im: bittend. nichten saum dich zükumen vntze zü vns.
Wann petter stünd auff: er kam mit in. Vnd do er was kumen sy fürten in in den soler: alle die witwen die vmbstünden in vnd weinten: vnd zeygten die röcke vnd die gewand die in dorcas hett gemacht.
Wann do sy petter all hett ausgeworffen. er neygt sein knye vnd bet: er wart bekert zü dem leib vnd sprach. Thabita stee auff. Vnd sy thet auff ire augen: sy sach pettern an vnd sasse.
Er gab ir die hant: vnd er richt sy auff. vnd do er hett gerüffen die heiligen vnd die witwen er bezeichent sy lebentig.
Wann ditz wart gemacht kunt durch alles ioppem. vnd manig gelaubten im herrn.
Wann es wart getan das er entwelt manig tag in ioppe bey symon dem ledrer.
Wann ein man was in cesare. Bey namen corneli ein centurio der gesellschaffte die do ist geheissen ytalica.
ein geistlicher vnd vörchtent gott mit allem seim haus: er macht vil almüsen dem volck: vnd bett züm herren zü allen zeyten.
Er sach offenlich im gesicht als vmb die .ix. stund des tags den engel des herren eingend zü im: vnd sagent im. Corneli.
Er sach in an: begriffen mit vorcht vnd sprach. O herre wer bistu? Wann er sprach zü im. Dein gebett vnd dein almüsen seint aufgestigen in gedenckung in der bescheud gots.
Vnd nu send mann in ioppen: vnd rieff eim symon der do ist vbernant peter.
Dir herbergt bey symon dem ledrer: des haus ist bey dem mere. Der sagt dir: was dir gezimpt zetün.
Vnd do sich der engel hett gescheiden der do rett zü im: er rieff zweyen seinen heimlichen vnd einem ritter vörchtent den herren von den die im gehorsamenten.
Do er in hett erkunt alle ding: er sante sy in ioppe.
Wann an dem andern tage do sy machten den weg vnd genachten der stat: peter steyg auf in die höch das er bett vmb die .vj. stunde.
Vnd do in hungert er wolt essen: wann sy bereyten ims die aufsteygung des gemúts viel auf in.
Vnd er sach den himel offen: vnd ein vaß nidersteigen als ein michel leylache vier örtrigs nider gelassen vom himel an die erde:
in dem do waren alle die vierfússigen ding vnd die schlangen der erde. oder die krichenden. vnd die vogel des himels.
Vnd ein stymm wart gemacht zü im sagent. Petter ste auff: erschlach vnd isse.
Wann petter sprach. O herre es sey von mir: wann als gemein oder vnrein asse ich nye.
Vnd die stymm sprach aber zü im züm andern mal. Du nichten sag vnrein die ding: die gott hat gereinigt.
Wann ditz wart gethan durch .iij. stund. Vnd zehant das vaß was entpfangen in den himel.
Vnd do petter zweyuelt in im was die gesicht were die er hett gesehen: secht die mann die do waren gesant von corneli die süchten das haus symons. vnd stünden zü der túr.
Vnd do sy hetten gerüffen: sy fragten ob symon der do ist vbernant peter herberg do hett.
Wann do peter gedacht von der gesicht: der geist sprach zü im. Sich drey mann die süchent dich.
Dorumb stee auff vnd steyg ab: vnd gee mit in nichten zweyfel: wann ich hab sy gesant.
Wann peter steyg ab zü den mannen er sprach. Secht ich bins den ir sücht. Welchs ist die sach vmb die ir seyt kumen?
Sy sprachen zü im. Cornelius ein centurio ein gerechter man vnd vörchtent got vnd habent güten gezeúg von allem dem volcke der iuden: der entphieng antwurt von dem heiligen engel dir zerüffen in sein haus: vnd zü hören die wort von dir.
Dorumb petter der fürt sy ein er entphieng sy in die herberge. Wann an dem andern tag petter stünd auf: vnd gieng mit in. vnd etlich von den brúdern von ioppe die gesellten sich zü im.
Wann an dem andern tag er gieng in cesare: wann cornelius beytet ir: vnd do er hett geladen sein magen vnd sein notturfftigen freúnde.
Vnd do es wart getan do petter was eingegangen in cesare cornelius begegent im: er viel nider zü seinen fússen vnd anbett in.
Wann peter hüb in auff sagent. Ste auf: wann ich bin ein man als auch du anbett got.
Er gieng ein vnd rett mit im: vnd er vand manig die do warn gesament:
vnd er sprach zü in. Ir wisst in welcherweys es sey verpannen ein man iuden zegemeinsamen oder zegenachen zü eim frembden geschlecht. Wann got hat mir gezeigt keinen menschen zesagen gemein oder vnrein:
dorumb frag ich eúch: vmb was sach ist das ir mir habt gerüffen.
Cornelius sprach. Egestern an dem vierden tag vntz zü dirr stund ich was bettend in meim haus an der .ix stund des tags: vnd ein man stünd vor mir in weyssem gewand:
vnd sprach zü mir. Corneli dein gebet ist erhört: vnd dein almüsen seind in gedenckung in der bescheud gotz:
dorumb send in ioppen vnd rúff symon der do ist genant pettrus: diser hat herberg in dem haus symonis des ledrers bey dem mere. so der kumpt der rett zü dir.
Dorumb zehant sant ich zü dir: vnd du hast wolgetan das du bist kumen. Dorumb nu sei wir all gegenwertig in deiner bescheud: bereyt zehörn alle dinge die dir seind gebotten vom herren.
Wann peter tet auff seinen mund er sprach. Wann ich vinde in der warheit das gott nit ist ein entphacher der person:
wann im ist anentphencklich: von eim ieglichen geschlecht daz in vörcht vnd wirckt das recht.
Er sant das wort den súnen israhel. zü derkúnden den fride durch ihesum cristum: dirr ist ein herr aller.
Vnd ir wisst das ditz wort ist gemacht durch alles iude. Wann anfachent von galile nach dem tauff den iohannes bredigt
ihesum von nazareth in welcherweys in gott sielb mit dem heiligen geist vnd mit krafft: dirr vbergieng wolzethün vnd zegesunden alle die bedruckten vom teúfel: wann got der was mit im.
Vnd wir sein gezeúg aller ding die er tet in der gegent der iuden vnd in iherusalem: den sy erschlügen henckent an das holtz.
Den gott erstünd am dritten tage vnd er gabe in zewerden offen.
nit allem volck wann vns den vorgeordenten gezeúgen von got: wir do assen vnd truncken mit im dornach do er was erstanden von den dotten. Vnd wandelten mit im .xl. tage
vnd er gebot vns zebredigen dem volck vnd zebezeúgen: das erselb ist der do ist geschickt ein vrteyler der lebentigen vnd der doten.
Disem gebent gezeúg alle die weyssagen zeentphachen die vergibung der súnden durch seinen namen: alle die do gelaubent an in.
Noch do peter rett dise wort: der heilig geist viel auf alle die do horten das wort gotz.
Vnd die getreúwen die do waren von der beschneidung die do waren kumen mit peter die erschracken: das die genad des heiligen geists was gegossen auf die heiden.
Wann sy horten sy reden in zungen: vnd michelichten gott. Do antwurt petter.
Wer mag denn gewern dem wasser das diß nit werden getaufft die do haben entphangen den heiligen geist als auch wir?
Vnd er gebot sy zetauffen in dem namen ihesu cristi. Do baten sy in: das er beleib bey in etlich tage.
Wann do die botten vnd die brúder die do warn in iude horten: das auch die heiden hetten entpfangen das wort gots vnd sy erten gott.
Dorumb nach vil zeyts peter wolt gen in iherusalem: vnd er entzampt rieff den brúdern vnd vestent sy: vnd er macht ein begnúglich wort lernt sy durch die gegent die getreúwen: die do waren von der beschneidung die kriegten wider in
sagent. Worumb bistu eingegangen zü den mannen die do haben die vberwachsung: vnd hast gessen mit in?
Wann peter vieng an: er legt in aus den orden der gesicht sagent.
Ich was bettent in der statt ioppe. vnd ich sach ein gesicht in der bedunckung des gemúts: ein vaß nider steygen als ein michel leilach vier örtrigs nider gelassen vom himel: vnd es kam vntz zü mir.
In dem ich schauwet vnd merckt: vnd sach die vierfússigen ding der erde vnd die tier vnd die kriechenden ding vnd die vogel des himels.
Wann ich hort ein stymm sagent zü mir. Petter stee auff erschlach vnd isse.
Wann ich sprach. O herre in keinerweys: wann gemeins oder vnreines gieng nye in meinem munde.
Wann die stymm antwurt züm ander mal von dem himel sagent. Du nit sag vnrein: das gott hat gereinigt.
Wann ditz wart gethan durch .iij. stund: vnd alle ding wurden anderweyd entpfangen in den himel.
Vnd secht zehant drey mann stünden in dem haus in dem ich was: gesante von cesare zü mir.
Wann der geist sprach zü mir: das ich gieng mit in vnd nichten zweyuelt. Wann auch diß .vj. brúder kamen mit mir: vnd wir giengen ein in das haus des manns.
Wann er erkúnt vns in welcherweys er het gesehen einen engel sten in seim haus: vnd sagent zü im. Corneli send in ioppen vnd rieff symon der do ist vbernant peter:
vnd rett zü dir die wort in den du wirst behalten vnd alles dein haus.
Wann do ich begund zereden der heilig geist viel auff sy: als auch auff vns seint dem anegeng.
Wann ich gedacht des worts des herren: als er sprach. Ernstlich iohannes taufft im wasser: wann ir wert getaufft im heiligen geist.
Dorumb ob in gott gab die selben genad als vns wir do gelauben an vnsern herrn ihesum cristum: wer was ich das ich möcht geweren gott? Das er nichten geb den heiligen geist den die do gelaubent in dem namen ihesu cristi.
Do sy gehorten dise dinge sy schwigen: vnd wunniglichten gott sagent. Vnd dorumb so hat gott gegeben den heiden die büß zü dem leben.
Vnd ernstlich die die do waren zerstrewet von dem durechten das do wart getan vnder stephan die vbergiengen vntz zü phenicen vnd ciper vnd zü anthioch: sy retten zü nyemant das wort neur allein zü den iuden.
Wann etlich von in warn mann ciprier vnd cirener do sy warn eingegangen zü anthioch sy retten zü den kriechen: vnd erkunten den herrn ihesum.
Vnd die hand des herrn was mit in: vnd manig zal der geleubigen wart bekert zü dem herren.
Wann das wort das kam zü den oren der kirchen die do was in iherusalem vber dise ding: vnd sy santen barnabam vntz zü anthioch.
Do er was kumen vnd het gesehen die genad gots er wart erfreuwet: vnd vnderweyset sy all zebeleiben in dem fúrsatze des hertzen im herren:
wann er was ein güter man vnd vol des heiligen geistes vnd des gelauben: wann manig gesellschaft wart zügelegt dem herren.
Wann barnabas gieng zü tharsis das er sücht paul:
do er in hett funden er fürt in zü anthioch. Vnd sy wandelten ein gantzes iar in der kirchen: vnd lerten manig gesellschaft: also das die iunger zü anthioch züm ersten wurden vbernant cristen.
Wann in den tagen weyssagen vberkamen von iherusalem zü anthioch:
vnd einer von in stünd auff bey namen agabus der bezeychent durch den heiligen geist micheln hunger kúnftig in allem vmbring der erde: der do ist gemachet vnder claudio dem keyser.
Wann die iunger die fúrsatzten zesenden in die ambechtung also als ein ieglicher het den brúdern die do entwelten in iude:
vnd ditz tetten sy sy santens zü den allten durch die hende barnabas vnd saulus.
Wann in dem selben zeyt herodes der kúnig sant die hande: das er quelt etlich von der kirchen
Wann er erschlüg iacob den brüder iohannes mit eim waffen:
vnd er sach daz es geuiel den iuden er zülegt das er begreiff auch peter. Wann es warn die tag der derbe.
Do er in hett begriffen er legt in in den kercker: vnd antwurt in zebehúten vier virern der ritter: vnd er wolt in fúrfúren nach den ostern dem volck.
Vnd ernstlich peter wart behüt im karcker: wann gebet wart gemacht on vnderloß von der kirchen zü got vmb in.
Wann do in herodes was fúrzefúren: in der selben nacht peter was schlaffent zwischen zweyen rittern gebunden mit zwey ketten: vnd die húter behütten den karcker vor der thúr.
Vnd secht der engel des herren züstünd: vnd ein liecht das entleúcht in der entwelung des karckers: vnd schlüg die seyten des peters vnd weckt in sagent. Stee auff schnelligklich. Vnd zehant die keten vieln von seinen henden.
Wann der engel sprach zü im. Fúrbegúrt dich: vnd schúch dich mit dein hosen Vnd er tet also Vnd er sprach zü im. Vmbgib dich mit deim gewande: vnd nachuolg mir.
Er gieng aus vnd nachuolgt im: vnd er wesst nit das es was gewere das do was getan durch den engel. Wann er masst sich zesehen ein gesicht.
Wann sy vbergiengen die ersten vnd die andern hüt sy kamen zü dem eysnin tor das do fürt zü der statt: es wart in vergeben aufgetan Sy giengen aus vnd fúrgiengen in ein gaß: vnd zehant schied sich der engel von im.
Vnd petter kerte wider zü im selb vnd sprach. Nu weyß ich gewerlich daz der herr hat gesant seinen engel: vnd hat mich erlöst von der hand herodes vnd von aller der beytung des volcks der iuden.
Er mercket vnd kam zü dem haus marie der müter iohannes der do ist vbernant marchus: do waren manig gesament vnd betten.
Wann do er klopfft zü der túr ein diern fúrgienge zegesehen mit namen rode.
Vnd do sy erkant die stymm peters sy thet im nit auff die túr vor freuden: wann sy lieff ein vnd erkunt peter zesten vor der túr
Vnd sy sprachen zü ir. Du vnsinnst Wann sy vestent sich zehaben also. Vnd sy sprachen. Es ist sein engel.
Wann peter vollent klopfend. Wann do sy hetten aufgetan die túr: sy sahen in vnd erschracken.
Wann er wincket in mit der hande das sy schwigen vnd er gieng ein vnd derkúnt: in welcherweys in der herre hett ausgefúrt vom karcker. Vnd sprach. Erkúnd iacob vnd den brúdern dise ding. Er gieng aus vnd gieng in ein andere statt.
Wann do der tage wart gemacht nit lútzel trúbsal was in den rittern: was dings do were getan von peter. Oder in welcherweys er wer ausgegangen.
Wann do in herodes ließ süchen vnd sein nit het funden frag wart gemacht von den hútern er gebot sy fúrzefúren: er steig ab von iuda in cesare: vnd entwelt do.
Wann er was hart erzúrnt wider die von thiri vnd sydon. Vnd sy komen einhellig zü im: sy vnderweysten plasto der do was vber die kamer des kúnigs vnd ieschen den fride: dorumb das ir gegent wurden gespeyst von im.
Wann an dem geordenten tag herodes wart geuasst mit kúniglichem gewande er saß an dem gericht: vnd vrteylt zü in. Im danckten die von thiri vnd sydon
wann das volck rieff im die stymm gotz: vnd nit des menschen
Wann zehant schlüg in der engel des herren dorumb daz er nit het gegeben die ere got: er wart verzert von den wúrmen er starb.
Wann daz wort des herrn wüchs vnd wart gemanigueltiget.
Wann barnabas vnd paulus kerten wider von iherusalem zü anthioch sy erfúllten alle die ambechtung: sy namen mit in iohannes der do ist vbernant marchus.
Wann weyssagen vnd lerer warn in der kirchen die do was zü anthioch: vnder den was barnabas. vnd symon der do ist geheissen schwartz vnd lucius der cirener. vnd manahen der do was ein entzampt derzogner herodes des fúrsten des vierden teyls: vnd saulus.
Wann do sy ambechten dem herren vnd vasten: der heilig geist sprach. sundert mir barnabam vnd saulum in das werck zü dem ich sy hab entphangen.
Do vassten sy vnd betten sy legten in auff die hend: vnd liessen sy.
Vnd ernstlich sy wurden gesant vom heiligen geist vnd giengen zü seleutz: vnd dornach schiften sy zü ciper.
Vnd do sy waren kumen zü salaminam: sy bredigten das wort gots in den synagogen der iuden. Wann sy hetten auch iohannes in der ambechtung.
Vnd do sy waren gegangen durch alle die inseln vntz zü paphum: sy funden einen man zauberer einen iuden einen valschen weyssagen des nam was bariesu:
der do was mit dem ratgeben sergio paulo dem witzigen mann. Dirr rieff barnabam vnd paul: er begert zehören daz wort gotz.
Wann elimas der zauberer widerstünd in: wann also ist vnderscheiden sein nam: er sücht den ratgeben abzekern vom gelauben.
Wann saul der do auch ist paul: der wart erfúllt mit dem heiligen geist er sach in an
vnd sprach. O voller aller triegkeit vnd aller valscheit sun des teúfels. ein feind alles rechts: du lest nit ab zeuerkeren die rechten weg des herrn?
Vnd nu sich die hand des herren die ist ob dir: du wirst blint vnd sichst nit den sunn vntz zü dem zeyt Vnd zehant die tunckel vnd die vinster die viel auf in: er vmbgieng vnd sücht wer im geb die hande.
Do das hett gesehen der ratgebe das do was getan: er gelaubt vnd wundert sich vber die ler des herrn.
Vnd do paul vnd die die mit im waren hetten geschifft von papho: sy kamen in bergen panphile. Wann iohannes schied sich von in. er kert wider zü iherusalem.
Wann sy vbergiengen bergen sy komen zü anthioch psidie: sy giengen in die synagogen vnd sassen an dem sambstag.
Wann nach der letzen der ee vnd der weyssagen: die fúrsten der synagogen santen zü in sagent. O mann brúder: ist das wort der vnderweysung in eúch so saget zü dem volcke.
Wann paul stünd auff. er zeygt die schweygung mit der hande vnd sprach. O mann von israhel vnd ir do vörcht gott hört.
Gott des volcks israhel der erwelt vnser vetter vnd erhöcht das volck do sy waren frembd in dem land egypt: vnd er fürt sy aus von dem land in eim hohen arm:
vnd er enthabt ir sitten durch das zeyt .xl. iar. Vnd fürt sy in der wúst
vnd verwúst .vij. geschlecht in dem lande chanaan er teylt in ir lande mit loß
als nach .cccc. vnd .l. iaren: vnd nach disen dingen gab er vrteyler vntz zü samuel dem weyssagen.
Vnd von des hin ieschen sy ein kúnig: vnd gott der gab in saul den sun cis. einen man von dem geschlecht beniamin. bey .xl. iaren.
Vnd do dirr wart abgenomen er erstünd in dauid den kúnig: dem er gab gezeúg vnd sprach. Ich hab funden dauid den sun iesse einen man nach meim hertzen: der do thüt allen meinen willen.
Von des samen fürt got aus israhel nach der geheissung ihesu der behalter:
den iohannes bredigt vor dem antlútz seiner zükunft den tauff der büß in vergibung der súnden allem volck jsrahel.
Wann do iohannes hett vollendt seinen lauff. Er sprach ich bin nit der den ir mich masst zesein: wann secht er kumpt nach mir: des ich nit bin wirdig zeenbinden die geschúch der fúß.
O mann brúder sún des geschlechts abrahams vnd die do vnder eúch vörchtent gott: euch ist gesant das wort der behaltsam.
Wann die do entwelent in iherusalem vnd ir fúrsten die misskannten disen ihesum vnd die stymmen der weyssagen sy vrteylten zü erfúllen die ding: die do werden gelesen durch einen ieglichen sambstag.
Vnd funden kein sach des tods an im: sy ieschen von pilato das sy in erschlúgen.
Vnd do alle ding waren vollent die do waren geschriben von im: sy namen in ab von dem holtz vnd legten in in das grab.
Wann gott der erstünd in am dritten tag von den dotten:
er wart gesehen durch manig tag den die do entzampt mit im aufstigen von galile in iherusalem: dise seind sein gezeúg zü dem volck vntz nu.
Vnd wir erkúnden eúch dise geheissung die do ist gemachet zü vnseren vettern:
wann gott der derfúllt sy eúwern súnen do er erstünd ihesum cristum vnd als es ist geschriben in dem andern psalm. Du bist mein sun: ich gebar dich heút.
Wann das in gott erstünd von den doten ietzund von des hin ist er nit widerzekern in die zerbrochenkeit: er sprach also. Wann ich gib euch die heiligen die getreuwen ding dauids.
Vnd dorumb spricht er anderswo. Du gibst nit deinen heiligen zesehen die zerbrochenkeit.
Wann do dauid hett geambecht in seim geschlecht dem willen gotz: er starb vnd wart gelegt zü seinen vettern: vnd er sach die zerbrochenkeit.
Wann den gott erstünd von den doten der sach nit die zerbrochenkeit.
Dorumb mann brúder ditz sey euch kunt: das durch disen eúch wirt derkúndet von allen die vergibunge der súnden in den dingen: in den ir nit mocht werden gerechthaftigt in der ee moyses.
Ein ieglicher der do glaubt in disem der wirt gerechthaftigt
Dorumb secht daz icht kum auf euch daz gesagt ist in den weissagen.
Verschmech er secht vnd wundert euch wert zerstrewet: wann ich wirck ein wercke in eúweren tagen: ein werck das ir nit gelaubt ob euchs etlicher erkúnt.
Wann do sy ausgiengen: sy baten sy daz sy einen andern sambstag retten zü in dise wort.
Vnd do die synagog wart gelassen. manig der iuden vnd der diener oder der bauwer der frembden die nachuolgten paul vnd barnaben: sy retten vnd vnderweysten sy das sy beliben in der genade gots. Wann das wort wart gemacht züuernemen durch alle die stat.
Wann an dem andern sambstag samenten sich vilnach alle die statt zehören das wort gots.
Wann do die iuden gesahen die gesellschaft sy wurden erfúllt mit neyde: vnd spottent widersagten sy den dingen die do wurden gesagt von paul.
Do sprachen stetigklich paul vnd barnabas. Ernstlich euch gezam züm ersten zereden das wort gotts: wann ir habt es vertriben vnd ir habt vns vnwirdig geurteylet des ewigen lebens: secht wir keren wider zü den heyden.
Wann alsust hat vns gott geboten. Ich satzt dich zü eim liecht den leúten das du seyest zü einer behaltsam vntz zü dem iungsten teyl der erd.
Wann do es die heiden gehorten vnd wurden erfrewet: vnd wunniglichten das wort des herren: vnd alle die do waren vorgeordent zü dem ewigen leben die gelaubten.
Wann daz wort des herren wart geseet durch alle die gegent zü iude
Wann die iuden die bewegten die geistlichen weiber vnd die erbern vnd die ersten oder die bessten der stat: vnd erstünden ein durechtung wider paul vnd barnabas: vnd wurffen sy aus von iren enden.
Vnd schutten auff sy das gestúpp der fússe vnd komen zü yconie.
Vnd die iunger wurden erfúllt mit freuden vnd mit dem heiligen geist.
Wann es wart getan in hiconio daz sy entzampt giengen in die synagogen der iuden: vnd retten also das ein begnúglich menig gelaubt der iuden vnd der kriechen.
Wann die iuden die do waren vngeleúbig: die erstünden vnd bewegten die selen der heiden zü dem zorn wider die brúder. Wann der herr gab schier den frid
dorumb sy entwelten vilzeyts tünd treúwlich im herrn: gebent den gezeúg dem wort seiner genad: zegeben die zeychen vnd die wunder zewerden gethan durch ir hende.
Wann die menig der statt was geteylt: vnd ernstlich etliche warn mit den iuden: etlich mit den botten.
Wann do die gech der heiden vnd der iuden was gemacht mit iren fúrsten das sy sy quelten mit lasster vnd sy versteinten:
sy vernamens vnd fluchen zü den stetten liconie listram vnd derben vnd alle die gegent allumb:
vnd do warn sy bredigen. Vnd alle die menig wart entzampt bewegt der lere: wann paulus vnd barnabas die entwelten entzampt in listris.
Wann ein man listris mit siechen fússen saß lame von dem leib seiner mütter: der do nie hett gegangen.
Wann dirr hort paulum reden. Er sach in an vnd do er sach das er hett gelauben das er wúrde gesunt:
er sprach mit einer micheln stymm. Ste auf recht auf dein fúß in dem namen ihesu cristi. Vnd er sprang: vnd gieng
Do die gesellschaft der liconier gesahen das paulus hett gethan: sy hüben auff ir stymm sagent. Die göt seind gemacht geleich den menschen die do seind abgestigen zü vns.
Vnd sy rieffen barnabam iouem: vnd paulus mercurius: wann erselb was ein fúrer des wortz
Vnd der pfaff iouis der do was vor der stat der bracht stieren vnd kronen zü den túren: er wolt in opffern mit dem volck.
Do das hetten gehort die botten barnabas vnd paul sy rissen ir gewande vnd sprungen vnder die gesellschaft: rúffent
vnd sagent. O mann: worumb tüt ir dise ding? Vnd wir sein tödig menschen geleich eúch. wir erkúnden euch daz ir euch bekert von disen vppigen dingen zü got dem lebentigen: der do macht den himel vnd die erde vnd das mere vnd alle ding die do seind in in:
der in den vergangen geschlechten ließ alle leút eingen in ire wege.
Vnd ernstlich er ließ nit sich selb on den gezeúg: wolthünd gibt er den regen von dem himel vnd die fruchtbern zeyt: er erfúllt euwere hertzen mit der speyß vnd mit der freude.
Vnd do sy ditz sagten sy gestillten kaum die gesellschaft: das sy in nichten opfferten.
Wann etlich iuden vberkomen von anthioch vnd von yconie: vnd vnderweysten die gesellschaft vnd steinten paulum sy zugen in aus von der statt: sy massten in zesein tode.
Wann do in die iunger hetten vmbgeben er stünd auf vnd gieng in die statt: vnd am andern tag er gieng mit barnabam in derben.
Vnd do sy hetten gebredigt in der statt vnd hetten gelert manig: sy kerten wider in listris vnd zü hyconie vnd zü anthioch
sy vestenten die selen der iunger. vnd vnderweysten sy oder lerten das sy beliben in dem gelauben: vnd sprachen das vns gezimpt durch manig trúbsal einzegen in das reich gots.
Vnd do sy in hetten geschickt priester durch alle die kirchen vnd hetten gebett mit vassten: vnd entpfulhen sy dem herrn an den sy gelaubten.
Sy vbergiengen persidam vnd komen in pamphil:
vnd retten das wort des herrn in bergen sy stigen ab zü lamparten
vnd schifften dann zü anthioch: von dann warn sy geantwurt der genad gots in das werck das sy erfúllten.
Wann do sy waren kumen vnd hetten gesament die kirchen. sy eroffenten wie manig ding gott hett gethan mit in: das er hett aufgethan den heiden die túr des gelauben.
Wann sy wonten nit ein lútzels zeyts mit den iungern.
Etlich stigen ab von iude vnd lerten die brúder: wann wert ir nit beschnitten nach dem sitten moyses ir múgt nit werden behalten.
Wann nit ein lútzel widerteyl wart gemacht von paul vnd von barnabas wider sy: paul der sagt sie zebeleiben also als sy gelaubten. Vnd sy schickten daz paul vnd barnabas vnd etlich ander von den andern aufstigen zü den boten vnd zü den priestern in iherusalem: vber dise frage.
Dorumb dise wurden gefúrt von der kirchen sy vbergiengen durch phenicen vnd samari sy erkunten die wandelung der heiden: vnd machten ein michel freud allen brúdern.
Wann do sy waren kumen zü iherusalem sy wurden entphangen von der kirchen vnd von den botten vnd von den elltern: sy erkunten wie manig dinge gott hett gethan mit in.
Wann etlich die do gelaubten stünden auff sagent von dem irrthum der phariseer: wann es gezimpt sy zebeschneyden: vnd vorderlich zebehúten die ee moyses.
Vnd die boten vnd die alten die kamen züsamen zegesehen von disem wort.
Wann do manig frag wart gemacht: peter stünd auff er sprach zü in. O mann brúder: ir wisst das gott hat erwelt in vns von den allten tagen durch meinen mund die heiden zehörn das wort des ewangeliums vnd zeglauben.
Vnd got der do erkannt die hertzen der menschen. der gab den gezeúg gebent in den heiligen geist als auch vns:
vnd er vnderschied nit zwischen vns vnd in: zegereinigen ir hertzen mit dem gelauben.
Dorumb nu was versücht ir den herren. zelegen das ioch auff den hals der iunger: daz ewer vetter noch wir nit mochten getragen?
Wann wir gelauben zü werden behalten durch die genad des herrn ihesu als auch sy.
Wann alle die menig die schweyg: vnd horten barnaban vnd paul erkúnden wie manig zeychen vnd wunder got hett gethan durch sy vnder den heiden.
Vnd dornach do sy geschwigen: iacob der antwurt sagent. O manne brúder hört mich.
Symon erkunt das got züm ersten heimsücht zenemen von den heiden ein volck seim namen:
vnd disem gehellen die wort der weyssagen: als es ist geschriben.
Ich ker wider nach disen dingen ich bauw den tabernackel dauids der do ist geuallen vnd widerbaw seine zerrutten ding: vnd ich richt in auf:
das die andern der menschen süchent den herren vnd alle die leút vber die mein nam ist angerüffen die thünd dise dinge spricht der herre.
Dem herren ist kunt sein werck von dirr werlt.
Dorumb ich vrteyl sy nit zü vnrüwen die von den heiden werdent bekert zü dem herrn:
wann zeschreiben zü in daz sy sich enthaben vor den entzeúberten dingen der abgötter. vnd der gemeinen vnkeusch. vnd vor den erstickten vnd vor dem blüt.
Wann moyses hatt von den allten zeyten in allen stetten die in bredigten in den synagogen: do es wúrd gelesen durch einen ieglichen sambstag.
Do geuiel den botten vnd den allten mit aller der kirchen zü erwelen mann von in vnd zesenden zü anthioch mit paul vnd mit barnaban: iudam der do ist vbernant barsabas vnd silam die ersten mann vnder den brúdern:
schreiben durch ir hend die epistel haltend dise ding. Die botten vnd die allten brúder: sendent grüß den brúdern die do seind von den heiden zü anthioch vnd zü syri vnd zü cilici.
Wann wir haben gehort das etlich seind gegangen von vns vnd haben eúch betrúbet mit den worten. verkernt eúwer seln. den wir nit haben gebotten sagent wert beschnitten vnd behút die ee.
Dorumb do wir waren gesament in ein vns geuiel zeerwelen mann vnd zesenden zü eúch mit vnsern aller liebsten mannen barnaban vnd paul:
die do haben geantwurt ir selen vmb den namen vnsers herrn ihesu cristi.
Dorumb wir santen iudam vnd silam: vnd sy selb erkunten eúch das selb ding mit den worten.
Wann es ist gesechen dem heiligen geist vnd vns. eúch nit aufzelegen fúrbas die búrd denn die dinge die do seind notturfftig:
das ir eúch enthabt vor den geopfferten dingen der abgött. vnd vor dem blüt. vnd vor der dersteckung. vnd vor der gemein vnkeusch: vnd die ding die ir nit wolt das sy eúch werden getan. das ir sy icht tüt den andern. Ob ir eúch hút vor disen dingen ir tüt wol. Vnd seyt gesegent.
Dorumb do sy wurden gelassen sy stigen ab zü anthioch: vnd do die menig was gesament sy antwurten in die epistel.
Do sis heten gelesen: sy wurden erfreuwet vber die tröstung.
Wann iudas vnd sylas vnd do sy selb waren weyssagen sy trosten die brúder in manigen worten: vnd sy vestenten sy.
Wann do das zeyt wart gemacht: sy wurden gelassen mit fride von den brúdern zü den die sy hetten gesante.
Wann es wart gesehen syle do zebeleiben: wann iudaz gieng hin allein zü iherusalem.
Wann paulus vnd barnabas die entwelten zü anthioch: sy lerten vnd bredigten das wort des herrn mit manigen andern
Wann nach etlichen tagen paulus sprach zü barnaban. Wir keren wider vnd heimsüchen die brúder durch alle die stett in den wir haben gebredigt das wort des herren: wie sy sich habent.
Wann barnabas wolt auch mit im nemen iohannes: der do ist vbernant marcus.
Wann paulus der bat in: das er sich schied vnd das er nit gieng mit in von pamphile: das er nit wúrd entpfangen in das werck zü dem sy waren gesante.
Wann misshellung wart gemacht vnder in. das sy sich schieden von einander: vnd ernstlich barnabas der nam marcus er schifft zü cipern.
Wann paul erwelt syla: do er was geantwurt der genad gotz er gieng von den brúdern.
Wann er durch gieng syri vnd cilici er vestent die kirchen er gebot zebehúten die gebott der botten vnd der allten.
Vnd do sy hetten vmbgangen dise geschlecht sy kamen in derben vnd listram.
Und secht ein iunglinge was do mit namen thymotheus: ein sun eins weibs einer getreuwen witwen: von eim heidnischen vatter.
Disem gaben die brúder die do waren in listris vnd zü hyconie güten gezeúg.
Disen wolt paulus mit im zegen: er nam vnd beschneyd in vmb die iuden die do waren in den stetten. Wann sy westen all: das sein vatter was gewest ein heiden.
Wann do sy vbergiengen durch die stett: sy antwurten in zebehúten die gebott die do waren gesetzt von den botten vnd von den alten die do warn zü iherusalem.
Ernstlich die kirchen wurden geuestent im gelauben: vnd begnúgten teglichs mit der zal.
Wann sy vbergiengen frigiam vnd die gegent zü galacie: sy wurden verbotten von dem heiligen geist zereden das wort in asia.
Vnd do sy warn kumen in misia von dann flissen sy sich zegen zü bithiniam: vnd der geist ihesu gestatt in nit.
Vnd do sy warn vbergangen misiam sy stigen ab zü troade:
vnd paul wart gezeygt ein gesicht in der nacht. Ein man macedon was stend: vnd flecht in sagent. Vbergee in macedon hilff vns.
Wann do er hett gesehen die gesicht. zehant sücht wir zegen in macedon: vmb einer gewissen tat das vns got het gerüffen in zebredigen.
Wann wir schifften von troade mit eim rechten lauff kam wir zü samotrachi: vnd an dem andern tag zü neapolim:
vnd von dann in philippis. das do ist ein frembde statt zü dem ersten teyl zü macedon. Wann wir warn zebeleiben in dirr statt etlich tage.
Wann an eim tag der sambstage wir giengen aus fúr daz tor bey dem floß zü dem mer do do wart gesehen zesein das gebett wir sassen vnd retten zü den weiben die sich samenten
vnd ein weip mit namen lidia der statt der thyathyrenorum eine purpurin oder die do worchte den purpur die horte das wort sy anbett gott: der herre tet auff ir hertze sich züuernemen an den dingen die do warn gesagt von paul.
Wann do sy was getaufft vnd ir haus: sy batt paul sagent. Ob ir mich vrteylt zesein getreuw dem herren: so get in mein haus vnd beleibt. Vnd sy zwang sy.
Wann es wart getan do wir ausgiengen zü dem gebett ein diern habent den geist der zauberniß die begegent vns: die do gab grossen gewin iren herrn mit der zauberniß.
Dise nachuolgt paulum vnd vns: sy rieff sagent. Diß mann die seind knecht gotz des höchsten: die eúch erkúnden den weg der behaltsam.
Wann ditz tet sy manig tag. Wann paulus was leydig er kert sich vmb. vnd sprach zü dem geist. Ich gebeút dir in den namen ihesu cristi das du ausgest von ir Vnd er gieng aus zü der selben stunde.
Wann do ir herren sahen das die züuersicht irs gewinnens was ausgegangen: sy begriffen paulum vnd sylam vnd fürten sy zü den fúrsten auff den marckt:
sy brachten sy den meisterscheften vnd sprachen. Dise mann betrúbent sere vnser stat so sy seind iuden:
vnd erkúndent den siten der vns nit gezimpt zeentphachen noch zethün so wir sein römer.
Vnd das volck lieff entzampt wider sy: vnd die meisterscheft rissen ir röck vnd hiessen sy schlahen mit rüten
Vnd do sy in heten aufgelegt manig schleg sy legten sy in den karcker: vnd gebuten dem húter sy fleyssigklich zebehúten.
Vnd do er im het entpfangen ein sölich gebott er legt sy in den ynnersten karcker: vnd band ir fússe mit dem holtz.
Wann zü mitternacht paulus vnd sylas die anbetten vnd lobten gott: vnd die do warn in der hüt die horten sy.
Aber gechlingen wart gemacht ein michel erdbidmung: also daz die gruntuest des karckers wurden bewegt. Vnd zehant wurden aufgetan alle túre: vnd alle ire band wurden entbunden.
Wann der hútter des karckers ward sein gewar vnd sach die túr des karckers offen er zoch aus ein waffen vnd wolt sich döten: wann er wond das die geuangen wern entpflohen.
Wann paulus der rieff mit einer micheln stymm sagent. Nit tü dir kein vbel. Wann wir sein alle hie.
Vnd der húter iesch ein liecht vnd gieng ein: er wart gemacht erschrocken vnd viel nider zü den fússen paul vnd syle:
er fürt sy aus vnd sprach. O herr: was gezimpt mir zetün das ich werd behalten?
Sy sprachen. Gelaub an den herrn ihesum cristum: vnd du wirst behalten vnd dein haus.
Vnd sy retten das wort des herren zü im: vnd zü allen den die do waren in seim haus.
Er nam sy in dirr stund der nacht vnd wüsch in ir wunden: vnd zehant wart er getaufft vnd alles sein haus.
Vnd do er sy hett gefürt in sein haus er satzt in fúr den tische: vnd freuwet sich mit allem seim haus vnd gelaubt gott.
Vnd do der tag wart gemacht die meisterscheft santen ambechter sagent Lasst dise mann.
Wann der húter des karckers erkúndet dise ding paulo: vnd sprach die meisterscheft habent gesant das ir wert gelassen. Denn nu geet aus vnd get in frid.
Wann paulus sprach zü im. Sy habent vns geschlagen offenlich vnschedlich mann römer vnd habent vns gelegt in den karcker: vnd nu werffen sy vns heimlich aus? Es geschicht nit also: wann sy kumen vnd werffen vnd selb aus.
Wann die ambechter erkunten den meisterscheften dise wort Vnd sy vorchten sich do sy horten das sy warn römer:
sy komen vnd baten sy: das sy ausgiengen von der statte. Wann sy giengen aus dem karcker. vnd giengen ein zü liddiam: vnd do sy gesahen die brúder sy trosten sy: vnd giengen aus.
Wann do sy waren gegangen durch amphipolim vnd appoloniam sy komen zü thessalonicam: da was die synagog der iuden.
Wann paulus gieng ein zü in nach der gewonheit: vnd vnderschied in von den schriften durch .iij. sambstag
er tet auff vnd vnderweyset sy das cristus gezam zü erleyden vnd zü ersteen von den dotten: vnd das dirr ist ihesus cristus den ich eúch heút erkund.
Vnd etlich von in die gelaubten: vnd sy züfúgten sich paul vnd syle vnd ein michel menig von den heydnischen dienern: vnd edel weib nit lútzel.
Wann die iuden die nitten sy vnd namen etlich böß mann von dem volck vnd do die gesellschaft wart gemacht sy erweckten die statt: vnd züstünden dem haus iasons vnd süchten sy zefúren vnder das volck.
Vnd do sy ir nit funden. sy zugen iason vnd etlich brúder zü den fúrsten der stat rúffent: wann dise seind die do erweckent die gesellschafft
vnd die iason hat entphangen die seind kumen her: vnd dise thünd alle wider die gezetz des keysers sy sagent einen andern kúnig zesein ihesum.
Wann sy erweckten daz volck vnd die fúrsten der statt horten dise ding:
vnd do sy hetten entpfangen die besserung von iason vnd von den andern sy liessen sy.
Wann zehant in der nacht die brúder liessen paulum vnd sylam in beroen. Do sy warn kumen: sy giengen in die synagogen der iuden.
Wann dise warn die edelsten der iuden die do waren zü thesalonicens: diß entphiengen teglich das wort mit aller geitikeit: dersüchent die schrift ob sich dise ding hetten also.
Vnd ernstlich manig von in die gelaubten. vnd nit lútzel mann der heiden: vnd der erbern weiber.
Wann do die iuden in thessalonicens hetten erkant das auch beroe was gebrediget von paul das wort gots: sy kamen do vnd entzampt bewegten vnd betrúbten die menig.
Vnd do liessen die brúder zehant paul: das er gieng vntz zü dem mere. Wann sylas vnd thymotheus die beliben do.
Wann die do fürten paulum die durchfürten in vntz zü aten: vnd entphiengen von im das gebott das sy als schnelligklich kumen zü im sy giengen hin. zü sylam vnd zü thymothe.
Wann do ir paulus beytet zü athen sein geist wart bewegt in im: er sach die statt gezieret oder gelestert mit den abgötten.
Dorumb er disputiert mit den iuden in der synagogen vnd mit den dienern der heyden: vnd auff dem marckt durch alle tag zü den die do warn engegenwertig.
Wann etlich warn epicurei vnd stoici werltlich weysen die retten mit im: vnd etlich sprachen. Was wil der seer der wort hie zesagen? Wann die andern sprachen: er wirt gesehen zesein ein erkúnder der neuwen teúfel: wann er erkunt in ihesum vnd die auferstendung
Sy begriffen in vnd fürten in zü ariopagum sagent Wir múgen wissen welchs dise neuwe lere ist die do ist gesaget von dir?
Wann du tregst ein etlich new ding in vnsern orn. Dorumb wir wellen wissen was dise neuwen ding wellen sein.
Wann die von athen vnd alle die frembden gest die zü keim andern ding waren geúbt: denn zehören oder zesagen etwas neuwes.
Wann paulus stünd in mitzt ariopagi er sprach. O mann athen ich sich eúch zesein vberúppig durch alle ding.
Wann ich fúrgieng vnd vand ewer abgött: ich sach einen altar in dem geschriben was. Dem vnderkanten gott. Dorumb ir anbettet das ir misskennt: ditz erkúnd ich eúch.
Gott der do macht dise werlt vnd alle ding die do seind in ir: wie das dirr ist ein herre des himels vnd der erde: er entwelt nit in den tempeln gemacht mit der hand:
noch wirt geerett von menschlichen henden er bedarff keins. so er selb gibt allen das leben vnd die ein etnung vnd alle ding:
vnd er macht von eim alles geschlecht der menschen. zeentwelen auff allem dem antlútz der erd: er vollent die geordenten zeyt vnd die zyl irr entwelung. dorumb er gab den leúten
zesüchen gott. ob sy in villeicht begreiffent oder vindent: wie das er nit ist verr von vnserm ieglichen.
Wann wir leben in im vnd werden bewegt vnd sein: als einer ewer weyssagen sprache. Wann wir sein ioch sein geschlecht
Dorumb so wir sein das geschlecht gotz: wir söllen nit massen das gold oder das silber oder die kunst: des gehauwen steins: vnd der gedanck des menschen zesein geleych den götlichen.
Vnd ernstlich gott verschmecht die zeyt dirr misskennung. nu derkúnt er den menschen das sy alle machen büß allenthalben:
dorumb das er hat geordent einen tag an dem er ist zeurteylen den vmbring in gerechtikeit in eim mann in dem er hat geschickt. zegeben den gelauben allen: denn er erstünd in von den dotten.
Wann do sy hetten gehort die aufferstendung der dotten ernstlich etlich die spotten: wann etlich die sprachen. Aber hör wir dich von disen.
Vnd also gieng paulus aus von mitzt ir.
Wann etlich mann die do gelaubten die hielten sich zü im: vnder den was auch dionisius ariopagita vnd ein weip mit namen damaris: vnd ander mit in.
Nach disen dingen paulus gieng aus von athen er kam zü chorint:
vnd er vand einen iuden bey namen aquilam von dem geschlecht pontz der neulich was kumen von lamparten vnd bressillen sein hausfrauw dorumb do claudius hett geboten alle die iuden zescheiden von rome vnd er genacht sich zü in:
wann er was der selben kunst er beleib bey in vnd worchte. Wann er was der kunst der seyle
vnd er disputiert in der synagogen durch alle sambstag er fúrlegt in den namen vnsers herren ihesu cristi vnd vnderweyst den iuden vnd den kriechen.
Wann do sylas vnd thimotheus warn kumen von macedom: paulus der anstünd den worten er bezeúgt den iuden ihesum zesein cristus.
Wann do sy im widersagten vnd spotten: er schutt sein gewande vnd sprach zü in. Eúwer blüt sey auff eúwer haubt. Ich ge rein von disen zü den heyden.
Er gieng dann. vnd gieng in ein haus bey namen thyti eins gerechten dienent got: des haus was gefúgt der synagogen.
Wann crispus der fúrst der synagogen der gelaubt dem herren mit allem seim haus: vnd manig der chorinter die hortens sy gelaubten vnd wurden getaufft.
Wann der herre sprach zü paul durch die gesicht in der nacht. Nichten wölst dir vörchten: wann red vnd nichten schweig
Dorumb das ich bin mit dir: wann niemant zülegt dir daz er dir schad: wann mir ist vil volcks in dirr stat.
Wann er sasse do ein iar vnd .vj. moned: er lert bey in das wort gots.
Wann die iuden stünden auff mit eim gemút zü gallione dem ratgeben achaie wider paulum: vnd sy züfürten in zü dem gerichte
sagent: wann dirr rat den leúten wider die ee zedienen got.
Wann do paul anuieng aufzethün den mund: gallio sprach zü den iuden. O mann iuden wer kein ding vngeng oder etlich böse súnd ich enthabt eúch recht:
wann ob dise frag seind von dem wort vnd den namen eúwer ee: ir selb gesechts. Ich wil nit sein ein vrteyler dirr ding.
Vnd er zwang sy zescheiden vom gericht.
Wann sy begriffen alle sosthenen den fúrsten der synagogen sy schlügen in vor dem gericht: vnd gallione dem was nit rüch dirr dinge.
Wann do paulus noch hett enthabt manig tag: er gesegent die brúder er schifft zü syri vnd priscilla vnd aquila mit im: die im heten geschorn das haubt in cencris. Wann sy hetten kein kuntschafft.
Vnd er kam zü ephesi: vnd er ließ sy do. Wann er gieng in ein synagog er disputiert mit den iuden.
Wann sy baten in das er lenger zeyt beleib bey in er gehal sein nit:
vnd er gesegent sy vnd sprach. Mir gezimpt den hochzeytlichen tag der do zükumpt. zemachen in iherusalem: vnd aber kere ich wider zü euch ob es got wil: vnd er gieng von ephesi.
Vnd steyg ab in cesar er steyg auff vnd grüst die kirchen: vnd steyge ab zü anthioch.
Vnd macht do etlich zeyt er gieng. vnd durchgieng von ordnung die gegent galat vnd frigi: vnd vestent alle die iunger.
Wann ein iude was bey namen appoll von dem geschlecht alexanders ein redsamer man gewaltig in den schrifften:
der kam zü ephesi. Dirr was gelert am weg des herrn: vnd rett mit hitzigem geist vnd er lernt fleyssigklich die ding die do waren ihesu: er wesst allein den tauff iohannes.
Dorumb dirr begund zethün treuwlich in der synagogen in dem namen des herren ihesu. Do ditz hetten gehort priscilla vnd aquila sy entphiengen in: vnd legten im fleyssigklich heraus den weg dez hernn:
Wann do er wolt gen zü achaiam: die brúder vnderweysten in vnd schriben den iungern brieff das sy in entphiengen. Do er was kumen: er rett vil zü den die do glaubten.
Wann er vberwand die iuden stercklich: er zeigt offenlich durch die schrift ihesum zesein cristum.
Wann es wart getan do appollo was zü chorinth: vnd paulus vbergieng in den obersten teylen er kam zü ephesi: vnd er vand etlich iunger.
Er sprach zü in. Ob ir gelaubt ir entphiengt den heiligen geist? Vnd sy sprachen zü im. Wann ob es ist der heilige geist wir horten sein nit.
Wann er sprach. Dorumb in wem seyt ir getaufft? Sy sprachen. In dem tauff iohannis.
Wann paulus sprach. Iohannes der taufft das volck in dem tauff der büß sagent das sy gelaubten an den der do ist kúnftig nach im das ist in ihesu:
do sy gehorten dise ding: sy wurden getaufft in dem namen des herren ihesu.
Vnd do in paul hett aufgelegt die hand: der heilig geist kam auf sy vnd sy retten in zungen: vnd weyssagten also das sy selber auslegten.
Wann aller der warn als .xij.
Wann paul gieng in die synagogen vnd rett mit dúrstikeit durch .iij. moned: er disputiert vnd vnderweyst von dem reich gotz.
Wann do etlich derhertenten vnd nit gelaubten sy flüchten dem weg des herrn: er sundert die iunger vnd schied sich von in vor aller der menig: er disputiert teglich in der schül eins gewaltigen.
Wann ditz wart gethan durch .ij. iare: also das alle die iuden vnd die heiden die do entwelten in asia die horten daz wort des herren.
Vnd gott der tet nit lútzel kreffte durch die hende pauli:
also das ioch sein gewand wart genumen von seim leib vnd wart gelegt auf die siechen vnd die siechtum schieden sich von in: vnd die vnreinen geist giengen aus.
Wann auch etlich von den vmbgenden iuden die do beschwüren die geist die versüchten anzerüffen den namen des herrn ihesu vber die die do hetten die vnreinen geist sagent. Ich beschwere eúch bey ihesu den paulus brediget.
Wann eim iuden bey namen sceue eins fúrsten der pfaffen dem warn .vij. sún: die do teten dise ding. Wann sy giengen ein zü dem der do hett den teúfel. Sy begunden anzerúffen den namen des herrn sagent. Wir gebieten dir in dem namen des herrn ihesu den paulus bredigt das du ausgest von im:
wann der böß geist antwurt er sprach zü in. Ihesus hab ich derkannt: vnd paulum weyß ich. Wann wer seyt ir?
Vnd der man in dem der vnrein geist was der sprang an sy vnd herscht ir beyder. vnd vberwand sy also das sy nacket vnd verwundet entpfluchen von dem haus.
Wann ditz wart gemacht kunt allen den iuden vnd den heyden die do entwelten zü ephesi: vnd vorchte viel auff sy alle: vnd der nam des herren ihesu cristi wart gemichelicht.
Vnd die menig der geleúbigen die kamen sy beiachen vnd erkunten ire tate.
Wann manig von den die do hetten nachgeuolgt den kúnsten oder den húbschen dingen die brachten die búcher vnd verbranten sy vor allen: vnd achten iren werd vnd funden das güt .l. tausent pfennig.
Vnd also stercklich wüchs das wort des herren vnd wart gesterckt.
Wann do dise ding warn erfúllt paulus fúrsatzt im geist vberzegeen von macedom vnd achaia vnd zegen zü iherusalem sagent: wann dornach so ich do werd: mir gezimpt auch zegesehen rome.
Wann er sante zwen in macedom von den die im ambechten thymotheum vnd erastum: vnd erselb beleib in asia zü dem zeyt.
Wann nit ein lútzel trúbsal wart gemacht in dem zeyt von dem weg des herren.
Wann ein goltschmid was bey namen demetrius der macht silbrin tempel oder heuser dyane der bracht nit lútzel gewinne den werckmeystern:
er rieffe züsamen die die do waren meyster des selben dings vnd sprach. O mann ir wisst daz vns ist ein michel gewinnung von disem hantwerck:
vnd ir secht vnd hört das dirr paulus abkert manig geselschaft nit allein zü ephesi wann er vnderweyst vilnach alles asia sagent: wann es seind nit göt die do werden gemacht mit den henden.
Wann vns wirt nit allein verderbt dirr teil zekumen in verwústung: wann auch der michel tempel dyane der wirt geacht zenichten: wann auch sein magenkraft dise begunde züuerwústen die do erete alles asia vnd der vmbring.
Do sy hetten gehort dise ding sy wurden erfúllt mit zorn: vnd rieffen sagent Diana der ephesier der ist michel.
Vnd die stat wart derfúllt mit verwústung: vnd sy machten ein gech mit eim gemút in das rathaus sy zuckten gayo vnd aristarcho die macedonier die gesellen pauls.
Wann do paul wolt eingen vnder das volck die iunger gestatens nit.
Wann etlich von den fúrsten asie die do warn sein freúnde die santen zü im: bittent das er sich nit gebe in das rathaus.
Wann die anderen sprachen ein anders. Wann die kirch was verwúst: vnd manig wessten nit vmb waz sach sy warn kumen
Wann die gesellschaft von den iuden die zugen aus alexander. sy flechten in. Dorumb alexander der iesch die schweygung mit der hand: er wolt geben die red dem volck.
Do sy in hetten erkannt zesein ein iuden: ein stymm wart gemachet aller als durch zwü stünt rüffent vnd sagent. Dyana der ephesier ist michel.
Vnd do der schreiber hett gestillt die geselschaft er sprach. O mann von ephesi: wann welcher der menschen ist der nichten weyß zesein die übung der statt der ephesier die micheln dyani vnd des geschlechts iouis?
Dorumb so nit mag widersagen disen dingen eúch gezimpt zesein gefridsam: vnd nit zetün freuenlich.
Wann ir habt zügefürt dise mann die do nit spottent eúwer heiligen noch eúwers gots
Vnd ob demetrius vnd die werckmeister die do seind mit im habent etlich sach wider sy: die werden gethan das sy werden gesament vnd seind die ratgeben sy besagent an einander.
Wann ob icht anders dings ist das ir sücht: das mag werden entbunden in der elichen kirchen.
Wann wir verderben auch zestraffen dez heútigen widerteils: so keiner wirt schuldig dez auflauffes von dem wir nit múgen lang kriegen mit paul vnd zegeben die rede: vnd do er ditz hett gesagt er ließ die kirchen.
Wann dornach do der wüff hett auffgehorte: paulus der rúff den iungern er vnderweyst sy er gesegent sy: vnd gieng aus daz er gieng zü macedom.
Wann do er was durchgegangen dise teyl vnd sy hett vnderweyset mit manigen worten er kam zü kriechen:
do er do was gewesen drey moned im wart gemacht lage von den iuden er schifte zü syri: vnd er hett ein rat das er widerkert durch macedom
wann sosypater pirri der pirener der gesellt sich zü im: wann die von thessalonicens aristarchus vnd secundus gaius derbeus vnd thymotheus: wann asia thyticus vnd trophinus.
Do dise waren vor hin gegangen sy enthabten vns zü troade:
wann nach den tagen der derbe wir schifften von philippis wir kamen zü in zü troade in fúnff tagen: do entwelt wir .vij. tag.
Wann an einem des sambstag do wir waren gesamment zebrechen das brott paulus disputiert mit in vnd sterckt ir selen: er was zegen an dem morgen er verzoch das wort vntz zü mitternacht.
Wann glasuaß warn in dem soler: do wir waren gesament.
Wann ein iungling bey namen euticus der sasse auf einem venster: do paulus als lang disputiert er wart bedruckt mit schwerem schlaffe er wart verfürt vom schlaff er viel nider von dem dritten soler: er wart aufgehaben vnd wart bracht tod.
Do paulus was abgestigen zü im er neigt sich vber in: er vmbuieng in vnd sprach. Nichten welt werden betrúbt. Wann sein sel ist in im.
Wann paul steyg auff er brach brot vnd asse: vnd do er hett genüg gerett also vntz zü dem liecht: er gieng.
Wann sy fürten das kind lebentig: vnd sy wurden nit ein lútzel getröst.
Wann wir stigen auff in einem schiff wir schifften in asson: von dann sy paul waren zü entphachen. Wann alsust ordent: er selber zemachen den weg durch das land.
Wann do er vns het funden in asson: do wir in entphiengen wir komen in mitile.
Vnd dornach schifften wir am andern tag wir kamen zü contrachi: vnd an dem andern tag züfügt wir vns zü samum: vnd an dem andern tag kam wir zü milet.
Wann paulus hett im fúrgesetzt vber zü schiffen zü ephesi: das im icht wúrde gemacht ein saumung in asia. Wann er eylt ob es im wer múglich: das er den pfingstag macht zü iherusalem.
Wann er sant von milite zü ephesi er rieff die merern der geburt der kirchen:
do sy waren kumen zü im vnd waren mit einander: er sprach zü in. Ir wisst von dem ersten tag an dem ich bin eingegangen in asia in welcherweys ich was thün mit euch durch alles das zeyt
dienent dem herrn mit aller demútigkeit vnd mit vil trehern vnd mit versüchungen die mir geschachen von den lagen der iuden:
in welcherweys ich euch nit minner hab hinderzogen der nutzsamen ding. ich erkunt euch die wort gotz vnd lert eúch offenlich
vnd bezeúget durch die heúser: den iuden vnd den heyden die büß in gott vnd den gelauben in dem herren ihesu cristo
Vnd nu secht ich bin gebunden mit dem geist ich gee zü iherusalem ich misskenn die ding die mir sein kúnftig in ir:
neur daz mir der heilig geist vor bezeúgt durch alle die stette sagent. Wann die band vnd mein trúbsal: die beleibent mir in iherusalem.
Wann ich vörcht keins dirr ding: noch mach mein sel edeler denn mich: so ich nu volend meinen lauf vnd die ambechtung des wortes das ich entphieng von dem herrn ihesu zebezeúgen euch das ewangelium der gnaden gotz.
Vnd nu secht ich weyß das ir alle von des hin nichten gesecht mein antlútze: bey den ich bin vbergangen zebredigen das reych gots.
Dorumb ich entzampt bezeúg eúch an dem heútigen tag: an dem ich bin rein von dem blüt aller.
Wann ich hab mit alle nit hinderzogen zü erkúnden in euch den rate gotz:
vernempt euch vnd aller der hert in der eúch der heilig geist hat gesatzt bischoff zerichten die kirchen gotz: die er hat gewunnen mit seinem blüt.
Ich weyß daz nach meiner scheidung eingend vnder eúch zuckent wolff: die do nit schonent der herde.
Vnd von eúch selb stend auff mann die do redent die verkerten ding: daz sy abkern die iunger nach in.
dorumb wacht behabt die gedenckung: das ich nit auffhort durch .iij. iar tags vnd nachts ich manet ewer ieglichen mit trehern.
Vnd nu brúder ich entpfilch eúch got vnd dem wort seiner genaden: der do ist gewaltig zebauwen vnd zegeben das erb in allen den geheiligten.
Ir selb wisst das ich nichten begert silber vnd gold oder das gewand keins:
wann ioch dise hend die haben geambecht die ding die mir warn notturfftig vnd den die mit mir seind.
Wann ich hab eúch gezeygt alle ding: das alsust arbeitent gezimpt zü entphachen die krancken. vnd angedechtig sein des wortz ihesu: wann er sagt es. Seliger ist mer zegeben denn zü entphachen.
Vnd do er ditz hett gesagt: er neigt sein knye mit in allen vnd bett.
Wann michels weinen wart gemacht allen: vnd sy neygten sich auff den hals pauli sy kussten in:
sy waren aller meyst leidig in dem wort das er in hett gesagt das sy von deshin nit wern zesehen sein antlútz. Vnd sy fürten in zü dem schiffe.
Wann do es wart getan das wir schifften von in in einer kúrtze: wir kamen mit rechtem lauff zü choum: vnd am andern tag zü rodum: vnd dornach in pateram:
vnd do wir heten funden ein schiff vberzefaren in phenicen: wir stigen auf vnd schifften.
Wann do wir warn erschinen cipern vnd wir liessen zü der winster wir schifften in syri: vnd kamen zü thyri. Wann do was ein schiff auslegend die búrd.
Wann do wir hetten funden die iunger wir beliben do .vij. tag. Die sagten paulum durch den geist: das er icht aufstig zü iherusalem.
Vnd do die tag waren erfúllt wir giengen aus. sy fürten vns alle mit den weiben vnd mit den súnen vntz fúr die statt: vnd do wir hetten geneigt die knye wir betten an dem gestade.
Vnd do wir hetten gesegent einander wir stigen auf in das schiff: wann sy kerten wider in die iren.
Wann wir vollenten die schiffung von thyri wir stigen ab zü tholomaidam: vnd do wir hetten gegrússt die brúder wir beleiben bey in einen tag
Wann an dem andern tag gieng wir aus wir kamen zü cesari. Vnd wir giengen in das haus philipps des ewangelisten der do was einer von den siben: wir beleiben bey im.
Wann disem warn .iiij. töchter iunckfrauwen die do weyssagten.
Vnd do wir do wonten durch etlich tag: ein weyssag der vberkam von iuda bey namen agabus.
Do dirr was kumen zü vns er nam die gúrtel pauli: er band im die hend vnd die fússe vnd sprach. Dise ding spricht der heilig geist. Den man des dise gúrtel ist also bindent in die iuden in iherusalem: vnd sy antwurten in in die hend der heiden
Do wir ditz hetten gehort vnd die die do waren der stat: das er nit aufstig zü iherusalem.
Do antwurt paulus vnd sprach. Was tüt ir weinend vnd quelent mein hertze. Wann ich bin bereyt vmb den namen des herren ihesu: nit allein gebunden werden in iherusalem wann auch zesterben.
Vnd do wir in nit mochten vnderweysen: wir gehullen sagent. Der will des herren werd getan.
Wann nach disen tagen do wir waren bereyt wir stigen auf zü iherusalem.
Wann auch von den iungern von cesar die kamen mit vns: sy fürten mit in bey dem wir herbergten iaso den ciperer einen alten iunger.
Vnd do wir waren kumen zü iherusalem: die brúder entphiengen vns gern.
Wann an dem andern tag paulus gieng ein mit vns zü iacob: vnd die alten waren alle gesamet.
Do er sy het gegrússt: er erkunt durch alle die ding die got hett getan durch sein ambechtung vnder den heiden.
Vnd do sis hetten gehort sy michelichten got: vnd sprachen zü im. Brüder sich daz tausent seint vnder den iuden die do gelaubent gott: vnd alle seind nachuolger der ee.
Wann sy haben gehort von dir: das du lerst die misshellungen oder die scheidung von moyses der iuden die do seind bey den heiden. sagent daz sy nit súllen beschneyden ir sún: noch eingen nach der gewonheit.
Dorumb was ist es. Ernstlich es gezimpt züsamen die menig. Wann sy habent gehort dich zesein kumen.
Dorumb so thü was wir dir sagen. Wann vns seind vier mann die do habend gelobde kuntschaft vber sich.
So du dise entphechst geheilig dich mit in: vnd leg mit in an daz sy scheren ir haubt: vnd sy wissent alle. das die ding seind valsch die sy habent gehort von dir. wann du selb gee vnd behút die ee.
Wann von den heyden die do gelaubten den schreiben wir zeurteylen das sy sich enthaben vor den abgöttern vnd von den geopfferten vnd von dem blüt vnd von der verstickung vnd vor der gemein vnkeusch
Do nam paulus dise mann er wart gereinigt mit in an dem andern tag er gieng in den tempel: vnd erkúndet die erfúllung der tag der gereinigung vntz das das opffer wúrde geofferet vor ir ieglichem.
Wann do .vij. tag waren vollent: die iuden die do warn von asy do sy in hetten gesehen im tempel sy erweckten alles volck: vnd rúffent legten sy die hend an in.
O mann israhel helfft. Dirr ist der man der do lert all allenthalben wider daz volck vnd die ee vnd dise statt: vnd hierúber hat er eingefürt die heiden in den tempel: vnd hat entzeúbert dise heiligen statt.
Wann sy sahen trophinum den ephesier mit im in der stat: den sy massten daz in paulus het eingefürt in den tempel.
Vnd alle die stat wart bewegt: vnd ein zülauff des volcks wart gemacht. Vnd sy begriffen paulum sy zugen in aus dem tempel: vnd zehant wurden die túr beschlossen.
Wann sy süchten in zü erschlachen: vnd es wart erkúndet dem tribuner der geselchaft. das alles iherusalem were verwúst.
Zehant nam er ritter vnd hunderter er lieff zü in: do sy sahen den tribun vnd die ritter: sy horten auff paulum zeschlachen.
Do genacht sich der tribuner er begreiff in vnd gebot in zebinden mit zweyen ketten: vnd er fragt wer er wer: oder was er hett gethan.
Wann die andern rieffen ein anders der gesellschaft. Vnd do er nit mocht derkennen die warheit vor dem wüff: er gebot in zefúren in die herbergen.
Vnd do paulus was kumen zü den stapheln: es geschach das er wart getragen von den rittern vmb die sterck des volckes.
Wann die menig des volcks die nachuolgt rüffent: nym in.
Vnd do man in begund einzefúren in die herberg: paulus sprach zü dem tribun. Gezimpt mir etwas zereden zü dir? Er sprach zü im. Kanst du kriechisch?
Bistu nit der egiptier du do vor disen tagen hast bewegt das volck: vnd hast ausgefürt in die wúst vier tausent der mann der sycarier oder die do habent die waffen?
Vnd paulus sprach zü im. Ich bin ein man iude geborn von tharsis cilicie: das do nit ist vnderkannt der gemein der statt cilicie. Dorumb ich bit dich: gestatt mir zereden zü dem volck
Vnd do er im sein hett gestatt: paulus der stünd in den stapheln er winckt mit der hand zü dem volck: vnd ein michel schweygung wart gemachet er rett zü in in hebreyscher zungen sagent.
O mann brúder vnd vetter: hört die rede die ich nu widergib zü euch.
Wann do sy horten das er zü in rett in einer hebreyscher zungen: sy gaben mer die schweygung. Vnd er sprach.
Ich bin ein man iud geborn zü tharso cilicie: wann ich bin gezogen in dirr statt bey den fússen gamaliels. gelert nach der warheite der vetterlichen ee: zesein ein nachuolger der ee als auch ir all heút seyt:
wann ich hab nachgeuolgt disem weg vntz zü dem tod. zebinden vnd zü antwurten in die hüt die man vnd die weib.
als mir der fúrst der pfaffen gibt gezeúg vnd alle die merern der geburt: von den ich entphieng die brieff ich gieng zü den brúdern in damasch das ich sy fürt von dann geuangen in iherusalem das sy wurden gepeinigt.
Wann es wart gethan do ich gieng vnd genachent damasch zü mittemtag ein begnúglichs liecht das vmbleúcht mich gechling vom himel:
ich viel nider an die erd vnd ich hort ein stymm vom himel sagent zü mir. Saule saule: worumb iagstu mich?
Wann ich antwurt. O herr wer bistu? Vnd er sprache zü mir. Ich bin ihesus nazarenus: den du veruolgest.
Ernstlich vnd die mit mir waren die sahent das liecht: aber sy horten nit die stymm des der do mit mir redt.
Vnd ich sprach. O herr was tü ich? Aber der herre sprach zü mir. Ste auf vnd gee in damasch: vnd do wirt dir gesagt von allen dingen das dir gezimpt zethün.
Vnd do ich nichten sach vor der klarheit seins liechts ich wart gefürt mit den henden von mein mitgesellen. vnd kam zü damasch
Wann ein man ananias habent den gezeúg nach der ee von allen iuden die do entwelten zü damasch:
der kam zü mir er stünd vnd sprach. Brüder saul sich mich an. Vnd ich sach in an zü der selben stunde.
Vnd er sprach zü mir. Gott vnser vatter der hat dich vorgeordent das du derkennest seinen willen: vnd gesechest den gerechten vnd hörst die stymm von seinem munde:
wann du wirst sein zeúge zü allen menschen der ding die du hast gesehen vnd gehört.
Vnd nu worumb saumstu dich? Stee auff wert getaufft: vnd lege ab dein súnde wann anrúff seinen namen.
Wann es wart gethan do ich widerkert in iherusalem vnd bett in dem tempel: mir geschach in dem schrecken des hertzen:
in zesehen vnd sagent zü mir. Eyle vnd ge schnelligklich aus von iherusalem: wann sy entphachent nit deinen gezeúge von mir.
Vnd ich sprach. O herr: sy selb wissent daz ich was zebeschliessen im karcker: vnd schlachent in den synagogen die die do gelaubten an dich.
Vnd do das blüt stephans deins gezeúgs wart vergossen ich züstünd vnd gehal entzampt: vnd ich hüt der gewand der die in erschlügen.
Vnd er sprach zü mir. Gee: wann ich send dich verr zü den geschlechten.
Wann sy horten in vntz zü disem wort: vnd hüben ir stymm sagent. Nym von der erde den der do ist in diseweys. Wann im ist nit zimlich zeleben.
Wann do sy schrigen vnd verwurffen ire gewand vnd wurffen das gestúpp in den lufft:
der tribuner hieß in einfúren in die burg vnd zeschlachen mit geiseln vnd in zequelen: das er wesst vmb was sach sy in also heten gerüffen.
Vnd do sy in hetten gebunden mit riemen: paulus der sprach zü dem centurio der im züstünd. Gezimpt euch zegeiseln ein man römer vnd einen vnschedlichen?
Do daz gehort der centurio das er sich sagt zesein ein burger zü rome er genacht sich zü dem tribun: vnd erkúndet im sagent. Sich was du bist zethün? Wann dirr man ist ein römischer burger:
wann der tribun genacht sich er sprach zü im. Sage mir ob du bist ein römer. Vnd er sprach. Ia.
Vnd der tribun antwurt Ich hab mit vil güter ding entphangen in dirr stat Vnd paulus sprach. Wann ich bin auch geborn in ir.
Wann die in waren zequelen die schieden sich zehant von im. Vnd der tribun vorcht sich dornach do er wesst das er was ein römischer burger: vnd daz er in hett gebunden.
Wann an dem andern tage er wolt fleyssigklicher wissen vmb welch sach er wúrd besagt von den iuden er bande in auff: vnd hieß zü samen kumen die pfaffen vnd allen den rat: er fúrfürt paulum vnd schickt in vnder sy.
Wann paul versach sich an den rate er sprach O mann brúder: ich hab gewandelt mit einer ieglichen güten gewissen vor got vntz an disen heútigen tag.
Wann ananias der fúrst der pfaffen der gebot eim beistenden im zeschlahen seinen mund
Do sprach paulus zü im. Gott erschlach dich du geweysste wand. Vnd sitzend vrteylst du mich nach der ee. vnd gebeútest mich zeschlahen wider die ee?
Wann die do stünden die sprachen. Flüchstu dem obersten pfaffen gotz?
Wann paul der sprach. Brúder ich west nit: das er wer ein fúrst der pfaffen. Wann es ist geschriben. Nichten flüch dem fúrsten deines volcks.
Wann paulus der wesst das einteyl was der verlaiter vnd das ander der phariseer: er rüfft aus im rate. O brúder mann von israhel ich bin ein phariseer: vnd ein sun der phariseer. Vnd ich wird geurteylt von der züuersicht vnd von der aufferstendung der doten.
Vnd do er ditz het gesagt. ein michel misshellung wart gemacht zwischen den phariseern vnd den verlaitern: vnd die menig wart enbunden
Wann die verleyter die sagten nit zesein die aufferstendung der doten noch den engel noch den geist: wann die phariseer beiachen ietweders. Wann michel rüff wart gemacht:
etlich der phariseer stünden auff: vnd stritten sagent. Wir vinden kein ding des vbels an disem menschen. Vnd ob villeicht der geist hat gerett zü im oder der engel?
Vnd do ein michel misshellung wart gemacht: der tribun vorcht das paul icht wúrd versert von in. er hieß die ritter absteygen vnd in zucken von mitzt ir: vnd in züfúren in die burg.
Wann an der andern nacht der herr züstünd im vnd sprach. Paule biß stet. Wann als du hast bezeúgt von mir in iherusalem: also gezimpt dir zebezeúgen in rome.
Wann do der tag wart gemacht etlich von den iuden die samenten sich: vnd gelobten sich. sagent nit zeessen noch zetrincken: biß das sy paulum derschlúgen.
Wann die mann die disen aide hetten gemacht der waren mer denn .xl:
dise genachten sich zü den fúrsten der pfaffen vnd zü den allten: vnd sprachen zü in. Wir haben gelobd mit gelúbd vns nichts zebekorn: vntz das wir paulum erschlachen.
Dorumb nu ir macht kunt dem tribuner mit den raten: das er in züfúr zü eúch als ir seyt erkennen etwas sichers von im. Wann wir sein bereyt in zü erschlachen ee denn er sich genachent.
Vnd do paulus schwestersun hett gehort ir lagen: er kam vnd gieng in die burg: vnd erkúndet es paulo.
Paulus rieffe zü im ein von den centurien. Er sprache fúr disen iungling zü dem tribun. Wann er hat im etwas zü deroffen.
Ernstlich er nam in: vnd fürt in zü dem tribun vnd sprach zü im. Der geuangen pauls der bat mich das ich disen iungling fürt zü dir: wann er hat dir etwas zesagen.
Wann der tribun der begreiff sein hand er schied sich einhalb mit im: vnd fragt in. Was ist daz du mir hast zesagen.
Wann er sprach Es geuellt den iuden dich zebitten an dem morgenlichen tag das du paulum fúrfürtest in den rat. als ob sy etwas gewissers seind zesüchen von im:
wann nichten glaub in. Wann im haben gelagt mer denn viertzig mann von in: die sich habent gelobt nit zeessen noch zetrincken vntz das sy in derschlachen: nun seind sy bereyt vnd beytent deiner geheissung.
Dorumb der tribun ließ den iungling: er verbot im das er nyemant sagt: das er im hett kunt gethan dise ding.
Er entzampt rieff zweyen centurien vnd sprach zü in. Bereyt zwey hundert mann oder ritter das sy gen in cesari: vnd .lxx. reyter .cc. mit speren von der dritten stund der nacht:
vnd bereyt ein vich Das ir paulum dorauff setzt: das sy in fúren gesunt zü felix dem richter. Wann er vorcht das in villeicht die iuden zuckten vnd in erschlúgen: vnd das er dornach erlitt ein laster.
Er schreib im ein brieff: haltent dise ding.
Claudius lisias sendet den grüß felix dem bessten richter.
Disen man begriffen von den iuden vnd anzeuachen zetöten von in. ich vberkam vnd erlost in mit dem her do ich erkannt das er was ein römer:
vnd ich wolt wissen die sach die sy im fúrwurffen ich fürt in in iren rat.
Ich vand in zebesagen von der rede irr ee: wann er hett nit wirdig ding des todes oder laster in den banden.
Vnd do mir was deroffent von den lagen die sy im hetten bereyt ich sant in zü dir: vnd ich erkund den besagern das sy sagen bey dir. Biß gegrússt.
Dorumb die ritter teten nach dem gebott das in was gegeben sy namen paulum vnd fürten in in der nacht nach antipatridem:
vnd an dem anderen tag liessen sy die reyter das sy giengen mit im: die andern kerten wider zü den herbergen.
Do sy waren kumen zü cesari vnd hetten geantwurt den brieff dem richter: sy stalten auch paul fúr in.
Wann do er het gelesen vnd hett gefragt von welcher gegent er wer: vnd hett erkannt das er was von cilici:
er sprach so dein besager kument ich hör dich. Vnd er gebot in zebehúten in dem dinckhaus herodes.
Wann nach .v. tagen ananias fúrst der pfaffen der steyg ab mit den alten vnd mit tertullo eim fúrsprechen: die zügiengen dem richter wider paulum.
Vnd erweckten paul: tertulles begund in zebesagen sagent.
O aller besster felix wir entphiengen dich zeallen zeyten vnd allenthalben mit aller machung der genaden so wir thün durch dich manige ding in fride: vnd manige ding werdent gestrafft durch dein fúrsichtikeit.
Wann ich bit das ich dich icht lenger aufziech: das du vns hörst vmb dein güt.
Wir haben funden disen schelmigen menschen vnd ein bewegenten die widerteil in allen iuden in allem vmbring. vnd ein meister des widerteyls des irrthums der nazarener:
der sich auch fleysst zü entzeúbern den tempel: vnd do wir disen begriffen wir wolten in vrteylen nach vnser ee.
Wann lisias der tribun vberkam er erlost in von vnsern henden mit grossem gewalt
er hieß seinen besager kumen zü dir: von dem du selber macht vrteylen zeerkennen von allen disen dingen: von den wir in besagten.
Wann die iuden vesteten sagent: dise ding sich zehaben also
Wann paulus antwurt: do im der richter winckt zesagen. Ich hab dich gewest zesein ein vrteyler dise geschlecht von manigen iarn: ich tü besserung mit gütem gemút fúr mich.
Wann du macht erkennen das mir nit mer seind denn .xij. tag seyt daz ich aufsteig anzebetten in iherusalem:
vnd das sy nit mich haben funden im tempel zedisputieren mit keim oder zemachen ein zülauff der geselschaft noch in der synagogen noch in der statt:
sy múgent ir nit bewern von den sy nu mich besagent.
Wann ditz begich ich dir das ich diene gott meinem vatter nach dem geschlechte daz sy alsust sagent irrthum: ich gelaub in allen den dingen die do seind geschriben in der ee vnd in den weissagen:
vnd ich hab die züuersicht in got der auch sy selber beytent: der kúnftigen aufferstendung der gerechten vnd der vngengen.
Vnd ich selb übe mich zü allen zeyten in disem wann on ergrung zehaben zü allen zeyten die gewissen zü got: vnd dem menschen
Wann nach manigen iaren ich kam zemachen almüsen vnder meinem volck. vnd oblat vnd gelúbd:
in den sy mich funden gereinigt im tempel: nit mit der gesellschaft noch mit dem wüff. Sy begriffen mich: vnd rieffen vnd sprachen. Nym vnsern feind.
Wann etlich iuden von asya den do gezam zesein bey dir vnd sy besagent ob sy etwas haben wider mich:
oder sy selb sprechen ob sy etwas vngangkeit haben funden in mir so ich stee in dem rate:
neur alleinlich von der einen stymm mit der ich rieff stend vnder in: wann heút wird ich geurteylt von eúch von der aufferstendung der doten.
Wann felix hiellt sy auff: wissent sicherlich von dem weg des herrn sagent. So tribun lisias absteygt ich höre eúch.
Vnd er gebot dem centurio in zebehúten vnd zehaben rüe: noch keim zewern im zeambechten von den seinen.
Wann nach etlichen tagen felix der kam mit trusillen seiner hausfrawen die do was ein iudin er rieff paul: vnd hort von im den gelauben der do ist in ihesu cristo.
Wann do er disputiert von dem rechten vnd von der keusch vnd von dem kúnftigen vrteyl: felix antwurt erschrocken Was hellt dich nu gee: wann ich rúff dich in dem zimlichen zeyt:
vnd er versach sich entzampt das im wúrd gegeben güt von paulo: vnd dorumb rieff er im emssigklich vnd rett mit im.
Wann do .ij. iare waren derfúllt: felix entphieng einen nachuolger porcium festum. Wann felix der wolt den iuden genad verleichen: er ließ paulum geuangen.
Dorumb nach .iij. tagen do festus was kummen in die gegent: er steyg auff von cesari in iherusalem.
Vnd die fúrsten der pfaffen vnd die ersten der iuden die vestenten wider paul: sy batten in
vnd ieschen die gnad wider in das er in hieß fúren in iherusalem: sy gedachten der lagen das sy in erschlúgen an dem wege.
Wann festus der antwurt paulum zebehalten in cesari: wann er was in schnelligklich zesenden.
Dorumb sprach er die do seind die gewaltisten vnder eúch die steygen ab entzampt: ob icht lasters ist an disem mann sy besagent in.
Wann er wont vnder in nit mer denn .viij. tag oder x. er steyg ab in cesari: vnd an dem andern tag saß er an dem gericht: vnd er hieß züfúren paul.
Do er was fúrgefürt die iuden die do warn abgestigen von iherusalem die vmbstünden in vnd sy fúrwurffen im manig schwer sach die sy nit mochten beweren:
wann paul gab die rede: wann ich hab gesúndet kein ding noch in die ee der iuden. noch in den tempel. noch an den keyser.
Wann festus wölt verleichen genad den iuden: er antwurt vnd sprach zü paulo. Wiltu aufsteygen zü iherusalem: vnd do werden geurteylt bey mir von disen dingen?
Wann paulus sprach. Ich steen zü dem gericht des keysers: do gezimpt mir das ich werd geurteylt. Ich hab nit geschatt den iuden: als du bas hast erkannt.
Wann ob ich hab geschat oder ichts hab gethan das do ist wirdig dem tod: ich versag nit zesterben. Wann ob keins der dinge ist von den der sy mich beschuldigent oder sagent von mir: keiner mag mich im geben. Ich rüff dem keyser.
Do rett festus mit dem rate vnd sprach. Du hast genant den keyser: du gest zü dem keyser.
Vnd do etlich tag warn vbergangen: agrippa der kúnig vnd beronice die stigen ab zü cesari zegrússen festum.
Vnd do sy do beliben manig tag: festus erkúndet dem kúnig von paulo sagent. Ein man ist gelassen geuangen von felix:
von dem baten mich die fúrsten der pfaffen vnd die alten der iuden do ich was zü iherusalem: sy ieschen die verdampnung wider in.
Zü den antwurt ich: es ist nit gewonheit den römern zegeben etlichen menschen ee das der der do wirt besagt habe gegenwertig sein besager: vnd so er absteygt er entphecht die stat der beschirmung abzewaschen die súnd die im werdent fúrgeworffen.
Dorumb do dise warn hergesamment: an dem andern tag ich saß an dem gericht on alle weytrung oder saumung ich gebot den man herzefúren.
Von dem die besager brachten kein sach do sy in hetten besagt von dem ich schauet oder arckwont die vbeln ding:
wann sy hetten etlich fragen wider in von irr vppigen hochfart: vnd von eim doten ihesu den paulus vestent zeleben.
Wann ich zweiuelt von der red in diseweys: ich sprach ob er wolt gen zü iherusalem: vnd do werden geurteylt von disen dingen.
Wann do paul nannt das er wúrde behalten zü der erkennung augustus: ich ließ in behalten biß das ich in send zü dem keyser.
Wann agrippa sprach zü festus. Ich wolt auch hörn disen menschen. Festus sprach morgen wirstu in hören.
Wann an dem andern tage do agrippa vnd beronice waren kumen mit maniger zweiuelung oder vmbgeung vnd do sy warn eingegangen zü der gehörd mit den tribunern vnd mit den gewaltigsten mannen der statt: do festus gebot paulus wart zügefürt.
Vnd festus sprach. O kúnig agrippa vnd alle ir mann ir do seyt entzampt gegenwertig mit vns: ir secht disen menschen. von dem mich hat alle die menig der iuden in iherusalem angerüfft sy ieschen vnd baten: das im fúrbas nit gezeme zeleben.
Wann ich vand in kein wirdig ding des todes haben begangen. Wann do er anrieff den keyser: ich vrteylt in zesenden zü augusto
Von dem hab ich nit das ich schreib meinem herrn ein sichers: dorumb fürt ich in zü eúch vnd o kúnig agrippa aller meist zü dir: so die frag wirt gemacht das ich hab was ich schreib.
Wann mich dunckt zegelassen den geuangen on rede: vnd nit zezaichen sein sache.
Wann agrippa sprach zü paulo. Dir wirt erlaubt zereden fúr dich selber. Do strackt paulus die hand er begund zegeben red er spach
O kúnig agrippa ich maß mich zesein selig bey dir. so ich heút bin beschirmpt: von allen den dingen in den ich wird besagt von den iuden:
so du weyst allermeyst alle ding die do seind der gewonheit vnd der frag die do seind bey den iuden: dorumb bit ich dich das du mich hörest gefridsamklich.
Vnd ernstlich alle die iuden die do warn in iherusalem sint dem angeng in meim volck die erkannten mein leben von der iugent:
sy vorwissten sint dem angeng ob sy mir wellent geben den gezeúg daz ich hab gelebt ein phariseer nach dem sichersten geschlecht vnsers ordens oder der geistlichheit.
Vnd nu stee ich vndertenig dem vrteyl: in der züuersicht der geheyssung die do ist gemacht von got zü vnsern vettern.
In der vnser .xij geschlecht sich versachen zekumen dienent tags vnd nachts. O kúnig von der züuersicht wird ich besagt von den iuden.
Das do wirt vngeleublich geurteilt bey euch ob gott erstet die doten.
Vnd ernstlich ich masst mich zehaben getan manig widerwertig ding wider den namen ihesu:
das ich ioch thet in iherusalem. Vnd do ich hett entphangen den gewalte von den fúrsten der pfaffen ich beschloß manige der heiligen in den karckern: vnd do sy wurden derschlagen ich bracht das vrteyl.
Vnd ich tzwang sy stercklich zü quelen: vnd züuerspotten durch alle die synagogen. vnd fúrbas vnsinnt ich wider sy ich wart geiaget vntz zü den eussersten steten.
Do ich eingieng in sy zü damasch. mit gewalt vnd mit dem verhenckniß gelúbd der fúrsten der pfaffen:
o kúnig ich sach zü mittag mich vmbleichten ein liecht von dem himel an dem weg vber den schein des sunns: vnd die die do entzampt waren mit mir
vnd wir vielen alle nider an die erde ich hort ein stymm redent zü mir in hebreyscher zungen. Saule saule worumb iagstu mich? Hert ist dir zestreyten wider den garten.
Wann ich sprach. O herre wer bistu? Wann der herr sprach zü mir. Ich bins ihesus: den du iagst.
Wann ste auf: vnd stee auff dein fúß. Wann zü disem erschein ich dir. das ich dich schickt einen ambechter vnd ein gezeúg der die du hast gesehen vnd der ding in den ich dir erschein:
ich erlöß dich von den volcken vnd von ( den leúten vnder die ich dich nu sende.
aufzetün ire augen vnd sy werden bekert von der vinster zü dem liecht. vnd von dem gewalt sathanas zü gott: das dise entphachen die vergibung der súnden: vnd das loß vnder den heiligen durch den gelauben der do ist in mir.
Douon o kúnig agrippa ich was nit vngeleúbig der himelischen gesicht:
wann ich erkúnd auch züm ersten den die do seind zü damasch vnd zü iherusalem vnd in alle die gegent zü iude: vnd den leúten. das sy machen büß. vnd werden bekert zü got: vnd machen wirdig werck der büß.
Vmb dise sach do ich was im tempel do mich die iuden hetten begriffen vnd sy flissen sich sy wolten mich erschlachen.
Wann mir ist geholffen von gotts hilff ich stee zübezeúgen vntz an disen heútigen tag dem minsten vnd dem meisten sagent: nicht zesein auswendig denn die dinge die die weyssagen haben gerett zesein kúnftig vnd moyses:
ob cristus ist zü erleiden. ob der erst ist zü derkúnden dem volck vnd den leúten ein liecht von der auferstendung der doten.
do er ret dise ding vnd gab die rede: festus der sprach mit einer micheln stymm. Paule du vnsinnst. Die manig büchstaben die kerent dich zü der vnsinn.
Vnd paulus sprach: o bester felix ich vnsinn nit: wann ich red die wort der warheit vnd der temperung.
Wann der kúnig zü dem ich stetigklich red: der weyß von disen dingen. Wann ich maß mich im nit sein verborgen. keins dirr ding ist getan in dem winckel.
Kúnig agrippa gelaubst du den weyssagen? Ich weyß daz du glaubst?
Wann agrippa sprach zü paul. Ratestu mir in eim lútzeln zewerden ein crissten.
Vnd paulus sprach. Ich wunsch bey gott in eim lútzeln vnd in eim meisten: nit allein dich. wann auch all die die mich heút hörnt zewerden also als auch ich bin: on dise band.
Vnd der kúnig stünd auf vnd der richter vnd beronice vnd die in zü stünden.
Do sy sich schieden. sy retten zü einander sagent: wann dirr mensch hat nit getan kein wirdig ding des todes oder der band.
Wann agrippa sprach zü festum. Dirr mensch mocht werden gelassen: ob er sich nit hett gerúffen an den keyser. Dorumb vrteylt in der richter also zesenden dem keyser.
Wann do es im was geurteylt am andern tag zeschiffen in ytalia vnd zeantwurten paule mit den andern geuangen dem centurio bey namen iulius der geselllschaft augusti:
wir stigen auf ein schiff wir begunden zeschiffen zü rome oder zü affrice. wir enthabten vns bey den stetten asie: aristarcho macedon thessalonicens volenten mit vns
Wann an dem andern tag kam wir zü sidon. Wann iulius betracht paul menschlicher ding er ließ in gen zü den freúnden: vnd sein zethün die sorg.
Vnd dornach do wir vns hetten aufgehalten wir schifften zü ciper: dorumb das die winde waren widerwertig.
Vnd schifften daz mer cilici vnd panphili wir kamen zü listram das do ist ein teyl licie:
vnd do vand der centurio ein schiff von alexandrina zeschiffen in ytalia: er satzt vns dorein.
Wann do wir heten geschifft manig tag vnd kaum warn kumen zü contrachum: do vns der wind wert wir schifften zü creet bey salaim.
Vnd do wir kaum do bey geschifften wir kamen zü einer statt die do was geheissen boniportus: bey dem do was nachen die statt thalasa.
Wann do vil zeyts was vergangen vnd do ietzunt nit was sicher schiffung dorumb das die vaste ietzunt was nahen vergangen: paulus der trost sy
sagent zü in. Brúder: ich sich das die schiffung begint zesein mit vnrecht vnd mit manigen schaden nit allein der lasste vnd des schiffes: wann auch eúwer seln.
Wann der centurio gelaubt mer dem schiffman vnd dem steúrer: denn den dingen die do warn gesagt von paulo.
Vnd do das gestat nit was zimlich zewintern: manig die stifften einen rate zeschiffen dann ob sy in etlichweys hin möchten kumen zewintern zü phenice zü creet die gestade zü portum zeschauwen zü affricum vnd zü chorum.
Wann do der mittag wint weet sy massten sich zehalten den fúrgesatzten rate: do sy sich hetten erhaben von asson. sy schifften zü creet.
Wann nit nach vil zeyts tiphonicus der do ist geheissen ein wint zü mitternacht der leget sich weder es:
vnd do das schiff wart begriffen: vnd nit mochte werden gesteúret in dem wind: das schiff wart gegeben den vnten vnd wir wurden getragen.
Niderlauffent in ein insel die do ist geheissen der zagel: kaum mocht wir behaben das schiff.
Do es wart aufgebracht wir nutzten die hilff wann wir hefften daz schiff wir zugen die angker: wir vorchten das sy icht vieln in verderbung: alsust wurden getragen die nider gelassen vaß.
Wann an dem andern tag do vns die micheln vngewiter anlagen. sy machten einen wurff
vnd am dritten tag: sy wurffen aus mit iren henden die rüder des schiffs in das mere.
Wann vns erschein noch die sunn noch die sternen durch manig tag vnd nit ein lútzel vngewitter stünd an die züuersicht: aller vnser behaltsam was ietzunt abgenomen.
Vnd do vil vasstens was gewesen: do stünd paulus in mitzt ir er sprach. O mann hört mich ernstlich es gezimpt nit zenemen von creet: vnd zemachen den gewinne in disem vnrecht vnd in disem vbermüt.
Vnd nu rate ich eúch seyt güts gemúts. Wann die verlust keiner sele wirt von vns: an das schiff.
Wann der engel gots des ich bin vnd dem ich diene. der züstünd mir in dirr nacht
sagent. Paule nichten vörcht dir: wann dir gezimpt zesten vor dem keiser. Vnd sich gott der hat dir gegeben alle die do schiffen mit dir.
Dorumb o mann seyt gütes gemútes. Wann ich gelaub meim got: wann es wirt also als es mir ist gesagt.
Wann vns gezimpt zekummen in ein inseln.
Wann dornach nach dem .xiiij. tag die nacht vberkam vns: so wir schifften zü adria vmb die mittenacht die schiffleúte bedeúcht in zü derscheinen etlich gegent.
Sy namen daz gewicht: sy funden .xx schritte: vnd von dann sunderten sy sich ein lútzel sy funden .xv. schritt.
Wann wir vorchten das wir icht vieln in die herten stett: wir wurffen .iiij. angker von dem schiff wir hofften zewerden den tag.
Wann die schiffleút die süchten zefliehen von dem schiff do sy hetten gelassen das schiff in dem mere in geleichheit oder in bedenckung als sy anuiengen zeziehen die angker von dem vordern teyl das das schiff sicher stúnd:
paul sprach zü dem centurio vnd zü den rittern Ob dise nit beleibent in dem schiff ir múgt nit werden behalten.
Do hiewen ab die ritter die sail des schiffs: vnd liessen es vallen in das wasser oder in das mer.
Vnd do das liecht begund zewerden: paulus der bat sy alle zü entphachen das essen sagent. Heút habt ir gebeytet von dem .xiiij. tag vasstent seyt ir beliben: vnd habt nit entphangen.
Dorumb ich bitt eúch zeentphachen die speyß vmb eúwer behaltsam: wann ewer keim verdirbt ein hare von seinem haubt.
Vnd do er ditz hett gesagt: er nam das brot er macht genade gott in der bescheude aller: vnd do ers hett gebrochen er begund zeessen.
Wann sy wurden alle getröst: vnd entphiengen das essen.
Wann der selen vnser aller im schiff warn .cc. vnd lxxvj.
Vnd sy wurden gesatt mit der speyß sy wurffen den weytz in das mer: vnd ringerten das schiff.
Wann do der tag wart gemacht sy erkannten nit die erde: wann sy merckten ein statt habent die zülendung: in der gedachten sy ob sy möchten auswerffen das schiffe.
Vnd do sy hetten aufgehaben die angker sy legtens in das mer. zegeleicherweys gurtens auff die fúgung der geschirr: vnd sy huben auff ein segel sy flissen sich zü dem gestad nach dem ween des lufftes.
Vnd do wir waren eingeuallen in ein verderblich statte do zwey mer kamen züsamen sy zerbrachen daz schiff: vnd ernstlich das vorderteyl des schiffes beleib behefftet vnd vnbeweglich: wann das hinderteyl ward entbunden von der sterck des meres.
Wann es was der rate der rittern das sy erschlúgen die geuangen. daz keiner entpflúch so er aus schwúmme:
wann der centurio wolt behalten paulum er wert es das es wúrd getan. Vnd er gebot den die do mochten geschwúmmen das sy sich züm ersten liessen in das mere vnd auszekumen zü dem land:
wann die andern zetragen auff den brettern: vnd etlich auff die dingen die do warn von dem schiff. Vnd es wart getan also: das alle die sel entgiengen zü dem land.
Und do wir waren auskumen: do erkant wir das die insel hieß mitilene. Wann die frembdden die derbutten vns nit ein lútzel freúntschafft.
Wann sy entzúnten vns ein feúer sy wider brachten vns alle: vmb den regen vnd vmb die kelt die vns anlag.
Wann do paul hett gesamment ein menig des haidechs vnd es gelegt auff das feúer: do ein vipper fúrgieng von der hitz sy kam im an sein hande.
Dorumb do die frembden hetten gesehen das tier hangen an seiner hand: sy sprachen zü einander Ernstlich dirr mensch ist ein manschleg: wie das er ist auskumen von dem mere die rache lest in nit leben.
Vnd ernstlich er schlüg daz tier in das feúr. vnd er derleyd kein vbel.
Vnd sy massten in zesein bekert in geschwulst: vnd gechlingen nider zeuallen vnd zesterben. Vnd sy versachen sich lang vnd sahen kein vbel werden getan an im: sy bekerten sich. vnd sagten in zesein gott.
Wann in den stetten warn eigen eins fúrsten der inseln bey namen bubli: der entphieng vns. er erbot vns miltigklichen die notturfftigen ding drey tag.
Wann es geschach dem vatter bubly zeligen von dem ritten vnd von dem darmgicht oder von der auslauffung der derm. Paulus gieng ein zü im: vnd do er het gebet er legt im auf die hand vnd gesundt in.
Vnd do er das hett getan: alle die do waren in der inseln die do hetten die siechtum die genachenten sich vnd wurden gesunt.
Die erten vns auch mit manigen eren: vnd do wir schifften sy zülegten die ding die do warn notturfftig.
Wann nach drey moneden wir schifften in eim schiff von alexandrina das verwintert in der inseln: der do was in den zeichen der herbergen.
Vnd do wir waren kumen zü sirachusam: do waren wir drey tag.
Von dann schifften wir wir kamen zü regium: vnd nach eim tag der mittag wint weet an dem andern tag kam wir zü puteolos.
do funden wir die brúder sy baten vns zebeleiben bey in .vij. tag: vnd alsust kam wir zü rome.
Vnd dornach do es hetten gehort die brúder sy kamen vns engegen vntz zü aphiphorum. vnd in dreyen stetten oder heúser. Do sy hetten gesehen paulum: er entphieng den trost er macht genade gott.
Wann do wir warn kummen zü rome der centurio antwurt die geuangen dem richter vnd paulus wart erlaubt zebeleiben bey im selber: mit dem ritter der sein hüt.
Wann nach dem dritten tage paulus der rüfft den ersten der iuden. Vnd do sy waren gesamment er sprach zü in. O mann brúder ich tün nichtz wider die ee noch wider den vetterlichen sitten: ich bin geuangen von den von iherusalem vnd bin geantwurt in die hende der römer:
vnd do sy hetten frage von mir sy wolten mich haben gelassen: dorumb daz kein schulde des todes was an mir.
Wann do es die iuden widersprachen ich wart betzwungen mich zerúffen an den keyser: nit als ob ich meim geschlecht hab etwas zesagen. Denn das ich mein sel erlost von dem tod:
vnd vmb dise sache hab ich gebetten euch zegesechen vnd zereden mit eúch. Wann vmb die hoffnung israhel bin ich vmbgeben mit dirr ketten.
Vnd sy sprachen zü im. Noch wir haben brieff entphangen von dir von iuda: noch keiner der brúder ist kumen der do hab erkúndet das vbel von dir.
Wann wir bitten zehörn von dir die ding die du weyst. Wann vns ist derkúndet von disem orden: das im allenthalben wirt widersagt.
Do sy im hetten geordent den tag manig kamen zü im in die herberg. er legt in aus vnd bezeúgt das reich gotz vnd er vnderweyset ine von ihesu vnd von der ee moyses vnd von den weyssagen von dem morgen vntz an den abent.
Vnd etlich die gelaubten den dingen die do wurden gesagt von paulo: vnd etlich gelaubten nit.
Vnd do sy einander nit waren gehellen: vnd sich schieden paulus sprach ein wort. Wann wol hat gerett der heilig geist durch ysaias den weyssagen zü vnsern vettern
sagent. Ge zü disem geschlecht vnd sag zü in. Ir hört mit den orn vnd vernempt nit. vnd sehent secht ir vnd gesecht nit.
Wann das hertz ditz volcks ist derfeysst vnd hörten schwerlich mit den oren vnd beschlussen ir augen: das sy villeicht icht sehen mit den augen vnd hörn mit den orn vnd vernemen mit dem hertzen: vnd werden bekert vnd ich gesund sy.
Dorumb eúch sey kunt getan: daz dise behaltsam gotz ist gesant den heiden: vnd sy horent.
Wann do er ditz rett: manig iuden die giengen aus von im vnd hetten vil fragen vnder in.
Wann paulus beleib .ij. gantz iar in seiner herberg: vnd entphieng all die do eingiengen zü im: er disputiert mit den iuden vnd mit den kriechen
vnd bredigt das reich gots vnd lert die ding die do seind von dem herrn ihesu mit aller dúrstikeit on hinderung Wann dirr ist ihesus cristus der sun gotz durch den alle die werlt anfecht zewerden geurteylt.
IAcob knecht gotts vnd vnsers herren ihesu cristi: send grüß den .xij. geschlechten die do seind in teylung.
Mein brúder masst all freud so ir vallt in manigerley versüchung:
wisst daz die bewerung eúers glauben wirckt die gefridsam.
Wann die gefridsam hat ein durnechtiges werck: das ir seyt gantz vnd durnechtig gebrestigent in keim ding.
Wann bedarff ewer ieglicher weysheit der aisch sy von got der gibt sy allen begnúglich vnd itwisst ir nit: vnd im wirt gegeben.
Wann er aisch in der treuw: vnd nit zweiuelnt. Wann der do zweiuelt der ist geleich der vnden des meres: die do wirt bewegt von dem wind vnd allumb getragen.
Dorumb der mensch der maß sich nit das er entphach etlich ding vom herren.
Wann der man zwiualtigs gemútz ist vnstet in allen seinen wegen.
Wann der demútig brüder wunniglicht sich in seiner erhöchung:
wann der reich in seiner demüt: wann er zerget als die blüm des hewes.
Wann so der sunn wirt geborn mit hitz vnd macht dúrr daz hew: vnd sein blüm die viel: vnd die gezierd irr gestallt verdarb. Also fault auch der reich in seinen wegen
Selig ist der man der do leyt die versüchung: wann so er wirt bewert er entphecht die krone des lebens: die gott hat geheyssen den die in liebhaben.
Keiner sag so er wirt versücht: das er werd versücht von gott. Wann gott der ist nit ein versücher der vbeln Wann erselb versücht kein.
Wann ein ieglicher wirt versücht von seiner eigen geitikeit: abgezogen vnd bewollen von des hin.
So die geitikeit entphecht sy gebirt die súnde: so die súnd wirt volbracht sy gebirt den tod.
Dorumb mein aller liebsten brúder nichten wellt also irren.
Ein ieglich gütte gab vnd ein ieglicher durnechtiger gib ist nidersteigent von oben von dem vatter der liechte: bey dem nit ist die verwandelung: noch die beschetigung der súnden.
Wann er gebar vns willigklich in dem wort der warheyt seiner kraft: das wir sein etlich anuang seiner geschöpffd.
Aller liebsten brúder wisst. Wann ein ieglich mensch sey schnell zehörn: wann treg zereden: vnd treg zü dem zorn.
Wann der zorn des menschen das recht gots wirckt er nit.
Dorumb werfft von eúch all vnreinikeit vnd die begnúgung des vbeln. entphacht in senft daz eingezweyet wort: das do mag machen behalten eúwer seln.
Wann seyt wircker des worts vnd nit allein hörer zebetriegen eúch selber:
wann ob etlicher ist ein hörer des wortz vnd nit ein wircker dirr wirt geleiche dem tummen mann der do merckt daz antlútz seiner geburt in dem spiegel.
Wann er merckt sich selber vnd gieng hin: vnd zehant vergaß er wie getan er was.
Wann der sich versicht an die durnechtigen ee der freykeit vnd beleibt in ir dirr ist nit gemacht ein vergessender hörer wann ein wircker des wercks: dirr wirt selig in seim werck.
Wann ob sich etlicher went zesein geistlich tzwinget er nit sein zungen von den vbeln wann verleyt in sein hertz: des geistlikeit ist vppig.
Die rein geistlikeit vnd die vnfleckhaftig bey got vnd dem vatter ist dise: heimzesüchen die waisen vnd die witwen in irem trúbsal: vnd sich zebehúten vnfleckhaftig von dirr werlt
MEin brúder: nichten welt haben die treúw der wunniglich vnsers herrn ihesu cristi in der entphachung der leib.
Wann ob ein man einget in eúweren samnung. habent ein guldin vingerlein vnd in weyssem gewand: wann ob auch dorein geet ein armer in schnöder wate:
ir versecht eúch an den der do ist geuasst mit teúrem gewand vnd sprecht zü im du sitzest hie wol: wann zü dem armen sprecht ir du stand hie. Oder sitz auf den schamel meiner fússe:
vrteylt ir denn nit bey eúch selber vnd seyt gemacht vrteyler der vngengen gedancken?
O mein aller liebsten brúder hört. Erwelt denn got nit die armen in dirr werlt die reichen in der treúwe vnd erben des reiches: das got hat geheyssen den die in liebhaben?
Wann ir habt geuneret den armen. Denn die reichen verdruckent sy eúch nit durch den gewalte. vnd sy ziechent eúch zü den vrteylen?
Verspottent sy denn nit den güten namen der do ist angerüffen vber eúch?
Iedoch ob ir volbringt die kúniglichen ee nach den schriften hab lieb deinen nechsten als dich selber. wol tüt ir:
wann ob ir entphacht die leibe ir wirckt die súnde: ir wert berespt von der ee als die vbergeer.
Wann der do behút alle die ee: wann schatt er an eim: der ist gemacht schuldig ir aller.
Wann der do sprach nichten brich die ee: der sprach auch nit erschlach. Wann ob du nichten brichst die ee: wann derschlechstu: du bist gemacht ein vbergeer der ee.
Alsust redt vnd alsust thüt: anfacht zevrteylen als durch die ee der freykeit.
Wann das vrteyl on erbermbd das ist dem: der do nit thüt die erbarmbd. Wann die erbarmbd vbersteygt das vrteil
Mein brúder was verfecht es ob sich etlicher sagt zehaben den gelauben: wann hat er nit die werck. Mag in denn der gelaub machen behalten?
Wann ob der brüder oder die schwester seind nackent vnd bedúrffen der teglichen notturfft:
wann ob etlicher von eúch spricht zü in. get in fride. ir wert gewermt vnd gesatt. wann gebt ir in nit die ding die do seind notturfftig dem leibe: was verfecht es eúch?
Vnd also ist der gelaub tod in im selber: ob er nit hat die werck
Wann ob etlicher spricht. Du hast den gelauben: wann ich hab die werck. Zeyg mir deinen gelauben on die werck: vnd ich zeyg dir meinen gelauben von den wercken.
Du gelaubst das ein gott ist: wol tüst du. Vnd die teúfel gelaubent es: vnd erpidment.
Wann o vppiger mensch wiltu wissen: das der gelaube ist mússig an die wercke?
Abraham vnser vatter ward er denn nit gerechthafftigt von den wercken. zeopffern seinen sun ysaac auf den alter?
Sichstu das der gelaub entzampt wirckt in seinen wercken: vnd der gelaub ist volbracht von den wercken?
Vnd die schrift ist erfúllt sagent. Abraham der gelaubt got vnd es ist im gezalt zü dem rechten: vnd der freúnd gots ist er geheissen.
Secht ir das der mensch wirt gerechthaftiget von den wercken: vnd nicht allein von dem gelauben?
Wann auch zegleicherweys raab die gemein: ist sy nit gerechthaftigt von den wercken zeentphachen die boten. vnd fürt sy auß in ein andern weg?
Wann als der leib ist tod on den geist also ist auch der gelaub tod on die werck.
MEin brúder nit enwelt werden manig meister: wisst das ir entphacht dester meres vrteyl.
Wann in manigen dingen schad wir all. Ob etlicher nit schatt in dem wort: dirr man ist durnechtig. Man mag auch mit dem brittel vmb gefúren allen den leib.
Wann ob wir legen die brittel in die mund der roß vns zegehellen: vnd wir vmbfúren allen iren leib.
Secht auch die schiff wie michel sy seint vnd werdent getzwungen von den starcken winden: wann sy werdent vmbtragen von eim lútzelen rüder do hin die gech des richtenden wil.
Ernstlich also ist auch die zung ein lútzel glide: vnd derhöcht michle ding. Secht wie ein lützels feúer entzúnt ein micheln wald.
Vnd die zung ist ein feúer: aller vngangkeit. Vnd die zung wirt geschickt in vnsern gelidern die do entzeúbert allen den leib: vnd entzúnt daz rat vnser geburt angezúnt von der angst
Wann alle die natur der tier vnd der vogel vnd der schlangen vnd der vierfússigen vnd der andern die werden gezempt vnd seind gezempt von menschlicher natur:
wann die zung der menschen mag niemant gezemen. Sy ist ein vnrüwiges vbel: vol tödigs aiters.
Mit ir gesegen wir got vnd den vatter: vnd mit ir flüch wir die menschen die do seind geschaffen zü dem bild gotz.
Von dem selben mund get aus der segen vnd der flüch. Mein brúder dise ding gezement nit werden getan also.
Fleusst denn aus der brunn von dem selben vrsprunge das súß wasser vnd das bitter.
Mein brúder mag denn der feygbaum gemachen weinber: oder die weinreben feygen? Also das gesaltzen mag nit machen sússes wasser.
Ob etlicher ist weyse vnd gelert vnder euch? Der zeig sein wirckung von gütter wandelung in der senft der weysheit.
Vnd ob ir habt bittern neyd. vnd die krieg seind in eúwerm hertzen: nichten wölt euch wunniglichen vnd zesein lugner wider die warheyt.
Wann dise weysheit ist nit nidersteigent von oben von dem vatter der liecht: wann sy ist irdisch vichlich. teúflisch:
wann wo neyd vnd krieg ist: do ist vnstetikeit vnd alles vbels werck.
Wann die weysheit die do ist von oben: ernstlich züm ersten ist sy keusch dornach gefridsam. messig vnderweyst. gehellent des güten vol erbarmbd vnd güts wüchers: sy vrteilt on geleichsen.
Wann der wücher des rechts wirt geseet in frid: den die do thünd den fride.
WOuon seind die streyt vnd die krieg vnder euch? Seind sy denn nit von euwern geitikeiten: die do ritterscheftent in eúwern gelidern?
Ir begeitigt vnd enhabt nit: ir erschlacht vnd neyt: vnd múgt nit gewinnen. Ir kriegt vnd streyt: vnd enthabt nit dorumb das ir nit eischt.
Ir eischt vnd entphacht nit: dorumb das ir vbel eischt: daz ir vollent in ewern geitikeiten.
Ebrecher: wisst ir nit das die freúntschaft dirr werlt ist ein feindin gotz? Dorumb ein ieglicher der do wil sein ein freúnd dirr werlt: ein feind gots wirt er geschicket.
Oder went ir das die schrift sag in vppig: der geist der do entwelt in euch der begeitigt zü dem neyd?
Wann er gibt die merer genad. Dorumb daz er spricht. Got der widerstet den hochfertigen: wann den demútigen gibt er die genad.
Dorumb seyt vndertenig gott: wann widerstet dem teúfel: vnd er fleucht von euch
Genacht euch zu gott: vnd er genacht sich zü euch. Wascht die hend súnder: vnd gereinigt die hertzen des zwiualtigen gemúts.
Seyt iamrig vnd weint: das eúwer lachen icht werd bekert in weinen: vnd eúwer freud in trauren.
Gedemútigt euch in der bescheud des herrn: vnd er erhöcht euch.
Brúder nichten wölt hinderreden einer den andern. Der do hinderrett den brüder oder der do vrteylt seinen brüder: der hinderrett die ee vnd vrteylt die ee. Wann ob du vrteylst die ee: du bist nit ein wircker der ee wann ein vrteiler.
Wann einer ist ein trager der ee vnd ein vrteiler: der do mag verliesen vnd erlösen. Wann du wer bistu du do vrteylst den nechsten?
Secht nu ir do sprecht wir gen heut oder morgen in die stat: wir seyen do ein iar vnd marcken vnd machen einen gewinn:
ir do misskennt was do geschicht an dem morgen. Wann was ist ewer leben? Es ist als ein geschmack der ein lútzel erscheint: vnd dornach wirt verwúst
dorumb das ir sprecht: ob es der herre wil. vnd ob wirs geleben. wir thün ditz oder das.
Wann nu habt ir euch erhöcht in eúwern hochferten. Ein ieglich sölich erhöchung die ist vbel.
Dorumb der do waiß zethün das gütt vnd tüt er sein nit: es ist im súnde.
Nun reichten tüt: weint vnd klagt in ewern iamerkeiten die euch zükumment.
Eúwer reichtum seind gemacht faul vnd eúwer gewand seind verwúst von den milben.
Euwer gold vnd euwer silber isst der rost: vnd ir rost wirt euch in gezeug: vnd isst ewer fleisch als das feúr. Ir habt euch geschatzt zorn in den iungsten tagen
Secht den lon der wircker die do schnitten eúwer gegent der do ist betrogen von euch der rüfft: vnd ir rüff gieng ein in die orn der herren des heres.
Ir habt gewirtscheft auff der erden: vnd habt erzogen euwer leib in den vnkeuschen.
Ir züfürt an dem tag der erschlachung vnd erschlügt den gerechten: vnd er widerstünd euch nit.
Dorumb brúder seyt gefridsam vntz zü der zükunft des herren. Secht der bauwer des ackers der beyt des teúren wüchers der erd. tragent gefridsamlich biß daz er entphecht das frú vnd das spat.
Vnd ir seyt gefridsam vnd vestent eúwere hertzen: wann die zükunft des herren genachent.
Brúder nichten wölt seúfftzen einer dem andern das ir icht wert geurteylt. Secht der vrteiler stet vor der túr.
Brúder nempt beyschaft des vbeln ausgangs der langen volendung der arbeit vnd der gefridsam der weissagen: die do haben gerett in dem namen des herrn
Secht wir sagen sy selig die do habent erlitten. Die leidung iobs hört ir: vnd das end des herren sacht ir: wann der herr ist barmhertzig vnd ein erbarmer
Wann o mein brúder vor allen dingen nichten wölt schweren: noch bey dem himel noch bey der erde noch bey keim andern aid. Wann eúwer wort sey. ia. ia nein. nein. das ir icht vallt vnder das vrteil.
Wann ob eúwer etlicher wirt betrúbt: der bett mit schlechtem hertzen vnd psalm.
Siecht etlicher von euch: der fúr ein die priester der kirchen vnd sy bettent vber in vnd salbent in mit dem öl in dem namen des herrn
Vnd das gebett des gelaubens gesunt den siechen: vnd der herr geringert in: vnd ob er ist in den súnden sy werdent im vergeben.
Dorumb beychtent ein ander eúwer súnd: vnd bettent vmb einander das ir wert behalten. Wann das emssig gebet des gerechten verfecht vil.
Helias der was ein man leidlich vns geleich: vnd er bett mit gebett das er nit regent auff die erde: vnd es regent nit .iij. iar vnd .vj. moned.
Vnd anderweid bett er: vnd der himel gab den regen: vnd die erde iren wücher.
Mein brúder. ob etlicher irrt von eúch von der warheit vnd ob in yemant bekert.
er sol wissen: das der do macht zebekeren den súnder von dem irrthum seins wegs der macht behalten sein sele vom tode: vnd bedeckt die menig der súnden.
PEter bott: ihesu cristi. den erwelten frembden der verzettunge zü ponti zü galat zü cappadoci zü asye vnd zü bitinie
nach der verwissentheyt gots des vatters in der heilikeit des geists in die gehorsam vnd in die besprengung des blüts ihesu cristi: genad vnd fride werd gemanigualtigt zü eúch.
Got der sey gesegent vnd der vatter vnsers herrn ihesu cristi der vns anderweyd gebar nach seiner micheln derbarmbd in die züuersicht des ewigen lebens durch die aufersteung ihesu cristi von den doten
in ein erb vnzerbrochenlichs vnd in ein vnentzeúberts vnd in ein vnfeulichs entzampt behút in den himeln: in euch
ir do wert behüt in der kraft gotz durch den glauben in bereiter behaltsam. zü eroffen in dem iungsten zeyt.
In dem ir euch erfreuwet: ob es nu ein lútzel gezimpt zewerden betrúbt in manigerhand versüchungen:
das die bewerung eúwers gelauben sey vil teúrer den daz gold das do wirt bewert durch das feúr: es werd funden in lob vnd in wunniglich vnd in eren in der eroffnung ihesu cristi:
den ir lieb habt ob ir sein nicht secht. An den ir auch nu gelaubt ob ir sein nichten secht: wann gelaubent wert ir eúch derhöchen mit vnderkúntlicher freúde vnd mit gewunniglichter:
widertragt das ende eúwer treuwe die behaltsam eúwer selen.
Von der behaltsam die weyssagen ersüchten vnd erfüren. die do weyssagten in euch von der kúnftigen genad:
ersüchent in welch ein oder wiegetanes zeyts der geist cristi bezeychent. in vor zü erkúnden die leidungen die do seind cristi vnd die iungsten wunniglich:
den es ist eroffent. wann sy ambechten nit in selb: wann eúch die ding die euch nu seind derkúnt. Durch die die euch bredigten mit der sendung des heiligen geists vom himel: in den die engel begerent zesehen.
Dorumb begúrt die lancken eúwers gemúts seyt getempert vnd durnechtig versecht eúch an die genad die euch wirt geopffert in der eroffnung ihesu cristi:
als die sún der gehorsam. nicht entzampt gebildet den ersten begirden ewer misskennung:
wann nach dem heiligen der eúch rieff: daz auch ir seyt heilig in aller wandelung
wann es ist geschriben: ir wert heilig wann auch ich bin heilig.
Vnd ob ir anrüfft den vatter der do vrteylt on die entphachung der leib nach dem werck eins ieglichen wandelt: in der vorcht in dem zeyt eúwers ellendes.
wisst das ir seyt erlost von eúwer vppigen wandelung der vetterlichen sitten nit mit zerbrochen dingen mit gold vnd mit silber:
wann mit teúrem blüt ihesu cristi als des lamps vnentzeúbertz vnd vnflechaftigs:
ernstlich vor erkannt. vor der schickung der werlt: wann deroffent in den iungsten zeyten vmb euch
ir do seyt getreuwe durch in in got: der in erstünd von den doten. vnd gab im die wunniglich: das eúwer treúwe vnd eúwer züuersicht wer in got.
Macht keusch eúwer seln in die gehorsam der liebe. in der lieb der brüderschaft: einualtig von reinem hertzen habt lieb an einander vernúnftig:
anderweid geborn nit von zerbrochem samen wann in vnzerbrochem durch das wort gots des lebentigen vnd des beleibenden:
wann alles fleisch als haw: vnd all sein wunniglich als die blüm des hawes. Das haw dorrt vnd sein blüm die viel:
wann das wort des herren beleibt ewiglich. Wann ditz ist das wort das do ist gebredigt in euch.
DOrumb leget von euch alles vbel vnd alle triegkeit vnd geleichsenheit vnd neyde vnd alle hinderrede:
begeitigt die milich als die kind nu geborn redlich on triegkeit das ir wachset in im in behaltsam:
idoch ob ir habt bekort daz der herr ist súß.
Genacht euch zü dem lebentigen stein ernstlich versprochen von den leúten wann von gott erwelt vnd geert:
wann ir selb seyt dorauff zebawen als die lebentigen stein geistlich heuser heilig pfaffheit: zeopffern die geistlichen opffer anentphencklich got durch ihesum cristum.
Dorumb bezeúgt die schrift Secht ich setz in syon den obersten winckelstein erwelt vnd edel: vnd ein ieglicher der an in gelaubt der wirt nit geschemlicht.
Dorumb euch geleubigen ist die ere: wann den vngeleubigen der stein den die bawer versprachen dirr ist gemacht in daz haubt des winckels
vnd der stein der schadung vnd der stein des trúbsals: den die do schadent in dem wort vnd nit gelaubent in dem sy seind gesetzt.
Wann ir seyt ein erwelts geschlecht kúnigliche pfaffheit leúte heiliges volck des gewinnes: das ir erkunt die krefft des der euch rieff von der vinster in sein wunderlichs liecht
Ir wart etwenn nit volck gots wann nu seyt ir daz volck gots: ir het nit begriffen die erbermbd.
Aller liebsten. ich bitt euch als die frembden vnd als die pilgrein das ir euch enthabt von den fleischlichen begirden die do ritterscheften wider die sele
habt eúwer güt wandelung vnder den leuten: das in dem daz sy hinterredent von eúch als von den vbelthüern: das sy euch mercken von güten wercken. vnd wunniglichen got an dem tag der heimsüchung.
Seyt vndertenig aller menschlicher geschöpffd vmb gott. Es sey dem kúnig als dem vorgeer:
es sey den hertzogen als den gesanten von im. zü der rache der vbelthüer. wann zü dem lobe der güten.
Wann also ist der wil gots: das ir wolthüt macht zü schweygen die misskennung der vnweysen leút.
Als frey: vnd nit als habent freykeit in dem bedecksal des vbels: wann als die knecht gotz.
Ert sy all: habt lieb die brüderschaft. Vörcht got: ert den kúnig.
Knecht seyt vndertenig ewern herren in aller vorcht: nit allein den güten vnd den messigen: wann auch den vngelerten.
Wann ditz ist die genade: ob etlicher leidet die trúbsal vmb die wissentheit gots vnrecht leident.
Wann welchs ist die genad: ob ir súndet vnd leidet zehalsschlegen? Ob ir wolthüt vnd leidet gefridsamcklich: ditz ist die genad bey got.
Wann in disem seyt ir gerüffen: wann auch cristus der leyd vmb vns. lassent euch beyschaft: daz ir nachuolgt seinen steygen.
Der nit tet die súnd: noch die triekeit wart funden in seim mund
Do im wart geflücht er flücht nit: do er leid er drot nit. Wann er antwurt sich den die in vrteylten zü vnrecht.
Er nam vnser súnd an seinen leib er trüg sy an das holz: das wir sein tod den súnden wir leben der gerechtikeit: vmb des wunden sey wir gesunt.
Wann do wart ir irrent als die schaff: wann nun seyt ir bekert zü dem hirten vnd zü dem bischoff euwer selen.
Und zegeleicherweys die weib seind vndertenig iren mannen vnd ob etlich nit glaubent dem wort das sy werden gewunnen on das wort durch die wandelung der weib:
merckt in vorcht eúwer heilig wandelung.
Die valtung des hars sey nit auswendig oder die vmbgebung des goldes oder die übung des decksals der gewand:
wann der man der do ist verborgens hertzen in vnzerbrochenkeit senft vnd messig geists: dirr ist reich in der bescheud gotz
Wann als auch etwenn die heiligen weib die sich versachen an got sy zierten sich vndertenig iren eygen mannen:
als sara gehorsampt abraham rúffent im herr: der tochter ir seyt wolzethün. vnd nit vörchtend kein trúbsal.
Zegeleicherweys die mann entzampt entwelent nach der wissentheit: mit teylent die ere als den krenckern weiblichen veslein als auch entzampt den erben der genaden des lebens: das ewer gebett nicht werden bekúmert.
Wann seyt all einhellig in dem gelauben entzampt. erleydent in dem gebett. liebhaber der brüderschaft. barmhertzig. demútig. messig.
nit widergebt vbel vmb vbel. noch vbel sagen vmb vbelsagung: wann do widersagt wol. wann in disem seyt ir gerüffen: das ir besitzt den segen mit dem erbe.
Wann der do wil liebhaben das leben: vnd gesechen die güten tag: der tzwing sein zungen von dem vbelen: vnd sein lespen das sy icht reden die triekeit.
Wann er naig sich von dem vbeln vnd thü das gütt: er süch den fride vnd nachuolg dem:
wann die augen des herren seind vber die gerechten: vnd sein orn in irem gebett: wann das antlútz des herrn ist vber die die do tünd die vbeln ding vnd des güten.
Ob ir seit güt nachuolger gotz wer ist der der eúch schatt?
Wann ob ir ioch erleyt kein ding vmb das recht ir wert selig? Wann nit enuörchtent ir vorcht: das ir nit wert betrúbt.
Wann geheiligt den herren ihesum cristum in eúwerm hertzen: zü allen zeyten seyt bereyt zü der genüg thüung eim ieglichen eischent eúch die red von der züuersicht vnd von der trewe die do ist in eúch:
wann mit maß vnd mit vorcht habt gütt gewissen: das in dem das sy hinderredent von euch vnd das sy werdent geschemlicht: die do leydigent ewer güt wandelung in cristo
Wann besser ist zeerleyden woltünd denn vbeltünd ob es der wil gotz wil:
wann auch cristus ist zü eim mal tod vmb vnser súnd der gerecht vmb die vngerechten: das er vns opffert got. ernstlich getödigten in dem fleisch wann geleblichten im geist.
In dem er kam im geyst vnd brediget den die do waren im karcker:
die etwenn waren vngeleúbig do sy beyten der gefridsam gotz in den tagen noe do die arch wart geschmitt: in der ein lútzel das waren .viij. selen wurden gemacht behalten durch daz wasser.
Als vns auch nu zegleicherweys macht behalten durch daz wasser: der tauff nit die absetzung der entzeúberung des fleischs. wann in der frag der güten gewissen zü got: durch die aufferstendung ihesu cristi von den doten
der do ist zü der zeswen gots: züuerwústen den tode das wir wurden gemacht erben des ewigen lebens: er gieng in den himel vnd vnderlegt im die engel vnd die gewelt vnd die kreffte.
DOrumb cristus erleyd in dem fleisch vnd wir sein geweffent mit dem selben gedancken: wann der do leyd in dem fleisch dem gebrast von der súnden:
das das daz do ist vbrig des zeits in dem fleisch ietzunt nit lebe den begirden der menschen wann nach dem willen gots.
Wann es vberbegnúgt das vergangen zeyt züuolbringen den willen der heiden die do giengen in den vnkeuschen in den begirden in weins truncken in den frasheiten in trunckenheiten vnd in den vnzimlichen übungen der abgötter.
In den sy nu wundernt ir nichten laufft entzampt spottent in den selben schemlichen der vnkeusche:
die do gebent rede dem der do ist bereyt zeurteilen die lebentigen vnd die doten.
Wann dorumb ist es auch gebredigt den doten: das sy ernstlich werden geurteylt nach den mannen in dem fleisch: wann sy lebent nach gott im geist.
Wann das end aller genachent. Dorumb seyt witzigt vnd wacht in den gebetten:
wann vor allen dingen habt in eúch selb vnder einander die steten lieb: wann die lieb bedeckt die menig der súnden.
Herbergt einander: on murmlung.
Ein ieglicher als er hat entphangen gnad. also ambecht sy einer dem andern: als die güten teyler manigs bildes der genad gotz.
Ob etlicher red: der red als die wort gotz. Ob etlicher ambecht: der ambecht als von krafft die got ambecht: das gott werd geeret in allen dingen durch ihesum cristum dem sey wunniglich vnd gebott in allen den werlten der werlt amen.
Aller liebsten. nit enwelt euch frembden in der wallung die euch wirt getan zü der versüchung. vnd nichten welt erschrecken als euch etwas neúwes sey geschehen:
wann freuwet euch gemeinsampt euch den leydungen cristi: das ir euch freuwet vnd derhöcht in der deroffnung seiner wunniglich.
Ob eúch wirt geitwisst in dem namen cristi. ir wert selig wann das do ist der eren der wunniglich vnd der kraft gotz vnd der do ist sein geist der rüwet auff euch.
Wann ernstlich das do wirt verspott von in das wirt geert von euch. Wann ewer keiner leyd als ein manschleg oder als ein dieb oder als ein vbelsager: oder als ein eischer frembder ding
Wann als ob ein cristen. er scham sich sein nit: wann er wunniglich got in disem namen:
wann das zeyt ist das das vrteyl anfacht von dem haus gotz. Wann ob züm ersten von eúch: welchs wirt ir end die do nit gelaubent dem ewangelium gots?
Vnd ob der gerechte kaum wirt behalten: der vngeng vnd der súnder wo erscheinent sy?
Also auch die die do leident nach dem willen gots: die entphelchent ir seln dem getreuwen schöpffer in gütten wercken.
DOrumb entzampt ich alter vnd der gezeúge der martir cristi. vnd ein gemeinsamer seiner wunniglich die do ist zü deroffenen in dem kúnftigen: ich bitt die alten die do seint vnder eúch
Fúrt die herte gots die do ist vnder eúch fúrsechent nit betzwungenlich wann williglich: nach got: nit vmb die genad des vnreinen gewinns. wann williglich:
nit das ir herscht vnder den gelerten wann seyt gemacht ein bilde der hert vom gemúte:
vnd so der fúrst der hirten erscheint das ir entphacht die vnfeúlich kron der wunniglich.
Zegeleicherweys die iungen seyen vndertenig den alten. Wann ereugent einander all demútikeit: wann der herre widersteet den hochfertigen: wann den demútigen gibt er die genad.
Dorumb gedemútigt eúch vnder die gewaltigen hand gotz das er euch erhöch an dem tag der heimsüchung:
werfft all euwer sorg an in: wann erselb ist besorgt vmb euch.
Seyt getempert vnd wachte: wann der teúfel euwer widerwertiger vert vmb als ein lúender lew. süchent wen er verwúst.
Dem widerstet starck in der trew. wisst das die selb leidung der die do ist in der werlt wirt im gethan zü euwer brüderschaft.
Wann got aller genaden der vns rieff in sein ewig wunniglich ein lútzel erlitten in ihesu cristo: erselb volmachtz vnd vestents vnd sterckts.
Im sey wunniglich vnd gebott: in den werlten der werlt amen.
Ich schreib euch kurtzlich durch siluanum den getreuwen brüder als ich wen: bittent vnd bezeúgent dise genade gotz zesein gewer in der ir stet
Eúch grússt die erwelt kirch die do ist in babilon: vnd marcus mein sun.
Grússt einander in dem heiligen kusse. die genade sey mit euch allen ir do seyt in cristo.
SYmon pettrus knecht vnd botte ihesu cristi: den die do habent gelösst entzampt geleich treuwe mit vns in das recht vnsers gotz vnd des behalters ihesu cristi.
gnad vnd fride werd erfúllt zü eúch in der derkennung vnsers gotz vnd cristi ihesu:
in welcherweys er vns auch gab alle ding seiner götlichen kraft die vns seind gegeben zü dem leben vnd zü der erbarmbd durch sein erkennung der vns rieff mit eigner wunniglich vnd mit krafte.
durch die er vns gab die meyst vnd die teúrsten geheyssung: das ir durch dise ding seyt gemacht gesellen seiner götlichen natur. zü entpfliechen die zerbrochenkeit der geitikeit die do ist in der werlt.
Wann ir vndertragt all sorg ambecht in euwer treuw die kraft: wann in der kraft die wissentheit:
wann in der wissentheit die enthabung: wann in der enthabunge die gefridsam: wann in der gefridsam die erbarmbd:
wann in der erbarmbd die lieb der brüderschaft: wann in der lieb der brüderschaft die liebe.
Wann ob dise ding seind mit euch vnd euch vberwindent: sy schickent euch nit lere noch on wücher in der erkennung vnsers herren ihesu cristi.
Wann dem dise ding nit seind bereyt: der ist blind vnd greifft mit der hand: zü entphachen die vergessung der gereinigung seiner alten missetat.
Dorumb brúder fleysst eúch mer: daz ir durch die güten werck macht gewiß eúwer rúffung vnd die erwelung. Wann ob ir tüt dise ding ir súndt nit zü etlichem zeyt.
Wann alsust begnúglich wirt eúch geambecht der eingang in das ewig reich vnsers herrn vnd des behalters ihesu cristi.
Dorumb ich begin eúch zü allen zeyten zü manen von disen dingen: vnd ernstlich wissent auch eúch gefestent in der gegenwertigen warheit.
Wann ich gedenck recht. die weyl ich bin in disem tabernackel eúch zeersteen in manung:
wann ich bin gewiß daz die absetzung meins tabernackels ist schier: nach dem das mir vnser herr ihesus cristus hat bezeichent
Wann ich gib auch fleyß eúch dick zehaben nach meim tod: das ir macht die gedenckung aller dirr ding.
Wann ir habt nit nachgeuolgt den vngelerten spelern wann wir teten eúch kunt die kraft vnd die verwissentheit vnsers herren ihesu cristi: wann ir seyt gemacht speher seiner michelich.
Wann zü entphachen von got dem vatter ere vnd wunniglich von der stymm entschlipfft von got in diseweys von michler wunniglich: dirr ist mein lieber sun in dem ich mir entzampt wol geuiel: den selben hört.
Vnd wir horten dise stymm getragen vom himel: do wir waren mit im an dem heiligen berg.
Vnd wir haben ein vesters weysseglichers wort. dem ir thüt wol vernempt eúch an es als an das leichtent liechtuas an der tunckeln statt biß das der tag erscheint vnd der liechttrager wirt geborn in eúwern hertzen:
vnd ditz vernempt züm ersten: daz alle die weyssagung der schrift nit wirt getan mit eigner vndercheidung.
Wann die weyssagung wart etwenn nit getragen in menslichem willen: wann die heiligen mann gotz eingeetempt vom heiligen geist die rettens.
Wann auch valsch weyssagen warn vnder dem volck also werdent auch vnder eúch luglich meyster: die do einfúrent die irrthum des verleúses: vnd sy verlaugent des herrn der sy kaufft: vnd fúrent vber sich den gehen verleúß.
Manig nachuolgent iren vnkeuschen: durch die der weg der warheit wirt verspott:
vnd sy kauffent von eúch in argkeit mit getichten worten. Der vrteyl ietzunt weylent nit aufhort: vnd ir verleúß entschlefft nit.
Ob got nit vergab den engeln die do súnten wann abgezogen mit den seylen der helle in die helle er antwurt sy zebehalten zekreútzigen in das vrteyl:
vnd er vergabe nit der ersten werlt. Wann er behüt noe selb achten den brediger des rechts vnd er fürt die sintwege in die werlt auf die vngengen:
vnd verdampt die stet der sodomer vnd der gomorrer vnd richt sy mit verkerung in aschen er satzt ein beyschaft der die do seind zethün vngencklich:
vnd er derlost loth den gerechten bedruckt von der verpannen vnrechten vnd vnkeuschen wandelung.
Wann er was gerecht mit der gesicht vnd mit der gehörd: vnd wont bey den die do kreútzigten die gerechten selen von tag zü tag mit vngengen wercken.
Dorumb gott der erkannt zü derlösen die milten von der versüchung: wann die vngengen zebehalten zekreútzigen an dem tag des vrteils
Wann mer die die do gend nach dem fleisch in der geitikeit der vnreinikeit. vnd verschmechent die herschaft. durstig. geuallent in selber: spotent vörchten sy nit einzefúren die irrthum.
Wie das die engel seind merer der sterck vnd der kraft: sy tragent nit wider sich das verpannen vrteyl.
Wann dise verderben naturlich in irr zerbrochenkeit in irr vachung vnd in irem verleuß als die vnredlichen vich sy spottent in den dingen die sy misskennent:
sy entphachent den lone des vnrechts. sy massent die glust die wollust des tags züfliessent mit wollusten der entzeúberkeit vnd der flecken. sy vnkeuschent mit eúch in iren wirtscheften:
sy habent augen vol ebrechung vnd vnaufhörnder missetat: sy betriegent die vnsteten seln. Sy habent geúbt das hertz in arkeit. die sún des flüchs:
liessen den rechten weg vnd irrthen vnd seind nachgeuolgt dem weg baalams von bosor. der do liebhett den lon der vngangkeit:
wann er hett die berespung seiner tobheit. Das vndertenig stumm vich rett in der stymm des menschen: es wert die vnweysheit des weyssagen.
Dise seind brunn on wasser vnd nebel geiagt von den túrmlungen: den die tunckel der vinster wirt behalten.
Wann sy redent die hochfart der vppikeit sy betriegent die in den begirden des fleyschs der vnkeusch die do ein lútzel entpfliechent die sich vben in den irrthum:
verheyssent in die freykeit so sy seint knecht der zerstörlikeit. Von dem aber wer ist vberwunden: vnd er ist des knecht
Vnd ob sy wider fliechent in den entzeúberkeiten der werlt. in der erkennung vnsers gots vnd des behalters ihesu cristi. die denn sich anderweyd in bewellent: die werden vberwunden die letzten ding seind in gemacht erger denn die ersten.
Wann besser was in nit zederkennen den weg der gerechtikeit: denn nach der derkennung wider hinder sich zekern von dem heiligen gebot das in ist geantwurt.
Wann in geschicht als das war ding der geleychsam. Der hund kert wider zü seiner vndewung: vnd die gewaschen saw in die weltzung des horbs.
ALler liebsten secht dise ander epistel schreib ich euch in den ich erstee eúwer reins gemút in manung:
das ir seyt gedencken der wort die ich euch vorsagt von den heiligen weyssagen vnd eúwer botten der gebott des herren vnd vnsers behalters ihesu cristi.
Ditz wisst züm ersten: das in den iungsten tagen kument spotter in betriegung gend nach eygner geitikeit:
sagent. Wo ist die geheyssung oder sein zükunft? Wann seyt daz die vetter schlieffen: all ding volenten also sint dem angeng der geschöpffd
Wann die ditz wöllen den ist verborgen: das die himel vnd die erd züm ersten warn von den wassern vnd durch das wasser bestünd das wort gotz:
durch daz do die werlt verdarb vberunt mit wasser.
Wann die himel vnd die erd die nu seind die seind gesatzt in dem selben wort zebehalten dem feúer vntz an den tag des vrteyls: vnd des verleúses der vngengen leút
Wann aller liebsten ditz ein sey euch nit verborgen: wann tausent iar bey dem herren seind als ein tag: vnd ein tag als tausent iar.
Der herr saumt nit sein geheissung: als etlich wenent. wann er thüt gefridsam vmb eúch: er wil nit das keiner verderb wann das sy all widerkeren zü der büβ.
Wann der tag des herren zükumpt als der dieb: in dem die himel vbergend mit michler gech: wann die elementen werdent entbunden von der hitz. Vnd die erde vnd alle die werck die in ir seind die werdent verbrannt.
Dorumb so alle dise ding seind zeentbinden. wiegethan gezimpt eúch zesein in heiligen wandelungen vnd in milten
beytent vnd genachent in die zükunft des tags des herren: durch den die brinnenden himel werdent entbunden vnd die elementen schmeltzent von der hitz des feúers: in den do entwelt das recht?
Wir beyten neuwer himel vnd einer neuwen erd nach seiner geheissung:
dorumb aller liebsten beytent dirr dinge. fleysst euch werden gefunden in frid vnfleckhaftig vnd vnbewollen:
masst die behaltsam die langen volendung vnsers herrn: als auch paulus vnser liebster brüder euch schreib nach der gnad die im ist gegeben:
vnd als er rett in in in allen den episteln. von den dingen: in den etlich seind vnsanft züuernemen. die die vngelerten vnd die vnsteten krenckent. zü irem verleúse: als auch die andern schrift.
dorumb brúder ir vor wisst dise ding behüt euch selber das ir icht werd gefürt in den irrthum der vnweysen vnd falt von eygner vestenkeit:
wann wachst in der genad vnd in der erkennung vnsers herren vnd des behalters ihesu cristi. Dem sey wunniglich vnd gebott nu vnd vntz an den tag der ewigkeit. Hie endet die ander epistel petri Vnd hebt an die vorrede vber die erste epistel Iohannis.
DAs do was sint dem angeng. das wir horten. daz wir sahen vnd das wir schauweten mit vnsern augen. vnd vnser hend entzampt begriffen von dem wort des lebens:
vnd das leben ist vns eroffent: vnd wir sahen vnd bezeúgen vnd wir derkunden eúch das ewig leben. das do was bey dem vatter. vnd erschein vns.
Das wir sahen vnd horten das erkúnden wir eúch: das auch ir habt geselschaft mit vns: vnd vnser gesellschaft sey mit dem vatter vnd mit seim sun ihesu cristo.
Vnd dise dinge schreib wir euch: daz ir euch frewet vnd ewer freud die sey vol.
Vnd ditz ist die derkúndung die wir haben gehort von im vnd erkúndens euch: das got ist das liecht: vnd kein vinster seind in im.
Ob wir sagen daz wir haben gesellschaft mit im vnd gee wir in der vinster wir liegen. vnd thün nit die warheit
Wann ob wir gen im liecht als auch er ist in dem liecht die gesellschaft hab wir zü einander: vnd das blüt seins suns ihesu cristi gereinigt vns von aller súnde.
Ob wir sagen das wir nit haben gesúnt wir verleyten vns selber: vnd die warheit ist nit in vns
Ob wir begechen vnser súnde: er ist getreuwe vnd gerecht das er vns vergeb vnser súnd: vnd gereinigt vns von aller vngangkeit.
Ob wir sprechen das wir nit haben gesúnt: wir machen in ein lugner: vnd sein wort ist nit in vns.
Mein súnlein: dise ding schreib ich euch das ir nit ensúnt. Wann ob etlicher hat gesúnt wir haben ein anrúffer bey dem vatter ihesum cristum den gerechten.
Vnd erselb ist ein versöner vmb vnser súnd: wann nit allein vmb die vnsern: wann auch vmb aller der werlt.
Vnd in disem wiβ wir das wir in derkennen: ob wir behúten sein gebott.
Der sich sagt zü erkennen got vnd behút er nit sein gebott der ist ein lugner: vnd die warheit ist nit in im.
Wann der do behút sein wort: gewerlich in disem ist die lieb gotz durnechtig. In disem wiβ wir das wir sein in im.
Der sich sagt zebeleiben in cristo: der sol geen: als auch er gieng.
aller liebsten ich schreib euch nit ein neúwes gebott: wann das alt gebot das ir habt gehabt sint dem angeng. Das alt gebott ist: das wort das ir habt gehort.
Aber schreib ich euch ein neúwes gebott daz do ist gewer in im vnd in euch: wann die vinstern vbergiengen. vnd das gewer liecht leúcht ietzund.
Der sich sagt zesein im liecht vnd hasst er seinen brüder: der ist in der vinster vntz nu.
Der do liebhat seinen brüder der beleibt im liecht: vnd das trúbfal ist nit in im.
Wann der do hasst seinen brüder der ist in der vinster vnd get in der vinster: wann er weyβ nit wo er get: wann die vinster haben derplent sein augen.
Ich schreib euch súnlein: das eúch werden vergeben die súnd vmb seinen namen.
Ich schreib euch vettern: wann ir erkannt den der do ist sint dem angeng. Ich schreib euch iunglingen: wann ir habt vberwunden den vbeln.
Ich schreib euch kinden: wann ir habt derkannt den vatter. Ich schreib euch iungen: das ir seyt starcke vnd das wort gots beleibt in euch: vnd ir habt vberwunden den vbeln.
Allerliebsten nichten wölt liebhaben die werlt: noch die ding die do seind in der welt. Ob etlicher liebhat die werlt: die lieb des vatters ist nit in im.
Wann alles das do ist in der werlt daz ist geitikeit des fleischs: vnd geitikeit der augen: vnd hochfart des lebens die nit ist von dem vatter: wann von der werlt.
Vnd die werlt zerget vnd ir geitikeit. Wann der do thüt den willen gotz: der beleibt ewiglich.
Súnlein: es ist die iungst stund. Vnd als ir habt gehort das der end crist kumpt: wann nu seind gemacht manig ende crist. Douon wiβ wir das es ist die iungst stund.
Sy giengen aus von vns: wann sy waren nit von vns. Wann ob sy wern gewesen von vns: ernstlich sy wern beliben mit vns. Wann also seind sy offen: das sy nit seind all von vns.
Wann ir habt die salbung von dem heiligen: vnd erkennt alle ding.
Ich schreib euch nit als den die do misskennent die warheit: wann als den die sy wissen: wann ioch ein ieglich lug ist nit von der warheit.
Wer ist ein lugner: nuer der der do verlaugent das ihesus nit ist cristus? Dirr ist der endecrist: der do verlaugent den vatter vnd den sun.
Ein ieglicher der do verlaugent den sun der hat nit den vatter: der do begicht den sun: der hat auch den vatter.
Das ir habt gehort sint dem angeng das beleib in euch: ob es beleibet in euch das ir habt gehort sint dem angeng: vnd ir beleibt in dem sune vnd in dem vatter.
Vnd ditz ist die geheissung: die er vns gelobt das ewig leben.
Dise ding schreib ich eúch von den die euch verleytent.
Vnd die salbung die ir entphiengt von im die beleyb in eúch. Vnd ir habt nit durfft das eúch iemant lere: wann als eúch sein salbung lert von allen. Vnd es ist war: vnd ist nit gelogen. Vnd als er eúch hat gelert: beleibt in im.
Vnd nu súnlein beleibt in im: so er erscheint das wir haben züuersicht: vnd wir werden nit geschemlicht von im in seiner zükunfte.
Ob ir wisst das gott ist gerecht: so wisst das ein ieglicher der do thüt daz recht der ist geborn von im.
SEcht wiegetan lieb vns gab der vatter: daz wir sein genant die sún gotz vnd wir seyens Dorumb die werlt die derkannt vns nit: wann sy erkannt in nit.
Aller liebsten nu sey wir die sún gots: wann es ist noch nit derschinen was wir werden. Wir wissen daz so er erscheint wir werden im geleich: wann wir gesehen in als er ist.
Vnd ein ieglicher der do hat dise züuersicht in im: der geheiligt sich als auch er ist heilig.
Vnd ein ieglicher der do thüt die súnd: der tüt die vngangkeit. Vnd die vngangkeit ist die súnd.
Vnd wisst das der erschein das er abnem die súnd: vnd súnd ist nit in im
Ein ieglicher der do beleibt in im der súnt nit. Vnd ein ieglicher der súnt der sach in nit: noch erkannt in.
Súnlein keiner verleyt eúch. Der do tüt daz recht der ist gerecht. Als auch er ist gerecht.
Der do thüt die súnd der ist vom teúfel: wann der teúfel súnt sint dem anegeng. In disem erschein der sun gotz: das er verwüst die werck des teúfels.
Ein ieglicher der do ist geborn von gott der thüt nit die súnd: wann sein same beleibt in im: vnd er mag nit gesúnden. wann er ist geborn von gott.
In disem seind offen die sún gots vnd die sún des teúfels. Ein ieglicher der nit ist gerecht der ist nit von gott. vnd der nit liebhat sein brüder.
Wann ditz ist die derkúndung die ir habt gehort sint dem angeng: das ir liebhabt aneinander.
Nichte als kayn der do was von dem vbel: vnd derschlüg seinen brüder. Vnd worumb erschlüg er in ? Das sein werck warn vbel: wann seins brüders gerechte.
Brúder nichten wölt euch wundern ob euch die werlt hasst.
Wir wissen das wir sein vbertragen von dem tod zü dem leben: das wir liebhaben die brúder. Der nit liebhat: der beleibt im tod.
Ein ieglicher der do hasst seinen brüder der ist ein manschleg. Vnd wisst daz ein ieglich manschleg nit hat daz ewig leben beleibent in im selb.
In disem erkenn wir die lieb gotz: wann er satzt sein sel vmb vns: vnd wir söllen setzen vnser seln vmb vnser brúder.
Wann der do hat daz güt dirr werlt vnd sicht er seinen brüder haben gebresten vnd beschleúset er sein ineder vor im: in welcherweys beleibt die liebe gotz in im?
Mein súnlein: wir söllen nit liebhaben mit dem wort noch mit der zungen: wann mit dem werck. vnd mit der warheit.
In disem erkenn wir das wir sein von der warheit: vnd vnderweysen vnsere hertzen in seiner bescheud.
Wann ob vns berespt vnser hertz: vnd erkannt alle ding.
Aller liebsten ob vns nit berespt vnser hertz wir haben züuersicht zü gott:
vnd was dings wir eyschen wir entphachens von im wann wir behúten sein gebott: vnd thün die ding die do seind gesellich vor im.
Vnd ditz ist sein gebott daz wir gelauben an den namen seins suns ihesu cristi: vnd liebhaben aneinander als er vns gab das gebott.
Vnd der do behút sein gebott der beleibt in im: vnd er in im. Vnd in disem wiβ wir: das er beleibt in vns: wann er gab vns von seim geist.
Aller liebsten. nit enwelt gelauben eim ieglichen geist: wann bewert die geyst ob sy sein von gott: wann manig valsche weyssagen giengen aus in die werlt.
In disem wirt erkant der geist gotz. Ein ieglicher geist der do begicht ihesum cristum zesein kumen in dem fleysch. der ist von gott.
Vnd ein ieglich geist der do entbint ihesum. der ist nit von gott. Vnd dirr ist der endcrist von dem ir habt gehort daz er kumpt: vnd nu ietzund ist er in der werlt.
Súnlein ir seyt von gott: vnd habt in vberwunden: wann er ist merer der do ist in eúch: denn der do ist in der werlt.
Wann sy seind von der werlt: vnd dorumb redent sy von der werlt. vnd die werlt hort sy. Wir sein von gott.
Der gott erkennt der hört vns: der nit ist von got der hört vns nit. In disem erkenn wir den geist der warheit vnd den geist des irrthums.
Aller liebsten wir söllen liebhaben aneinander: wann die lieb ist von gott. Vnd ein ieglicher der do liebhat der ist geborn von gott: vnd erkennt gott.
Der nit liebhat der erkennt gott nitt: wann gott ist die liebe.
In disem erschein die lieb gots in vns: wann gott der sant seinen eingeborn sun in dise werlt: das wir leben durch in.
In disem ist die lieb: nit als wir gott liebhetten: wann das erselb hett vns züm ersten lieb: vnd sant seinen sun zü eim versúner vmb vnser súnde.
Aller liebsten: als vns gott liebhett: vnd wir söllen liebhaben aneinander.
Keiner gesach nie got. Ob wir liebhaben aneinander got beleibt in vns: vnd sein lieb ist durnechtig in vns.
In disem erkenn wir das wir beleiben in im vnd er in vns: wann er gab vns von seim geist.
Vnd wir sahen vnd bezeúgen: das der vatter sant seinen sune zü eim behalter der werlte.
Wann ein ieglicher der do begicht das ihesus ist der sun gots: gott beleibt in im vnd er in gott.
Vnd wir erkanten: vnd gelauben der lieb die gott hat in vns. Gott ist die lieb: vnd der do beleibt in der lieb der beleibt in gott: vnd got in im.
In disem ist die lieb gotz mit vns: das wir haben züuersicht an dem tag des vrteyls: wann als er ist: vnd wir sein in dirr werlt.
Die vorcht ist nit in der lieb: wann die durnechtig lieb wirfft aus die vorcht: wann die vorcht hat peine. Wann der sich vörcht der ist nit durnechtig in der lieb.
Dorumb wir söllen gott liebhaben: wann er hat vns züm ersten lieb.
Wann ob etlicher spricht ich hab got lieb vnd hasst er seinen brüder: der ist ein lugner. Vnd der nit liebhat seinen brüder den er sicht: in welcherweys mag er gott liebhaben den er nit sicht?
Vnd ditz gebott hab wir von got: der got liebhat: der hab auch lieb seinen brüder.
Ein ieglicher der do gelaubt das ihesus ist cristus: der ist geborn von gott. Vnd ein ieglicher der do liebhat den der do gebar: der hat liebe den der do ist geborn von im.
In disem derkenn wir das wir liebhaben die sún gotz: ob wir got liebhaben vnd thün sein gebott.
Wann ditz ist die lieb gotz: das wir behúten sein gebott: vnd sein gebott sein nit schwere.
Wann alles das do ist geborn von got das vberwint die werlt: vnd ditz ist die vberwindung die die werlt vberwindet: vnser gelaub.
Wann wer ist der der die werlt vberwindet: neur der do gelaubt das ihesus ist der sun gotz?
Dirr ist ihesus cristus der do kam durch das wasser vnd durch das blüte. Nit allein in wasser: wann in wasser vnd in blüt Vnd der geist ist der do bezeúgt: das cristus ist die warheit.
Wann drey seind die gebent gezeúg auf der erde. der geist. wasser. vnd blüt. vnd dise drey seind ein.
Vnd drey seind die gebent gezeúg im himel. der vatter. das wort. vnd der heilig geist: vnd dise drey seind ein.
Ob wir entphachen den gezeúg der menschen: merer ist der gezeúg gots. Wann ditz ist der gezeúg gotz der merer ist: das er hat bezeúgt von seim sun.
Der do gelaubt an den sun gotz: der hat den gezeúg gots in im. Der nit gelaubt an den sun gotz der macht in einen lugner: wann er gelaubt nit an sein gezeúg den got hat bezeúgt von seim sun.
Vnd ditz ist der gezeúg: das vns got gab das ewig leben: vnd ditz leben ist in seim sune.
Der do hat den sun der hat das ewig leben: der nit hat den sun gotz: der hat nit das leben.
Dise ding schreib ich eúch: das ir wisst das ir habt daz ewig leben: ir do gelaubt an den namen des sun gotz.
Vnd ditz ist die züuersicht die wir haben zü got: wann was dings wir aischen nach seim willen er hört vns.
Vnd wir wissen daz er vns hört: was dings wir aischen. Wir wissen: das wir haben aischungen die wir aischen von im.
Der seinen brüder waiβ súnden ist die súnd nit zü dem tod: er bit vmb in vnd im wirt geben das leben dem súndenden nit zü dem tod. Ist die súnd zü dem tod: ich sag nit das keiner bitt vmb in.
All vngangkeit ist súnd: vnd die súnd ist zü dem tod.
Wann wir wissen das ein ieglicher der do ist geborn von got der súnt nit: wann daz geschlecht gotz behút in: vnd der vbel rürt in nit.
Wir wissen das wir sein von got: vnd alle die werlt ist gesetzt in dem vbeln.
Vnd wir wissen das der sun gotz kam vnd nam an sich fleysch vmb vns: vnd ist tod vmb vns. vnd erstünd vmb vns von den doten. vnd nam vns vnd gab vns sinn: das wir erkennen in einen geweren gott: vnd wir sein in seim geweren sun ihesu cristo. Ditz ist der gewer gott: vnd das ewig leben.
Súnlein: hút eúch vor der abgöttern. Hie endet die erste epistel Iohannis vnd hebt an die vorrede über die ander epistel Iohannis.
ICh alter: sende grüβ der erwelten frauwen vnd iren geborn die ich liebhab in der warheit: vnd nit allein ich wann auch alle die do erkanten die warheit:
vmb die warheit die do beleibt in eúch: vnd wirt mit eúch ewiglich.
Genad sey mit eúch vnd erbermbd vnd frid von gott dem vatter: vnd von ihesu cristo dem sun des vatters in der lieb vnd in der warheit.
Ich bin gröslich derfreuwet das ich hab funden von deinen súnen gend in der warheit: als wir entphiengen daz gebott von dem vatter.
Vnd nu frauwe ich bit dich nit als schreibent dir ein neúwes gebott: wann das wir haben gehabt sint dem anegeng: das wir liebhaben einander.
Vnd ditz ist die lieb: das wir gen nach seinen gebotten. Wann ditz ist das gebott: als ir habt gehort sind dem anegeng das ir get in im:
wann manig verleyter giengen aus in die werlt die do nit beiechen ihesum cristum zesein kumen in dem fleysch. Dirr ist ein verleyter vnd endcrist.
Versecht euch selber daz ir icht verliest die ding die ir habt gewerckt: wann mer das ir entphacht den vollen lon
Ein ieglicher der do fúrget vnd nit beleibt in der lere cristi: der hat nit got lieb. Der do beleibt in der ler: der hat den sune vnd den vatter.
Ob etlicher kumpt zü eúch vnd tregt nit dise lere: nichten wölt in entphachen in das haus: noch sprecht zü im gott grúβ dich.
Wann der do spricht zü im gott grúβ dich: der gemeinsampt seinen bösen wercken. Secht ich habs eúch vor gesagt: das ir icht wert geschemlicht an dem tag vnsers herren.
Ich hett eúch vil zeschreiben: wann ich wolt nit durch den brieffe vnd durch die dinten. Wann ich versich mich kúnftig zü eúch: vnd zereden von mund zü mund: das eúwer freúd sey vol
Du erwelt. dich grússent die sún deiner schwester. Hie endet die ander epistel Iohannis Vnde hebt an die vorrede über die dirtte epistel Iohannis.
ICh allter: send grüβ gayo dem lieben. den ich liebhab in der warheit.
Aller liebster. ich mach gebett dich gelúcklich einzegeen vnd zegesegnen: als dein sel tet gelúcklich.
Ich bin gröslich erfreuwet do die brüder kamen vnd gaben gezeúg deiner warheit: als du gest in der warheit.
Ich hab nit merer gnad dirr ding: denn das ich hör gen mein sún in der warheit.
Aller liebster. du tüst treúlich was dings du wirckest vnder die brúder: vnd ditz vnder die bilgrim.
die do gaben gezeúg deiner lieb in der bescheud der kirchen: den thünd wol du ausfúrst sy wirdiglich zü gott.
Wann sy seind ausgegangen vmb seinen namen: sy entphiengen kein ding von den heyden.
Dorumb wir söllen entphachen die in diseweys: das wir sein entzampt wercker der warheit.
Villeicht ich hett geschriben der kirchen: wann dirr dyotrepes der do liebhett zetragen die erstikeit in in. der entphecht vns nit
Vmb ditz so ich kum ich bewege sein wercke die er thüt: mit vbeln worten klaffent wider vns. Vnd als im nit begnúgt die wort: noch erselb entphecht die brúder: vnd die sy entphachent den wert ers. vnd wirfft sy aus von der kirchen.
Aller liebster nichten wölst nachuolgen dem vbel: wann das do ist güt. Der wolthüt der ist von gott: der vbelthüt der gesicht nit gott.
Demetrio dem wirt gegeben gezeúge von allen vnd von ir selb der warheit: wann auch wir geben gezeúg: vnd du hast erkant das vnser gezeúg ist gewer.
Ernstlich ich hett dir vil zeschreiben: wann ich wolt dir nit schreiben durch die federn vnd durch die dinten.
Wann ich versich mich dich schier zesehen: vnd wir reden von mund zü mund.
Fride sey mit dir. Dich grússent die freúnd. Du grúβ die freúnd bey namen. Hie endet die dirtte epistel Iohannis Vnd hebt an die vorrede über die epistel Iude.
IVdas knecht ihesu cristi wann der brüder iacobs: sent grüβ den lieben in gott dem vatter. den die do seind entzampt behüt vnd den gerüffen in ihesu cristo
Erbermbd vnd frid vnd lieb werd in ihesu cristo erfúllt zü eúch.
Aller liebsten ich bin thünd on sorg schreibent euch von eúwer gemein behaltsam ich het euch durfft zeschreiben: bittent das ir derstrit die geantwurten treúwe zü eim mal den heiligen.
Wann etlich mann die vnder in giengen die vor seind geschriben in das vrteyl des vngengen: sy vbertrügen die genade vnsers gots in die vnkeúsch: vnd verlaugenten den einen herschenden vnsern herren ihesum cristum.
Wann ich mach eúch zewissen zemanen alle ding: das ihesus macht behalten zü eim mal daz volck von egipt: züm andern mal verloβ er die die do nit gelaubten.
Wann die engel die nicht behüten ir fúrstenthüm wann sy liessen ire heúslein: die behielt er in das vrteyl mit ewigen banden vnder der tunckel in dem vrteyl des micheln gots.
Die do gemein vnkeuschten zegeleicherweys als die sodomer vnd die gomorrer vnd die nachwendigen stet vnd giengen hin nach dem andern fleysch: sy seint gemacht ein beyschaft. zü enthaben die bein des ewigen feúeres.
Vnd ernstliche zügeleicherweys die die do fleckhaftigen das fleysch. wann sy verschmechent die herschaft: wann sy spottent der magenkrafft.
Do michahel der ertzengel disputiert mit dem teúfel er kriegt vmb den leib moyses: er torst nit in tragen das vrteyl des spottes. wann er sprach. Der herr gebeút dirs.
Wann die die do spottent der dinge die sy misskennent: wann welch ding sy erkennent natúrlich als die stummen vich: in disen werdent sy zerbrochen.
WE den die do hingiengen den weg kayns: vnd seind ausgegossen vmb den lone in dem irrtum baalams: vnd verdurben in der widersagung chore.
Dise wirtscheften fleckhaftig in iren essen: vnd füren sich selber on vorcht. wolcken on wasser. die von den winden werden vmbgetragen: herbstlich baum. vnd vnfruchtber. zwir erstorben. vnd ausgewurtzelt. vnten des scharpffen meres.
schaument ir verwústnungen: stirn irrent: den die tunckel der vinster ist behalten ewiglich.
Wann enoch der sibent von adam der weyssagt von disen dingen. sagent. Secht der herr kumpt in seinen heiligen tausenten
zethün das vrteyl wider all: vnd zeberespen alle die vngengen von allen den wercken irr vngangkeit. Mit den sy vngencklich teten: vnd von allen den herten worten die die vngengen súnder retten wider gott.
Dise seint murmeler kleglich gend nach iren begirden: vnd ir munde rett die hochfart: die leib wundernt sich vmb die sach des gewinnes.
Wann aller liebsten seyt gedenckent der wort die eúch vor seint gesagt von den botten vnsers herrn ihesu cristi:
die euch sagten das in den iungsten zeyten kument spotter gend nach iren eygnen begerungen der vngangkeit.
Dise seind die sich selber scheydent: vichlich: nit habent den heiligen geist.
Wann aller liebsten vberbauwet euch selber ewer heiligen trewe bet: im heiligen geist.
Behút euch selber in der lieb gotz: beytent der erbermbd vnsers herrn ihesu cristi in das ewig leben.
Vnd ernstlich dise berespt geurteylt:
wann dise macht behalten zuckent von dem feúer. Wann erbarmt euch der andern in der vorcht gotz: hasst den bewollen rock der do ist fleyschlich.
Wann dem der do ist gewaltig euch zebehúten on súnd. vnd zeschicken fúr die bescheuden seiner wunniglich vnfleckhaftig in der erhöchung: freud in der zükunft vnsers herren ihesu cristi
dem allein got vnserm behalter. durch ihesum cristum vnsern herren dem sey wunniglich vnd michelich vnd gebott vnd gewalte vor aller der werlt: vnd nu vnd in aller der werlt. Hie endet die Epistel Iude Vnd hebt an die vorrede über das büch Apocalipsis.
DIe eroffnung ihesu cristi die im gott gab zemachen offen seinen knechten die ding die so mússen werden getan schier: er sant vnd bezeychent durch seinen engel seim knecht iohannes
der do gab gezeúg dem wort gotz: vnd den gezeúg ihesu cristi in den dingen die er sach.
Er ist selig der do liset vnd der do hört die wort der weyssagung ditz büchs: vnd behút die ding die do seind geschriben in ir. Wann das zeyt ist nachen.
Iohannes den .vij. kirchen die do seind in asya. Genad sey mit euch vnd frid von dem der do ist vnd der do was vnd der do ist kúnftig: vnd von den .vij. geisten die do seind in der bescheude seins thrones:
vnd von ihesu cristo der do ist ein getreuwer gezeúge ein erstgeborner der doten vnd ein fúrst der kúnig der erd: der vns liebhett vnd vns wüsch von vnsern súnden in seinem blüt
vnd macht vns reich vnd pfaffen zü gott vnd seinem vatter: dem sey wunniglich vnd gebott: in der werlten der werlt gewerlich.
Secht er kumpt mit den wolcken: vnd ein ieglich aug daz sicht in: vnd die in ioch stachen Vnd denn alle die geschlechte der erde die weinent sich vber in: ioch gewerlich.
Ich bin alpha vnd o: ein anuang vnd ein end. spricht der herre got als gewaltig der do ist vnd der do was vnd der ist kúnftig
Ich iohannes eúwer brüder vnd teylhaftig in dem durechten vnd in dem reich vnd in der gefridsam in ihesu cristo: ich was in der inseln die do ist geheissen bathmos vmb das wort gots vnd vmb den gezeúg ihesu.
Ich was in dem geist an dem herlichen tag: vnd ich hort ein michel stymm nach mir als eins horns
sagent. Das du sichst das schreib in dein büch: vnd sende den siben kirchen die do seind in asya zü ephesi vnd zü schmirren vnd zü pergam vnd zü thyater vnd zü sardis vnd zü philadelphie vnd zü laoditz.
Vnd ich vmbkert mich: das ich sech die stymm die do ret mit mir. Vnd do ich was bekert ich sach siben guldein kertzstal:
vnd in mitzt der siben guldein kertzstal einen geleich dem sun der meyd geuasst mit langem gewande: vnd fúrbegurten zü den brústen mit einer gulden gúrtel.
Wann sein haubt vnd sein har die warn weyβ als weysse wolle: vnd als der schne. Vnd sein augen als die flammen des feúers
vnd sein fúβ geleich dem messinge als in dem aitofen brinnent vnd sein stymm als ein stymm maniger wasser:
vnd het in seiner zeswen .vij. stern. Vnd von seinem mund gieng aus ein waffen scharpff ietweder halbe: vnd sein antlútz leúcht als der sunn in seiner kraft.
Vnd do ich in gesach: ich viel zü seinen fússen als ein doter Vnd er legt sein zeswen auff mich sagent. Nichten wölst dir vörchten. Ich bin der erst vnd der iungst
vnd ich bin lebentig: vnd was tode vnd sich ich bin leben in den werlten der werlt: vnd ich hab den schlússel des todes vnd der helle.
Dorumb schreib die ding die du secht vnd die do seind: vnd die do mússent werden gethan nach disen dingen.
Die taugen der .vij stern die du secht in meiner zeswen vnd die .vij. guldein kertzstal: die .vij. stern das seind .vij. engel der kirchen: vnd die .vij. kertzstal: das seind die siben kirchen.
SChreib dem engel der kirchen zü ephesi. Der do hellt die .vij. stern in seiner zeswen: vnd der do get in mitzt der .vij. guldin kertzstal: der sagt dise ding.
Ich weys dein werck vnd dein arbeyt vnd dein gefridsam: vnd das du nit macht enthaben die vbeln.
Vnd hast versücht die die sich sagent zesein botten vnd sy seint sein nit: vnd du hast sy funden lugner. Vnd du hast gefridsam: vnd hast enthabt vmb meinen namen: vnd du gebrastest nit
Wann ich hab wider dich ein lútzel: das du hast gelassen dein erste lieb.
Dorumb so biβ gedenckent von wann du bist geuallen: vnd mach büβ: vnd die ersten werck tü. Wann ob nit: ich kum zü dir vnd beweg dein kertzstal von seiner stat: ob du nit machst büβ.
Wann diβ güt hastu das du hast gehasst die werck der nicolaiter: die auch ich hasste.
Der orn hab zehören der hör: was der geist sagt den kirchen. Dem vberwindenden dem gib ich zeessen von dem holtz des lebens: das do ist in dem paradeyβ meins gotz.
Vnd schreib dem engel der kirchen zü schmierne. Der erst vnd der iungst der do was tode vnd lebte: der sagt dise ding.
Ich weyβ dein durechten vnd dein armkeit: wann du bist reich vnd wirst verspott von den die sich sagent zesein iuden vnd seind sein nit: wann sy seind die synagog sathanas.
Nicht vörcht keiner der ding die du bist zü erleyden. Secht der teúfel ist zelegen von eúch in den karcker das ir wert versücht: vnd werdet haben das durechten .x. tage. Biβ getreúwe vntz an den tod: vnd ich gib dir die kron des lebens.
Der orn hab der hör: was der geist sagt den kirchen. Der do vberwindet: der wirt nit verwunt von eim andern tod.
Vnd schreib dem engel der kirch en zü pergam. Der do hat ein scharpffs waffen ietweder halb: der sagt dise ding.
Ich weyß das do du entwelst das ist das gesesse sathanas: vnd du heltest meinen namen vnd hast nit verlaugent meiner trew Vnd in den tagen antiphas mein trewer gezeúg der do ist erschlagen bey eúch: do entwelt sathanas.
Wann ich hab ein lútzel wider dich: das du hie hast die do halten die ler palaam der do lert palac zelegen das trúbsal fúr die sún israhel zeessen vnd zegemein vnkeúschen:
also hast auch du die do haltent die lere der nicolaiter.
Zügeleicherweys mache büß: ob du es nichten tüst? Ich kum dir schier vnd streyt mit dir in dem waffen mein mundes.
Der orn hab der hör : was der geist sagt den kirchen. Dem vberwindenden gib ich zeessen verborgen manna: vnd ich gib im einen weyssen stein vnd in dem stein einen neúwen namen geschriben: den niemant weyß neur der der entphecht
Vnd schreib dem engel der kirchen zü thyater. Der sune gots: der do hat die augen als die flamm des feúers: vnd sein fúß geleich dem messing: der sagt dise ding.
Ich erkant dein werck vnd den gelauben vnd dein liebe vnd die ambechtung vnd dein gefridsam: vnd dein iungsten werck mer denn die ersten.
Wann ich hab wider dich ein lútzel das du gestatest dem weib iezabel die sich sagt zelern die weyssagen vnd züuerlaiten mein knecht: zegemein vnkeuschen vnd zeessen von den geopfferten dingen der abtgöt.
Vnd ich gabe ir zeyte das sy machet büß: vnd sy wolt sich nit rewen von irr gemein vnkeusch.
Vnd sich ich lege sy in das bette: vnd die do gemein vnkeuschen mit ir die werdent in micheln durechten: ob sy nichten machent büß von iren wercken:
vnd ich erschlach ir sún in den tod: vnd alle die kirchen wissen daz ich bin ersüchent die hertzen vnd die lancken: vnd ich gib eim ieglichen nach seinen wercken.
Wann ich sag euch andern ir do seyt zü thyater. die do nichten habent dise lere die do nit derkannten die höch sathanas als sy sagent: ich lege auff euch kein ander búrd:
iedoch das ir habt das behabt biß daz ich kum.
Vnd der do vberwindet vnd behútet mein werck vntz an daz end: ich gib im den gewalt vber die leút
vnd richtet sy in einer eysnin rüt vnd sy werdent erknischt als ein vaß des haffners: vnd ich gib im einen morgenlichen stern
als auch ich sy entphienge von meinem vatter.
Der do hat die orn der höre: was der geist sagt den kirchen.
Und schreib dem engel der kirchen zü sardis. Der do hat die .vij. geist gotz: vnd die .vij stern der sagt dise ding Ich weyß dein werck: das du hast einen namen das du lebest: vnd du bist tod.
Biß wachent: vnd festen die andern die do warn zesterben. Wann ich vind nit dein wercke vol vor meim gott.
Dorumb hab in dem gemút in welcher weys du hast entphangen vnd gehort vnd behütt: vnd mach büß. Dorumb ob du nichten wachst ich kum zü dir als der diep: vnd du enweist nit zü welcher stund ich kum zü dir.
Wann du hast lútzel namen in sardis die do nit habent entzeúbert ir gewand: vnd sy gend mit mir in weyssem wann sy seint sein wirdig.
Der do vberwindet der wirt alsust geuasst mit weyssem gewand: vnd ich vertilg nit sein namen von dem büch des lebens: vnd ich begich seinen namen vor meinem vatter vnd vor seinen engeln.
Der do hat die oren der hör: was der geist sagt den kirchen
Vnd schreib dem engel der kirchen zü philadelphie Der heilig vnd der gewer der do hat den schlússel dauids: der do auffthüt vnd niemant beschleúst: vnd der do beschleúst vnd niemant aufthüt: der sagt dise ding.
Ich weyß dein werck. Sich ich gab ein offen túr vor dir die niemant mag beschliessen: wann du hast lútzel krafft: vnd du hast behüt mein wort: vnd hast nit verlaugent meins namen.
Sich ich gib von der synagogen sathanas die sich sagent zesein iuden vnd seind sein nit: wann sy liegen. Sich ich mache sy das sy kumen vnd anbetten vor deinen sússen: vnd wissent das ich dich liebhett.
Wann du hast behüt das wort meiner gefridsam: vnd ich behút dich zü der stund der versüchung die do ist kúnftig in allem dem vmbring züuersüchen die die do seind entwelent auff der erde.
Sich ich kum schier. Das du hast das behabe: das keiner entphach dein kron.
Der do vberwindet ich mach in ein seúle in dem tempel meines gotz: vnd er get nit aus von des hin. Vnd ich schreib auff in den namen meines gots vnd den namen der statt meines gotz die neúwe iherusalem die do nidersteyg vom himel von meim gotte: vnd meinen neúwen namen.
Der oren hab der höre: was der geist sagt den kirchen.
Vnd schreibe dem engel der kirchen zü laoditz. Die warheit der getreuwe gezeug: vnd der gewere der do ist ein anuang der geschöpffd gots der sagt dise ding.
Ich weyß dein werck wann du bist nit kalt noch warm. Mit meinem willen du wirst kalt oder warm.
Wann la bistu vnd bist nit kalt noch warm. Mit meinem willen ich beginne dich aufzespritzen von meinem mund:
wann du sprichst das ich bin reich vnd gereicht vnd bedarff keins: vnd du weyst nit das du bist ein iemerlicher vnd ein iamriger. vnd arm vnd blint vnd nackent.
Ich rat dir zekauffen von mir gold bewert durch das feúr das du werdest reich: vnd werdest geuasst mit weyssen gewanden vnd das die scham deiner nackentheit nit erscheine: vnd salb dein augen mit coleri das du gesechst.
Die ich liebhab. die beresp ich vnd kestige sy Dorumb hab lieb: vnd mach büß.
Sich ich stee zü der túr vnd klophe. Ob etlicher hört mein stymm vnd mir auffthüt die túr ich gee ein zü im: vnd abentisse mit im: vnd er mit mir.
Der do vberwindet ich gib im zesitzen mit mir auff meinem thron: als auch ich vberwand vnd faß mit meinem vatter auf seinem thron.
Der orn hab der hör: was der geist sagt den kirchen.
Nach disen dingen ich sach: vnd secht ein offen túr im himel: vnd die erst stymm die ich hort als eins horns redent mit mir sagent Steig her: vnd ich zeig dir die ding die do mússen werden gethan.
Nach disen dingen zehant was ich in dem geist. Vnd secht ein gesesse was gesetzt im himel: vnd auff dem gesesse ein sitzender.
Vnd der do saß der was geleich der bescheude des steins iaspidis vnd sordinis vnd ein regenbogen was in der vmbhalbung des gesesses geleich der gesicht schmaragdinis
Vnd in der vmbhalbung des geseß .xxiiij. gesesse: vnd auf den thronen .xxiiij. alten sitzend vmbgeuasst mit weyssen gewanden vnd auf iren haubten guldin krone.
Vnd von dem throne giengen aus plitzen vnd stymmen vnd döner: vnd .vij. brinnende glasuaß vor dem throne das seint die .vij. geyst gots.
Vnd in der bescheud des gesesses als ein glesin mer geleich kristallen: vnd in mitzt des gesesses vnd in der vmbhalbung des geseß .iiij. tier vol augen vorn vnd hinden.
Vnd daz erst tier was geleich dem lewen: vnd das ander tier was geleich dem kalbe: vnd das dritt tier habent ein antlútz als des menschen: vnd das vierd tier was geleych dem adlar fliegent.
Vnd die vier tier ir ieglichs hett .vj. vettach: vnd warn vol augen innen vnd allumb. Vnd sy hetten nit rüe tags vnd nachts zesagen heilig heilig heilig ist der herre gott als gewaltiger: der do was vnd der do ist vnd der do ist kúnftig.
Vnd do die vier tier hetten gegeben wunniglich vnd ere vnd segen dem sitzenden auf dem thron dem lebentigen in den welten der welt:
die .xxiiij. alten die vielen nider vor dem sitzenden auff dem throne vnd anbetten den lebentigen in den werlten der werlt: vnd sy legten ir kronen fúr den throne sagent.
O herre vnser gott du bist wirdig zü entphachen wunniglich vnd ere vnd kraft: wann du hast geschaffen alle ding vnd vmb deinen willen warn sy vnd seint geschaffen.
Und ich sach in der zeswen des sitzenden auf dem thron ein büch geschriben innen vnd aussen: bezeychent mit .vij. insigeln.
Vnd ich sach einen starcken engel bredigen mit einer micheln stymm. Wer ist wirdig auffzethün das büch vnd zü entbinden seine insigel?
Vnd keiner mocht im himel noch auf der erden noch vnder der erd auftün das büch: noch es zegesehen.
Vnd ich weint vil: das keiner was funden wirdig auffzethün das büch: noch es zegesehen.
Vnd einer von den alten sprach zü mir. Nichten weine. Sich der lew von dem geschlechte iuda die wurtzel dauids hat vberwunden auffzethün daz büch vnd zü entbinden sein .vij. insigel.
Vnd ich sach: vnd secht in mitzt des throns vnd der vier tier vnd in mitzt der alten ein lamp sten als erschlagen habent .vij. hörner vnd .vij. augen: das seind die .vij. geist gotz gesant auf alle die erd.
Vnd es kam: vnd nam das büch von der zeswen des sitzenden auff dem thron.
Vnd do es hett auffgethan das büch. die vier tier vnd die .xxiiij. allten die vielen nider fúr das lamp habent ir ieglicher herpffen vnd guldin schenckuaß vol der geschmacke das do seind die gebet der heiligen:
vnd sungen einen neúwen gesanck sagent. O herr du bist wirdig auffzethün das büch vnd zü entbinden sein insigeln: wann du bist erschlagen vnd hast vns erlost gott in deinem blüt von allem geschlecht vnd zung vnd volck vnd geburt:
vnd du hast vns gemacht reich vnd pfaffen vnserm got vnd wir reichsen auf der erd.
Vnd ich sach vnd hort ein stymm maniger engel in der vmbhalbung des throns vnd der tier vnd der alten: vnd ir zal was tausent der tausent
mit einer micheln stymm sagent. Das lamp das do ist derschlagen das ist wirdig zü entphachen gottheit vnd krafft vnd weysheit: vnd sterck vnd ere vnd wunniglich vnd segen.
Vnd alle die geschöpffd die do was im himel vnd auff der erd vnd vnder der erd vnd in dem mer vnd die do seind in im: all hort ich sy sagent dem sitzenden auff dem throne vnd dem lamp. Segen vnd ere vnd wunniglich vnd gewalt in den werlten der werlt.
Vnd die vier tier sprachen amen. Vnd die .xxiiij. allten die vieln nider auff ir antlútz: vnd anbetten den lebendigen von werlt zü werlt.
Vnd ich sach do das lamp hett auffgetan eins von den .vij. insigeln: vnd ich hort eins von den .iiij. tiern als ein stymm eins döners sagent Kum vnd sich.
Vnd ich sach: vnd secht ein weysses roß. vnd der do saß auff im der hett einen bogen. vnd ein kron was im gegeben: vnd er gieng aus zü vberwinden das er vberwúnd.
Vnd do es het auffgetan das ander insigel: ich hort das ander tier sagent. Kum vnd sich.
Vnd secht ein anders rotes roß gieng aus: vnd der do saß auff im dem was gegeben das er nem den fride von der erde. vnd das sy sich erschlúgen an einander: vnd ein michel waffen was im gegeben.
Vnd do es hett auffgetan das dritt insigel: ich hort das dritt tier sagent. Kum vnd sich Vnd secht ein schwartzes roß: vnd der do sasse auf im der hett ein wag in seiner hande.
Vnd ich hort ein stymm in mitzt der vier tier sagent. Zwü maß waitzen vmb einen pfennig: vnd drey zwiueltige maß gersten vmb einen pfennig: vnd dem wein vnd dem ole schad nit.
Vnd do es het aufgetan daz vierd insigel ich hort die stymm des vierden tieres sagent. Kum und sich.
Vnd secht ein bleychs roß: vnd der do saß auff im des nam was der tode: vnd die helle nachuolgt im. Vnd im ist gegeben gewalt vber die vier teyl der erde: zü derschlachen mit dem waffen vnd mit hunger vnd mit dem tod vnd mit den tiern der erd.
Vnd do es hett aufgetan daz fúnfft insigel: ich sach vnder dem alter die selen der erschlagen vmb das wort gots: vnd vmb den gezeúg den sy hetten.
Vnd rieffen mit einer micheln stymm sagent. O herre heiliger vnd gewerer vntz wie lang vrteylstu nicht vnd richest nit vnser blüt von den die do entwelent auff der erd?
Vnd weysse gewande seind gegeben ir ieglichem: vnd es wart gesagt zü in das sy rüeten noch ein lútzels zeyt: vntz das die zal irr entzampt knechte vnd ir brúder wurde derfúllt die do seind zü erschlachen als auch sy.
Vnd ich sach do es hett auffgethan das .vj. insigel: vnd secht ein michel erdpidmung wart gemacht. Vnd der sunn wart gemacht schwartz als ein heriner sack: vnd alle die menin wart gemacht als blüt:
vnd die stern des himels vielen auff die erd als der feygbaum lest seine brossen so er wirt bewegt von den micheln winden
Vnd der himel schied sich als ein eingewundens büch: vnd ein ieglich berge vnd insel die wurden bewegt von iren stetten.
Vnd die kúnig der erd vnd die fúrsten vnd die tribuner vnd die reichen vnd die starcken vnd ein ieglich eigner vnd freyer verburgen sich in den holern vnd in den steinen der berg:
vnd sprechent zü den bergen vnd zü den steinen valt auf vns. vnd bedecket vns vor dem antlútz des sitzenden auff dem thron vnd vor dem zorn des lamps:
wann der michel tag irs zorns der ist kumen Vnd wer mag gesten
Nach disen dingen ich sach vier engel sten auf den vier örtern der erd: haltent die vier wind der erd das sy nit enweeten auf die erd: noch auff das mere noch auff keinen baum.
Vnd ich sach einen andern engel aufsteygen von dem aufgang des sunns habent das zeychen gotz des lebentigen: vnd er rieff mit einer micheln stymm: den .iiij. engeln den do was gegeben zeschaden der erde vnd dem mer
sagent. Nichten wölt schaden der erde vnd dem mere noch den baumen: vntz das wir gezeychen die knecht gots an iren stirnen.
Vnd ich hort die zale der gezeychenten: C xliiij. tausent gezeychent aus allem dem geschlecht der sún israhel.
Von dem geschlecht iuda: xij. tausent der gezeychenten. Von dem geschlecht ruben: xij. tausent der gezeychenten. Von dem geschlecht gad: xij. tausent der gezeychenten.
Von dem geschlecht aser: xij. tausent der gezeychenten. Von dem geschlecht neptalim: xij. tausent der gezeychenten. Von dem geschlecht manasse: xij. tausent der gezeichenten.
Von dem geschlecht symeon: xij. tausent der gezeygenten. Von dem geschlecht leui: xij tausent der gezeychenten. Von dem geschlecht ysachar: xij. tausent der gezeychenten.
Von dem geschlecht zabulon: xij. tausent der gezeychenten. Von dem geschlecht ioseph: xij. tausent der gezeychenten. Von dem geschlecht beniamin: xij. tausent der gezeychenten.
Nach disen dingen ich sach ein michel gesellschaft die niemant mocht gezeln von allen leúten vnd geschlechten vnd volcken vnd zungen: stend vor dem throne vnd in der bescheud des lamps geuasst mit weyssen gewanden: vnd palmen in iren henden.
Vnd rieffen mit einer micheln stymm sagent Behaltsam sey vnserm got: der do sitzt auf dem thron vnd dem lamp.
Vnd alle die engel stünden in der vmbhalbung des throns vnd der vier tier vnd der allten: vnd vielen nider auf ir antlútz in der bescheud des throns: vnd anbetten got
sagent gewerlich. Segen vnd lauter vnd weysheit vnd machung der gnad: vnd ere vnd kraft vnd stercke sey vnserm gott: in den werlten der werlt amen.
Vnd einer von den alten antwurt mir: sagent. Dise die do seint geuasst mit weyssem gewand wer seind sy vnd von wann seind sy kummen.
Vnd ich sprach zü im. Mein herre du weyst es. Vnd er sprach zü mir. Dise seind die do seind kumen von den micheln durechten: vnd sy haben gewaschen vnd geweysst ir gewand: in dem blüt des lamps.
Dorumb seind sy vor dem throne gotz: vnd dienent im tags vnd nachts in seim tempel: vnd der do sitzt auff dem thron der entwelt ob in.
Sy enhungert noch endúrst nit von des hin: der sunn noch kein hitz velt nit auff sy:
wann das lamp das do ist in mitzt des throns richt sy: vnd fürt sy zü dem brunnen der wasser des lebens: vnd gott streycht ab einen ieglichen treher von iren augen.
Vnd do es hett auf getan daz sibent insigel: schweygung wart gemacht im himel als ein halb stünd.
Und ich sach .vij. engel steen in der bescheude gotz: vnd .vij. horn seind in gegeben.
Vnd ein ander engel kam vnd stünd vor dem alter habent ein guldeins rauchuas in seiner hande: vnd vil weyrauch seind im gegeben: das er geb von den gebetten aller der heiligen auf dem guldein alter der do was vor dem thron gotz.
Vnd der rauch der weyrauch steyg auff von den gebeten der heiligen von der hand des engels: fúr got.
Vnd der engel nam das rauchuas: vnd fúllt es von dem feúer des alters vnd legt es an die erden: vnd es wurden gemachet doner vnd stymmen vnd plitzen vnd erdpidmung:
vnd die .vij. engel die do hetten die .vij. hörner die bereyten sich das sy sungen mit den hörnern.
Vnd der erst engel sang mit dem horn. Vnd es wart gemacht hagel vnd feúr. vermischt im blüt: vnd wart gelegt an die erde. Vnd das dritteyl der erde ward verbrant: vnd das dritteyl der baum wart verbrant: vnd alles grúns hew ward verbrant.
Vnd der ander engel sang mit dem horn: vnd ein michler berg brinnent als mit feúr ward gelegt in das mere.
Vnd daz dritteyl der geschöpffd die do hetten seln in dem mer die sturben: vnd das dritteyl der schiff verdarb.
Vnd der dritt engel sang mit dem horn: vnd ein michler stern brinnent als ein fackel viel vom himel. Vnd viel auf das dritteyl der floß vnd auff die brunnen der wasser:
vnd der nam des sterns ist geheissen wermüt. Vnd das dritteyl der wasser wart gemacht wermüt: vnd manig leút sturben von den wassern: wann sy waren gemacht bitter.
Vnd der vierd engel der sang mit dem horn: vnd daz dritteyl des sunns wart geschlagen vnd das dritteyl der menin vnd daz dritteyl der stern. also das ir dritteyl ertunckelt: vnd ir dritteyl leúcht nit dem tag vnd zügeleicherweys der nacht.
Vnd ich sach: vnd hort ein stymm eins adler fliegent durch mitzt den himel: sagent mit einer micheln stymm. We we we den die do entwelent auff der erde von den andern stymmen der dreyer engel: die do waren zesingen mit dem horn.
Und der fúnfft engel sang mit dem horn: vnd ich sach ein stern geuallen vom himel an die erd: vnd der schlússel des sodes des abgrundes waz im gegeben.
Vnd er tet auf den sod des abgrundes: vnd der rauch des sodes steyg auff als ein rauch eins michlen aitofens: vnd der sunn vnd der luffte ertunckelten von dem rauch des sodes.
Vnd von dem rauch des sodes giengen aus heuschrecken an die erd: vnd in was gegeben gewalt als die scorpion der erd haben gewalt.
Vnd in wart gebotten das sy nichten schatten dem hew der erd noch einer ieglichen grúne noch eim ieglichen baum: neur allein den menschen die do nichten haben das zeychen gotz an iren stirnen
Vnd in wart gegeben das sy ir nicht derschlúgen: wann das sy sy kreútzigten .v. moneden. Vnd ir kreútzigung waz als die kreútzigung des scorpion: so er schlecht den menschen.
Vnd in den tagen die leút süchent den tod vnd sy vindent sein nit: vnd sy begerent zesterben: vnd der tod fleúcht von in.
Vnd die geleichsam der heuschrecken seind geleich den rossen bereit zü dem streyt: vnd auf iren haubten als kronen geleich dem golde: vnd ir antlútz als die antlútz des menschen.
Vnd hetten har als die har der weib: vnd ir zene als die zene der lewen.
Vnd hetten halsperg als eysnin halsperg: vnd die stymm irr vettich als die stymm der wegen maniger roß lauffent zü dem streyt
Vnd hetten schwentz geleyche der schorpien: vnd garteysen warn in iren zegeln: vnd ir gewalt was zeschaden dem menschen .v. monede.
Vnd hetten vber sich einen den kunig den engel des abgrunds des nam ist hebreysch labadon wann kriechisch appolion vnd latein habent den namen verwústent.
Das ein we gieng hin: vnd secht noch kument .ij. we nach disen dingen.
Vnd der .vj. engel sang mit dem horn: vnd ich hort ein stymm von den .iiij. örtern des guldein alters der do was vor den augen gots:
sagent dem vj. engel der do hat das horn. Entbint die .iiij. engel die do seind gebunden auf dem micheln floß euffraten
Vnd die .iiij. engel wurden entbunden die do warn bereyt in stunde vnd in tage vnd in moned vnd in iar: daz sy erschlúgen daz dritteyl der menschen.
Vnd die zal des reytenden heres .xx. tausent .x. tausent: vnd ich hort ir zal:
vnd also sach ich roß in gesicht Vnd die do sassen auf in die hetten feúrein halsperg vnd iacinctin vnd schweblin: vnd die haubt der roß waren als die haubt der lewen: vnd von irem mund gieng aus feúer vnd rauch vnd schwebel.
Von disen dreyen wunden ist erschlagen daz dritteil der menschen: von dem feúer vnd vom rauch vnd vom schwebel die do ausgiengen von irem mund.
Wann der gewalt der rosse was in irem mund: vnd in iren zegeln. Wann ir zegel waren geleych den schlangen habent die haubt: vnd in disen schadent sy.
Vnd die andern menschen die do nit wurden derschlagen in disen wunden noch enmachten büß von den wercken irr hend das sy nit anbetten die teúfel noch die guldin abgöt noch die silbrin noch die erein vnd die steinin vnd die húltzin die do nit múgen gesehen noch hörn noch gen:
vnd machten nit büß von iren manschlegen noch von iren zaubernissen noch von iren gemein vnkeuschen: noch von iren diebheiten.
Und ich sach einen andern starcken engel nider steygent vom himel geuasst mit den wolcken: vnd ein regenbog auff seim haubt. Vnd sein antlútz was als der sunn: vnd sein fúß als die seúl des feúers.
Vnd hett ein auffgethans büch in seiner hande: vnd er satzt sein zeswen füß auff das mere. wann den winstern auf die erd:
vnd rieff mit einer micheln stymm als der lew so er lúet. Vnd do er het gerüffen: die .vij. döner die retten ir stymmen.
Vnd do die .vij. döner hetten geret ir stymmen: ich was zeschreiben. Vnd ich hort ein stymm von dem himel mir sagent. Zeychen die ding die die .vij. döner haben gerett: nichten wölst sy schreiben.
Vnd der engel den ich sach sten auff dem mere vnd auff der erd der hüb auf sein hand zü dem himel
vnd schwür bey dem lebentigen in den werlten der werlte der do geschüff den himel vnd die dinge die do seind in im vnd die erd vnd die ding die do seind in ir vnd das mere vnd die ding die do seind in im: wann das zeyt wirt nit von des hin:
wann in den tagen der stymm des .vij engels so er begint zesingen mit dem horn: so wirt vollent die taugen gots als er hat gebredigt durch sein knecht die weyssagen.
Vnd die stymmen die ich aber hort von dem himel redent mit mir vnd sagent. Gee: nym das auffgethan büch von der hande des engels des der do stet auff dem mere vnd auff der erd.
Vnd ich gieng zü dem engel sagent zü im das er mir gebe das büch: vnd er sprach zü mir. Nym das büch vnd verschlind es: vnd es macht zebittern dein bauch: wann es wirt in deinem munde súß als honig.
Vnd ich nam das büch von der hand des engels vnd verschland es: vnd es was in meinem mund súß als honig. Vnd do ichs hett verschlunden: mein bauch der erbittert.
Vnd er sprach zü mir. Aber gezimpt dir zeweyssagen den volcken vnd leúten vnd zungen vnd manigen kúnigen.
Und ein ror ist mir gegeben geleich einer rüt: sagent zü mir stee auf: vnd miß den tempel gots vnd den alter: vnd die do anbetten in im.
Wann der vorhoff des tempels der do ist auswendig den wirff aus vnd nichten misse in: wann er ist gegeben den heyden. Vnd sy vertrettent die heiligen statte .xlij. moned.
Vnd ich gibe zweyen meinen gezeúgen den geist der weyssagung: vnd sy weyssagent durch tausent .cc. vnd .lx. tag geuasst mit secken.
Dise seind zwen ölbaum vnd zwey kertzstal stend in der bescheude des herren der erde.
Vnd ob in iemant wil schaden: feúer geet aus von irem munde vnd verwúst ir feind: vnd ob sy iemant wil verseren dem gezimpt also werden erschlagen.
Dise habent gewalt zebeschliessen den himel das es nichten regent in den tagen irr weyssagung: vnd habent gewalt zebeschliessen den himel das es nichten regen in den tagen irr weyssagung: vnd habent gewalt vber die wasser sy zekern in blüt: vnd zeschlachen die erden mit einer ieglichen wunden als dick als sy wöllen.
Vnd so sy volendent iren gezeúg das tier das do aufsteygt von dem abgrund macht einen streyt wider sy: vnd vberwindet sy vnd erschlecht sy.
Vnd ir leib ligent in den gassen der micheln statt die do ist geheissen geistlich sodom vnd egipt: do auch ir herre ist gekreútzigt.
Vnd sy lassent nit legen ire leyb in die greber durch iij. tag vnd ein halben: vnd ir leib werdent gesechen von volcken vnd geschlechten vnd zungen vnd leúten
Vnd die do entwelent auff der erde die frewent sich vber sy vnd werdent derfreuwet: vnd sendent gabe einander: wan dise zwen weyssagen kreútzigent die die do entwelent auff der erde.
Vnd nach dreyen tagen vnd eim halben der geist des lebens gieng von gott in sy. Vnd sy stünden auff ir fúß: vnd michel vorcht viel auf die die sy sahen.
Vnd sy hörten ein michel stymm von dem himel: sagent zü in. Steygt her. Vnd sy stigen in dem wolcken in den himel: vnd ir feind sahen sy.
Vnd in der stund ein michel erdpidmung wart gemacht: vnd das .x. teyl der statt viel. Vnd in dem erd vall wurden erschlagen. vij tausent namen der mann: vnd die andern wurden gelegt in vorcht: vnd gaben wunniglich gott des himels.
Das ander we gieng hin: vnd secht das dritt we kumpt schier.
Vnd der .vij. engel sang mit dem horn: vnd michel stymmen wurden gemacht im himel sagent. Das reich dirr welt ist gemacht vnsers herren vnd seins crists: vnd er reichsent in werlten der werlt amen.
Vnd die .xxiiij. alten die do sassen auff iren gesessen. Die vielen nider auff ir antlútz in der bescheude gots:
vnd anbetten gott sagent. O herre gott als gewaltiger wir machen dir genade: du do bist vnd du do werd vnd der du bist kúnfftig: du hast entphangen dein michel kraft vnd hast gereichsent.
Vnd die leút seind erzúrnt: vnd dein zorn ist kumen. vnd das zeyt der doten zeurteylen. vnd zewidergeben den lon deinen knechten den heiligen vnd den weissagen vnd den lútzeln vnd den grossen: vnd den die do vörchten deinen namen: vnd hast verwúst die die do zerbrachen die erde.
DEer tempel gotz wart aufgethan im himel: vnd die arch seins gezeúgs wart gesehen in seim tempel. Vnd es wurden gemacht plitzen vnd stymmen vnd donner: vnd erdpidmung vnd michle hagel.
Vnd ein ander zeychen derschein im himel. Ein weip geuasst mit dem sunnen vnd mit der menin vnder iren fússen: vnd auff irem haubt ein kron von .xij. sternen.
Sy hett im leib vnd rieff zegebern: vnd wart gekreútzigt das sy gebere.
Vnd ein ander zeychen wart gesehen im himel. Vnd secht ein michler track roter habent .vij. haubt vnd zehen hörner: vnd auff seinen haubten .vij. kronen:
vnd mit seim zagel zü zoch er das dritteyl der stern des himels vnd legts an die erde. Vnd der track stünd vor dem weib die do was zegebern: so sy geber das er verwúst iren sun.
Vnd das weib gebare ein menlichen: der do was zerichten alle leút in einer eysnin rüten. Vnd ir sun wart gezuckt zü got vnd zü seim thron:
vnd das weip floch in die einöde do sy hett ein bereyt statt von got: das er sy fürt durch .M cc. vnd .lx. tage.
Vnd ein michler streyt wart gemacht im himel. Michahel vnd sein engel striten mit dem tracken: vnd der track streyt vnd sein engel
vnd sy enmochten nit: ir stat wart nit funden von des hin im himel.
Vnd der michel track. der alt schlang. der do ist geheissen teúfel vnd sathanas. der do verleyt allen den vmbring der ist aufgeworffen. vnd wart geworffen an die erd: vnd sein engel wurden gesant mit im.
Vnd ich hort ein michel stymm in dem himel sagent. Nu ist gemacht behaltsam vnd krafft vnd das reich vnsers gotz vnd der gewalt seim cristo: wann der besager vnser brúder der sy besagt tags vnd nachts: vor der bescheud gotz der ist aufgeworffen.
Vnd sy habent in vberwunden vmb das blüt des lamps vnd vmb das wort seins gezeúgs: vnd sy hetten nit lieb ir seln vntz an den tod.
Dorumb himel freuwet eúch: vnd ir do entwelt in in. We der erd vnd dem mere: wann der teúfel ist abgestigen zü eúch habent micheln zorn: wissent das er hat ein lútzels zeyt.
Vnd dornach do der track gesach das er was geworffen an die erd: er iagt das weip die do gebar den menlichen.
Vnd dem weip wurden gegeben zwen vettich eins micheln adlers: das sy flúg in die wúst an ir statt: das sy do wúrd gefürt durch das zeyt vnd die zeyt vnd ein halb teyl des zeyts vor dem antlútz des schlangen.
Vnd der schlang ließ von seinem mund nach dem weip ein wasser als ein floß: das er sy mocht ziechen von dem floß.
Vnd die erde halff dem weip: vnd die erde tet auff iren mund vnd besoff den floß: den der track ließ von seinem munde.
Vnd der track wart derzúrnt wider das weib: vnd gieng hin zemachen streyt mit den beleibungen von irem samen die do behúten die gebott gotz: vnd habent den gezeúg ihesu.
Vnd er stünd auff dem sand des meres.
Und ich sach ein tier aufsteygen von dem mer habent .vij. haubt vnd .x. hörner: vnd auff seinen hörnern .x. kronen: vnd auff seinen haubten namen der gespött.
Vnd das thier das ich sach was geleich dem bart: vnd sein fúß als eins bern: vnd sein mund als der munde des lewens. Vnd der track gab im seinen gewalt vnd sein michel krafft.
Vnd ich sach eins von seinen haubten als erschlagen in den tod: vnd die wund seins tods ward gesundet. Vnd alle die erd wundert sich nach dem tier.
Vnd anbeten den tracken der do gab den gewalt dem tier: vnd anbetten das tier sagent. Wer ist geleych disem tier: vnd wer mag gestreyten mit im?
Wann im ist gegeben ein mund zereden michle ding vnd gespott: vnd im ist gegeben gewalt zetün .xlij. moned
Vnd es tet auf seinen mund in gespöt got zeuerspotten seinen namen vnd seinen tabelnackel: vnd die die do entwelent im himel.
Vnd im ist gegeben zemachen streyt mit den heiligen: vnd sy zü vberwinden. Vnd im ist gegeben gewalt vber alles geschlecht vnd volck vnd zungen vnd leúte:
vnd alle die do entwelent auf der erd die anbeten es: der namen nit seind geschriben in dem büch des lebens vnd des lamps das do ist erschlagen seind der schickung der werlt.
Ob etlicher hat orn der hör.
Der do fúrt in geuangenschaft der geet in geuangenschaft: der do erschlecht mit dem waffen: dem gezimpt zewerden derschlagen mit dem waffen. Hie ist die gefridsam: vnd die trew der heiligen.
Vnd ich sach ein ander tier aufsteygen von der erde: vnd es hett zwey hörner geleich dem lamp: vnd redt als der drack.
Vnd tet allen den gewalt des ersten tiers in seiner bescheud: vnd macht die erd vnd die do entwelent auf ir anzebetten daz erst tier: des wund des todes do waz geheilet.
Vnd es tet als michel zeychen: das es ioch macht das feúer nidersteygent vom himel an die erde in der bescheude der leút.
Vnd verlait die do entwelten auff der erd vmb die zeychen die im waren geben zethün in der bescheud des tiers: sagent den die do entwelten auf der erd das sy machten ein bilde dem tier das do hett die wund des waffens vnd lebt.
Vnd im ist gegeben daz es geb einen geist dem bild des tiers daz das bild des tiers rett: vnd macht das ein ieglicher der do nit anbett das bilde des tiers wúrd erschlagen.
Vnd macht alle die wenigen vnd die grossen vnd die reychen vnd die armen vnd die eygen vnd die freyen zehaben daz zeichen in der zeswen hand vnd an iren stirnen:
vnd daz keiner mag kauffen oder verkauffen der do nichten hat das zeichen vnd den namen des tiers: oder die zal seins namen.
Allhie ist weysheit. Vnd der do hat die vernunft: der achtet die zale des tiers. Wann es ist die zal des menschen: vnd sein zal ist .vj c. vnd .lxvj.
Und ich sach: vnd secht ein lamp stünd auf dem berge syon: vnd mit im .C xliiij. tausent habent sein namen vnd den namen seins vatters geschriben an iren stirnen.
Vnd ich hort ein stymm von dem himel als ein stymm maniger wasser vnd als ein stymm eins micheln doners: vnd die stymm die ich hort was als der herpffenden herpffent in iren herpffen.
Vnd sungen als ein neúwen gesanck vor dem geseß gotz vnd vor den vier tiern vnd vor den alten: vnd keiner mocht gesagen den gesanck neur die .C vnd die .xliiij. tausent die do seint gekaufft von der erde.
Dise seind die do nit seint entzeúbert mit den weiben: wann meygde seint sy. Dise nachuolgent dem lamp wo hin es get. Dise seind gekaufft von allen den erstlichen dingen gott vnd dem lamp:
vnd die lug ist nit funden in irem mund. On fleck seint sy vor dem throne gotz.
Vnd ich sach einen andern engel fliegen durch mitzt den himel. habent das ewangelium ewigs: das ers bredigt den sitzenden auf der erde vnd vber alle leút vnd geschlecht vnd zungen vnd volck:
mit einer micheln stymm sagent. Vörcht gott vnd gebt im ere: wann die stund seins vrteils ist kumen: vnd anbett den der do geschüff den himel vnd die erd vnd das mere vnd alle ding die do seind in in vnd die brunnen der wasser.
Vnd ein ander engel nachuolgt im sagent. Es viel es viel babilon die michele: die do hat getrenckt alle leút von dem wein des zorns irr gemeinen vnkeúsch.
Vnd der drit engel nachuolgt in mit einer micheln stymm sagent Der do anbett das tier vnd sein bild vnd entphecht das zeychen des tiers an seiner stirnen oder an seiner hande:
dirr trinckt von dem wein des zorne gotz der do ist gemischt mit lauter in dem kelch seins zorns Vnd wirt gekreúzigt mit feúer vnd mit schwebel in der bescheud der heiligen engel: vnd vor der bescheud des lamps.
Vnd der rauch irr quelung steygt auff in den werlten der werlt. Sy habent nit rüe tags vnd nachts die do anbetten das tier vnd sein bild: vnd der do entphecht das zeychen seins namen.
Hie ist gefridsam der heiligen: die do behútent die gebott gotz vnd die treúwe ihesu.
Vnd ich hort ein stymm vom himel sagent zü mir. Schreib. Selig seind die doten: die do sterbent im herren. Der geist sprichet: das sy ietzund von des hin rüent von iren arbeiten. Wann ire wercke die nachuolgent in.
Vnd ich sach. vnd secht ein weysses wolcken: vnd auff dem wolcken einen sitzenden einen gelichen dem sun der meyd habent auff seim haubt ein guldin kron: vnd ein scharpffs waffen in seiner hand.
Vnd ein ander engel gieng aus von dem tempel: rúffent mit einer micheln stymm zü dem sitzenden auff dem wolcken. Send dein scharpffs waffen vnd schneyd: wann die stund die ist kumen das es werd geschnitten: wann der schnitt der erde dorrt.
Vnd der do saß auff dem wolcken der sant sein waffen an die erde: vnd schneyd die erde.
Vnd ein ander engel gieng aus von dem tempel der do ist in dem himel: habent auch er ein scharpffs waffen.
Vnd ein ander engel gieng aus von dem alter der do hett den gewelt vber das feúr vnd das wasser: vnd er rieff mit einer micheln stymm zü dem der do hett daz scharpff waffen sagent. Send dein waffen vnd lise die weintruben des weingarten der erd: wann sein bere seint zeytig.
Vnd der engel sant sein waffen an die erd: vnd laß den weingarten der erd: vnd legt in in den micheln see des zorn gotz.
Vnd der see wart vertretten auswendig der statt: vnd das blüt gieng aus von dem see vntz zü den britteln der rosse durch .M. vnd lx. zile oder leuffe.
Und ich sach ein ander michel zeychen im himel vnd wunderlichs: siben engel habent die vij. iungsten wunden: wann in in ist volendet der zorn gotz.
Vnd ich sach als ein glesin mere vermischt mit feúer vnd die die vberwunden daz tier vnd sein bild vnd die zale seins namen stend auf dem glesin mere: habent die herpffen gotz
vnd sungen den gesang moyses des knecht gotz vnd den gesang des lamps sagent. O herr gott als gewaltiger michel vnd wunderlich seind dein werck: o kúnig der werlt recht vnd gewere seind dein weg.
O herr wer vörcht dich nit: vnd michelicht nit deinen namen? Wann du bist allein milt: wann alle leút kument vnd anbetten in deiner bescheud: wann dein vrteyl die seind offen.
Vnd nach disen dingen ich sach: vnd secht der tempel des tabernackels des gezeúgs wart aufgetan im himel.
Vnd .vij. engel giengen aus vom tempel habent die .vij. wunden: geuasst mit reinem stein vnd weyssem: vnd fúrbegurt vmb die bruste mit guldin gúrteln.
Vnd eins von den .iiij. tiern gab den .vij. engeln .vij. guldin schenckuaß: vol des zorn gotz des lebentigen in den werlten der werlt.
Vnd der tempel wart erfúllt von dem rauch von der magen krafft gotz vnd von seiner krafft: vnd keiner mocht eingen in den tempel: vntz das die .vij. wunden der vij. engel wurden volendet.
Und ich hort ein michel stymm von dem tempel sagent den .vij. engeln. Geet: vnd giesst aus die .vij. schenckuaß des zorn gotz an die erd
Vnd der erst engel gieng vnd goß aus sein schenckuaß an die erde: vnd ein vbel wund wart gemacht vnd ein freyslich vber die leút die do hetten das zeychen des tiers: vnd in die die do anbetten das bild.
Vnd der ander engel goß aus sein schenckuaß auf daz mer: vnd es wart gemacht blüte als eins doten: vnd ein ieglich lebentig sele starb in dem mere.
Vnd der dritt engel goß aus sein schenckuaß auff die floß vnd auf die brunnen der wasser: vnd es wart gemacht blüt
Vnd ich hort den engel der wasser sagent. Du bist gerecht du do bist vnd werd heilig du do hast geurteylt dise ding:
wann sy haben vergossen das blüt der heiligen vnd der weyssagen: vnd du gebt in blüt zetrincken. als sy seind wirdig.
Vnd ich hort ein andern von dem alter sagent. Iedoch o herre got als gewaltiger: recht vnd gewere seind dein vrteyl.
Vnd der vierd engel goß aus sein schenckuaß in den sunn: vnd im ist gegeben zequelen die leúte mit hitz vnd mit feúr.
Vnd die leút die erhitzten mit michler hitz: vnd verspottent den namen gotz der do hett den gewalt vber dise wunden: sy machten nit büß das sy im geben wunniglich.
Vnd der fúnfft engel goß aus sein schenckuaß auf dem gesesse des tiers vnd sein reich ward gemacht vinster. Vnd sy entzampt assen ir zungen vor nöten:
vnd spotteten gotz des himels vor schmertz vnd vor iren wunden: vnd machten nit büß von iren wercken.
Vnd der sechst engel goß aus sein schenckuaß auff den micheln floß euffraten: vnd truckent sein wasser das ein weg wúrd fúrbereyt den kúnigen von dem aufgang des sunss.
Vnd ich sach von dem mund des tiers vnd von dem mund des tracken vnd von dem mund des valschen weyssagen .iij. vnrein geist ausgen in die gleichsam der frösch.
Wann es seint die geist der teúfel tünd die zeychen: vnd fúrgend zü den kúnigen aller der erd sy zesamen an den streyt zü dem micheln tag. des als gewaltigen gotz.
Vnd sich ich kum als der diep. Er ist selig der do wacht vnd hút seiner gewand daz er icht ge nackent: vnd sy sehent sein entzeúberkeit.
Vnd er sament sy an die statt die do ist geheissen hebreysch armagedon
Vnd der .vii. engel goß aus sein schenckuaß in den luffte: vnd ein michel stymm gieng aus von dem tempel vom thron sagent. Es ist getan.
Vnd es wurden gemacht plitzen vnd stymmen vnd donner: vnd ein michel erdbidmung wart gemacht daz sölch nye was sint das die leúte waren auff der erde: alsölich michel erdpidmung.
Vnd die michel statt wart gebrochen in drey teyl: vnd die stett der heyden vielen. Vnd babilon die michel kam in gedenckung fúr got: ir zegeben den kelch des weins der vnwirdigkeit seins zorns.
Vnd ein ieglich insel die floch: vnd die berg wurden nit funden.
Vnd ein michler hagel als talent steyg nider vom himel auff die leúte: vnd die leúte verspotten gotz vm die wunden des hagels: wann er was gemacht grosse.
Und einer von den .vij. engeln die do hetten die .vij. schenckuaß der kam: vnd rett mit mir sagent. Kum ich zeyg dir die verpannenschaft der micheln gemeinen die do sitzt auff manigen wassern:
mit der do habent gemein vnkeuscht die kúnig der erd: vnd die do entwelent auff der erd die seint gemacht truncken von dem wein irr entzeúberkeit.
Vnd er nam mich im geist in die wúst. Vnd ich sach daz weip sitzen auff eim roten tier. vol namen der spott: habent .vij. haubt vnd .x. hörner.
Vnd daz weip was vmbgeben mit purpur vnd mit rotem vnd vbergúldet mit golde vnd mit eim edeln stein vnd mit mergrieselm: habent ein guldin schenckuaß in ir hand vol der verbannenschaft vnd der vnreinikeit irr gemein vnkeúsch.
Vnd an ir stirnen ein taugen namen geschriben babilon die michel: ein mütter der gemein vnkeusch vnd der verbannenschaft der erde.
Vnd ich sach das weip truncken von dem blüt der heiligen: vnd von dem blüte der marter ihesu. Vnd do ich sy gesach ich wundert mich mit michelm wunder.
Vnd der engel sprach zü mir. Worumb wunderstu dich: ich sag dir die taugen des weibes vnd des tiers das sy tregt: vnd das do hat die siben haubt vnd die .x. hörner.
Das tier das du secht das was vnd ist nit: vnd ist aufzesteygen von dem abgrund vnd get in den tod: vnd die do entwelent auf der erde die wundernt sich der namen nit seind geschriben in dem büche des lebens sint der schickunge der werlt sehent das tier das do was vnd ist nit.
Vnd hie ist sinn: der do hat die warheit oder weysheit. Die .vij. haubt das seint .vij. berg auff den die gemein sitzt:
vnd seind .vij. kúnig. Fúnffe vielen: der ein ist: vnd der ander ist noch nit kumen. Vnd so er kumpt: im gezimpt zebeleiben ein kurtzes zeyt.
Vnd das tier das do was vnd ist nit vnd das selb ist das achte: das ist von den siben. Vnd get in den tod
Vnd die .x. hörner die du secht seind .x. kúnig vnd noch nit habent entphangen daz reich: wann in einer stund entphachent sy den gewalt nach dem tier als die kúnig.
Dise habent ein rate: vnd antwurten ir krafft vnd iren gewalt dem thier.
Dise streyten mit dem lamp. vnd daz lamp vberwindet sy: wann es ist ein herre der herren. vnd ein kúnig der kúnige: vnd die do seind mit im gerüffen erwelt vnd getrewe.
Vnd er sprach zü mir. Die wasser die du secht auff den die gemein sitzt seint volck vnd leút vnd zungen:
vnd die .x. hörner die du secht vnd das tier dise hassent die gemein vnkeuscherin vnd machent sy wúst vnd nacket: vnd essent ir fleysch vnd verbrennent sy mit feúer.
Wann got gab in ir hertzen das sy thünd das im ist geuallent: vnd gebent ir reich dem tier vntz das die wort gotz werdent volent.
Vnd das weyb das du secht ist die michel statt: die do hat das reich vber die kúnig der erde.
Und nach disen dingen ich sach einen andern engel nidersteigen vom himel habent micheln gewalt: vnd die erde ward entleúcht von seiner wunniglich.
Vnd er rieff in einer starcken stymm sagent Es viel es viel babilon die michel Vnd ist gemacht ein entwelung der teúfel: vnd ein hüt eins ieglichen vnreinen geists vnd ein hüt eins ieglichen vnreinen gefúgels vnd hesslichs:
wann alle leút haben getruncken von dem zorn irr gemein vnkeusch. Vnd die kúnig der erd die do gemein vnkeuschten mit ir: vnd die kaufleút der erd seind gemacht reich von der kraft irr wollust.
Vnd ich hortt ein ander stymm vom hymel sagent. Mein volck get aus von ir: das ir icht wert teylhaftig irr misstate: vnd entphacht nit von iren wunden.
Wann ir súnd seint kumen vntz zü dem himel: vnd gott hat gedacht all irr vngangkeit
Widergebt ir als sy euch hat gegeben: vnd zwiueltiglich nach iren wercken. In dem schenckuaß in dem sy euch mischet mischet ir zwiueltiglich.
Als vil als sy sich wunniglicht vnd waz in wollusten. alsuil widergebet ir quelen vnd weinen: wann sy sprach in irem hertzen. Ich sitz ein kúnigin: vnd ich bin nit ein witwe: vnd sich nit das weinen.
Dorumb an eim tag kument ir wunden vnd der tod vnd weinen vnd hunger: vnd sy wirt verbrannt mit feúer: wan gott der ist starck der sy hat geurteylt.
Vnd die kúnig der erde die do gemein vnkeuschten mit ir vnd lebenten in iren wollusten die weinent vnd klagent vber sy so sy sehent den rauch ir entzúndung:
sy stend verr vmb die vorcht irr quelung sagent. We we die michel stat babilon: die starck stat: wann in einer stund ist kumen dein vtreyl.
Vnd die kauffleúte der erde die weinent vber sy vnd lúent: wann keiner kaufft iren werd von des hin:
den werd des golds vnd des silbers vnd des edeln steins vnd des mergrieslins vnd des peysens vnd purpurs vnd der seydin vnd des roten: vnd alles geurebtes holtz vnd alle die vaß des helffenbeins vnd alle die vaß von edelm gesteine vnd des eres vnd des eysens vnd des marmels:
vnd der cinamum vnd der amum vnd der geschmacke vnd der salben vnd des weyrauchs vnd des weins vnd des öls vnd der semeln vnd des waitzen vnd der vich vnd der schaff vnd der rosse vnd der karren vnd der iunglinge vnd der selen der menschen.
Vnd dem öpffel die begird deiner selen die schieden sich von dir: vnd alle die veysten ding vnd die lautern die seint verdorben von dir:
vnd die kauffleút dirr ding der vindent sy ietzunt nit von des hin. Die do seint gemacht reich von ir die stend verr vmb die vorcht irr quelung: weinent vnd klagent
vnd sagent. We we die michel statt: die do was geuasset mit peysen vnd mit purpur vnd mit roten vnd vbergúldet mit gold vnd mit edelm gestein vnd mit mergriesel:
wann in einer stund seind sy verwúst alsuil reichtumb. Vnd ein ieglich marner vnd alle die do schiffen an die statt vnd steúrer vnd die do werckent auff dem mere. die stünden verre:
vnd rieffen so sy sahen die stat irr entzúndung sagent. Wer ist geleiche dirr micheln statt?
Vnd legten das gestúpp auff ir haubt: vnd rieffen weinent vnd klagent vnd sagent. We we die michel statt in der do seind gemacht reich von irem werd alle die do haben schiffe auff dem mere wann in einer stund ist sy verwúst.
Hymel freúwet euch vber sy vnd heiligen botten vnd weyssagen: vnd gott der hat geurteylt eúwer vrteyl von ir.
Vnd ein starcker engel hüb auff einen stein als ein micheln múlstein: vnd ließ in in daz mer sagent. In dir gech wirt gelassen babilon die michel statt: vnd wirt ietzund nit funden von des hin.
Vnd die stymm de herpffenden vnd der musicer vnd der die do singen mit dem holer vnd mit dem horn wirt nit gehört von des hin in ir: vnd ein ieglich meister einer ieglichen kunste wirt nit funden von des hin in ir: vnd die stymm der múle wirt nit gehort von des hin in ir.
Vnd das liecht der laternen leúcht dir nit von des hin: vnd die stymm des breútigams vnd der breut wirt nit gehort noch in dir: wann dein kauffleut warn die fúrsten der erd: wann in deinen zaubernissen irrthen alle leut.
Vnd in ir ist funden das blüt der heiligen vnd der weyssagen: vnd aller der die do seint erschlagen auff der erd.
Nach disen dingen ich hort als ein michel stymm maniger hörner in dem himel sagent alleluia. Lobe vnd wunniglich vnd krafft sey vnserm gott.
wann recht vnd gewere seint sein urteyl: der do hat geurteylt von der micheln gemeinen. die do zerbrach die erde in irr entzeúberkeit: vnd er hat gerochen das blüt seiner knecht von iren henden
Vnd aber sprachen sy alleluia. Vnd ir rauch steyg auf in den werlten der werlt.
Vnd die .iiij. tier vnd xxiiij. alten die vielen nider vnd anbetten gott den sitzenden auff dem thron: sagent gewerlich alleluia
Vnd ein stymm gieng aus von dem thron sagent Alle sein knecht sagt lob vnserm got: vnd ir do in vörcht die lútzeln vnd die grossen.
Vnd ich hort als ein stymm eins micheln horns vnd als ein stymm maniger wasser vnd als ein stymm michler donner sagent alleluia: wann der herre vnser got als gewaltiger hat gereichsent.
Wir freuwen vns vnd erhöhen vns wir geben im wunniglich: wann die brautlaufft des lamps seint kumen: vnd sein eeweyb hat sich vor bereyt.
Vnd ir ist gegeben das sy sich vasse mit weyssem beyse leúchtent. Wann die beyse seind die gerechtikeit der heiligen.
Vnd er sprach zü mir Schreyb. Sy seint selig die do seint gerüffen zü dem abentessen der brautlaufft des lamps. Vnd er sprach zü mir. Dise wort gotz seind gewer.
Vnd ich viel fúr sein fúß: Das ich in anbett. Vnd er sprach zü mir. Sich das du es nichten tüst. Wann ich bin dein entzampt knecht: vnd deiner brúder habent den gezeug ihesu. Anbet got. Wann der gezeug ihesu ist der geist der weyssagung.
Vnd ich sach den himel offen: vnd secht ein weysses roß: vnd der do saß auf im der ist geheissen getrewe vnd gewer: vnd vrteylt vnd streyt mit recht.
Wann sein augen seint als die flammen des feúers: vnd auff seim haubt manige krone: habent einen namen geschriben den niemant weyß neur erselb.
Vnd was geuasst mit gewanden vnd besprengt mit blüt: vnd sein nam wart geheissen das wort gotz.
Vnd die here die do seind im himel die nachuolgten im auff weyssen rossen: geuasst mit weyssem beyse vnd reinem.
Vnd von seinem mund gieng aus ein waffen scharpff ietwedern halb: das er in im erschlúg die leut. Vnd erselb richtet sy in einer eysnin rüten vnd erselb dritt die breß des weins der tobheit des zorn gotz des als gewaltigen.
Vnd hat in seim gewand vnd in seiner hufft geschriben: ein kúnig der kúnig vnd ein herre der herschenden.
Vnd ich sach einen engel sten in dem sunn: vnd er rieff mit einer micheln stymm sagent allen den vogeln die do fliegen durch mitzt den himel. Kumpt vnd wert gesament zü dem micheln abentessen gotz:
das ir esset die fleisch der kúnig vnd die fleysch der tribuner vnd die fleisch der starcken vnd die fleisch der rosse vnd der sitzenden auff in. Vnd die fleysch aller der eygen vnd der freyen vnd der lútzeln vnd der grossen.
Vnd ich sach das tier vnd die kúnig der erd vnd ir here gesament zemachen einen streyt mit dem der do saß auff dem roß: vnd mit seim here.
Vnd das tier wart begriffen vnd mit im der valsch weyssag: der do tet die zeychen vor im mit den er verleyt die die do entphiengen das zeychen des tiers: vnd die do anbetten sein bilde. Dise zwey wurden gelegt lebentig in den see des brinnenden feúers vnd des schwebels:
vnd die andern wurden derschlagen mit dem waffen des sitzenden auff dem roß: das do ausgieng von seinem mund: vnd alle die vogel wurden gesattet von iren fleischen.
Und ich sach einen engel nidersteygen von dem himel habent den schlússel des abgrundds: vnd ein michel ketten in seiner hand.
Vnd er begreyff den tracken den alten schlangen der do ist der teúfel vnd sathanas: vnd band in durch .M. iar
Vnd legt in in das abgrund: vnd beschloß vnd bezeychent ob in das er von des hin nit verleyt die leút: vntz das .M. iar wurden volendt. Vnd nach disen dingen gezimpt im werden entbunden ein lútzel zeytz
Vnd ich sach geseß: vnd sy sassen auff sy: vnd das vrteyl ist in gegeben. Vnd ich sach die seln der erschlagen vmb den gezeúg ihesu vnd vmb das wort gotz: vnd die do nit anbetten das tier noch sein bild noch entphiengen sein zeychen an iren stirnen oder an den henden: vnd sy lebten vnd reichsenten mit cristo M. iare.
Vnd die andern der doten lebten nit vntz das .M. iar wurden volent. Ditz ist die erst aufferstendung.
Er ist heilig vnd selig: der do hat teil an der ersten aufferstendung. Vnd in disen hat nit gewalt der ander dot: wann sy werdent pfaffen gottes vnd cristi: vnd reichsent mit im .M. iare.
Vnd so M. iar werdent vollendet sathanas wirt entbunden von seim karcker:
vnd get aus vnd verleyt die leút die do seind auff den vier orten der erden gog vnd magog: vnd sament sy an den streyt. der zale ist als der sande des meres.
Vnd sy steygen auff die breyt der erde: vnd vmbgiengen die herberge der heiligen vnd die lieb statt. Vnd das feúer steyg ab von gott vom himel vnd verwúst sy:
vnd der teúfel der sy verleyt der wart gelegt in den see des feúrs vnd des schwebels: do auch das tier vnd der valsch weyssag werden gekreútzigt tags vnd nachts in den werlten der werlt
Vnd ich sache ein micheln throne weyssen vnd ein sitzenden auff im: vor des bescheude floch der hymel vnd die erde: vnd die statt wart nit funden von in
Vnd ich sach groß doten vnd klein stend in der bescheude des throns: vnd búcher wurden auffgetan: vnd ein ander büch ward aufgetan daz do ist des lebens Vnd die doten wurden geurteylet von den dingen die do warn geschriben in den búchern: nach iren wercken.
Vnd das mere gab sein doten die do waren in im: vnd der tode vnd die helle gaben ir doten die do warn in in: vnd es wart geurteylt von allen nach iren wercken.
Vnd die helle vnd der tod wurden gelegt in den see des feúrs. Diß ist der ander tod. Vnd der nit ist funden geschriben in dem büch des lebens: der wirt gelegt in den see des feúers.
Und ich sach den neúwen himel: vnd die new erden. Wann der erst himel vnd die erst erde gieng hin: vnd das mere ist ietzund nit.
Vnd ich iohannes ich sach die heiligen stat die neúwen iherusalem nidersteygen vom himel: bereyt von got: als ein braut geziert irem mann.
Vnd ich hort ein michel stymm von den thron sagent. Secht den tabernackel gotz mit de leúten: vnd er entwelt mit in Vnd sy werdent sein volck: vnd erselb gott: wirt mit in ir gott.
Vnd gott streycht ab einen ieglichen treher von iren augen vnd der tod wirt nit von deshin noch weinen noch rüff noch seer wirt nit von deshin: die ersten ding vbergiengen.
Vnd der do saß auff dem thron der sprach. Sich ich mach alle ding neuwe.
Vnd er sprach zü mir. Schreib: wann dise wort seint vil getreúwe vnd gewer. Vnd er sprach zü mir. Es ist getan. Ich bin alpha vnd o ein anuang vnd ein end. Dem dúrstenden gib ich von dem brunn des wassers des lebens vergeben.
Der do vberwindet der besitzt dise ding. Vnd ich wúrd im ein got: vnd erselb wirt mir ein sun.
Wann den vorchtsamen vnd den vngeleúbigen vnd den verbannen vnd den manschlegen vnd den gemeinen vnkuschern vnd den zauberern vnd den dienern der abgötter vnd allen lugnern: ir teyl wirt in dem brinnende see mit feúr vnd mit schwebel: das do ist der ander tode.
Vnd einer von den .vij. engeln die do hetten die .vij. schenckuaß vol der iungsten wunden der kam: vnd rett mit mir sagent. Kum: vnd ich zeyg dir die braut die eefrauwe des lamps.
Vnd er nam mich im geist auff einem micheln berg vnd hochen: vnd er zeygt mir die heiligen stat iherusalem nidersteygen vom himel von got:
habent die klarheit gotz. Vnd ir liecht was geleych dem edeln gestein als des steins iaspidis: als cristall.
Habent ein michel maur vnd hoch habent .xij. tor: vnd in den toren .vij. winckel: vnd namen geschriben das seint die namen der .xij. geschlecht der sún israhel.
Drey tor von osten: drey tor von westen: drey tor van aquilon: drey tor von mittemtag.
Vnd mauren der stat habent .xij. gruntuesten: vnd in in xij. namen der zwölffbotten vnd das lamps.
Vnd der do rett mit mir der het ein guldin maß ein rörins: das er messe die statt vnd ir tore vnd ir mauren.
Vnd die stat was gesetzt in .iiij. teyl: vnd ir leng ist alsuil als ir weyt. Vnd er maß die statt von dem guldin rore durch .xij. M. zile: ir leng vnd ir weyt vnd ir höch sein geleych.
Vnd er maß ir mauren .C. vnd .xliiij elen: das maß des manns das ist des engels.
Vnd das gebeút ir mauren was von dem stein iaspis: wann sy selb die stat rein gold: geleich reinem glaß.
Die gruntuesten der mauren der stat geziert mit einem ieglichen edelm gestein. Die erst gruntuest iaspis: die ander saphirus. die dritte calcidonius. die vierd schmaragdus.
die fúnfft sartonix. die .vj sardius. die sibent crisolitus. die .viij. perillus. die ix. topasius. die .x. grisopassus. die .xj. iacinctus. die .xij. ametisstus.
Vnd .xij. tor: das seint .xij. mergrieslin durch alle. Vnd ein ieglich tor was von eim ieglichen mergrieslin: vnd die gassen der statt reines goldes: als glaß durchleúchtent.
Vnd tempel sach ich nit in ir. Wan der herre got als gewaltig er ist der tempel: vnd daz lamp.
Vnd die stat bedarff nit des sunns noch der menin: daz sy leúchtent in ir. Wann die klarheit gotz entleúcht sy: vnd ir leychtuaß ist das lamp.
Vnd die leút gend in irem liecht: vnd die kúnig der erde bringent ir wunniglich vnd ere in sy.
Vnd ir tor werden nit beschlossen durch den tag. Wann die nacht wirt do nit
vnd sy tragent die wunniglich vnd die ere der leút in sy:
kein ding entzeúbert get in sy das do tüt die verbannenschaft vnd die lug: neur allein die do seind geschriben in dem büch des lebens vnd des lamps.
Und er zeygt mir den floß des lebentigen wassers leúchtent als ein cristall: fúrgend von dem geseß gotz vnd des lamps.
In mitzt seiner gassen vnd von ietwederm teyl des floß ein holtz des lebens bringent .xij. wücher: durch all monet gebent iren wücher: vnd die leúber des holtzs zü der gesuntheit der leút.
Vnd alles verflüchs wirt nit von des hin: vnd das gesesse gotz vnd des lamps werdent in ir: vnd sein knecht dienent im
Vnd sehent sein antlútz: vnd sein nam an iren stirnen.
Vnd die nacht wirt nit von des hin: vnd sy bedúrffen nit des liechtz der latern noch des liechts des sunns wann der herre gott der entleúcht sy: vnd sy reichsent in werlten der werlt.
Vnd der engel sprach zü mir. Dise wort seind gott gewere vnd getreúwe. Vnd der herre gott der geist der weyssagen der sant seinen engel: zezeygen sein knechten die ding die do mússen werden getan schier.
Vnd sich ich kum schnelliglich. Er ist selig der do behút die wort der weyssagung ditz büchs.
Ich iohannes ich hort vnd sach dise ding. Vnd dornach do ichs hett gehört vnd gesehen ich viel fúr die fússe des engels der mir zeygt dise ding das ich anbett.
Vnd er sprach zü mir. Sich das du es ichten thüst. Ich bin dein entzampt knecht vnd deiner brúder der weyssagen: vnd der die do behútent die wort der weyssagung diß büchs. Anbett gott.
Vnd er sprach zü mir. Nit zeichen die wort der weyssagung ditz büchs. Wann das zeyt ist nahen.
Der do schatt der schad noch: vnd der do ist entzeúbert der entzeúber sich noch: vnd der gerecht der gerechaftig sich noch: vnd der heilig der heilig sich noch.
Sich ich kum schier: vnd mein lone ist mit mir: eim ieglichen zegeben nach seinen wercken.
Ich bin alpha vnd o: der erst vnd der iungst: ein anuang vnd ein ende.
Sy seind selig die do waschen ir gewand in dem blüt des lamps: das ir gewalt sey in dem holtz des lebens: vnd geend ein durch die tor in die stat.
Auswendig die hund vnd die zauberer vnd die vnkeuschen vnd die manschleger vnd die diener der abgött: vnd ein ieglicher der die lug liebhat vnd sy thüt.
Ich ihesus ich sant meinen engel zebezeúgen euch dise ding in den kirchen Ich bin ein wurtzel vnd das geschlecht dauids: ein leúchtender sterne vnd ein morgenlicher.
Vnd der breútigam vnd die braute sprechent kum. Der es hört: der sprech kum. Vnd den do dúrst der kum: vnd der do will der entphechte das wasser des lebens vergeben.
Ich bezeúge eim ieglichen der do hört die wort der weyssagung ditz büchs: Ob etlicher zülegt zü disen dingen. gott der leget auff in die wunden geschriben an disem büch:
wann ob etlich mynnert von den worten der weyssagung ditz büchs. gott nympt ab seinen teyl von dem büche des lebens vnd von der heiligen stat: vnd von den dingen die do seind geschriben an disem büch.
Der do gab gezeúge dirr ding der sprach. Ioch. Gewerlich ich kum schier. O herre ihesus ich kum.
Die genade vnsers herren ihesu cristi sey mit vns allen Amen.
